<header data-type="book">
<h1>理瀹駢文</h1>
<dl class="元資料">
<div><dt>作者</dt><dd>吳師機</dd></div>
<div><dt>朝代</dt><dd>清</dd></div>
<div><dt>底本</dt><dd>電子文本整理自行政院中醫藥委員會94年文本CM079</dd></div>
</dl>
</header>

<h1>許序</h1>
<p>人在氣交之中。凡呼吸吐納之氣皆天地之元氣也。其或疾風暴雨，祁寒溽暑，
山嵐瘴癘之所觸迕，以及情志之自賊，饑飽勞役之傷，卒暴之變，
元氣因之而戕，則病生焉。內中乎臟腑，而外發乎肢體。治之者，
亦遂以內外殊科。湯液，內治者也。外治則薄貼為多，
治外而舍其湯液者有之矣。天不愛道，而錢塘吳君尚先始專用薄貼以治內，
則伊古以來，未之有也。君負濟世之志，而嗇其用於醫。比年辟地海陵之東北鄉，
以薄貼施病者，常十全杏林之間，亦既不言而成蹊矣。顧或者疑之，
疑夫內治者何以能外取也？不知亦取諸氣而已矣。今夫當風而浴，
則寒氣得而入之。觸暑而行，則熱氣得而入之。入之者在內，其所以入之者，
外也，非內也。人身八萬四千毫孔，皆氣之所由出入，非僅口鼻之謂。其可見者，
熱而汗氣之出也，汗而反氣之入也。草木之菁英，煮為湯液，取其味乎，
實取其氣而已。氣與病相中，內治無餘事矣。變湯液而為薄貼，由毫孔以入之內，
亦取其氣之相中而已，而又何疑乎爾。雖然，君之學則未嘗教人以外取也。
間出其所為《理瀹駢文》示余，受而讀之，見其自《靈》《素》而下，博采約取，
囊括靡遺，而不欲人徒重其方，意可知矣。然而斷斷然出於外治者何哉？
以為讀吾之書而有得焉，則於外治非弋獲，即改而從湯液，奚不可也。未之有得，
則姑用吾之治以為治，有不中，去之無難，可以收湯液之利而無其害，
君之用心可謂仁且智矣。余愚不知醫，君辱不余鄙而委以序，
因為發明外內一貫之理，而要其歸於氣。其亦有聽然而笑者乎。
同治三年鞠有黃華之月，海寧許楣書於南通州旅次之存悔齋。</p>

<h1>高序</h1>
<p>余性好醫，知醫之難，未嘗妄為人醫。今老矣，閱歷益多，更不敢談茲事，
惟以詩遣興而已。從弟尚先著《外治醫說》，刊既成易名《駢文》，屬余序言。
余觀之，竊以為可不序也，文已詳之矣。然其中有不必論者，
亦有不得不為之辨者。夫其所述天地萬物之理，賢聖授受之心，學人格致之功，
乃醫之本也。知者自知，不知者自不知也，信者自信，不信者自不信也，
此不必論者也。而其為法，則於前人諸家外獨闢一門，人人共見其無害者也。
而或以為雖無損於人，亦無益於人，此不得不為之辨者也。吾謂其書，
足以比邵子，蠢子之數。方今醫學，失傳久矣。茍中材以下，貧無所藉，
俾習其術以養其生，不至重衣食而輕人命，即使無功，而陰受其功者多矣。
況施濟有年，實有可憑者乎。夫蠢子數，數之有驗者也，故人多學其法。
至數之與皇極經世，同出於一原，則亦非上智不悟云。同治三年甲子四月，
高橋散人書。</p>

<h1>吳序</h1>
<p>客有問於余曰：“古以醫書為活人之書，若君兄之《理瀹駢文》者，
其果能活人耶？ “余曰：“能活人。“客曰：“何以徵之？“余曰：
“於吾兄之所以施治者而徵之。“客曰：“施治如何？“余曰：
泰之東北鄉曰俞家垛，吾兄與余奉母避亂之所居也。余橐筆處州幕，
兄在鄉自制膏藥以為施治。余以時歸省，得見兄之所為施治者，下河數百里，
間為庄者一千五百有奇，凡傭值力作之壯男健婦，以及衰老幼稚，
居湫隘卑濕之地，而又時為寒暑所侵，內而心腹之患，外而頭面身體肌膚之疾，
往往困於力之無如何，委而不治者半。或力能治矣，數醫而無驗，
亦自惜其藥之徒費而不復治。聞有施者，相率而就，日或一二十人，
或三四十人。人情莫不安於藥餌，狃於其所常，而疑於其所異。
彼夫病之久且深者，初請得一紙膏以去，窺其意，若不甚釋。然至三四易，
已脫然，踵門而謝曰：“吾謁所謂高手者多矣，此獨不煩飲藥，不待切脈，
竊以為療之難，而竟得愈之易也。“告於其所親，來試之而果驗焉。
所親又更告於其所之知，來試之而又驗焉。以是信日益多，傳日益廣。
凡遠近來者，日或一二百人，或三四百人，皆各以時聚。有舁有負，
有扶掖有提攜，或倚或蹲，或立或跪，或瞻或望，或呼或叫，或呻或吟，
或泣或啼，擁塞於庭，待膏之救，迫甚水火。斯時在旁觀者，莫不慨息。
以為繪流民之圖，開賑饑之局，不過如是。深慮一人診視之難，
而力之有所不暇給也。而吾兄則自晨起，以次呼立於几案前，
令自述病因，側耳聽之，若宜補，若宜瀉，若宜涼，而宜溫，略一視顏色，
指其部位，分別散給。有重症急症，膏外加以藥，不半日而畢。
自來醫未有如此之捷簡者，月治數千人。但有所忌於人，無所怨於人，
則膏之能活人可知也。吾兄嘗語余曰：“醫於外症易，內症難，實症易，虛症難，
吾之此膏，焉能必應？然治得其通而所包者廣，術取其顯而所失者輕。可以藏拙，
可以觀變，可以補過，可以待賢。有謂吾取巧者，吾豈敢取巧哉？
吾亦求其心之安而已。“噫! 是即吾兄用膏施治之本意也。
夫亦即此書之所以為活人也。夫客欣然心悅而退。適鳩工既竣，吾兄命余弁言，
遂書其與客問答者如此。醫，小道也。而修德積善之方在焉。風塵擾擾，
我子若孫，其克守此以保家，或不僅為耕讀之一助也乎。歲在甲子孟夏之月，
官業謹識於海陵寓齋之小鄂不館。</p>

<h1>略言</h1>
<p>外治法，針灸最古。自漢張仲景易針灸為湯液，百代宗之。《易》曰：
窮則變，變則通。顧湯液要無可變，而針灸亦不可通。思所以濟其窮，
無悖於古，有利於今者，則莫如膏藥。余鄉居八載，行之既驗，不敢自秘。
爰取所集眾方，為駢文以聯綴之，並為發明內外治殊途同歸之理。質之老友，
咸曰：“是誠一門，但惜為儷體，又雜子史，非所以通俗也。
尚宜撮其大意為淺語，以提其要。使人人開卷瞭然。“余然其言，
乃補增略言於首焉。凡病多從外入，故醫有外治法。經文內取，外取並列，
未嘗教人專用內治也。若云外治不可恃，是聖言不足信矣。矧上用嚏，</p>
<p>嚏即吐也。在上宜嚏，感邪從口鼻入宜嚏。</p>
<p>中用填，</p>
<p>如填臍散之類，又罨臍，敷臍亦是。</p>
<p>下用坐，</p>
<p>坐藥也即下法。如水腫，搗蔥坐取氣，水自下是也。三句具吐汗下三法，
已括外治法之全矣。</p>
<p>尤捷於內服。彼種痘者，納鼻而傳十二經。救卒中暴絕，吹耳而通七竅，
氣之相感，其神乎。《內經》用桂心漬酒以熨寒痹，用白酒和桂以塗風中血脈，
此用膏藥之始。仲景桂枝湯治風寒，調和營衛，實祖於此。今以湯頭還為膏藥，
於義為反其本。以為妄變古法者，非也。外治之理即內治之理，
外治之藥亦即內治之藥，所異者法耳。醫理藥性無二，而法則神奇變幻。
上可以發泄造化五行之奧蘊，下亦扶危救急層見疊出而不窮。
且治在外則無禁制，無窒礙，無牽掣，無沾滯。世有博通之醫，當於此見其才。
外治必如內治者，先求其本。本者何？明陰陽，識臟腑也。《靈》《素》而下，
如《傷寒論》，《金匱》以及諸大家所著，均不可不讀。即喻嘉言，柯韻伯，
王晉三諸君所闡發，俱有精思 ，亦不可不細繹。今無名師，是即師也。
通徹之後，諸書皆無形而有用。操縱變化自我。雖治在外，無殊治在內也。
外治之學，所以顛撲不破者此也; 所以與內治並行，而能補內治之不及者此也。
若不考其源流，徒恃一二相傳有效之方，自矜捷徑秘訣，而中無所見，
設遇疑難之症，古無傳方，其不坐窘者幾何？或知其一，未知其二，此雖無失，
而彼已陰受其損者有矣! 諺云：“醫得頭痛眼又瞎“。良工要不如是也。
膏與藥分為二，臨症活變在此。有但用膏而不必藥者，有竟用藥而不必膏者，
有膏與藥兼用者。有膏自膏，藥自藥，以相反相濟為用者。有膏即藥，藥即膏，
以相佐相益為用者。古人於熬者曰膏，撮者曰藥，茲合之而兩全。今人混言膏藥，
茲離之而各妙。膏，綱也。藥，目也。膏判上中下三焦，五臟六腑，表裏，寒熱，
虛實，以提其綱。藥隨膏而條分縷析，以為之目。膏有上焦心肺之膏，
有中焦脾胃之膏，有下焦肝腎之膏。有專主一臟之膏，臟有清有溫。
有專主一腑之膏，腑有通有濇，又有通治三焦，通治五臟，通治六腑之膏。
又有表裏寒熱虛實分用之膏，互用之膏，兼用之膏。藥則或糝膏內，或敷膏外，
或先膏而用洗擦，或後膏而用熏熨。膏以帥藥，藥以助膏。景嵩厓謂：
“觀《大易》陰陽消長，可知內治之理“。愚謂觀一部《周禮》，六官分職，
陳殷置輔，敷布精密，水洩不漏，可為用膏用藥之法，讀書人當識此意。</p>
<p>膏內糝藥，可取單方驗者，研末備用。敷藥宜作錠，餘藥皆現製。</p>
<p>膏方取法，不外於湯丸。凡湯丸之有效者，皆可熬膏。不僅香蘇，神朮，
黃連解毒，木香導滯，竹瀝化痰，以及理中，建中，調胃，平胃，六君，六味，
養心，歸脾，補中益氣等，為常用之方也。或謂用湯丸熬膏，何不內服？
不知吾惟不敢為內服，故用膏耳。自來相戒，誤人非必毒藥也。所見不真，
桂枝下咽，承氣入胃，並可以斃。即一味麻黃，一味黃連，一味白朮，一味熟地，
用不得當，貽害無窮。愚者自是而不知其非，旁觀皆竊笑之。
明者心知之而不肯自言，未嘗不愧且悔也。然焉能吐而出之乎。或又云：
“良工可不患此“。亦思良工，古今有幾？且良工亦不廢外治。
昔葉天士用平胃散炒熨治痢，用常山飲炒嗅治瘧，變湯劑為外治，
實開後人無限法門。吾之用膏，即本於此。使必內服而後可，無論妄為下藥，
藥適加病。倘遇不肯服藥之人，不能服藥之症，而其情其理，萬萬不忍坐視者，
又將何法以處之! 膏可以統治百病，人皆譏之。
且舉名賢論紫金錠統治百病之非為證，不知此亦偏見耳。藥不止走一經，
治一症，匯而集之，其統治也固宜。如沖和湯為太陽解表之方，而春可治溫，
夏可治熱，秋可治濕，以治雜症亦有神也。通聖散為雙解表裏之方，而兼治風，
熱，燥三症。五積散為內傷外感之方，而內而臟腑，外而皮毛經絡，上而頭項，
下而腰腳，婦人調經，無不可用。又丹溪治痛風，有上，中，下，寒，濕，食，
血，痰統治方。東垣中滿分消丸，合二陳，平胃，瀉心，四苓，六君而為一方。
麻黃白朮散治風，火，濕，熱，鬱而為病，而表裏，寒熱，補瀉之藥咸備。
越鞠治氣合痰，血，食，濕，熱，變之而為薛己八味逍遙，
加之而為養生六鬱解毒。高鼓峰治血以一方統七情，饑飽，勞役等因，
胡念齋深服之，陳修園復賞之。他如三和湯，三一承氣，三一腎氣，
六一順氣之類，古方如此者不勝枚舉。膏藥本其意而更推之擴之，
雖治百病何難。要之，人病不外氣滯血凝，及陰有寒濕，陽有燥熱而已。
觀病機十九條，文曰“皆屬“，“皆“即統也，病可統而藥不可統乎。知其要者，
一言而終。製膏藥者，亦在乎握其要而已。滿屋散錢，以一線貫串百錢可，
即千錢，萬錢亦無不可，是所謂握其要也。一副牙牌，不過單雙配合，
而千變萬化，用無窮盡，是所謂握其要也。握要之道，一“通“字該之，
理通則治自通矣。然通須虛心讀書。外治藥中多奇方，學識未到，斷不能悟。
或少見多怪，反訾古人為非，則大不可。吾謂醫之所患在無法耳。既有其法，
方可不執。如一症中，古有洗法，薰法，我即可以藥洗之，薰之。有𨠭法，擦法，
熨法，我即可以藥合之，擦之，熨之。原方可用則用，不可用則選他方，
或製新方用之。張元素云：“古方今病不相能“。許學士云：“用其法，
不用其方“。非獨時異勢殊，症多遷變，方未可拘泥。亦恐後人不識前人，
妄加訾議，而教人以圓而用之之法也。所謂善於師古者此也。膏中用藥味，
必得通經走絡，開竅透骨，拔病外出之品為引。如薑，蔥，韮，蒜，白芥子，
花椒，以及槐，柳，桑，桃，蓖麻子，鳳仙草，輕粉，穿山甲之類，要不可少，
不獨冰，麝也。補藥必用血肉之物，則與人有益。如羊肉湯，豬腎丸，
烏骨雞丸，鱉甲煎，鯽魚膏之類，可以倣加。若紫河車則斷不可用，
或用牛胞衣代之，其力尤大，此補中第一藥也。須知外治者，氣血流通即是補，
不藥補亦可。膏中用藥味，必得氣味俱厚者方能得力。雖蒼朮，半夏之燥，
入油則潤; 甘遂，牽牛，巴豆，草烏，南星，木鱉之毒，入油則化，並無礙。
又炒用，蒸用皆不如生用。勉強湊用，不如竟換用。</p>
<p>如銀花換忍冬藤，茯苓換車前子之類。</p>
<p>統領健兒，斬關奪門，擒賊殲魁，此兵家之所以制勝也。膏藥似之。
若以今醫所處和平輕淡之劑相繩，則見者驚走矣! 膏藥，熱者易效，涼者次之，
熱性急而涼性緩也。攻者易效，補者次之，攻力猛而補力寬也。然大熱之症，
受之以涼，其氣即爽; 極虛之症，受之以補，其神即安。</p>
<p>虛人喜按者，其空處有以實之也，況得補膏乎。</p>
<p>只在對症耳，若夫熱症亦可以用熱者，一則得熱則行也，一則以熱引熱，
使熱外出也，即從治之法也。虛症亦可以用攻者，有病當先去，不可以養患也。
且以氣相感，虛人亦能勝，無虛虛之禍也。此又在臨症之斟酌而變通也。</p>
<p>寒多冰伏，瘀積不去，愈補愈劇。</p>
<p>古湯頭，治一症，往往有寒熱並用者，有消補兼行者，膏藥何獨不然。
《精要》有貼溫膏敷涼藥之說，足為用膏藥者之一訣。推之亦可貼補膏敷消藥也，
此即扶正以逐邪之義也。若治兩症，則寒熱消補雖同用，而上不犯下，下不犯上，
中不犯上下，更無顧忌。仲景《傷寒論》，有火薰令其汗，冷水噀之，赤豆納鼻，
豬膽汁蜜煎導法，皆外治也。汗下之法具矣。用之失宜，非法之咎也。
後賢於痞氣結胸，又有𨠭法，熨法。是病發於陰而誤治者，與病發於陽而誤治者，
皆有法也。至於無陽者宜蒸，臟結者宜灸，於無法之中更出一法，至周且詳矣。
而特以才高識妙，不必專主外治，故外治方不若內治之備。然博采諸書，
未始不粗有其規模。或謂溫症斷不能用外治，吾謂溫症治法，皆從傷寒推出，
能者特於源流辨之分明耳。如吳鞠通《溫病條辨》，大旨在手太陰，足太陽，
傷陽，傷陰上認得清。至所用瀉心，白虎等法，豈能外於傷寒？
而傷寒外治於熱邪傳裏，有黃連水洗胸法，皮硝水搨胸法，芫花水拍胸法，
石膏和雪水敷胸法，老蚓和鹽搗敷胸法。發斑有膽汁，青黛水， 升麻水掃法。
吐衄有井水噀法，搭法。蓄血有蘇葉湯摩法。通有犀角地黃熬貼法。
其餘傷寒兼症，變症，無不各有外治法。凡熱病應用之藥，傷寒皆有之，
即傷寒所未有，不難以傷寒之所有者比類求之。然則以外治法治溫症，
即可從外治傷寒之法推之己。或又謂溫症傳變至速，非膏藥所及。不知湯丸，
不能一日數服，而膏與藥，可一日數易，只在用者之心靈手敏耳。惟是法由我造，
不能為撿方治病者道也。破習見而化拘牽，是所望於聰明理達者。</p>
<p>寒溫傳變，往往藥煎成而症已換，醫何能待？膏可預截，
較昔人先用葛根斷陽明，蒼朮安太陰尤穩。</p>
<p>古膏，除太乙，觀音，霏雲外，治四時傷寒有兩萬靈膏，治脾胃有金絲萬應膏，
治勞損有五養膏，又有暖臍膏，湧泉膏，可見內症用膏，古原有是法。
特其藥龐雜，並治及外症，與湯頭之純一者不同。醫家多訾之，而耳食者，
遂概以為膏藥不足恃。至於服藥無效，事勢危急，始用膏藥，安能有濟。
此古膏之所以不行也。王晉三論《本事》四神丸方云：“刪去背謬之藥，
複以相須，相使之品，自奏奇功 “。此真古之功臣。安得今更有晉三其人者，
為古膏一開生面，而并創製數十種膏方，藥方，為世指南也。</p>
<p>葉天士有《臨症指南》，外治得更有高手指南，則臨症亦有所遵行矣。</p>
<p>膏藥貼法，不專主一穴，如經治熱病五十九刺，頭上五行，
行五者以越諸陽之熱逆也。頭中行（督脈）上星，囟會，前項，百會，
後項五穴也。兩傍（膀胱）承光，通天，腦蓋，玉枕，天樞十穴也。
又兩傍（膽經）臨泣，目窗，正營，承靈，腦空十穴也。天杼，膺命（即中府穴），
缺盆，背俞（即風門穴）八者，瀉胸中之熱。氣衝，三里，巨虛，上下廉八者，
瀉胃中之熱。雲門，髃骨（即肩穴），委中（即腿彎穴），髓穴（即腰俞穴）八者，
瀉四肢之熱。五臟俞傍五十者，瀉五臟之熱。共五十九刺，所以分殺其勢也。
症雖重，得此分殺其勢，其病亦減。膏藥治太陽經外感，
初起以膏貼兩太陽（頭痛本穴），風池，風門（踈通來路），膻中穴（於心取汗），
更用藥敷天庭，薰頭面，腿彎，擦前胸，後背，兩手心，兩足心（皆取汗），
分殺其勢，即從刺法推出。諸經可倣此推。</p>
<p>瘧疾，血症均有截法。</p>
<p>若臟腑，則視病所在，上貼心口，中貼臍眼，下貼丹田，或兼貼心俞與心口對，
命門與臍眼對，足心與丹田應。外症除貼患處外，用一膏貼心口以護其心，
或用開胃膏使進飲食，以助其力，可以代內託。治外症亦不必服藥者以此。</p>
<p>外治以飲食為填補。</p>
<p>湯液內治猶在闇室也，膏藥外治猶在大庭廣眾之地也。闇室人所不見，
大庭廣眾之地人皆見之。故內治可蒙，而外治不可蒙。然易於補過在此，
不蹈重咎亦在此。彼貧無所恃，不得已欲借醫以謀生者，讀書既不多，
閱歷又未深，以膏藥療治，安拙於己，推能於人，兩無所負，非獨存心宜爾，
且以保名，且以保財，且以保身，且以保嗣。有以一膏起家者，資亦不必多也。
膏藥多驗於窮苦之人。一則無力延醫，信任不得不專; 二則平時不服藥故也。
富貴之家，一有微恙，名賢列座，親朋省問，各舉所知，且參耆視為常食之品，
何能遽以膏藥為是。然當百藥不效之時，諸醫束手告退，而膏藥能用之有驗，
則亦易於傳播，醫者但當盡其心可耳。惟膏藥修合無人見，不可鬻良雜苦，
自失其真。更不可乘人之急，挾貨居奇以蹈惡習。若能於窮民陰行其德，
不以財論，尤為造福。余所製膏方，惟清陽膏，散陰膏，金仙膏，夔膏，
催生膏最驗，已刊附駢文之後。產固非病，生亦不必催，
有膏以備生而病者用也。往往產婦二三日後，目不得瞑，心中煩亂，火升於上，
兒愈不下，貼此膏後，無不自覺腹中溫煖，即時閉目安睡，睡醒即生。
夫用純陰之膏，何以能溫煖？蓋陽氣外洩，得陰膏而陽迴於內，故腹中溫煖也，
此即介以潛陽之法也。睡者，六字真言之一，能睡則陰氣自復，交骨亦開矣。
且睡則兒得休息，轉身亦有力矣。造化自然之道，仍以自然還之，原不待膏藥。
特此時氣不行陰，非借膏藥之力，斷不得睡。又非以膏藥安產婦之心，
而令其睡以俟藥轉，亦不得睡。此中有醫意焉，所以歷試俱驗。</p>
<p>凡虛勞症，無病可療，仿此。</p>
<p>曾見有難產者，或以硝黃下之，或以蓖麻等拔之，卒無一效，
而臨死時自揭其衣者有之，此陽氣外盡之故也。醫理精微，在人靜悟。聊舉此方，
質諸當世，以見膏藥可以自造，不必古人曾有此方也。其餘尚有靈霏膏，
泰山石刻膏，七寶遇仙膏，靈砂膏，延齡膏，清補膏，溫補膏，傷風發散膏，
傷寒發散膏，三時感冒雙解膏，東丹溫症解毒膏，內傷退熱膏，熱結膏，冷積膏，
火鬱膏，陽症蕩熱膏，陰症逐寒膏，中寒回陽膏，陰𡭕救急膏，健脾膏，清胃膏，
溫胃膏，和胃膏，清肺膏，溫肺膏，清心化痰膏，養心安神膏，清肝膏，養肝膏，
平肝膏，溫膽膏，三一柴胡膏，清腎膏，溫腎膏，保精膏，種玉膏，潤腸膏，
澀腸膏，通治風熱膏，通治濕熱膏，通治寒濕膏，滲濕膏，辟濕膏，開鬱膏，
理營膏，止衄膏，行瘀膏，控涎膏，消脹膏，減渴膏，斂汗膏，開膈膏，蠲痹膏，
化痞膏，瘧疾膏，痢疾膏，婦人調經膏，固經膏，安胎膏，衛產膏，小兒清熱膏，
消食膏，定驚膏，補脾膏，化痰膏，平疳膏，殺蟲膏，共數十種。
皆本古方增減為之。惟皆新製，試用未幾，未能自信，姑存其名。如文之有題，
能者可自造焉。余所著駢文，因文以立法，自比於《酒經》，《茶經》，《書譜》，
《硯譜》之例，別為膏藥錄耳。所以苦心求索者，欲其句句皆可見法，
不徒貴症症皆各有方。</p>
<p>外治古無書，故所重在分別立法以示後，與刻醫方不同。</p>
<p>而或嫌未分門類，方不盡可用，語亦過深，此誠所短也。余擬於文中，
摘其精方，更博采他書，益取其精，先列辨證，次論治，次用藥，每門以膏為主，
附以點，搐，熏，擦，熨，烙，糝，敷之藥佐之。</p>
<p>膏除通治者另為一門外，如傷寒在表，則用薑蔥等膏為主，附以麻黃散點眼，
川芎散搐鼻，香附擦背，紫蘇燻腿彎，諸發汗藥佐之。入裏則用萬靈等膏為主，
附以田螺，硝石敷法，以代五苓; 大黃，枳實熨法，以代承氣諸下藥佐之是也。
舉此為例。</p>
<p>仿王氏《古方選注》，汪氏《醫方集解》體為之注解，並詳所屬經絡穴道，
眉目既分，義理亦出。取病之法，亦確乎有據。而駢文作為自序，總其大要，
見淺見深，聽之觀者。衰年精力不逮，願俟諸後之君子焉。濟人之心，
我知天下必有同也。</p>
<p>脈取十要，並柯氏反看正看十法，與徐靈胎抉死生說可矣。</p>
<p>右各條皆數年來閱歷之言，余初亦未敢謂外治必能得效，逮親驗萬人，
始知膏藥治病無殊湯藥。用之得法，其響立應。衰老稚弱，尤非此不可。
今人遇病，不問大小，輕重，轍云服藥，眾口一辭，牢不可破，
有雖欲不服而不能者矣。此其故，亦由於未知外治之法耳，
未知外治法之能得效耳。間有不效者，乃看症未的，非藥之不效也。然即不效，
亦未至成壞症，猶可易他法以收其效。茲特將平日讀書，臨症者錄而出之，
以為欲學外治者之一助，自問不同門外揣摩，空言欺世。其中書不盡言，
言不盡意，在人引伸觸類，自為推廣，此其大略也。至於道之不同，
固有不必強相謀者。吾惟憫生命之多枉，自抒愚者之一得而已。總之，
內外治皆足防世急，而以外治佐內治，能兩精者乃無一失。吾為醫家計，
似不可不備此外治一法。若謂吾薄內治，則吾豈敢。</p>
<p>內科兼用膏藥，未嘗非計，病家亦甚樂從，吾鄉近已有行之者。</p>
<p>《集證》二卷嗣出。《蘭台軌範》云：有人專用丹溪摩腰方（方載篇中），
治形體之病，老人虛人極驗，其術甚行，或加入倭硫黃，人參，鹿茸，沉香，
水安息，或單用麻油，黃蜡為丸，如胡桃大，烘熱摩腰，俟腰熱扎好。
一丸可用數次。若腹中病亦可摩。此見外治之法，古未嘗不行也。又王晉三云：
“喉風急症，舍吹鼻通肺之外治，別無他法“。陳修園於鶴膝風症云：
“有雷火針（方載篇中）及陳芥子末，蔥涕，薑汁調塗外治二法，不可不知“。
此見外治之法今亦重之，又《匯參》云：“金沸草散原治傷寒痰嗽，
或以薰舌脹遂愈“。此見內治方可移為外治也，皆證也。《輯遺》四卷嗣出。</p>
<p>篇中挂漏之方與友朋寄示良方，皆載入卷內，以備好事者重刊時酌換。
方不必多，法宜多也。</p>

<h1>續增略言</h1>
<p>古醫書均有治驗，余學外治十餘年，日施濟數百人，專以膏為主，而糝藥，
敷藥輔之，其治愈不可勝計，膏藥之外，別有數法，與服藥相通者，
病者必欲服藥，每以此塞其請，用之頗有奇驗。雖從竅入，而以氣相感，
仍屬外治，有益無損。可以嘗試，可以更換，與膏藥亦並行不悖。今載於後，
並詳取意與其用法，以待推廣。大凡上焦之病，以藥研細末，
㗜鼻取嚏發散為第一捷法。不獨通關急救用聞藥也。達嚏數十次，則腠理自鬆，
即解肌也。涕，淚，痰涎並出，胸中悶惡亦寬，即吐法也。蓋一嚏實兼汗吐二法，
不必服蔥豉湯也。前賢治傷寒，中風，傷風，時疫，溫症，</p>
<p>由肺逆傳，尤宜取嚏。</p>
<p>喉風，赤眼，牙疼等症，皆有㗜藥。亦使病在上者從上出也。其方多以皂角，
細辛為主，藜蘆，躑躅花為引，隨症加藥。如傷風熱，頭疼，赤眼，喉腫，牙痛者，
用羌活，防風，荊芥，川芎，白芷，薄荷，細辛，蔓荊子，躑躅花，雄黃，硼砂，
青黛，黃連各一錢，生石膏，風化硝各二錢，鵝不食草三錢，僵蠶一錢五分，
蟬蛻五分，皂角一兩研末，含水吹鼻。含水者，但取其氣上行，不令藥入喉也。
毛養生治重傷風，單用鵝不食草一味研㗜，涕淚出即清爽，可與此方相證。
王好古解利傷寒，用藿香，藜蘆，躑躅花研末㗜鼻，此方可代藿香正氣散，
亦可合不換金正氣散用。如治冬月正傷寒頭痛者，以麻黃易藿香亦可。
中風吐痰用皂角，藜蘆，明礬㗜鼻，或以人參，藜蘆並用，一取其相反為用，
一取其攻補兼施也，虛人宜之。又斟酌活變之法也。大頭瘟及時毒焮腫喉痛，
用延胡一錢五分，川芎一錢，藜蘆五分，躑躅花二分五釐，
㗜鼻嚏出膿血痰涎為度。時感及濕溫等症，用辟瘟散，蒼朮五錢，細辛三錢，
大黃，貫眾，薑厚朴，法半夏，川芎，藿香，羌活，柴胡，前胡，生甘草，防風，
白芷，荊芥，獨活，枳殼，香附，薄荷，陳皮，神麯，炒石菖蒲，草蔻仁，香薷，
廣木香，丁香，雄黃，桔梗各一錢，硃砂五分，皂角二兩，研末㗜鼻，
曾有發熱，頭痛，惡寒，無汗並肚瀉者，用此取嚏而汗自出，瀉亦止。
是發散之中即兼升提，一法兩用，較服升藥（升麻）之類，尤速。外症腸出不收，
及產婦子宮不收，取嚏即收，亦是此意。凡欲升者，均可以嚏法升之也。
又夏月治濕病者，以瓜蒂，赤小豆含水㗜鼻，清肺金而水自下趨，
胸中之水或吐，或瀉而出。小便不通，探吐提氣而水自下。
則知嚏法能上升亦能下降也。如不用㗜，可用濕紙包藥塞鼻亦同。
古方治喉閉不能下藥者，每用窒鼻法，得嚏而喉自寬。又治魚卡喉者，
用大蒜窒鼻不令透氣，其骨自下。蓋其氣能達到也，故窒鼻亦能得效。
虛人或參以吸法，如治血虛頭痛，用熟地煎湯，置壺中吸其氣法。
產婦有用四物煎湯，令藥氣滿房吸受法。膈冷嗅附子，脾寒嗅肉桂，
即以窒鼻為嗅亦無不可。此代內服之一法也。</p>
<p>吸與內服同，但不對即可去之，不至於留患耳。</p>
<p>至上焦之病，尚有塗頂，</p>
<p>頂為百會穴，此一穴與腿上三里穴，背後膏盲穴，腳底湧泉穴，百病皆治</p>
<p>覆額，</p>
<p>額屬天庭，主百病，病人黑氣出天庭者凶，故急症多用生薑擦天庭。</p>
<p>罨眉心，</p>
<p>眉心屬肺主咽喉，呂祖有一枝梅試法，小兒多治此。</p>
<p>點眼，</p>
<p>眼主五臟，肝病尤宜治此。</p>
<p>塞耳，</p>
<p>耳屬肝、肺、腎，又鼻口相通，故鼻衄，齒衄，牙痛及瘧疾者每治耳。</p>
<p>擦項</p>
<p>項為太陽經風門，天柱所屬，風常從此入腦。又，截衄有塗項方。</p>
<p>及肩，又有扎指，</p>
<p>中指屬心。鼻衄，分男左女右扎此。產婦鼻衄，非此不救。瘧疾亦有扎指法。
又，大指外側一韮葉許名少商穴，治喉症用三棱針刺之即散。</p>
<p>握掌，</p>
<p>掌亦屬心，心主汗，故握藥能發汗。治積聚及老人虛寒便秘，握藥又能下積。
中風，用蓖麻仁半粒，搗爛塗掌上，攤掌於紙簿，掌上置碗，以熱水衝入碗中，
靜坐片時亦汗。</p>
<p>敷手腕，</p>
<p>大指，二指手背微窩處為經渠穴，治牙痛久而不愈，用蒜泥敷之，
過夜起一小泡，挑破愈。並治喉痹。</p>
<p>塗臂，</p>
<p>黃疸有塗臂大肉方。又，內關穴在腕上積三個中指長即是，
曲澤穴在臂膊灣上三寸是，瘧疾治此。又，曲池穴即臂彎，為手三陰所匯之處，
乃治手經要穴也。</p>
<p>之法，膻中，</p>
<p>即心口，為上焦諸病之所生也，凡病皆宜治此。其皮最薄易透，
或連下胃脘穴貼。</p>
<p>背心。</p>
<p>前後心相應，病多從俞入，故有擦背法及心背兩面夾貼之法。</p>
<p>兩處，尤為上焦要穴，治病握摠之處。太陽穴則頭疼者所必治也。
方法俱見文中。茲略舉其端以醒眼目。中焦之病，以藥切粗末炒香，
布包縛臍上為第一捷法。</p>
<p>炒香則氣易透，且鼻亦可兼嗅。</p>
<p>如古方治風寒，用蔥，薑，豉，鹽炒熱，布包掩臍上; 治霍亂，用炒鹽，
布包置臍上，以碗覆之，腹痛即止; 治痢，用平胃散炒熱縛臍上，冷則易之;
治瘧，用常山飲炒熱縛臍上，其發必輕，再發再捆，數次必愈是也。
此法無論何病，無論何方皆可照用。昔人治黃疸用百部根放臍上，
酒和糯米飯蓋之，以口中有酒氣為度。又有用乾薑，白芥子敷臍者，
以口中辣去之，則知由臍而入無異於入口中。且藥可逐日變換也。
又治傷寒食積，寒熱不調者，用一寒一熱之藥為餅置臍上，以熨斗盛炭火熨之，
或空中熨之。治陰症者，用炮薑，附子，肉桂，麝香，吳萸末，綿裹放臍內，
上蓋生薑片，以蔥切成碗粗一大束，扎好放薑上，熨斗熨之，或鐵烙烙之，
蔥爛再易，此是加一倍法。皆所以偪藥氣入肚也。治風痛者，
敷藥後以桑枝燃火偪之。治乳癰者，搗蔥鋪乳上，以瓦罐盛炭火偪之，
汗出而愈，亦是此意。畏炭火者，用瓦罐盛熱湯，或糠火熨，或手摩之，皆可治。
大熱症不用火，以冷水偪之。治寒熱交混者，冷熱互熨之。此在臨症制宜矣。
至背後脾俞，胃俞有須兼治者，又有薰臍，蒸臍，填臍法，</p>
<p>太乙薰臍法，附子填臍法。</p>
<p>及布包輪熨法。</p>
<p>如脾實者，用枳殼，陳皮炒熨。脾虛者，用糯米炒熨，能助脾運。陰寒症，
用吳萸，蛇床子炒熨之類。</p>
<p>俱見文中，可隨症酌用。下焦之病，以藥或研或炒，或隨症而製，
布包坐於身下為第一捷法，如水腫搗蔥一斤，坐身下，水從小便出。
小便不通亦然。水瀉不止，艾一斤坐身下，</p>
<p>並可縛腳心至膝蓋。</p>
<p>微火烘腳，瀉自止是也。一屬前陰，一屬後陰，凡有病宜從二便治者仿此。
治疝者用竈心土或淨砂，炒過，加川椒，小茴末拌勻，隔褲坐之，
並用布袋盛藥夾囊下，又是一法。婦人癆症，有燒熱磚淋藥水，布包墊毡片坐法。
癆多屬肝腎之損，故治在下部，此又是一法。則知下部之病，無不可坐。
若內服藥不能達到，或恐傷胃氣者，或治下須無犯上，中者，
或上病宜釜底抽薪者，更以坐為優矣。又治鼓腫及秘結，
有煎藥水傾桶中坐薰者，即用峻藥，</p>
<p>如硝，黃，遂，丑，輕粉之類。</p>
<p>亦不至大傷元氣。又治久痢人虛，或血崩脫肛者，不敢用升藥，
用補中益氣煎湯坐薰。產婦陰脫，用四物煎湯加龍骨入麻油薰洗。皆與坐法一例，
或瀉或補任用。古治婦人本有坐藥，但以導為坐，不如坐身下者可用大劑，
或有宜導者不妨兼用。蔣示吉云：治老人，虛人，產婦便秘，用導法最妥。</p>
<p>文中導方不少。</p>
<p>此又代內服之一法也。再下焦之病，有摩腰法，</p>
<p>腰為腎府，《簡便方》用黃蜡，麻油為丸，如胡桃大，摩腰，俟腰熱扎之，
並可摩腹中諸病。</p>
<p>暖腰法，兜肚法。又，命門，</p>
<p>火衰治此。</p>
<p>臍下，</p>
<p>臍下三寸為下丹田，即關元也。臍下二寸為氣海，一寸為陰交，皆肝腎要穴。
古灸法治陰症，每於此回陽，如欲用肉桂引火歸元，用破故紙納氣歸腎者，
糝敷臍下最妙。</p>
<p>膝蓋，腿彎，</p>
<p>即委中穴。膝蓋腿彎，皆足三陰所匯，故陰症及三陰瘧皆敷膝蓋。又，
治陽虛者，有蔽膝縛法，方見文中。傷寒有薰腿彎法，喉症有刺委中穴法，
治𡭕者亦有之。又，治魚，禽，獸骨卡喉者，用灰麵四兩，
冷水調敷膝蓋一時之久，其骨不知消歸何處。愚按：亦是引下法，
但未解其用意，錄此以俟知者，如能推之，則用法可無窮矣。</p>
<p>腿肚，</p>
<p>三里穴在膝蓋下三寸外旁，屬陽明胃經，亦是下部要穴。西醫治肺病，
有白芥貼腿肚引下法。</p>
<p>腳跟，</p>
<p>與肺腎俱相通，治肺腎宜知此。</p>
<p>腳趾，</p>
<p>腳趾與手指同，灸穴甚多，亦有掐法，扎法，宜參看。</p>
<p>足心，</p>
<p>湧泉穴。凡治下部肝腎之病，皆宜貼足心。又，引熱下行，如衄血，吐血，
水瀉，噤口痢，赤眼，牙痛，耳痛，喉風，口疳等症。又，假陽症，皆宜用附子，
吳萸，川烏等藥敷足心，或微火烘之，亦有貼大蒜片者。又有囊盛川椒踏者，
浸熱湯者，亦有加牛膝，蚓泥為導者。治孕婦熱症，保胎，用涼藥敷臍下，
並用井泥塗足心，云勝用罩胎飲。治陽虛者，古有湧泉膏。又，
縮陽有擦足心法，皆見文中。</p>
<p>諸法，下焦之法備矣。此三法雖分上，中，下三焦，而凡上焦之症下治，
下焦之症上治，中焦之症上下分治，或治中而上下相應，或三焦並治，</p>
<p>如治鼻衄者，清肺熱並清胃熱與腎熱之類，乃子母相通之理也，可推。</p>
<p>其法俱不出於此。不獨可代內服，並可助膏藥之所不及。凡古方之有效者，
視症加減，無不可為吾用。只須辨症分明，</p>
<p>《駢文》注中於辨症甚詳，有未備者，可參之古書。</p>
<p>一無拘牽顧忌。醫有數不治，外治則見得到即行得到，是誠至善者。
余施診專以膏藥為主，因貧人購藥為難，膏藥則更便也。
凡治上焦風熱及內外熱症，並用清陽膏。</p>
<p>本雙解及敗毒諸方推廣。</p>
<p>外感風熱，初起頭痛者，以一膏貼太陽並風門，風即散，無傳經之變。
內熱者兼貼膻中，夾食者並貼金仙膏。如入裏後欲清者，加硝石散。</p>
<p>即犀角，白虎，紫雪諸方加減。</p>
<p>糝膏貼。欲下者，貼膏後用硝黃散，</p>
<p>即承氣諸方加減。</p>
<p>以雞子清調，敷胸腹，雖結胸亦能推之使下，屢試皆驗。中焦鬱積，
用金仙膏為多。</p>
<p>本六鬱利氣諸方推廣。諸病屬鬱積者多，此膏能和氣血，治脾胃百病。</p>
<p>氣痛，腹痛立效。瘧疾，先用金仙膏貼胸口。</p>
<p>化其痰，食，暑，濕。</p>
<p>即輕，數發後可截者，用散陰膏加藥末，</p>
<p>即肉桂，丁香，吳萸，靈仙，白胡椒，白芥子，草果等分，或加巴霜少許。</p>
<p>貼項後第三第四骨兩骨中間，先一時用生薑擦後再貼，並貼一膏於臍上，</p>
<p>不必加藥，</p>
<p>再以生薑兩塊搗敷兩膝蓋。輕者則愈，重者兩張必愈。三陰瘧，雖數年者亦效。
忌口十日，免復發，並無後患。痢疾，無論老少皆用金仙膏，一貼胸口，
一貼臍上，輕症半日腹響泄氣，小便通利，胸中廓然即愈; 重症逐漸減輕，
不過數日亦愈。此二症夏秋最多，余治愈不止萬人，</p>
<p>輕症用膏三分，重症用膏一錢。</p>
<p>特為拈出。下焦寒濕用散陰膏為多，</p>
<p>本五積，三痹諸方推廣。近照《駢文》後所載方，又有加味，蓋膏藥與湯劑異，
雖多不礙，有黃丹協和，且每料用油既多，藥不能不多也。</p>
<p>若上熱下寒者貼足心，脾虛泄瀉者貼臍並對臍，皆效。風寒濕痹，
筋骨疼痛及跌打閃挫，一貼即愈。三膏治症甚多，內外症皆可用，此舉其至驗者。
餘膏如行水（專治濕熱通利），養心，清肺，滋陰，健脾，扶陽數膏，皆不可少，
亦有試皆效。重症酌用糝末專治尤應。外症則始終只用雲台一膏，加以敷藥，
糝藥，亦不用內託服藥，並不用刀針升降等藥也。擬將全方另為刊刻，
故茲不多贅。明·喻嘉言先生《寓意草》載，與門人定議病式云：某年，某月，
某地，某人，年紀若干，形之肥瘦，長短若何，色之黑白，枯潤若何，
聲之清濁長短若何，人之形志苦樂若何，病始何日，初服何藥，次服，再服何藥，
某藥稍有效，某藥不效，時下晝夜孰重，寒熱孰多，飲食喜惡，多寡，二便滑澀，
有無，脈之三部九候何候獨異，二十四脈中何脈獨見，何脈並見，其症或內傷，
或外感，或兼內外，或不內外，依經斷為何病，其標本先後何在，汗，吐，下，和，
寒，溫，補，瀉何施，其藥宜用七方中何方，十劑中何劑，五氣中何氣，
五味中何味，以何湯名為加減和食，其效驗定於何時，一一詳明，務令纖毫不爽。
據此則醫豈易稱哉。妄為下藥，不效歸於病，嘉言所警也。外治知為高明所笑。
求免於過而已，閱者鑒之。錢唐諸生汪畫山，名祝堯，余從妹婿也，為人謹厚，
待人以誠，深於內外醫道，著有《外科易知》二十卷，未刊而歿。前與余避兵海陵，
助余散給膏藥。因論及外治之道，余曰：亦不外天地萬物之理，
與前聖相傳之心法，余文前半徵引用考據體，詳列古方以為案，
後半發揮用議論體，直陳己見以為斷。雖未必悉當，而要與內治說不同，
其中如觀水影之浮沉等句，外治之診也。天取其氣等句，外治之製藥也。
毋犯所忌等句，外治之臨症施療也。而一切點眼，枕耳，窒鼻，抹胸，縛臍，坐身，
蔽膝，裹足諸法，臨症之變化也，是皆道之所著也。維膏與藥一段，
抉內外治殊塗同歸之旨，乃道之大原也。苟能推之外治，其亦無窮盡也乎。
又問膏藥功用如何？余曰：一是拔，一是截。凡病所結聚之處，拔之則病自出，
無深入內陷之患; 病所經由之處，截之則邪自斷，無妄行傳變之虞。
又問膏藥方寸耳，何以遂能伏病？余曰：蟻穴潰堤，知塞其穴，堤自不潰，
其理一也。又問膏藥能補否？余曰：能補。但經文藥以治病，食以養人，
殊不言補。所謂補者，辛補肝，鹽補心，甘補腎，酸補脾，苦補肺。不以生為補，
而以剋為補，其義安在？諸公且思之。伊當時頗契余言，恨今不能見也。
至畫山所著，根抵先賢，自抒己見，足為外科指南。今錄其要者，
亦可識所學之精矣。一，察所因，</p>
<p>內因，外因，不內外因。</p>
<p>謂如內科之求其本也。二，望形色，謂高聳，平塌，軟堅，與鮮明，昏黯，
板活也。癰不盡紅也，疽不盡白也，</p>
<p>以紅白概癰疽者淺，</p>
<p>疔不盡鞕也，</p>
<p>疔怕軟，不怕鞕。</p>
<p>三，分表裏，謂受之外者，法宜溫托，若寒則皮毛之邪引入骨髓; 受之內者，
法宜寒利，若溫則骨髓之病上徹皮毛，助邪為毒也。四，審陰陽，謂治主當緩，
如陽分陽邪，陰分陰邪也。治客當急，如陰分陽邪，陽分陰邪也。又過用寒涼，
陽變為陰。過用熱燥，陰變為陽。是傷而又傷也。五，看部分，經絡，
謂上焦壅塞實候，中焦皆澀滯候，亦乘虛而作，下焦多虛損候。又毒生虛處俱險。
又發於節而相應者，由內達外（古云內發）多不治也。其治法，腫瘍則本潔古託裏，
踈通，行榮衛三法。潰瘍則本丹溪補託元氣之法。陰疽則本王全生法，
而其最重者，一在分消，謂熱重者先宜分消，否則氣血熱而瘡口即合。
尚防流注也。一在內託，謂邪將內陷者託之，而不使入，內託之功匪淺，
即託之而必使出，內託之效亦速也。凡已成不起無膿即宜補托。寒者用溫中法。
其餘辨腫，辨膿以及形症方藥，匯集群書，無不詳細該貫，惜無力刊傳耳。
余親友中，趙璘書表弟最信余外治法。寓居石港，曾用余膏方十三種，修合濟人。
且與其內親胡槎仙，將方翻刻傳播矣。近復索余新增方，並詢余如何製膏之法，
及膏外如何加藥法，與湯頭如何外用法。蓋擬為子弟將來學醫行道之式也。
余以為膏藥與湯藥殊途同歸之理，文中已詳之矣。至於膏之用藥，
又不得不與湯頭異者。蓋湯主專治，分六經，用藥一病一方，日可一易，
故其數精而少。膏主通治，統六經，用藥百病一方，月纔一合，故其數廣而多。
前明趙府比天膏有百餘味，國朝程氏萬全膏亦有七八十味，是其徵也。
然余之初製膏也，亦不敢自肆，惟謹守湯頭繩墨而已，以其用之應手，
知內外可以同效，於是漸而擴之。視本方有加味者而加焉。</p>
<p>如越鞠丸本方，香附治氣，川芎治血，蒼朮治濕，山梔治熱，神麯治痰食也。
氣加木香，陳皮，烏藥，檳榔，蘇葉; 血加當歸，丹皮，桃仁，紅花; 濕加白朮，
羌活，防己; 熱加黃連，連翹; 痰加半夏，南星，瓜蔞; 食加麥芽，山楂，砂仁，
此就方內加者也。寒加吳萸，火加青黛，此在方外加者也。膏用越鞠方熬者，
即照此加味。五積總方，人參，黃連，厚朴，川烏，乾薑，茯苓，巴仁也。
肝加柴胡，蓬朮，昆布，川椒，皂角，心加丹參，黃芩，菖蒲，桂枝，良薑，
脾加黃芩，砂仁，吳萸，川椒，肉桂，茵陳，澤瀉，肺加紫菀，天冬，桔梗，
白蔻仁，三棱，青皮，陳皮，川椒，腎加附子，肉桂，延胡，菖蒲，獨活，丁香，
川楝子，澤瀉，全蝎，此依總方，五臟分加。總方是綱，加藥是目，
併而合之，只一方也。</p>
<p>酌取其各半，</p>
<p>仲景有各半湯，東垣麻黃人參芍藥湯，取仲景麻黃湯與補劑各半為之。
《綱目》云：凡虛人當服仲景方者以此為式。又云：四物與桂枝，麻黃，白虎，
柴胡，理中，四逆，茱萸，承氣，涼膈等皆可作各半湯，此易老用藥大略也。
膏有取古方各半而為之者，倣此。</p>
<p>參諸偶方，複方，</p>
<p>二方相合為偶，數方相合為複。偶方如柴平，胃苓，五積交加，對金飲子，
複方如桂枝二越婢一，三一承氣，六一順氣之類。</p>
<p>更層累其劑。</p>
<p>如調胃承氣一方，加之而為涼膈散，再加之而為防風通聖散，
再加之而為袪風丹，愈風丹之類，蓋層累而加者也。</p>
<p>喜其無所窒礙。因思天地之數起於一，而充之以至於十百千萬，自有其要。
五行亦有相生相制，各安其位，以行其權之理。惟膏可不病其多，乃縱心博覽，
推古人極則變，</p>
<p>如風病而筋縮，木極似金也，陽明燥金主筋縮也。熱病而舌黑，火極似水也。
皆物極而兼勝己之化，乃假症也。假症宜從治法，仲景四逆湯用豬膽汁者，
蓋為陽虛陰盛從治之法也。可以類推。</p>
<p>合則化，</p>
<p>如甲己合化，乙庚合化也。蓋有制則能化也。化則亢者亦為和平矣。藥如酸甘，
酸辛之合用也。仲景白芍甘草湯即甲己化土也。又，桂枝湯用白芍，甘草，
並用桂薑和營衛也。</p>
<p>有交養，</p>
<p>水火有交養也，即坎離既濟之義也。如鹽能補心是也。又如黃柏，知母，胡桃，
故紙同用，一金水相生也，一木火相生也。又黃連，肉桂之交心腎也。
又八味丸之用桂附，水中補火也。</p>
<p>無偏勝;</p>
<p>寒熱無偏勝也，即一陰一陽之為道也。若黃連吳萸，黃連木香，黃連乾薑，
黃柏細辛之相配也。又，補陽者必兼和陰，不使偏勝，用附桂者，
宜用白芍和之是也。</p>
<p>母子相及，</p>
<p>五行母子相通，病常相及。方書云：虛則補其母，實則瀉其子。
亦有母子兼補者，亦有母子兼瀉者，如肝實者瀉心火，亦瀉腎火是也。，又，
補肺者，益胃津以生肺氣，或用參耆補脾，更用熟地滋腎也。蓋子旺能令母實，
子虛必盜母氣也。五行肺腎為子母臟。</p>
<p>手足相關，</p>
<p>手足經皆會於腹也。古方多有手足經並用者。</p>
<p>徹上徹下，</p>
<p>言治中者必通徹上下也。中者，脾胃也。諸虛不足，先建其中。
中虛則清陽下陷而陰火上干，氣血俱傷也。又，脾為中州，必使心肺之陽降，
肝腎之陰升，而成天地之泰，所謂上下交而其志同也。若上下不交則否矣。
故治脾胃者，當徹上徹下看也。理中之分陰分陽，中滿之上下分消，皆此義。</p>
<p>隔二隔三，</p>
<p>言正治者，亦有隔二隔三之治也。如心生血，脾統血，肝藏血，
血症須按三經用藥。歸脾湯從肝以生心火，從心以生脾土，是隔二之治也。
又如膀胱病而治膀胱，是正治也。因金不能生水而膀胱病，而治肺，是隔二也。
更因土不能生金而肺病，而膀胱病，而治脾，是隔三也。治小便不通用車前，
木通，又用麥冬，黃芩，又用蒼朮，白朮是也。</p>
<p>或總或合，或通或移之義。</p>
<p>總，如心為五臟之主，七情總隸於一心也。又胃為水穀之海，乃三焦，大小腸，
膀胱之總司也。合，如肺合大腸，心合小腸，肝合膽，脾合胃，腎合膀胱之類，
蓋臟腑相表裏也。如治肺用花粉以瀉大腸，治心用木通以瀉小腸也。通，
如心與膽通，心病怔忡宜溫膽，膽病戰慄顛狂宜補心。肝與大腸通，
肝病宜踈通大腸，大腸病宜平肝。脾與小腸通，脾病宜瀉小腸火，小腸病宜潤脾。
肺與膀胱通，肺病宜清利膀胱水，膀胱病宜清肺。腎與三焦通，腎病宜調和三焦，
三焦病宜補腎是也。移，如臟腑寒熱相移之類，有薄其所勝者，
亦有侮其所不勝者。</p>
<p>原其所從來，</p>
<p>如肺主氣，肝生血氣; 中風由於血虛，中寒由於陽衰; 火之本，氣也，痰之本，
水也之類。</p>
<p>究其所終極。</p>
<p>如初起為寒者，久則鬱而為熱也。初起為熱中者，末則傳為寒中也。</p>
<p>審其有餘，觀其不足。</p>
<p>如土之不足，木之有餘也，古人胃病治肝者在此也。水之不足，火之有餘也，
治腎病先清君，相二火者此也。心為君火，肝為相火也。又陽有餘而陰不足者，
宜補陰再瀉陽也; 陰有餘而陽不足者，宜補陽再瀉陰也。</p>
<p>豫事以防患，</p>
<p>如治肝病者先實其脾，治心病者先保其肺之類。實脾者恐木剋土也，
金之源絕則木無所制矣。保肺者恐火爍金也，水之源絕，火無所制矣。
又如用熱藥者防其涸陰，用涼藥者防其傷胃也。</p>
<p>廣略以取勝。</p>
<p>如治水者，實脾者守也，泄水者攻也，兼發汗為三法。三法備舉者，
廣略以取勝也。又如治中風者，順氣，活血，清心，化痰兼踈風也。
治虛人之火者，或火太盛者，不能但用寒涼，宜溫散甘緩兼補陰也。
退熱者宜清心，調血兼滋腎也。蓋熱生於心，心妄動而熱不能退;亦熱能傷血，
血滯則氣鬱，而熱愈不退也。又如助金以平木者，更扶土以抑木，瀉火以泄木也。
培土以制水者，更益火以拒水，清金以導水也。補火以生土者，更踈木以安土，
利水以實土也。又培土以生金者，必水能制火，而後火不刑金也。
此皆不專於一法者也。</p>
<p>同則相統，雜則相併。</p>
<p>《金匱》論云：凡症但言風，寒，不及暑，濕，燥，火者，蓋寒，濕，
燥皆屬陰同類，以燥，濕，統於寒也; 風，暑，火皆屬陽同類，以暑，火統於風也。
又風為陽邪，燥，火統於風者，蓋燥為金氣。古云：次寒故屬陰，其復氣為火，
故又屬陽。如防風通聖散治風，熱，燥三症是也。又人參敗毒散治風，濕，
熱三氣; 五積散治風，寒，濕並氣，血，食，痰; 六鬱湯治濕熱並氣，血，痰，食;
丹溪痛風方治寒，濕，熱並血，痰。又十味補心丹，補心而統補五臟，
天王補心丹補心神，而統魂，魄，智，精，志五臟之所藏者，而為一方也，
涼膈散統手足太陽，陽明，少陽，太陰，少陰，厥陰之脈之上膈者，而為一方也，
又黃連解毒湯瀉亢極之火，兼三焦而統治之也，十鼓取水法以一味為君，
而兼五臟，大，小腸，膀胱而統治之也。又九味羌活湯藥備六經，治兼四時，
並治雜症。大金丹兼五運，加三豆，即治疫痘也。</p>
<p>寒佐熱佐，</p>
<p>如治寒脹者，用吳萸，乾薑，佐之以黃連，是熱因寒用也。治熱秘，用知，柏，
佐以桂，是寒因熱用也。</p>
<p>通用塞用。</p>
<p>如治渴用五苓，治痢用大黃，枳實，是通因通用也。治滿用白朮，
甘草及四君子，補中益氣，是塞因塞用也。</p>
<p>陰陽，上下，升降不膠於治。</p>
<p>方書云：從陽引陰，從陰引陽。又曰：陽病取陰，陰病取陽。又曰陰中求陽，
陽中求陰。蓋陰陽互根也。又曰：上病下取，下病上取。如久嗽為喘，
而氣泄於上者宜固其肺，尤宜急固其腎也。如久遺成淋，而精脫於下者，
宜固其腎，尤宜兼固其氣也。古方治喘用破故紙納氣歸腎，
治遺及小便不禁俱用鹿茸，五味等藥，提陽固氣，不使陷下可見。又曰：
水升火降，蓋水火失其升降則病。故心熱宜補腎，腎水升則心自不熱也。
腎寒宜補心，心火降則腎自不寒也。又曰：將欲升之，必先降之; 將欲降之，
必先升之。又曰：清陽不升，則濁陰不降。又曰：濁陰出下竅，
而清陽自宣化於上矣。古有升降散是也。又如六鬱湯，蒼朮，香附同用;
天門冬散升麻，大黃同用; 清胃散升麻，石膏同用; 瀉肝湯羌活，防風，膽草，
大黃同用。又順氣湯升麻，紫胡，黃柏同用; 黑錫丹黑鉛，丹鉛，硫同用，
頭瘟方大黃，薑黃，蠶，蟬同用，皆具一升一降之義。可推。</p>
<p>表裏，溫涼，補瀉之藥咸備。</p>
<p>如仲景之方至精簡也。而《金匱》所載鱉甲煎丸，薯蕷丸皆二十餘味。
彙集氣血之藥，攻補兼施，是方中用藥非一定也。後之秦艽，續命，
皆治六經中風之通劑，麻黃白朮湯為足三陽，足三陰通治之劑，合四君，五苓，
補中，平胃，麻黃，吳萸，解毒為一方，內中表裏，寒熱，補瀉之藥咸備。
蓋治證既多，故所用藥品亦多也。膏本其意，而更加推擴耳。</p>
<p>慮其或緩而無力也，假猛藥，生藥，香藥，</p>
<p>猛藥如附子，川烏，南星，巴豆，大黃，黑丑，葶藶，甘遂，大戟，芫花，木鱉仁，
蓖麻仁，穿山甲，輕粉之類，觀音膏用甘遂，蓖麻為君可證。生藥如薑，蔥，韮，
蒜，薤，槐，柳，桃，桑，榆，鳳仙，蒼耳，菖蒲，艾葉，花椒，茱萸，芫荽，白芥子，
馬齒莧及諸草藥之類，皆膏內應用之藥。補膏亦宜酌加者，蓋雖少減補力，
而氣藉以達到，且邪不去，補亦無益，寓攻於補，補乃得力。若十補不一瀉者，
固少也。余膏能多驗者，用此法也。《駢文》中有十寶膏，可以通治百病。
凡膏內皆可加入香藥，如蘇合油，十香丸，冰片，麝香，乳香，沒藥之類。</p>
<p>率領群藥，開結行滯，直達其所。俾令攻決滋助，無不如志。一歸於氣血流通，
而病自已。此余製膏之法也。蓋積十數年之苦心，統會前人用藥之旨。</p>
<p>前人用藥，皆本五行生剋之理。即如《駢文》註內“七情，恐能治喜，
怒可治思“之類，此以五臟之相剋推也。邵公睹人面與腳掌相應，而知誤服何藥，
此以五色之相剋推也。皆是五行之生剋變化也，醫不能外五行也。</p>
<p>於湯藥外，自為變格，</p>
<p>既變內治為外治，故方亦不能不變。</p>
<p>而別開一門者也。</p>
<p>今人但知痞癖用膏，風痹用膏，不知一切臟腑之病皆可用膏。余閱歷十年，
施送數萬人，深知其效，故不惜為後人告也。</p>
<p>草創者多踈，因其有效，特自珍重。規模始具，究未可云完也。
倘如太極圖，迴文詩斯妙矣，是真可萬應也。</p>
<p>現在重訂膏方二十餘種，皆有百十味。其中如清陽膏治上焦風熱，
散陰膏治下焦寒濕，金仙膏治中州脾胃鬱積，寒熱不和之症，
三膏表裏上下並可通用。行水膏佐金仙通利三焦，並治一切濕熱下注之症。
雲台膏則統治外症。五膏為用最廣，亦最驗，藜藿人尤相宜。
余一年施濟約膏大小二十萬張，五膏十居其八九。其餘之膏，若清心，養心，
清肺，溫肺，平肝，健脾，溫胃，滋陰，扶陽，大補等，及婦人調經，固經，安胎，
催生，衛產等，特參用之耳。昔龔氏謂：人病不外陰寒陽熱，以五積通聖治之，
病無不愈。余即本其法，較龔氏更為推廣，惜不得龔氏斟酌耳。</p>
<p>學者欲製膏行道，勿以余為法，當於古湯中求之。一則取法乎上者，斯得其中，
二則自得者，有逢原之妙。仲景醫之祖，其方實為立極之方，如麻黃，桂枝，青龍，
白虎，柴胡，葛根，黃芩，黃連，梔子，瀉心，陷胸，承氣，豬苓，五苓，茵陳，
十棗，白頭翁，阿膠，抵當等方，及理中，建中，吳萸，四逆，附子，真武，白通，
白散，久痛丸等方，其藥峻厲而分兩又大，實能起人之死。昔唐許氏云：
用仲景之法，不用仲景之方，蓋亦以其藥之峻厲也。丹溪云：用東垣之藥，
效仲景之處分，蓋亦取其分兩之大專而得力也。今人用仲景方者，多代以他藥，
減其分兩，實非仲景本旨。若合而為膏正是相當。</p>
<p>古之三兩，今之一兩; 古之二兩，今之六錢半; 古之一升，今之二兩五錢也。
余謂合膏竟照原方分兩，不必折算。</p>
<p>再遵其法以為加減，真可以應變不窮。或以為仲景之方高簡，而其法更精嚴，
一絲不能亂，喻嘉言，柯韻伯，王晉三諸君所闡發，中材且未必解，又何能用。
只宜降格以求多其藥味，以幸有功，或庶幾其不謬。則亦可於後賢諸方中擇之，
取官方之素效者，與秘方之奇驗者，</p>
<p>方書所載，有異人傳授絕奇驗者，如呂真人七寶如意丹，回生丹，遇仙丹，
龍宮方之類，較官方稍峻，湯頭中不能用，合膏極妙。</p>
<p>約以三四十種，以一方為主，如湯之有君藥，參以二方三方，如湯之有臣，
佐，使藥。</p>
<p>不能參者，不必妄參。</p>
<p>風歸風，</p>
<p>上清散，芎芷香蘇飲，羌活愈風湯，小續命湯，袪風至寶丹，辟巽錠子，
十香保命丹，八寶回春湯，危氏一粒金丹之類。此十方雖有傷風，中風之殊，
然同是風，膏可通用。其中有溫有涼，須分一溫一涼兩種合。喜用何方，
即用何方合，便是各人心得秘方。余不傳方而傳法者以此，下倣此推。</p>
<p>寒歸寒，</p>
<p>沖和湯，香葛湯，沃雪湯，麻桂飲，薑附湯，五積散，回陽救急湯，陽旦湯，
加味理中湯，厚朴溫中湯之類。此十方專治寒，系是一類，不拘用單，用複，
皆可合。但寒有真假，膏不能混同，假症用時甚少，可分一大一小兩種合，
或假症竟於臨時用敷熨法亦好。下倣此推。醫方有萬，此不過舉其例耳。
用法聽人自為變化，即另用方合，均無不可，不限定也。</p>
<p>溫熱歸溫熱，</p>
<p>荊防敗毒散，普濟消毒飲，龍虎雙降散，防風通聖散，五瘟丹，人中黃丸，
犀角大青湯，消斑青黛飲之類。</p>
<p>暑濕歸暑濕，</p>
<p>解暑黃金丸，清暑中和飲，清暑益氣湯，二香散，六和湯，桂苓清露飲，
羌活勝濕湯，蒼朮白虎湯，平胃散，正氣散，神祐丸，清燥湯之類。</p>
<p>氣歸氣，</p>
<p>逍遙散，六磨湯，六鬱湯，平氣散，烏藥順氣散，木香調氣散，蘇子降氣湯，
蒜紅丸，六君子湯之類。</p>
<p>血歸血，</p>
<p>當歸補血湯，生津養血湯，六味地黃湯，犀角地黃湯，三黃四物湯，
桃仁承氣對子，東垣固榮散，三和湯，芍藥湯，止衄丹，地榆散之類。</p>
<p>痰歸痰，</p>
<p>清氣化痰丸，清火豁痰湯，竹瀝達痰丸，木香和中丸，順氣消食化痰丸，
滋陰清化丸，蠲飲枳實丸，滌痰湯，薑桂丸，胡椒理中丸之類。</p>
<p>積歸積，</p>
<p>枳實導滯丸，木香檳榔丸，加味五香丸，感應丸，攻積丸，化痞丸，溫白丸，
香棱丸，茴香丸，金露丸，萬病丸之類。</p>
<p>水歸水，</p>
<p>一元散，八正散，濬川丸，舟車丸之類。</p>
<p>火歸火，</p>
<p>升陽散火湯，黃連解毒湯，加味大金花丸，涼膈散，滋陰降火湯，人參竹葉湯，
四順清涼飲，地骨皮散，清骨散，坎離既濟丸之類。</p>
<p>心，肝，脾，肺，腎，各歸其臟，</p>
<p>心如天王補心丹，九味清心丸，十味補心丹，桃靈丹，《準繩》牛心丹，
古庵心腎丸之類。肝如龍膽瀉肝湯，當歸龍薈丸，蘆薈丸，地仙散，洗肝湯，
補肝散之類。脾如溫脾湯，香砂六君湯，《聖濟》大建中湯，調中健脾丸，實脾飲，
歸脾湯，補中益氣湯，溫經益元湯之類。肺如麻黃散，清金降火湯，滋陰保肺湯，
清燥救肺湯，清肺湯，香蘇溫肺湯，杏子湯，補肺湯，雞鳴丸之類。腎如滋腎丸，
《三一》腎氣丸，溫腎丸，八味丸，菟絲子丸，安腎丸，補真丸，四神丸，金鎖丹，
地黃飲子之類。</p>
<p>膽，胃，大小腸，膀胱，三焦，各歸其腑。</p>
<p>膽如加味溫膽湯，半夏散，胃如清胃丸，清胃石膏湯，甘露飲，沉香溫胃丸，
小腸如導赤散，分清飲，大腸如瀉白湯，潤燥湯，養臟湯，實腸散，膀胱如葵子丸，
既濟丸，三焦如枳殼丸，《局方》木檳丸之類。</p>
<p>有散有斂，有清有溫，有涼有熱，</p>
<p>既就上方分別。</p>
<p>有攻有補。</p>
<p>攻如加味陷胸，六一承氣之類，補如大造丸，太極丸，二至丸，再造丸，九轉丹，
七寶丹，人參養榮湯，保真丸，固本丹，滋陰百補丸之類。今之參茸膏，暖臍膏，
湧泉膏，皆補藥也。醫家信參茸等，而不以余之補膏為然，何也。以上諸方，
皆出《東醫寶鑒》及《沈氏尊生書》，《成方切用》，《集驗良方》等書，
乃余膏所本，因雜錄之，以備采擇。</p>
<p>更與博聞多識者考訂焉。於分別之中，各方各具包貫之理，斯為精括。</p>
<p>如一方治火，而凡《經》言皆屬於火者，悉包貫也。</p>
<p>就中去其平淡無力之味，易以他方力厚之品，加以引藥。</p>
<p>見上。大約薑，蔥，槐，柳，木鱉，蓖麻，鳳仙，菖蒲，山甲，輕粉之類，
方方須用。若韮，蒜，桃，桑，芥，椒，萸，艾之屬，有加有不加。又如延胡，木通，
細辛，靈仙，木香，烏藥，蘇合油及一切行氣，開竅，通經之品，量症加用。</p>
<p>大不過三十味，小不過十餘味。重其分兩，揀道地之材而合之，油可老，
丹不可老。</p>
<p>每乾藥一斤，約用油三斤或二斤半。鮮藥一斤，約用油半斤或一斤。先浸後熬，
熬枯後去渣，將油再煉至滴水成珠，秤之，視前油約七折上下，每淨油一斤，
下炒黃丹六兩收。蓋膏蒸一回則老一回，嫩則尚可加丹，老則枯而無力，
且不能粘也。</p>
<p>膏成和之以膠。</p>
<p>膏成後，將鍋取起，俟稍溫以皮膠一二兩，醋酒炖化，乘熱和入，則膏粘。
勿炒珠，炒珠無力也。先以一滴試之，不爆方下，須攪千餘徧令勻，愈多愈好。
浸水中出火毒，瓦缽分儲，勿使見風。</p>
<p>每膏可各自為用，兩三膏亦可並而用，盡足應酬矣。此雖為中材說法，
然是製膏之權輿，於膏為正宗，用之既熟，即可用仲景之方。
蓋諸賢方亦本於仲景，沿其流者自能討其源也。余膏係有意為變格，
故多至百餘味，實不如此之分晰精當且有變化也。此亦經十餘年體驗，
由博將返於約而始知之也。或更以藥肆中丸散方，取其峻厲者，
亦加引藥合而為膏，更通行也。</p>
<p>藥鋪丸散，皆依古方修合。如治肺經痼寒齁喘紫金丹，用白砒，石膏，豆豉。
又哮喘奪命丹，用信砒，白礬，白附子，南星，半夏。治火衰補火丸，用硫黃。
治腎厥頭痛玉真丸，用硫黃，硝石，半夏，石膏。治積聚癥癖痰飲痼疾，
木香磠砂丸，用磠砂，巴豆，三棱，蓬朮，乾薑，白芷，木香，青皮，胡椒，
乾漆，大黃，檳榔，肉蔻仁，或加附子，肉桂。數方用砒，硫，磠砂，雖素稱靈驗，
人多畏服，改而為膏，則如京師之磠砂膏，人無所忌，可通行矣。
又如治痰有沉香滾痰丸，控涎丹，小胃丹，青州白丸子，蝎麝白丸子，
治積有檳榔消塊丸，備急丸，抱甕丸，溫白丸，萬應丸，萬病丸，治水腫有舟車丸，
蘇葶丸，黑白丑散，治脹有消脹丸，俱是峻藥，亦可改用。至如蘇合丸，
牛黃清心丸，抱龍丸，至寶丹，金虎丹，活命金丹，紫雪丹，活絡丸，蟾酥丸等藥，
不須再改，以備糝敷摩擦之用可也。凡方書峻厲之藥，均照此推。</p>
<p>貼穴不過前後身，上中下三部，大約心口，臍眼為多。已見前略言，不贅。
加藥之法，始於觀音膏，用甘草搗敷;</p>
<p>膏君甘遂，藥敷甘草，二物性反，正取其相激為用。凡敷藥須與膏相應，可推。</p>
<p>霏雲膏用巴豆納臍，再用膏蓋來。</p>
<p>膏統治，巴豆專治，症重故用劫藥。凡糝藥皆用治此一症之要藥，可推。</p>
<p>後之平肝、暖胃，截瘧，化痞，止瀉，蠲痹等膏，各有加藥，余糝。
敷亦由此推廣，惟其中有當加者，有不必加者，且有不可加者，全在臨症活變，
不能刻舟求劍。故余不敢傳人，而教人亦於醫書中尋究也。仲景諸方，
其加藥各有精理，能師其意施之於膏，正自絕妙。</p>
<p>如桂枝湯加桂，加葛根，加厚朴，杏仁，加芍藥，加附子，加大黃。又，
葛根湯加半夏，黃芩湯加半夏，生薑，柴胡湯加硝，白虎湯加參，四逆湯加吳萸，
生薑。即此數方，而表裏寒熱補瀉已備矣。</p>
<p>其餘可為加藥用者，本草外若《雷公藥性賦》，</p>
<p>如心痛欲死，速覓延胡，益食加觴，須煎蘆樸之類，皆單方也。一句一法，
余文前半倣其體。</p>
<p>東垣藥例，</p>
<p>頭痛用川芎為君，巔頂痛用藁本，肢節痛用羌活，腹痛用白芍，惡寒加官桂，
惡熱加黃柏，腹中實痛用大黃，芒硝，胃寒痛用草蔻仁，脅痛或寒熱用柴胡，
小腹痛用青皮，氣痛破氣用枳殼，血痛和血用當歸，調氣用木香，破血用蘇木，
桃仁，心下痞用黃連，宿食不消用枳實，腹脹用厚朴，腹中窄狹用蒼朮，
痰用半夏，陳皮，風痰用南星，上熱用黃芩，中熱用黃連，下熱用黃柏，
三焦熱用梔子，小便澀數用澤瀉，膀胱有火及下焦濕熱用防己，草龍膽，黃柏，
知母，飲水多用白朮，豬苓，澤瀉，口渴用乾葛，嗽用五味子，水瀉用白朮，芍藥，
車前子，莖中痛用甘草梢，補氣用參，內傷虛汗用黃芪，喘用阿膠。</p>
<p>東垣十二劑，</p>
<p>原方十劑：輕可去實，麻黃，葛根; 宣可去壅，生薑，橘皮; 泄可去閉，大黃，
葶藶; 通可去滯，木通，防己; 澀可去脫，牡蠣，龍骨; 燥可去濕，桑白皮，
赤小豆; 滑可去著，冬葵子，榆白皮; 重可去怯，磁石，鐵粉; 潤可去枯，紫石英，
白石英; 補可去弱，人參，羊肉。東垣加：寒可去熱，大黃，芒硝; 熱可去寒，
附子，官桂，為十二。《古方選注》：仲景麻黃，葛根湯，輕劑也; 梔豉湯，瓜蒂散，
宣劑也; 陷胸，承氣湯，泄劑也; 五苓，十棗湯，通劑也; 石脂，桃花湯，澀劑也;
麻黃連翹赤小豆湯，燥劑也; 豬膽，蜜煎導，滑劑也; 龍骨牡蠣湯，重劑也;
黃連阿膠湯，潤劑也; 理中丸，附子湯，補劑也; 白虎湯，寒劑也; 白通湯，
四逆湯，熱劑也。《醫方集解》、《成方切用》，分門本此。</p>
<p>東垣臟腑溫涼補瀉之藥，</p>
<p>心：溫用當歸，吳萸，肉桂，蒼朮，菖蒲，涼用犀角，生地，黃連，連翹，麥冬，
硃砂，補用遠志，天冬，菟絲，茯神，金銀箔，炒鹽，瀉用苦參，黃連，貝母，前胡，
鬱金。小腸：溫用巴戟，茴香，烏藥，益智，涼用木通，通草，黃芩，花粉，滑石，
車前子，補用牡蠣，石斛，甘草梢，瀉用蔥白，蘇子，續隨子，大黃。肝：
溫用木香，肉桂，半夏，肉蔻，陳皮，檳榔，蓽茇，涼用鱉甲，黃連，黃芩，草龍膽，
草決明，柴胡，羚羊角，補用木瓜，阿膠，川芎，黃芪，山茱萸，酸棗仁，五加皮，
瀉用青皮，芍藥，柴胡，前胡，犀角，桑皮，草龍膽。膽：溫用橘皮，生薑，半夏，
川芎，桂枝，涼用黃連，黃芩，竹茹，柴胡，草龍膽，補用當歸，山茱萸，酸棗仁，
五味子，瀉用青皮，柴胡，黃連，木通，芍藥。脾：溫用香附，砂仁，乾薑，官桂，
木香，肉蔻仁，益智仁，藿香，丁香，附子，涼用黃連，梔子，石膏，白芍，升麻，
連翹，黃芩，苦茶，補用人參，黃芪，白朮，茯苓，陳皮，半夏，乾薑，麥芽，山藥，
瀉用巴豆，三棱，枳實，赤芍，青皮，山楂，神麯，大黃。胃：溫用丁香，白蔻仁，
草蔻仁，乾薑，厚朴，益智仁，吳茱萸，涼用石膏，連翹，滑石，升麻，薑皮，
天花粉，黃芩，梔子，補用白朮，山藥，人參，黃芪，砂仁，瀉用大黃，巴豆，枳實，
芒硝，厚朴，黑丑。肺：溫用陳皮，半夏，生薑，款冬花，白蔻仁，杏仁，紫蘇子，
川椒，涼用知母，貝母，瓜蔞仁，桔梗，天冬，片芩，梔子，石膏，補用人參，黃芪，
阿膠，五味子，天冬，沙參，山藥，鹿角膠，瀉用麻黃，紫蘇，防風，桑皮，杏仁，
枳殼，葶藶。大腸：溫用人參，官桂，乾薑，半夏，木香，胡椒，吳茱萸，涼用黃芩，
槐花，花粉，梔子，連翹，石膏，補用罌粟殼，五倍子，牡蠣，豆蔻，木香，訶子肉，
瀉用芒硝，大黃，續隨子，桃仁，麻仁，枳殼，檳榔，牽牛子，蔥白。腎：溫用沉香，
菟絲子，附子，肉桂，破故紙，柏子仁，烏藥，巴戟，涼用知母，黃柏，丹皮，
地骨皮，元參，生地，補用熟地，杞子，鹿茸，龜板，五味子，肉蓯蓉，牛膝，杜仲，
瀉用澤瀉，豬苓，茯苓，琥珀，木通。腎有補無瀉，苓瀉，乃瀉其邪耳。膀胱：
溫用茴香，烏藥，肉桂，沉香，吳茱萸，涼用生地，防己，黃柏，知母，滑石，
甘草梢，補用益智，菖蒲，續斷，瀉用車前子，瞿麥，芒硝，滑石，澤瀉，豬苓，
木通。命門：溫用附子，肉桂，破故紙，茴香，沉香，烏藥，乾薑，涼用黃柏，梔子，
知母，柴胡，滑石，芒硝，補用肉蓯蓉，黃芪，肉桂，沉香，破故紙，菟絲子，
瀉用烏藥，枳殼，黃柏，梔子，大黃，芒硝。按：命門在臍下，舊名內腎，
在臍下一寸三分，乃生命之原也，非背後第十四椎下命門俞穴也。涼用知母，
黃柏者，蓋指相火而言耳。惟治瀉痢者當貼後命門穴。三焦：溫用附子，破故紙，
當歸，熟地，菟絲子，吳茱萸，茴香，涼用知母，草龍膽，木通，車前子，黑山梔，
黃柏，地骨皮，補用人參，黃芪，乾薑，白朮，桂枝，益智仁，甘草，瀉用黃柏，
梔子，豬苓，澤瀉，赤苓，大黃，檳榔。按：藥例有葉香侶《平易方》，
所載標本虛實寒熱補瀉，引經報使之藥較此更詳。然即此已用之不窮，
只在於善用耳。</p>
<p>東垣引經藥，</p>
<p>太陽經，手羌活，足黃柏。太陰經，手桔梗，足白芍。陽明經，手白芷，升麻，
足石膏。少陰經，手獨活，足知母。少陽經，厥陰經，手柴胡，足青皮。手，
手經也。足，足經也。此藥引當與藥例參用。</p>
<p>醫書用藥大法，</p>
<p>須看醫書，如“某病某湯主之“之類，茲不備載。又，各症皆有用藥大法，
今舉氣血以見例。如治氣有四法：氣虛宜補，參耆朮草; 氣升宜降，輕用蘇子，
橘紅，烏藥，枇杷葉，重用降香，沉香; 氣逆宜調，木香，陳皮，香附，白蔻仁，
砂仁; 氣實宜破，枳殼，青皮，厚朴，檳榔之類。又，治血亦有數法：血虛宜熟地，
當歸，杞子，萸肉，鹿膠，血熱宜生地，芍藥，阿膠，大熱宜犀角，梔子，
血瘀宜桃仁，紅花，蘇木，丹皮，血瘀而痛宜沒藥，乳香，靈脂，血滯宜丹參，
益母草，血陷宜升麻，川芎，白芷，血滑宜烏梅，五倍，白芨，髮灰，
血燥宜柏子仁，蓯蓉，血寒宜乾薑，官桂; 氣虛不生血，不攝血，宜參耆朮草;
引血歸經用當歸; 失血不能引氣歸元用炮薑，炙草; 止血用黑藥，如黑荊芥，
炒蒲黃，炒靈脂之類。表散之藥，太陽風用桂枝，寒用麻黃，陽明用葛根，
少陽用柴胡，太陰蒼朮，少陰細辛，厥陰川芎，此分經者也。麻黃峻散寒邪，
桂枝解肌緩散，防風，荊芥，紫蘇平散，細辛，白芷，生薑溫散，柴胡，乾葛，
薄荷涼散，蒼朮，羌活走經走濕而散，升麻，川芎能舉陷上行而散，
此性味之別也。又，麻黃無蔥不汗，山梔無豉不吐不宣，大黃非枳實不通，
芫花非醋不利，附子無乾薑不熱。又，附子走而不守，得乾薑則守而不走。
竹瀝非薑汁何以行經，蜜導非皂角何以通結。此配法也。又，
大黃同白朮用則入心，同生薑搗用則不直下，同滑石用則走小便，亦配法也。
又，巴豆同黃連用則不烈，同大黃用反不瀉，南星得防風則不麻，
斑⿱敄毛以豬油炒則不毒，半夏泡透則不傷胎，此製法也。黃連治火君藥，
略炒以從邪，實火硝水炒，假火酒炒，虛火醋炒，痰火薑汁炒，氣滯痛吳萸水炒，
血瘀痛乾漆水炒，亦製法也。諸藥皆有配製法，宜推。曉得配製，
一藥可抵兩藥用。</p>
<p>皆足供糝敷之用。即文中所載方，亦有糝有敷，只須所見者多，識得症治，
加藥自易易也。</p>
<p>不識症治，單膏尚恐貼錯，何能加藥。</p>
<p>若行道者，適遇急症，恐病家嫌膏藥尚緩，力請非處湯不可，
則不防竟以古湯頭煎藥服之方，改為煎抹炒熨，於醫理無悖，於外治一門，
亦變而不失其正，與醫家亦分途，亦合轍。且應用何湯足以取效，此中自具本領。
高手未嘗不於此異人也。</p>
<p>二法葉天士每用之，余亦試用已久。內傷外感無不驗，
茲特從外治法中更為標出。但審證用藥，此中大有本領，如傷寒衄吐，
有宜用犀角地黃湯者，有宜用麻黃湯者，此表裏之別也。傷寒發狂，
有宜用大承氣者，有宜用海藏參耆歸朮陳甘者，此虛實之分也。高手之異人，
全在一雙慧眼，不可忽也。</p>
<p>此法亦從岐伯摩之浴之推出，炒熨即摩也，煎抹即浴也。寒症喜火，宜炒熨;
熱症喜水，宜煎抹。然亦不拘。</p>
<p>藥忌火者勿炒，或在後加，或煎抹，或蒸熨。冬時人畏冷，只可炒熨。又，
藥不宜太熱，手勢不可過重，令病人難受。抹後再用布浸濕罨於胸口，
熨後再用布包頓於腹上，尤得力。</p>
<p>古方治傷寒陰毒，有蔥熨法。</p>
<p>《活人》方：先填麝香，硫黃於臍眼內，再加上蔥餅，熨斗熨。
海藏用醋炒麩皮熨。按：陰毒重症，非附桂所能治，故古方多用硫黃，
然其性太烈，有硫黃同艾煎，去硫用艾法，可參。又，治陰毒藥如正陽散，
用附子，乾薑，甘草，皂角，麝香。附子散用附子，桂心，白朮，當歸，半夏，
炮薑，生薑。白朮散用川烏，附子，白朮，細辛，炮薑。皆可炒熨。又，
復陽丹用蓽澄茄，木香，吳萸，全蝎，附子，乾薑，硫黃為末，薑汁，熱酒調。又，
返陰丹用附子，炮薑，桂心，太陰元精石，硝石，硫黃丸，艾湯調。
此二方可用敷法，再加艾縛之。凡用古方，均要臨症活變，有不合者，不妨增減，
舉此例推。</p>
<p>治傷寒陽毒，有水漬法。</p>
<p>丹溪方：煮綠豆湯一滾，取起以青布浸濕搭胸膈上。危氏用井水搭。按：
治陽毒藥有三黃湯，白虎湯。陽毒發斑者，有消斑青黛飲。又，斑毒內陷者，
有舉斑湯。皆可煎抹。余嘗自患風斑，倣此法用荊芥，防風，當歸，麻黃，紫草，
皮硝，蟬蛻，明礬，煎抹，眼看斑皆並成一片，隨起隨消，立時平復。
則知凡斑不透，可用消斑，舉斑湯煎抹也。又，陽毒發斑者有三黃石膏湯，
用石膏，黃芩，黃連，黃柏，黑山梔，麻黃，香豉，薑，茶煎者，蓋表症重，
故用麻，豉汗之也。此方去麻，豉，加大黃，芒硝，薑，棗煎，名三黃巨勝湯，
治陽毒發狂甚者。裏症重，故用硝，黃下之也。二方一汗一下，可分別推用。</p>
<p>又治二便不通，有陰陽熨法，亦名冷熱熨法。</p>
<p>先以冷物熨之，再以熱物熨之，更以冷物熨之，自通。亦見《駢文》註。按：
大小便不通，《內經》謂三焦約。約者，不行也。以長流水煎八正散治之。又，
關格垂死者，但通大便，大便行而小便亦行矣。</p>
<p>傷寒至於陰毒陽毒病，至於二便不通，危險已甚，而尚用此二法，
則凡陰寒陽熱諸症，均可用此二法治之也亦明矣。</p>
<p>文中方用此二法者亦不少，可推。</p>
<p>審是何症，於前胸後背及臍眼，對臍，大小腹用之，可發散，可消導，可推盪，
可補益。</p>
<p>發散即汗也。汗有數法，擦天庭，薰頭面，薰腿彎，揉臍腹或胸口，背心，
兩手心，兩臂彎，兩足心，或浸腳，或浴身，皆可煎湯為之。消導多在胸口。
推盪即下也。或食，或痰，或停水，多抹胸背臍腹。胸與背相應也。古治寒結，
熱結，食結，痰結，水結，有炒生薑渣熨胸法。治氣有煎藥抹胸背法，
治腫脹有用甘遂等末滿鋪臍腹法。可推。蓄血多治少腹，古方有煎紫蘇湯，
當歸紅花湯摩法。火衰治對臍。補益多在臍下。古方治中暍者，用熱湯熨氣海，
固元氣。治虛寒症有玉抱肚法，方見文中。治痼冷症，有攤膏貼臍下氣海，
關元法。誠以臍下為生命之原也。又，肝腎病多治臍下。婦人經病及兒枕痛，
多治臍下，蓋衝為血海，任主胞胎也。</p>
<p>其或兼有腫痛之病，於患處用之，可以消腫定痛。</p>
<p>即經熨寒痹法也。若內傷重者，仍當以藥熨其胸腹。</p>
<p>自仲景一百十三方，《金匱》方，與諸家所傳方，及危氏五世家傳得效方，
（方載《寶鑒》）無不可照方而用，亦無不可撮一兩味而用。</p>
<p>如文中香附擦背，柴胡擦背，桂枝浸搨，黃連浸搨，以及芫花，石膏，皮硝，
吳萸，附子等熨法，皆從古湯頭中抽出一味也，此即主藥也，或用二三味，同。</p>
<p>並可於經驗方中選單方而用。</p>
<p>《寶鑒》及《綱目》所載單方不少，今人亦有刊送經驗單方，其方不過一二味，
藥賤易得，貧人最相易。</p>
<p>凡疑難之症，可以自抒其見，不至恐失人情而成坐視。</p>
<p>如感症熱邪入裏，土燥水枯，仲景用承氣等攻下以存陰，後賢恐誤下邪陷，
或下多亡陰，改用滋陰補水之法，以始終照顧津液為主，津液既充，
不必攻而宿物自潤下矣。誠知本之治也。但陰虛而邪盛者，勢不能遽進四物，
六味以滯其膈，外治則攻下與滋補並行，一無隔礙。蓋所以攻補者，皆是氣，
而非味也。至於欲下之時，更以膏藥前後護其心，正氣不動，亦無亡陰內陷之弊，
此人力之所能主持者也。又按：溫症一門，有由春夏時口鼻受者，葉天士云：
初起用辛涼輕劑，挾風加牛子，薄荷，挾濕加滑石之類是也。
吳鞠通本此著《溫病條辨》，更為分明，人多宗之。有由冬傷於寒與冬不藏精，
伏邪至春夏始發者，在陽分則易療，在陰分則難療。若陰陽兩邪同發，
與傷寒兩感，太陽與少陰俱病，頭痛，口乾，煩滿而渴之例，纖毫不爽。
喻嘉言云：治法先以麻黃，附子，細辛汗之，繼以附子，黃連，黃芩，大黃下之，
二劑可愈。柯韻伯亦云：桂枝汗後大渴者， 即是溫熱猖獗， 當用白虎人參法。
然溫熱之時，用辛涼滋陰之劑，人無異議。若用麻黃，附子，大黃，人必駭然。
惟此症勞苦人及少年多有之，不得竟聽其因循不救也。
是法可以為良醫添一出路，與外科湯淋火照同。諸疑難症皆視此，輕症不必言也。</p>
<p>其應用膏者，或先煎抹而後貼膏，或先貼膏而再炒熨，或煎抹與炒熨並用，
均無隔礙。即於二法之外，更參以嚏法，縛法，坐法，一切外治之法，
亦均無隔礙。至於臨症之變化，神明存乎其人，非余之所能知也。</p>
<p>按：唐王太后中風，許蔭宗用黃芪，防風濃煎湯數十斛，熏之而愈。丹溪論云：
中風脈沉口噤，非大補不可，若用有形之湯藥，緩不及事。薰以耆防，
使口鼻俱受，此非智者通神之法不能迴也。蓋人之口通乎地，鼻通乎天。
口以養陰，鼻以養陽。天主清，故鼻不受有形而受無形; 地主濁，
故口受有形而兼乎無形也。又按：名賢方治產婦瀝漿生，用四物濃煎湯，
令藥氣滿屋，口鼻吸受以滋益之。又《洗冤錄》載，治跌壓未絕者，
亦用四物湯煎薰。俱從許氏推出，足見補藥皆能外治。丹溪之論固為精微，
而《洗冤錄》所載，斷非虛假。倘遇此等症，必欲拘定內服，其能乎？尊親之大，
尤當求其萬全無弊，或薰之不應，亦須更為設法，豈遂循例，可幸無罪，
內治有窮而外治無窮，惟智者為之。</p>
<p>總之，醫之難在不能見臟腑，而人之敢於為醫者，正恃此皆不見臟腑。
然孟浪酬塞，欺人欺己，於心終有不自安者。</p>
<p>鄉村貧士，無業可為，藉醫糊口，時有誤失，未嘗不自歉也，惜無善術耳。
外治自是一門。</p>
<p>余非不慕高醫之一劑知，二劑已也，而自問聰明才力萬不及前人，
閱歷愈深膽愈小，不得不循而出此，所謂畫虎不成，不若刻鵠者也。
又所謂與為牛後，不若為雞口者也，自任如此，故教人亦遂如此也。
惟是治分內外，而讀書明理則一（古重儒醫以此）。能通其理，則辨症明白，
兼知古人處方用藥之意，庶幾用膏薄貼，用藥糝敷，用湯頭煎抹，炒熨，
無不頭頭是道，應手得心，具有內外一貫之妙。否則依樣畫葫蘆，病藥不相對，
或且相反，誤人匪淺，豈惟暗中折祿，吾懼其辱也。而或歸咎於法之不善，
法豈受咎哉。醫之理甚高妙，而出之以平正。醫之理極深微，而出之以明顯。
當其用心，人不能知，</p>
<p>用心，即審症用藥。如《駢文》註廷紹用楮實薑豆之類。傷寒傳經，
不皆始於太陽，有徑犯陽明者，有八九日而仍在表，有二三日而已傳裏，
有不由表而直中裏者，當審脈症施治。傷寒初感，只宜薑，蔥，蘇葉散之，
勿遽用麻，桂，升麻，引入陽明胃經，助胃中邪火，致燥結，狂譫，發斑。
亦勿遽用芩，梔，牛子，石膏，引入陰經，致嘔吐，瀉痢。又，無積滯勿輕消導，
引邪入內。傷寒頭痛，身熱，便是陽症，不可用熱藥。蓋傷寒六經內，
太陰病頭不痛，身不熱，少陰病有發熱而無頭痛，厥陰病有頭痛而無發熱也。
傷寒當直攻毒氣，不可補益。蓋邪在經絡，補之則毒氣流藏，多殺人。
中風邪在經絡，未入臟腑者，亦當遵《金匱》導引，吐納，針灸，膏摩之法，
不可補益，使九竅閉塞。傷寒不思食，為邪在胃，不可溫脾胃。傷寒腹痛，
亦有熱症，不可例用溫藥。仲景云：“痛甚加大黃。“乃知惟身冷厥逆者，
方是陰症。傷寒自利，當察陰陽，不可例用溫藥及止澀藥。蓋自利唯身不熱，
手足溫者屬太陰，身冷四逆者屬少陰，厥陰，其餘身熱下利，皆是陽症。
傷寒手足厥冷，當辨陰陽。古云用理中試之，陽厥便熱，陰厥不熱此須斟酌。
傷寒陰症陽症，當分真假。傷寒陽毒陰毒，與陽症陰症別。蓋毒入陽經為陽，
入陰經為陰。仲景用解毒之品，而陽毒反投蜀椒，陰毒反去蜀椒，是宜參悟。
此舉傷寒為例耳，諸症皆有六經，表裏，寒熱，虛實，宜忌，可不可之辨。
並有相沿舊說而須自具慧眼者，悉照此類推，幸毋粗忽。</p>
<p>及其取效，人所共見，是良醫也。吾願學者，亦勉為外治之良醫而已。
至於醫之行道以謀生也，人人皆有謀生之心，我但行我之道，不必問人之道。
吾《駢文》意在補前賢內治之所不及，非以內治為不然也。
即此書亦為中材不能內治者傳其法，非禁內治之能者也。太史公曰：
“儒老相絀“。魏文帝曰：“文人相輕“。醫亦有然，不可效也。
又寄璘書論針灸按摩法。經文外取註云：“針灸按摩也，今之燒針，灼艾，
推拿（鄉村人謂之抹）本此。“然針灸禁忌太多且嫌。《炮烙入門》云：
“針但能瀉實，如虛損，危病，久病俱不宜用“。蓋無古人以自己精神消息也。
艾灸只宜於陰寒症。若傷寒熱病，頭面諸陽之會，胸膈二火之地，
及陰虛有火者俱不宜用。</p>
<p>風痹用桑枝燒薰，名桑枝針。癆瘵用大蒜擦脊樑，名水灸。前人已有變通之法。</p>
<p>推拿多係粗工，殊不可恃。余謂炒熨，煎抹之法，實足以代三法。
而看症用藥精切簡便，較三法尤善。再能體會經文，察其陰陽，審其虛實，
推而納之（補也）。動而伸之（瀉也）。隨而濟之（補也）。迎而奪之（瀉也）。
泄其邪氣，養其精氣之意。疾徐輕重，運手法於炒熨，煎抹之中，以藥力到為候，
無不效者。唐有按摩生專為一科。今外科亦有熱湯淋洗，神火照法，不惜工夫。
為人治病，何不可仿而行也。</p>
<p>女醫亦可學以治女。</p>
<p>其部位當分十二經，如傷寒邪在太陽膀胱，用羌防（太陽經藥）擦背，</p>
<p>背兩旁為太陽經，若徑犯陽明，用葛根擦胸。裏症，陰症，看症治。</p>
<p>瘧（少陽肝積，亦有六經形症）用柴胡（少陽經藥）擦背。</p>
<p>兩旁太陽經，中央督脈經，風府，瘧所會，大椎至尾骨，瘧所上下。</p>
<p>十二經各有部位。又募穴在前，俞穴在後，督脈行背，任脈行腹，
衝脈起於臍下，帶脈橫圍於腰，均照此推。</p>
<p>部穴皆見《駢文》，</p>
<p>其餘則就患處治之可也。如欲學針灸，按摩，宜從吾說。又與璘書論老人，
產婦，小兒治法。老人氣血兩衰不能勝藥。如火虧用附，桂，吳萸，則燥熱傷陰;
火旺用犀地石膏，則寒涼傷胃。又，食物停積，不可用硝黃以削元氣，
雖目前或效，而日後變生他病，卒致不救，其根實由於此。</p>
<p>《南史》徐文伯治范雲傷寒云：發汗便愈，但一年後不起。即此理。</p>
<p>外治亦須平和，繆仲純（前明高醫）治老人食冷不化，有生薑，
紫蘇煎濃湯揉胸腹法，藥尋常而其效則甚速，宜推用。婦人積冷痛經與子宮冷者，
皆艱生育，忌熱藥種子（生子多殤）。痛用延胡，當歸，萸，椒等炒熨;
冷用蛇床子煎湯頻洗; 安胎蔥敷至妙; 難產用蠻法，死者最慘，余催生膏最效。</p>
<p>無膏用文中龜殼散代之。</p>
<p>又《濟陰綱目》載一婦嚴冬難產，血冷凝滯，用紅花煎濃湯，棉蘸𨠭之，
並以器盛湯; 又暖又淋，久而生一男子。又一婦難產，下體已冷，用椒，橙，
吳萸煎汁，加上法淋洗遂產。可以為法。產後症，有蔥薰，薑擦，醋噴，黑豆蒸熨，
諸方皆穩，宜推用。小兒純陽之體，不受暖藥，且臟腑未堅，並不受諸藥。</p>
<p>古云用袪風藥反生風，用化痰藥反生痰是也。</p>
<p>文中兒初生有雞蛋清擦法，風寒有踈表等法，急驚有蜂蜜擦法，痘症，</p>
<p>王晉三云：痘症流通氣血，清涼敗毒是常，補益辛熱是變。</p>
<p>有麻油擦法，蔥，荽薰法，柳枝浴法，酒雞敷法，宜推用。數法不獨行醫，
凡居家均宜知之。又與璘書論臟病，腑病治法及飲食治法。膏藥治臟腑均妙者，
蓋見病則治，不走迂途，中病即止，亦無貽患，《經》所謂“適其所“是也。</p>
<p>無過不及，為適其所。</p>
<p>嘗有心病神不歸舍者，醫用黃連雞子湯，及補心丹等不效，
余以膏貼之（即《準繩》牛心方加減），而外越之神自斂。又有心病不寐者，
醫用心腎湯不效，余以膏貼之（即《千金》龜板方加減），而陰氣復即瞑。
誠以服藥須從胃入，再由胃分布散而不聚，不若膏藥之扼要也。又有腎消者，
醫用趙獻可八味丸方而火升。又有少陰氣厥舌瘖者，
醫用河間地黃飲子方而痰塞。余治二症，即以二方膏貼臍下，頗有效。
誠以服藥須由上焦而達下焦，不若膏藥之徑捷。且能引火，亦可鎮風，
一法兩用也。此非余之師心自用也。經曰：臟病止而不移，其病不離其處。
膏之貼法，實從此悟出。若腑病，經曰：上下行流，居處無常。用膏偪之，
則在上者自移於下，如陷胸，承氣皆可分用，結胸能開。以此加以炒熨，煎抹，
盤旋，摩盪，尤能催之使速通。是在善用者。飲食治法。如發散用薑，蔥，韮，蒜，
熱用椒，茴，涼用瓜，蔗，梨，藕，補用蓮，芡，柿，栗，棗，杏，便浸鯽鰻，豬腰，
白肺，老鴨，烏雞，羊肝，牛乳，以及鹽，油，糖，蜜，酒，醋，茶水，糕粥之類，
古皆療疾，特有忌者須慎耳。又與璘書論先賢外治用藥，均有意在，略舉數方，
以待推用。如治頭風，鹽摩疾上，所以清邪，加白附子者，是用劫藥之法也。
治頭痛，瓜蒂㗜鼻，㗜鼻取嚏，所以治表，取腦中黃水，是治裏之法也。治白帶，
礬石丸導法，用杏仁從大腸升氣於肺，而肺氣乃下行，此以升為降之法也。
熱結便閉，膽汁蜜煎導法，是潤以下之之法。治腎水挾腳氣凌心，礬石湯浸足，
礬石能卻水，此濇以收之之法也。治水腫，用麻黃，羌活，蒼朮，柴胡，蘇梗，
荊芥，防風，牛子，忍冬，柳枝，蔥白煎浴取汗，此開鬼門之法也。消河餅，
鋪臍餅，此潔淨府之法也。中風口眼喎邪，乃經絡之病，
用生瓜蔞汁和大麥麵為餅，炙熱熨心頭，此治本之法也。陰寒多屬腎經，
附子燒酒浸透貼足心，俟腹中有聲，則風寒散矣，寒從足心入，此亦治本之法也。
卒死，蔥白搗納鼻孔及肛門，氣通即愈，此通陽之法也。大病虛脫本是陰虛，
用艾灸丹田者，此補陽而陽生陰長之法也。少陰病得之一二日，口中和，
背惡寒者，服湯後即用灸法，此見微知著，外夾攻之法也。大凡外治用藥，
皆本內治之理，而其中有巧妙處，則法為之也。茲不具載，能者自可引伸。
又與同人析外治之疑義，並引經明用藥與膏之法。諸君皆言醫有仁心，
死者其人之命，故也。然此只可為良醫用藥不繆者言耳。譬如治獄，審斷既明，
求其生而不得，我與死者兩無憾也。若審斷不明，或更濫刑致斃，</p>
<p>亂用藥與濫刑無異。</p>
<p>是枉殺無辜也。死者能無怨乎？我亦豈能無罪乎？</p>
<p>喻嘉言《醫門法律》歷言醫之罪，所以警門人也。</p>
<p>庸工撿方治病，自問無他，而用藥不當，殺人無形。</p>
<p>殺人不必在峻藥也。即和平之藥，亦能因循致人於死。</p>
<p>雖亦有治癒之人，而功不抵罪。其終也，往往有自己誤藥者，有為他醫誤藥者，
報復之理甚可懼也。余學醫二十年，所以專用膏藥，而不敢妄行處湯者，
誠有鑒於此爾。大抵醫之得失，全在看症用藥，而內治用藥，往往有不能自主者，
歷來醫家多不肯言耳。何則，五臟各有其所苦。</p>
<p>如“肝苦急，急食酸以收之。脾苦濕，急食苦以燥“之類，詳見經文。</p>
<p>亦各有其所欲。</p>
<p>如“心欲軟，急食鹽以軟之，用鹽補之，甘瀉之。腎欲堅，急食苦以堅之，
用苦補之，鹽瀉之“之類。</p>
<p>五味入胃，苦入心，辛入肺，甘入脾，酸入肝，鹽入腎，</p>
<p>又，五味所走，辛走氣，鹽走血，苦走骨，甘走肉，酸走筋。</p>
<p>此不過據藥之性言耳。用藥者斟酌乎藥之可與不可與，亦不過據藥之性言耳。
而究竟藥之能到與否，不可必也。加以引藥似可到矣，而或上或下，
或左或右，能恰當其位，能中病與否，能不犯無故否，不可必也。</p>
<p>升麻引上，牛膝引下，桔梗載藥浮中，三承氣分三焦，此用藥之法也。
然治上者豈能禁其不入於下，治下者豈能使之不經於上？又，桂枝，
桑枝達四肢者也。然治左者未必竟肯走左，治右者未必竟肯走右，
引藥亦不過以意度之耳。若誤用引邪，如足太陽症誤用葛根，領邪傳入陽明;
手太陰症誤用犀角，領邪徑犯心君。又如誤用升麻治痢，而邪提於上焦;
誤用牛膝治產，而瘀降於兩腿，其害甚大。又，女科載有催生方，內用附子，
牛膝，云“ 附子先令兒轉身向上，牛膝再使兒翻身向下“，
此說尤恐腹中未必答應。又，痘症用人參，鹿茸者，往往亦提毒於胸; 用大黃，
石膏者，每開灰白陷下之門。甚矣，用藥之難也。</p>
<p>即能當其位，能中其病矣，能不犯無故矣，而分兩之輕重多寡。
或過或不及，不可必也。</p>
<p>不及則留邪，過則傷正，然不及尚可增，過則難減也，亦有先則不及。
而後又過者。</p>
<p>熱藥性急。</p>
<p>如用附子而發狂者。</p>
<p>涼藥性緩，攻藥性速。</p>
<p>如用硝黃而瀉不止者。</p>
<p>補藥性遲，要皆由胃分布，有入口而即見分曉者。
有三日五日而不見分曉者，必待性發而始知其誤與不誤也。</p>
<p>有本不誤而性未發，疑其無效，易藥服之而反誤者，有初已誤而性未發。
信其有效，再三服之而大誤者，有醫多藥雜性有所制而不及發。
無由辨其誤者，又有並家夙服他藥，他藥性發疑是此藥之誤，而莫能辨其誤者。
其有主人執定一見，不喜說錯，與醫家自以為是。而不肯認錯者，不在此例。</p>
<p>不誤則病退，誤則病進，或病外增病，非其本病，所謂誤治之症是也。
豈無不誤者，然誤者常多也，《周官》尚有失三，失四之文，仲景亦有誤汗。
誤下之戒，奈何今人乃以為無誤乎，知其誤而救之，其先入之藥不能去。
能救與否，不可必也，幸而得解，以藥攻藥，元氣受削，遷延時日，為累甚深。
或更值天時，人事之有乖，邪湊其虛，復生他變，卒致不救者有之。
若夫服藥太多，精氣內傷不見於外，至於氣增而久，臟有偏絕（見《內經》），
以致暴夭者。</p>
<p>或忽患急病，或原病斗然加重，皆謂之暴。</p>
<p>并無由救也。</p>
<p>如味過於酸，肝氣以津，脾氣乃絕之類，木旺則剋土也，五臟類推。
又如多食辛令人夭，辛藥太散故也，又，常服苦參，黃連，反能生熱，又。
常服附子，人參，熱在陽分者，其害易見，熱在陰分者，似為無害。
必至熬乾津液而後已，前人屢以為戒，非無故也，又如吐血症。
服參者多難愈，服涼藥者卒至敗脾胃而死，今人信藥，不思其弊，良可嘆也。
其有藉藥以縱欲者，更無話說。</p>
<p>一人生死，關係一家，倘有失手，悔恨何及，雖湯藥不能盡廢。
然人死要難再生，醫者，病家均宜慎之，醫之《內經》猶儒之《六經》也。
其書博奧精深，統貫三才，通達萬變（紀文達語）。所以斡旋氣運。
調劑群生（汪訒庵語），參贊之道，於是乎在，《易》之陰陽，《範》之五行。
《月令》之四時，一也，吾儒講求天人性命之理者，莫不於是經探索焉。
然欲為內治，則苦於不見臟腑，明其理不克措諸事，雖竭其指別目察之能。</p>
<p>《內經》，滑澀浮沉，可以指別，五色微診，可以目察，能合色脈，可以萬全。
喻嘉言曰，色者目所見，脈者手所持，而合之於非目非手之間。
總以靈心為質。又曰，善診者，察脈按色，先別陰陽，審清濁而知部份。
視喘息，聽音聲而知所苦，觀權衡規矩，按尺寸，觀浮沉滑澀。而知病所生。
是由色脈以參合於視息聽聲，相時而求病所生之高下中外，精矣，微矣。又。
問是四診之一，亦不可少。徐靈胎曰，診脈大要，胃氣為本，得者生，失者死。
次推天運之順逆，如春宜弦，夏宜洪也，次審臟氣之生剋，如脾畏弦。
肺畏洪也，次辨病脈之從違，如外感寒熱，宜洪數忌細弱，內傷脫血。
宜靜細，忌洪大也，此皆《內經》《難經》言之明白詳盡，脈之可憑者也。
脈之變遷無定，焉能一診而即知為何病，皆推測偶中，以此欺人也。
陳修園曰，此是實話，醫所不肯說者。按，脈在內，色在外。
明晦枯潤較脈更顯然呈露，喻嘉言，李士材所論皆精。
愚謂《水鏡麻衣相法》尤為色診秘傳，古有禪師，望人形色而知病所在。
能決死生，斷壽夭，又能知其家之病，當時詫為神奇。
不知此即從臟腑六親部位推出也。</p>
<p>而腑肺不語，是非得失，終鮮決斷。</p>
<p>仲景之聖，其審症用藥，猶有多少遲回審顧者，蓋決斷之難也。</p>
<p>其天資之高者，不免師心以自用，毫釐之差，時有千里之謬。
其性情之拘謹者，又束手而不敢為，此通儒與良醫不能合一。
而聖經無人闡發，徒坐視斯民之夭枉而不能救，為可惜也。
外治非謂能見臟腑也，然病之所在，各有其位，各有其名，各有其形，位者。
陰陽之定也，名者，異同之判也，形者，凶吉之兆也。位不能移也。
名不能假也，行不能掩也。此即臟腑之告我者也，外也皆內也。</p>
<p>如咳嗽腫脹見症，皆分別五臟六腑是也。</p>
<p>按其位，循其名，核其形，就病以治病。皮膚隔而毛竅通，
不見臟腑恰直達臟腑也。初時，即見有未真，皮膚之小試，可於臟腑無傷。
精熟之後，如庖丁之解牛，宜僚之弄丸，技也，無非道矣。
苟明乎天人性命之旨，詎不有無窮之妙用也乎。</p>
<p>如東垣普濟消毒飲，在當時實為挽迴造化神方。</p>
<p>余開此一門，專為吾黨中有心此事者設立。法於無弊，聰明才力，
任自為之，造化在手，似平實奇，上承先聖，下拯斯民，有重賴焉。
此固不必為外人道也。</p>
<p>前人論醫當博極群書，求聖賢之意旨，明造化之會歸。
愚謂欲闡發陰陽造化之理，惟外治能達所見，內治非有隔垣而見之技。
不能神也，太史公《扁鵲傳》故為此詭辭，正言後人之無此也。外治一法，
有功無過，不獨寒士可以謀生，即文人修心，亦莫善於此。</p>
<p>有譏外治為詭道以欺世者，不知其道即近在人耳目前也。
人生惟飲食屬內耳，其餘有益於身者，無非身外物也。夏之箑。冬之裘。
不在外者乎，暑則臥簟，寒則圍爐，不在外者乎。而熱者以涼，冷者以暖，
隨四時而更變，因是得免於病。不獨此也，諸陽聚於頭，
十二經脈三百六十五絡，其血氣皆上於面，而走空竅，面屬陽明胃。
晨起擦面非徒為光澤也，和血氣而升陽益胃也。</p>
<p>此理甚微，人壽以此。又，胃不和則睡不安，故擦面能治不睡。</p>
<p>洗眼，滋臟腑之精華，以除障也。漱齒，堅骨以防蠹也。梳發，踈風散火也。</p>
<p>髮者血餘，古方中熱心煩，大汗不止者，以冷水浸髮。傷寒，中風無汗者，
以熱湯浸髮。蓋心主血，而汗者血之所化也。同氣相求，一有汗一無汗。
一冷一熱，妙用可參。</p>
<p>飯後摩腹，助脾運免積滯也。</p>
<p>神仙起居注法即如此。</p>
<p>臨臥濯足，三陰皆起於足指，寒又從足心入，濯之所以溫陰而卻寒也。</p>
<p>以上數法，皆治病於無形者也。</p>
<p>痛則手揉，癢則爪搔。</p>
<p>爪能搔癢，從火化也，又能破血，故燒灰吹喉蛾立破。</p>
<p>唾可抹毒，溺可療傷。</p>
<p>人犬咬及刑傷者皆用之。又，尿臍能救暍死，尿面能救中惡死。其用甚多。</p>
<p>近取諸身甚便也，何嘗必須服藥乎。七情之病也，看花解悶，聽曲消愁。
有勝於服藥者矣，人無日不在外治調攝之中，特習焉不察耳。諺云。
看不見遮一層（謂眼鏡），走不動，拖一根（謂柺杖），無理之言中有妙理。
老人有疾亦不恃藥餌也。又諺曰，瓜熟蒂落，婦人胎產始終不服藥者多。
至小兒斷乳，種痘只傳外治。</p>
<p>牛痘亦是外治。</p>
<p>不聞古有內服之方，時賢亦未有言內服者，如以外治為不然，
胡不出一內服之方乎。又《洗冤錄》所載五絕救法，大都外治，起死回生，
有功匪淺。蓋服藥者至此技亦窮矣。夫絕症可以外治法救，未絕者更易救也。
倘醫家能以其法推之，而體察於人情物理，於無法中別生妙法，
則治諸症莫不可起死回生。豈非人心之所大快也哉，又何嫌於詭道以欺世乎。</p>
<p>倉公治產後血厥，用瓜蒂，藜蘆，雄黃，明礬㗜鼻。扁鵲治產暈，
用生半夏裹塞鼻。治子腸不收，用磨刀水潤之，口含磁石。《靈樞》治呃，
用刺鼻法，又用驚嚇法。此接上古所傳急救方也。仲景推之，因有瓜蒂散方。
又，鼻衄不止者，噀水以驚嚇之。前聖後聖，有作有述也。
《洗冤錄》所載皂角，半夏㗜鼻，葦管吹耳，炒鹽熨胸，涼水噀背等法，
亦從此出。至救溺死人，令伏牛背或鐵鍋上，口含竹筷，旋轉出水，
及用壁土草灰收水之法，尤為奇妙，此亦不過以人情物理上體會得來，
所謂意也。《集驗方》治縊死，用香油抹老鵝嘴，插入肛門，一二時即活。又，
治中鬼惡死，縛豚枕之立活，皆奇法也。又，暴死者用醋炭薰，即醒。
李士材曰，中風卒倒灌薑湯，反使痰涎凝結，不如用醋炭薰。
此蓋閱歷而知之者也。醫法無窮，外治一門，有異人傳授者，尤為奇驗。
好事者宜搜輯之，外科急症亦有簡便方，如絳囊治疔，走黃用松香。
栗子同嚼爛，以渣敷之即愈，此種亦不可不知。</p>
<p>或又謂外治非前賢所尚，其法多有未備者。不知醫本無定法，為外治者，
但於病之所從入，與其所注，次第分明，識其下手之處。</p>
<p>如下文治肺者皮毛，中焦，大腸，背，皆是下手處也。</p>
<p>前賢相傳之法，吾固可遵而行之，前人不傳之法，吾亦可變而通之也。
《經》曰，風寒與百病之始生也，必先於皮毛，邪中之則腠理開，
開則入於絡脈。</p>
<p>支而橫者為絡，如肺經列缺穴，橫行大腸經者是也。</p>
<p>絡脈滿則注於經脈，經脈滿則入客於臟腑。善治者，治皮毛，次肌膚。
次筋脈，次六腑，次五臟，治五臟者半死半生也。肺主皮毛者也，皮毛者，
肺之合也。</p>
<p>五臟皆有合，病久而不去者，內舍於其合也，如皮痹不已，內舍於肺。
骨痹舍腎，筋痹舍肝，脈痹舍心。肌痹舍脾亦然。</p>
<p>傷寒初起，邪客於皮毛，頭痛，發熱，無汗而喘者，古用麻黃湯，治皮毛也。
所以發散肺經火鬱，使之達於皮毛也。又按肺脈起於中焦絡大腸，肺系屬背。
凡皮毛病皆入肺，而自背得之尤速。然則用麻黃湯內服，何妨用麻黃抹背。
或抹中焦兼抹背為徑捷而得力。李士材香附擦背，其意即如此，此一法也。
風寒入肺皆令人咳，肺既絡大腸，又與大腸為表裏，肺咳不已，往往大腸受之。
若照東垣臟腑咳之藥例，煎抹中焦，而更用導法，從魄門入大腸升氣於肺，
表裏可兼治。仲景治白帶（肺氣不利者），礬石丸導法即如此，此亦一法也。
臟腑咳皆宜，非止治風寒也。又太陽為六經之首，主皮膚，傷寒初起，
邪在太陽（心位亦曰膀膀），古用羌活湯所以解太陽之表也。背為心，肺，
膀胱經所屬，邪中於背故脊強，然則以羌活湯內服，亦不若以羌活湯擦背，
此又一法也。若熱在膀胱，口渴尿赤者，即用五苓散敷小腹。
太陽以膀胱為裏，膀胱在小腹內也，此又一法也，心營肺衛，其治背一也。
太陽與少陰同行，身後背又屬少陰，仲景少陰表症有麻黃附子細辛湯，
可照麻黃湯例煎抹也，此又一法也，仲景少陰病口中和，背惡寒者，當灸之。
附子湯主之。</p>
<p>附子炮二枚，白朮四兩，芍藥，茯苓各三兩，黨參二兩，分兩可酌減用。</p>
<p>則治裏症之陽虛陰盛者也，如以附子湯擦背，亦能使陰氣流行而為陽，
此又一法也。太陽少陰交病者，亦同此法也。五臟之系咸在於背，
臟腑十二俞皆在背，其穴並可入邪，故臟腑病皆可治背。</p>
<p>如某病灸某俞是也，擦法不必拘。</p>
<p>前與後募俞亦相應，故心腹之病皆可兼治背。言背而心腹不必言也。
他如留飲令背冷，伏飲令背痛，乃飲之由胸膈而深藏於背者，背為胸之腑也。
未至於背則治胸，既至於背，倘必令還反胸膈，始得趨胃趨腸而順下（喻嘉言說），
豈不費手。治背極妙。又如瘧疾是少陽病，脅為少陽之樞，
脊背為瘧上下之道路，則用柴胡湯煎抹脅與背，亦勝於以柴胡湯內服。
此又法之可推者也。傷寒往來寒熱與瘧疾同，水結胸症與停飲同，並可仿用。
熟於《內經》經絡。</p>
<p>《內經》刺法，皆按其所過之經以調之。</p>
<p>而又融會乎先賢內治處方用藥之理，以之外治皮毛，肌膚，筋脈，五臟，
六腑，隨處皆有神解。一法即千萬法之所生也，是在善悟者。自古治病，
莫重於傷寒，亦莫難於傷寒，治傷寒者必統三陽，三陰，五臟，六腑之所受病。</p>
<p>經文統臟腑言，可見並不專傳足也。</p>
<p>視寒熱，虛實，行汗吐下，和解，溫補諸法，能治傷寒，則中風，
熱病與雜病莫不可知，仲景傷寒，雜症合為一書者此也。</p>
<p>柯韻伯曰：仲景《傷寒雜病論》為百病立法，非只為傷寒言也。
其中以六方為主，諸方從而加減之，凡汗劑皆本桂枝，吐劑皆本梔豉，
攻劑皆本承氣，和劑皆本可柴胡，寒劑皆本瀉心，溫劑皆本四逆也。</p>
<p>而其原實出於經。經文內者內治，外者外治，汗之下之，言汗下也。又曰，
其有邪者，漬形以為汗。汪註，如布桃枝煎湯液以蒸浴，汗難出者，每用此法也。</p>
<p>柯云，邪入肌肉已傷形者，仲景用桂枝湯。</p>
<p>其在皮者，汗而發之;</p>
<p>柯云，邪在皮毛，未傷形者，仲景用麻黃湯。</p>
<p>其慓悍者，按而收之;</p>
<p>汪云，謂按摩收引也。</p>
<p>其實者，散而瀉之。</p>
<p>汪云，謂表實者散之，而裏實者則兼瀉之也。柯云，仲景大青龍，
於麻桂中加石膏，以瀉火是也。</p>
<p>皆汗也。其高者，因而越之，吐也。</p>
<p>柯云，仲景梔豉湯，瓜蒂散是也。</p>
<p>其下者，引而竭之;</p>
<p>汪云，利大小便也。柯云，仲景之大小承氣，調胃，抵當，下也，豬苓。
真武，利也。</p>
<p>中滿者，瀉之於內，</p>
<p>汪云，謂實滿者，以下藥瀉之，虛滿者補之，即所以瀉之也。</p>
<p>血實宜決之。</p>
<p>決，行也。按，仲景之桃仁承氣是也。</p>
<p>皆下也。氣虛宜掣引之。</p>
<p>汪云：合上句，導實濟虛也。柯云：仲景方，陽氣虛加人參於附子，
吳萸中以引陽，陰氣虛加人參於白虎，瀉心中以引陰是也。</p>
<p>則濟虛也，此不易之法也。不言和解，溫補，而一則曰可汗而已，
一則曰可泄而已，其不可汗不可泄，宜從他法，治者要可推也。</p>
<p>如少陽症禁汗下者，仲景以柴胡湯主之，乃和解也。少陰病背惡寒者，灸之，
附子湯主之。柯云：此傷寒溫補第一方也。</p>
<p>內者內治，外者外治，非有諸內者不形諸外也，非外者不能內治，</p>
<p>外症皆當求之於內。</p>
<p>內者不能外治也。</p>
<p>內症亦可外治。</p>
<p>經有張鼻泄之，蒸浴按摩之法（見上）。仲景亦有火薰，土瓜根，
膽蜜導之法也，學仲景者未嘗不用其外治之方也，是外治固可行也。
唐宋以下諸賢，其所傳外治方亦具在也。《駢文》輯傷寒外治之方，於汗，吐，
下，和，溫備矣，知薰蒸渫洗之能汗。</p>
<p>文中紫蘇薰頭面，香附擦背等方是也。</p>
<p>凡病之宜發表者，</p>
<p>皮膚閉而為熱者並宜汗。</p>
<p>皆可以此法，用清藥（辛涼解肌）或溫藥，</p>
<p>如麻黃，羌活，防風，蔥白等煎浴可汗，或用仲景麻黃，桂枝等藥不拘。</p>
<p>汗之也。知𨠭敷揉熨之能下，</p>
<p>文中生薑𨠭結胸，紫蘇摩蓄血等方是也。</p>
<p>凡病之宜通裏者，</p>
<p>胸滿腹堅實大便秘者，並宜下。如喉症便秘者，宜通大便。反胃膈症便秘者，
亦宜通大便。血溢，血泄，一切蓄妄者，宜通大便。腫脹大小便秘者，
宜利小便，通大便之類。凡欲通者仿此推。</p>
<p>皆可以此法。用寒藥，</p>
<p>如用皮硝裝瓷碟內，紙墊覆臍上，布扎，可以取下。或用三承氣藥料不拘。</p>
<p>或熱藥，</p>
<p>治積有以巴豆糝者，有以附子，大黃敷者，可推。</p>
<p>下之也。吐法，則取嚏之法最善。</p>
<p>嚏即吐也。子和治痰用瓜蒂，防風各三兩，藜蘆一兩，酸汁煎服取吐者，
可以研末搐鼻，得嚏而痰亦自出。凡上脘停食，窒悶疼痛，欲吐不得吐者，
皆可取嚏鬆之。又有欲吐而於法禁吐者，或人虛不可吐者，取嚏最妙。
又有絞腸𡭕，霍亂轉筋，及轉胞，小便不通，當探吐提氣者，取嚏尤妙。
凡欲吐者仿此。</p>
<p>外治有此三法，而更參以和解，溫補二法於其中，何症之不可治哉？
在臨症時消息之而已。余治病以膏藥為主，膏之外有嚏，坐，熨，抹，縛五法，</p>
<p>縛與罨臍同，碗覆之，再布扎，力大而可久。</p>
<p>亦從經文推出，所以輔膏者也。嚏即經言氣出於腦也，</p>
<p>《經》曰：氣出於腦，即不邪干。註云：嚏也。張鼻泄之使邪從外出也。按：
邪在皮毛則嚏，故嚏可以散表。又，陽氣和利，滿於心，出於鼻而為嚏，
故嚏亦可和裏。</p>
<p>上之也。</p>
<p>上病上治。</p>
<p>又因其輕而揚之也，</p>
<p>輕清在上為天。鼻受天氣，風，寒，暑，濕，燥，熱也。霧露之邪為清邪，
從鼻而入於陽，可以嚏出之。揚，發揚，散也。</p>
<p>又高者因而越之也。</p>
<p>越，出上竅也，吐也。嚏兼汗，吐。頭位至高，心肺位亦高，胃上脘即心位，
陽明表症皆心病。凡此諸症，均宜取嚏，但得氣透，不必出物也。四句是嚏之義。</p>
<p>坐即《經》言“可導而下也“，</p>
<p>仲景導法本此，《綱目》導藥名坐藥，婦人通經暖子宮亦本此。</p>
<p>下之也，</p>
<p>下病下治。坐有墊，有浸，有薰，有納。藥分潤，燥，涼，溫，皆從下治。</p>
<p>又因其重而減之也，</p>
<p>重濁在下，為地。口受地氣，臊，焦，香，腥，腐也。水土之邪為濁邪，
從口而入於陰，可以坐出之。減者，衰其半也。</p>
<p>又下者引而竭之也。</p>
<p>竭，盡也。四句是坐之義。</p>
<p>炒熨，煎抹與縛，即經之灸巾（一作摩之），漬水（一作浴之）也，曰熨。
曰浴，曰按也。</p>
<p>《經》云，風寒客於人，可湯藥，可熨，可浴，可按，可刺，可灸。</p>
<p>又薄之（輕則漸磨）劫之（重則劫奪）也，開之發之也（開腠理而發表）。
又察陰陽所在而調之也。</p>
<p>《經》曰：謹察陰陽所在而調之，以平為期。又曰：踈其血氣，
令其調達而致和平。又曰：血氣者，喜溫而惡寒，寒則泣而不流，
溫則消而去之。此調中法，炒，煎皆溫也。</p>
<p>又因其衰而彰之也。</p>
<p>正氣偏衰，濟而彰之，此扶正法。</p>
<p>又中滿者，瀉之於內，實者瀉之，虛者補之也。</p>
<p>此攻實補虛兩法八句，是熨抹之義。</p>
<p>外治之總綱，實外治之活法也，無乎不包，亦無乎不舉者也。
用者惟當分三部，約六經，察五鬱六鬱，升降清濁，以和陰陽。
並參古鍼灸法，以知上下左右前後之所取，則無往而不應也。
所謂分三部者何也？人一身有上中下三部，而皆以氣為貫，上焦心，肺居之，
中焦脾，胃居之，下焦肝（膽附於肝），腎，大小腸，膀胱居之。</p>
<p>三焦是臟腑空處，丙火之原，水穀之道路。</p>
<p>宗氣積於上焦，</p>
<p>宗氣積於胸中，出喉嚨，貫心脈，而行呼吸。宗氣，大氣也，行中焦生營，
行下焦生衛，與營，衛分為三隧。</p>
<p>營氣出於中焦，</p>
<p>穀氣入胃，泌別糟粕下行，蒸騰津液上行，化精微而為血。</p>
<p>衛氣出於下焦。</p>
<p>下焦濁氣，下行為二便，其清氣上升者為衛氣，而流行於六陰六陽也。
溫分肉，充皮膚，肥腠理，司開闔也，心主營，肺主衛，血為陰，營於內，
氣為陽，衛於外。營行脈中，衛行脈外，晝夜無時或息，營王於夜，衛王於晝，
營衛不和則病，不行則死。傷寒營衛同病者，風先開其腠理，寒遂入於經絡也。</p>
<p>上焦（宗主營衛）在胃之上脘，</p>
<p>膻中，心穴，亦肺室也，一名氣海。</p>
<p>上通天氣，主納而不出。中焦在胃之中脘（臍上四寸），上通天氣，下通地氣。
主腐熟水穀。</p>
<p>胃為水穀之海，脾為胃行津液者也，水停則成飲病，穀停則成積病。</p>
<p>下焦（泌別清濁）在臍下，</p>
<p>一寸，陰交穴，膀胱上口。</p>
<p>下通地氣，主出而不納。</p>
<p>亦曰主瀉而不藏。</p>
<p>上焦如霧，</p>
<p>如霧氤氳宜升，霧不散則喘滿。上焦開發，宣五穀味，薰膚，充身，澤毛，
若霧露之溉，故曰氣，又上焦如竅。</p>
<p>中焦如漚，</p>
<p>如漚之上浮，宜踈，漚不利則留飲，久為中滿。又中焦如編。</p>
<p>下焦如瀆。</p>
<p>如瀆之蓄泄，宜決，瀆不利則腫滿。</p>
<p>嚏法，泄肺者也，</p>
<p>肺主上焦，開竅於鼻，五氣入鼻，藏於心肺，嚏所以泄之，
邪去則能納也。肺主嚏，腎亦為嚏者，腎絡上通肺也。</p>
<p>可以散上焦之霧，通天氣，而開布宗氣以行呼吸。</p>
<p>上焦不通則宗氣不得散布，而呼吸亦不行也。</p>
<p>坐法，瀉腎者也。</p>
<p>腎主下焦，膀胱為腑，開竅於二陰，前利水，後利穀，坐所以瀉之。</p>
<p>可以決下焦之瀆，通地氣，而流行衛氣以司開闔。</p>
<p>下焦不通，則衛氣亦不得流行，而開闔無所司矣。</p>
<p>炒熨，煎抹與縛之法，理脾胃者也，可以踈中焦之漚，通天氣地氣。
而蒸騰營氣，以化精微。</p>
<p>脾胃為後天之本，奉養莫貴於血，前人論虛勞症，營血必傷，宜建其中氣，
救其脾胃，為根本計，愚謂即非虛勞亦宜。</p>
<p>又人之一身，自縱言之，則以上，中，下為三部，自橫言之，則又以在表，
在裏，在半表裏為三部。（本《內經》上中下外分為三員註）。嚏法治上者，
即可以治表，坐法治下者，即可以治裏，炒熨，煎抹與縛之法治中者，
即可以統治表裏與半表裏。</p>
<p>在表裏之間。按，瘟疫一症，乃溫，暑，濕，熱之氣與穢惡之氣，
相雜而成者也。從口鼻入，直行中道，流布三焦，上焦有大頭，蝦蟆，
中焦有瓜瓤疙瘩，下焦有絞腸，軟腳等名。喻嘉言分三焦治，升之，踈之。
決之，皆兼解毒。並謂此症上行極而下，下行極而上，有聲嗢口爛。
亦有下血如豚肝也。鄭奠一分表，裏，半表裏治，而謂此症多表裏分傳。
又必兼半表半裏少陽症，或一經雜見二三經之症，治法有表而再表，
裏而再裏，二說可以參用。</p>
<p>經曰，氣有高下（上部下部），病有遠近，證有中外（表症裏症），治有輕重，
適其至所，此之謂也。數法之分三部，合高下中外而量遠近輕重以為治。
適至其所者亦如之。又頭至胸為上焦，胸至臍為中焦，臍至足為下焦，
治宜酌用其嚏之兼塞，坐之兼導，炒熨，煎抹之兼糝敷等法者，
即於此數法中括之。所謂約六經者，何也。人一日間十二經絡各有起止，
以處百病決死生（詳見《內經》）。手三陰從臟走手，</p>
<p>肺從中府走少商，心從極泉走少衝，心包從天池走中衝，是從臟走手也。</p>
<p>手三陽從手走頭，</p>
<p>大腸從商陽走迎香，小腸從少澤走聽官，三焦從關衝走絲竹空，是從手走頭也。</p>
<p>足三陽從頭走足，</p>
<p>膀胱從睛明走至陰，胃從頭維走厲兌，膽從瞳子髎走竅陰，是從頭走足也。</p>
<p>足三陰從足走腹，</p>
<p>脾從隱白走大包，腎從湧泉走俞府，肝從大敦走期門，是從足走腹也。</p>
<p>太陽少陰行身之後，陽明太陰行身之前，少陽厥陰行身之側。</p>
<p>傷寒先行身後，次行身前，次行身側。</p>
<p>太陽頭項痛，腰脊強，</p>
<p>太陽主皮膚在表，脈從巔絡腦下項，挾背抵腰，故有此見症。中項故項痛。
中背故脊強，見下。</p>
<p>陽明身熱目痛，鼻乾不得臥;</p>
<p>陽明主肉，在表之裏，脈挾鼻絡目。不得臥者，胃不和也。</p>
<p>少陽胸脅痛，耳聾;</p>
<p>少陽主膽，在半表裏，脈循脅絡耳。三陽受病可汗。喻曰，太陽禁下。
陽明禁汗，利小便。少陽禁汗，下，利小便，此定禁也。三陰無定禁，
但非胃實仍禁下耳。</p>
<p>太陰（陽邪傳入於裏）腹滿嗌乾，</p>
<p>太陰脈布胃中絡嗌。</p>
<p>少陰口燥，舌乾而渴，</p>
<p>少陰脈貫腎絡肝繫舌本。邪雖傳入裏，皆為熱症。</p>
<p>厥陰煩滿囊縮。</p>
<p>厥陰脈循陰器絡於肺。三陰受病宜下。又經文邪中於項則下太陽，
中於面則下陽明，中於頰則下少陽，其中膺背兩脅，亦中其經，邪中於陰，
從臂胻始，自經及臟，臟氣實而不能容，則邪還於腑。柯曰：
三陰皆有自利症，是寒邪還腑也，三陽皆有可下症，是熱邪還腑也。</p>
<p>太陽為開，</p>
<p>在表敷布陽氣。</p>
<p>仲景太陽提綱，脈浮，頭項強痛，惡寒。</p>
<p>柯韻伯《傷寒論注》極精，宜全讀，此只撮其大意而已。柯曰，仲景六經提綱，
為百病立法，即足可以見手也。三陽脈俱浮，俱頭痛，六經受寒俱各惡寒，
惟頭項強痛是太陽所獨，蓋太陽為諸陽主氣，頭為諸陽之會，
項又為太陽之會也。仲景治太陽症，頭痛，發熱，惡風，汗出者，桂枝湯。
頭痛，發熱，惡風，身疼，腰疼，骨節疼，無汗而喘者，麻黃湯，太陽為開，
以麻黃湯開之，諸症悉除。</p>
<p>陽明為閤，</p>
<p>在表之裏，收納陽氣。</p>
<p>仲景陽明提綱，胃家實。</p>
<p>柯云，陽明有表有裏，此以裏為主。胃與腸當更實更虛，胃實是陽明病之根，
故以為一經之總綱也。太陰，陽明同處中州，而太陰為開，陽明為閤。
凡裏症不和者，以閤病為主。不大便，非燥屎堅鞕，只對下利言，閤也。
不小便，不欲食，亦自閤。自汗，盜汗，表開裏閤也。反無汗，內外皆閤矣。
要以胃實為正。陽明為閤，故以胃實言，而不及目痛，鼻乾等也。
陽明之表有二，有初起風寒外束，微惡寒，汗出多，或無汗而喘，可以麻桂發之。
有熱自內達外，身熱汗出，不惡寒反惡熱，脈浮而緊，口苦咽燥，腹滿而咳，
梔子豉湯吐之，此為陽明解表和裏之聖藥。治陽明內熱之表有三法。
上焦梔子吐之，中焦白虎清之，下焦豬苓泄之，胃熱一解，胃不實矣。
治表即是治裏，胃和則能閤，不嘔，邪去，而三陰不病。如傳入太陰。
則腹滿而吐，食不下，少陰則欲吐不吐，厥陰飢不欲食，食即吐蚘。
若胃陽亡，水漿不入則死矣。然三陰亦得從陽明而下，
則陽明又為三焦實邪之出路也。三承氣是陽明下藥。陽明以津液為主，
胃實是汗出多，小便利所致。然胃實是病根，亦是命根，更當以胃寒為深慮，
故仲景有禁攻之說，有用導之法。</p>
<p>少陽為樞，</p>
<p>在表裏間轉輸陽氣。</p>
<p>仲景少陽提綱，口苦，咽乾，目眩。</p>
<p>柯云：少陽少陰皆半表裏，少陽為陽樞，歸重在半表，少陰為陰樞，
歸重在半裏。口，咽，目三者，臟腑精氣之總竅，與天地之氣相通，非表非裏，
能開能合，開之則見，合之則不見，恰合為樞之象，苦，乾，眩者，
皆相火上走空竅而為病也。少陽病胸滿，胸中煩，心下悸，喜嘔，渴，咳，
是上焦無開發之機也，腹滿，心下痞鞕，不欲飲食，是中焦失轉運之機也。
小便不利，是下焦失決瀆之機也，小柴胡湯主之。太陽少陽併病，下之成結胸，
心下鞕鞕，下利不止，水漿不入，是陽明之閤病於下，太陽之開病於上，
少陽之樞機無主也。</p>
<p>太陰為開，</p>
<p>至陰，敷布陰氣。</p>
<p>仲景太陰提綱，腹滿時痛而吐利。</p>
<p>柯云：太陰為開，腹痛吐利，是太陰本症從濕化也，法宜溫中散寒。
若以為實而下之，則開折胸中結鞕者，開折反閤也。太陰主裏，然云開者，
不全主裏也。故太陰病脈浮者為在表，可用桂枝湯汗之，自利不渴。
裏有寒者，可用四逆，吳萸等溫之。</p>
<p>厥陰為閤，</p>
<p>陰之盡，受納陰氣。</p>
<p>仲景厥陰提綱，氣上衝心，心中疼熱，飢不飲食，食即吐蚘。</p>
<p>柯云：太陰，厥陰皆以裏症為提綱，太陰主寒，厥陰主熱，太陰為陰中至陰，
厥陰為陰中之陽也。厥陰熱症皆相火化令耳。氣旺故上衝，氣有餘便是火，
故消渴而心中疼熱且饑也。肝旺則胃閉塞，故不欲食也。厥陰主閤，
下之利不止者，閤折反開也。此肝乘心也。肝有乘脾者，有乘肺者。
烏梅丸是厥陰主藥，治蚘厥，亦主久利。</p>
<p>少陰為樞，</p>
<p>腎氣不充則開閤失常，故曰樞。</p>
<p>仲景少陰提綱，脈微細欲寐。</p>
<p>柯曰，微細是病脈，欲寐是病情，欲寐者非真能寐也。
欲寐不得寐與欲吐不得吐，皆樞機之象也。少陰口中氣出，唇口燥乾，
鼻中涕出，此為內熱。陰陽脈緊，舌上苔滑，踡臥足冷，又是內寒。
此少陰為樞，故見寒熱相搏，病雖發於陰，而口舌唇鼻之半表裏，
恰與少陽口咽目之半表裏相應也。治與少陽不同，汗，下皆勿妄用，
宜神而明之。否則靜以俟其七日之復。少陰病咳而嘔渴心煩者，腎水不升也。
下利不眠者，心火不降也。凡利水之劑，必先上升，而後下降，治以潤劑，
滋陰利水而生津液，斯上焦如霧而咳渴除，中焦如漚而煩嘔靜，
下焦如瀆而利亦自止矣。豬苓湯主之。按，少陰病，陰中有陽則生，
無陽則死，故有正治存陰之症，亦有從權急溫之症也。</p>
<p>凡諸病皆鈐以此六經。</p>
<p>柯云，仲景五經提綱皆指內症，惟太陽提綱為寒邪傷表立。
五經提綱皆指熱症，惟太陰提綱為寒邪傷裏立。然太陽中暑發熱而亦惡寒，
太陰傷熱亦腹痛而吐利，俱不離太陽主外，太陰主內之定法。
而六經分症皆兼傷寒雜病也明矣。蓋傷寒之外，皆為雜症，病名多端，
故立六經分司之。而傷寒之中最多雜病，故將傷寒，雜病而合參之也。</p>
<p>嚏法，開也，在上在表者也，可以宣發陰陽之氣也。</p>
<p>太陽太陰皆主開，皆有汗法，取嚏所以開之。</p>
<p>坐法，閤也，在下在裏者也，可以收納陰陽之氣也。</p>
<p>陽明用白虎，豬苓而嘔自止，閤也。厥陰用烏梅丸而利自止，亦閤也。
腎為胃關，故坐法可泄陽明之熱也。烏梅是厥陰藥，
文中治瀉痢有烏梅煎湯坐薰法。又古方治便血，有用烏梅，
僵蠶研末醋丸塞肛門法。又治溺血，有用文蛤，烏梅搗罨臍中法。
皆是收納之意，亦從烏梅丸出，可以仿用。</p>
<p>炒熨，煎抹與縛之法，樞也，在中兼表裏者也，可以運轉陰陽之氣也。
《經》曰，因於寒，欲如運樞，謂如樞轉運則寒氣散也。為炒熨煎抹者，
無論寒熱，</p>
<p>少陽，少陰俱兼寒熱。</p>
<p>當會此如樞之意，樞利則開閤皆得其宜矣，臍中央名神闕，兩旁穴名天樞，</p>
<p>為身上下之分。</p>
<p>縛臍者亦須識此意。</p>
<p>按，中寒之症，無熱惡寒，四肢厥逆者是也。中太陰多腹痛，吐痢，不渴。
理中湯。中少陰多引衣自蓋，靜踡而臥，附子湯。中厥陰多指甲唇青，
口吐涎沫，當歸四逆湯，吳萸湯。外治即以上藥料煎抹炒熨甚妙。
文中萸蒸絹熨之法，統治三陰，亦可酌用。又按，溫熱一症，有冬傷於寒者。
有由冬不藏精者，亦有由春夏時口鼻受者，治與傷寒不同，法宜活變。</p>
<p>所謂察五鬱，六鬱者，何也？</p>
<p>鬱者，滯而不通也，經文五鬱言臟氣，丹溪六鬱言病氣，合而觀之，
天運人事皆在其中矣。</p>
<p>百病皆生於鬱。</p>
<p>凡人氣血沖和，病何由作？一有怫鬱，氣滯血凝，病斯生矣。外感鬱也，
七情鬱也，癰疽亦鬱也，脈見沉，伏，結，促，代皆是也。</p>
<p>五鬱，木鬱達之。</p>
<p>景嵩厓曰：達者，通達之義。木鬱，風之屬，藏應肝膽，結在脅肋，
主在筋爪，傷在脾胃，症多嘔酸。木喜調暢，當用輕揚之劑，在表踈其經，
在裏踈其藏，但使氣得通行，均謂之達，僅以吐該之，未也。喻曰：
肝逆脅脹宜升發，因風飧泄亦宜舉散。</p>
<p>火鬱發之，</p>
<p>發者，越之也，火鬱之病為陽為熱，其藏應心，主小腸，三焦，其主在脈絡，
其傷在陰分。凡火之結聚斂伏者，不宜蔽遏，當因其熱而解之，散之，升之。
揚之。如腠理外閉，邪熱怫鬱，則解表取汗以散之。如龍火鬱甚，
非苦寒降沉之劑可治，則用升浮之藥佐以甘溫，順其性而從治之。
汗未足以概也，藥用羌活，葛根，升，柴之類。喻用升陽散火湯。</p>
<p>土鬱奪之，</p>
<p>奪者，直取之也。濕滯則土鬱，其藏應脾胃，其主在肌肉，四肢，
其傷在胸腹。土畏壅滯，滯在上宜吐，滯在中宜伐，滯在下宜瀉，皆奪也。奪，
不止於下也。喻曰，邪熱入胃，或濕熱作脹，溫熱為痢，可酌攻下。</p>
<p>金鬱泄之，</p>
<p>泄，踈利也。金鬱之病，為斂閉，為燥塞。其藏應肺，大腸，其主在皮毛，
聲息，其傷在氣分。或解表，或利氣皆可為泄，利小便是水鬱治法。
與金鬱無關。喻云，金為水之上源，金鬱則水道閉，宜利。</p>
<p>水鬱折之。</p>
<p>折，調制也。水之本在腎，標在肺，反剋在脾胃，傷在陽分，水性善流，
壅滯不通，宜防泛溢，折之之法，如養氣可以化水，治在肺，實土可以制水，
治在脾，壯火可以勝水，治在命門，自強可以帥水，治在腎，分利可以泄水，
治在膀胱，凡此皆謂之折，非獨抑之而已。喻用開鬼門，潔淨腑三（二）法。</p>
<p>《經》曰，調其氣，過者折之，以其畏也。</p>
<p>如木過者，當益金也。所謂瀉之，如鹽瀉腎，辛瀉肺之類。</p>
<p>必折其鬱氣，資其化源，</p>
<p>如寒水司天，則火受鬱，火失其養，則資其木也。</p>
<p>抑其運氣，扶其不勝，毋使過暴而生其疾。此經治五鬱之法也。六鬱，氣，
血，濕，火，食，痰。</p>
<p>氣鬱胸滿脅痛。濕鬱周身關節走痛，首如物蒙，足重，遇陰寒便發，
熱鬱目蒙，口乾舌燥，小便赤濁。痰鬱胸滿，動則喘息，起臥怠惰，
血鬱四肢無力，能食，小便淋，大便紅。食鬱黃疸，鼓脹痞塊。不言風寒者，
鬱則為熱故也，然亦有屬寒者。丹溪云：氣鬱濕滯，濕滯成火，火鬱生痰，
痰滯血凝，血凝食結，六者相因，理氣為主。
趙獻可專主木鬱以逍遙代越鞠云：治木則諸鬱自散，亦是一法。</p>
<p>又鬱為積聚，癥瘕，痃癖之本。</p>
<p>積有形，聚無形。無非食積，瘀血，痰飲而成，詳見文中。</p>
<p>嚏法，達之，發之，泄之，可以解木，火，金之鬱。坐法，奪之，折之，
可以解土，水之鬱。炒熨，煎抹與縛之法，抑之，扶之，可以折五鬱之氣，
而資化源。</p>
<p>照上“火鬱資木“推用，按，五行有相生相制之理，故無亢害之病。
五臟分配五行，只要不是真臟之症，亦能相生相制以適於平，如火欲傷金，
自有水制之，有土以生之也。故先哲戒人勿輕服藥，而惟曰，慎起居，
節飲食也。今人鮮悟此理者，用藥一過，反成亢害，數法外治較服藥為穩。
然調五行而適於平，此中自有精微之蘊，解鬱之道，不出乎此。
只在人運用耳，嵩厓註極詳，能包百病，藥則勿拘。</p>
<p>六鬱之病，宜行氣，活血，燥濕，清火，化痰，消食，和中。健脾者，
亦同此治。積聚亦同此治。若再明乎盛虛，同異正治反治。</p>
<p>正者，以寒治熱，以熱治寒。反者，以寒治熱佐以熱藥。
以熱治寒佐以寒藥，或寒藥溫用，熱藥涼用。外治假熱症，以熱藥浸冷用即是。</p>
<p>微者隨之逆之，甚者制之從之，以用藥，其鬱自解，何病之有。
所謂升降清濁以和陰陽者，何也？凡病無非清不升，濁不降，陰陽不和之故。
清陽為天，濁陰為地，地氣上為雲。</p>
<p>水穀入胃，游溢精氣，上輸於脾，脾氣散精，上歸於肺。此地道卑而上行。</p>
<p>天氣下為雨。</p>
<p>肺行下降之令，通調水道，下輸膀胱。此天道下濟而光明也。</p>
<p>雨出地氣，雲出天氣。</p>
<p>天地相交，地升天降，雲行雨施，化生萬物，人之上下相輸應亦然。
脾胃不升，則津液少而乾渴作，肺不降，則水道塞而腫脹生矣。</p>
<p>清陽出上竅，</p>
<p>耳，目，口，鼻也。清陽不升，則上竅皆為之不靈也。</p>
<p>濁陰出下竅（前後二陰），清陽發腠理（陽主外），濁陰走五臟（陰主內）。
清陽實四支，</p>
<p>四支為諸陽之本。</p>
<p>濁陰歸六腑。</p>
<p>傳化五穀。以上言不病之常。</p>
<p>清氣在下，</p>
<p>清氣反行濁道。</p>
<p>則生飧泄。</p>
<p>清陽下陷也。</p>
<p>濁氣在上，</p>
<p>濁氣反行清道。</p>
<p>則生䐜脹。</p>
<p>濁陰不降則大便乾燥，胃之濕與陰火俱在其中，而䐜脹作矣。幽門通利，
泄其陰火，潤其燥血，生益新血，而䐜脹自已。此下熱之法也。
又《準繩》論治脹有三法，邪從外入內而盛於中者，先治其外，後調其內。
陰從下逆上而盛於中者，此血不足而火亢之證，先抑之，後調其中。
陽從上降下而盛於中者，此氣不足而陽陷之證，先舉之，後調其中。
使陰陽各歸其部。《經》曰，宣布五陽，巨氣乃平也。凡火亢而陽陷者，照此推。</p>
<p>清氣在陰，濁氣在陽，</p>
<p>陰即下，陽即上。</p>
<p>清濁相干，命曰亂氣，亂於胸中，是為大悗（音悶亂）。於心則煩心密默，
俛首靜伏。亂於肺則俯仰喘喝，按手以呼。亂於腸胃則為霍亂。</p>
<p>此症由中氣不足，外感內傷，陽熱迫於外，陰寒擾於內，使人陰陽反覆，
清濁相干，陽氣暴升，陰氣頓墜，陰陽否隔，上下奔迫。</p>
<p>亂於臂脛則為四厥，亂於頭則為厥逆，頭重眩仆。</p>
<p>此陰陽清濁氣之逆亂而為病者。</p>
<p>陰盛之極，陽不能榮，故曰關（小便不通）。陽盛之極，陰不能榮，
曰格（吐逆）。陰陽不相應，病名曰關格。</p>
<p>關格者，陽盛之極，地氣不得上行，氣填塞而不入，故格拒不飲食。
陰盛之極，天氣不得下行，血凝滯而不通，故關閉不小便。喻嘉言曰：
治吐逆之格，由中而漸透於上，治不溲之關，由中而漸透於下，治格而且關，
由中而漸透於上下。此亦升降法，與治脹法可參。</p>
<p>嚏法可以升清，清升，而陽乃不壅於上，陷於下也，
不至有降而無升也（如瀉不止者）。亦可以降濁氣從上而下也。</p>
<p>如用瓜蒂，赤豆納鼻，水自下行，可推。</p>
<p>又上竅開而下竅亦利也。</p>
<p>即清陽升而濁陰自降之謂。</p>
<p>坐法可以降濁，濁降，而陰乃不結於下，干於上也（濁陰上逆）。
不至有升而無降也（如吐不止者），亦可以升清氣從下而上也。</p>
<p>如用螺螄坐身下，而肺熱由大腸以清，脫肛自上，可推。</p>
<p>又下竅利而上竅亦開也。</p>
<p>即濁陰降而清陽自升之謂。有大便行，而耳目諸病自愈者以此。</p>
<p>炒熨煎抹與縛之法，可以升降變化，分清濁而理陰陽，營衛氣，通五臟，
腸胃既和，而九竅皆順，</p>
<p>五臟不和則九竅不通。又，九竅不利，腸胃之所生也。</p>
<p>並達於腠理，</p>
<p>如皮膚潤澤是也，風寒則為解肌也。</p>
<p>行於四支也。</p>
<p>如手足溫和是也，陰症則為回陽也。</p>
<p>所謂參古針灸法，以知上下，左右，前後之所取者何也？針灸之法。
上取頭面胸喉，下取少腹脛足，氣反者，病在上，取之下;</p>
<p>謂通其下而上病愈。</p>
<p>病在下，取之上;</p>
<p>謂升其上而下病愈。仲景少陰病下利灸百會穴是也。蓋此證陽虛當用溫，
而陰弱又不宜於溫。溫其上以升其陽，使陽不下陷以迫其陰，
陰乃安靜不擾而利自止，此即法也。用古方須知其意。</p>
<p>病在中旁取之。</p>
<p>謂經絡行於左右，針灸，熨藥旁取之也。</p>
<p>從陽引陰，從陰引陽，以右治左，以左治右。</p>
<p>此是濟所不勝。</p>
<p>前有腹，後有背，腹為陰，背為陽，募在陰，俞在陽，陰病行陽治俞，
陽病行陰治募（穴詳文中）。督循脊，</p>
<p>奇經八脈督，任，衝，帶與陽蹻，陰蹻，陽維，陰維也。督脈主風寒外邪。</p>
<p>任起胞，</p>
<p>任與衝同起於胞中，衝為血海，任主胞胎。男子內結七疝，女子帶下癥聚。</p>
<p>衝俠臍以直行，</p>
<p>其病逆氣而裏急。</p>
<p>帶垂腰而橫束。</p>
<p>帶脈起季脅，周圍一身如束帶然，其病腹滿，腰溶溶如坐水中。</p>
<p>治督在脊（腰背強痛），治任在胞（少腹繞臍引陰中痛），治衝在臍下，
治帶在腰間。嚏法上取也（頭面胸喉），亦可上取而治下。
坐法下取也（治少腹並能到脛足），亦可下取而治上。炒熨煎抹與縛之法，
中取也，亦可旁取而治中（脾胃有病，或旁取之甲膽）。左取右，而右取左。
前取後，而後取前。脊胞臍腰各隨其取，與針灸之取穴同一理。
亦可與針灸並用。</p>
<p>如《準繩》，《病機沙篆》載針灸法甚備。仲景傷寒有刺風府，刺大椎，
刺期門法。期門在乳旁一寸半直下一寸半，治血結非此不可。喉症刺少商穴，
委中穴。霍亂轉筋刺委中穴出血，腰痛有瘀滯於下者亦治此，
所謂病腰取膕也，此穴忌灸。瘧疾刺十指尖，見《內經》。
𡭕氣刺十指尖並委中穴。中風中惡，合兩手於中指尖灸之，詳見文中。
傷寒熱症不宜灸，若寒中三陰及男女陰症厥逆無脈，灸臍下氣海，關元，
手足煖者生，陰症腹痛灸小指外側上紋尖。暴聾用菖蒲或蒼朮削光插耳灸之。
此借藥氣是一法。破傷風，胡桃殼填入糞襯槐皮覆患處灸之。衄血不止，
濕紙罨囟門熨之，乾即愈，此灸之變。或用線纏足小指，左孔取右，
右孔取左，於小指頭上灸三壯，或屈手大指就骨節上灸之，左取右，右取左，
或灸項後髮際兩筋宛宛中三壯，即啞門穴也，可以截血路，少林塗項膏本此。
可悟膏藥與針灸取穴相通處。產後血衄扎中指，已見《駢文》。
頭風蒜片貼太陽即是灸法。喘嗽不止灸天突穴，肺俞穴。呃逆不止灸膻中，
中脘，期門，氣海。九種心痛灸大拇指。反胃男左女右灸肩井三壯，
又灸膻中穴，三里穴，膏肓穴。水腫灸水分穴，在臍上一寸，此穴能分水穀，
利小便，又灸中脘，神闕，用鹽填臍，麵作圈護住再灸，此症忌刺。黃疸變黑，
烙口中黑脈，灸心俞，關元。久瀉不止氣脫及下利厥逆無脈者，並灸天樞，
氣海。霍亂轉筋入腹，鹽填臍中灸之，並灸大椎，中脘，氣海。
遺精白濁灸心俞，腎俞，關元，氣海，三陰交，精宮，精宮在關元對面。
疝氣灸大敦穴及三陰交。婦人血崩燈火爆大敦穴，再發，仍於原處爆之。
難產灸足小指外側至陰穴即產。產後血暈不語，此氣血兩脫，
灸眉心不若刺眉心，此穴上通腦，下通舌，而其系則連於心，
刺其眉心則腦與舌皆通，而心之清氣上升，瘀血自然下降矣。
凡外治須知經絡相通，即此可推。小兒初生灸囟門。臍風灸青筋處，
筋縮可愈。急驚刺少商穴。慢驚燈火爆手足心各三次。
角弓反張燒手背接腕處三次。龜背風邪入脊，灸心俞，肺俞，膈俞。按，
刺灸不可輕用，備法而已。</p>
<p>外若點眼。</p>
<p>眼主五臟，點法甚多，傷寒時疫皆用之。又，心痛用王瓜挖空，
填明礬於內，掛風處，俟霜出點眼，即法也。</p>
<p>塞耳。</p>
<p>瘧用半夏，蛇蛻塞耳，治少陽也，可推。</p>
<p>握掌，</p>
<p>掌屬心，能發汗，又能清火，傷寒時疫等均有握掌發汗法。
喉症初起用鹽搓手心，則清火也，可推。</p>
<p>塗足（凡引熱下行宜用之）諸法，詳見文中，並前略言，亦可參用。
其應用膏者，則諸膏主之。用膏之法有五，一審陰陽。</p>
<p>陽為熱，陰為寒，熱多實，寒多虛。</p>
<p>犯賊風虛邪者陽受之外感，陽受之入六腑，則身熱不時臥，上為喘呼，
清陽膏主之。</p>
<p>凡風寒初起頭痛者，皆用清陽膏，如欲發汗外加藥。</p>
<p>食飲不節，起居不時者陰受之內傷，陰受之入五臟，則䐜滿閉塞，
下為飧泄，久為腸澼，金仙膏主之。</p>
<p>凡飲食內傷皆用金仙膏，如欲攻下，外加藥。</p>
<p>陽受風氣，陰受濕氣。</p>
<p>風為陽邪，濕為陰邪。</p>
<p>陽病者上行極而下，</p>
<p>陽氣從手上行至頭，而下行至足。</p>
<p>陰病者下行極而上。</p>
<p>陰氣從足上行至頭，而下行從臂至指端。</p>
<p>故傷於風者，上（頭）先受之，清陽膏主之，極而下行，行水膏主之。
傷於濕者，下（足）先受之，行水膏主之，極則上行（濕上甚為熱），
清陽膏主之，又發熱惡寒者，發於陽，清陽膏主之，金仙膏亦主之。
無熱惡寒者，發於陰（陰症之陰），散陰膏主之（陽症之陰，寒邪未化熱者），
金仙膏亦主之。又陽盛生外熱，</p>
<p>上焦不通，腠理閉塞。</p>
<p>清陽膏主之，陰盛生內寒，散陰膏主之，陽虛生外寒，</p>
<p>陽虛之人無以衛外，雖不感邪，亦必畏寒。</p>
<p>扶陽膏主之，陰虛生內熱，</p>
<p>陰虛之人，水不能制火，則內熱自生。</p>
<p>滋陰膏主之。</p>
<p>又有陽虛外寒，陰盛內寒，中外皆寒者，又有陽盛外熱，陰虛內熱，
外內皆熱者，四膏可以兼用。</p>
<p>諸熱之而寒者，取之陽，</p>
<p>寒太過而火不生，雖用熱藥而寒不去，當益火之原，以消陰翳。</p>
<p>扶陽膏主之，諸寒之而熱者，取之陰，</p>
<p>熱太過而水不生，雖用寒藥而熱不去，當壯水之主，以制陽光。</p>
<p>滋陰膏主之。</p>
<p>按，何氏曰：天地與人，變化之用，皆不外水火二氣，水為陰，為寒，為濕。
火為陽，為熱，為燥，天地大旱大澇，皆不能生物，人生火盛，則脾胃燥，
水盛則脾胃濕，亦不能化物，水宜在上，火宜在下，水火相交，是為既濟。
消渴，火偏盛也，瀉其火必補其水，腫滿，水偏盛也，瀉其水必補其火，
水火交而病自已矣。</p>
<p>一察四時五行，</p>
<p>天有四時五行，以生長收藏，以生寒暑燥濕風。</p>
<p>冬傷於寒，春必病溫，</p>
<p>春之病根皆由於冬。尺熱曰病溫。腎水虧也。</p>
<p>清陽滋陰膏主之。春傷於風，夏生飧泄（風木剋土），金仙膏主之。
夏傷於暑（兼濕在內，秋必痎瘧，痎，老也，一曰皆也），金仙膏主之。
陽瘧清陽，滋陰膏主之。陰瘧散陰，扶陽膏主之。秋傷於濕，冬必咳嗽。
熱嗽清肺膏主之，寒嗽溫肺膏主之。</p>
<p>此傷於四時正氣而為病者，若不正之氣則是疫矣。</p>
<p>東方生風，風生木，在臟為肝，春多風木之病，清陽（風木），清肝（臟氣），
清肺（金勝木），滋陰（水生木）膏主之。南方生熱，熱生火，在臟為心，
夏多熱火之病，清陽（散火之原），清心（君火），清肝（相火），
清肺（火剋金），滋陰（水勝火）膏主之。中央生濕，濕生土，在臟為脾，
長夏（季夏十八日為長夏）多濕土之病。</p>
<p>土寄旺四時，隨症而變，如春則為風濕，冬則為寒濕也。</p>
<p>清陽（風能勝濕），行水（暑濕），金仙（濕溫），健脾（培土）膏主之。
西方生燥，燥生金，在臟為肺，秋多燥金之病，清肺（臟氣），
清胃（土生金，顧母），清心（火剋金），滋陰（金生水，顧子）膏主之。
北方生寒，寒生水，在臟為腎，冬多寒水之病，溫肺（金生水），
溫胃（土勝水），散陰（去寒），溫腎（即扶陽膏補火）膏主之。</p>
<p>按，四時中春，秋，冬各行一政，惟春分後，秋分前，少陽相火，少陰君火，
太陰濕土三氣合行其事，人在濕，熱，暑之中，得病最多，且濕熱重，
預傷金水二臟，為秋冬之病根也。</p>
<p>一求病機，諸風掉眩，皆屬於肝（風木動搖），清肝膏主之。
清陽滋陰膏亦主之。諸氣膹鬱，皆屬於肺，清肺膏主之，
金仙膏亦主之（能解金鬱）。諸濕腫滿，皆屬於脾（脾不運行），
健脾膏主之（培土補火），金仙，行水膏（皆利濕消腫脹）亦主之，諸寒收引，
皆屬於腎（寒性縮急），溫腎膏主之，散陰膏亦主之。諸痛癢瘡瘍，皆屬於心，</p>
<p>瘡瘍皆屬心火，火微則癢，火甚則痛。</p>
<p>清陽，雲台，行水膏（瀉火解毒）並主之。按病機十九條，火居五，熱居四，
以風，寒，暑，濕皆能化火，化熱也。劉河間本之著為《原病式》，
然但言盛氣實邪，未及於虛（茲不備載）。一度病情，憂愁思慮則傷心，
養心膏主之。形寒冷飲則傷肺，溫肺膏主之，又悲怒氣逆而不下則傷肝，清肝膏主之，
金仙（肝傷氣逆脅痛，或有瘀積者），散陰（筋疼），
滋陰膏（木旺）亦主之。飲食勞倦則傷脾，健脾膏主之。又強力入房則傷腎，
水虧者，滋陰膏主之，火虧者，扶陽膏主之。</p>
<p>此五臟正經自病。</p>
<p>一辨病形，肝病者，《難經》曰，外證善潔，面青，善怒，
內證臍左（肝位）有動氣，按之牢若痛，其病胸脅滿悶，淋漓，便難，
轉筋（肝主筋），有是者肝也，無是者非也。《素問》：肝病者，
兩脅下痛引小腹（肝脈布脅肋抵小腹），令人善怒（實則善怒），
虛則目𥉂𥉂無所見，耳無所聞（血虛），善恐，
如人將補之（魂不安，又肝虛膽亦虛），氣逆則頭痛（厥陰與督脈會於巔），
耳聾不聰（肝與膽相表裏，膽脈入耳中），頰腫（脈下頰裏）。又肝病眥青，
肝熱者色蒼而爪枯，清肝膏主之，清陽（踈風治頭痛），金仙（調氣治脅痛），
養心（治肝虛善恐），滋陰（壯水治目𥉂耳聾）膏亦主之。心病者，外證面赤，
口乾，善笑，內證臍下有動氣，其病煩心，心痛掌中熱，而畹又胸中痛，
脅支滿，脅下痛，</p>
<p>少陰心別脈，厥陰心主脈皆循胸出脅。</p>
<p>膺背肩甲間痛，兩臂內痛，</p>
<p>心脈循臂內，小腸脈循臂繞肩胛交肩上。</p>
<p>虛則胸腹大，脅下與腰相引而痛。</p>
<p>手心主脈起胸中，下膈絡三焦，支者循胸出脅，少陰心脈下膈絡小腸。
故皆引痛。</p>
<p>又心病舌卷短，顴赤，心熱者色赤而脈絡溢，實者清心（治痰火），
虛者養心膏主之，肺，肝，脾，腎膏（心通五臟）並主之。脾病者，外證面黃，
善噫，善思，善味，內證當臍有動氣，其病腹脹滿，食不消，體重節痛，
怠惰嗜臥，四肢不收。又身重，善肌肉痿，</p>
<p>脾主肌肉，肉痿故身重。</p>
<p>足不收，行善瘛，腳下痛，</p>
<p>脾主四肢，脈起於足。</p>
<p>虛則腹滿腸鳴（《靈樞》云，中氣不足）：飧泄食不化，又脾病唇黃，
脾熱者色黃而肉懦動，熱者行水（利濕消滿），寒者金仙（消食治飧泄），
散陰（體重節痛），健脾（補火生土，燥濕消食）膏並主之。肺病者，
外證面白，善嚏，悲愁不樂，欲哭，內證臍右有動氣，咳喘洒淅寒熱。
又喘咳逆氣，肩背痛，汗出，</p>
<p>肺主皮毛，氣逆於上，則痛連肩背而汗出。</p>
<p>尻，陰，股，膝，髀，腨（音善，足肚也），胻，足皆痛。</p>
<p>肺為腎母，母病則子亦受邪，氣逆於下，故下部皆痛。</p>
<p>虛則少氣不能報息，</p>
<p>氣不相續。《甲乙經》曰：肺脈不及，則少氣不足以息，卒遺矢無度。</p>
<p>耳聾嗌乾。</p>
<p>肺絡會耳中，腎脈入肺中，循喉嚨，肺虛則腎氣不能上潤，故耳聾嗌乾。</p>
<p>又肺病鼻張，肺熱者色白而毛敗，熱者清陽，清胃，
清肺膏（兩膏皆治咳喘逆氣）主之，清肝（耳聾者），滋陰（嗌乾者），
健脾（脾肺兩虛）膏亦主之。腎病者，外證面黑，善恐，數欠，
內證臍下有動氣，其病逆氣，小腹急痛，泄如下重，足脛寒而逆，又腹大，
脛腫（腎脈循足上腨貫肝鬲），喘咳（脈入肺中），身重（骨痿故重），
寢汗出，憎風。</p>
<p>腎屬陰，陰虛故寢而盜汗出，腠理不固故憎風。</p>
<p>虛則胸中痛（腎脈注胸中），大腹，小腹痛，清厥（足冷氣逆），
意不樂（腎中真陽不舒）。又腎病顴與顏黑，耳焦枯，腎熱者色黑而齒枯。
陰虛滋陰（治盜汗等），陽虛扶陽（治厥冷者）膏主之，行水，健脾（治水腫），
散陰（治足脛寒者），清心，養心（交心腎），清肝（治小腹熱痛者），
清肺（治喘咳者）膏並主之。胃病者，腹䐜脹，</p>
<p>胃中熱則消穀，令人懸心善饑，胃中寒則腹脹，亦有熱脹者。</p>
<p>胃脘當心而痛，上肢，兩脅（脅為肝部，土反侮木），膈咽不通，食飲不下。
熱者清胃，寒者溫胃，金仙，健脾膏並主之。大腸病者，腸中切痛而鳴濯濯，</p>
<p>腸中水火相激，又腹中嘗鳴，氣上衝胸。喘，邪在大腸。</p>
<p>冬日重感於寒即泄，當臍而痛，不能久立，與胃同候。</p>
<p>胃脈入膝臏，下足跗，故不能久立。大腸，胃同屬陽明燥金。又腸中熱，
出黃如麋，腸中寒，腸鳴飧泄。</p>
<p>熱者清胃，清肺，寒者金仙（臍痛），健脾膏（皆治寒泄）並主之。
小腸病者，小腹痛，腰脊控睪（腎丸也，此即小腸氣）而痛，</p>
<p>小腸連睪，係屬於脊，貫肝，肺，絡心系，氣盛則厥逆，上衝腸胃，熏肝，
散於盲，結於臍。</p>
<p>當耳前熱，若寒甚（脈上頰入耳中，故或熱或寒），
若獨肩上熱甚（脈繞肩胛及肩上）。熱者行水（利小腸），寒者金仙，
散陰膏並主之（二膏皆能治疝）。三焦病者（三焦為決瀆之官，水道出焉）。
腹氣滿，小腹尤堅（脈交膻中，絡心包，下膈，屬三焦），不得小便，窘急，</p>
<p>水道不通，又三焦並太陽之正入絡膀胱，約下焦，實則閉癃，虛則遺溺。</p>
<p>溢則水留，即為脹（外為水腫，內作鼓脹）。行水（能利水，通大小便），
金仙（利水消腫脹）膏主之，虛者健脾，散陰膏並主之。膀胱病者，</p>
<p>位在臍下，藏水，氣化則出，然腎氣足則化，不足則不化，入氣不化，
則水歸大腸而為泄瀉，出氣不化，則下焦閉塞而為癃腫。</p>
<p>小腹偏腫而痛，以手按之，即欲小便而不得（膀胱上口連於小腸，主小便），
肩上熱（脈循肩膊）。行水，金仙膏主之，冷結者，散陰膏亦主之。膽病者。
善太息（木氣不舒），口苦，嘔宿汁（膽液泄則口苦，胃氣逆則嘔苦），
心下澹澹，恐人將捕之（膽虛），嗌中吤吤然（少陽相火），
數唾（膽病善嘔，數唾，亦善嘔之類，膽中有邪故也）。清肝（肝膽同治），
清胃（胃氣逆者）膏主之，虛者養心膏亦主之（心膽亦同治）。
其五臟六腑寒熱相移者，宜究其本始，</p>
<p>如腎移寒於脾，脾移熱於肝，胞移熱於膀胱，大腸移熱於胃之類，詳見經文。</p>
<p>然後用藥，其病之兼臟腑者（如咳嗽，腫脹，皆有臟腑症），則分臟腑而治之。
婦女之病，當調經期，護胎產，經曰：二陽之病發心脾，有不得隱曲，
女子不月。又，月事不來者，胞脈閉也。</p>
<p>胞脈者屬心而絡於胞中，今火上逼，肺，心氣不得下降，故月事不來。</p>
<p>清肺，養心膏主之，兼他症者，清肝，清胃，清心，滋陰，健脾，金仙，
行水膏並主之。痛經，金仙膏加藥，</p>
<p>靈仙，官桂，吳萸，丁香，當歸，巴霜，延胡，靈脂，沒藥研糝，</p>
<p>主之。血寒經閉，通經膏主之，但不調者，通經與安胎膏各半主之。
陰虛陽搏謂之崩，滋陰，固經膏主之。子宮冷者，散陰，扶陽膏主之。
胎不安者，安胎膏主之。產後，衛產膏主之。乳病，陽毒紅腫熱痛者。
清陽膏主之，欲潰者，雲台膏（加龍虎散）主之。半陰半陽核塊等。
初起金仙膏主之，已破雲台膏（加龍虎散）主之。陰症不紅腫熱痛者，
散陰膏主之。如乳岩已破者，護岩膏主之，</p>
<p>附，護岩膏，黨參，生黃芪，酒當歸，大熟地各一兩，川烏，南星各七錢，
半夏，陳皮，青皮，川芎，白芍，白朮，甘草，羌活，防風，烏藥，香附，白芷，
枳殼，靈脂，遠志，菖蒲，僵蠶，蜂房，木鱉仁，白芨，白蘞，五倍，龍骨，
牡蠣，延胡醋炒各五錢，生薑，蔥白，槐，柳枝各二兩，鳳仙乾者八錢。，
艾葉四錢，白芥子，花椒各三錢，麻油熬，黃丹收，入木香，官桂，乳香，
沒藥，血竭，兒茶，血餘灰末各五錢，枯礬，陳壁土各三錢，赤石脂七錢，
牛皮膠二兩，酒化開，乘熱攪勻。</p>
<p>外酌加糝藥，敷藥。此本經文以言用膏之大法耳，其詳見於後各膏中。
有以古湯頭方及單方熬膏者照此推。右三條乃余之所為外治也。
用藥與用膏之法，“駢文“及前“略言“已述大概。惟於經旨未有闡發，
是但論其所當然，而不抉其所以然。嘉言先生所訓，無方之書全不考究，
有方之書奉為靈寶者也，何由昭外與內通貫之理乎，今特詳引經文，
分別以證明之，俾人知外治之學，實有根柢，道本自然，非同穿鑿，
神而明之，自見變化不測之妙，聰明仁愛之士，荀有志於深造者，
庶可由是而盡其精微焉。時同治壬申夏四月也。</p>

<h1>理瀹駢文（原名《外治醫說》）</h1>
<p>外治無專書，先賢洞達元奧，不必以是為說也。世日降，則道日微，
論日卑，亦自然之勢耳。篇中歷陳外治之善，方隨症列，法在其中，繁而不節，
取便覽也，俚而不文，取易曉也，自知於道無得，以其搜羅彙萃。
閱十數寒暑而後成此，亦既耗其心力，姑存此說，以聽用者之消息焉。語云：
拙工療病不如不療，或不療而療，而可進一說歟。</p>

<h1>概說</h1>
<p>醫者，意也，藥者，療也，醫不能活人，雖熟讀金匱石室之書，無益也。
藥不能中病，雖廣搜橘井杏林之品，無當也。在昔《集驗》之論傷寒，則曰：
傷寒症候難辨，慎勿輕聽人言，妄投湯藥，《濟眾》之論瘟疫，則曰：
瘟疫不拘於胗，古方今多不驗，
弗藥無妨（節庵語，即張元素古方今病不相能之意），又如養葵所著，
嵩厓所輯，謂夫咳嗽吐衄，未必成瘵也，服四物知柏之類不已，
則瘵成矣（所謂非癆而治成癆是也）。胸腹痞滿，未必成脹也，
服山查神麯之類不已，則脹成矣。面浮胕腫，未必成水也，
服泄氣滲利之類不已，則水成矣。氣滯痞塞，未必成噎也，
服青皮枳殼之類不已，則噎成矣。不獨此也，《千金》云（孫真人著）：
消渴三忌（酒，色，鹽），便不服藥亦可。漢卿云（竇漢卿著《瘡瘍經驗》）：
痘疹諸症（傷寒，痘疹，瘰癧，廣瘡），以不服藥為上（廣瘡，服輕粉尤害事）。
諺曰：服藥於未病（亦即聖人不治已病治未病之意），此攝生之旨，
甚言病之可以不藥也。</p>
<p>按，《攝生要言》謂：髮宜多梳，面宜多擦，目宜常運，耳宜常彈，
舌宜抵腭，齒宜數叩，津宜數咽，濁宜常呵，背宜常煖，胸宜常護，
腹宜常摩，穀道宜常撮，足心宜常擦，皮膚宜常乾，沐浴大小便宜閉口勿言。
數事人人可能，且行之有效，實治未病之良方，為外治之首務也。又有四要，
一慎風寒，汗浴當風，衝犯雪霜，輕為感冒，重則中傷，二節飲食，酒毒上攻，
薰灼肺金，厚味膏梁，變生大疔。三惜精神，多言耗氣，喜事煩心，名利熱中，
房勞喪精。四戒嗔怒，肝木乘脾，必生飧泄，男忿嘔血，女鬱不月。
此非是養生空言，實病之外感內傷，悉因於此。四要乃不藥之真詮，
外治之原也。</p>
<p>又曰，不治得中醫。</p>
<p>按，《漢書·藝文志》：經方者，本草石之寒溫，量疾病之淺深，
假藥味之滋，因氣感之宜，辨五苦六辛，致水火之齊，以通閉解結，
反之於平。及失其宜者，以熱益熱，以寒增寒，精氣內傷，不見於外，
是所獨失也。故諺曰：有病不治，常得中醫。又《唐書·裴潾傳》載孫思邈云：
凡人無故，不宜服藥。藥氣偏，有所助，令人臟氣不平，二說合觀，
知古人惟恐人之好服藥，而不藥為中醫之說，亦非僅傷寒然也。余之外治，
實申古不治得中之意。</p>
<p>此謹疾之道，亦謂醫之多非其治也。</p>
<p>以上歷引古語之不服藥者為證，可見自傷寒以及瘡瘍，無不然也。</p>
<p>蓋誠有鑒於良工之難得，而特戒夫毒物之是，嘗思其患，以防其危。
其心苦而其詞切，雖似激焉，豈非愛歟，至於情欲之感，非藥能愈。</p>
<p>七情之病，當與情治，恐可治喜，以遽迫死亡之言怖之。悲可治怒，
以愴悴苦楚之言感之。喜可治憂，以謔浪褻狎之言娛之。怒可治思，
以污辱欺罔之言觸之。思可治恐，以慮彼忘此之言奪之，欲遂則病自已。</p>
<p>卒暴之遭，有醫莫及。</p>
<p>凡壓縊溺凍魘五絕，及卒中暴死，醫緩不濟急，救法，兩人以竹管吹其耳，
或生半夏吹鼻並吹耳，心頭溫者，一日猶可活，醒灌生薑湯，解毒再論治。
或用皂角細辛吹，詳觀《洗冤錄》。</p>
<p>凡為眾所知者，不煩言而解已然，有勢不能靜待者，亦有情不能漠視者，
將聽其因噎而廢食乎，抑任其飲酖以止渴乎。欲籌畫乎萬全，聊調停於兩可。
夫藥熨本同乎飲汁，而膏摩何減於燔針。</p>
<p>皆見《內經》。藥熨，如用蜀椒，乾薑，桂心漬酒中，浸以棉絮布巾，
用生桑炭炙巾，熨寒痹所刺處是也。膏摩，如風中血脈而用馬脂以摩其急，
以潤其痹，以通其血脈，更用白酒和桂以塗其緩，以和其營衛，
以通其經絡是也，此用膏之始也。燔針，焠針，見《素問》，仲景謂之燒針，
今之太乙，雷火等針即是。按，《太乙針》，樊觀察所刻范氏者為最著。
治風氣及一切內外百病，寒者正治，熱者從治。用艾絨三兩，硫黃二錢，
麝五分，冰片七分，乳香，沒藥，丁香，松香，桂枝，杜仲，枳殼，皂角，細辛，
白芷，川芎，獨活，雄黃，山甲一錢，火紙捲藥末，糊桑皮紙六七層，
如爆竹式，長五寸，徑圍一寸五分，雞蛋清刷之，陰乾密收。
臨用燭火上燒紅，放紅布上按穴針之。正人穴二十一，百會，神庭，上星，
臨泣，客主人，天突，肩髃，期門，上脘，中脘，下脘，曲池，手三里，天樞，
氣海，中極，關元，風市，內庭，大敦，行間也。伏人穴十一，翳風，大椎，
肺俞，身柱，膏盲，脾俞，命門，腎俞，環跳，會陽，足三里是也。如不知穴，
即針患處。內府雷火針，只用艾三錢，丁香五分，麝二分，捲紙點燒。
吹滅乘熱墊紙捺於患處，此法較便。內府陽燧錠，治風氣並腫毒，
硫黃一兩五錢，銅勺化開，照次序入川烏，草烏，蟾蜍，硃砂一錢，僵蠶一條，
冰片，麝香二分，攪勻，傾鎔磁盆內，盪轉成片收藏，臨用取瓜子式一片，
先以紅棗擦患處，粘藥於上，燈草蘸油燒三五壯畢，飲醋半盞，候起小泡，
挑破出黃水，貼萬應膏愈。原云：用鐵烙駭人，故變而為此，然則今之火針，
亦可變也。觀音救苦丹，治小癤等，即陽燧錠，硫黃，硃砂，麝香，三味等分，
盪片，燒後連灰罨於肉上，不痛亦不潰膿，亦治風寒濕氣，流注作痛，
手足踡攣，小兒偏搐，口眼喎斜，婦人心腹痞塊攻疼之症。百發神針，
治偏正風，漏肩，鶴膝，寒濕氣，半身不遂，手足癱瘓，痞塊腰疼，小腸疝氣，
癰疽發背，對口痰核初起不破爛者並妙，用生附子，川烏，草烏，大貝母，
乳香，沒藥，血竭，檀香，降香，麝香三錢，母丁香四十九粒，艾綿作針。
治癖神火針，蜈蚣一條，木鱉仁，靈脂，雄黃，乳香，沒藥，阿魏，三棱，
蓬朮，甘草。皮硝三錢，鬧楊花，硫黃，山甲，牙皂二錢，甘遂五錢，麝三錢，
艾絨二兩作針。陰症散毒針，用羌活，獨活，川烏，草烏，白芷，細辛，牙皂，
靈脂，肉桂，山甲，雄黃，大貝，乳香，沒藥，硫黃，蟾酥，麝等分，
艾絨作針。薰藥法，治風氣痛，用川烏，草烏，千年健，降香，鬧楊花，
鑽地風，陳艾，麝，捲紙筒，糊緊，烏金紙包，燃薰病處，痛則病出。
藥紙薰法，硫黃五兩，化開，入銀硃，硃砂，明雄三錢，川烏，草烏二錢半，
生大黃，黃柏一錢，麝一分，攪勻傾紙上，再蓋一紙，壓扁，每紙一寸，
裁取十塊，點著，放粗草紙上，移熨，治風氣閃挫，熱透自愈。
有用桑枝扎把燒薰者，名桑枝針，補陽氣虛弱，散腫漬堅妙，或用桃枝削針，
同。神火照法，硃砂，雄黃，沒藥，血竭三錢，麝五分，捲紙撚，蘸麻油點燒，
自外而內，周圍照之，可以散毒氣，治痘，並一切腫毒，亦針法之變。凡寒痹，
陰疽，痞塊，閃挫，用針甚效，如嫌製針費事，或點穴難準，可貼膏藥，
隨意捲針藥為筒，或捲紙撚，薰於膏上。</p>
<p>矧印金丹而佩癘，熬雞醴而敷臌，思神聖之所傳，識今古之異製。</p>
<p>古方時行，疫癘佩紫金錠，《洗冤錄》以蘇合丸印成香佩。
今蘇州同仁堂刊送辟瘟散佩方，皆岐伯咽金丹解疫法也，蓋改咽而為佩矣。
《集驗良方》治一切癥瘕，水腫，氣腫，四肢腫，用大麥拌硃砂餵雄雞，
取其矢，澄清熬膏貼，乃岐伯及峨嵋僧飲雞矢醴法也，蓋改飲而為敷矣。
此變膏之證，古今人固有不同治者。</p>
<p>又若《金匱》之鹽附堪摩，礬漿可浸，則未嘗不外治也。</p>
<p>《金匱》方，頭風，以炮附子為散，加鹽摩疾上。腳氣衝心，礬石二兩，
以漿水一斗五升，煎三五沸，浸腳良。後有加硫黃三錢煎浸者。
又有再加杉木片二兩煎浸者。二方皆仲景所製，亦外治方之祖也。</p>
<p>《寶鑒》之茶調且貼，蔥豉還敷，則何必其內服也。</p>
<p>《寶鑒》方，治傷風，頭風，川芎茶調散用川芎，白芷，羌活，防風，荊芥，
薄荷，細辛，生甘草，研，茶調服，《濟眾新編》云，以蔥涎調貼太陽穴，甚妙。
或照方加菊花，蟬蛻，僵蠶，或照方加生地，白芍，歸身，或照方去細辛，
易香附，痰加半夏，熱加石膏。又方，肺熱鼻塞，加黃芩，梔子，巔頂痛，
加藁本，蔓荊子俱可。按，此方亦可油熬，黃丹收貼。《寶鑒》，鬚蔥白，
生薑，淡豆豉，白鹽作餅，烘熱掩臍上，散風寒，理積滯，兼治二便不通，
氣通則愈，此即蔥豉湯加味。又本草附方，小兒便秘，蔥豉敷。</p>
<p>為推十法之相傳，</p>
<p>李士材《傷寒篇》，摘陶氏十法，外治居七，其餘亦只是薑，韮，
雞子清食物之類，此篇即本陶氏之法而推廣之耳。</p>
<p>特采千方而備覽。</p>

<h1>六淫</h1>
<p>聞之風首六淫，而寒兼四時，初客於皮毛（肺），首受於膀胱（太陽經），
六經未傳，三日以內，邪方在表，散固為先。</p>
<p>傷寒傳經，由表入裏，初起在太陽膀胱經，則頭痛，惡寒，發熱，腰脊強，
繼傳陽明胃經，則目痛，鼻乾，唇焦，不臥，皆為在表，宜汗。再傳少陽膽經，
則目眩，耳聾，胸滿脅痛，口苦，寒熱往來，屬半表半裏，宜和解，
失治則傳入三陰矣。傳太陰脾經，則腹滿痛，咽乾，自利，傳少陰腎經，
則口燥舌乾，痛利清水，目不明，傳厥陰肝經，則小腹滿，舌卷囊縮，厥逆，
皆屬裏，宜下。亦有不傳三陰而傳入太陽膀胱腑者，則口渴，溺赤，
宜利小便。傳入陽明胃腑者，則譫語狂亂，燥渴便閉，轉矢氣，自汗，不眠，
宜下。凡三陽三陰之脈，皆環繞乎胃府，處處可入，一入胃府，則無復傳，
故陽明為裏中裏。以上為傳經傷寒，因寒化火也，熱症也。
其有初起宜中三陰者，寒症也。其症腹冷痛，吐清沫，利清穀，踡臥肢冷，
囊縮吐蚘，舌黑而潤，宜溫。又寒之傷人，必先皮毛，外則寒慄鼻塞，
內則咳嗽短氣，是傳肺也。舌苔，昏亂，是傳胞絡也，洩瀉便閉，是傳大腸也，
癃閉，是傳小腸也，痞滿，上下不通，是傳三焦也。經云：臟腑俱病，
而傳變不及手經者，省文也。傷寒傳經，前三日在陽分，後三日在陰分，
一日一經，七日傳徧，病自轉，此常序也，壯實人不藥亦自愈。
故古有不藥為中醫之說。其有越經傳，表裏傳，首尾傳，巡經得度傳，并病，
合病，兩感等名，乃屬變症，俱詳《傷寒》書。治病必先辨症，外內雖殊，
醫理無二，必知內治之法，然後可用外治之法。古書充棟，欲知醫者，
自能尋究，茲篇只於注中略為提要，閱者幸勿嗤其陋。</p>
<p>試觀頭痛者齅神芎，</p>
<p>傷寒頭痛，為邪在經，三陽皆頭痛，三陰惟厥陰有頭痛，少陰間有頭痛。
傷風頭疼，發熱，鼻塞，惡風，有汗。傷寒，發熱，惡寒，頭項痛，腰脊強，
身足痠疼，晝夜不歇而無汗。傷風感寒，頭目不清，川芎，藿香，胡索，
丹皮二錢，雄黃，白芷，皂角四錢，硃砂一錢，研，吹鼻，凡感從鼻入者是多，
宜吹鼻，不獨頭病為然也。頭病吹鼻，取其近也，外治，見患治患，捷於服藥，
均如此。重傷風，鵝不食草，研，吹鼻，涕淚出即清爽，冬月可代𡭕藥。
如塞鼻，塞耳，貼目，可治眼翳并星，即移星草也。一加川芎，青黛，冰片，
亦治頭風，再加辛夷，細辛，兼治鼻中諸病。按，
治病須分陰陽表裏虛實寒熱之異，古方外治亦然。
今即頭痛一症以明內外合一之理，他症皆可例推矣。古法治風寒頭痛，
川芎為君，太陽羌活，陽明白芷，少陽柴胡，太陰蒼朮，少陰細辛，厥陰吳萸，
巔頂藁本為引經藥，若雜症頭痛，血虛四物，氣虛四君，濕痰二陳，
宿食平胃，其法不一。真頭痛為腦空不治。而外治則亦有外感內傷諸法，
如風寒頭痛有麻黃去節，研，同杏仁搗泥，貼太陽法，或加白附子，川烏，
南星，乾薑，全蝎，硃砂，麝香，入酒調貼，仝。又有川芎，南星，蔥白，
搗貼太陽法，加辰砂酒調，并治夾腦風，小兒貼䪿門。三陽頭痛，
不敢見日光，有置水頂上，宜汗，下，吐法。受暑頭痛，有嗅皂角取嚏法，
并治卒頭痛。有蒜泥塞鼻出淚法。風熱頭痛，有薄荷，鬱金，白芷，石膏，
芒硝塞鼻法，或加川芎，細辛，青黛，蔓荊子，仝。如太陽症，加羌活，防風，
赤豆。外寒內熱者，有草烏，梔子，蔥汁調貼太陽法，此方并治疝。諺云：
頭疼當疝醫，非無因也。大熱者，有大黃，芒硝，井泥調貼太陽法。
有樸硝塗頂法，有葶藶子煎湯沐頭法。腦痛，有硝石搐鼻法。大寒犯腦者，
有蒸吳萸作枕法，煎吳萸浴頭法。寒濕頭痛，有紫蘇，川芎，花椒，蔥白，
細茶煎薰法，亦治風寒痛。寒濕逢陰雨即發者，有桂心，
酒調塗額角及頂上法，久不除者，有皂角，麝香，紙包放頂上，炒鹽熨法。
濕氣頭痛，有瓜蒂末，松蘿茶，㗜鼻取黃水法; 有川芎，半夏，白朮，
甘草末搐鼻法，并治挾痰者; 亦有用羌活勝濕湯藥料研末搐鼻法。宿食不消，
飽則濁氣薰蒸，致頭脹痛者，有平胃散搐鼻法。熱痰痛，有牛蒡子搗汁，
加鹽酒熬膏，頻擦太陽使透法。血虛頭痛，有當歸，川芎，連翹，熟地煎湯，
置壺中吸其氣法。氣虛頭痛，有川鳥，南星，加氣藥貼太陽法;
有煎補中益氣加羌活，防風薰法。肝風，有霜桑葉煎薰法; 有石決明，
草決明塗太陽法，并預防壞眼，亦有作枕法。腎厥頭痛，有附子，艾葉揉嗅法。
頭痛目眩者，川芎，芒硝，薄荷，雄黃，蒼耳子，藜蘆，陳膽星，瓦楞子，研，
搐鼻，清熱化痰。頭痛兼眉棱骨痛，壯熱不止，大黃，木香，解毒子，地漿水，
調貼太陽。時病初愈後，毒氣攻注，頭腦脹痛，紫金錠，蔥汁，酒磨，塗太陽。
頭痛連眼者，穀精草末，調糊塗腦頂。頭痛連眼珠者，韮菜子，姜汁，
調塗太陽; 或用麻黃灰，盆硝，冰片，麝，吹鼻。頭痛，有用醬薑貼太陽，
燒艾一炷法; 有用川芎，枳殼，和艾火酒噴曬乾，加麝為條燒嗅法;
或用乾蚓糞，乳香，麝，捲筒，燒，吸烟法，此即火治也。有冷水熨法，
此即水治也; 有蓖麻仁同大棗搗泥塞鼻，貼太陽法。有斑⿱敄毛去頭足翅，
裝蜆殼內，罨酸痛處，過夜起泡挑破法，此拔毒法也。蓖仁或用麻油熬，
炒黃丹收，加麝貼斑⿱敄毛; 或用豬油熬，松香，黃蜡收貼均可，并拔一切毒，
西醫斑⿱敄毛鞕膏即此，貼患處能引病外出，貼腿足能引病下行也。
然是峻藥，須量用。頭痛膏，用青黛，黃連，決明子，黃芩，桑葉，歸身，紅花，
生地，防風，蘇葉，貝母各等分，小磨麻油熬，黃丹十分之七，硃砂十分之一，
同青黛收，臨用糝黃菊花末，左痛貼右太陽，右痛貼左太陽，雙痛雙貼，效。
鹽附等方已見，餘不盡載。頭痛年久為頭風，方見後，治仝，參用。
頭痛必兼暈，治亦同頭痛，彙觀諸方，可悟隨症用藥之道。如有兼症，
或寒熱虛實互見者，可分用，亦可并用。雖為頭痛說法，
而諸症要亦不外乎是，擴而充之，足應萬變，外治無用藥凡例，即此可以為例，
幸無厭其煩也。</p>
<p>項強者枕荊芥，</p>
<p>項強太陽受風也。或蒸黑豆枕。肝腎二臟受風，項強，木瓜，生地酒蒸，
加乳香，沒藥塗。</p>
<p>桂枝浸搨，</p>
<p>即桂枝湯法。又，煎湯搨風喎，并熨陰痹。</p>
<p>杏仁搗塗，</p>
<p>傷寒頭痛，杏仁搗塗。又，方同麻黃，用見前。風熱面腫，并塗面。</p>
<p>麻黃甘草點眼，</p>
<p>按：傷寒無汗，麻黃去節，同甘草研末，加冰片點兩眼角，暖蓋，靜臥避風，
自汗，不汗熱湯催之，此即仲景麻黃湯之意。暖蓋熱催，
即服麻黃湯欲溫覆之意。加冰片者，即外治加藥引法也。傷寒時疫感冒通治，
點眼取汗。麻黃去節二錢零四釐，甘草二錢五分，琥珀一錢零五釐，
牛黃一錢，冰片六分。又方，雄黃四分，辰砂二錢，牙硝四分，麝一分，
金箔五分。頭疼，發熱，口渴，身痛，男左女右點大眼角，名發汗散。
二方并用亦妙。傷寒時疫感冒通治，麻黃膏，黃連膏，兩膏各用一錢，和勻，
入膽礬，牛黃，冰片五分，青魚膽一錢，拌，蘸點眼內。此方內外通治，
合麻黃發表，黃連清裏而為一，乃雙解法也。曾試點過，麻辣流淚，
渾身毛骨竦然，是即腠理開之驗也。又，呂真人治瘟疹，用麻黃，犀角，
山茨姑，樸硝，血竭一兩，薑汁拌濕。，烏金紙包十八分，紅棗肉搗泥和丸，
砂盆煆成黑炭，去紙取藥，加冰片十分之一，銀簪蘸香油點兩眼，男左女右，
取汗。如瘟疫日久不汗，先吹鼻後點眼，汗後食米湯稀粥，此方兼解毒法。
眼主五臟，流通甚捷，莫謂點之為無驗也。</p>
<p>蒼朮羌活掌攤;</p>
<p>風寒，發汗，蒼朮，羌活，明礬，生姜汁丸，握手心，夾腿間側臥，
暖蓋取汗，不汗熱湯灌之。按，古有熱湯澡浴法; 有熱水浸腳，擁被安睡法;
有熱水抹身法，皆汗。又方，并治頭瘟，蒼朮，枯礬，良薑，蔥白炒熱，
塗手心，掩臍靜臥。手須窩起，勿使藥著臍，一手兜往外腎前陰，女子亦如之。
服綠豆湯催汗。此即神朮散，羌活湯意。心主汗，掌屬心，故發汗。一手掩臍，
一兜腎，丹訣也。</p>
<p>揉以香附，</p>
<p>傷寒無汗，醋炒香附，擦背，如治風襲經絡疼痛，即擦患處，均效。</p>
<p>薰以紫蘇;</p>
<p>傷寒，不汗，紫蘇煎濃湯，薰頭面及腿灣，前頭痛註有方，可參用。
二方即香蘇飲之意。</p>
<p>薑蔥之用維多，七寶特擅其勝。</p>
<p>傷寒感冒，生薑，蔥白，核桃，細茶，黑豆，煎湯，沖薰頭面，名五虎茶，
得汗解。生薑搗爛，棉裹擦天庭，并治中風痰厥。又，令兩人各持薑渣一團，
擦兩手足心，兩臂灣，前胸，後背，得汗解，并治夏月霍亂，寒中三陰，
麻腳𡭕等俱效。腹痛，蔥白炒，覆臍上，砂壺盛熱湯熨之; 或切蔥頭，
如碗粗一束，高寸許，放臍上，熨斗熨之，蔥爛再易。先放胡椒末，或麝香，
丁香末於臍內，再熨更妙，并治陰症。傷寒結胸，中氣虛弱者，薑，蔥，
蘿蔔子，炒熨，自然滯行邪散，胸即開豁，冷加酒烹。風寒結痛，薑，蔥，
橘皮，炒熨; 食結，生薑，水菖蒲根，陳酒糟，鹽，炒熨，或作餅貼胸，熱結，
生薑勿炒，和蚓泥，薄荷汁，蜜水，井水，調揉心口，或加冰片。痰結，生薑，
茶葉，煎湯，調銀硃，明礬，塗胸口，或搗薑渣，和竹瀝擦胸口。風痛，薑，
蔥，紫蘇，陳皮，搗爛，加飛麵，用菜油煎餅貼，或薑，蔥，糯米飯，
加鹽搗敷。若兩足痛如刀割，不紅腫者，生薑蘸香油擦，隨用生薑燒熱，
搗爛敷之。風襲經絡，筋攣骨痛，或虛怯人肢體生腫塊，或痛或不痛，
用炒蔥白，布包熨，腫痛自止，為散血，消腫，定痛之良法。即刀械殺傷，
氣悶絕者，炒蔥徧敷，自醒。又，腫毒，用菜油煎蔥敷，自消。乳癰，炒蔥白，
敷，炭火盛瓦罐，偪之汗，愈，皆良法也。生薑，蔥白各一斤，麻油熬，
黃丹收，貼風寒瘧痢皆妙，亦可隨症調藥末用，如古湯頭之用薑蔥為引也。
七寶膏，用生薑，蒜頭，槐枝各一斤，蔥白八兩，花椒二兩，麻油熬，黃丹收。
可貼百病，癰疽，發背，消腫定痛，潰膿生肌皆效。又方，加韮白八兩，
白鳳仙一株，花，莖，子，葉全用，亦名七寶膏。或再加柳枝，桑枝各一斤，
桃枝半斤，名十寶膏，亦可調藥。</p>
<p>椒芥之力甚大，五子亦同其功;</p>
<p>傷寒不汗，胡椒，天麻，銀硃，棗肉丸，握掌心，或胡椒，丁香，蔥白，
搗塗兩掌心，夾腿內側取汗。治陰寒症皆宜。凡聞病人汗氣入鼻透腦，
即散布經絡，初覺頭痛，即用芥菜子末，溫水調稠，填臍內，
隔衣以壺盛熱湯熨之，汗解。傷寒時疫俱妙，亦治急肚痛及小腹痛。
西醫有白芥敷法，用麵粉滾水，攪和貼腹，可隨症參。風濕腫痛，生芥子末，
調熱酒或熱醋，包患處，有濕翳，拔出即愈。五子，白芥子，同蘇子，香附子，
蘿蔔子，山查子也。風寒發散，并痰食結胸，氣膈噎塞，鼓脹俱治，共炒，
研細末，調入七寶膏用甚妙。</p>
<p>覆蕎餅於額上，</p>
<p>風寒頭痛，醋炒蕎麵為兩餅，更換覆額上取汗，以收風毒，
或用黃蜡為兜鍪式覆額上亦仝。</p>
<p>納草霜於臍中，</p>
<p>胡椒，蔥白，百草霜，搗丸，納臍中取汗。草霜和中溫散，并治寒腹痛。</p>
<p>或圍爐塗丹以坐向，</p>
<p>傷寒日久不汗，圍爐塗黃丹於身，或硃砂亦可，向火坐，自汗。
或炭盆置床下烘之，夏日勿用。按，瘧疾發汗，有黃丹拿法，用生黃丹五錢，
生礬三錢，研胡椒一分五釐，麝五釐，臨發對日坐定，醋調藥，
男左女右敷手心，藥行汗出。無日，用火烘腳，年老身弱怕服藥者最妙，可參。</p>
<p>或煆坑（一名燒地）鋪砂以臥蒸。</p>
<p>傷寒，中風，癱瘓，發汗。沈金鰲云：寒厥暴亡尤宜，掘地坑如人長，
以桑柴火燒透，掃灰噴酒，酌鋪蠶砂，或桃葉，松柏枝，菊花，稻草之類，
布席蓋，臥取汗，再以溫粉撲之，自愈。溫粉即川芎，白芷，藁本一兩，
米粉三兩，棉包撲於身上。煆坑法，最古漢蘇武用之，
《南史》徐文伯治范雲傷寒，《宋史》王克明治安道風噤用之。然是劫法。又按，
頭項強鞕，燒坑布桃葉，臥以項著坑上，蒸汗愈。天行餘毒，手足腫痛，煆坑，
著屐居坑上，以衣壅之，勿泄氣。治痔䘌，煆坑沃酒，納吳萸，坐。治附骨疽，
煆坑，沃小便，坐坑上熏，使腠理開，氣血通暢而愈。治刑傷，
煆坑醉飲麻油熱酒，臥一夜，如故，昔有被毆者，醫用此法，遂不成訟，
此數法可參酌用。又，癱瘓，酒炒蠶砂鋪床上，臥，間日一作，
或醋蒸黑大豆鋪床上，臥取微汗，豆冷，令人於被內挽引攣急處，俱可參。</p>
<p>皆能解肌而發汗，可以宣正而逐邪，第勿為火逆，致慮於表虛。</p>
<p>以上汗，以下吐下。</p>
<p>若夫胸中有食，則以物探喉。</p>
<p>凡痰壅上膈，火氣上衝，食停上脘，并當用吐。如胸中窒塞，悶亂，
以手或筋探舌本，得吐即止。壯實人停食，此法最妙，其效甚速，老人，
產婦及吐血家忌。按，吐法，今人不講久矣，子和云：余著汗，下，吐三法，
常兼眾法，有按有蹻，有湔有導，有增減有續止，如引涎，漉涎，取嚏，追淚，
凡上行者，皆吐法也。薰蒸，渫洗，熨烙，針刺，砭射，導引，按摩，
凡解表者，皆汗法也。催生，下乳，磨積，逐水，破經，泄氣，凡下行者，
皆下法也。據此則邪在上焦宜吐者，可用取嚏追淚之法。</p>
<p>膈上多痰，則以藥㗜鼻。</p>
<p>如瓜蒂及皂角，白芥子之類，擦法見前。</p>
<p>如自欲吐者可使湧，</p>
<p>凡病人自欲吐者，不可止。</p>
<p>而不當下者無妄攻。</p>
<p>傷寒表證罷，方可下，不爾，邪乘虛入，不為結胸，即為熱病。
傷寒忌汗下證，詳見《傷寒》書。</p>
<p>似瘧往來，</p>
<p>少陽寒熱往來如瘧。</p>
<p>擦柴胡以和之。</p>
<p>搗柴胡擦背及周身，取微汗，所以治表也。</p>
<p>如痞滿悶，</p>
<p>凡邪傳裏，必先胸，以至心腹，入胃。胸在半表裏間，邪將入裏而未入裏，
故胸滿而腹未滿，是氣而非物也。已下者為痞氣，未下者為少陽，
鞕痛者結胸，鞕而不痛痞氣。此熱邪宜苦瀉，若雜症則辛散。</p>
<p>薄黃連而豁之。</p>
<p>煎黃連水搨胸，所以治裏也。少陽兼胸滿，節庵以小柴胡對小陷胸，
一服豁然，可參。</p>
<p>在表裏之交，可從中而治（和解）。太陽藥有經有腑，陽明亦有經有腑。</p>
<p>陽明經病傳腑，蒸熱，自汗，口渴，飲冷，宜石膏等清之。腑症潮熱，譫語，
腹滿，便秘，宜大黃，枳實等攻之。</p>
<p>秘熨枳實麥皮，</p>
<p>便秘，枳實，麥皮，鹽炒熨，即承氣法也。</p>
<p>脹薰蘿蔔竹葉。</p>
<p>大便實結不下，將烈火煮竹葉一鍋，乘熱傾桶內，撒綠礬一把，坐薰之。
或用蘿蔔葉，或用青菜，仝，前有薑，蔥，蘿蔔熨法治諸結，可參用。又，
結胸脹滿，大蒜搗爛，攤貼即散。并治一切腹脹。</p>
<p>繞臍鞕痛，</p>
<p>此燥尿症，必轉矢氣，尿不利。</p>
<p>則桔梗蘸油潤其燥屎;</p>
<p>塞肛門，或麻油或麻仁油灌肛內。</p>
<p>少腹滿急，</p>
<p>此蓄血症，必漱水不嚥，尿利。</p>
<p>則蘇葉煎湯，摩其蓄血。</p>
<p>布浸湯鋪腹上，手盤旋摩之。或麻根搗貼連陰際。</p>
<p>內果已堅，下何可緩，然寒熱須辨，而陰陽貴分。傳者熱而中者寒，
陽宜下而陰宜溫，勿執是傳是中，只決為下為溫。</p>
<p>傷寒傳經，在表者為寒，在裏者為熱。又有陰陽二症，傳經者為熱，
直中者為寒，詳見前六經未傳註 直中者，或從鼻入，或從足入。</p>
<p>何以涼膈，硝浸布揉。</p>
<p>傷寒熱邪傳裏，皮硝化水，新青布浸搨胸口，或用雞子清，白蜜調敷，
熱甚加大黃。按，大陷胸，大承氣，調胃承氣，皆用硝。
涼膈散即調胃承氣加味，防風通聖散即涼膈散加味，如以浸硝揉法推之，
俱可酌用。又，小柴胡加硝湯及六一順氣湯并用硝，當參。翹梔芩薄硝黃草，
涼膈散也，或同四物用。</p>
<p>何以暖臍，萸蒸絹熨。</p>
<p>傷寒直中三陰經，初無頭疼發熱，面青肢冷，小腹絞痛者。
亦治男女由房事後，飲食生冷致成陰症腹痛者，并霍亂吐瀉腹痛者。
吳萸入三陰脾腎肝，用一升，即二兩五錢也，酒拌蒸，絹包熨臍下，足心。
一加蔥白，麥麩，食鹽，炒熨，同。又，冷極唇青，厥逆無脈，陰囊縮者，
亦用此熨，并艾灸臍中及氣海，關元各三五十壯，而手足不溫者死。又，
囊縮者，吳萸同硫黃，大蒜，調塗臍下，蛇床子炒，布包熨之。按，
寒中於表宜汗，用麻黃，桂枝，柴胡，葛根溫散。寒中於裏宜溫，用乾薑，
附子，肉桂，吳萸之辛熱，人參，白朮，甘草之甘溫，以復其元陽。此藥例也，
諸傷寒濕者，皆視此。又按，吳萸湯，三味參萸湯，四逆加吳萸湯，皆治陰症。
如以蒸萸熨法推之，亦可酌用。又按，回陽救急湯治中寒，并傷寒陰症，
陰毒等，用黨參，白朮，茯苓，甘草，附子，肉桂，陳皮，半夏，五味子，乾薑，
生薑各一兩，此方麻油熬，黃丹收，備貼甚妙。又方，只用附子，白朮，
甘草末，生薑汁，調蘇合丸和用者，其用蘇合丸法，可加入貼，
受寒腹痛立愈。大凡膏藥用溫暖及香料者，其奏效甚捷。
若貼膏後加以熱熨尤效，如或不對症，上手即拒，可以速於更換，
便作試法亦妙。</p>
<p>亢甚則鏡按胸前，或以凝雪逐其水。</p>
<p>治天行，煩亂熱極者，并傷寒水結胸，飲停心下不散者，用芫花一味浸水，
拍胸前，熱除為度，名凝雪湯，芫花逐裏水，合甘遂，大棗，即十棗湯法也。
水漬法乃治陽毒大熱，用井水或綠豆湯，青新布浸，搨胸口者。</p>
<p>冷極則丹合膝上，</p>
<p>黃丹，胡椒，薑，蔥敷，或布包椒圍腎囊。</p>
<p>或以健陽回其春。</p>
<p>健陽丹亦名回春丹，治傷寒陰症，用胡椒，枯礬，火硝，黃丹一錢，
丁香五分，醋為團，握掌心，被蓋取汗，忌吃茶水。一方無火硝，用四味填臍，
蓋理中膏，并治房勞。中寒，附子，川椒，薑汁，飛麵，和鹽填臍，或用乾薑，
附子，川烏，良薑，吳萸，官桂，醋丸，納臍。此方并可用麻油熬，黃丹收，
臨用糝川椒末貼。按，治落頭疽，骨槽風，耳後銳毒，陰對口，陰發背，乳岩，
惡核，石疽，失榮，鶴膝風，魚口，便毒，瘰癧，流注，諸陰疽，
即前健陽丹去丁香，易麝香，用胡椒一兩，明礬，火硝，黃丹各三錢，麝一錢，
蜜調作兩丸，病在左握左手，在右握右手，在中分男左女右，若病在腰以下，
縛腳心，亦分左右中，布扎不鬆不緊，不可移動，六時一換，不論如何腫痛，
潰爛，數丸總能收口，生肌，用過丸，埋土中，忌口并房事一年，
此蒙古名醫秘方，貴重無價，其實亦即陰症之方而推之耳，
乃知治病能通陰陽之理，則諸方無不可移借者，不必拘於某症，某方，
某經絡，某部位也，善悟者其參之。</p>
<p>薑薄蚓泥以寬胸（見薑蔥注），皂夏麝香以通竅。</p>
<p>皂角，半夏，麝香填臍內，上蓋薑片，以熱物熨之，名溫臍法。按，
三味填臍，外用田螺，蔥白搗餅蓋之，可治小便不通，一方而涼熱療法隨用，
可推。</p>
<p>潑醋炭而制狂，熨鹹息譫，</p>
<p>狂，胃大熱也，非下不除。炭盆潑醋使聞，或薑汁，雞清調硃砂，元明粉，
塗胸口。譫語熬鹽熨。</p>
<p>烙蔥餅而定絞，燒艾伸踡。陽躁者，</p>
<p>先煩而後躁者屬陽，不煩而便躁者屬陰。</p>
<p>膻中（即兩乳中間穴），有塊冰之置。寒厥者，</p>
<p>由熱而漸厥者屬熱，所謂熱深厥亦深也，不由熱而驟厥者屬寒。</p>
<p>委中（即腿彎中間穴）有盆湯之拍。</p>
<p>熱湯拍後如見紫黑泡乃毒也，刺之。極冷厥逆，硫黃，白芥子填臍。</p>
<p>蟆收熱毒，</p>
<p>傷寒陽毒，癩團破腹覆胸，凡熱毒可通用，并可護心。</p>
<p>雞解陰邪。</p>
<p>傷寒陰毒，剖雞覆胸口。先將燒酒噴雞。陰症腹痛甚，剝熱雞皮貼。</p>
<p>且夫寒熱有虛有實，陰陽有假有真。</p>
<p>假陽症，水極似火也，不可誤作陽症治。假陰症，火極似水也，
不可誤作陰症治。</p>
<p>清虛熱則膽導殊妙，</p>
<p>即下也，凡邪熱盛而氣血虛，難堪攻下者，豬膽汁和蜜熬成錠，
蘸皂角末塞肛門，名膽導法。按，導法有虛實寒熱之別，如津液枯者，
蜜加鹽熬，名蜜導。濕熱痰飲固結者，薑汁，麻油浸瓜蔞根導。陰結便閉者，
蜜煎中加薑汁，生附子末，或陳醬薑，或草烏導，餘與大便不通註參看。
此分別用藥法也，他症亦可例推。凡下部之病，用導法最捷，或倣雄黃兌法。
或倣豬脬擠汁法，薰法，西醫水節亦是。</p>
<p>退真陰則蛋熨至神，</p>
<p>傷寒不能分陰陽，目定口呆，身熱無汗，便秘，不省人事，
煮雞蛋砌臍四旁，或用老油松節七兩，胡椒照病人年紀，每歲七粒，
煮蛋乘熱切頂殼三分，覆臍眼，麵作圈護住，冷易，視蛋墨為驗，
收盡陰氣自愈，一用煮雞蛋去殼，乘熱滾擦，亦能變陰為陽，名蛋熨法。
發斑用銅錢於胸背四肢刮透，即於傷處用蛋滾擦，此苗人秘法也。</p>
<p>寒熱俱實者，白散（用巴豆等），
陷胸（大陷胸用硝黃等，小陷胸用黃連等）易為麵調而蔥搗。</p>
<p>寒結，巴豆，飛麵，研調餅敷。熱結，大黃，芒硝，蔥白，搗敷。又，
傷寒食積，冷熱不調者，一云腑熱藏寒者，用巴豆，大黃，唾和餅貼臍，
艾燒數炷，熱氣入肚即住，拭去藥毒，如畏艾灸，用熨斗盛炭火熨，
結胸本有熨法。按，食停腸胃，冷熱不調，腹脹氣急，痛滿欲死，及中惡，
客忤，卒暴諸病，用大黃，巴豆，乾薑，名備急丸，可參。又方，巴豆同黃連，
如前法，先滴薑汁於臍內，再灸，關格，霍亂皆宜。陰陽二毒結胸症，
古方陽用地龍，陰用破結丹，辰砂，附子，黑丑，醋，熬膏，入礞石，葶藶，
肉蔻，巴豆，桂心，木香，麝等分，丸，輕粉，金箔衣，可參敷。</p>
<p>陰陽或假者，</p>
<p>假陰症，厥冷，昏迷，然口渴便閉，身不欲衣，指甲紅。假陽症，煩躁，
面赤，或渴，然不飲冷，便利，身欲衣，指甲青黑，足冷。</p>
<p>三黃（石膏）八味代以水撲而萸敷。</p>
<p>凡內真熱外假寒症，不敢用三黃石膏湯，以井水撲其胸，除熱，如覺心快，
則內火息，而外之戰慄頓失矣，若下真寒上假熱症，不敢用八味丸，
先用力擦其足心令熱，以吳萸，附子，飛麵，麝香調敷湧泉穴，引熱下行，
則下一身熱而上部之火自息矣，凡虛火上炎症，及偪陽於上之假症，
與一切疑症，皆當倣此推用。</p>
<p>其本病自有從化之殊，其變症多由失誤而致（失汗，失下，誤汗，誤下），
聊舉其要，以識其凡。衄血，</p>
<p>傷寒衄血須辨表裏，汗為心液，熱則變紅，越出上竅，傷寒失汗成鼻衄，
為紅汗，不可止，衄久宜止。</p>
<p>磨芩芨而塗。</p>
<p>井水磨黃芩，白芨，塗山根，或白芨磨本人鼻血塗，或紙浸白芨水貼眉心，
或切白芨片貼。</p>
<p>或茶調決明貼於胸（清肺熱）。延胡塞（耳），</p>
<p>左衄塞右，右衄塞左，活血利氣。</p>
<p>青苔搭（囟），</p>
<p>或井泥或濕紙搭囟門，頸後及脊上均是血路。</p>
<p>三棱敷（五椎），</p>
<p>醋和黃土塗腎囊，或黃酒浸足，衄久牛膠盪軟，貼山根，髮際。</p>
<p>吐血，</p>
<p>傷寒失汗，熱入臟，亦吐血。</p>
<p>煎芷梔而熨。</p>
<p>白芷，黑山梔，煎熨胸口，清胃熱，治衄吹鼻內。</p>
<p>或醋調大黃掩其臍（釜底抽薪），鬱金擦（背）。</p>
<p>韮汁，童便，磨棉蘸擦。</p>
<p>涼水噀（面）。</p>
<p>治吐衄并九竅血，少陰誤汗，熱偪血出九竅，名下厥上竭，危。</p>
<p>蒜泥裹（足），</p>
<p>足，引熱下行，并治衄。</p>
<p>散之以紫蘇香附，</p>
<p>衄血，井水磨陳金墨，燈草蘸塞鼻，血見陳墨自散，非獨黑能止紅也，
驗過吐血用藕汁，或用雞蛋清磨墨塗胸口，韮菜汁，亦可磨，肝血尤宜。
數方皆穩效。</p>
<p>清之以地黃犀角。</p>
<p>一切失血，眩暈者，生地塞耳鼻。治胃大熱，甚衄血，吐血，嗽血，便血，
蓄血如狂，漱水不欲咽，及陽毒發斑等，用大生地二兩，白芍，黃芩，黃柏，
黑山梔，生甘草一兩，丹皮，犀角五錢，麻油一斤，熬，黃丹七兩，
石膏四兩收，即涼血地黃湯法也，衄血貼眉心，吐血貼胸口，蓄血貼臍下，
隨症酌用，便秘可加桃仁，大黃。西醫法，衄血，將頭枕高，冷水灑面，
或冷鐵熨背脊。吐血，將頭平枕，冷水灑面，或冰塊按胃上。大小腸，
子宮出血，用水節射冷水入肛門，陰道，或冰塊塞之。又吐血，失血太多，
病危者，用無病人之血，以竹筒灌入有病人迴血管中，名借血法。
此法中國不能用，存參。</p>
<p>舌有苔而黃赤者，拭以井水，</p>
<p>傷寒初起，邪在表，無苔，半表半裏白滑苔，入裏則粗白厚膩，不滑而澀，
熱傷津液也，若熱聚於胃則黃，或生芒刺，或黑色，則熱甚也，多凶。陽症，
舌黑，乾燥無津液，宜硝黃下之。陰症，舌黑而潤，宜附桂溫之。
又冷滑如淡黑者，無根虛火，宜化痰降火，或淡黑一二點，補腎降火。
舌苔黃赤乾澀，井水浸青布拭之，生薑擦，一切舌苔，用薄荷水浸青布拭之，
生薑擦自退，如生芒刺，刮不去，熱毒深也，危。</p>
<p>塗以竹瀝，</p>
<p>舌生紅栗，竹瀝調紫雪丹塗之，效。</p>
<p>須觀芒刺之形。</p>
<p>見上。附方，舌上厚苔退而舌底紅色者，火灼水虧也，生地切片貼。
無舌苔而紅絳者，磨犀角塗胸。舌瘡，硃砂，雄黃，黃柏，薄荷，硼砂，冰片，
摻。舌爛，黃連塗。舌出，珍珠，冰片敷。舌脹出口外，雄雞冠血浸，自縮。</p>
<p>身有斑而紫黑者，</p>
<p>傷寒，汗下不解，耳聾足冷，煩悶咳嘔，即是發斑之候。又，失下或下早，
熱邪傳裏，熱甚傷血，裏實表虛則發斑，輕如疹子，重如錦紋紫黑者，
熱極胃爛，多死，不可發汗，重令開洩。</p>
<p>掃以豬膽，</p>
<p>熱極胃爛，豬膽汁調芒硝，雞毛掃之，見《寶鑒》，輕者先噴淡薑汁，
再用青黛水掃之。</p>
<p>敷以燕巢，</p>
<p>又方，用紋銀一塊，放臍上，以燕巢泥搗融，同雞蛋煎成一餅，
敷數次可愈。附方，天行發斑，升麻水掃之。</p>
<p>莫誤蚊蚤之迹。</p>
<p>陰症發斑，但出胸背，手足稀少，如蚊蚤迹，乃無根虛火，上薰於肺，
非斑，宜溫腎。</p>
<p>目黃而明，薑茵擦之，亦剖烏雞覆之。</p>
<p>傷寒，表未解，寒邪挾濕，身目發黃，濕盛於熱，則黃色晦，熱盛於濕，
則黃色明。晦為陰，明為陽，用生薑汁和茵陳汁點眼，徧身黃者，并擦胸前，
四肢，周身汗解，或用煨薑絞汁，和香油點眼，仝。又方，濕熱發黃，
昏沉不省，雄雞破背，帶毛血合胸。附方，發黃，赤小豆，瓜蒂，黃米，研，
吹鼻，或棉裹塞鼻，各竅出黃水愈，但勿深入。太陰肺為標，脾為本，發黃，
掘新鮮百部根，洗淨，搗爛覆臍上，以糯米飯一升，拌水酒各半合，揉軟，
蓋藥上，包扎一二日，口內作酒氣，水從小便出，腫自消。陰黃，丁香和茵陳，
擦如上法。</p>
<p>咽乾而渴，蜜連潤之，亦搗蝸牛圍之。</p>
<p>熱邪傳少陰經腎，汁傷咽乾而渴，宜急下。若寒中於下焦，
偪其無根失守之火，發揚於上而痛者，則乾燥不渴，必有下利清穀，
四肢厥冷等症可辨，黃連水和蜜敷頸，蝸牛飛麵塗頸。</p>
<p>心煩不眠（少陰），當安其眠，</p>
<p>黃連煎湯，入廣膠化開，攤貼胸。如加白芍，黃芩，雞子黃攪，即黃連雞子黃法也。</p>
<p>氣衝不食（厥陰），勿強與食。田螺硝石合麝香以敷閉癃，</p>
<p>傷寒熱鬱，小便不通，田螺，樸硝，麝香，搗敷臍下，無麝亦可。
與後小便不通註參看。</p>
<p>海蛤川烏加山甲以湔搐搦。</p>
<p>傷寒，汗出不均，腹背手足搐搦，用川烏，海蛤，炮山甲各一兩，酒丸彈大，
置足心，別劈蔥白蓋藥，帛纏，熱水浸腳至膝，取汁。并治中風，
手足不隨及風濕腳氣等症，須避風。搐搦，風也。</p>
<p>腫發腮頤，南星黎洞;</p>
<p>傷寒，發熱未透，餘毒積於經絡，其症耳後紅腫，頭重體倦，名發頤。
在腮曰穿腮，在地閣曰穿喉，皆痰熱之毒也，南星熬膏敷。又方，治痄腮，
發頤，黎洞膏，用紫花地丁，蒲公英，豨薟草，加苦參三兩，象貝，赤苓，
川萆薢，生甘草一兩五錢，陳橘核五錢，山甲片炮用二兩五錢，麻油熬，
黃丹收，并治一切風毒及癰癤，痰核。按，腮內酸痛者曰痄腮，
不酸痛者曰發頤。輕者，靛花磨鹿角搽; 赤豆，側柏葉，雞清搗塗;
或絲瓜燒存，雞清敷。重者，皂角，南星，糯米末，薑汁敷; 或大黃，五倍，
白芨，雞清塗，醋調壁土敷。</p>
<p>毒攻手足，黃柏沖和。</p>
<p>遺毒，黃柏蜜塗; 或田螺同鹽搗敷; 或馬齒莧敷，豬膏塗，或羊屎，馬屎，
煮汁漬之。按，傷寒，表未盡，遺毒於四肢，為熱流注，醋濕紙貼，炒鹽熨之，
自消。若表散太過，遺毒於腠理，或踈或密，為冷流注，宜沖和膏敷，
即紫荊皮五兩，獨活三兩，石菖蒲，赤芍炒二兩，白芷一兩也，蔥酒熱敷，
凡病在緊要處，此能驅其寒濕，提移他處出毒，如流注以沖和膏厚敷，
卻單用獨活，酒調熱塗一路，其盡處以玉龍膏，燒酒敷誘之，即移法也。
此方并治偏正頭風，及半陽半陰，冷熱不明症，皆效。陽症加洪寶膏，
陰症加玉龍膏敷。痛加乳香，沒藥; 筋不伸加乳香; 若救過用冷藥者，
加肉桂，當歸，可喚死血，退黑暈。玉龍膏，治陰症，皮色不變，不痛者，
白芷晒，赤芍炒一兩，草烏炒三兩，南星炒，軍薑煨，肉桂各五錢也，一無芍，
洪寶膏，治陽症，紅腫熱痛者，即花粉三兩，赤芍二兩，薑黃，白芷各一兩，
少林截血丹，定痛消瘀，即洪寶膏也，頭面傷塗頸，手傷塗臂，腳傷塗腿，
截住其血，不來潮作，傷口肉鞕，風襲，加獨活酒敷。又，不消加紫荊皮末敷，
立愈。舌欲斷者，雞白皮代之，塗洪寶膏止其血，數日舌接，去雞皮，
再塗數次，愈。沖和性平，玉龍性熱，洪寶性涼，臨症加減用之，最妙。</p>
<p>此為陽為熱為實也。柿蒂丁香點呃逆，即呃忒（與咳逆異），亦有乳硫。</p>
<p>傷寒失下，胃火上沖而逆者，為陽阨，便不閉者瀉之，閉者下之，可蜜導。
若三陰中寒，胃氣欲絕而呃者，為陰呃，宜理中合丁香柿蒂散溫之。
扁鵲有丁香柿蒂點眼法。又，寒呃不止，乳香，硫黃，或乳香，雄黃，酒煎，
嗅。雜病呃見後。</p>
<p>麻黃牡蠣撲亡陽，并加朮蒿。</p>
<p>傷寒下後，衛虛亡陽，汗不止，用黨參，白朮，炮薑，炙甘草，加當歸，
酒芍，黃芪，熟地，茯苓，陳皮，附子，肉桂，生薑，大棗，麻油熬，黃丹收，
備用，并治傷寒大汗後，頭眩，振振如倒地，或肉瞤筋惕，及下後利不止，
凡諸大虛宜溫補者，亦可加藥。撲汗法，麻黃根，牡蠣，龍骨，糯米粉，白朮，
藁本，研撲，如治亡陽症，亦可調入前膏內貼，按，汗多傷血，則肉瞤筋惕，</p>
<p>漏底下痢，</p>
<p>傷寒，下痢腸垢是熱，下痢清穀是寒，若是利清水亦是熱，
水從結糞中走出也。又，熱迫血而下行，便膿血者是熱，若下焦虛寒，
腸胃不固，便膿血者是寒，方見上。</p>
<p>奔豚上沖，</p>
<p>腎積曰奔豚氣，從少腹上衝心而痛，乃下焦陰冷之氣也。</p>
<p>如痢如疝，或桂或萸，</p>
<p>痢有桂末填臍，吳萸敷臍法。疝氣有吳萸熨小腹，桂末糝貼臍法，可通用。
古治奔豚，用薑，附，桂，萸，茯苓，以橘核，川楝，小茴佐之，忌白朮。</p>
<p>此為陰為寒為虛也。蚘上於膈，揉之以椒梅，此多屬寒而鮮屬熱也。</p>
<p>傷寒吐蚘，屬胃虛寒者多，花椒，烏梅肉，搗餅擦胸口，蚘聞酸辣自安。</p>
<p>蟲悗其心（或作蟲蝕其肛）薰之以雄艾，此或在陽而或在陰也。</p>
<p>傷寒，蟲蝕肛曰狐，下唇有瘡，咽乾。蟲蝕肺曰惑，上唇有瘡，聲啞，亦名疳，
在陽在陰，故有臥起不安等，此症由於失汗，痘後，產後，內熱生蟲亦有之，
雄黃，艾葉薰下部，或用雄黃，苦參，桃仁，青葙子，黃連汁，丸，納下部，
名雄黃兌，或桃葉，梅葉煎薰。或蝦蟆，雞骨燒存，裹塞。上部照後尸咽治。</p>
<p>有傷寒而不必治者，邪正相爭，戰而汗者解。膀胱熱結，
血自下者愈（俱詳見《傷寒》書），惡風者避於室，</p>
<p>見風則惡者，密室中則無所惡也，此慎起居法。</p>
<p>食復者損其穀。</p>
<p>新瘥恣食而復者，輕者損其穀，自愈，此節飲食法，不必治，症亦多，
宜觀《傷寒》書。</p>
<p>有傷寒而難為治者，百不合者，若神祟，治以其名。</p>
<p>行，住，坐，臥，如有鬼神，名百合病。病後失調有此，百合煎湯浴。
取和合百脈。此病宜清心安神。</p>
<p>兩相易者，如女勞，治從其本。</p>
<p>病初起入房，男移病於女，女移病於男，名陰陽易病，危症也。
古用燒裩法，或用爪甲灰，皆從男女互治。桑木灰，牡蠣，胡椒，良薑，
草烏，白芍，麝香，男以女唾調塗腎上，女以男唾調塗乳上，汗解。按，
女勞症，二便不通，牡蠣，陳粉，炮薑一兩，如上法，掌上先擦熱，
再塗此男女之根蒂，坎離之分屬也。二方一理。</p>
<p>有均為傷寒而各治者，大頭，</p>
<p>傷寒名瘟也，冬寒反熱，人受其毒，至春發之，因成此症，先腫鼻額，
次腫目，次耳，從耳至頭上絡，後腦結塊則止，不散則成膿矣，
此皆風火鬱結所致。頭上漫腫無頭，名曰時毒，頭面盡腫是大頭瘟，
亦名抱頭火丹，俗乎貍頭瘟; 從耳後腫起名蝦蟆瘟，從頤腫起名鸕鶿瘟。又，
捻頭瘟，喉痹，失音，項大，腹脹如蝦蟆，亦名蝦蟆瘟，大頭瘟初起，
男左女右，刺少商穴。大頭蝦蟆，皆刺十宣穴，宜夜刺，但得醒鬆即可，
亦不必盡刺。</p>
<p>則蚓泥（白糖或井水調掃），燕泥（醋調掃，崩裂出膿，馬蘭頭掃），
胡索嚏膿。</p>
<p>時毒，焮腫喉痛者，延胡錢半，川芎一錢，藜蘆五分，躑躅花二分半。
紙撚蘸藥推入鼻內，嚏出膿血，痰涎為度，自鬆，即在上用吐之法。</p>
<p>三黃解其毒。</p>
<p>治頭，面，耳，目，鼻腫痛，大黃，黃連，黃柏，芒硝，赤小豆，芙蓉葉，
桑葉，車前葉，雄黃，白芷，白芨，白蘞，白蜜調塗，此方通治熱毒。又方，
生地黃，蒲黃，牛黃，冰片，研，側柏葉和蜜敷。若氣凝血滯，挾陰症者，
生薑，蔥汁敷，兼治小兒一切丹毒。</p>
<p>夾色，</p>
<p>傷寒名，即男女陰症，於房後感寒食冷而得者。</p>
<p>則鴿屎，</p>
<p>肚痛面青者，滾水衝鴿糞一升，薰被蓋睡。</p>
<p>鼠屎，</p>
<p>雄鼠屎，兩頭尖者，醋丸，納臍中，以通陰陽。</p>
<p>露房起痿，</p>
<p>陰縮者，露蜂房一個，燒存研末，蔥丸，包於陰口。按，《訓俗遺規》云：
真陰症，小便舉鞕者是，軟縮者非。</p>
<p>二烏通其陽。</p>
<p>便秘者，川烏，草烏末，蔥蘸塞穀道內。此方亦治冷秘，大便不通，名霹靂箭。</p>
<p>喉管，</p>
<p>傷寒名，喉中作癢者，切忌茶酒，不救。</p>
<p>有薄荷之吹（研末吹喉）。黃耳，</p>
<p>傷寒名，寒熱如瘧，耳中策策不安者。</p>
<p>有苦參之滴。</p>
<p>水磨苦參滴耳，或用猴薑。按，耳鳴通氣散用猴薑，生地汁，生薑汁，可參。</p>
<p>棱針以刺赤膈，</p>
<p>赤膈，傷寒胸膈赤腫疼痛，頭疼身痛，發熱惡寒，用三棱針刺胸出血。
古方用荊防敗毒散加元參，升麻，瓜蔞，紫荊，連，芩，芍，芷，可參。</p>
<p>坑砂以敷脫腳。</p>
<p>脫腳傷寒，溺桶砂，樟木屑，陳小粉，醋調敷熱痛處，有奪命功。</p>
<p>伏氣咽痛，腎傷寒也，夏桂主之。</p>
<p>暴寒中人，伏於少陰經，旬日，始發為咽痛者，俗名腎傷寒，用半夏，桂枝，
甘草，薑汁，調塗頸上及臍內，再用附子片貼足心，症詳前咽乾而渴註。</p>
<p>串氣背痛，腎中寒也，附椒主之。</p>
<p>薑汁調附子末，加川椒，白鹽，飛麵，酒和餅，貼背心。</p>
<p>涼熱雜投，關格身僵者熨乾塊。</p>
<p>凡人感受風寒，心腹疼痛，醫家辨症不清，涼熱雜投致成關格，
甚或僵鞕不省人事者，以陳乾土磚炒熱，布包輪熨，氣通即愈。
《洗冤錄》治跌壓，《遂生編》治虛寒疹，仝。</p>
<p>寒溫不節，吐利腹冷者坐深湯。</p>
<p>四時暴瀉痢，四肢，臍腹冷，坐深湯中，浸至膝上，生陽之道極速。
然輕症自妙，若大吐瀉，元氣不接者，與脫陽同，宜炮薑，附子敷臍腹，炒蔥，
鹽熨之，參看後霍亂註。</p>
<p>煎酒椒而散襲膚，</p>
<p>暴寒襲入肌膚，觸之若無皮者，用川椒，燒酒煎，布蘸熨之。</p>
<p>滴米醋而舒入骨，</p>
<p>風寒入骨，滴醋，濕青布鋪患上，再用砂壺裝砲子酒，燉熱熨布上。</p>
<p>久痼有攤紙而溫。</p>
<p>痼冷症，寒邪久伏藏腑或經絡不解者是，痼症，臍腹冷痛，附子，馬藺子，
蛇床子，吳萸，木香，肉桂末，加飛麵，薑汁，調成膏，攤紙上，圍三寸許，
貼臍下關元，氣海穴，自晚至曉，可代灸百壯。虛人，或用人參，。附子，肉桂，
炮薑末納臍，膏蓋。</p>
<p>暴亡有燒薪而熱，</p>
<p>先有積寒，復觸新寒，故暴亡，煆坑見前。</p>
<p>時𡭕抽吊，非石硫之升頂，不可起生。</p>
<p>傷寒陰毒，《鑒》云即𡭕，治陰症時𡭕，手足抽吊者。即今之麻腳𡭕等是也。
用硫黃，肉桂，丁香，川附。麝香，糝暖臍膏貼，即張氏所傳雷公救疫散也。
如症輕者，用燒酒，薑汁擦手足，或調川椒末，官桂末，再塗腿足，若氣漸敗，
當鋪艾於臍上，熨斗熨之，如回陽後，當救陰。一法，用硫黃，肉桂二錢半，
炮薑，硃砂二錢，黑附子五錢，艾絨二兩，和勻，布包放臍上，熨斗熨之。
今有合麻腳𡭕膏施送者，亦即硫黃，桂，麝等味也，極驗，暖臍膏方俱見下。</p>
<p>鬼疰（一為寒疰）纏綿，非巴豆之斬關，焉能救絕。</p>
<p>傷寒陰毒七八日不愈者，與鬼疰，卒暴，惡忤諸症同治，雄黃，硃砂二兩，
川椒，桂心，芫花醋炒五錢，巴仁，藜蘆二錢半，附子，野葛七錢半，共研末。
頭痛㗜鼻取嚏，或汗或衄即解。膈脹敷胸，腹痛塗臍，取吐利功同太乙紫金錠。</p>
<p>有雖為傷寒而異治者，外感常挾內傷。</p>
<p>風，寒，暑，濕，燥，火，感於外者為外感，七情，飲食，勞役，
傷於內者為內傷，外感宜汗，宜吐，宜下，內傷宜溫，宜補，宜和，外感重者，
發散為先，內傷重者，補養為急，此其大略也，東垣有《內傷外感辨》，
詳見醫書。今人外感挾內傷者多，然挾內傷者最難治。</p>
<p>煎說燈油餅貼，</p>
<p>凡內傷飲食，發熱，胸膈脹悶，或便秘，或泄瀉，用亂髮，酒曲，老薑，
胡椒，雞蛋攪勻，以隔夜燈油煎成一餅，貼胸口，胃脘鬆即去之，
治老人傷冷及難化之物，生薑或紫蘇煎湯，揉擦心胃肚腹，氣通即食化矣。
或煎湯傾浴盆中，坐揉，或艾灸胃脘并肚臍，氣從口鼻出立愈，此繆仲氏方。
二方治飽滯者，若傷飢失飽，胃氣空虛，宜補。凡食傷，白朮二兩，枳實一兩，
油熬，丹收備用。胸滿加曲，麥; 痰加橘，夏; 火加黃連; 氣加木香; 虛加參，
芍，甘，薑; 若酒傷，平胃加乾葛。</p>
<p>勞感調榮養胃。</p>
<p>凡內傷氣血，外感風寒，頭痛，身熱，惡寒，自汗，沉困無力，名勞力感冒，
不可發汗，宜用陶氏法，黨參，生地，黃芪，當歸，川芎，柴胡，陳皮，羌活，
白朮，防風各等分，細辛，甘草減十之三，加生薑，蔥白，大棗。元氣不足，
下陷加升麻，一無生地，細辛，川芎，有黃柏; 熱甚加黃芩，乃服方也。
然外感投補甚難，誤補之患，亦同於誤表，嘗用此方藥料，油熬丹收，
貼於胸口，亦頗有驗，雖見笑於名醫，卻不致有輕投之悔。按，
古方如補中益氣，六味地黃，皆可熬膏貼，曾經試過，大約陽虛者，
貼補中益氣，往往能食; 陰虛者，貼六味，往往能睡，此其驗也。膏藥力薄，
固不能如湯丸之補益，然眠食安而精神自生，病便減退。古云：
先寢食而後針藥，即是此理。且與湯丸亦并不相礙也，如臨症加減用之尤妙。</p>
<p>感情要貴於達權。</p>
<p>以情相治，見前註，此症婦人為多，一婦悲夫成病，
其兄畫其夫與所私照鏡狀示之，婦恚而詬，悲遂減，病旋愈。
又一婦思慮過傷，三年不寐，醫云，此膽虛不能制脾之思慮而不寐，
與其夫議，以怒激之，婦出汗困睡，蓋怒則膽旺而制脾，故能寐也。
一婦善怒而不食，醫令伶人塗朱粉，與為角抵之戲，誘其笑，
又令健婦啖食美味，以誘其嘗，數日怒減食進，蓋肝木平而脾氣自復矣。
又一婦遇盜而驚，自後聞聲即倒，醫作心病治不效，戴人曰：
驚者為陽從外入，恐者為陰從內出，驚則膽傷矣，乃執兩手按於交椅上，
當前置一几，謂之曰，娘子，當視此几，猛擊之，婦大驚，連擊而心定矣。
戴人曰：驚者平之，平者，常也，常見必無驚矣。夫驚者神上越，從下擊几，
使之下視，所以收神也。按，此中醫理甚微，且確有據，非只如看花解悶，
聽曲消愁之常談也，精於醫者應推之。</p>
<p>陰經反形表證，</p>
<p>三陰表法與三陽異。傷寒傳入三陰，尚有在經表證，如少陰病，反發熱，
脈沉是也，脈沉屬陰，發熱屬表，仲景用附子溫經，麻黃發表，
細辛為導邪出而真陽不出，是少陰不可汗之表法。一云：此即表裡傳也。
《心悟》謂此直中兼外感，非傳經，仲景是表裏兩解。又，太陰用桂枝芍藥，
厥陰用當歸四逆，可識陰經用表裏藥例。前有麻黃，附子等方，
後有細辛土蒸法，宜參合用之。又，冬不藏精溫症，宜照此推。</p>
<p>熬參薑汁膏敷。</p>
<p>厥陰冷結膀胱，小腹滿痛者，吳萸以生薑汁，陳酒熬膏，敷痛處。
此即治厥陰寒厥，用當歸四逆加吳萸，生薑，酒之意，可推。</p>
<p>越經導赤瀉心，</p>
<p>傷寒，邪入心經，心火上偪肺經，神昏如醉，目赤唇焦者，用黨參，生地，
麥冬，知母，黃連，黃芩，黑山梔，茯苓，甘草，犀角，滑石，生薑，竹葉，
麻油熬，炒黃丹收，加硃砂貼心口，凡心病宜用膏，黃丹能鎮心也。按，
邪入心經，俱屬險症，醫家習用犀角地黃，而挽回者少，且往往有引邪之患。
膏藥大涼者，與大熱者同，貼於心口，并能速效，若當生者，亦儘足以起，
如難下藥時，此法卻甚穩。</p>
<p>兩經且存乎增變。</p>
<p>兩感症，一日傳兩經，仲景無治法，後人增之，外治亦待增。</p>
<p>無陽者宜蒸。</p>
<p>無陽謂陽虛不能作汗也。按，節庵治傷寒陽虛，不能作汗者，用人參，
黃芪，桂枝，甘草，附子，細辛，羌活，防風，川芎，煨薑，大棗，加炒白芍，。
蓋補陽發表兼滋調營衛，與東垣，丹溪治虛人感冒，用補中益氣加表藥同意，
然非有實據卓見，不可輕投。景岳又有麻桂大溫中等方。竊謂常遵古語，
無陽者，宜蒸為穩，如虛中風之用黃芪，防風蒸是也。又，
陰虛人不能作汗者，用柴胡，當歸亦仝。</p>
<p>臟結者宜灸。</p>
<p>下後邪氣入裏，與陽相結為結胸，與陰相結為臟結，狀如結胸，飲食如故，
時時下痢，舌上白苔。脅肋臍腹引入陰筋俱痛者，丹田有熱，胸中有寒，
難治，宜灸關元，回陽解陰結，危哉。</p>
<p>刺大椎以除併病。</p>
<p>仲景法，太陽少陽併病，刺大椎以瀉太陽少陽，刺肺俞以瀉太陽，
刺肝俞以瀉少陽，膏藥亦可倣此貼。</p>
<p>針三里而杜再經，</p>
<p>仲景法，傷寒七日，熱甚不衰，恐再傳陽明，針足三里穴。
二症皆不可汗下，故出此治法，餘詳傷寒針灸門。</p>
<p>柴胡當歸以調血室。</p>
<p>婦人傷寒，與男子同治。惟熱入血室，月水到來與有娠為異。古方熱入血室，
無犯胃氣及上二焦，用柴胡，生地，丹皮，紅花等可參。亦有謂熱入血室，
不宜用涼，如男人陰症而用涼藥者，須臨症斟酌。熱入血室，月水到來，
用柴胡四物，搗餅貼臍，亦可加藥，若寒氣客於血室，血凝不行作痛者，
宜桂枝，桃仁。又，血結胸，血為邪迫，上入肝經，聚於膻中，非湯劑可及，
當刺期門，或蛤粉，滑石敷，取利，痛用延胡，歸，芍，乳，沒。</p>
<p>井泥竈土以護胎元。</p>
<p>妊娠傷寒，忌汗吐下，宜和解。保胎法，用井底泥，和入竈心土，敷於臍下，
或加青黛。又方，用大黃，芒硝，藍根，浮萍，蛤粉敷臍。宜用前方為穩。</p>
<p>寒之一症，變有萬端，莫測其名，孰窺其奧，窮之以《百問》。
而猶未析其疑，凜之以《十勸》，而尚恐糾其謬，</p>
<p>李子建撰十勸，不可不察。</p>
<p>若乃陰陽合邪，營衛同病。</p>
<p>寒傷營，風傷衛。</p>
<p>當衡緩急，更量重輕，傷，中文曾通用，</p>
<p>古文傷，中通用，仲景所謂中風，即是傷風。</p>
<p>風寒種亦渾言。</p>
<p>《寶鑑》謂傷寒有五種，傷寒，中風，濕溫及熱病，溫病也。</p>
<p>第傷寒見風，其病猶恒，而中風兼寒，其患斯劇，既識傷寒，須知中風。
風自內生，亦由外致。</p>
<p>中風有內生，外中二因，內生則因胃濁生痰，志極動火，
外中則因形氣不固，感召風邪。所以內生者，病必痰迷不語，火發神昏。
外中者，病必筋骨不用，口眼喎邪，單發易治，雙發難治。</p>
<p>始兆於指，旋見於身。</p>
<p>中風之來，必有先兆，如大指，次指麻木不仁，或手足無力，或肌肉微掣，
此營衛受邪，外中之先兆也。如上盛下虛，頭眩腳軟，神短忽忽，言語失常，
此痰火將發，內生之先兆也。預防外中，有羌活愈風湯，即十全大補加羌，
獨，防，芷，麻，細，柴，前，艽，蔓，菊，薄，蒼，朴，枳，夏，芩，地，知，
杞，杜，膏，地骨，防己也。預防內生，有清熱化痰湯，即六君加星，香，芩，
連，麥，枳，菖，薑，竹茹也。曾治如前先兆者二人，因其人不耐服藥，
令其以二方藥料熬膏常貼，皆得無恙，夫人非甚病，誰甘日服苦水，
況奔走勞役，亦無暇計及於此，及一發而不可收，悔之晚矣。貧者姑無論焉，
有力者豈不惜乎，膏藥簡而無損，以之防微杜漸，誠善術也。</p>
<p>蓋嘗察其經絡藏府之所屬，</p>
<p>口眼喎邪，肌膚不仁，絡也。左右不遂，筋骨不用，經也。昏不識人，
便溺阻隔，府也。神昏不語，唇緩涎出，藏也。經絡淺，府藏深。府必歸胃，
藏必歸心。</p>
<p>要不外乎表裏虛實之所宜。</p>
<p>凡中風，牙關緊閉，兩手握固者，是閉症。若口開，心絕; 手撒，脾絕;
眼合，肝絕; 遺尿，腎絕; 聲如鼾，肺絕。更有吐沫，肉脫，髮直，搖頭，上竄，
面赤如妝，汗出如珠者，皆是脫症，多不救。治法有解表，攻裏，行中道三法。
內外證俱有者，先解表而後攻裏，外感重先袪外邪，內傷重先補中氣。
風症皆痰為患，首宜開關化痰，急則袪風，緩則順氣，久則活血，
氣順則痰消，宜烏藥，血行風自滅，宜歸，芍。諸香散真氣，羌，獨，烏，附，
防，涸營耗衛; 牛黃，冰，麝，恐引邪入內。凡中風，中痰，中寒，中惡，
將兩手中指對合縛定，艾丸灸兩指中間五壯，重者并灸頭頂百會穴，中脘，
臍下氣海穴三處，神驗。</p>
<p>先通其關，</p>
<p>中風閉症，先通關，用南星，薄荷，皂角，半夏，細辛，㗜鼻，有嚏可治，
無嚏肺絕不治。小兒驚風，亦用此試。</p>
<p>次開其噤。</p>
<p>口噤用開關散，烏梅肉，生南星，冰片擦牙，或用薑蘸南星，冰片擦牙，
其噤自開。此即《鑒》本治小兒口噤神方也。如口不開，筋絕不治。</p>
<p>言乎汗，寒（傷寒）蒸細辛，</p>
<p>傷寒，誤服補藥，閉邪於內，虛不可表者，用大藥店整包細辛中黃土，
煎盆湯坐薰，得微汗自解。</p>
<p>而風薰耆防，</p>
<p>虛中風，口噤不能下藥者，用黃芪，防風煎盆湯，置床下，取氣如烟霞，
薰之自醒。又有腳蹬熱水葫蘆取汗法，可參。</p>
<p>亦有檀香之水也。</p>
<p>《彙精》中風，口開涎出後，如有偏枯等症，用檀香一兩，煎水薰患處，
再用當歸六兩，丹參，桂枝，牛膝二兩，紅花五錢，蔥白六兩，切，炒，
預備紅興布袋數個，裝藥蒸於檀香水上，取揉，日三次。</p>
<p>言乎吐，寒（傷寒）揩瓜蒂，</p>
<p>傷寒，吐實邪，瓜蒂揩牙，出涎。吐風痰輕劑，無汗表實，防風，藜蘆，
瓜蒂，吐之; 有汗表虛，瓜蒂，赤豆，加全蝎吐之，或搐鼻，或擦牙。
風症之吐，與傷寒不同，風痰非吐不可。</p>
<p>而風搐參蘆，</p>
<p>通頂散，人參，藜蘆，細辛，川芎，生甘草一錢，石膏五錢，吹鼻取嚏。
嚏即吐也，或藜蘆，皂角，明礬吹鼻，或加赤小豆，膽礬，此吐之重劑。</p>
<p>亦有礞石之丸也。</p>
<p>回生丹，真青礞石一兩，用焰硝煆過，淬藜蘆汁中數次，加豬膽汁熬，
冰片收，臨用可取一塊，水磨滴鼻，或浸紙塞鼻，抵滾痰丸。</p>
<p>巴皂薰鼻稀涎，</p>
<p>治一切風痰喉痹，巴豆肉燒烟，薰鼻，妙，又，巴豆壓油於紙上，
捲皂角末燒，薰鼻; 或用熱烟刺入喉內，名聖烟筒，吐惡涎及血即醒。
或巴豆仁搗爛，棉裹塞鼻，或巴豆，明礬熬，去豆取礬，吹鼻，
并點喉蛾。</p>
<p>兼有宣滯之效，</p>
<p>即下也，中風閉症，便秘屬寒者，巴豆納臍。按，中腑，氣實便閉者可下。
古有用羌活，大黃，厚朴，枳實者。有用巴豆，白芷，半夏，南星，葶藶者。
中藏不可輕下，中經絡宜宣散，尤忌下。</p>
<p>蓖乳塗頰牽正，</p>
<p>口眼喎邪，蓖麻仁同乳香，加麝搗塗，左喎塗右，右喎塗左，正即去之。
此方治頭風，搗餅貼太陽，散發出氣，或塗紙上，捲塞鼻。如拔疔，出竹木刺，
取瘰癧，惡核，皆塗患處。又，口喎用蓖仁和冰片搗塗，冬加乾薑，附子。
如用時，先皂角薰，以逐外風，再乳香薰，以順血脈，或炒香附擦，亦可。
牽正散治中風，口眼喎邪，酒調用，以療內生之風，虛熱之痰者。即白附子，
蝎梢五錢，僵蠶一兩也，此方加薄荷三兩，荊芥穗，防風，天麻，炙甘草一兩，
羌活，川芎，烏頭，藿香五錢，煉蜜丸，茶，酒調塗喎處，退風散熱甚妙。
風而挾寒，痰，氣窒閉者，可擦胸背，與後控涎丸參用。</p>
<p>并有拔毒之能。</p>
<p>風毒攻注，骨節痛，用蓖仁，乳香，川烏，同豬油研敷，覺熱如火，效。
風癱用蓖仁，桃，柳，桑，槐，椿枝，加茄根煎洗，效。如用麻油熬，黃丹收。
臨用調藥末貼，甚妙。</p>
<p>發熱逆冷，大戟苦參酢洗，南星烏頭蠟裹。</p>
<p>中風發熱，大戟，苦參三兩，白酢漿煎洗。此方與中府身熱，心煩者，
用防風通聖加羌活，獨活，天麻，細辛，白附，黃連，黃柏，蠶，蝎之屬，
藥異而理同，亦可參用。逆冷，南星，川烏同黃蜡融化，攤手足心，并治驚悸。
此方加附子，木香末，即治中藏四肢厥冷，三生飲法也。</p>
<p>偏枯暴瘖。</p>
<p>宗氣不周於經絡則偏枯，不周於五藏則瘖。又，偏枯者，真氣不周，
而痰火流注也。諸不語，皆火與痰塞肺絡也。</p>
<p>麻黃白芥酒敷，</p>
<p>偏枯，表邪固結者，麻黃或白芥子研，酒調糊半身，留出竅，不敷紙蓋，
得汗即去之。按，閉症，發表用麻黃，杏仁，甘草，肉桂。又，治偏枯者，
左癱用四物，右瘓用六君，俱加薑汁，竹瀝，白芥子。如以麻黃，
白芥敷法推之，亦可酌用。中風，手足不仁，有濕痰死血者，用川烏，
草烏六兩，膽南星四兩，乳香，沒藥末三兩，乾地龍一兩，陳酒調敷痛處。
或用薑，蔥，韮一斤，白芥子，蘿蔔子二兩，油熬，黃丹，石灰收，調前藥。</p>
<p>薄荷硼砂蜜搽。</p>
<p>舌不能言，心經蘊熱，薄荷，硼砂，青黛二錢，牛黃，冰片三分。
先用生薑蘸蜜擦舌，再以前藥塗舌本，并薑汁調塗胸。附方，舌本強，難轉，
語不正，屬痰涎壅塞者，茯苓一兩，蝎梢十四個，研，酒調擦舌。舌本縮者，
醋煮白芥子，敷頸一周，利氣豁痰最捷。舌強，龜尿點舌下，滋陰通竅，效。
按，古轉舌膏，即涼膈散加味，心加菖蒲，遠志，黃連，犀角，硃砂之屬。
肝加青黛之類，可塗胸。又，舌瘖不能言，足發不能行，屬腎虛氣厥不至，
名風痱，當溫之，用熟地，巴戟，萸肉，蓯蓉，附子，官桂，石斛，茯苓，菖蒲，
遠志，麥冬，五味等分，加薄荷，如熬膏貼丹田，妙。</p>
<p>風而雜合寒濕者為痹，</p>
<p>痹亦中風之一，痹者，閉也，閉於經絡也，風，寒，濕三氣雜合而成病。
風勝為行痹，古稱走注，今名流火，寒勝為痛痹，即痛風，白虎，厲節風。
濕勝為著痹，即麻木。亦有在皮，在脈，與肉，筋骨之殊，忌收斂，
宜辛散行氣。痿者，筋脈緩縱，足不任地也，由血虛，火盛，肺焦，傳之五藏。
又，陽明虛，宗筋弛縱，帶脈不引，故痿，忌風藥及香燥溫補。痹外感，
痿內傷，痹多痛，病久入深，或不痛，痿軟而不痛。痹多寒，痿多熱，
痹實痿虛，程子曰：醫家以手足痿痹為不仁，蓋統言也。</p>
<p>痹異痿躄，統言不仁。</p>
<p>川烏，蓽茇炒，甘松，三奈熨。</p>
<p>固本膏名法擬三痹。</p>
<p>痛風，除濕固本膏，黨參，黃芪，熟地，當歸，續斷，牛膝，五加皮，附子，
肉桂三錢，杏仁，白芷去梢一錢半，麻油熬，黃丹收，貼，此武本驗方。按，
痛風有寒，有濕，有熱，有血，有痰之不同，丹溪制上中下通用方，蒼朮，
黃柏，龍膽草，防己治濕熱，南星，桃仁，紅花，川芎治痰血，羌活，桂枝，
白芷，靈仙治風兼治寒，加神麯以消中州陳積之氣，凡膏藥多通用此方，
可以取法，三痹湯治氣血凝滯，手足拘攣者，即人參，黃芪，茯苓，甘草，
當歸，白芍，生地，杜仲，牛膝，桂心，細辛，秦艽，獨活，防風，薑，棗也。
原云，凡三氣襲虛而成痹患者，准此固本膏，即擬此方。又，
五痹湯用八珍去熟地，加五味，細辛，隨五藏加藥，亦可以固本法熬。</p>
<p>加之以藥酒之擦，</p>
<p>風痛，用廣東馮了性藥酒擦; 或木瓜酒擦; 或木瓜，麻黃，海風藤，
豨薟草，白茄根，當歸，防風，秦艽酒煎擦; 或用鳳仙，紫蘇，陳皮，薑，蔥，
香油煎擦，或用蒼朮，蒼耳，海風藤，黃魚骨，團魚煎湯，去魚洗;
或用金毛狗脊，川牛膝，海風藤，木瓜，熟地，歸身，杜仲，續斷，秦艽，
桂枝，桑枝，松節，酒水煎擦，通治氣血兩虛疼痛，麻木加牛膠，并可塗。
附方，前胡，白芷，細辛，官桂，白朮，川芎三兩，炮附子，泡吳萸，當歸，
川椒二兩，茶，酒拌勻，以煉豬油熬膏摩，治諸風痛癢，癥瘕瘡痍，折傷。
白虎風，水牛肉脯一兩，炙伏龍肝，燕窠土，飛麵各二兩，砒黃一錢，水丸。
摩痛處。</p>
<p>麥麩之熨，</p>
<p>走注痛，芫花，桑皮，川椒，桂心，柳蛀屑，麥麩，醋炒熨; 或薑，蔥，鹽，
麩，酒，醋炒熨，并攤席上臥，能和榮衛，通經絡; 或芫花，黑豆，生薑，
醋拌炒熨; 或炭灰，蚓糞，紅花，和醋炒熨養血。</p>
<p>安息海犀之塗，</p>
<p>生附子，川椒，芸薹子等分，研末，牛膠酒化調，加安息香塗痛處。</p>
<p>熱則羚升，</p>
<p>熱痹，用升麻為君，同羌活，防風，桂枝，羚角，犀角，薑汁，竹瀝調敷。</p>
<p>痰洗鳳槐，</p>
<p>濕痰串痛，白鳳仙，槐花，銀花，水紅花，蘿蔔英，蒼朮，甘草，
船石灰煎洗。痰塊，銀硃，雄黃，宮粉，麝香，以槐白皮刺孔，盛藥覆核上，
火焙二柱香; 或銀花酒糟煨熱敷。又，寒痰，草烏，南星，白果，薑敷。熱痰，
大黃，五倍，牡蠣醋敷。流注，大薑黃身上小釘子，研末，裝紅棗內塞鼻，
醉汗，未潰者內消。</p>
<p>痿躄東垣養陰，</p>
<p>東垣治諸痿，黃柏為君，黃芪為輔。丹溪治痿補陰丸，白朮二兩，
生地兩半，酒藥，菟絲子，鎖陽，龜板，當歸，陳皮，牛膝各一兩，乾薑，
黃柏炒，虎骨炙，茯苓各五錢，五味，甘草炙各二錢，豬骨髓，腦全具。又，
濕熱甚者，健步丸，防己一兩，羌活，柴胡，滑石，瓜蔞根，甘草各五錢，
澤瀉，防風各三錢，苦參，川烏各一錢，肉桂五分，酒糊和丸，蔥白，
荊芥湯調用。如前方用油丹熬貼，後方外敷極妙。又，泰山石刻治風疾方，
羌活，枳殼各三兩，北細辛，香附，桔梗，麻黃去節，防風，白芍，知母，
半夏，當歸，甘草，薄荷，茴香，石膏各二兩，天麻，黨參，木香，菟絲子，
白朮，藁本，獨活各一兩，全蝎，僵蠶，菊花，川芎，杜仲，白茯苓，柴胡，
黃芩，陳皮，熟地，蔓荊子，地骨皮，官桂，生地，黃連各一兩，如油丹熬貼，
并治痿。</p>
<p>不僅誇金丹一粒。</p>
<p>凡風痰，走注，腰膝痛，手足癱瘓，麻木不仁，白虎風，草烏，靈脂，當歸，
芸香，地龍，木鱉仁，麝，名一粒金丹; 加陳墨炭，乳香，沒藥，糯米粉丸，
酒調敷，名捉虎丸，腳氣貼腳心，亦治流注，乳岩，瘰癧，失榮，惡核，
一切陰疽。陸本加熊膽一錢，敷一切陽毒。治風寒濕痹，疼痛，麻木，偏頭，
漏肩，鶴膝，歷節，并跌打傷，陰症諸毒，惟破爛者勿貼，小兒，孕婦勿貼，
名見睍膏，川烏，草烏，大黃，靈仙，寄奴各八錢，南星，半夏，羌活，獨活，
紅花，當歸，桃仁，蒼朮，白芥子，蛇床子，甘松，三奈，花椒，皂角，炮甲，
蓽茇，乳香，沒藥，白芷各五錢，雄鼠屎，樟冰各一兩，短髮二兩，焙，
俱研末，先將生薑，蔥白，韮白，烟葉，商陸，鬧楊花，白鳳仙，艾葉，
每搗汁半斤，各用松香三兩收，大蒜汁二兩，用松香二兩收，
另用麻油二斤四兩，先熬髮，再熬藥，勿枯，去渣，下松香，再下陀僧，
硫黃各四兩收，或少加黃丹，臨用糝肉桂，細辛末布攤。</p>
<p>風而重感寒濕者為痙，痙（寒症）類瘈瘲（熱症），通稱破傷。</p>
<p>風痙，身熱足寒，項強，頭搖，口噤，背反張者，太陽，無汗宜汗，有汗宜止，
通治羌活湯料，分治神朮白朮湯料。若頭低視下，手足牽引，肘膝相𢯡者，
陽明，宜下。若一目或左右視，并一手一足搐搦者，少陽，宜和。如傳入三陰，
腹滿，自利，口燥咽乾，舌卷卵縮，難治。內因傷寒雜症，汗吐後及濕家過汗，
或產後失血多所致，宜八珍，陳皮等加減; 或用芎，歸，地黃，防風之屬。
若痰火症，宜枳實，瓜蔞，外因潰瘍，跌損，狗咬，貫風，有之名破傷風。
《鑒》云，痙與痓通，稱破傷風。</p>
<p>保安力勝蠲痙，</p>
<p>蠲痙，羌活，獨活，防風，地榆各一錢，杏仁泥七粒，塗瘡。瘡初起，
發熱紅腫，杏仁泥，飛麵，水調塗即退。保安膏，治諸風疼痛，開提發汗，
及破傷角弓反張，并敷蛇，犬，金刃傷出血。川烏，草烏，蒼朮，羌活各四兩，
釵斛，川芎，當歸，白芷，麻黃，防風，細辛，荊芥，首烏，全蝎，天麻，藁本，
生甘草，薄荷各一兩，雄黃，硃砂，兩頭尖各五錢，末，蔥搗敷。破傷，口噤，
蜈蚣炙，全蝎炒，加草烏，天麻，白芷末，熱用茶調，寒用酒調，塞鼻。</p>
<p>參之以椒氣之射，</p>
<p>破傷風，川椒，麵裹煨，俟熱透，刺孔敷瘡上，使椒氣射入，或身出冷汗，
或瘡中出水愈，內因用此法覆臍取汗，并治腹痛。又，破傷，燒酒熱瓶拔黑水。
又，狗咬破傷，核桃殼裝入糞，襯槐皮覆患上，炙。</p>
<p>蔥餅之罨，</p>
<p>破傷，蔥，蜜，甘草，甘遂，搗爛，和麵為餅，揭起瘡甲罨之，汗，愈。</p>
<p>左龍江鰾之納，</p>
<p>破傷風入裏，發搐，目直視，自汗，二便秘，用此下之。野鴿糞名左龍，
炒江魚鰾，燒白殭蠶各五錢，雄黃一錢，蜈蚣二條，天麻二錢，末。
加巴霜半錢，防風湯丸納臍，或加大黃，羌活，黃芩各二錢，川芎一錢敷。
或用傷寒下藥。</p>
<p>陰則附防，</p>
<p>肢厥汗冷者，陰痙，風寒中藏也，宜用附子，防風，桂枝，獨活，川芎，
五味，白朮之類。</p>
<p>水敷蠣草，</p>
<p>破傷濕，甘草水調牡蠣敷。瘡口乾者中風，出水者中水。</p>
<p>瘈瘲河間通聖，</p>
<p>熱盛風搏，用此表裏兩解。</p>
<p>微獨重玉真九分，</p>
<p>破傷，初腫起白痂，南星，防風等分敷，一加僵蠶，白芷。又，
白附子十二兩，南星，防風，天麻，羌活，白芷各二兩，皆生曬，研敷。
亦治刀箭傷，馬踢，物打傷未破口者，醋敷，有血疤者，黃連水洗，酒調敷;
湯火，麻油敷，立刻止痛，止血，生肌，俱名玉真散，即跌破陰囊，腎子者，
亦效。日久濕爛，加黃丹，石膏，甚者加龍骨，兒茶各二錢，敷。
三黃寶蠟丸治跌打損傷，破傷風，并傷力成癆，女人產後，
惡露不淨致生怪症，瘀血奔心，痰迷心竅，危在旦夕，并治鳥槍打傷，
鉛子在內，以香油燉熱化開，雞毛掃患處，忌生冷，涼水，燒酒三日，
否則無效，亦可內服，藤黃四兩，糞窖浸四十九日，用陳膽星，劉寄奴，
紅芽大戟，真血竭各三兩，雄黃二兩，歸尾一兩五錢，樸硝，兒茶，
瓦楞子煆一兩，琥珀，鉛粉三錢，水銀三錢，同鉛粉研，製乳香，沒藥，
麝香三錢，共末，用好黃蜡二十四兩，煉淨，滾湯坐定入藥，攪勻為丸，
每重五分，金箔衣，九分散，麻黃，木鱉仁，乳香，沒藥各二兩，末，敷。
治跌打損傷，可配玉真用。</p>
<p>在上分偏正，雷頭入腦則烈。</p>
<p>偏風，即半邊，豬頭風之類。雷頭風，頭上起塊者，即時毒。</p>
<p>在下辨乾濕，酒腳沖心則危。</p>
<p>腳氣，名緩風，初起類傷寒表症，乾腳氣不腫，筋縮枯痛，宜潤血，清燥，
行氣。濕腳氣腫痛，筋脈弛長，宜除濕袪風。酒腳氣因酒而得者，
腳氣沖心乃風之自下而上，挾腎水剋心火也。</p>
<p>三聖六聖㗜首風，</p>
<p>三聖散治頭風久不愈，防風，藜蘆，瓜蒂㗜鼻，六聖散治頭風，雄黃，
盆硝，川芎，白芷，乳香，沒藥，㗜鼻，亦治腫毒蟲傷。按，雄黃，盆硝加冰，
麝點眼大眥，治白蛇纏，及蜈蚣，瘋犬等傷痛，一茶時即消腫定疼，三日愈。
名劈毒丹。此方加冰，麝亦可。</p>
<p>天麻硫黃作餅，</p>
<p>頭風餅子治頭風，天麻，川烏，草烏，細辛，白附，雄黃，全蝎，川芎，
蒼朮，薄荷，甘松，防風，白芷，甘草各五錢，寒食麵打糊為小餅，名天麻餅。
蔥涎調貼太陽，如火熱痰痛，茶調，并治婦人頭風，眉棱骨痛，牙齒腫痛，
痰迷惡心。川椒，硫黃鎔餅塞鼻; 或硫黃，硝石; 硫黃，鉛粉，仝。</p>
<p>蓽茇薄荷為丸，</p>
<p>頭風熱痛，豬膽汁拌蓽茇肉末，晒，研，吹鼻; 或加川芎，白芷，延胡，
青黛，丸，水化滴鼻，咬錢出涎; 或用地龍，人中白，羊膽汁丸，仝。又方，
冬桑葉一兩，黃菊花五錢，黑山梔三錢，獨活，天麻二錢，秦艽一錢半，
薄荷湯丸，熱水化，洗。</p>
<p>并宜白附，
白附子二兩，川烏，防風，川芎，荊芥，殭蠶，石膏，甘草一兩，羌活，全蝎，
地龍，南星，天麻，白芷五錢，草烏，乳香，沒藥，雄黃三錢，麻油熬，松香，
黃蜡收，加黃丹少許，治偏正頭風，肝風，血風，破傷風。</p>
<p>雷頭綠豆醋塗。</p>
<p>又，沖和膏蔥塗，效見前。</p>
<p>二妙三妙敷緩風，</p>
<p>腳氣，紅腫者濕熱，黃白腫者寒濕，通用薑，蔥，白芥子等敷，蠶砂等熨。
又，蒼朮，黃柏，鹽，酒炒為二妙，加牛膝為三妙，同何首烏，黑小豆蒸熱敷，
佳。并治痿症。</p>
<p>樟烏蘇合為團，</p>
<p>寒濕，烏頭，樟腦，醋丸，貼足心，微火烘，汗; 或蓖麻蘇合丸貼。
人言煮入氈片，收乾貼。</p>
<p>甘石金黃作散，</p>
<p>甘草，滑石，研，以馬蘭頭汁調敷，去濕熱，并治流火，如意金黃散酒敷。
治濕熱腳氣，并鶴膝風等，人參敗毒散加蒼朮，大黃，薑汁調敷，亦同。</p>
<p>兼用木瓜，</p>
<p>乾木瓜四兩，蒼朮二兩，天麻，南星，羌活，防風，黃芪，肉桂，杜仲，
牛膝，附子，續斷，當歸，薏仁，萆薢，石楠葉，檳榔，釵石斛各一兩，
加熟地，川芎，赤芍，陳皮，烏藥，杏仁等分，油熬，黃丹收，治腎虛腰膝痛，
并乾濕腳氣等。</p>
<p>酒腳（風）松毛糟熨，</p>
<p>松毛，酒糟同搗，熨。</p>
<p>入腦者敷鴟鳥而吹遠志，</p>
<p>鴟鳥腦一個，同川芎，白附搗貼; 或遠志研末吹鼻; 凡治頭風連腦者，
用禽獸腦同藥熬貼，良。</p>
<p>沖心者，罨田螺而踏川椒。</p>
<p>腳氣上衝，田螺同鹽敷臍下，候溺出，或敷股上覺冷氣趨足而安。
亦引熱下行也。礬石方見前。川椒盛囊踏足下，或附子貼足心，
腳氣從足心入，宜按摩。</p>
<p>肝風掉眩，獨活定其搖。</p>
<p>醫書有顫振門。暈者，痰因火動也，亦有七情四氣等因。獨活為定風草。
失血，眩暈，龍骨或髮灰㗜。</p>
<p>心風癡迷，菖蒲開其慧，</p>
<p>癲者，癡呆之狀，此志願太高而欲不遂者多得之，狂則痰火結聚所致，癇，
豬羊癲風也，小兒為多，丹參，麥冬，薄荷二兩，茯神，天麻，貝母，半夏，
陳膽星，橘紅一兩，鬱金兩半，明礬八錢，遠志七錢，全蝎，僵蠶，甘草，
牙皂五錢，硃砂三錢，琥珀，犀角，雄黃二錢，石菖蒲三兩，研末，薑汁，
竹瀝為丸，如彈大，臨用薑汁化開擦胸，治癇，亦治癲狂，與後控涎丸參。</p>
<p>十指風若雞爪（風名），類從即用雞屎而洗。</p>
<p>線雞屎，花椒，枯礬，煎，冷洗。凡治風方可通用。</p>
<p>兩股風如鶴膝，下達應加牛膝而敷。</p>
<p>鶴膝風症，膝頭大腿細，痛而無膿者，多乃足三陰虧損所致，古方用羌活，
獨活，元參，生地，熟地，萆薢，天麻，當歸，杜仲，防風，肉桂，牛膝之類。
可參入後敷藥，麻油熬，黃丹收，貼。治鶴膝，白芷，酒熬膏塗，良。或用甘遂，
大戟，蜜敷; 或用地骨皮，無名異，車前子，乳香，沒藥敷; 或首烏，
側柏葉敷，或鱓魚，酒糟同麝搗敷，六七日作熱，效。或用靈仙一兩，生薑汁，
蔥汁熬，入牛膠化開，黃丹收貼，并治諸風。</p>
<p>箭風鬼打，</p>
<p>箭風，俗名鬼箭打，蓋中暗風也。</p>
<p>癘風天刑，</p>
<p>大麻風，俗名天刑疾，乃中惡風也，此症初起，必有一處麻木，針之不痛，
漸而白屑雲頭，紫黑疙瘩，破流膿水，甚則眉落毛脫，鼻崩肉陷，唇翻眼錠，
全身潰爛，此五臟皆壞，危矣。初起宜節欲斷鹽，以大黃，黑丑，鬱金，苦參，
皂刺，檳榔，輕粉，甘遂，生薑，麻黃熬擦。</p>
<p>擦以亂髮桃葉，痛拍青色即平，</p>
<p>治鬼箭風忌針，以桃葉，亂髮為團擦之，或山梔子，桃枝，飛麵，為餅貼，
熨斗熨痛，蘸燒酒拍得青色，愈。</p>
<p>洗以芒硝桑皮，</p>
<p>治麻風，大黃，芒硝，桑皮，日煎洗，效。蟲加鴿糞，爛用琥珀，或靈脂搽。</p>
<p>爛摩黑膏可斂。</p>
<p>白膏治麻木不知，白芷，白朮，前胡，吳萸一升，芎藭二升，蜀椒，
細辛三兩，當歸，桂心二兩，醋浸藥，豬油十斤熬膏塗。若徧體生瘡，
膿血潰壞，用黑膏，烏頭，川芎，雄黃，胡粉，木防己，升麻，黃連，雌黃，
藜蘆，明礬五錢，杏仁去皮尖，巴豆仁各四十枚，黃柏錢八分，松脂，
亂髮各一團，為末，豬油熬膏，鹽湯洗塗。附方，槐，柳，桃，桑，楮，蒼耳子，
地膚子，煎，坐沒頸，湯如油，效。或坐麻油中，或靈仙，甘草，或地骨皮，
苦參，荊芥，細辛，防風，蒼耳子等，俱可煎浴。眉毛脫落作癢者，雄黃，
硫黃，雞殼內白燒存五錢，炮甲十片，滑石末一兩，油核桃半斤，搗，
豬膽汁調，絹包擦。面生紫塊疙瘩，山甲燒存性，川椒炒二兩，末，搗生薑，
大黃汁調擦。頭禿，羊屎燒灰，油塗。大爛徧身者，杜仲，蛇床子，明礬，
寒水石，硫黃二兩，樸硝五錢，豬油塗。眼努，白丁香，貝母點。癘風，赤游，
鵝掌風，當歸，生地一兩，麻黃，大楓子仁，元參，防風，木鱉仁五錢，
黃蜡熬塗。清熱解毒，用黃連，五倍塗。</p>
<p>其動也無端，其走也不定，攻於頭面則虛而浮，客於腸胃則秘而洩。
行於肢節為腫為攣，發於皮膚發熱為癢，要和血而養血，庶消風而散風。</p>
<p>篇中皆有方可治，臨症可酌用。治風熱蘊結，氣血凝滯，頭目昏眩或痛，
鼻塞聲重，牙痛，口乾，咽喉不利，胸膈痞悶，咳嗽痰涎，腸胃燥澀，
小便赤黃，或腎水陰虧，心火熾甚，瘡瘍腫毒，丹斑癮疹，并治，用羌活，
獨活，防風，荊穗，川芎，薄荷，連翹，細辛，天麻，桔梗，當歸，黃連，梔子，
黃芩，白芷，全蝎，甘草，芒硝，大黃，元參，生地，白芍，知母，黃柏，
花粉各，一兩，槐，柳，桑枝各三斤，麻油煎，黃丹，鉛粉收，滑石，
石膏各四兩，硃砂五錢，和勻，或加雄黃，青黛各一兩，仝。此靈砂丹加味。
治一切風熱，并效。</p>
<p>統觀風不一風，亦猶寒非一寒，顯俱易明，微盡難析，
矧有真有正，真中風（正傷寒），亦有類有同。</p>
<p>類中風者，初起皆卒倒不語也，類傷寒者，初起皆有太陽表症也。
同傷寒者，與傷寒同也，類中風八，中虛，中氣，中食，中寒，中火，中濕，
中暑，中惡也。類傷寒五，停痰，傷食，虛煩，腳氣，內癰也。同傷寒十二，
冬瘟，寒疫，瘟疫，溫病，熱病，風溫，濕溫，溫毒，中暍，溫瘧，風濕，
痙病也，詳見《鑒》本。</p>
<p>茲合兩症，與決所疑，虛補其虛。</p>
<p>景岳云，凡老人跌倒，多陰陽脫離，宜補。</p>
<p>煩解其煩，食塞吐食（食出脈現），痰停出痰，暴如惡忤，</p>
<p>中惡，蘇合丸擦，紫金錠塗，令兒尿其面。鬼擊，雄雞血塗面并胸，
再以血滴鼻，并破雞搨胸，雞冷棄之。</p>
<p>痛若內癰。酒痹須瀉（酒濕作痹，須瀉濕毒），腳氣喜通，各有治法，
俱見本門。風於氣厥最近，而痰火其著（見前）。
寒以時行為多（世人傷寒病少，時氣病多），而溫熱其變。</p>
<p>冬寒不即發，至春變為溫病，至夏變為熱病。又有風溫，濕溫等治法。
詳見醫書篇中，均有方，可增減易借。</p>
<p>牛黃蘇合，分涼熱之阻，擦胸口以醒迷，</p>
<p>凡中臟閉症，熱阻關竅，牛黃丸擦胸; 寒阻關竅，蘇合丸擦胸。并治氣厥者。</p>
<p>五仙萬靈，合表裏之消，貼背心以達鬱。</p>
<p>冬疫多寒，春疫多熱。治春疫，五仙膏，用薑，蔥，蒜各一斤，大黃八兩，
皂角四兩，麻油熬，黃丹收，滑石六兩，攪勻貼。治冬疫，五仙膏，乾薑二兩，
大黃四兩，麻黃。白芷，細辛，甘草三兩，麻油熬，黃丹收，滑石六兩，攪。
或加綠豆，皆表裏分消之方。萬靈膏，元參，苦參，生地，黃連，黃芩，山梔，
大黃，當歸，川芎，白芷，赤芍，羌活，獨活，防風，連翹，花粉，桔梗，五倍，
皂角，白芨，白蘞，山茨姑，紅大戟，官桂，蓖麻仁，木鱉仁，巴仁，山甲，
杏仁，髮團各一兩，槐，柳，桃枝，馬齒莧各八兩，麻油熬，黃丹，鉛粉等分，
松香，黃蜡二兩收，百草霜兩半，輕粉，兒茶，乳香，沒藥五錢，麝一錢，
攪勻，治四時傷寒及溫熱症，貼背心胸口，可代羌活湯，通聖散，敗毒散用。
凡一切內外熱病，皆可貼。一方無百草霜，有兩頭尖五錢。又方，
照此加黨參，熟地，草烏，白芍，沉香，丁香，木香，去羌，獨，防，翹，芩，
梔，粉，桔，倍，芨，蘞，慈，戟，槐，柳桃枝，馬莧，輕粉等，治四時傷寒，
貼背心，并治外病，亦名萬靈膏，較前方為溫。</p>
<p>顧元虛則風走其空竅（喻嘉言論），而陽衰則寒泛於水臟（沈金鰲論）。
必明其素有，而識其本來，自仲景肇論，諸家相承（劉，李，朱家），
此為大症，不惜臚陳。</p>
<p>傷寒，中風為大症，故此篇首特詳之，使學者知外治，非茍且從事也，
其他諸症則略焉，篇中不能具載，舉一可知其三也。</p>
<p>亦足見治風寒之兩門，而非僅守感冒之三法。</p>
<p>三法，一避風，二靜臥，三耐餓，感冒輕症，不可輕服藥發汗，恐不得其宜，
則惟泄其氣而虛，變生他症，故有此三法，然外治方可酌用。</p>
<p>夏至陰生，金為火爍，內寒外熱，心旺腎衰，其氣多虛，其毒彌烈。</p>
<p>詳見醫書，夏月病熱為暑，暑者，相火行令也。寒傷形，故無汗，暑傷氣，
故有汗。外症頭痛，口乾，面垢，自汗，嘔逆，泄瀉，少氣，倦怠，其大較也。
有餘症者，後有傳變也，元氣虛人，每有一時不救者，與傷寒陰毒害人實同，
不可不慎。暑邪傷在分肉，為傷暑; 傷及臟腑，為中暑; 尋常嘔吐，泄瀉，
為冒暑。夏月受暑，為風寒所固，至秋冬始發，為瘧痢，霍亂者，或由曝衣，
曝書，未盡之邪，至秋冬觸發者，為伏暑。又，夏月，四肢倦怠，不思飲食，
為熱傷元氣，卒倒搐搦者，為暑風。暑風中臟，多不救。口噤者為暑閉，
用藥不開者，亦難救。</p>
<p>傷暑者因寒而中，無汗即是傷寒。</p>
<p>避暑高堂，陰寒所偪，暑不得越，反中入內，致頭痛惡寒，發熱無汗者，
為傷暑陰症也，與傷寒同治，宜溫散。</p>
<p>中暍者，由熱而傷，大渴斯為中熱。</p>
<p>農夫行路，熱傷元氣，猝然跌倒，致頭疼，煩躁，肌膚大熱，大渴，
為中暍陽症也，審其虛實，或清或補，忌溫散泄氣。</p>
<p>暑先嗽齒，</p>
<p>凡暑，皆自口齒而入，直傷心包絡經，故受暑急嗽口，凡中暑發昏，
井水滴兩乳。</p>
<p>暍且澆臍，</p>
<p>中熱倒者，忌飲涼水，臥涼地，宜置日中，用草紙卷筒，燒烟薰鼻，
或嗅皂角末通竅，或大蒜搗泥，裹塞鼻，再取途中熱塵土，
或田中泥漿積心口及臍上，作一窩，使人尿其中，自醒。</p>
<p>昏暈絕則薰爇白檀，</p>
<p>中暑挾虛，暈絕者，沉香，檀香燒薰，令香氣滿室，以達其竅，即醒。暑風，
手足搐搦者，以蘇合丸擦之，并用香薷，黃連煎水搨胸。</p>
<p>煩悶甚則塗調黃土，</p>
<p>中熱，口渴，面赤，煩躁欲死，掘地深尺餘，取淨黃土，以新汲水調化，
敷胸口及臍上。又，中熱煩渴者，用天水散，滑石，甘草，或用白虎湯，知母，
石膏，甘草，煎水熨，并敷臍腹。</p>
<p>麵可涼敷，黃龍之丸盍試，</p>
<p>暑症，身熱頭疼，狀如傷寒，煩渴嘔吐，昏悶不食，硫黃，硝石一兩，明礬，
雄黃，滑石五錢，白麵四兩，井水調敷腹，即黃龍丸也。田螺三枚，搗爛，
入青鹽三分，攤膏，貼臍下一寸三分，治受暑二便不通者。</p>
<p>水能溫熨，</p>
<p>中暍，熱湯熨氣海，固元氣。</p>
<p>白虎之湯宜行。</p>
<p>見上，虛加黨參煎熨。</p>
<p>疰以蒜擦脊骨，三關悉開。</p>
<p>凡人遇春末夏初，頭痛，腳弱，食少，身熱，為疰夏，病屬陰虛，元氣不足，
宜於午日午時，用漂硃砂，明雄黃，舶硫黃各一錢，研末，燒酒和勻，
用大蒜去蒂，蘸藥從尾閭脊骨起，徐徐逐節擦上，此藥能開背後三重關竅，
令人神清氣爽，經絡流通。大有益處，癆症不論新久，皆能除根。
擦時有腫痛，乃蟲所在，切勿放鬆。</p>
<p>𡭕以油刮背心，五藏咸解，</p>
<p>陰𡭕腹痛，手足冷，燈火爆，身上紅點。陽𡭕腹痛，手足暖，以針刺十指尖，
臂上，腿灣，紫筋出血，或用鹽擦手足心，莫妙以磁調羹蘸香油刮背，
蓋五臟之系，咸在於背，刮之則邪氣隨降，病自鬆解。</p>
<p>霍亂浸陰陽之水，</p>
<p>霍亂胃虛，病內傷飲食，外感風寒，陽不升，陰不降，乖隔而成。
濕土為風木所剋，心火上炎則吐，吐者暍也。脾濕下注則瀉，風急甚則轉筋，
轉筋入腹則斃。又，身熱，口渴，氣粗，暑也; 體重，骨痛，濕也; 唇青肢冷，
氣少，寒也。無此數症，是傷食。又，煩渴者熱，或初起不渴，損傷津液則渴。
此症寒熱，倉卒莫辨，不可偏重，粥湯，薑湯，熱湯下喉即斃。
古有大盆陰陽水浸足法，或入胡椒，綠豆，黃連，乾薑，皆寒熱并用。</p>
<p>半夏兼填，</p>
<p>填臍內通陰陽。</p>
<p>吐瀉點日月之丹，</p>
<p>邪在上焦吐，下焦瀉，中焦吐瀉交作，吐瀉者為霍亂。
不得吐瀉者為乾霍亂，即絞腸𡭕。日月丹治胃氣痛，絞腸𡭕，霍亂，
吐瀉轉筋，點眼并淹。跌縊尚未絕者，麻辣淚流過腮即愈，立秋前一日，
晒用。雄黃，硼砂，樸硝，冰片，麝，元明粉各等分，研。此方去元明粉，
加枯礬，乳香，沒藥，硃砂，即人馬平安散。按，乾霍亂宜薑擦，燒鹽湯探吐。</p>
<p>藿香并塞（鼻），</p>
<p>治霍亂，吐瀉，腹痛，蒼朮，藿香，陳皮，半夏，青皮，桔梗，枳殼，蘇葉，
厚朴，甘草節五錢，晚蠶砂二兩，生薑，蔥白各三錢，炒熱，布包熨，妙。按，
陳修園論藿香正氣散云：凡四時不正之氣，都從口鼻入，與邪傷經絡者不同，
故只用芳香利竅之品，使邪從口鼻入者，仍從口鼻出也。若夏月吐瀉，
多屬伏陰在內，宜理中法，此雖外治，亦不可不知。</p>
<p>絞腸芥子填臍，炒鹽頓其胸，</p>
<p>凡腹痛，多屬寒，惟大便秘者熱，腹痛腸縮則絞，先用白芥子或鬱金，
烏藥，細辛，木香，降香，沉香，砂仁，丸，納臍，炒鹽包頓胸，或罨臍，
以碗覆之，如身冷汗出者，加吳萸，炒熨胸背，兼治轉筋。脾元虛損，
霍亂不吐瀉，腹脹如鼓，心胸痰塞，用丁香七粒，菖蒲根五錢，炙草一兩，
生薑三大片，鹽一合，炒熨，附，西醫治霍亂法云：此症服藥，緩不濟急，
用熱手搓擦周身外皮令熱，濃芥末，略用麵粉，滾水攪和，貼肚臍，
或布包裹熱磚，足踏之，以傳溫熱，蓋熱則血通行，可救。
或令二少男前後抱住病者，轉接溫暖，最有功力。</p>
<p>轉筋大蒜塗足，煮醋抹其腹，</p>
<p>轉筋，因津液傷，宗筋不潤所致，古用轉筋飲，即木瓜，吳萸，食鹽也。按，
寒則筋攣轉筋者，繫其腿脛，勿令入腹，或用熱醋煮青布抹胸腹，
或蒜鹽敷臍，或蒜泥，或加黃蜡塗足心，或南星，醋塗足心，或木瓜，
或香櫞煎湯揉，或蘇合丸擦。如轉筋已死，心下尚溫者，用硃砂二錢，
和黃蜡三兩，燒烟薰口鼻并臍，更貼手足取汗。夏月霍亂最多，傷人甚速，
服藥殊不易，外治穩而效，故錄前賢辨症，并附列各方以備擇用焉。
下如痢瘧等症詳註，亦以此。</p>
<p>鑽心㗜雷火之方，</p>
<p>硃砂症，麻木，發慌，目閉，喉腫，心痛者是，挑胸背紅點，再用半夏，
製木香三錢，細辛，牙皂三錢五分，明礬二錢五分，藿香，桔梗，薄荷，貫仲，
白芷，防風，甘草二錢，枯礬五分，研，搐鼻，并治諸𡭕。
挑法詳《𡭕症指微》。</p>
<p>吊腳糝雷公之散（見前時𡭕注，雷公救疫散），瘴吹靈寶。</p>
<p>瘴亦熱病，即暑濕所蒸，山嵐之氣也，靈寶如意丹吹鼻，用茅山朮六兩，
真藿梗三兩，真蟾酥，沉香，檀香，丁香，木香，麝香，明雄，硃砂各六錢，
治一切感冒風寒，暑瘴，九種氣疼，痰迷心竅，各種𡭕氣，小兒急驚，
并一切疑難雜症，俱效。此方種福堂去藿梗，沉，檀，加山茨姑一兩，
石菖蒲炒五錢。又一方，只去藿梗，檀香。臥龍丹，寶花散，黑𡭕藥，
白𡭕藥等，茲不備載。</p>
<p>穢塗玉樞，</p>
<p>暑穢之氣也，夏月出門，以玉樞丹塗鼻，可辟穢。</p>
<p>清泄利，</p>
<p>瀉屬脾濕不能滲泄，致傷關門，元氣不能分別水穀，并入大腸而成瀉。
雖風，寒，暑，火，痰，食不同，未有不由於濕者也，治以滲濕利小便為主。
凡水瀉腹響不痛者，濕也; 痛甚而瀉，瀉而痛減者，食積也; 瀉時小腹疼，
腸鳴，痛一陣瀉一陣者，火; 或瀉或不瀉，或多或少者，痰; 完穀不化者，
氣虛也; 又，痛而便帶清血者，風也; 悠悠腹痛，瀉無休止而色青者，寒也;
煩渴，尿赤，自汗，暴注無度，暑也。痢由暑，濕，痰，食積滯而成。
其症肚腹疼痛，大便裏急後重，小便短赤不長。治法，先治暑，六一散至妙。
初起踈通積滯，久則清熱解毒，兼理脾胃，忌兜澀。赤屬血分，根心;
白屬氣分，根肺; 或帶黃色，則病因酒，食，痰涎，而根於胃。腹痛者，
肺氣鬱在大腸，實者下之，虛者桔梗發之，忌參耆。裏急後重者，火熱清之，
氣滯調之，積滯去之，氣虛升之。噤口者，胃氣下陷而不食，不治。
熱毒上衝不食，宜解毒; 若寒氣逆上作吐者，宜溫，如白蔻之類。
膿血痢與赤痢不同，前是濕，此是火，五色痢屬五臟，熱多寒少，宜通利。
休息痢，屢止屢發，或補澀太早，滯未清，或失調養，氣血不斂。瀉病在中焦，
痢病在下焦，由肝腎而遞於大腸，宜調理真陰，助理氣化為主。痢久傷腎，
宜峻補元陽，瘧後痢，痢後瘧，均以虛論。瘧痢并作先治瘧。下痢身涼能食，
小便通，易愈; 身熱多汗，渴甚，小便不利，手足冷，兼氣微喘不食者，危。
小兒刮腸痢及滑腸痢皆惡候。痢症，繆，倪二家論最精。</p>
<p>而熨平胃散於腹，</p>
<p>通治瀉痢，用蒼朮，厚朴，陳皮，甘草炙各一兩，布包放臍上，熱熨斗熨之，
偪藥氣入腹，更放枕邊嗅其氣，即開胃，思食良法也，如治瀉，加豬苓，茯苓，
白朮，澤瀉，官桂; 如治痢，加羌活，草烏，黃連，吳萸，大黃，枳殼，當歸，
白芍，黃芩，木香，檳榔尤妙。又，平胃散去甘草，加山查炭，車前子末，
治水瀉，平胃散加減治血痢，用白朮，厚朴，陳皮，甘草一兩，木香，
檳榔三錢，桃仁，黃連，茯苓，黨參，當歸，生薑，髮團各五錢，煎，
以牛膠入，黃丹收，貼。如實者，加大黃。平胃散治甚多，如加黃芩，烏梅，
即治瘧。</p>
<p>分以車苓，</p>
<p>水瀉，車前子水調敷臍; 寒瀉，車前子，肉桂末，或白芥子末，或胡椒末，
或薑汁調官桂，厚朴末，或丁香，枯礬末，或胡椒，大蒜，薆葉，吳萸，
竈心土，均納臍。熱瀉，車前子搗汁，調甘草，滑石末敷臍，或豬苓，地龍，
針砂末，蔥汁調敷臍，針砂消積平肝，或滑石一兩，丹皮汁浸煮，收乾，
加酒芍五錢，炙草二錢，炮薑五分，水調敷臍。氣虛暴瀉，硫黃，枯礬，硃砂，
丸，納臍，瀉不止，艾一斤，坐身下，火烘腳。</p>
<p>通以巴黃，</p>
<p>寒痢，巴霜，胡椒，靈脂，乳香，沒藥，麝，糯米飯丸，硃衣，納臍，或巴霜，
黃蜡，丸，納臍，瀉中有濇也。上用暖臍膏蓋再加木香，丁香，百草霜，杏霜，
肉蔻霜，丸，即治冷積瀉痢方，雖用巴豆不瀉，可悟用藥之法。熱痢，大黃末，
水丸納臍。一方，大黃，蒼朮，生香附，熟香附，生靈脂，熟靈脂各四兩，
羌活二兩，川烏，黃柏，延胡，黃芩，枳殼，檳榔，青皮，陳皮，當歸，酒白芍，
皂角，菖蒲，車前子各一兩，黑丑煆，黃連，吳萸，木香，薑黃，殭蠶，
蟬蛻各五錢，滑石四兩，生薑，蘿蔔子各二兩，巴仁七錢，麻油煎，丹收，貼。
此方行氣而不泄。或加木鱉，山甲。附方，痢紫黑者熱，茜草，梧葉煎湯浸足。
痢後，裏急後重，黃芪，防風，枳殼煎薰并洗，氣虛者最宜。又，
西醫治裏急痛苦者，鴉片水及麥漿溫水，裝水節射入肛門，或用鴉片丸塞，
坐熱水中薰洗，虛寒痢，胡椒，鯽魚，搗敷臍，或官桂，針砂，枯礬，研，
涼水調，敷臍。白痢，吳萸，六一散，敷。紅白痢，吳萸，黃連，木香敷，
噤口痢，菖蒲擦胸，或黃瓜藤燒存，香油調，貼臍清熱，或用炭盆噴醋開胃，
或用吳萸，附子末，醋調敷足心，引熱下行，或用白芥末貼小腹并臍，
如熱不可當，放下，口中不辣再敷，取效止。或用癩團一個，破腹加麝，
搗敷臍，或田螺，薑，蔥，豆豉，搗敷，或田螺同細辛，肥皂三錢，蔥三根，
酒藥半個搗敷，俟乾揭去，熱毒既解，自思飲食。滑腸痢，蔥，椒搗塞肛門。
大孔痛者，麻油炙枳實熨; 或用黃蜡，艾葉，訶子肉，燒烟薰。</p>
<p>瀉毒以木鱉，</p>
<p>水瀉，木鱉仁，丁香，口水調，納臍，洩氣愈。噤口痢，木鱉和飛麵敷臍，
通治瀉痢，木鱉仁一兩，山甲五錢，香油熬，黃丹收，或加大黃，牙皂，僵蠶，
一用木鱉仁，杏仁，桃柳枝，麻油熬，黃丹收，乳香，沒藥調，槐枝攪，
麝香和; 一用薑，蔥，蒜熬膏，入豬毛灰，松香，樟腦，雄黃，硃砂，
并治跌打。一用靈仙，蓖仁，木鱉仁，乳香，沒藥，薑，蔥，麻油熬，丹收，
松香，黃蜡攪。數方可併用，或加黃連，阿膠。</p>
<p>久以烏梅濇之，</p>
<p>烏梅塞肛門，通大便，亦能止瀉痢。噤痢，烏梅一斤，煎盆湯坐薰，
清熱解毒，亦可用蝸牛敷臍，寒宜附子。按，痢有似痢非痢者，裏急後重，
或胃氣下陷，或腎虛大瘕泄，或下多亡血所致，宜升提補澀者須辨。
後重有二，邪氣墜下，圊後不減，虛坐努責，圊後即解，為異。</p>
<p>膏用回春，</p>
<p>回春瀉痢膏，訶子肉，乾粟殼，赤石脂四兩，煆龍骨二兩，乳香，沒藥五錢，
熬膏貼，初起勿用。冬加肉蔻仁末。按，瀉痢聖餅子，用黃丹，定粉，陀僧，
硫黃，輕粉，麵和，搗貼臍甚妙，如加入瀉痢膏中，作收亦良。</p>
<p>和痎瘧，</p>
<p>夏傷於暑，秋必痎瘧，夏暑不汗，秋成風瘧，瘧由中氣不足，脾胃虛弱，
暑邪與風寒乘虛客之而作，無痰不成瘧，無食亦不成瘧，治宜清暑，袪風，
化痰，兼理脾胃為主。初當汗解，無汗要有汗，袪邪為要; 有汗要無汗，
輔正為先。瘧者，少陽也，出與陽爭，陰勝則寒，入與陰爭，陽勝則熱。
雖純熱無寒為癉瘧，純寒無熱為牝瘧，要皆自少陽而造其極偏，補偏救弊，
亦必還反少陽之界，陰陽和而瘧自已矣。三陽氣分受病傷輕，三陰血分受病，
自臟達腑，傷重。三發後可截，截早邪閉，截遲人虛。勞瘧寒熱微，
微寒中有熱，熱中有寒，最難愈。久瘧腹有痞塊名瘧母。瘧變痢為重，
痢變瘧為輕。</p>
<p>而束常山飲於臍，</p>
<p>老年患瘧，畏服藥者，常山，草果，陳皮，甘草炒，嗅，不必煎食亦愈。
即常山飲也，此方加蒼朮，檳榔，半夏，川芎，當歸，荊芥，防風，知母，
杜仲一錢，烏梅五錢，先一二時炒熱，捆縛臍上，并以三分填臍眼，
其發必輕，再發再捆，愈，良法也。一用草果，常山，丁香仝，則截法也。
此與治痢平胃熨法，皆名醫所傳，以代內服者。用古湯頭而外治，
實開無限法門，諸症可倣此用。</p>
<p>踈以柴青，</p>
<p>治瘧發汗法，柴胡一握，搗爛絹包擦周身，得睡有微汗解。或用柴胡，
當歸，知母，山甲煎湯，新棉花或布蘸熨背，脅痛，青皮炒熨。瘧者，肝積，
柴，青踈肝。</p>
<p>調以貝夏，</p>
<p>薑汁，貝母，半夏為丸，擦胸背化痰。</p>
<p>滋陰以鱉甲，</p>
<p>首烏同，按，《外臺》治時氣，瘴氣，黃病，痎瘧，赤白痢，用鱉甲，茵陳，
梔子，芒硝各二兩，大黃五兩，常山，杏仁炒各三兩，巴豆一兩，
豆豉一兩二錢，人嫌其峻不用，油熬丹收，貼佳，勞瘧，表裏俱虛，少勞復來，
鱉甲醋炙四兩，川芎，當歸，青皮，陳皮，白芍，半夏，茯苓，烏梅，
生薑一兩，油丹熬，寒多加草果，熱多加柴胡，瘧母，鱉全個，青皮，蓬朮，
皆醋炒，當歸三兩，山甲土炒一兩，油熬丹收，或加莧，并治癧。</p>
<p>久以白椒截之，</p>
<p>久瘧，用白胡椒末糝附桂膏，貼背上第三骨節，并貼臍上，效。或加草果，
巴豆末貼背後第三骨節，或加靈仙，吳萸，丁香，官桂貼，并貼臍，
兼治感寒水泄。附，截瘧方，一，薑汁化牛膠，攤細布一長條，
從衣領起至尻骨止，先將皂角水洗過再貼，并敷兩膝蓋，效。一，用川椒，
雄黃，桂心，麝，納臍，膏蓋之。一，用巴霜，飛麵貼額上。一，用胡椒，硫黃，
攙膏貼命門穴。一，用蜘蛛，人言，黑豆丸塞耳，先一夜獻於北斗下，
次早面東塞。一，用大蒜搗敷臂上內關穴，或用桃仁十四粒，仝。一，用大蒜，
胡椒，百草霜丸，縛於曲澤穴，內關穴，在腕上積三個中指長即是。曲澤穴，
在臂膊灣上三寸是。一，用馬齒莧或旱蓮草，頭搗敷寸口，古錢壓定，
起泡挑破，愈，名天灸。陰瘧用春雷丸，巴豆，東桂枝，南明礬，西青黛，
北雄黃中各五錢，麝香，東硃砂，南白芷，西黑附子，北硫黃中各一錢，
配五方之神，午日取五家粽子為丸，男左女右，棉裏，面東塞鼻，發過除出。
如法塞三次，永不再發，醋洗收藏，可治三人。久瘧經年，寒熱連綿，
體壯實者，生薑汁，燒酒，麥麵，搗勻作餅七枚，塗天柱頸骨及背心，胸次，
臂彎，腿彎七處，再用斑⿱敄毛，巴豆霜，蟾蜍，硃砂，雄黃，麝，棗肉丸，
綠豆大，貼眉心神庭穴，名眉心膏，周時揭去，投河中。久瘧人虛，嗅甜肉桂，
或塞鼻，則寒自退，熱自輕，神爽氣清，思食而愈。脾寒虛瘧，
附子末溫酒調塗背上，或塞鼻，塞後勿食湯水，過時即愈。一加雄黃，樟腦，
黃丹拿法見前。按，截瘧只用白胡椒一味已效，茲備錄多方者，
以見貼穴之不同，而用法之無窮，所以啟人之悟也。</p>
<p>膏資林屋，</p>
<p>林屋山人陽和膏，新鮮大力子根，葉，梗三斤，白鳳仙花，梗一斤，
麻油十斤，熬，次日以大黃，川烏，草烏，附子，肉桂，官桂，桂枝末，當歸，
地龍，殭蠶，赤芍，白芷，白芨，白蘞二兩，川芎四兩，續斷，防風，荊芥，
靈脂，木香，香櫞，陳皮一兩，入油熬，要老，下乳香，沒藥末二兩，
蘇合油四兩，攪，臨用加麝香貼，此方治三陰瘧效。并治一切陰疽，惡毒，
凍瘡。</p>
<p>濕由土弱，積而為水，則濡其脾，</p>
<p>內因生冷酒麵，滯脾生濕發熱，宜實中，淡味滲泄，利小便。
外因陰雨濕地，宜汗散，久則踈通滲泄之。凡濕皆脾病，在經發熱，
在關節痛，在藏府脹。凡濕以尿赤口渴為濕熱，尿清不渴，身體冷痛為寒濕。
古方，燥濕，蒼朮，黃柏，滲濕，車前，滑石。又，上用平胃，下用五苓。
皆藥例。</p>
<p>燥屬金，寒復而為火，則槁其肺，</p>
<p>外因燥令久晴，皮膚乾燥，令人狂惑，內因七情，或吐利亡津，
或金石炙煿，酒漿耗液，或房勞竭精，皆宜清熱潤燥。此症雖有風燥，火燥，
熱燥，氣虛燥之殊，要皆由血少火多所致。按，丹溪曰：病皆由外感，內傷，
生濕生火，濕而生熱，火而生痰，四者而已。少壯，新病則燥其濕，清其熱，
瀉其火，豁其痰，無餘蘊矣。老衰，久病，攻半補半焉。又曰，肥人氣虛生寒，
寒生濕，濕生痰; 瘦人血虛生熱，熱生火，火生燥。是濕與燥相為對待也，
故合論之。又，龔氏曰：寒濕屬陰，燥熱屬陽，人病不過二者而已。
燥熱以通聖散泄其陽，寒濕以五積散散其陰，膏亦可合，又，燥屬金，寒。</p>
<p>一則收之以瀝青，赤豆，</p>
<p>瀝青膏治濕第一，生薑，蔥白，韮白，大蒜，白鳳仙，鬧陽花，商陸根，
取汁各一碗，加燒酒，米醋，童便各一碗，按次第製松香一過，
再用水熬川烏，草烏，蒼朮，白芥子，蓖麻仁，官桂，乾薑，髮團各一兩，
廣膠四兩，樟腦一兩，和勻，以前製松香收，布攤貼，此製松香法甚佳，
可多製備用。通治濕熱，除濕膏，羌活，草烏，蒼朮，防風，黃柏，靈仙，
甘遂，大戟，葶藶，半夏，川芎，厚朴，檳榔，澤瀉，白芥子，赤苓各二兩，
黑丑煆，白朮，蓖麻仁，赤芍，乳香，沒藥，黃芩，陳皮，皂角，梔子，
生薑各一兩，油熬，黃丹收，滑石四兩，松香六兩，攪，內症貼臍。
外症貼患處，或加黃連，大黃。各種濕熱，羌活，獨活，大黃，當歸，赤芍，
白芨，白蘞，商陸，馬前子，蓖麻仁，男髮，麻油煎，黃丹收。亦治腫毒，
未成消，已成愈。濕熱凝結，川烏，草烏，五加皮，官桂，文蛤，白蘞，
花粉一兩，陳小粉炒黑一斤，醋熬膏，貼。并治跌打腫毒。頭面滯重者，
赤豆㗜鼻出水。肚腹腫脹者，赤豆敷臍行水。寒濕見風痹門。</p>
<p>一則滋之以地黃，元參，</p>
<p>精血內燥，熟地，當歸，山藥，杞子，黃柏，知母，萸肉，白芍，生地，元參，
蓯蓉，麥冬，花粉，天冬，黃芩一兩，五味，紅花，生甘草五錢，麻油熬，
黃丹，鉛粉各半收，石膏四兩，攪勻攤，貼胸口，可以止渴生津，貼丹田，
亦潤腎燥。老人頸燥，血虛也，地黃汁塗; 鼻燥，肺火也，元參浸塞;
或用生地，黃連，黃柏，薑黃，當歸尾，香油熬膏塗。</p>
<p>首蒙肢倦欲升陽。</p>
<p>濕在上則首如物蒙。脾胃有濕則肢倦。陰濕挾痰，頭重，麻黃根，苦丁香，
羌活，連翹，赤豆末，㗜鼻。脾用平胃。</p>
<p>口渴溲多思減水，</p>
<p>渴而多飲為上消，肺熱; 消穀善飲為中消，胃熱; 渴而尿數有膏油為下消，
腎熱。黨參，苦參，黃芪，生地，熟地，天冬，麥冬，五味，枳殼，花粉，黃連，
知母，茯苓，澤瀉，山藥，牡蠣，烏梅，乾葛，浮萍各一兩，雄豬肚擦淨裝藥，
油熬，丹收，益元散攪。消渴傳為脹滿，發為癰疽，強中，難治。</p>
<p>遂丑之餅只可掩臍，</p>
<p>治濕氣腫脹，并腳氣等，甘遂，白丑，黑丑頭末煆，同蕎麵，水和餅，
飯上蒸熟，掩臍上。</p>
<p>歸硝之湯亦宜摩腹，</p>
<p>大腸燥結，當歸二兩，大黃一兩，芒硝，甘草五錢，煎湯摩腹，或熬膏貼。
此類方宜於外治。</p>
<p>如其身體重著，</p>
<p>面色浮澤及身體重著，皆中濕之病。</p>
<p>糟納其腳，</p>
<p>中濕，以糟坊中酒糟蒸熨，即納腳於酒糟中，汗愈。</p>
<p>若使皮膚皴揭（燥也），蠟潤其肌，</p>
<p>當歸，紫草，奶酥油，麻油熬，黃蜡收，塗。或麻黃，羌活，防風，當歸，
白芨，白檀香，升麻，香油熬，黃蜡收，塗。</p>
<p>火生於氣，</p>
<p>火，陽氣也，與水對待，陰陽和平，少火生氣，陽盛陰虛，旺火食氣。
陽氣有餘即是火。又，火主動，醉飽，胃火動; 恚怒，肝火動; 悲哀，肺火動;
房勞，腎火動，心火能自焚。</p>
<p>有君火，</p>
<p>心為君火，五志過極皆為火。凡見喜，怒，悲，思，恐之證，
皆以平心火為主。至於勞者傷於動，動便屬陽，驚者駭於心，心便屬火，
亦皆以平心火為主。</p>
<p>相火，</p>
<p>起少陽膽，游行三焦，督署於心包，為陽明腐熟水穀之主，亦為元氣之賊，
煎熬真陰，陰虛則病。</p>
<p>龍雷之火。</p>
<p>水中之火，即陰火也。</p>
<p>五藏起相為煽。</p>
<p>五臟皆有火，相火動，五火隨之。</p>
<p>火盛者，</p>
<p>如頭目赤腫，口渴，嘔噦，氣逆吐血等。</p>
<p>引火湧泉（足心穴）津塗，</p>
<p>凡火盛，不能驟用寒涼，又不可純用寒涼，附子末津調，塗足心，
引熱下行，至妙。虛火，假火亦可用。通治實火，大黃，當歸，生地各二兩，
黃柏，黃芩，黃連，川芎，柴胡，乾葛，薄荷，連翹，赤芍，梔子，知母，
黑丑各一兩，犀角片，羚角片各三錢，麻油膏，黃丹收，石膏，滑石各四兩，
攪。一有生甘草。</p>
<p>兼滋其腎。</p>
<p>風火熾盛，當用元參，生地滋水; 陰火上沖，宜用黃柏末塗臍下。</p>
<p>火衰者，</p>
<p>凡命門火衰，真陽上浮者，宜用附桂。</p>
<p>補火求龍馬，</p>
<p>湧泉膏，用海龍或海馬一對，附子一兩，零陵香，山甲，瑣陽各三錢，油熬，
黃丹收，槐枝攪，下陽起石，冬蟲夏草末，高麗參，川椒，丁香，攪勻，
貼足心，少年勿用，徒起泡，無益也。一用海馬，鹿茸，人參，大茴，蓯蓉，
熟地，地龍，麻油熬，黃丹收，沉香，肉桂，糝貼，仝。</p>
<p>熱因於火。</p>
<p>火動則身熱，有表裏，半表裏，氣血虛實之分。凡輕按熱者，在皮毛，血脈，
主心肺，日中，日西尤甚。重按熱者，在筋骨，主肝腎，寅卯時，亥子時尤甚。
不輕不重，中按熱者，在肌肉，主脾，夜尤重。五藏，陰也，陰足而熱反勝之，
為實熱; 陰不足而有熱，為虛熱。能食，口渴，便秘，為實，不能食，自汗。
短氣，為虛。發熱惡寒者，發於陽; 無熱惡寒者，發於陰。惡寒非寒，
明是熱症; 惡熱非熱，明是虛症。久病非寒，暴病非熱。均宜詳辨。
表熱宜柴胡，裏熱宜黃芩，氣實熱，石膏，知母，甘草; 血實熱，大黃，當歸，
白芍，甘草; 氣虛熱當升陽以散之，耆，朮，升，柴之類;
血虛熱當滋陰以降之，二地，二冬，知柏之類。外治方少，
故略引藥例以備用，治心，肺，胃，肝，膽，腎熱，及上而酒毒，膈熱，消渴。
下而血滯，五淋，血崩等症，薄荷八兩，生地六兩，麥冬四兩，當歸，柴胡，
蒲黃，木通各二兩，黃芪，黨參，黃連，生甘草，酒白芍各一兩，麻油熬，
黃丹收，阿膠一兩，攪貼。</p>
<p>有晝熱夜熱，子午之熱，</p>
<p>平旦及晝屬陽，在氣分; 日晡及夜屬陰，在血分。日夜發熱，日重夜輕，
口中無味，屬胃虛; 午後發熱，夜半則止，口中有味，屬腎虛。
潮熱無時為外感，為實; 潮熱有時為內傷，為虛。</p>
<p>四肢鬱，常不伸，</p>
<p>火鬱症屬內熱外寒，四肢主脾。凡五心熱者，心火陷於脾也。
肌膚筋骨熱如燎者，由血虛而熱伏脾土; 或過食生冷，抑遏陽氣於脾土中也。
火鬱發之，柴胡，防風，升麻，葛根，白芍，甘草，蔥，炒熨。</p>
<p>虛熱者退熱，膏肓露點，</p>
<p>五蒸皆嗜欲勞傷，水枯火炎從腎起，故曰骨蒸。
八月一日收取百草頭上露水，點膏肓穴，名天灸，以愈為度，膏藥亦可貼。
婦人骨蒸勞，用黨參，生地，熟地二兩，酒芍，柴胡炒，防風，秦艽，赤苓，
地骨皮，丹皮，麥冬，當歸，貝母，知母，胡黃連一兩，薄荷，甘草五錢，
加鱉肉四兩，豬膽一個，豬脊筋一大條，麻油熬，黃丹收，貼前後心。
或加烏梅三個。治骨蒸，雄黃一兩，入童便一碗，研汁，用炭火燒過，
方圓一尺黃理石一塊，將汁淋上，墊薄氈片，病人脫衣圍被坐，勿泄氣。
此類方雖古傳有效，卻不如膏藥為便，然因是而知外治之法焉，
則亦變化之所由生也，故存之。</p>
<p>并清其心。</p>
<p>熱出於心，故退熱只在清心，用燈草，麥冬煎湯，入蜜，調黃連末，敷胸口。
若心火亢極，宜敷硝黃折之，相火熾甚，則用歸地。</p>
<p>實熱者，瀉熱取犀羚。</p>
<p>上有通治實火方可用。心胸毒熱，犀角屑，羚角屑，黃芩，蒲黃，牛黃，
雄黃，硃砂，冰，麝為丸，金箔衣，臨用糝膏貼，或以一丸研，雞子清和蜜，
調塗心口，亦治諸外症熱毒，佳。</p>
<p>維四時有感，而六淫以名。</p>
<p>六淫，謂風，寒，暑，濕，燥，火也。自前“風首六淫“句起至此止。
天地之道也。以下人身也。本《寶鑒》內景，外形，雜症而小變之。
五行之氣合於四時，若有淫迫，能為臟腑之病。淫，有餘也。迫，不足也。
又運氣司天在泉，六淫為病，均詳《內經》，茲不備載。</p>

<h1>臟腑</h1>
<p>夫人身一小天地。</p>
<p>人身之氣，通於天地，如經言，天氣通肺，地氣通嗌，風氣通肝，雷氣通心，
穀氣通脾，雨氣通腎，六經為川，腸胃為海，九竅為水注之氣，皆是。又，
人之呼吸，即天地闔闢之機也，故曰小天地。修養家有小周天法，閉目靜坐，
鼻吸清氣，降至丹田，轉過尾閭，隨即提起，如忍大便狀，自夾脊雙關透上，
直至泥丸，轉下鵲橋，汩然嚥下，仍歸丹田，患在何處，收氣即存想其處，
放氣則歸於丹田，患在徧身，當分經絡，屬上屬下，運法亦如之。
可以卻百病。按，此可與下按摩導引法合用。</p>
<p>吾心乃大君主。</p>
<p>心者，君主之官，神明出焉，心為十二官。</p>
<p>胞絡代行其事，膻中特重其官，</p>
<p>心君無為，胞絡代行其事，膻中者，臣使之官，喜樂出焉，膻中即心包絡。
臣使對君主言，又，胞絡者，命門之系，《經》云：七節之旁，中有小心，
代心行事，故曰小心，吾人一日動作云為，皆此命門之相火也，心堅不受邪，
凡心病，皆胞絡病，若邪中於心，立死。少陰經神門穴，在掌後銳骨端。又，
治手少陰者，即治心胞絡經，大陵係心胞經穴，在掌後兩筋間橫紋陷中。</p>
<p>臞仙悟清淨之理，</p>
<p>此以道治心，為治病第一義。《仙經》云：病人能放下一切，使心地清淨，
藥未入口，病已忘矣。又，《素問》：恬澹虛無，真氣從之，精神內守，
病安從來。《定觀經》云：無所罣礙，迴脫塵病。《訓俗篇》云：
病人但寫一死字著心頭，即易愈，皆是清淨之理。按，人在病中，百念灰冷，
雖有富貴，欲享不能，反羨貧賤而健者，此即悟境也，及病小愈，旋復忘之，
此所以終無清淨時也。</p>
<p>岐伯傳摩浴之文。</p>
<p>《內經》摩之，浴之，摩，即按摩，浴，即蒸浴之類。《經》又曰：上取下取，
內取外取，以求其過，能勝毒者厚藥，不能勝毒者薄藥，上取頭，面，胸，
喉也，下取少腹，脛，足也; 內取切脈虛實也; 外取形色也。一曰按摩針灸也，
一曰漬形為汗也。又，病上取下，通也，病下取上，升也，病中傍取，
謂病在中而經絡行於左右，針灸熨藥旁取之，如病腰取膕也。《經》又云：
風寒客於人，毫毛畢直，皮膚閉而為熱，當是時，可汗而發也。或痹，不仁，
腫痛，當是時，可湯熨及火灸刺而去之。弗治，病入合於肺，名曰，肺痹，
發咳上氣; 弗治，肺傳之肝，名曰肝痹，一曰厥，脅痛出食，可按若刺耳;
弗治，肝傳之脾，名曰脾風，發癉，腹中熱，煩心，出黃，可按，可藥，可浴;
弗治，脾傳之腎，名曰疝瘕，少腹冤熱而痛，出白，一日蠱，可按，可藥;
弗治，腎傳之心，病筋脈相引而急，名曰瘈，可灸可藥，弗治，滿十日，
法當死。腎因傳之心，心即復反，傳而行之肺，發寒熱，法當三歲死。
其卒發者，不必治於傳。或其傳化有不以次者，憂，恐，悲，喜，怒，
令不得以其次，故有大病，因而喜大虛則腎氣乘矣，怒則肝氣乘，
悲則肺氣乘，恐則脾氣乘，憂則心氣乘矣。按，風寒為外感，故傳之緩。
曰三歲者亦大略言之也。憂，恐，悲，喜，怒為內傷，此五志之火，觸發無常，
故病加重，喜為心志，腎氣乘虛克之，水克火也，餘倣此。又，急傳者，
是大氣入臟，如心病，先心痛，傳肺咳，傳肝脅肢滿，傳脾閉塞不通，
身痛體重，傳不已，不滿十日死。肺病先咳，肝病先脅滿，脾病先閉塞，
皆倣此推。《經》又云：病始可刺其盛，可待衰而已，其有邪者，漬形以為汗，
其在皮者，汗而發之，其慓悍者，按而收之，其實者，散而瀉之，血實宜決之，
氣虛宜掣引之。漬形，如布桃枝煎湯液以蒸浴也，按收，按摩收引也; 決。
當是決刺; 掣引，疑亦即導引之謂，此《經》言外治也。曰上取下取，內取外取，
曰按摩，曰蒸浴，曰湯熨，曰火灸，曰針刺，外感內傷之症，汗下補瀉，
先後緩急，虛實寒熱之治，無不畢備其中，是誠萬古不易之常道。
與湯藥相輔而行者也，引而伸之，足盡醫學之變，今人專主湯藥，實為闕典。
茲特詳錄經文於注內，以俟後之能闡發者。又按，《史記》扁鵲對桓侯問云：
疾居腠理，湯熨之所及也，在血脈，針石之所及也，其治虢太子死，
令弟子子陽厲鍼砭石，以取外三陽，五會，有間，太子蘇，
乃使子豹為五分之熨，以八減之劑和煮之，以更熨兩脅下，太子起坐。
是熨法不獨治腠理也，扁鵲非虛試，史公非妄載也，今人用針而不用熨，
何也。至太子起坐後，更適陰陽，服湯二旬而如故，則病後調攝之法也。
外治之足以起病亦明矣，至云越人非能生死人，當生者能使之起耳。
此直抉醫之真諦，見醫無可矜之功，即諺“藥醫不死病“之說也。
然則人果當生，外治亦能取效，人不當生，雖日服藥何濟乎。
毋自我而死可矣。按摩補五臟法，熱摩手心熨兩眼，每二七徧，
使人眼目自然無障翳，明目去風，頻拭額上，謂之修天庭，連發際二七徧，
面上自然光澤。又，以中指於鼻樑兩邊揩二三十徧，令表裏俱熱，
所謂灌溉中州以潤於肺。以手摩耳輪不拘徧數，所謂修其城郭以補腎氣，
以防聾聵，亦治不睡。按，氣血流通即是補，非必以參苓為補也。
導引去五臟風邪積聚法，肺臟，正坐，兩手㨿地，縮身曲脊，向上五舉，
亦去心肝邪，或反拳捶脊，脊，肺部也。心臟，正坐，握拳用力左右互相等，
或一手按腕上，一手拓空如重石，或兩手相叉，以腳踏手心。脾臟，大坐，
伸一腳，屈一腳，以兩手放後反擊，或跪坐，兩手拒地回顧，用力虎視。肝臟，
兩手抱項，左右宛轉，或兩手相重，按左膝，左捩身，按右膝，右捩身。又，
膽腑，平坐，合兩腳掌，以兩手挽腳，腕起，搖動為之。腎臟，握拳拄兩肋，
擺撼兩肩，或以足前後踰。又，導引治法，一，以兩手掩耳，將第二指壓中指，
彈腦後骨，去頭腦疾; 一，兩手握拳，以鼻收氣，運至泥丸，即向天托起，
隨按頂上，或左右膝上; 一，閉一口氣，將左手伸直，右手作攀弓式。
以兩眼看右手，左右各三次，去臂腋疾，并瀉三焦火; 一，平坐，伸足，
以兩手低頭攀足，卻鉤所伸足，屈在膝上，按摩之; 一，以一手托腎囊，
一手摩臍下，煖腎固精，并擦背後腎堂及命門穴; 一，摩來脊穴，此穴在背，
脊下大便之下，統會一身氣血，并療痔; 一，兩肩扭轉，運動膏肓穴，
除一身疾; 一，合掌，并兩足，蹲身虛坐，起三躍。凡肩臂病，兩手交搥，
或左足前踏，左手擺向前，右手擺向後，右亦如之，凡腿膝疾，一足立定，
一足灑之，或兩足相紐而行，前進後退各十數步，或高坐伸足，兩足紐向內，
復紐向外。又方，如風寒發汗，盤腳而坐，叉手攀腦後風門，向前叩首，
幾至於地，或縛軟竹片為弓，平身正立作開弓式，口中徐徐念一，二，三，四，
五，至汗出止。氣逆呃忒，兩手㨿地，伸頸張口作虎形即止，或㨿案亦可。
驗過。吞酸，於肝經，肺經二穴掐之九九，擦也九九，凡病皆可擦。痞塊，
左手向前上伸，右手向後下伸，閉氣一口，扭身轉項各十七回，
俟後內微覺響聲，身熱乃止。霍亂轉筋，用腳踏實地，或男挽其陰，
女牽其乳，近兩旁。腰痛，曲腰合掌，左右搖擺，或起立㨿床拔身，
左右視背，或病人正東坐，收手抱心，一人於前，㨿躡其膝，一人後捧其頭，
牽令偃臥到地，三起三臥，愈。轉脬，蒲黃一斤，縛腰間，以頭數向地取，通。
數方皆是導引之法，可參。按，《莊子》，呼吸吐納熊經鳥伸，八字，
即導法也，此外有《老子》四十二勢，婆羅門十二勢，赤松子十八勢，
鐘離八勢，胡見素五藏十二勢，大概不出前諸法中。
又《唐六典》有按摩生以消息導引除人八病，曰，風，寒，暑，濕，饑，飽，勞，
逸，凡支節藏府，積而疾生，導而宣之，使內疾不留，外邪不入，是導引按摩，
實為醫之一科，古方中如發汗，呃逆，痞塊，轉筋等法，皆從此出，
用之實能有效，倘識其臟腑部位，補瀉之用，隨處皆有神解，今人不講摩浴，
故不知耳。《易筋經》有舉，提，推，拉，按，抱，抓，墜八法，亦可參。</p>
<p>何知《內景》，</p>
<p>道家有《黃庭內景經》。《寶鑒》借言臟腑。</p>
<p>在握《靈樞》，</p>
<p>即《靈樞經》，樞在天為斗，在人為心。</p>
<p>必明陰陽。</p>
<p>《內經》，陰陽者，天地之道也，治病必求其本。註云：必先明於陰陽。
凡人之臟腑氣血，氣之風寒暑濕，病之表裏上下，脈之遲數浮沉，
藥之溫平寒熱，皆不外陰陽二義。汪云：醫理以陰陽為本，
全經皆闡陰陽之奧，外治亦當先明陰陽。</p>
<p>為雲為雨，</p>
<p>《經》云：清陽為天，濁陰為地，地氣上為雲，天氣下為雨，雨出地氣，
雲出天氣，注云，天地相交，雲行雨施，而後能化生萬物，
人之上下有相輸應亦然。</p>
<p>當識臟腑（句本《寶鑒》），有父有母，</p>
<p>《經》曰：鬲肓之上，中有父母，又云，三陽為父，三陰為母。按，
醫當識五臟六腑，外治不由臟腑，卻直達臟腑，尤貴能識臟腑。
茲於醫書中摘其要者，以便初學觀覽，如入學者先識字，出門者先問路耳。
至於自得之後，則此固所棄也。五臟，肝，心，脾，肺，腎，皆屬陰，六腑，膽，
胃，大腸，小腸，膀胱，三焦，皆屬陽。五臟藏精神氣血魂魄。
六腑化水穀而行津液。形臟四者，頭角，耳目，口齒，胸中也，奇恆之腑六者，
腦，髓，骨，脈，膽，女子胞也。肺氣通鼻，肺和則鼻能知香臭; 心氣通舌，
心和則舌能知五味; 肝氣通目，肝和則目能辨五色; 脾氣通口，
脾和則口能知五穀; 腎氣通耳，腎和則耳能聞五音。五臟不和，則九竅不通，
六腑不和，則留結為癰。五臟不平，六腑閉塞之所生也; 頭痛耳鳴，
九竅不利，腸胃之所生也。肺合大腸，心合小腸，肝合膽，脾合胃，腎合膀胱，
少陰屬腎，腎上連肺，故將兩臟，三焦者，屬膀胱，是孤之腑也，
是六腑之所與合者也。心與膽通，肝與大腸通，脾與小腸通，肺與膀胱通，
腎與三焦通，如心病怔忡，宜溫膽，膽病戰慄癲狂，宜補心，肝病宜踈通大腸，
大腸病宜平肝，脾病宜瀉小腸火，小腸病宜潤脾，肺病宜清利膀胱水，
膀胱病宜清肺，腎病宜調和三焦，三焦病宜補腎。百病之始生也，
必先於皮毛，邪中之則腠理開，開則入客於絡脈，絡脈滿則注於經脈，
經脈滿則入舍於臟腑也，善治者治皮毛，次肌膚，次筋脈，次六腑，次五臟，
治五臟者，半死半生也。臟病者，止而不移，其病不離其處。腑病者，
倣彿賁響，上下行流，居處無常。欲得寒而欲得見人者，腑病。
欲得溫而不欲得見人者，臟病。臟病難治，逆傳氣所勝也。如肺傳肝，
肝傳脾，脾傳腎，腎傳心，一臟不再傳，故言次傳者死，腑病易治，
順傳其所生也。如心傳脾，脾傳肺，肺傳腎，腎傳肝，肝心，子母相傳，
周而復始，故言生也，間臟者，如肝病乘土，當傳脾，乃不傳脾而傳心。
則間其所勝之臟，而傳於所生之臟矣，脈反四時及不間臟者難已，間臟者生，
緩傳急傳見前。勞症，男自腎傳心，而肺，而肝，而脾，女自心傳肺，而肝，
而脾，而腎，傳盡則死。凡病男自下而上，女自上而下，皆逆反，是可治。
病有相移者，如肝移邪於肺，則右脅痛，肺位在於右也，有五臟相移者，
腎移寒於脾，脾移寒於肝，薄其勝己也，肝移寒於心，傳於所生也，
心移寒於肺，乘其所勝也，肺移寒於腎，亦傳於所生也，脾移熱於肝，
肝移熱於心，心移熱於肺，肺移熱於腎，腎移熱於脾，倣此，有六腑相移者，
胞移熱於膀胱，膀胱移熱於小腸，小腸移熱於大腸，大腸移熱於胃，
胃移熱於膽，膽移熱於腦也，症皆詳見《內經》。凡人之病，真臟不病，
則五行相生，相制以適於平，雖不服藥亦愈，如火極傷金，則有水以制之，
有土以生之是也。臟病分虛邪，實邪，賊邪，微邪，正邪，如心病，
中風得之為虛邪，傷暑得之為正邪，飲食勞倦得之為實邪，傷寒得之為微邪，
中濕得之為賊邪，餘倣此推，詳見《難經》。犯賊風虛邪者陽受之，食欲不節，
起居不時者，陰受之。陽受之則入六腑，陰受之則入五臟。入六腑則身熱，
不時臥，上為喘呼，入五臟則䐜滿閉塞，下為飧泄，久為腸澼。陽外感，
陰內傷。五臟正經自病，憂愁思慮則傷心，形寒飲冷則傷肺，悲怒氣逆，
上而不下則傷肝，飲食勞倦則傷脾，久坐濕地，強力入房則傷腎。
水火分治歌，肝膽由來從火治，三焦胞絡都無異，脾胃相將濕處求，
肺與大腸同濕類，腎與膀胱心小腸，寒熱臨時旋商議，詳張子和書。
損其肺者益其氣，損其心者調其榮，損其脾者調其飲食，損其肝者緩其中，
損其腎者益其精。五臟有陰陽之性，可因其類而取之，如心實生熱者，
當益其腎，腎水滋則熱將自除矣，腎虛生寒者，當補其心，
心火降則寒將自除矣。又如肺實而瀉腎，實則瀉子也，肺虛而補脾，
虛則補母也。又母病必及其子也，又子虛必盜母氣也。又如肝實而肺虛者。
瀉其火，并補其水，令火勢衰微，金得平其木也。又如見肝之病，
將傳於脾者，當先實其脾。補肝用酸，助心用焦苦，益脾以甘。
俾土旺則水弱，水弱則火盛，火盛則金不行，肝木自愈。
此治肝補脾之要妙也。又如膀胱病，而治膀胱，是正治也。
因金不能生水而膀胱病，而治肺，是隔二也; 更因土不能生金而肺病，
而膀胱病，而治脾，是隔三也。又，八虛候五藏者，肺心有邪，其氣留於兩肘。
肝有邪，其氣流於兩脅腋，脾留於兩髀股，腎留於兩膕。又，五藏各有合病，
久而不已則內舍於其合，如肝合筋，筋痹不已，內舍於肝也，餘臟倣此。
頭病取足，陽病取陰也; 足病取上，陰病取陽也，中病旁取，中者脾胃，
旁者甲膽，如胃中濕勝而成泄瀉，宜助甲膽，風勝以克之也，凡五臟皆類推。
夫胸腹者，臟腑之郭也，膻中者，心主之宮城也，胃者，太蒼也，腎者，
胃之關也，脾為胃行其津液於四肢者也，腰脊者，身之大關節也。肝惡風，
心惡熱，肺惡寒，脾惡濕，腎惡燥; 肝苦急，心苦緩，肺苦氣上逆，脾苦濕，
腎苦燥; 肝欲散，心欲軟，脾欲緩，肺欲收，腎欲堅。五臟要穴，肺，太淵，
心，大陵，肝，太衝，脾，太白，腎，太溪，六腑要穴，胃，三里，大腸，巨虛，
上廉，小腸，巨虛，下廉，膀胱，委中，三焦，委陽，膽，陽陵泉。
詳《寶鑒》針灸門。右，臟腑之要也，用膏藥者，先識其何臟何腑，或通或合，
或傳或移，熟為分治，先治，隔治，孰為上治，下治，旁治，胸腹，脅腋，
腰脊，髀股，四肢，兩膕，各有界畔，而貼法始當其位矣，至於所惡，所欲，
乃臟腑性情，膏中加藥本此。</p>
<p>天地萬物之所以屬，</p>
<p>以下四句，申言臟腑，即為《外治醫說》之總義，須合四句看。肝，心，脾，
肺，腎，在天為風，熱，燥，濕，寒，在地為木，火，土，金，水，在體為筋，
脈，肉，皮，毛，骨，在色為蒼，赤，黃，白，黑，在音為角，徵，宮，商，羽，
在聲為呼，笑，歌，哭，呻，在變動為握，憂，噦，咳，慄，在竅為目，舌，口，
鼻，耳，在味為酸，苦，甘，辛，鹹，在志為怒，喜，思，憂，恐，在液為淚，
汗，涎，涕，唾，在榮為爪，面，唇，毛，髮，在臭為臊，焦，香，腥，腐，
在卦為震，離，坤，兌，坎，在脈肝為足厥陰，心為手少陰，脾為足太陰，
肺為手太陰，腎為足少陰。諸風掉眩，皆屬肝木，諸痛癢瘡瘍，皆屬心火，
諸濕腫滿，皆屬脾土，諸氣臏鬱病痿，皆屬肺金，諸寒收引，皆屬腎水，
諸暴強直，支痛緛戾，裏急筋縮，皆屬於風，厥陰風木，乃肝膽之氣也，緛，
縮也，戾，乖戾也，謂筋縮裏急，乖戾失常而病也。諸病喘嘔吐酸，暴注下迫，
轉筋，小便渾濁，腹脹大，鼓之如鼓，癰疽，瘍疹，瘤氣，結核，吐下霍亂，
瞀鬱腫脹，鼻塞鼽衄，血溢血淋，洩閉，身熱，惡寒戰慄，驚惑悲笑，譫妄，
衄衊血污，皆屬於熱，少陰君火，乃真心小腸之氣也，暴注，卒暴注洩也，瞀，
昏也，鬱，怫鬱也，鼽，鼻出清涕也，衄，鼻血也，血溢，血上出也，洩，
大小便血也，閉，大便澀滯也，衄衊血污，血出也，污者，濁也。諸痙強直，
積飲痞隔，中滿，霍亂吐下，體重胕腫，肉如泥，按之不起，皆屬於濕。
太陰濕土，乃脾胃之氣也，諸痙強直者，濕過極則反兼風化制之，然兼化者，
虛象而實非風也。諸熱瞀瘈，暴瘖冒昧，躁擾狂越，罵詈驚駭，胕腫疼酸，
氣逆衝上，禁慄，如喪神守，啑嘔，瘡瘍喉痹，耳鳴及聾，嘔涌溢，食不下，
目昧不明，暴注，瞤瘈，暴病暴死，皆屬於火，少陽相火之熱，
乃心包絡三焦之氣也，瘈，動也，惕䠊動瘈，火之體也，啑與嚏同。
諸澀枯涸，乾勁皴揭，皆屬於燥，陽明燥金，乃肺與大腸之氣也。
諸病上下所出水液，澄澈清冷，癥瘕㿗疝，堅痞，腹痛急痛，下利清白，
食已不饑，吐利腥穢，屈伸不便，厥逆禁固，皆屬於寒，足太陽寒水，
乃腎與膀胱之氣也。按，經文病機十九條，河間本之著為《原病式》，
分五運六氣，剖析精微，宜研究之。五志所傷，喜傷心者，不可疾行，
不可久立; 怒傷肝者，上氣不可忍，熱氣蕩胸，短氣欲絕不可息; 憂傷肺者，
心系急，上焦閉，榮衛不通，夜臥不安; 思傷脾者，氣留不行，精聚中脘，
不得飲食，腹脹滿，四肢怠惰; 恐傷腎者，上焦氣閉不行，下焦回還不散，
猶豫不決，嘔逆惡心也。又，心為喜，喜發於心而成於肺，脾為思，
思發於脾而成於心，過節則兩臟俱傷; 肺為憂，又為悲，又心虛則悲，
又肝虛而肺氣併之則悲; 腎為恐，又肝虛則恐，又心虛而腎氣併之則恐，
又胃熱則腎氣微弱故恐。肝為怒，怒則肝木克脾，脾傷而四臟俱傷矣。
又悲傷心胞者，喜忘不識人，置物在處，還取不得，筋攣，四肢浮腫，
驚傷膽者，精無所歸，虛無所定，說物不意而迫。按，五臟不可見，
然有諸內者，皆行諸外，不獨筋肉皮骨也，凡色聲味脈之類，
實望聞問切之原也，至於風熱燥濕寒為外感，喜怒憂思恐為內傷，
莫不各有所形之症，症既見於外矣，又奚不可由外治者，但病情萬變，
而不知其要，流散無窮，經文總論，乃握要之法，膏藥通治所本，故詳載之。</p>
<p>四時月日之所以主，</p>
<p>如肝主春，足厥陰少陽主治，其日甲乙，心主夏，手少陰太陽主治，
其日丙丁，足厥陰少陽，肝膽也，手少陰太陽，心小腸也，餘倣此推。
脾主長夏四季，長夏，六月也，四季中土，各旺十八日。足太陽，少陽，陽明，
應正月，九月，五月，足太陰，少陰，厥陰，應十一月，十月，三月也。
五臟積，各以月日得者，如肺病傳肝，肝當傳脾，脾季夏適王，王者不受邪，
肝復欲還肺，肺不肯受，則留結為積，故肝積得以季夏。痿作於午，未，申月。
邪之客身，以勝相加，至其所生而愈，至其所不勝而甚，至其所生而持，
自得其位而起，如肝病愈於夏，甚於秋，持於冬，起於春，餘倣此。
人一日分為四時，朝為春，日中為夏，日入為秋，夜半為冬，朝則人氣生，
病氣衰，故旦慧，日中人氣長，長則勝邪，故安，夕則人氣始衰，邪氣始生，
故加，夜半人氣入臟，邪氣獨居於身，故甚。有相反者，一臟獨主其病，
必以臟氣所不勝時甚，如脾病不能勝旦之木，肺病不能勝晝之火也。
以所勝時起，如肺氣能勝旦之木，腎氣能勝晝之火也。
是不能應一日分四時之氣者也。肝病平朝慧，下晡甚，夜半靜，心病日中慧，
夜半甚，平旦靜，脾病日昳慧，日出甚，下晡靜，肺病下晡慧，日中甚，
夜半靜，腎病夜半慧，四季甚，下晡靜。按，日昃，旦昳，未，土旺也。
因其慧，靜，甚，而知其為何臟之病，亦可辨症。五臟受氣於其所生，
傳之於其所勝，氣舍於其所生，死於其所不勝，如肝受病氣於心，傳於脾，
舍於腎，至肺而死，此言氣之逆行也。一日一夜五分之，
所以占死生之早暮也，五分，謂朝甲乙寅卯，晝丙丁已午，晡庚辛申酉，
夜壬癸亥子，四季戊己辰戌丑未。凡人身之氣流行，
每子時自左腳心湧泉穴起，陽循左足，腹，脅，手，而上至頭頂，囟門而止。
午時自頂門循右手，腹，脅，足而下，至右腳心而止，是坎離，為陰陽消息也。
又，腎至靜，惟子時濁氣一動而已。按，治遺精者多在子時及五更，
腎氣開時，可推。手太陰肺本藏經絡，每朝寅對時從華蓋旁，
胸乳上中府穴起，循臂下行至手大指外側少商穴止，傳手陽明大腸，
手陽明大腸，卯時自少商穴起，循臂上行至鼻孔旁迎香穴止，足陽明胃，
辰時自迎香穴交與眼下承泣穴，上行至額角頭維穴，
對人迎循胸腹下至足大次指厲兌穴止，足太陰脾，巳時在足跗上衝陽過，
交與足大指隱白穴，循腿，腹上行至腋下大包穴止，手少陰心，
午時大包交與腋下極泉穴，循臂下行至手小指內側少衝穴止，手太陽小腸，
未時自少衝交與手小指外側少澤穴，循肘上行至耳前聽宮穴止，
足太陽膀胱經，申時自聽宮穴交與目內眥外一分睛明穴，循頭頸下背，腰，
臀，腿至足小指至陰穴止，足少陰腎，酉時自至陰與足心湧泉穴，
循膝上行至胸腧府穴止，手厥陰心包，戌時自腧府交與腋下乳後一寸天池穴，
循臂下行至手中指端中衝穴止，手少陽三焦經，
亥時自中衝交與小次指外側關衝穴，循臂上行至耳門穴止，足少陽膽，
子時自耳門交與目銳眥瞳子髎，循頭，耳，
側脅下行至足少指端外側竅陰穴止，足厥陰肝，
丑時自竅陰交與足大指外側大敦穴，循膝，
股上行至乳旁一寸半直下一寸半期門穴止，此每日氣血所注，
詳《靈樞經》。傷寒胃熱，潮熱，多在日晡，陽明旺於未也，若寅卯時者，少陽，
巳午時者，太陽。陰虛元氣不足，春夏劇，秋冬瘥，又，陰虛火動，
多在午後交陰分起，至夜半而止，肺熱，日西甚，脾熱，夜間甚，腎熱，
亥子時甚。瘧分三陽三陰，又，子至巳為陽，午至亥為陰，亂者為陰陽不分。
又，卯至午為邪在外，午至酉為邪在內，酉至子為邪在血分。脅痛在午後發者，
知其為肝家瘀血也。黃家，日晡當發熱反惡寒，知其為陰黃，女勞也。
木生於亥，旺於卯，絕於申，至酉戌衰甚，及寅卯乃復旺，故患肝疳，雀目者，
暮暗而曉復明也。又，木絕在申水，土即長生於申，故雀目多變黃脹也。
五藏類推。肺病早間咯血者，寅卯為木旺生火時也。又，
《內經》有四氣調神法。又，針灸合藥須檢時日。又，殺肺蟲者，須在初四，
初五，蟲頭向上日。按，傷寒有六經欲解時。又按，《史記》日者，傳孝武帝時，
聚諸家占娶婦日，五行家曰，可，堪與家曰，不可，建除家曰，不吉。
叢辰家曰，大凶，天人家曰，小吉，太一家曰，大吉，辨訟不決，
今之醫家亦然，又按，王充《論衡》云：沐書謂子日沐令人愛，使醜如嫫母，
能得愛乎，卯日沐令人白頭，若十五女子，能白髮乎。
今之醫家不信時日亦然，然四時晝夜之道，病人實潛與為感通。《綱目》云：
凡病以五臟時日占病愈甚極準，錢仲陽深得其理，學者宜究心焉。
是時日固有不可不講者，愚謂外治者，尤必於氣血所注及諸病加甚之候，
深加詳審，則先時而制，易於取效，不獨貼截瘧膏者須定陰陽，
且要瘧未發時也，此臟腑四時晝夜之說，亦外治者之一要也。</p>
<p>上下左右前後之各其位。</p>
<p>五藏皆通於心，而心亦通五臟，心系上系於肺，其別者，
自肺葉中曲折向後，貫脊髓，通於腎與膀胱，并行而之溲尿處，
乃下極部分也。肺有二系，一系上通喉嚨，一系曲折向後。脾為中州，上心下腎，
脾與胃以膜相連。肝之系者，自膈下著左脅肋，上貫膈入肺，中與膈膜相連也。
兩腎二系相通下行，其上則與心系通而為一，所謂坎北離南，水火相感者也。
命門之系即心胞絡，見前。按，腎應兩腰，介其間者命門，與臍相對，
象坎中一畫，所謂水中之火也，胃中蒸化穀食，全賴此火。
火衰則胃氣衰。膽主腋，兩腋，缺盆，皆膽之絡。胃號太蒼，
咽門至胃長一尺六寸，胃居心蔽骨與臍之中。小腸當臍右。大腸當臍左。
膀胱在小腹之內。按，心肺居胸背，故心熱則胸熱，肺熱則背熱，肝膽居脅，
膽附於肝，腎居腰，胃居臍上，腸居臍下，其熱亦然，他症即此可推。
凡膏藥均分此上中下貼。心在肺下肝上，巨闕，心募也，又，期門，肝穴，
在兩乳旁各開一寸半，直下一寸半，期門下五分即膽穴，中府，肺穴也，
在乳直上三肋間，脾居中脘，中脘一穴，胃募也，季脅章門，脾募也，
在臍上二寸，旁各六寸，帶脈所起也，命門即腎穴也，關元小腸穴，
在臍下三寸，天樞大腸二穴，在臍旁各開三寸，中極膀胱穴，在臍下四寸。
膻中為上焦，中脘為中焦，臍下一寸陰交穴為下焦。背後自大椎起，
至尾（骶）骨止，共二十一節，平肩為大椎，即百勞穴也，二風門，三椎肺俞，
四即膏肓也，五心俞，九肝俞，十膽俞，十一脾俞，十二胃俞，十三三焦俞，
十四腎俞，十六大腸俞，十八小腸俞，十九膀胱俞。
皆在椎下兩旁各開一寸五分，腹陰背陽，募在陰，俞在陽，陰病行陽治俞，
陽病行陰治募。</p>
<p>內外虛實生絕之殊其證。</p>
<p>肝病，《難經》曰：外證善潔，面青，善怒，內證臍左有動氣，按之牢若痛，
其病胸脅滿悶，淋漓便難，轉筋，有是者肝也，無是者非也。
《素問》兩脅下痛引小腹，令人善怒，虛則目𥉂𥉂無所見，耳無所聞，善恐，
如人將捕之，氣逆則頭痛，耳聾不聰，頰腫。又，肝病眥青，
肝熱者色蒼而爪枯，《靈樞》足厥陰肝絕則筋急，筋者聚陰器而絡舌本，
筋急則引舌與卵，故唇青舌捲，卵縮，庚日篤，辛日死。按，面青者，肝色，
臍左者，肝位，巔頂，耳，目，頰，舌，胸脅，小腹，陰器，均肝膽脈所至，
筋爪肝所主，恐與怒，肝之志也，此不特可以辨症，而一切敷貼之法，
皆具於中，亦外治者之一要也，下倣此推。心病，外證面赤，口乾，善笑，
內證臍下有動氣，按之牢若痛，其病煩心，心痛，掌中熱而啘又胸中痛，
脅肢滿，脅下痛，膺背肩胛間痛，兩臂內痛，虛則悲，胸腹大，
脅下腰背相引而痛。又，心病，舌捲短，顴赤，心熱者，色赤而脈絡溢。又，
手少陰心絕，則脈不通，血不流，色不澤，仲景形體如烟煤，
直視搖頭者為心絕。按，心小腸脈皆循臂，小腸脈循臂繞肩胛，交肩上。
脾病，外證面黃，善噫，善思，善味，內證當臍有動氣，按之牢若痛，
其病腹脹滿，食不消，體重節痛，怠惰嗜臥，四肢不收。又，身重，肌肉痿，
足不收，行善瘈，腳下痛，涇溲不利，虛則腹滿，腸鳴，飧泄。又，脾病唇黃，
脾熱者，色黃而肉蠕動。又，足太陰脾絕，則肌肉軟，舌痿，人中滿，
《脈經》口冷，足腫，腹熱，臚脹，泄利不覺出時無度。肺病，外證面白，
善嚏，悲愁不樂，欲哭，內證臍右有動氣，按之牢若痛，其病咳喘，洒淅寒熱，
又，喘咳逆氣，肩背痛，汗出，尻陰股膝髀腨胻足皆痛，虛則少氣，
不能報息，耳聾，嗌乾。又，肺病鼻張，肺熱者色白而毛敗。又，
手太陰肺絕則皮毛焦，爪枯毛折。又，汗出，髮潤，喘不休。按，肺主皮毛，
氣逆於上則痛連肩背而汗出，肺為腎母，母病則子亦受邪，氣逆於下，
故下部皆痛，肺絡會耳中，腎脈入肺中，循喉嚨，虛則腎氣不能上潤，
故耳嚨嗌乾。腨，音善，足肚也，見註。腎病，外證面黑，善恐，數欠，
內證臍下有動氣，按之牢若痛，其病逆氣，小腹急痛，泄如下重，
足脛寒而逆，又，腹大，脛腫，喘咳，身重，寢汗出，憎風，虛則胸中痛，
大腹小腹痛，清厥，意不樂，又，腎病顴與顏黑，耳焦枯，腎熱者色黑而齒枯，
又，足少陰腎絕，則骨枯齒長而垢，髮無澤，仲景溲便遺失，狂言，目反，
直視者，腎絕脈浮而洪，身汗如油，喘不休，水漿不下，形體不仁，
乍靜乍亂者，命門絕也。膽病者，善太息，口苦，嘔有苦沫，心中澹澹恐，
如人將捕之，嗌中吤吤然，善唾，又，膽虛不勇敢，亦不睡，實則勇敢而多睡。
胃病者，腹䐜脹，胃脘當心而痛，上支兩脅，膈噎不通，飲食不下。又，
胃實則能食不傷，過時不飢，或脹，虛則泄。小腸病者，小腹痛，
腰脊控睪而痛，當耳前熱，若寒，若獨肩上熱。大腸病者，腸中切痛而鳴，
濯濯冬月，重感於寒則泄，當臍而痛，不能久立。膀胱病者，小腹偏腫而痛，
以手按之，即欲小便而不得，肩背熱，若脈陷及足小指外廉脛㬷後皆熱。又，
熱結下焦，小腹苦滿，胞轉，小便不利，令人發狂，冷則濕痰上溢而為多唾，
小便淋瀝，或遺尿。三焦病者，腹氣滿，小腹尤堅，不得小便，窘急，
溢則水留為脹，又，上焦不散則喘滿，中焦不利則留飲，久為中滿，
下焦不利則腫滿。按，臟腑各有井，滎，腧，經，合主病，井木主心下滿，
滎火主身熱，腧土主體重節痛，經金主喘咳寒熱，合水主逆氣而泄，
其穴與治法詳見《難經》。病證各有本門，茲但錄其臟腑之總綱，
亦外治握要法也。膏藥多治外症，鮮治內症，此篇之治內症，亦憑臆造耳，
然亦實有下手之處，篇中論臟腑一段，即示初學下手處也。</p>
<p>臟奚為而言象，</p>
<p>《素問》九篇，臟象第一。</p>
<p>腑奚為而言器。</p>
<p>六腑者，倉廩之本，營之居也，名曰器，能化糟粕轉味而入出者也。</p>
<p>象則可睹，器則可量，不假漢⿱⺮挺，</p>
<p>王莽令太醫與巧屠刳剝罪人，以竹⿱⺮挺導其脈，云可治病，
而其時醫無傳書者，亦以此非仁者之所為也。</p>
<p>自懸秦鏡（能見臟腑），即如觀水影之浮沉，而知肺肝之吐，分於其部也。</p>
<p>吐血者，吐於水中，看浮者肺，沉者肝，半沉半浮者心，此以部位推測法。</p>
<p>察鹽色之紫黑，而知氣血之臌，徵於其化也。</p>
<p>臌脹者，炒鹽布包放臍上，水臌鹽化水，食臌鹽紅色，血臌鹽紫色，
氣臌鹽黑色，氣虛中滿鹽本色不變。</p>
<p>一火二火而判內癰，肖形也。</p>
<p>肺腸癰皆吐臭痰，棉花捲竹葉，燈上蘸油燒之，令病人看，
兩個火頭者肺癰，一個火頭者腸癰，以肺有兩葉，腸只一條也。</p>
<p>左顧右顧而別胎孕，就勢也。</p>
<p>遣孕婦南行，急呼之，左顧男，右顧女，蓋男左女右，勢有偏重，
迴顧時就其所偏重也，此法試過，頗驗。又，摸腹如覆盆者男。
如肘頸參差者女。又，左乳有核男，右乳有核女。以上數法，皆是測內景者，
不由診脈而得，乃外治之內取法也，如能推廣，可不必憂脈理之幽渺矣。</p>
<p>以物熨之，寒熱以辨。</p>
<p>喜涼者熱，喜溫者寒，諸症皆以此辨。按，古有大暑時以石熨腹，
以瓜鎮心者。又，《齊書》載一傖父冷病積年，重茵累褥，床下設爐火猶不差，
徐嗣於盛冬月，令其裸身坐石上，以百瓶水從頭自灌，須臾體出氣如雲蒸，
嗣曰：此乃大熱病也，此事參觀并識真假。</p>
<p>以手按之，虛實以明。</p>
<p>喜按者虛，拒按者實。《內經》言，風雨之傷人也實，實者外堅充滿，
不可按，按之則痛，寒濕之中人也虛，虛則氣不足，按之則氣足以溫之，
故快然而不痛。此是測法，亦即是治法。</p>
<p>誰其窺臟，即此見癥。</p>
<p>古云窺見五臟，未必真有是事也，能測內景，即可洞見癥結。</p>
<p>復參東醫之鑒（即《東醫寶鑒》），更采西醫之略。</p>
<p>西國有《西醫論略》等書，其腦氣筋之說甚新，餘所論醫理，
亦與中國有異同，詳見本書。</p>
<p>觀其大同，著其獨得。</p>
<p>謂相師而不相襲也。</p>
<p>心藏神。</p>
<p>臟者，藏也。《經》曰：血，氣，精，神，奉生而周性命，是四者，人之本，
臟腑之主也，痰者氣之所結，汗者血之所變也。
《經》所謂津液與精氣血脈并行者也，凡百病皆不外此六者。
而膏藥通治百病，須要扼此六者，《寶鑒》精，氣，神，乃道家言，
非醫理也。心藏神，統攝七情，酬酢萬變。又，五臟藏七神，心藏神，肺藏魄，
魄者，肺之神也，肝藏魂，脾藏意，腎藏志。又，脾藏意與智，腎藏精與志，
是為七神。又，神者，精氣之化成也。又，心有所憶謂之意，意之所存謂之志，
因慮而處物謂之智也。心，怵惕思慮則傷神，恐懼自失，又，恐懼流淫而不止。
脾，憂愁不解則傷意，悗亂，四肢不舉，又，氣閉，塞而不行，肝，
悲哀動中則傷魂，狂妄不精，不精則不正，當人陰縮而筋攣，兩脅骨不舉。
又，竭絕而失生。肺，喜樂無極則傷魄，傷魄則狂，狂者意不存人。又，
神蕩散而不藏。腎，盛怒而不止則傷志，喜忘其前言，腰脊不可俛仰屈伸，
又，迷惑而不治。恐懼而不解則傷精，骨痠痿厥，精時自下。又，
神蕩散而不收。驚悸，大概屬血虛與痰，有時心跳亦是血虛，時作時止者，
痰因火動，蓋心膽經病，怔忡，心中躁動，惕惕如人將捕，一曰悸，即怔忡，
心虛而停水，則胸中滲漉，虛氣動流，水既上升，心火惡之，故不安也。
怔忡久則健忘，由心脾血少，亦有痰者。癲癎屬痰火驚，丹溪曰，五志之火，
鬱而成痰為癲狂，癲屬陰，狂屬陽，一曰癎宜吐，狂宜下，癲則宜乎養血，
安神兼降痰火。先貴後賤曰脫營，先富後貧曰失精，雖不中邪，病從內生。
血為憂煎，氣隨悲減，令人飲食無味，神倦肌瘦。按，神病最難治，
古云惟賢者能之，神兼七情，病亦匪一，如悗亂，四肢不舉，
氣閉塞不行及筋攣骨痠等症，往往與雜病相類，茍不求其致此之故，
雖百藥不效，拙者或誤下藥，遂致危殆，姑存此膏，以待賢者之正。養神膏，
牛心原個，麻油先熬去渣，入黨參，熟地，茯苓，黃芪，白朮，當歸，遠志，
棗仁，柏子仁，益智仁，麥冬，木鱉仁，半夏各一兩，酒芍，五味子，陳皮，
甘草各五錢，黃連四錢，肉桂二錢，陳膽星八錢，麻油熬，黃丹收，硃砂七錢，
生龍齒，鬱金，菖蒲各五錢，攪，此方治一切神病，古云七情總隸於一心，
七氣統歸於一氣，故可以一膏治之，如老人心虛不眠者，用之甚妙，
無牛心用龜板，石蓮肉，龍眼肉三味代之。又方，心虛而有痰火者，
用參朮苓甘地芍歸芎加黃連，瓜蔞，半夏，沉香，硃砂，梔子，油丹熬，
按，《寶鑒》治脫營，失精症，內用香附，茯神，甘草，外用香附，川椒，
故紙各二錢，蓽茇一錢，研末，入炒鹽二錢，擦牙，此方補火可以進食，
雖未悟其何以外治之故，然即此見七情亦有外治之法，當推而廣之。</p>
<p>肺藏氣。</p>
<p>周流乎一身以為生者，氣也，氣者，精神之根蒂也，元氣與血循環。按，
精神氣血四者之中，又以氣為貫通之主。天地之道，氣化則生，變則易，
盛則旺，弱則衰，正則和，亂即病，絕則死也，肺主氣，又，肺藏氣，
膻中為氣海，宗氣之所積也，膻中，肺室也，又，腎生氣，一曰腎納氣，
臍下丹田，實為生氣之原，五臟六腑之本，十二經脈之根，呼吸之門，
三焦之原，謂腎間動氣也。凡病人劇，候臍下動氣，未絕者猶可生。按，
治氣須肺與腎兼治，貼膏在膻中，臍下二處。諸病諸痛，皆因於氣。五氣，
風傷氣為疼痛，寒傷氣為戰慄，暑傷氣為熱悶，濕傷氣為腫滿，燥傷氣為秘結。
七氣，喜，怒，憂，思，悲，恐，驚也，喜，恐，驚屬心，腎，膽，
過則耗散真氣，怔忡，健忘，失志不足之症作，怒，憂，思屬肝，肺，脾，
過則鬱遏邪氣，癲狂，膈噎，腫脹，疼痛有餘之症作。又，九氣者，怒則氣上，
喜則氣緩，悲則氣消，恐則氣下，寒則氣收，笑則氣泄，驚則氣亂，勞則氣耗，
思則氣結。氣鬱者，多因名利失志，公私失情。氣滯上焦，心胸痞痛，
氣滯中焦，腹脅刺痛，氣滯下焦，腰痛疝瘕，氣滯於外，周身走痛。上氣者，
肺有餘，則喘咳上氣。逆氣者，氣自腹中時時上衝也，
病人自覺冷氣自下而上者，非冷也，上升之氣無寒，乃火極似水也。
氣逆而亂者，清氣在陰，濁氣在陽，榮氣順脈，衛氣逆行，清濁相干，
亂於胸中，是為太悗，故氣亂於心則煩，心密默俛首靜伏，
亂於肺則俛仰喘喝，按手以呼，亂於腸胃則為霍亂，亂於臂脛則為四厥，
亂於頭則為厥逆，頭重眩仆。少氣者，氣不足則息微也，又，腎虛則少氣力，
言吸吸，骨痠懈惰不能動。短氣者，氣急而短促也，有結胸，停水，風濕，
氣虛之分，大抵心腹脹滿者為實，為邪在裏，心腹濡滿者為虛，為邪在表。
下氣者，心脈不及，下為氣泄也，又，腸胃鬱結，穀氣內發，
而不能宣通於腸胃之外，故善噫而或下氣也，但傷食下氣臭穢，
清氣下陷不臭穢。大凡邪之所在，皆為不足，上氣不足，腦為之不滿，
耳為之鳴，頭為之傾，中氣不足，溲便為之變，腸鳴，下氣不足，痿厥心悶。
凡五虛之症，在上則吐痰不止，在下則泄瀉不止，皆死，以氣脫無所管攝也。
氣脫者目盲。東垣云：凡治雜病，先調其氣，若血受病，亦先調氣。
《入門》云：散火之法，必先破氣，氣降則火降矣，丹溪曰：氣無補法，
世俗之言也，氣怯不補，氣何由行，又曰，肺受火邪，氣得炎上之化，
有升無降，薰蒸清道，則生諸疾，若用辛香燥烈，是以火濟火也，《直指》曰：
氣結則生痰，痰盛則氣愈結，故調氣必先豁痰，凡噯氣惡心等症皆胃病，
而總由肝氣沖逆，阻胃之降而然，古人胃病治肝以此。六字氣訣，肝噓，
心呵，脾呼，肺呬，腎吹，三焦嘻，其法以口吐鼻取，能去疾延壽，又，
肝若噓時目睜睛，肺知呬氣手雙擎，心呵頂上能叉手，腎吹抱取膝頭平，
脾病呼時須憬口，三焦客熱臥嘻行，分四時行，切忌出聲。治氣藥，虛宜四君，
實宜小鳥沉，火多合黃連解毒，痰合二陳，積合平胃之類，又，氣病用氣藥，
不效者宜故紙，茴香，乳香，納氣歸腎，餘不備錄。理氣膏，通治氣鬱，氣逆，
氣脹，氣痛等症，黨參，黃芪，蒼朮，白朮，蓬朮，香附，柴胡，青皮，陳皮，
枳實，南星，半夏，厚朴，檳榔，山查，草果，羌活，防風，前胡，蘇子，杏仁，
烏藥，鬱金，川芎，當歸，白芍，黃芩，黃連，黃柏，梔子，葶藶，桔梗，桑皮，
吳萸，瓜蔞，白芷，麥芽，木通，澤瀉，赤苓，延胡，靈脂，大黃，黑丑，官桂，
草烏，紅花，菖蒲，皂角，木鱉仁，僵蠶，全蝎，山甲，白芥子，蘿蔔子，
川楝子，川椒，細辛，木香，藿香，茴香，靈仙，乳香，沒藥，巴仁，
甘草各一兩，油熬，丹收，牛膠二兩，蘇合丸三錢，攪，另用薑，蔥，蒜，槐，
柳，桃，桑枝各半斤，鳳仙全株，油丹熬，薄荷油二錢，和兩膏合併攤貼。
專益元氣膏，牛肚一個，麻油先熬去渣，入黃芪八兩，黨參，生白朮，
當歸各六兩，熟地，半夏，香附，麥冬四兩，茯苓，五味，白芍，益智仁，
破故紙，胡桃肉，陳皮，官桂，甘草各二兩，硃砂，廣木香各七錢，乾薑五錢，
大棗十個，麻油熬，丹收，加黃柏，知母及龜鹿膠各二兩，尤妙。
氣虛有痰滯者，香砂六君熬膏貼。</p>
<p>神氣運於無形。</p>
<p>神氣輕清在上，陽也，動也，天之象也。</p>
<p>腎藏精。</p>
<p>精者，身之本，體者，骨之充也，精滿則氣盈，氣盈則神旺，內則五臟敷榮。
外則肌膚潤澤，容顏光悅，耳目聰明，若真精耗散，疾病即生，如肝精不足。
目眩無光，腎精不足，腰痛脛痠是也，精傷則陰虛，精脫者耳聾。
六極一曰精極，五臟皆有精，并無停泊於其所，腎主水，
受五臟六腑之精而藏之，凡人未交感，精涵於血中，欲火動甚，
而周身流行之血，至命門變精以泄也，宜秘密。保精膏，鱉甲一個，
先熬去渣，入熟地八兩，菟絲子酒製，肉蓯蓉酒洗各四兩，天冬，麥冬，生地，
山藥，續斷，杜仲炒，巴戟，車子，杞子，萸肉，茯苓，五味子，黨參，
柏子仁各二兩，黃連，當歸，白芍，遠志，棗仁，覆盆子，金櫻子，地骨皮，
益智仁，茴香，菖蒲，川椒，甘草，澤瀉，黃柏，知母，龍骨，牡蠣煆，
骨碎補各一兩，麻油熬成膏，黃丹收，加赤石脂四兩，攪勻，貼。
如精寒及精如水者，陽衰也，糝附，桂末貼。</p>
<p>肝藏血。</p>
<p>凡人動則血運於諸經，靜則歸於肝臟，以肝為血海，主藏血故也。
人身經絡，氣呴之而不閉，血濡之而不枯，故得周流不息，邪由外入，
先氣而後血，血隨氣為升降，氣病傳血，血亦因之病焉。血生於心，統於脾，藏於肝，
宣佈於肺，踈泄於腎，灌溉於一身，以入於脈，人非節欲以謹養之，
必至陽火盛熾，真陰內損，吐衄妄行於上，便溺滲洩於下，而百病生矣。
凡目能視，耳能聽，掌能握，足能步，臟能液，腑能傳，皆賴於血。
血盛則形盛，血衰則形衰，凡熱皆出於心，熱甚則傷血，諸見血皆熱症。又，
血見熱則行，其色鮮，見寒則凝，其色瘀，凡口鼻出血，皆係陽盛陰虛，
有升無降，血隨氣上，法當補陰抑陽，氣降則血歸於經也，七情皆能動血，
暴喜傷心，不能生血，暴怒傷肝，不能藏血，積憂傷肺，過思傷脾，失志傷腎，
亦然，內傷亦能失血，卒然多飲食，則脹滿，起居不節，用力過度，
則陽絡受傷，血外溢而衄，陰絡脈傷，血內溢而下。衄血者，勞傷元氣，
陰虛火動，氣歸於肺，或陽明熱鬱咳血者，火乘金位，肺絡受傷也。
先血後痰，陰虛火動，痰不下降，宜滋陰降火，先痰後血，是積痰生熱，
宜急降痰火，痰涎帶血者，是脾家蓄熱，有紅點尤甚，唾血者，
鮮血隨唾而出，屬腎，有帶紅絲者，是肺痿，不嗽而咯血屑者，出於心，
或血疙瘩，或咯不出，或帶紅絲，此精血枯竭。嘔血出肝，大怒及傷力為多，
重者從夾脊而下，如潮之湧，此皆瘀血，雖止之亦不歸經，須聽其出。吐血，
無聲出胃，又，心肝火旺，偪血上行，亦吐血，吐血分三因，風寒暑濕燥火，
外因也，過食生冷，好啖炙煿，醉飽無度，外之內也，喜怒憂思悲恐驚，
內因也，勞心好色，亦內也，跌撲閃肭，傷重蓄血者，不內外因也，凡吐血，
宜降氣，不宜降火，氣降火自降矣，宜行血，不宜止血，行則自循經絡，
止則凝而作痛矣，宜養肝，不宜伐肝，肝生血氣，亦主藏血也。
凡吐血色紫黑者，皆瘀也，以出為妙，未盡以大黃，桃仁，紅花，生地，
丹皮行之，轉逆為順，若過用涼藥，氣血傷而脾敗矣。按，吐血有氣虛扶寒。
陰陽不相為守，血亦妄行，蓋陽虛陰必走也，然必有虛冷之狀方是，勿誤。
胞移熱膀胱，痛者為淋，血出尿竅; 心移熱小腸，不痛者為溺，血出精竅。
一曰溺血不痛，下元虛冷也。腸風由腸胃濕熱鬱積，甚至脹滿而下血也。
便血者，陰氣內結，不得外行，血無所稟，滲入腸間也，與腸風不同。又，
便血，內因濕熱，酒色，七情，外感六淫，氣血逆亂，又，腸風由邪氣外得，
色鮮在糞前，近血，屬大腸氣; 臟毒由熱毒內積，色黯在糞後，遠血，
屬小腸血; 腸澼，由長夏濕熱，血與水穀齊出。沈金鰲云：腸風，臟毒，便血，
腸澼四者，相似而各有辨。下血紫黑不痛者，濕毒，宜黃連，鮮紅痛者，熱毒，
宜白芍，下血不痛者寒，宜乾薑，桂枝。蓄血有上，中，下三部，喜忘發狂，
身黃屎黑為重，但小腹滿，小便不利為輕，治以去瘀為先。通治諸血症，
脾肺之血係氣虛，以補氣益脾為主，肝血係勞傷，以滋陰降火為主。
吐血首宜清瘀，然後止之，以歸其經，補之以還其元，此正治也。
凡血逆行難治，順行易治，吐嘔變而下行為惡痢，順也，邪欲去也。
陽盛則身熱多渴，陰盛則身涼不渴，然血，陰也，身涼易愈，諸見血潮熱，
脈大者，難治，邪勝也。理血膏，通治衄，吐，溺，便，一切血鬱，血積諸症，
黨參，丹參，黃芪，生地，熟地，當歸，川芎，白芍，赤苓，白朮，天冬，麥冬，
柏子仁，棗仁，遠志，五味，丹皮，地骨皮，龜板，鱉甲，柏葉，知母，貝母，
半夏，橘紅，膽星，羌活，防風，連翹，荊穗，炒白芷，桔梗，柴胡，蒼朮，
香附，鬱金，延胡，靈脂，蒲黃，蘇木，桃仁，紅花，艾葉，茜根，官桂，大黃，
元明粉，厚朴，枳實，花粉，續斷，梔子，炒黃柏，黃芩，黃連，木通，車前子，
地榆炭，薑炭，降香，乳香，沒藥，蘇子，甘草，髮灰，百草霜各一兩，油熬，
丹收，牛膠二兩攪勻，又方，另用薑，蔥，韮，蒜，槐，柳，桃，桑枝，
鳳仙全株約各半斤，油熬，丹收，薄荷油二錢，攪，兩膏合併攤貼。虛勞咳血，
補肺膏。專行瘀膏，大黃四兩，芒硝二兩，柴胡，瓜蔞根，桃仁，當歸，生地，
紅花，山甲，蓬朮，三棱，川芎各一兩，乳香，沒藥，官桂各七錢，川烏三錢，
油熬，丹收，花蕊石一兩，血竭五錢，另研，攪。涼血膏，見前。按，
血為氣配，古言男調氣以養血，女調血以耗氣。又，補血以養榮，
非順氣則血凝，補氣以助衛，非活血則氣滯，可悟陰陽補瀉之道，理氣，
理血二膏，本此用藥。又，繆仲醇治吐血，白灸草制肝，麥冬，薄荷，橘紅，
貝母，枇杷葉清肺，苡仁，山藥養脾，韮菜，降香，蘇子下氣，青蒿，鱉甲，
丹皮，地骨皮，銀柴胡補陰清熱，棗仁，茯神養心，山萸，杞子，牛膝補腎，
可以為法。又曰，陰無驟補之法，病家欲速其功，醫士張皇失主，百藥雜試，
往往殞命，此語亦可佩。</p>
<p>精血凝而有質，</p>
<p>精血重濁在下，陰也，靜也，地之象也，合上神氣運於無形，是亦小天地也，</p>
<p>魂隨神而知覺生，</p>
<p>隨神往來者謂之魂，魂屬陽，肝藏魂，主知覺。</p>
<p>魄并精而運動作，</p>
<p>并精出入者謂之魄，魄屬陰，肺藏魄主運動。</p>
<p>神走斯臟氣絕。</p>
<p>耽讀忘食，則夢穀神出矣，溺色則夢二女子沒於腰矣，二女，腎神也。又，
眼欲瞎者，亦見童子走也。</p>
<p>精亡斯白血出，</p>
<p>勞損所生，吐如雞蛋白者，名白血。</p>
<p>則有戴砂以安（神），</p>
<p>心神不安，絳囊盛靈砂戴於頂上，又，產婦譫語，硃砂點四燄燈照之。又，
小兒夜啼，硃砂水磨塗心口，手足心，或硃砂寫子午二字，貼臍上，皆法也，
硃砂同遠志，龍骨養心氣，同當歸，丹參養心血，可酌加，又，硃砂安神丸，
磁硃丸，并可推用。</p>
<p>熨椒以舒（氣），</p>
<p>凡氣病，可用花椒包置患處，湯壺熨之，或花椒末調餅貼，燒艾一炷，
并治痞氣，或花椒，橘皮，青鹽，烏梅，炒，布包熨之。</p>
<p>塗倍以秘（精），</p>
<p>精之主宰在心，藏制在腎，夢而遺者，相火盛而強迫之也，不夢而遺者，
心腎虛弱不固也，又，夢泄屬鬱，屬經絡熱，屬濕痰，滲者宜辨。通用濇精，
五倍末津調塗臍。附方，夢遺屬相火盛者，甘遂，甘草末，豬脊筋搗丸，
納臍膏掩，七日一換，能清相火，屬濕熱者，川楝子肉加龍骨，
牡蠣糝灸瘡膏，貼臍下一寸三分，灸瘡膏，即川芎，當歸，赤芍，白芷各二兩，
細辛，髮團各一兩，麻油熬，鉛粉收者，屬鬱者，古用豬苓，半夏，
以半夏有利性，而豬苓能導水，即腎閉導氣使通之意，前有豬苓方，見瀉註。
可借用。治陰虛火動夢遺者，用生地，白芍，川芎，當歸，麥冬，黃柏酒炒。
知母蜜炒，黃連薑汁炒，梔子，炮薑，萸肉，牡蠣煆等分，麻油熬，黃丹收，
隨症酌加丸末貼。治陽虛精脫不禁者，用菟絲子，白茯苓，韮子，龍骨等分，
熬貼如前，加末用。濁由敗精流注者多，由濕熱滲入膀胱者少。蔥白和鹽，
炒薰陰處，或童便製牡蠣，同大蒜搗敷臍。治赤白濁，椿根白皮三兩，乾薑，
白芍，黃柏一兩，油熬丹收貼。在浴堂中出一小便，毋令人知，可愈淋濁，
亦一奇也。</p>
<p>燒茅以清（血），</p>
<p>吐衄者，燒茅根灑醋於上，聞之免血暈。按，神有邪擾，硃砂鎮之，氣欲降，
花椒達之，精苦泄，五倍斂之，血脫者益氣，故用茅根，此醫理也，亦治法也。
舉一味而其餘用藥之道，均可推矣。</p>
<p>先天之本在腎，滋陰者嚥津，探三一（腎氣丸）名之源。</p>
<p>承上申言，五臟即由氣血而遞及痰汗也。陰虛不能制火，火炎於上，
則為潮熱，咯血，火動於下，則為遺精泄瀉，凡治陰虛火炎咳嗽者，
二六時中，常以舌抵上腭，令華池水之水充滿，以意目力送至丹田，
口後一口，此真水補真陰法，可代腎氣丸，如夜間不寐，或口乾津液不上升，
用此亦妙。滋腎膏，生地，熟地，山藥，萸肉四兩，丹皮，澤瀉，白茯苓，
瑣陽，龜板各三兩，牛膝，杞子，黨參，麥冬各二兩，天冬，知母，
黃柏鹽水炒，五味，官桂各一兩，麻油熬，黃丹收，貼心口，丹田，
即三一腎氣丸方也，原云，古方如腎氣丸，固本丸，補陰丸，
俱是滋陰補血之劑，然固本丸胸滿有痰者忌之，補陰丸脾虛有濕者忌之，
惟腎氣丸專於補腎滋陰而兼理痰濕，最為切當，但只數味，不足以盡其變，
今以三方合而為一，補瀉兼施，庶乎可也。此法實為集古方成膏之所本，
故附錄之。又，小兒腎疳，有用此方加川楝子，使君子者，亦可為加藥之法。
又，此膏加豬腎一對，豬骨髓一兩，熬，即丹溪治痿補益法也，并可參。又按，
腎屬水，水不足則陰虛，宜六味滋陰，命門屬火，火不足則陽虛，
宜六味加附桂，或再加五味子補水兼補火，老年水火俱虧，腎氣虛乏，
下元冷憊，腰痛腳軟，夜多旋尿，面黑口乾，耳焦枯者，宜兼補，
此膏糝附桂末貼，或鹿茸貼。</p>
<p>後天之本在脾，調中者摩腹，寓大和（健脾丸）名之理。</p>
<p>脾腎合論。脾在胃下，主消磨五穀，脾胃陽氣有餘，陰氣不足，則熱中善饑，
陰氣有餘，陽氣不足，則寒中腸鳴腹痛，飲食自倍，脾胃乃傷，
薄滋味所以養血氣也。內傷調補之法，淡食并摩腹。健脾膏，用白朮四兩，
茯苓，白芍，六神麯，麥芽，香附，當歸，枳實，半夏各二兩，陳皮，黃連，
吳萸，山查，白蔻仁，益智，黃芪，山藥，甘草七錢，黨參，廣木香五錢，
麻油熬，黃丹收，貼心口，臍上，即太和丸法也。加蒼朮，大黃各二兩，黃芩，
厚朴，檳榔各一兩，以雄豬肚石上擦淨。裝藥熬，尤良。脾腎雙補膏，蒼朮，
熟地各一斤，五味，茯苓各半斤，乾薑一兩，川椒五錢，或用砂仁末，
亦可麻油熬，黃丹收，糯米炒，熨腹，助脾運。</p>
<p>耽酒好色以傷肺氣，漫憶山人之雲母。</p>
<p>宜戒酒色。雲母能補肺，用雲母四兩，油熬丹收，可通治內外症。
凡熱在上焦，咳而有濁唾涎沫，為肺痿，若口中辟辟燥咳，咳則胸中隱隱痛，
為肺癰，雲母膏治肺癰，用雲母，燄硝，甘草各四兩，槐枝，柳枝，桑白皮，
側柏葉，橘皮各二兩，川椒，白芷，沒藥，赤芍，官桂，當歸，黃芪，血竭，
菖蒲，白芨，川芎，白蘞，木香，防風，厚朴，桔梗，柴胡，黨參，蒼朮，黃芩，
草龍膽，合歡，乳香，茯苓各五錢，清油熬，黃丹收，松香二兩，攪勻攤，
另用水銀二兩，彈於膏上，臨用刮去水銀，貼，《寶鑒》方有附子，
良薑各五錢，同熬，并治腸癰及癰毒， 瘰癧，骨疽，內疽，乳癰，五發，
發背，折傷等，以敗蒲煎水洗貼。凡酒色過度，虛勞少血，津液內耗，
心火自焚，遂使燥熱乘肺，咯唾膿血，上氣涎潮，須用六味地黃藥料，
加橘紅，貝母，黃柏，知母。又，肺虛氣促氣喘，或吐唾血，將成肺痿證，
紫菀，黃芪，白芍，甘草，人參，麥冬，當歸，五味子，二方可併熬。清肺膏，
治肺病并失音者，黨參，陳皮，貝母，半夏，桔梗，茯苓，桑白皮，知母，
枳殼，杏仁，款冬，麥冬，地骨皮，黃芩，生地各一兩，黃連炒，木通，五味，
蘇子，訶子肉，菖蒲，甘草，生薑各五錢，枇杷葉，百合各四兩，油熬，丹收，
阿膠八錢，攪，貼胸，若腎虛失音者，宜黨參，川芎，當歸，熟地，白芍，
茯苓，菟絲子，五味子，杜仲，巴戟天，橘紅，半夏曲各一兩，牛膝，白朮，
破故紙，葫蘆巴，益智仁，甘草各五錢，菖蒲三錢，加姜棗，油熬，貼臍下，
蓋納氣歸腎則咳嗽減，而氣以增，其聲自出矣。按，心為聲音之主，
肺為聲音之門，腎為聲音之根，凡治失音，以清肺膏貼胸口，
此膏貼臍下最妙，即貼法也，凡諸病之宜兼治者，照此推。補肺膏，治肺虛，
或痰或血或痿，并一切滋陰降火皆宜，實虛癆通用方也，鱉甲全個，
先熬去渣，入黨參，元參，黃芪，紫菀，天冬，麥冬，熟地，生地，地骨皮，
山藥，貝母，知母，百合各二兩，柏子仁，黃柏，白芍，橘紅，丹皮，桔梗，
赤苓，杏仁，香附，當歸，五味，秦艽，花粉，黃芩炒，黑山梔，杞子各一兩，
柴胡炒，鬱金，白朮，川芎，蒲黃炒，桑皮炙，黃連，半夏，膽星，
甘草各五錢，蘇子三錢，薄荷二錢，牡蠣八錢，烏梅七個，油熬，丹收，牛膠，
白芨二兩，調，清熱降氣，瀉正是補，若專補則助火。</p>
<p>負重鬥力以傷肝血，莫希王者之寄奴。</p>
<p>宜戒負重鬥力。寄奴能合金瘡。補肝膏，治肝虛氣血為病者。
或有隱痛并宜，亦虛損通用方也，鱉甲全箇，先熬去渣，入黨參，生地，熟地，
杞子，五味子，當歸，萸肉各二兩，黃芪，白朮，白芍，川芎，醋香附，山藥，
棗仁，靈脂各一兩，柴胡，丹皮，黑山梔，龍膽草，瓜蔞，黃芩，茯苓，木通，
羌活，防風，澤瀉，生甘草各七錢，黃連，續斷，吳萸，陳皮，半夏，
紅花五錢，薄荷，官桂各二錢，烏梅五個，油丹熬，牛膠三兩，攪。按，
肝實火旺者，有柴胡，黃連，香附，青黛，甘草方; 肝虛陰血耗竭，面色黧黑，
耳聾目暗，腳弱腰痛，小便白濁，有當歸，鹿茸，烏梅肉，萸肉，麝香方，
肝傷有瘀積，有柴胡，大黃，瓜蔞根，當歸，桃仁，紅花，炮山甲方，
俱可臨症酌量加用。</p>
<p>茍調以胎之呼吸。</p>
<p>即胎息也。任脈通肺以繫臍帶，故兒在胎中，隨母臍為呼吸也，學胎息者，
須想其氣出從臍出，氣入從臍入，調得極細，然後不用口鼻，但以臍呼吸，
數至八十一或一百二十，乃以口吐氣出之，能胎息可入水。又，眼視鼻，
鼻對口，口對臍。想其出入，可降心火入丹田，亦名胎息，此法甚簡而效。</p>
<p>而氣自納於臍。</p>
<p>氣歸臍為息，神入氣為胎。</p>
<p>不必擦腳之餅也。</p>
<p>縮陽秘法，水蛭預取九條，陰乾七夕，同麝香蘇合丸研，蜜調作餅，
臨臥擦左腳心，降心火，此回春方。</p>
<p>能導其脈之流行，而血自歸於經，奚庸塗項之膏也。</p>
<p>按，治咳紅導引法，坐定丌子上，以雙手搭項，蹲身閉氣三七口，
如氣稍急，微微放之，放而又閉，日行五次，兼用運功法良，念數日，縧胸前推開，
次運湧泉水洗心，或封固臍凝守，此方推胸，洗心，固臍之法，須以意會。
衄血用前洪寶膏塗項，能截血路。少林推之，在手塗臂，在足塗腿，名截血膏，
能者亦可更推。</p>
<p>或衝而攻減，萬春以平其逆，可代三和之散焉。</p>
<p>萬春膏治肝胃氣，痞塊，癥瘕，鶴膝，疝氣，脾虛泄瀉，一切內症疼痛，
跌撲閃挫，風氣，桑，槐，柳枝各四斤，麻油四斤，熬，鉛粉收，桃枝攪，
另用生大黃兩半，白芷，當歸，紅花，防風，羌活，獨活，生香附，南星，
木瓜，佛手，乳香，沒藥，沉香，丁香，木香八錢，白芥子二錢，肉桂五錢，
麝一錢，研末，和入膏內，忌火，如火衰泄瀉，加硫黃，痞加米炒斑⿱敄毛，
去頭足，糝貼，原方有黃芪，川烏，牛膝，麻黃，茜草，無香附，木瓜，佛手，
此從張刻減本，然原方力大。三和散治諸氣鬱滯脹痛，用羌活，木瓜，沉香，
木香，紫蘇，川芎，厚朴，甘草，陳皮，檳榔，白朮之屬。又，
熱結血閉有三和湯，用生地，白芍，當歸，川芎，連翹，大黃，芒硝，薄荷，
黃芩，梔子，甘草，乃合四物，調胃承氣，涼膈為一方者，如治氣鬱血閉，
可併用熬貼，兼表裏寒熱升降補瀉之妙，此又從前人集方之法，
而更推之者也，凡膏方，皆可倣此推。</p>
<p>或溢而泄增，十灰以止其狂，可抵七生之飲焉。</p>
<p>治嘔血，吐血，咯血，嗽血及虛勞大吐血，十灰散，大薊，小薊，柏葉，
荷葉，茅根，茜根，丹皮，椶皮，大黃，梔子黃等分，燒灰，加藕汁，萊菔汁，
金墨汁調用。治血崩及一切失血，十灰散，黃絹，馬尾，藕節，艾葉，蒲黃，
蓮蓬，油頭髮，陳棕，赤松皮，新棉，皆燒灰，以醋煮糯米，取湯為丸用。
竹林崩漏散，用藕節，柏葉，艾葉，陳棕，大小薊，丹皮，山梔，胎髮，瓜蔞，
燒灰，仝。三方臨症酌量，十灰亦不必全，皆以生地，當歸，川芎，白芍，
蒲黃，白芷，荊穗。地榆，甘草，皆炒過，煎湯入醋少許，下廣膠化開，
加炒黃丹收，調十灰，貼心口，臍下。附治諸血方以備用。舌衄，心火也，
木賊草煎水嗽立止，一用黃連，連翹，竹心煎嗽，或烏賊骨，蒲黃炒，研塗舌，
或用黃柏，槐花糝，或用茅根，車前子，髮灰吹擦，舌出血如泉，五倍，
牡蠣粉，白膠香塗。齒衄，胃火也，齦屬胃，齒屬腎，二經相併，血出於縫，
用綠袍散，黃柏，青黛，薄荷，芒硝，冰片糝，胃熱口臭者，大黃，生地片貼，
腎虛者，青鹽，香附，草烏，皂角炒，研擦，或絲瓜藤，或絲瓜絡燒灰擦，
旱蓮草研末擦，地骨皮，杞子，麥冬湯嗽，竹葉，白鹽煎嗽，
有服輕粉而齒衄者另治。耳血，生地汁滴，或蛇蛻灰吹，并治乾痛，
亦有加海螵蛸，乾胭脂燒灰吹者，或陳皮炒黑，加燈草灰，或龍骨煆研，
加枯礬吹，并治膿耳一切。鼻血，蒲黃炒，或血竭末，或油髮灰末，
或人中白末，吹鼻，或枯礬，龍骨，麝香，以濕紙包藥塞鼻，餘見前傷寒。
九竅出血，小薊，百草霜，香附，蒲黃炒，擦牙并糝出血處。肌衄，硃砂，
寒水石，麝香，研撲，或煮酒壜紙，揉碎如楊花，攤之立止，
此症血從毛孔出，亦名脈溢，乃虛極有火也。指縫出血，多年糞桶箍燒灰，
吹。膕中出血，虛也，髮灰糝，凡血皆可用。孔竅出血，山甲末糝，
此物最能補漏。金瘡出血，麻黃，細辛敷。破傷經絡出血，靈脂末糝。臟毒，
榆皮，冷茶敷。腸風，馬兜鈴藤，穀精草，三棱，烏頭煎洗。血崩，
燒漆器令聞，或舊毡條，或棉花胎坐身下，或黑驢糞燒薰，危急者，黃丹，
鉛粉絹包塞，以線帶住，止即去之，又有燒大敦穴法，
再發仍於原處燒之自止，大敦，肝穴也。凡止血，以藕汁調金墨用，
及吹髮灰，百草霜，草紙灰皆驗。麻油浸，胭脂嗽，或生地塞，鬱金塗，
三七塗，韮菜炒熨，皆妙。下部宜槐花，地榆煎洗。痔瘻出血，血竭末糝。
治血七生飲者，即生地，生荷葉，生韮菜，生茅根，生藕節各一兩，生薑五錢，
取汁，加墨汁用者，乃四生飲加味。</p>
<p>生血者氣，氣結成痰，幻增百怪，擦控涎丸而運之。</p>
<p>痰者，津液之異名，潤養肢體者也，肺曰痰，脾曰涎，胃曰飲，痰原於腎，
動於脾，客於肺，水升火降，脾胃調和，痰何從生，痰與飲別，稠濁為痰，
清稀為飲，痰由肺虛，火炎薰灼而成，故稠濁，飲由脾虛水停不散而成，
故清稀，痰宜降氣，清熱，益陰，滋水，飲宜燥濕，利水，行氣，健脾。
肺喜涼潤，惡濕燥，以二母，二冬，地黃，桔梗為要藥。
脾喜溫燥，惡寒潤，以二朮，星，夏為要藥。痰有十，風痰，寒痰，濕痰，
熱痰，老痰，鬱痰，氣痰，食痰，酒痰，驚痰也。寒痰清，濕痰白，火痰黑，
熱痰黃，老痰膠，風痰青而光，陰虛多黏痰。飲惟清水，或青，黃，黑，綠，
酸，辣，腥，臊，鹹，苦皆是，飲有五，流於肺為支飲，肝為懸飲，心為伏飲，
經絡為溢飲，腸胃為痰飲也，懸飲亦謂流飲，又有留飲，癖飲，
總由飲食水漿乖時失度所致，令人咳逆，倚息短氣不得臥，形如腫，
脅間動搖，漉漉有聲，咳嗽引痛，膈滿嘔吐，喘咳，發熱惡寒，腰背痛，
目淚出，或身惕瞤，體重，背冷，四肢歷節痛。凡痰症，初起頭痛發熱，
類外感表症，久則潮咳夜重，類內傷陰火，痰飲流注肢節疼痛，又類風症，
但痰症胸滿，食減，肌色如故，脈滑不勻不定為異，凡有痰者。
眼皮及眼下必有烟灰黑色，痰症與火症別處，痰有形，火無形，腫而痛者痰，
痛而不腫者，火也。古云十病九痰，又曰，暴病多屬火，怪病多屬痰，
王隱君滾痰丸，用大黃，黃芩，礞石，焰硝煆，加硃砂，沉香。丹溪加陳皮，
半夏，白朮，茯苓，人參，甘草，薑汁，竹瀝，為達痰丸。又，
朱丹溪有控涎丹，用大戟，甘遂，白芥子，行水健脾，治痰之本。或加大黃，
芫花，黃柏，南星，半夏，蒼朮，枳實，陳皮，紅花，杏仁，桃仁，神麯，薑汁，
竹瀝，皂角，明礬，或加芫花，葶藶，巴豆，黑丑。
王《全生》用控涎丹敷附骨疽，鶴膝風，或酒，或蜜，或醋調用。又，
汪本消痰消核膏，用甘遂，南星，半夏各一兩，麻油熬，下麻黃，大戟，
僵蠶四錢，白芥子五錢，藤黃六錢，樸硝七錢，黃丹收貼。
則皆用控涎法而變通者也。控涎丸，治風痰，熱痰，濕痰，食積痰及痰飲，
流注，痰毒等症，惟陰虛之痰與冷痰勿用，蒼朮，生南星，生半夏，
甘遂各二兩，白朮，芫花，大戟，大黃，葶藶，黃柏，黃芩，黃連，梔子，枳實，
陳皮，青皮，香附，靈脂各一兩，連翹，桔梗，薄荷，白芷，赤苓，川芎，當歸，
前胡，鬱金，瓜蔞，檳榔，靈仙，羌活，防風，蘇子，皂角，明礬，白芥子，
蘿蔔子，僵蠶，全蝎，木鱉仁，延胡，細辛，菖蒲，雄黃各七錢，白附子，
草烏，木香，官桂，黑丑，吳萸，巴仁，紅花，乾薑，厚朴，輕粉，炮甲各四錢，
研，薑汁，竹瀝各一碗，牛膠一兩，水煎和丸，硃衣，臨用，薑汁化開，
擦胸背，手足心，痰自下，或加黨參，犀角，此方用生薑半斤，槐，柳，
桑枝各二斤，鳳仙花莖，子，葉全一株，麻油先熬，入前藥熬，黃丹收，
加石膏，滑石各四兩，攪，貼，亦治百病。附方，凡痰塞者皂角一斤，
生甘草一兩，黨參五錢，百草霜三錢，陳酒熬膏，臨用加薑汁調，塗頸，
名黑龍膏，又，治中風，驚風，乳蛾等症，延胡煆二錢，牙皂十四枚，
青黛六分，麝一分，清水為錠，名青金錠，臨用水磨滴鼻，凡痰熱皆可塗心口。
餘見前。</p>
<p>水泛則制其水，</p>
<p>脾虛不能克制腎水，水泛為痰，唾而不咳者。宜八味丸藥料熬膏。貼臍下。
或用滋腎膏加藥。</p>
<p>配氣者血，血流變汗。危見諸虛，塗鎮液丹而斂之。</p>
<p>水穀之清氣，依脾而上升於肺，其至清而至精者，由肺而灌溉乎四體，
而為汗液津唾，助血脈，益氣力。生生不已，其清中之濁者，
下入膀胱而化為水也。腎主五液，入心為汗。又，汗為心之液，心動則汗出。
陸云，諸汗。心腎兩虧病也，然有風寒暑濕之邪，有五臟之虛宜辨。汗即血也。
故古云，奪血者無汗。奪汗者無血。風傷衛故有汗，表氣虛亦多汗，
風濕多自汗，暑病多自汗，濕與熱合邪，汗出不休而身軟。又，
火氣上蒸胃中之濕，亦能作汗。寤而汗出曰自汗，屬胃陽虛，宜補陽固衛。
寢而汗出曰盜汗，屬腎虛有火，宜滋陰降火。凡熱邪乘陰虛出者，
汗熱。寒邪從陽虛出者，汗冷。又，痰症，冷汗自出，津津浹背，
又有頭汗分部位看，額心，鼻脾，頰腎。左顴肝，右顴肺，若齊頸而還，
血証，手足汗屬胃熱，心口獨有汗，屬心勞過度，柔汗，絕汗也。
治外感風邪自汗。羌活，防風，川芎，白芷，白朮，黃芪，桂枝，白芍。甘草，柴胡，
黃芩，半夏各五錢，油熬丹收，貼心口，即實表法也。按，去黃芪，白朮，桂枝，
加蔥，薑各一片，麻黃，蒼朮，杏仁各一兩，熬，即發表。治自盜諸汗，
生黃芪二兩，白朮，棗仁，熟地，當歸，白芍，柏子仁，麻黃根各一兩，
五味子，防風，龍骨各五錢，牡蠣粉一兩五錢，赤石脂一兩二錢，共研末，
用紅棗肉，黑小豆，浮小麥各一兩，煎汁，化牛膠五錢，和丸，名鎮液丹。
臨用酌以開水磨，塗心口，亦可用麻油熬膏，黃丹收貼。按，陳修園曰：
衛外之陽不固而自汗，則用耆附，脾中之陽遏鬱而自汗，則用朮附。
腎中之陽浮游而自汗，則用參附，若陰虛火擾之汗，則倍用黃芪，加當歸，
生地，熟地，黃連，黃柏，黃芩，如熬膏糝藥，可以此為法，又，痰加半夏，
濕加羌活，臨症斟酌，總期愈病，不徒好為高論。附方，陰汗腎虛陽衰者，
蛇床子酒炒，白礬，陳醬，煎洗。血汗，髮灰撲，或郁李仁研，生梨汁調敷。
按，郁李仁破血，或用其敷法，而酌易以他藥亦可，篇中存方以備法，
往往有其取法，而不取其藥者，識者察之。</p>
<p>津脫則益以津。</p>
<p>《經》曰，津脫者腠理開，汗大泄，故用津調藥以補之，此即法也。治自汗，
首烏末津調，塗臍，或用鬱金末，臨睡津調，塗兩乳上。盜汗或用黃柏末，
通治自汗，盜汗，五倍末津調，塗臍，或加枯礬。附方，治一切虛汗，盜汗，
自汗及漏風等汗泄不止，諸藥不效者，麻黃根，白朮，藁本，牡蠣，
龍骨五錢，糯米粉二兩，冰片五分，撲，可參用。誤用麻黃，汗出不止，
將病人頭髮浸水，并用撲法。按，腎主五液，分化五臟，入心為汗，入肝為淚，
入脾為涎，入肺為涕，自入為唾，症詳醫書。</p>
<p>痰奚由生，汗不再泄，榮中而衛外。</p>
<p>榮者，水穀精氣上注於肺者也，衛者，其悍氣也，血為榮，榮於內，氣為衛，
衛於外，榮衛失度，血氣妄行，喪生之本也。榮氣之行，自太陰肺始，
徧行臟腑，其行也，以息往來，一周於身，無晝夜陰陽之殊也。
衛氣寤則行陽，寐則行陰，皆從足少陰腎始，至平旦與榮會於手太陰，
故少陰病，但欲寐。邪氣客於五臟六腑，則衛氣獨衛其外，
行於陽不得入於陰，則陽盛陰虛，故目不瞑。又，留於陰不得行於陽，
則陰盛陽虛，故目閉，半夏能和胃而通陰陽。又，氣行脈外，血行脈中，
相并周流，寒濕搏之，則滯凝而行遲，為不及，火熱搏之，則沸騰而行速，
為太過，氣鬱邪入血中，為陰滯於陽，血鬱邪入氣中，為陽滯於陰，
致生百病，癰生六腑，疽生五臟，亦由陰陽相滯而成也，川芎，
當歸能和血行氣而通陰陽。仲景桂枝湯為風寒調和營衛之方。又，
養榮湯為大補氣血之方，均可為法。按，十全大補藥料加陳皮等分，
遠志減半，油熬丹收，貼，可治內外諸虛症。</p>
<p>火降而水升。</p>
<p>二句總上。凡陰陽損傷，皆因水火不濟，故但以調和心腎為主，兼理脾胃，
使水升火降，則飲食進而精神氣血自生。治勞損心腎，虛而有熱者，生地，
熟地，山藥，茯神三兩，當歸，澤瀉，黃柏兩半，山萸肉，杞子，牛膝，丹皮，
黃連，生甘草，龜板，鹿角各一兩，麻油熬，黃丹收，硃砂一兩，攪勻，
攤貼胸口，丹田，即古庵心腎丸方也，若虛而有寒者，菟絲子三兩，牛膝，
熟地，肉蓯蓉，附子，鹿茸，黨參，遠志，茯神，黃芪，山藥，當歸，龍骨，
五味各一兩，如前熬貼，即究原心腎丸法也。又，黃連，肉桂同用，
能交心腎於頃刻，或用蜜丸填臍，膏蓋，或糝膏貼。</p>
<p>胃主水穀而納，</p>
<p>以下申言六腑。胃為水穀之海，水穀皆入胃，臟腑皆稟氣於胃，
五味各走其所喜，酸先走肝，苦先走心，甘先走脾，辛先走肺，鹽先走腎，
穀氣，精液已行，榮衛大通，乃化糟粕以次傳下。大腸主津，小腸主液，
胃氣不足，二腸無所稟受，則津液涸焉。飲食入胃，則胃實而腸虛，食下，
則腸實而胃虛，更虛更實，故氣得上下而無病。</p>
<p>何惡心嘔噦，噫醋（熱）吞酸（寒）食少是慮。</p>
<p>胃腸之症，不思飲食，胸腹脹痛，嘔噦惡心，噫氣吞酸，面黃肌瘦，
怠惰嗜臥，常多自利。前有健脾膏。禦寒暖胃膏，生薑汁熬，入牛膠化開，
以乳香，沒藥收，糝花椒貼，并治腰背冷痛，但須入黃丹方黏，此方加蒼朮，
厚朴，陳皮，甘草，即平胃散也，治脾胃不和，惡心嘔噦，噫醋吞酸等症，
再加白朮，神麯，麥芽，即養胃進食方也，再加黃連，吳萸，香附，良薑，
官桂，白芍，當歸，油丹煎膠，攪，名和胃膏。按，胃氣者，清純沖和之氣，
惟與穀食菜果為宜，藥各有偏性，雖參耆之性亦偏，東垣云，胃病調其飲食，
適其寒溫，澄心息慮，以待真氣之自復，至言也。故凡胃病，
或病後調理胃氣，當遵東垣之說，但調其飲食，或以和胃膏貼胸，
庶不礙乎清純沖和之氣，而元可復也，胃痛方見下。</p>
<p>腸（小腸）泌清濁而出，</p>
<p>胃中腐熟水穀，滓穢傳入小腸上口，自小腸下口泌別清濁，
水液入膀胱上口，滓穢入大腸上口，小腸有氣則小腹痛，有血則小便澀，
有熱則莖中痛，大腸寒則腸鳴飧泄，熱則出黃如糜。
膀胱或云有上口而無下口，一云上下俱有口，上系小腸，下聯前陰，
中有胞藏，水氣化而為尿。膀胱熱結，小腹苦滿。胞轉，小便不利。又，
膀胱冷則濕痰上溢，而為多唾，小便淋瀝，或遺尿。</p>
<p>詎飧泄黃糜（大腸），遺淋不利（膀胱，俱詳見前），水短為憂。</p>
<p>老人小水短為病進，又，尿數，陽衰也。五淋，亦曰八淋，大抵不外腎虛，
膀胱熱，冷淋，千百之一也，初則為熱為血，久則煎熬津液，為膏，砂，石也，
宜戒鹽，熱淋，血淋，散血利小便，膏，砂，石等淋，開鬱行氣，破血滋陰。
治法：熱淋，瓦松煎洗小腹，沙石淋，地榆煎浴腰腹，血淋，麻根，髮灰，
車前子，地骨皮煎洗。通淋膏，通治膀胱積熱，淋秘尿血等症，元參，麥冬，
當歸，赤芍，知母，黃柏，生地，黃連，黃芩，梔子，瞿麥穗，萹蓄，赤苓，
豬苓，木通，澤瀉，車前，甘草，木香，鬱金，萆薢，亂髮各一兩，油熬，
黃丹收，滑石八兩，攪勻，貼臍下。沙石淋及一切淋屬虛者，并治冷閉，
小便不通，初起熱者勿用，久則雖熱亦虛，非此不治，用白蔻，砂仁，胡椒，
川椒各末一錢，入小布袋內，以好燒酒熬極滾熱，沖入包袋內，
即套上陽頭薰之。冷淋寒戰後溲，用胡椒煎湯，浴腰腹。治膀胱虛，小便不禁，
附子，乾薑，赤石脂，塗臍或糝膏貼，并治飧泄不化，又，遺尿，龍骨煆，末，
醋調敷臍。</p>
<p>夜臥蚤起，無厭於日。</p>
<p>見《內經》四氣調神法，此二句言夏。無厭者，謂無日長生厭也，按古訓，
凡人皆宜早起，故節取此。</p>
<p>陰平陽秘，我體常春（見丹溪，色欲箴，），氣血既和，精神自旺，祇如平人，
即為無病。</p>
<p>平人吃得下，疴得出，睡得著，即無病，若程子言，我能吃飯。睡覺，
乃聖賢無欲之功，不可同日而語。</p>
<p>然百體固稟令於心，而諸臟皆取決於膽，</p>
<p>補言膽與心陪說者，心膽仝一治也。又，膽與肝亦仝一治，膽，敢也。</p>
<p>將軍之官，清淨之府，養心裁紅布抹其胸。</p>
<p>今人以紅布抹胸，云可養心血即是。</p>
<p>既裝以養心之藥，</p>
<p>如以丹參，龍齒，遠志，茯神，柏子仁，棗仁，紅花，菖蒲，硃砂之類裝入。
抹胸中亦妙。</p>
<p>溫膽炙青布熨其目，</p>
<p>膽虛不眠，新青布烘熱，熨兩眼，青布代青黛用，肝竅在目，
膽脈又起目銳眥也，或黑豆蒸熱，盛囊枕之。黑豆補肝。又，膽脈循頸也，
耽睡，用鼠目煆，和魚膏點眼，皆取不睡，此類方不必盡驗，
然可識古人用藥并施治之意。</p>
<p>亦浸以溫膽之煎。</p>
<p>用溫膽湯藥料煎浸青布，炙乾再熨。</p>
<p>枕虎頭而除魘，夢寐無驚。</p>
<p>心虛多魘，枕虎頭，或帶犀角，或佩麝香蘇合丸之屬，貼補心膏。</p>
<p>著蛛絲而療忘，謀慮自定。</p>
<p>七夕以蛛絲著衣領中，巧能療忘。又，丁酉日遠志著巾角中，仝。此類方，
今醫所笑為兒戲者，然遠志交通心腎藥也，何以不用服而用著，
又何以用丁酉日，此中當自有妙理，惜後人不解耳，姑存此以待善悟者。</p>
<p>憫勞法天王之丹。</p>
<p>血虛而煩熱，口乾者，生地二兩，黃連一兩，黨參，元參，丹參，歸身，
天冬，麥冬，遠志，柏仁，棗仁，茯神，桔梗，五味五錢，油熬，丹收，
硃砂一兩，攪勻貼。一加熟地，杜仲各一兩，菖蒲，甘草各五錢，
即天王補心丹法也，肝加膽南星。</p>
<p>解煩效地仙之散，</p>
<p>心虛則煩，肝腎肺虛而邪攻之亦煩，地骨皮與逍遙二散皆肝家得力之劑。
地骨皮二斤，麻油熬，丹收，貼，或加人參，麥冬，防風，甘草各一兩，
烏梅三個，同熬，或地骨皮同丹皮四物熬，皆地仙散法也。</p>
<p>自上至下而總括三部，</p>
<p>即三焦也，三焦指腔子而言，乃臟腑空處是也。心肺無上焦，
何以宗主榮衛，脾胃無中焦，何以腐熟水穀，肝腎無下焦，何以踈泄津液，
無形而有用，主持諸氣。原者，三焦之尊號，臟腑病皆取原穴，如肺太淵，
心大陵，肝太衝，脾太白，腎太溪，詳《難經》。三焦約用松，陳，木，檳，
牽牛。</p>
<p>由內及外，而兼列雜篇。</p>
<p>上言“內景“，以下乃合“外形“，與“雜篇“而併言之。</p>

<h1>身形五官</h1>
<p>形統於首，治周其身。</p>
<p>下文自首以次遞論。</p>
<p>頭面諸疾，皆失升降之故。</p>
<p>凡頭面諸疾，皆百邪上攻，胸脅間病，皆百邪上衝，腸胃間病，
皆百邪下流而傳入，不然，則血氣失升降之常，陽當升而不升，
陰當降而不降，識病機括，盡於此矣。按，六陽皆會於頭面者，
手太陽小腸脈，從缺盆貫頸，上頰至目銳眥; 手少陽三焦脈，從缺盆上耳，
上角以屈，下頰至䪼; 手陽明大腸脈，從缺盆上頸，貫頰交人中，
上挾鼻孔也; 足太陽膀胱脈，起於目內眥，上額交巔上; 足少陽膽脈，
起於目銳眥，上抵頭角也。又，足陽明胃脈，起於鼻交頞中，入齒挾口，
環唇循頰車，上耳前過客主人，維絡於面，故面病專屬胃，
六陰脈皆至頸而還，惟厥陰與督脈會於巔，古有升降散，可倣用藥。</p>
<p>中庭各部，隱藏凶吉之分。</p>
<p>自鼻直上髮際曰天中，天中下曰天庭，即額也，天庭下曰司空，
司空下曰印堂，在兩眉間，亦曰闕，兩額角曰方廣，皆命門部位，占病吉凶，
如黑色出天庭主凶，後有一枝梅貼法。自額而下，闕上屬首，咽喉之部分也。
自闕中循鼻而下鼻端，屬肺，心，肝，脾，腎五臟之部分也。自內眥挾鼻而下，
至承漿，屬膽，胃，大小腸，膀胱六腑之部分也。自顴而下頰，則屬肩，臂，
手之部分也。自牙車而斜下頤，屬股，膝，脛，足之部分也。額屬心，鼻屬脾，
左顴肝，右顴肺，頤腎，兩眉心候肺，兩眼中為明堂，候肝，鼻尖候脾，
鼻尖兩旁候胃，肝位兩旁候膽，肝膽位下，鼻之兩旁，候小腸，
兩顴之下候腎，腎下候大腸，心旁候膻中，胞絡，人中候膀胱，三焦無部位，
上焦寄於肺，中焦寄於脾，下焦寄於膀胱也。五色獨決於明堂，黃為濕，
赤為火，青為風，黑為痛，白為寒，相生則吉，相克則凶，沉濁為內為裏，
浮澤為外為表，察浮沉以知淺深，察澤夭以觀成敗，生克者，
如脾病黃為正色，見紅為火生土，吉，見青為木克土，凶，夭者，枯也。
凡色貴有神，謂黃明而有光彩，隱於皮膚之內，如脈之有胃氣也。
餘詳見《鑑》本。</p>
<p>腦為髓海，靈之所存，空則眴，而冷則遺。亥筋益其髓。</p>
<p>腦為上丹田，藏氣，心為中丹田，藏神，臍下三寸為下丹田，藏精之府也。
背後有三關，腦後曰玉枕關，夾脊曰轆轤關，水火之際曰尾閭關。
人諸髓皆屬腦，故上自腦，下至尾（骶）骨，皆精氣升降往來之道路也，元宮者，
元神之室，靈性之所存也，即泥丸官，腦有餘則輕勁多力，不足則腦轉耳鳴，
脛痠眩冒，目無所見，風邪中項，乘虛隨眼系入腦，則腦轉而目眩。腦冷，
髓不固，多遺精。按，人以腦為主，而奇恒之府腦為首，外治貼法，
百會穴至要。又，《千金方》膏肓，三里，湧泉三處，百病皆治，膏藥亦仝。
腦病，豬脊筋，晒乾，炙，研㗜，腦痛，桃葉作枕，蟲自鼻出。</p>
<p>鼻曰神廬，息之所運，流則鼽而凝則齆，辛苞和其神。</p>
<p>《黃庭經》名鼻曰神廬，言鼻為神氣出入之門也，五氣入鼻，藏於心肺，
心肺有病，則鼻不和，鼻流清涕曰鼽，屬肺寒，辛夷去毛皮，細辛，川椒，
乾薑，川芎，吳萸，附子七錢半，皂角屑五錢，桂心一兩，豬油十兩熬膏，
以苦酒浸前八味，取入豬油膏內，熬附子黃色止，棉裹塞鼻，效。
若鼻流濁涕曰淵，即腦漏，乃膽移熱於腦，亦外寒內束熱之症，用辛夷五錢，
蒼耳子二錢半，白芷一兩，薄荷葉五分，研，搐鼻，或單用蒼耳子，或藿香嗅，
或山鴿翎毛灰三錢，揩漆布一口，燒灰加冰片吹，鼻齆，風寒客於頭腦，
而氣窒不通也，黃連，瓜蒂，赤豆，冰片末，吹，并治瘜痔。按，
《呂氏春秋》氣鬱則為鼽為窒，附方，鼻窒痛，杏仁，白芷，細辛一錢，
全蝎二個，焙，末，麻油調敷。鼻瘜，鼻痔相類，皆肺熱也，窒塞疼痛，
辛夷二兩，木通，木香，杏仁，白芷，細辛五錢，以羊髓豬油二兩，和藥熬膏，
入冰片，麝香為丸，棉裹塞鼻，中消或瓜蒂四錢，甘遂一錢，草烏尖，枯礬，
白螺螄殼灰五分，麻油調勻，納鼻化水或搗芫荽塞，鼻疳，兒茶，雞肫皮，
乳香，沒藥，焙，研末搽，如爛通鼻孔者，煆鹿角，枯礬一兩，髮灰五錢，
花椒水洗後，搽瓦松末，收口。鼻瘡，杏仁油和鹽塗之。按，老人清涕，
有大蒜搗，貼足心法。濁涕，有香附，蓽茇，大蒜搗餅，貼囟門，熨斗熨法。
皆可以法推用。又，鼻流清濁涕，鍼灸多取百會，上星，風府，風池，風門，
大椎等穴，膏藥貼法，亦與鍼灸通。</p>
<p>眼司乎視，其障也。</p>
<p>臟腑精華皆稟於脾，注於目，心合脈，諸脈皆屬目，肝系總於目，
然光彩則本乎腎水。白屬肺，黑屬肝，上下瞼屬脾，內外眥屬心，瞳神屬腎。
白輪赤，火乘肺也，肉輪赤腫，火乘脾也，黑水神光被翳，火乘肝腎也。
赤脈貫目，心火自甚也，眼無火不病，治法清心，涼肝，調血，順氣，
凡眼暴赤腫痛，畏日羞明，名外障，風熱傷血則赤作，實則腫，攻注則痛，
實症也，表症也; 久病昏花，細小沉陷，名內障，由血少所致，虛症也，
裏症也。實宜散風瀉火，虛則滋水養陰，然散風之中，必繼以養血，
以目得血而能視也，養陰之中更加補氣，以氣旺則能生血也。
河間謂目盲耳聾，鼻不聞臭，口不知味，手足不能運動，皆由元府閉塞，
而神氣出入升降之道路不通利也，故先賢治目昏花，用羊肝丸，以解肝鬱，
肝鬱解則目之元府通利而明矣。黃連之數，解熱鬱也; 椒目之類，解濕鬱也;
茺蔚解氣鬱; 芎歸解血鬱; 木賊解積鬱; 羌活解經鬱; 磁石墜邪下降;
蔓菁下氣通中; 皆治氣血鬱結目昏之法也。東垣，
丹溪用參耆四物等以助氣血運行，而元府更無不通利矣。又，眼無寒症，
初起宜發散，忌酸寒之藥點，切忌冷水洗。又，眼不點不瞎。亦忌冰，麝，金，
石之藥，頻點生火積熱為害。傷寒熱病後尤忌點，恐熱聚於目，未有不瞎者，
故此篇所錄，不專尚點。</p>
<p>脩其六事，</p>
<p>晉·范甯苦目疾，張湛書六事戲之曰，損讀書，減思慮，專內觀，簡外事，
早起晚，夜眠早，非但明目，乃亦延年，許學士評之曰，審如是而行之，
真明目之奇方也。按，《點眼論》云，內疾既發，非服不除，外疾既成，
非點不退，內外夾攻，方盡其妙，此方足以代內服，若不脩六事，
即內服藥亦何益乎。又按，《晉書》宣王童時，有目疾，華陀出其眼瞳，
去其疾而納之，敷以藥，此法妙極。今人亦有能出眼瞳而洗者，
惜不能如陀之去疾耳，然自是一種外治奇法，存參。</p>
<p>㗜硝蛻，</p>
<p>暴發眼痛，火硝四錢，黃丹，乳香，沒藥各二錢，雄黃一錢，研，含水吹鼻，
又，赤腫昏暗，羞澀痛癢，及翳膜努肉，眵淚拳毛等症，并傷風熱，
腦鼻痠疼皆治，用羌活，防風，荊芥，川芎，白芷，細辛，蔓荊子，薄荷，
躑蠋花各一錢，熟石膏，風化硝，黃連，青黛各三錢，鵝不食草五錢，研，
含水吹鼻。又，內外障㗜藥，麻黃根一兩，當歸一錢，為粗末，炒黑，
入乳香，麝香各少許，含水吹之，三方可併用，發散去盡濁涕，淚出為度，
前傷寒頭痛註，有鵝不食草方，可參。遠年攀睛翳障，五蛻散，指甲一分，
炮山甲，蟬蛻各五釐，蛇蛻分半，哺退雞蛋殼白皮二分，人乳，炒研，
每用三釐，含水吹不患一邊鼻，一方，吹後再以錫作眼鏡合之，
三次血絲翳障皆落，或加鵝不食草，蝟皮炒各三分，桔梗四分，麝三釐。又，
川芎，白芷，防風，荊芥，羌活，細辛，藁本，白菊花，石菖蒲，天麻，蔓荊子，
瓜蒂，赤小豆，漢防己，菟絲子，穀精草，當歸，川鬱金，熟石膏，乳香，
沒藥，雄黃，黃連，芒硝，蛇蛻炒焦，蟬蛻炒焦，山甲炮，哺退雞殼煆，
腦荷各五分，冰片，麝香各五釐，如前吹鼻。</p>
<p>洗連綠，</p>
<p>凡時氣赤眼，自外而入，非臟腑病者，不必服藥，薰洗足矣。黃連，川芎，
荊穗各一錢半，蔓荊子去膜一錢，五倍三錢，分三服，絹包煎，入瓶內，
紙糊口，挖孔，眼對之，俟溫并洗。風火眼神方，當歸，防風，杏仁各一錢，
銅綠，枯礬各五分，煎，露一宿，棉團蘸洗，一加荊芥，樸硝各一錢，
一加荊芥，赤芍，川連各一錢，飲食傷或便秘加大黃。風火爛弦眼，荊穗，
防風各五錢，苦參四錢，黃連，五倍，川芎，當歸各一錢，銅綠五分，
薄荷湯丸，熱水化洗，可以預合施濟。又，赤眼，黃連，皮硝，膽礬，歸尾，
桃仁，紅花各一錢，煎，黑帕罩洗。凡眼病，皆血脈凝滯為患，黃連，當歸，
赤芍，煎洗，血得熱則行也，雪水煎尤妙。眼癢，蟬蛻，菊花煎洗。
治努肉菌毒，一切目疾，川連，杏仁各一錢，歸尾，赤芍，地膚子，
菖蒲各二錢，羌活五分，白礬三分，煎洗。按，諸方藥料，併為一方，
用黃連為君八錢，薄荷七錢，皮硝六錢，芎，歸，荊，防，五倍子各五錢，
餘則三二錢，膠水為丸，熱湯化洗，治風火眼，甚驗。綠丸子即神仙碧霞丹，
治內障，當歸，沒藥各二錢，血竭，白丁香，硼砂各一錢，牙硝，乳香各五分，
研，黃連三錢，熬膏，和前藥為丸，銅綠二兩，衣，新汲水浸一丸，可洗數日，
如芡實大，或加冰麝各少許。又方，通治內外障，用爐甘石製，
黃丹炒各一兩，銅綠八錢，海螵蛸五錢，歸尾，沒藥，血竭，白丁香，硼砂，
牙硝，乳香，青鹽，輕粉，雄黃，元胡粉，膽礬，明礬，硃砂各一錢，
熊膽一分，冰片三分，麝一分，共研細末，用黃連一兩，同川芎，當歸，赤芍，
生地，柴胡，龍膽草，蕤仁，杏仁，蟬蛻，菊花，黃柏，五倍，羌活，防風，
木賊草各三錢，熬膏，槐，柳，桑枝各五錢，攪，令條盡為度，去渣，入蜜，
和前藥為丸，蜜不足加阿膠五錢，煎湯和藥，臨用熱水化洗，甚妙。
亦名碧霞丹。此方兼紫金膏，陰陽丹諸法，無熊膽以羊膽或膽星一錢代用。
老眼，桑皮，皮硝煎洗，或加黑豆，紅棗，菊花炒，紅棗納銅綠，明礬煆用。
亦妙。</p>
<p>塗丹朱。</p>
<p>赤眼腫痛，黃丹，白蜜塗太陽，或用土硃，石膏，冰片塗，二方亦可併用。
又，薄荷，防風，荊芥煎湯沃之，以山漆磨汁調塗四畔，
或用生薑汁調枯礬末，抹紙上，閉目合眼胞一時，如紅赤爛弦，
用川椒入豬油熬枯，以銅綠五錢，研如膏，敷眼胞，均可參。附方，摩風膏，
黃連，細辛，當歸，杏仁，防風，白芷，松香，黃蜡，小磨麻油，塗太陽，
掀腫膏，膩粉少許，黃蜡，代赭石研各五錢，細磁末，黃柏末各一兩，麻油熬，
塗腫處。清涼散血膏，治赤腫不能開，睛痛，熱淚如雨，紫荊皮，大黃，黃連，
黃柏，薑黃，當歸，赤芍，白芷，羌活，防風，細辛，南星，薄荷，五倍，蓉葉，
赤豆，花粉，菖蒲各五錢，共研末，以生地二兩，浸水絞汁調藥，敷眼胞四周，
并治撞打眼腫及外症，一切熱毒，一方加土硃，石膏各五錢，冰片三分，
無土硃用黃丹。按，諸藥研末，加牛膠化水，和生地汁為錠，臨用或井水，
或雞蛋清磨用，尤便。眼暗，肝虛也，柴胡，決明子，研末，人乳調，敷目上，
久久目視五色，眼見黑花，或黃白不定，肝腎虛，風上攻也，附子炮，
廣木香末各一兩，青鹽兩半，牛酥二兩，鵝油四兩，硃砂二錢，冰片一分，
熬膏，塗頂上。按，赤絲亂脈，有鯉膽一枚，黃連五分，調，飯上蒸透，入蜜，
塗敷目眥者。凡肝膽，皆治目，此方可以通用，如羊膽入蜜，青魚膽和蜜亦佳，
虛眼，黃連五錢，穀精草一兩，羊肝去筋膜二兩，蒸，同搗丸，陰乾，磨敷，
或加夜明砂，蟬蛻，木賊各一錢，當歸二錢，末，搗丸，東垣有圓明膏。</p>
<p>粉搓針煮，</p>
<p>玉餅子，用海螵蛸，蛤粉各一分，冰片五釐，黃蜡八分，搓丸，麻子大，
帶匾式，臨臥納眼眥，次日照水自落，亦名照水丸，一方去蛤粉，
加硃砂用同。七鍼丹眼藥，能除久昏，白菊花，川花椒各三錢，
膽礬三錢五分，青礬，銅綠各二錢五分，烏梅一個去核，新繡花針七枚，
將藥研細末，水調，同鍼入磁瓶內，封浸七日，隔水煮六個時辰，鍼化為度，
去渣取水點，此方奇效，眼方甚多，二方錄其新別者。按：點藥，黃連為主。
火眼，同雞蛋清攪如水點。虛眼，同人乳點。又，百病在眼者，黃連，人乳，
少加丁香煎注，尤得苦降，辛散，養陰之妙。陽症去丁香加樸硝，血虛加當歸，
氣虛加黨參，皆可。火眼熱脹痛，以人乳調黃連末，塗碗底，點艾於地，
覆碗熏之，以焦黑為度，飯上蒸過，清水調，隔紙透出黃水取點。又，黃連，
人乳同蕤仁熬點，少加炮薑炭，名乳汁煎。治冷淚者，其用炮薑炭甚妙，
可佐黃連之寒。眼翳，指甲磨人乳點，或象牙磨人乳點。小兒用胡黃連，
人乳敷足心。又，雀目，白犬乳點，或鷹眼或臘用鸐鵒眼灸，研，人乳調點，
并良。老眼，蕤仁同蜜熬點，女貞子熬點，龍膽草熬點，亦可加藥用。明眸膏：
蒼朮，柴胡，龍膽草，苦參，元參，生地，赤芍，歸尾，川芎，荊芥，防風，
麻黃，白芷，細辛，薄荷，大黃，芒硝，黃連，黃芩，黃柏，黑山梔，茺蔚子，
五倍子，決明子，蓖麻子，羌活，連翹，蓉葉，陳膽星，木鱉仁，杏仁，桃仁，
蛇蛻，蟬蛻，木賊草，山甲片，菖蒲，紅花，乳香，沒藥各一兩，羚羊角八錢，
犀角片二錢，丁香一錢，先用槐柳桃桑枝，枸杞根，竹葉，菊葉各半斤，
生薑一兩，麻油熬，去渣，入藥再熬成膏，黃丹收，石膏，黃蜡，松香各四兩，
羊膽二個，攪勻，糝冰片，貼太陽，并通治風熱症。附方：暑月行路，眼昏，
薄荷葉揉汁滴。赤腫，童便洗。雞蛋煮熟合眼胞，豆腐亦可，或生薑片貼四圍，
加瓦松搗敷亦可。眼起星，胡椒，韮菜，薺菜根，橘葉，菊葉，鵝不食草，
不拘，一味塞鼻皆可。又方，丁香，黑棗塞鼻不患一邊鼻，星斗上時去之。
爛眼，蠶砂，麻油浸，塗。黃連煎汁，以甘石收，敷。海螵蛸入冰片和敷。
血灌瞳神，熊膽點。真珠，水晶，琥珀，牙硝各五錢，硃砂一兩，冰片一分，
研點。迎風流淚，甘石，海螵蛸，冰片點。如冷淚，香附，蒼朮，椒目，麝，
吹鼻，或用前連乳蕤薑方。拳毛倒睫，鱉膽點。或木鱉仁，研，
棉裹塞不患邊鼻。或五倍末，蜜調，敷眼胞，自起。或薑黃，土硃，麝香，
烏金，紙灰，吹鼻，或草烏，南星，乾薑，桂枝塗足心，皆忌摘，
摘之復起更鞕，此症有服補中益氣者，亦有用乾蒼蠅研嗅，蝨子血蘸點者，
醫法無窮，學者須擴其眼界，每謂外治中多奇方，可悟格致之理通，
通人當以為然。蟹睛，鱓魚血曬乾蘸點。眼漏，流膿，閉目，熱牛糞敷胞上，
或柿餅搗塗。努肉，杏仁去皮尖，自己生嚼，點。雄麻雀屎，男孩乳調點，
努肉赤白膜，蛇蛻，麻油炒，勿焦，人乳調點。努急起遮眼，鐵鏽磨水滴，
努自開，切忌割。偷針，生地，南星，搗貼，蛇蛻皮貼，豬精肉貼，
白芨磨水點。痰核生於眼胞，推之移動，皮色如常，鞕腫不痛，醋磨南星敷，
或指甲擠出白粉即愈。珠菌，堅凝不痛，黃丹和鯉魚膽，熬膏點。
或醋磨櫻桃核搽，亦治痰核。眼癬，銅綠，膽礬塗，或加明雄塗碗上，以牙皂，
荊芥，薄荷，艾葉，捲紙撚，點，熏，升黃色搽。打傷眼睛，
用前散血膏敷四圍。眼突出者，豬肉糝當歸，赤石脂末貼。損目破睛，牛口涎，
日點黑睛，破者亦效。飛絲入目，磨濃墨塗。泥砂入目，嚼牛膝搓丸塞之，
淚裹砂出，左眼右嚼，右眼左嚼。石灰入目，生梔子煎濃汁頻洗。烟屎入目，
亂髮揉。箭頭入目，米糖點入，待其發癢，一拔即出。
小兒跌損，瞳神不正，石楠葉一兩，甜瓜蒂七個，藜蘆三分，末，吹鼻，
日三。按：人之五官最要，耳聾眼瞎，即不可以成人。至唇，齒，喉，舌，
尤為飲食所關，生之本也。雖曰外形，而內心存焉矣。其症最多，而其治最難，
故文中舉其要，註中更詳載之，以備臨症擇用。</p>
<p>耳司乎聽，其閉也。</p>
<p>耳，腎竅。腎和則聞五音。肺貫耳，亦聽聲。若勞傷氣血，兼受風邪，
損腎精銳，耳鳴而聾。耳鳴，元虛有火。耳聾，新聾多熱，散風熱，開痰鬱。
舊聾多虛，滋補兼通竅。左聾，忿怒動肝火，多婦人，宜當歸龍薈丸藥料。
右聾，色欲動相火，多男子，宜六味地黃丸藥料。左右聾，醇酒厚味動胃火，
宜防風通聖散藥料。凡耳病用膏倣此。傷寒耳聾及因病耳聾，非尋常可比。
經曰：精脫。又，仲景曰：陽氣虛。又或將發斑，不可不審。</p>
<p>摩其兩輪，</p>
<p>此修養法，亦可以去邪。</p>
<p>熏艾麝，</p>
<p>暴聾屬氣閉，艾末一兩，加磁石七錢，燒灰，珍珠煆五釐，麝少許，黃蜡融，
攤紙上，卷筒燒熏，氣通後，仍艾塞避風。又，蒼朮，削下尖上平式，插耳內，
艾燒之，耳有熱氣為度。或用檳榔，削尖，挖孔，納麝少許，插耳內，艾燒，
同。按：耳聾屬風熱者用風熱膏。</p>
<p>納杏冰，</p>
<p>通耳錠：巴豆，不去油，一個，斑⿱敄毛三個，麝少許，蔥涎和捏為錠，如麥形，
棉裹塞耳中，響如雷勿懼，二十七日，耳有膿水出，去錠。此方太峻毒，
宜用下方，治耳卒聾，蒲黃，細辛，神麯各五錢，研杏仁七錢，搗膏，
和捏為錠塞，或加椒目，冰片亦可。耳鳴而聾，屬肝火者，全蝎末，酒調滴，
聞水聲效，或同蔥涎搗塞。痰火，膽星研，酒調，裹塞。腎虛，削生烏頭塞，
或同菖蒲，棉裹塞，或煨生地，或搗熟地塞。久聾，蓖麻仁二十一個，
皂角肉半個，地龍一條，全蝎一個，遠志肉，磁石末各三錢，黃蜡溶，棉裹塞。
加雄黃，白礬半生半煆各五分，麝二分，蔥白三個，同搗塞，面壁坐，
或熊膽滴。</p>
<p>抽椒蠟，</p>
<p>腎虛耳聾，巴仁，川椒，菖蒲等分，研末，加全蝎，松香，黃蜡為條抽之。
或用蔥，大蒜，巴仁，松香，細辛，黃蜡為條，如上法，亦可。</p>
<p>鹽蒸，鐵磨，</p>
<p>凡耳中熱痛，蒸鹽令熱，布包枕之，或磨刀鐵漿滴之。又，金絲荷葉草汁滴，
鯉魚腦蒸熟滴，鯉魚膽滴皆可。又，乾痛，蛇蛻燒灰，麻油塗。附方：
耳出青黃白黑膿，俱由胃濕與肝火相兼而成，惟紅膿屬風，偏於肝經血熱。
耳疳，膿血腫痛，韮菜自然滴入。又，石榴皮加冰片吹，即結痂，龍骨亦可，
或用海螵蛸，水龍骨，黃連，枯礬，雞哺退殼焙，研，吹，或雞子黃炒出油塗，
或用麥小粉，陳醋，熬如膏，塗耳外，或胭脂，明礬，鐵鏽，糝。耳痔，
形如櫻桃，或如羊奶。耳簞，如初生蘑菇，頭大蒂小。耳挺，形如棗核，
細條而長，努出耳外。俱由肝腎胃三經火結，微腫悶痛，色紅皮皺，
觸之痛引頭頂。雄黃，輕粉，硼砂各三錢，冰片五釐，研，水調點。凡耳病，
用塞法滴法，不如塗耳外。耳內生粒，即耳定，人指甲焙，加冰片，吹，止痛。
再用老鼠刺葉尖，煆研，加冰片吹，愈。耳中結塊，蚓泥，鍋底煤，
和豬油生研，蔥涎調，棉裹塞。耳子，即耳疔，痛如錐刺，牽引腮腦，
破流血水，蟾酥丸，水調濃汁，滴耳內，并塗耳外，或荔枝煆，麻油調塗耳外，
內疔自消。或用拔疔法，荔枝肉，蝦蟆乾，黃丹同搗塗，或用荔枝肉，蝸牛，
爛雞矢，黃丹，同搗塗。諸蟲入耳，醋及韮，蔥，薑汁，香油，雞冠血，豬油，
牛乳，隨灌。耳有物不出，弓弦或麻繩打散，塗膠入耳粘之。水銀入耳，
枕金器自出。</p>
<p>唇齒相依，喉舌是司。唇者肉之本（《靈樞》），吻之外緣也。實紅而虛白，</p>
<p>唇主脾，胃，肝，可驗五藏之寒熱。熱則紅甚，寒則淡紅，實則紅活，
虛則紅白。又，紅赤內熱，黃白氣血虛，紫黑胃不足。又，風則瞤動，
寒則掀縮，熱則乾裂，血虛則無色，氣鬱則瘡腫。凡唇口俱腫赤者，熱極也。
唇口俱青黑者，寒極也。六腑之華在唇。唇有病治脾。</p>
<p>潤以松毛，橄仁，</p>
<p>唇燥餂舌，松毛煮老豆腐敷，橄欖磨搽，仁敷。如燥裂，胭脂膏敷。</p>
<p>燥之粉綠連礬，</p>
<p>唇腫，破爛流水，黃連二兩，銅綠五錢，枯礬錢半，宮粉三錢，熬膏，
加冰麝敷。附方：人中腫大，生蒲黃二錢，黃連，冰片各一錢，麻油調塗。
口唇腫黑痛癢，銅錢石上磨，豬油搽之。</p>
<p>摘荷瓣而止血出，
唇開裂出血者，以白荷花瓣貼之即止。附方：口唇緊小，不能開合飲食，
名緊唇，繭唇，瀋唇。黃柏二兩，用五倍子，密陀僧各二錢，甘草二分，研末，
水調勻，塗黃柏上，烘乾，再敷再烘，藥盡為度，俟黃柏冷透，切片貼，
此製黃柏貼法佳，加青黛并治口瘡一切。又，繭唇，白布作燈炷如指大，
安斧上燃燒，令刃上汗出，拭取敷唇上，日數次，或青布灰和豬油敷更便。
又方，五倍子，訶子肉等分，香油敷。又方，亂髮，蜂房，蛇蛻，六畜毛，蠐螬，
燒灰，豬油調搽。又，緊唇及重顎，重齦，蛇蛻灰敷。嘴唇翻轉，形如豬嘴，
名唇菌，此心脾熱毒也。針刺少商穴出血泄毒，再用溏雞糞敷，或破癩團敷，
或地龍搗爛，加吳萸灰，熱醋調敷足心。唇疔，刺委中穴，餘照疔治。唇瘡，
藍靛葉汁塗。唇破生瘡，瓦松，生薑汁搗，融入鹽少許敷。唇瘡四圍如黃蜡，
旋覆花煆，麻油塗，葵花根，焙，研，麻油塗，口角生瘡，燕子窩，研，麻油塗，
砂仁殼，焙，研敷。缺唇，先上麻藥，將兩邊皮微割破，絲線縫好，
以生蟹黃塗，靜坐勿言笑，七日收口。亦有不必割者，一用龍骨，白蠟塗，
或用活蟹炙乾為末，每取二錢加乳香，沒藥敷，并可接舌。麻藥即川烏，
草烏末，涼水調，攤貼。</p>
<p>齒者骨之終（終即餘也），牙之內床也。盛堅而衰豁。</p>
<p>齒者骨之終，髓之所養，腎實主之，故曰腎標。內床曰齒，外板曰牙。
上齦屬胃，喜寒惡熱; 下齦屬大腸，喜熱惡寒。壅則浮，虛則宣露。又，
虛者搖動不痛，痛是風火蟲，然腎虛相火上炎亦痛。又，火有虛實。虛火痛緩，
日輕夜重; 實火痛不可忍。風痛者痛而且腫，甚至頭面皆腫，呵風亦痛。
蟲痛發時必在一處，叫號不已。亦有虛火只在一處者。又，寒痛不腫不蛀，
喜熱飲; 熱痛齒齦腫爛，喜吸涼風。又，熱痛怕冷水激，冷痛怕熱水激，
風痛不怕冷熱。齒痛胃有濕熱，上出牙齦，為風寒，飲冷所鬱作痛，寒是標，
宜辛溫，熱是本，宜辛涼，有用涼更痛者，宜從治。上牙痛，腎經虛熱，
宜細辛等。下牙痛，大腸虛熱有風，宜白芷等。</p>
<p>補以羊脛鼠脊，</p>
<p>固齒之法，用羊脛骨燒灰，同食鹽擦。寒加蓽茇，香附，花椒，故紙，
熱加薄荷，荊芥，黃連，石膏之類。或單加骨碎補炒黑擦，或再加牛牙煆擦，
均可。如齒落不生者，加雄鼠脊骨煆，作末揩，折處自生，此古方也。
腎經犯風寒，齒痛連腦者，麻黃去節，草蔻皮各一錢，黃芪，桂枝各二錢，
吳萸，白芷各四分，羌活八分，藁本三分，當歸，熟地各五分，升麻一錢，
為末，先用溫水漱，以藥擦之。一加蝎梢少許，同。又，風寒濕犯腦痛，
牙齒齦動搖欲脫，柴胡五錢，麻黃，防風各三錢，羊脛骨灰二錢，羌活一錢半，
草蔻皮一錢，當歸六分，蒼朮，升麻各五分，藁本，白芷，桂枝各三分，
細辛少許，研擦。此即前方以脛灰代耆地等也。如合兩方，油熬丹收，
貼頂上及痛頰佳。虛人發散風寒亦宜。附方：預免齒痛法：白鹽四兩，
青鹽二兩，花椒一錢，煎汁，炒鹽，每早擦牙，以溫水漱後吐出洗眼，
可免牙疼，眼痛。一用槐，柳，桑枝汁煎鹽，同。牙宣，珍珠散：龍骨煆二錢，
海螵蛸一錢，珍珠三釐，兒茶，硃砂，象皮，乳香，沒藥，冰片各五分。
血虛齦癢加白芷，棉團蘸水藥以指抵實之，并治牙落血不止。</p>
<p>散之防辛椒芷，</p>
<p>通治風火，蟲牙：防風，細辛，川椒，白芷各等分，擦，勿嚥入口。
或加雞肫皮，青鹽，樟腦，雄黃，硼砂，牙硝，冰片，敷頰。附方：虛火牙痛：
冬桑葉，黑山梔，煎漱; 或仙靈脾煎漱; 或核桃殼，花椒，鹽，煎漱;
或荔枝肉，連殼燒灰，研擦; 或元參，桂圓肉貼。又方，無論虛實火，蟲蛀：
黃連，細辛，生石膏一錢，兒茶五分，冰片一分。虛加黨參，蟲加樟腦擦。按：
此方治胃有火者，若胃寒者，宜川椒，丁香，冰片。牙疼，吹鼻散：雄黃，
胡椒，蓽茇，良薑，細辛，乳香，麝香等分，男左女右吹鼻。如牙痛臉腫，
用紙捲藥，香油點燎，又是一法。如治骨槽風陰症者，用此甚妙。牙疼塞耳丸，
川烏底，草烏尖，蜈蚣頭，全蝎梢，雄黃，川椒，卷紙蘸醋炙乾，塞兩耳。
又方，雄黃一錢，樸硝，細辛各三錢，牙皂四錢，大蒜二枚，搗爛，丸如豆大，
塞痛一邊耳，一丸可治數人。如耳聾，亦可用。又方，壁錢包胡椒末，
塞痛一邊耳，手掩枕之，額微汗愈。此方發汗法甚奇。又方，冷痛，大蒜，
巴豆，棉裹塞耳。蟲痛，雄黃，麻油煎漱，或五倍冷水敷頰外，或韮根，
川椒搗塗病頰，蟲自出。又方，靈脂五錢，蟾蜍一錢，黃丹三錢，松香，
黃蜡為丸，塞蛀孔內。又，蟲痛有韮菜子熏法，有取蟲法。</p>
<p>剪蠟紙而固齦搖，</p>
<p>治牙齒動搖不牢而痛者，黃蜡一兩溶化，入定粉，龍骨末各五錢，
加麝香五分，和勻，候冷，取出熨斗燒熱，鋪紙用藥攤之勻薄，每剪紙條，
臨臥貼齒齦間，至早取出，半月效。按：牙疼玉帶膏即照此方，加黃芩，
黃柏各五錢，桃仁三錢，熬，刷，連四紙剪貼，一夜黑色驗。
此與上柏片方皆取其貼法，倣此，可以用膏。治牙痛及骨槽風，口噤，
覺腮內熱者，陽症也，貼頰上，亦治一切風熱，羌活，防風，麻黃，荊芥穗，
薄荷，升麻，甘草，半夏，黃芩，連翹，丹皮，射干，殭蠶，茵陳，大黃，生地，
獨活，川芎，白芷，當歸，赤芍，乾葛，黃連，草蔻仁各五錢，細辛一兩，
黑丑二兩，麻黃熬，黃丹收，石膏四兩，攪。又，骨槽風，齒痛不已，
齦內浮腫，紫黑色而出血，久則腐爛，屬腎虛胃火，口疳藥加牛黃，珍珠，
兒茶，頻吹。又，骨槽風，有由風蟲牙痛潰爛變成者，地骨皮，白芷，細辛，
防風，升麻，川芎，當歸，槐花，藁本，甘草各一錢，生薑三片，黑豆百粒，
煎熱漱，冷吐，并治各種牙疼，此玉池散也。又方，天麻，防風，草烏，蓽茇，
川芎，細辛，乳香，硼砂，薄荷，麝香，共末，口含溫水漱，鼻內吹之，
此乳香蓽茇散也，較上方為溫，寒症宜之。又骨槽風，牙骨及腮內疼痛，
不腫不紅，痛連臉骨者，即陰寒症，宜溫散，忌用涼。爛者，犀黃，麝香，
乳香，沒藥，吹，并用蜣螂研末，加乾薑末糝，可出骨。透骨穿腮者，
南星挖空，入明雄，麵裹煨，加麝香掃。按：骨槽風多口噤者，風也。穿牙疔，
先二日牙痛寒熱，後痛更甚，齦上發一紫塊，齦上肉皆紫黑者是。用金丹吹，
消腫出痰，即鎗硝八分，生蒲黃四分，殭蠶一錢，牙皂錢半，冰片一分也。
疳䘌，牙齦臭爛出膿水，枯礬，青黛，胡黃連，蘆薈，梧桐淚各二錢半，
蝦蟆灰五分，麝二分半，敷。凡牙痛，大蒜泥敷經渠穴，過夜起一小泡，
挑破出黃水愈。穴在大指二指手背微窩處，用蜆殼蓋扎。</p>
<p>口舌以辨味，心脾旺而舌病生。</p>
<p>心脾脈繫舌而主口唇，諸經皆會於口而知五味，熱盛則苦，寒盛則鹹，
宿食則酸，煩躁則澀，虛則淡，疳則甘，勞鬱則口臭，凝滯則生瘡。
心之本脈系舌根，脾脈連舌本，散舌下，主舌強，肝脈絡舌本，腎脈挾舌本，
主舌乾，腎之精液出於舌端，分布五藏，心實主之。三經為四氣所中，
則舌卷不能言，七情氣鬱，則舌腫不能語，至於心熱，則舌破生瘡，
肝壅則出血如湧，脾閉則舌苔如雪。臟腑積熱，口舌生瘡。赤屬心，白屬肺。
又，口舌狀如無皮曰瘡，口舌糜爛曰糜。不痛者難治，無血出者不治。又，
大人小兒熱病後，火毒留胃，致牙根黑爛，甚則穿腮破唇，名曰疳。有走馬疳，
延爛至速，鼻梁上發紅點及龍門牙落，不治。凡心火舌上生瘡，或舌上燥裂，
或舌尖出血，或舌鞕，宜用黃連，梔子，生地，麥冬，當歸，赤芍各五錢，
犀角，薄荷，生甘草減半，再加元參，連翹，桔梗各五錢，升麻，乾葛減半，
并治咽喉，牙齒，耳面腫痛，如用麻油熬，黃丹，鉛粉收，加牛黃清心丸一粒，
攪勻，攤貼心口及患處佳。</p>
<p>乃有剛子（即巴豆）敷囟。</p>
<p>巴霜，黃連加硃砂，搗攤紙上，貼囟門，可以拔毒。凡舌病皆治，如起泡，
溫水洗去，更以菖蒲水拭之。巴豆性毒，宜酌。小兒嘴爛，不能吮乳，亦用此，
或用巴豆入黃丹，飯丸貼眉心。</p>
<p>陀僧貼眉，</p>
<p>舌病，南星，陀僧醋調塗眉心。</p>
<p>連辛納臍，</p>
<p>黃連，細辛也。一寒一熱，功成而無偏勝，此配藥之法也。按：口舌糜爛，
心脾蘊熱，黃連，乾薑末糝，名水火散; 加黃柏，黃芩，梔子，細辛，末，
名赴筵散，或用黃柏，細辛，或用黃連，細辛，俱名赴筵散，然皆忌入喉，
《綱目》載納臍之法甚善，推之可以貼膏。附方：凡口破，俱禁水漱，用辰砂，
滑石，冰片敷，或五倍一兩，黃柏炙，滑石飛各五錢，敷。又，凡口舌瘡，
色紅而渴者，屬熱，用黃連一錢，炮薑五分，青黛，兒茶各八分，
加雞肫皮一錢，糝。若色淡白，斑細點，不渴者，乃思慮 多醒少睡，
血傷火動也。不宜太涼，以黃柏，青黛各五錢。桂心一兩，末，糝，或黃連，
桂心，末，等分，糝。按：《普濟方》云：舌病糝藥後，須以小膏蓋之，
方能久留，可以悟舌上貼膏之法。</p>
<p>蚓萸丁黃塗足之法，</p>
<p>凡舌病，用涼藥不效者，中氣不足，虛火上炎也。宜理中膏貼胸，附子塗足。
又，舌腐爛者，生蚓，吳萸，醋和飛麵塗足心，并治咽痛。又，治大人，
小兒爛嘴，凶極者，大黃三錢，丁香十粒，綠豆粉二錢，用開水或醋調塗足心，
亦治牙疳，此即下治法也，見毛本《驗方》。</p>
<p>亦湯熏旋覆，</p>
<p>舌腫，旋覆花煎湯熏，亦是一法。或用蓖麻燒熏。附方：舌腫鞕，名本舌，
心脾壅熱也。芒硝，百草霜，滑石，酒調塗。舌突腫大，名痿舌。樸硝研，
綠礬煆，敷。重舌，即小舌。舌根下生形如舌而小，口不能聲，飲食不通，
心脾熱盛也。著上顎者，名重顎。著齦上者，名重齦。蒲黃糝之。或用青黛散，
黃連，黃柏各三錢，青黛，牙硝，硃砂各六分，雄黃，硼砂，蒲黃各三分，
冰片一分，共末，先用薄荷湯拭口，再糝。并治咽瘡腫痛佳。或牙硝點之，
或黃柏末，竹瀝點之。舌腫舌脹，蒲黃，乾薑敷，并治虛熱重舌。舌長，毒熱。
馬前子四兩，黃連四錢，煎浸。再用硃砂，冰片，豬膽汁塗。舌縮，生艾搗敷。
按：舌者，心之外候。心主血，故熱毒甚而腫脹，重舌，木舌等，
皆以針刺出血而愈，然不可輕試。舌菌，初起如豆，漸大如菌，痛甚紅爛無皮，
朝輕暮重，心脾熱毒也。溏雞矢和冰片點，蒲黃末蓋。或蛛絲纏，忍痛自落。
血出，用蒲黃或百草霜，或五倍，烏梅，銅綠糝，皆可止。如不止，危。舌瘡，
羊骨髓和鉛粉熬貼。按：通用治心脾熱毒，宜冰硼散，即硼砂，元明粉各五錢，
漂硃砂六分，冰片五分也。又，收口八寶散，即珍珠，牛黃，冰片，象牙，
枯礬，銅綠，銀硃，輕粉，枯鹽，雞金，金箔也，泔水洗淨敷，或用哺雞殼煆，
功同八寶。</p>
<p>勿先紫藥之吹，</p>
<p>口疳藥即兼長肉法，每薄荷三分，配兒茶一分五釐，製黃柏釐許，
醋煆龍骨二釐，白芷二釐半。如腫痛，白芷用三四釐，甘草五釐，珍珠五釐，
研，加冰片三釐，再研收，治口碎，口疳皆妙。初起腫熱，多加薄荷，
久病長肉，多加兒茶，珍珠，龍骨。喉症腐爛，亦用此長肉，名紫藥。
如治走馬疳，穿牙疔，重舌，口疳，小兒胎毒，口疳，本方加牛黃，倍珍珠，
無不效。𡭕痘後口疳，去黃柏，龍骨，加牛黃，倍珍珠各五釐，多加更妙，
痘後疳非此不治。按：《拔萃》萬應喉中散即此方加味，用薄荷七錢，兒茶，
滴乳石五錢，燈草灰，青黛，血竭，生甘草，生黃柏三錢，香白芷二錢，
犀牛黃，辰砂，冰片，珍珠各一錢，治喉痺，纏喉風，雙單乳蛾，喉癰，喉癬，
喉瘡，陰虛咽效痛。附方：口疳，砂仁殼煆吹，或紅氈灰，甘蔗皮灰，
紅棗肉灰，狗屎內骨煆灰，米泔，甘草水洗後敷，或白螺螄殼煆，同兒茶，
冰片吹，諸疳皆妙。走馬疳，紅礬如豆大，納紅棗內，煆枯，加冰片敷。
一加黃柏佳。又，東垣治牙疳，用信砒，青黛，輕粉各一錢，麝香五分，為末，
香油攤紙上，用木槌槌實，收起，臨臥以漿水漱淨，藥紙剪封瘡口，至曉去之，
仍淨漱，勿嚥，三次效。按：走馬疳，非砒不可，二方一加黃柏，一加青黛，
皆濟其烈。其木槌槌紙法尤妙，即用膏之法也。</p>
<p>咽喉以發聲，肺胃鬱而喉患作。</p>
<p>咽以嚥物，通胃; 喉以納氣，通肺; 嗌者，咽之低處; 會厭，管於咽喉上，
司開闔; 四者缺一不可。咽喉症，皆火病也。君相二火，經脈并繫咽喉，
君火勢緩，熱結為痰，為腫，相火勢速，腫則為痺。痺者。痛也，閉也。
痺甚則痰塞以死，雖有數症之名，輕重之異，乃火之微甚故也。又，
風寒包火者多，古方起手只甘桔荊芥開發升散，及其火勢既盛，則清劑方施，
熱結下焦，而攻法始用，非得已也。按：清如蒡子，貝母，薄荷，
及重再加元參，前胡，銀花，花粉，殭蠶之屬，陰虛火炎，必用元參，
攻如大黃，芒硝之屬。又，火有虛實，實火因過食煎炒，蘊毒積熱所致，
其症煩渴便閉，將發喉痺。先三日必胸膈不利，脈弦而數，宜先用重劑潤下，
去其積熱，再用去風痰，解熱毒之藥，清其上焦，元氣虛者，用蜜導法。
虛火由飲酒，忿怒，房事過度，動胃肝腎火，火動痰上，壅於咽喉，唇舌乾燥，
便澀，心脈虛數，腎脈微弱，此水不勝火，宜滋陰降火。又有寒症，
如非時暴寒，潛伏於少陰經，越旬日而始發，名曰伏氣咽痛，即腎傷寒也，
法當辛散。更有少陰中寒之重症，寒客下焦，偪其無根失守之火，發'揚於上，
遂致咽痛，宜理中四逆湯料，景岳所謂火虛於下，而格陽於上者，宜熟地，
牛膝，炙草，澤瀉，肉桂，熟附子治之是也。按：經云：驟起非熱，緩起非寒。
大抵喉症頃刻而起，毫無別恙者，即是虛火陰寒之症。又寒症，脈沉緩弱小，
喉內皮肉淡白，或頭項如斗大，色白無光，或赤而色黯，大便或瀉或溏，
小便清白，口不碎不渴，身涼或畏寒，或手足微厥，火症反是。又，寒症，
痛雖甚，至早少輕，喉雖腫，舌必不乾，痰雖多，必不黃而成塊，可辨。
喉症有數名。喉蛾亦名喉痺，屬風火，紅腫而有膿頭起，尖似乳，生喉間，
一邊為單蛾，兩邊為雙蛾。左，肺病; 右，胃病。關上者輕，關下者重。
雙蛾輕，單蛾重。又有連珠蛾，白星上下相連，乃酒色過度所致，朝發暮重，
虛症也，難治。纏喉風：如咽喉腫痛，脹塞，發寒發熱，外有紅絲纏繞，
且癢且麻，愈腫愈大者，此外纏喉風也，屬風火。如惡寒惡熱，內外無形，
出氣短促，胸前紅腫，兩足畏寒，乃腎經有熱，水枯不能上潤，名內纏喉風。
無論內外纏，胸前有紅絲，挑去為要，以皂角，桐油。攪喉出涎，
無桐油以燈盞油代。如纏喉風驟然而起，舌白不腫，外無紅絲纏繞，
內痛不可忍，亦無形狀者，更兼口不渴，大便溏，即是陰毒，切忌用涼。
鎖喉者，一云喉間無蛾，微有紫紅色纏繞，一云喉旁兩塊，大如雞卵，
二說不同，大約亦即乳蛾，纏喉二症之輕者耳。用杜牛膝汁，和醋敷喉外，
再攪喉中出涎，如兩三日前氣急短促，手足厥冷，忽然痰壅氣閉，命懸頃刻，
此名急鎖喉風，亦名喉閉，宜用蘇子，前胡等化痰降氣，切忌牛黃吹藥，
入口不救。喉風有鞕舌根而爛兩旁者，名纏舌喉風，甘桔湯漱，冰片散吹。
又有腳跟先一日紅腫疼痛，而後移於喉者，名腳跟喉風，急宜化痰解毒，
若移為心痛，不治。又有暴發暴腫，轉腫轉大，名飛瘍，亦名走馬喉痺，
急以太乙紫金錠等塗頸，甚者刀點出血，鹽湯洗，冰片散吹。又有喉間作痛，
爛不收口者，名爛喉𡭕。土茯苓煎漱，紫蘇，蘆蔔纓煎漱，上爛喉𡭕藥，
詳見後。又，喉閉日久，頻服清降藥，致痰壅塞，聲如曳鋸，名肺絕喉痺，
宜四君藥料救之。凡喉症，先寒熱後見形者重，先見形後寒熱者輕，
寒熱多者其症必重，若一發寒熱，夜間便起者凶。喉症多日輕夜重。喉症，
耳聾耳痛，頭痛，微發寒熱者，輕; 若傳變於手臂，肩背痛者，吉;
如頭重難舉，不知痛癢，或胸脅痛，寒熱大作，無休歇者，凶; 若傳為心痛者，
不治。又，喉症，聲如雷鳴，或如拽鉅，或喜坐低處，或痰多不能吐出，
或全無痰者，或痰吐升斗者，皆難治。喉症忌發汗，以砭刺出血為汗，
無論風火，時邪，喉蛾，喉纏，及生珠，生瘤，皆用三棱針刺少商穴出血，
并刺委中穴，以泄毒氣。喉閉刺十宣穴，皆是火鬱發之之義。
又急症并刺患處出血。惟陰虛之火及腎傷寒，帝鐘風不可刺，內傷虛損咽痛，
失音者，誤鍼不救。又，關上血泡可針，關下不見者，令病人含水一口，
以蘆管間尖刺鼻孔出血，或磁鋒刺鼻準尖出血。又，男從鼻梁尋至頂，
女從腦後尋至頂，小兒看虎口，有血泡挑破之，單蛾單點，雙蛾雙點，忌見火，
均可參。喉症宜吐痰，然虛寒亦能作痰，此痰乃精液，不可去，宜以法通喉。
喉症便秘者，宜通大便，然四五日後不飲食，人虛者，亦慎下。
凡時行喉症惡寒者，寒閉於外，熱鬱於內也。不可輕用膽礬酸物點者，
恐陽鬱不得伸也。不可驟用硝黃下者，恐陽陷入裏也。凡喉症初起，忌寒涼，
即陰虛用滋陰藥，亦忌純涼。蓋上熱未除，中寒復生，致毒乘胸高腫，
上喘下泄，為難救也。喉症殺人最速，故詳註之，然猶未備，是有專書宜究。
又，喉症以吹藥為主，然亦易誤，故文中所載皆外治，而吹藥只作帶筆，
識者察之。</p>
<p>乃有商陸掩頂，</p>
<p>大凡胸膈有風熱，則咽喉腫痛，商陸沉陰下行，用酒煎塗於頂上，
或用商陸根炙熱熨頂并頸，或用生薑將頭頂髮擦紅即鬆。</p>
<p>巴麝窒鼻，</p>
<p>開關破蛾，巴霜麝香為丸，棉裹塞鼻。又陸方：喉痺，乳蛾，巴霜，薄荷，
細辛，冰片等分，裹塞鼻一時，頭頂冰涼，喉即開，并治喉痺生瘡潰爛，
水漿不入者。愈後鼻瘡並無害。巴仁，大蒜同搗，塞耳鼻，并治牙痛。
孫真人紅棗丹，治喉風，喉痺，雙單乳蛾等症，用巴豆霜，杜蟾酥，當門麝，
冰片各一錢，山豆根五分，硼砂，老薑粉各二分，以紅棗去蒂裝藥塞鼻，
即閉口目，避風，嚏出膿血後，銀花，甘草煎濃湯漱之。治喉蛾，塞蛾一邊。
喉風，男左女右，周時方可拔出，早則誤事。虛火症及陰毒皆忌，慎勿冒昧。</p>
<p>皂蒜封項，</p>
<p>喉蛾，喉風，皂角，細辛，冰片，取嚏，乳蛾自破，再用皂角末醋調封項下，
腫消蛾破，或加膽礬，殭蠶，并可吐痰，或用牙皂，草烏尖，蟾蜍點蛾亦破。
大蒜搗擦頸，蛾自破，或用前牙痛大蒜敷經渠穴方亦佳。爛喉症，
生細辛二錢，生附尖，生南星，生半夏各一錢，末，蒜泥一盃，
將藥十分之九拌勻，布攤，貼於喉外面，左右換貼，以痛為度，餘藥捲紙為筒，
鼻嗅之。見杭州張氏刻送本。附治喉症方。實火症，大黃，芒硝，雄黃，末，
以濕紙裹塞鼻。凡杜牛膝，山豆根，黃柏末，牡蠣粉，綠豆粉均可，
用雞子清和蜜調塗項。又，喉症，開關生津，薄荷五錢，硼砂一錢半，
雄黃三錢，兒茶二錢，冰片五分，以井水或蜜調塗頸上，如口舌瘡，牙疳，
亦可治。按：喉症，清火消痰，用青藥，即薄荷六錢研，青黛六分，
燈草灰七分，百草霜三分，冰片四分，甘草末一錢也。喉症，開關破腫，
用黃藥，即牙硝六錢，蒲黃四錢，雄黃三錢，硼砂二錢，牙皂炙二條，
殭蠶炙二條，生礬一錢，硃砂少許也，破爛者勿用。又，喉風痰壅口噤者，
用金鎖匙，即硼砂五錢，牙硝錢半，雄黃二錢，殭蠶一錢，冰片五分也。
加枯礬，劈砂，即紅藥方，破爛者勿用。凡喉蛾，纏喉，鎖喉，喉閉，喉癰，
以青藥為主，黃藥為使，輕症青多黃少，重症黃多青少，喉症凶極，
以黃藥為主，腐爛者，以紫藥為主，再加清熱解毒，便秘者用大黃，石膏，
釜底抽薪法。如風寒閉者，勿用明礬。虛寒症，勿用青黛，牙硝，此其大略也。
古方多用吹，然可以塗頸法代之，便秘者用敷胸及導法亦效。凡喉蛾壅塞，
雄黃，燒酒和燕窩泥，臨臥塗頸上，自破。喉風開關，蜈蚣焙，全蝎，殭蠶，
膽礬，蟬蛻，山甲，蟾蜍，川烏尖，草烏尖，乳香末，蔥韮汁，調敷喉外，
或元明粉，韮汁，調敷喉外，破者勿用。實火喉痺，紫金錠塗頸，
梅花點舌丹塗頸，并治喉爛者。虛火喉痺，遠志肉末或白芥子末，醋塗頸，
或用醋化牛膠，黃丹收，攤貼頸上，亦可加藥。</p>
<p>烏星附子扎腳之法，</p>
<p>古云：喉藥忌全寒，宜炮薑，附子從治，或用黨參，白朮，羌活，荊芥，
防風，薄荷，赤苓，桔梗，甘草，炮薑，無不愈者。一去薄荷，加元參，升麻，
附子，同。又，虛火上升，喉痛，喉閉，喉瘡，有用元參，白芍，熟地，當歸，
川芎，黃柏，知母，天花粉，桔梗，荊芥，甘草加竹瀝者，二方俱以外塗為穩。
再用生草烏，生南星，末，醋敷足心妙。又如喉痺，喉風，勺水不下。生附子，
吳萸，醋敷足心。虛火，生附子一個，故紙五錢，敷足心，微火烘，即寬。</p>
<p>更烟吸蛇床，</p>
<p>冬月喉痺腫痛，不能下藥，蛇床子燒烟，置壺中，口鼻吸之，出涎為吉。又，
腎傷寒及帝鐘風腫者，亦用此熏，忌針刺。附方：喉痺欲死，乾漆燒烟熏吸，
或殭蠶，乳香燒烟熏鼻。喉蛾，家麻皮七節，燒烟吸。尸咽症，喉中痛癢，
語聲不出，乃尸蟲蝕喉也。麻黃，以青布裹，燒烟於筒，熏之。喉症，
有油胭脂，冰麝，研，擦耳背法。存參。</p>
<p>毋祇白散之糝，</p>
<p>白散，一名尿白散，即人中白也。喉症爛者，人中白，冰片吹。又，人中白，
薄荷，硼砂，銅綠各五錢，蒲黃炒，甘草炙三錢，元明粉，黃柏炙，黃連炒，
明雄，青黛各二錢，雞肫皮煆，冰片各一錢，吹，治咽痛臭爛，牙疳口瘡等毒。
加牛黃，熊膽，珍珠各一錢，兒茶八分，麝一分，尤妙。又方，人中白煆，
青果核煆，雞哺退殼煆，兒茶，冰片各等分，研吹，通治喉痺，喉癰，喉癬，
喉單蛾，口疳等，見陸方。附方：喉閉喉纏，七寶散：山豆根，牙硝，膽礬，
白礬，雞肫皮，辰砂，冰片等分，吹，亦治懸癰下垂。又，七寶散：雄黃，硼砂，
殭蠶，全蝎，明礬，牙皂各一錢，治同。按：二方并用，力尤大。
統治三十六般喉症，青果核灰，薄荷各二錢，明雄錢八分，冰片三分二釐，
青黛四分，加兒茶，硼砂亦可。喉症，急切無藥，白麵和醋敷喉外。喉蛾，
指甲灰吹。小舌落下，燒鹽，枯礬，以筋頭點之可消，皆簡便方也。喉癬，
體虛多鬱所致，狀如秋海棠，喉中不閉不腫，氣出如常，微微痛癢，
飲食不遂者是，此係虛火，淹纏難愈，忌刺畏補，久則失音成癆矣。
用橄欖核灰，兒茶，哺退小雞殼煆各三錢，加冰片吹，能定痛，
此即前陸方去人中白。咽喉生瘡，胃脘實熱，熏炙上焦，發為白頭赤根，
或屬虛火上行，無制則痛，或楊梅，天泡瘡多服輕粉，毒氣流注所致，
當分別治。凡咽瘡，忌生薑辛辣。喉瘡并聲啞，硼砂二錢，兒茶，青黛，滑石，
寒水石各一錢，蒲黃，枯礬各六分，黃連，黃柏製各五分，加冰片吹，
或用蜜調敷喉外，同。《醫鑑》加牙硝六分，方外人傳。按：喉啞，有肺熱者，
有寒包火者，宜酌治。《敬信錄》載爛喉𡭕急救驗方，牛黃，指甲灰，男女互用，
各五釐，青黛六分，壁喜窠二十個，要牆頭上者，焙黃，冰片二釐，藥珠三分，
象牙屑三分，焙黃，共研末，吹。又《醫鑑》方，壁錢燒存，枯礬，髮灰，同吹，
較便。又，爛喉紅棗散，紅棗肉四兩，燒枯銅綠二分，煆枯礬二分，犀黃，
麝香，冰片各一分，吹。又方，白茄子梗煆一兩，明礬三錢，冰片五分，吹。
婦人經水不調，壅塞經絡，亦令喉腫，宜通經。又有梅核氣，喉中如有物，
吞不下，吐不出，氣鬱痰結也。婦人為多。紫蘇，厚朴。半夏，赤苓，蒼朮，
枳實，陳皮，南星，香附，砂仁，神麯，青皮，梔子，檳榔，益智仁，黃連，
生薑各一錢，杏仁搗丸擦。西醫肺病證論喉痛，用熱茶一壺，
口含壺口呼吸之，令熱氣蒸騰於喉，使喉溫潤，外用布巾浸熱，絞按喉上，
或用熱油，或蓽拔油，醋水搓擦，貼白芥子末，或貼斑⿱敄毛，黃蜡，豬油膏，
引病外出。又肺病炎症，螞蟥置竹筒內，按患處吮血，更用斑⿱敄毛膏貼腿肚，
或用白芥子末敷腿肚，引病下行。此皆法也，臨症可酌用。
中國體氣情性與外國迥不相同，有宜彼而不宜此者，須知。</p>
<p>審陽經於頸項，</p>
<p>前曰頸，後曰項，屬太陽膀胱經。缺盆之中，任脈也，名天突。項中央督脈，
名風府。任脈督脈皆奇經脈。項強身急，活鼠去臟貼。</p>
<p>覘秋氣於肩背，</p>
<p>《經》曰：西風生於秋，病在肺，俞在肩背，故秋氣者，病在肩背。
肩背病屬肺分野。太陽經中寒濕，則肩背痛，不可回顧。又，背痛多作勞所致。
方見後。</p>
<p>中府之地（中府，肺穴），華蓋自懸，上接喉嚨，下覆諸藏。平為吸呼，
逆則咳喘。</p>
<p>有痰無聲曰嗽，屬脾虛。有聲無痰曰咳，屬肺燥。喉中有聲曰哮。氣急為喘，
不抬肩擷肚，呼吸不接續，名短氣，非喘。</p>
<p>咳嗽者，</p>
<p>有外感，有內傷，總由火剋肺金。春是上升之氣，夏是火，炎上最重，
秋是濕熱傳肺，冬是風寒外束。肺不傷不咳，脾不傷不久咳，腎不傷，火不熾，
咳不甚。新嗽，肺有實邪; 久病，屬虛屬鬱。傷風以有嗽為輕，邪在皮毛，
未及臟腑也。瘵病以有嗽為重，五臟受傷，上干於肺也。咳分十三經。
春夏多虛，秋冬多實。又，早辰上半日多實火，午後黃昏多虛火。</p>
<p>冷吸款冬之花，</p>
<p>凡久咳，冬咳，風入肺竅者，宜熏，用款冬花，末，燒烟，以筒吸之，
或置瓶中吸。不論新久，晝夜，無時，款冬花同佛耳草，熟地，燒，吸，
名三奇散。用熟地是一法，一無熟地，有雄黃，鵝管石。佛耳草，
即杭之“棉細頭“，作烏飯糕者，或用鬱金。又，款冬，木鱉仁，或款冬，雄黃，
艾葉各一兩，共研末，黃蜡融，攤紙上，卷筒燒烟吸，并治水腫，喘促者。又，
熏黃同蠟攤紙，如上燒吸，取吐，或雞清刷紙，同。食白粥七日後，
以羊肉羹補之。吐亦是治嗽一法。</p>
<p>熱塗燈籠之草，</p>
<p>燈籠草，一名酸漿。治熱咳，水調塗喉外。如咽痛，用醋調塗。凡嗽藥，
皆可以此法推。</p>
<p>擦髮油宮粉於胸，</p>
<p>治咳嗽不止，并脹滿痰喘者，亂髮，香油煎，入宮粉，和勻，擦胸口。
凡勞嗽，火嗽，久嗽，乾嗽，食積嗽，酒嗽，用青黛，瓜蔞，貝母，研末，
和白蜜為丸擦，甚佳。乾咳嗽，火鬱也。薑汁和蜜擦背佳，即用逍遙散，
繼以滋陰藥之意。</p>
<p>燥癢更吹硼石，</p>
<p>肺燥喉癢者，用款冬花，硼砂，甘草，石膏煆，共末，吹喉內。
或用蜜調藥塗於喉外。</p>
<p>止嗽臍填粟殼，</p>
<p>久嗽不止，罌粟殼末，或五倍末，糝膏貼。</p>
<p>咳用骨脂，</p>
<p>咳從臍下起者，宜用破故紙末糝膏貼，納氣歸腎自止。附方：風寒發散，
并治諸般 喘嗽，麻黃去根節，杏仁去皮尖，桂枝，蘇葉，陳皮，薄荷，桑白皮，
大腹皮，甘草，桔梗，款冬，荊芥炒，百部炒，白前炒，半夏，貝母，知母，
南星各一兩，柴胡，黃芩，枳殼，葶藶均炒，天冬，麥冬，旋覆花，
馬兜鈴各五錢，五味子，烏梅，木香，皂角，乾薑各四錢，川椒，輕粉各三錢，
麻油熬，黃丹收，牛膠一兩，攪勻，攤貼。此方亦可加入七寶五子膏用。
虛嗽者，須用前肺部滋陰膏貼。西法，肺病輕者，用熱油在缺盆穴搓擦，
亦能止癢免咳。又，久咳者，常令身暖，四肢，胸前用布巾蘸熱水洗。按：
避冷風吹襲。凡治咳嗽哮喘，穴取天突，肺俞，膻中，氣海等，膏藥貼法照此。</p>
<p>哮喘者，</p>
<p>哮有食哮，水哮，風痰哮，年久哮之別，古主專痰，後謂寒包熱，治須表散，
以行氣化痰為主，忌寒藥閉邪，熱藥升火。喘有氣喘，痰喘，火喘，
水氣逆行乘肺喘，肺脹喘，食喘，忌斂濇，升補，燥濕，酸鹹之品。
宜散邪清火，袪痰潤肺，若短氣宜補氣。</p>
<p>溫以麻黃白果，</p>
<p>寒哮，用白果麻黃搗塞鼻。按哮喘良方，用生麻黃，白蘇子，紫苑三錢，
南星，半夏，桔梗，川貝，細辛，杏仁，甘草各五錢，生薑一兩，如以麻油熬，
黃丹收，阿膠一錢攪，良。</p>
<p>涼以蕎麵雞清，</p>
<p>治哮喘痰稠，便鞕實熱者，二味為團，擦胸口。</p>
<p>摩芥芷輕粉於背，</p>
<p>治哮喘咳嗽，及痰結胸，白鳳仙花，根，葉熬濃汁，擦背上極熱，
再用白芥子三兩，白芷，輕粉三錢，蜜調作餅貼背心第三骨節，雖熱痛勿揭，
正是拔痛病根，不論寒熱虛實，鹽醬哮喘，並治數餅除根。又，痰實氣喘者，
用紫蘇子，白芥子，蘿蔔子炒熨亦良。</p>
<p>寒熱且薄桃芫，</p>
<p>肺熱喘急，寒熱往來，桃皮，芫花煎湯，擦胸口，數刻即止。
并治水氣乘肺而喘者。又，痛如打，芫花，黃菊，躑躅花，布包蒸熨。</p>
<p>定喘鼻塞巴霜，</p>
<p>巴霜，薑汁為丸，橘皮裹塞。又，痰喘上氣者，生南星或白芥子，
薑汁調敷足心。</p>
<p>哮須紅信，</p>
<p>冷哮，宜用紅砒少許，調入阿膠膏貼，或哮喘膏亦可。按：古方，
治遠年近日哮喘痰嗽，有用蟬蛻去足，輕粉，馬兜鈴各一兩，生靈脂，生雄黃，
杏仁，生砒各五錢，淡豆豉四十九粒，以生薑，葶藶自然汁，丸如黃豆大，
亦可以薑汁化一丸，臨臥擦胸。西法，喘者，用紙入硝水中浸濕，曬乾，
置盆內燃點，乘烟燄熏騰時，吸其養氣入肺，或用醉仙桃葉曬乾，
置烟筒中吸之。又法，用熱油搓擦胸膈。此與前治嗽之法相參。</p>
<p>嘔吐辨有物有聲，</p>
<p>嘔屬陽明氣血俱病，聲物俱出，生薑主之。吐屬太陽血病，有物無聲，
橘紅主之。噦屬少陽氣病，有聲無物，半夏主之。三者皆脾虛病。或寒客胃，
或傷食，或有痰。嘔重吐輕。食久乃吐，手足冷，胃寒，宜丁香，砂仁。
食已即吐，手足心熱，胃熱，宜黃連，梔子。又，渴而吐黃水者熱，
不渴而吐清水者寒。又，脅痛者停飲，腹脹者食積。惡心無聲，物由痰凝胃脘，
或濕熱鬱遏膈中。乾嘔只有聲，或厥冷吐涎，乃胃家氣血虛。乾嘔聲輕，
噦逆之聲濁，惡。</p>
<p>或絞竹茹薑汁，</p>
<p>治嘔吐，面赤，手足心熱者，以竹茹，生薑絞汁，棉浸擦胸口。</p>
<p>或搥酒藥蔥椒，</p>
<p>凡嘔吐，噎膈，反胃，各方可以通用。酒藥，胡椒，蔥白捶融，有熱茶炒，
無熱酒炒，貼心窩。又有分經治法。見物即吐屬胃經，米炒，加酒藥貼。
嘔物不化屬大腸經，酒藥，茶葉，艾葉，茶炒，貼。嘔吐清水屬膽經，蠟樹根，
瓦上霜，路旁茅草，皂角灰，茶炒，貼。無前二味，以膽經藥代之。
欲嘔而不嘔屬小腸經，燕子窩，樟樹皮，搗，有熱茶炒，無熱酒炒，貼。
如小便不利，楓樹漿熬膏，糝皂角末，貼臍眼，再用燈火燒喉下三次。
口吐白沫，欲嘔而不出者，屬膀胱經，蚓糞，胡椒，艾葉，皂角灰，研，
清油炒貼。欲嘔而不嘔，面發紅眼流淚，屬三焦經，桑根皮，茶葉，四季蔥，
搗，炒貼。如二便不通，加皂角灰，黃糖水，調貼臍。不嘔不瀉，如乾霍亂者，
二酒糟，皂角灰同炒，貼。并刺中指出血。凡病皆須分經用藥，錄此以為規例。</p>
<p>利之以楓皂（見上），鎮以金石土硃，</p>
<p>金沸草下氣消痰，代赭石重鎮虛逆，加土硃等分，醋調末，塗胸口，治嘔吐，
并治噯氣，痞氣及哮呷有聲者。附方：陰症乾嘔，冷涎作吐，用吳萸，生薑，
大棗，煎熨。胃寒吐水者，用前和胃膏。</p>
<p>噎膈分無水無火，</p>
<p>膈症，食不能入，是無水也。食入反出，是無火也。治宜以安胃為本。按：
噎塞脾虛病，反胃胃虛病，皆在膈間受病，故統名膈。上焦吐者氣，食則暴吐，
口渴，噎塞是也。中焦吐者積，食下良久吐出，或先痛而吐，病在中焦。
下焦吐者寒，酸臭不化，或朝食暮吐，暮食朝吐，尿清便閉，即反胃病，
皆氣血虛，胃冷，胃槁而成。又有翻胃病，食入即翻而出，或痰或熱，
阻塞膈間，非如反胃，朝暮有定候也。一云反胃是腎虛，非胃寒。
翻胃亦是腎虛，非胃熱。亦通。又按：膈分氣膈，食膈，酒膈，痰膈，蟲膈，
惟氣膈及老人膈難治。又，糞如羊屎者，不治，大腸無血故也。口吐白沫者，
亦不治，氣血俱憊故也。血虛宜潤，火衰宜補。有肝旺脾弱，似膈非膈者，
平肝補脾。</p>
<p>或煮附子而搓，</p>
<p>開膈神方，用牛口涎，狗涎，童便，煮大附子一個，先塗麝於掌，
俟附子臍發時，取弄嗅之，并嗅其湯，亦能開關。以鹽塗牛口，即有涎。
吊狗一腳，亦有涎出。</p>
<p>或烹雄雞而吸，</p>
<p>雄雞破洗，置大碗內，糊紙，飯上蒸熟，戮孔，以筆管插入含吸之，
俟熱氣衝入，喉自開。按：附子補火，雞溫中，皆治胃冷。開膈膏：黨參，
白朮，蒼朮，黃芪，茯苓，甘草，生地，熟地，當歸，白芍，川芎，天冬，麥冬，
黃連同吳萸炒，黃柏，知母，貝母，青皮，陳皮，半夏，膽星，烏藥，香附，
厚朴，枳實，桔梗，瓜蔞，連翹，紅花，神麯，麥芽，山查，檳榔，木通，蘇子，
草蔻仁，砂仁，木香，丁香，藿香，乳香，大黃，巴豆，黑丑，莪朮，三棱，
草烏，官桂，雄黃，明礬，鬱金，牙皂各五錢，生薑二兩，烏梅七個，
鳳仙子一錢，油丹熬貼。開關丹：膽星一個，瓦楞子錢半，生礬，枯礬，雄黃，
牛黃，琥珀，乳香，沒藥，珍珠，白降丹各五分，白砒用人糞，黃泥固煆，
取五分，麝香一分，以青魚膽丸如芥子大，糝膏貼。此症非善調攝，難免復發。</p>
<p>導之以油簍，</p>
<p>膈症便閉者，可通大便，如大黃等可暫用以治標。
《鑑》方用瓜蔞根浸麻油導更穩。按：《經》曰：三陽結謂之膈。注云：
小腸熱結則血脈燥，大腸熱結則不能便，膀胱熱結則津液涸。三陽熱結，
脈必洪數有力，前後閉塞，下既不通，必反而上行，所以噎食不下，縱下復出，
乃陽火上行而不下降也。據此則瓜蔞導法甚妙，非只穩也。附：通大便方。
大黃，元明粉，生地，當歸，枳實各一兩，厚朴，陳皮，木香，檳榔，桃仁，
紅花各五錢，麻油熬，黃丹收，貼臍。氣虛加黨參五錢。</p>
<p>潤以牛羊人乳。
按：胃槁津枯者，宜用此潤之，或加薑汁，韮汁，竹瀝之類。嵩厓云：
亦治標不治本之藥，如以此蒸阿膠，調入養血膏貼，亦可。</p>
<p>呃非咳逆之謂，</p>
<p>呃即呃忒也，有氣逆，火鬱，痰阻，食滯，血瘀，水氣之分，皆屬實。
有中氣大虧者，又有胃虛，陰火上衝者，皆屬虛。呃在中焦，穀氣不運，
其聲短小，得食即發。呃在下焦，真氣不足，其聲長大，不食亦然。凡呃，
半時一聲者虛。又，脾敗而發，連聲不止，收氣不回者危。虛寒呃，麻黃，
酒煎嗅，或燒麻黃烟嗅，或羌活，附子，茴香，木香，乾薑，鹽，
布包烘熱熨之。如陰火上衝者，用龜板，熟地各四兩，黃柏，知母各二兩，
油丹熬，貼臍下，即介以潛陽法也。尋常氣逆，取嚏即止，
久病薑汁白蜜擦背。</p>
<p>嘈豈虛煩是云，</p>
<p>嘈雜，躁擾不安，得食暫止，屬痰火，宜清火化痰。由思慮傷心者，
宜清火養血。與虛煩症不同。</p>
<p>鬱為積聚之本，</p>
<p>五鬱者，木達之，火發之，土奪之，金泄之，水折之是也。
古方如小柴胡達木，升葛發火，三承氣奪土。景嵩厓有辨，宜詳看。六鬱相因，
以氣為主。氣鬱胸滿脅痛; 濕鬱周身關節走痛，首如物蒙，足重，遇陰寒便發;
熱鬱目蒙，口乾舌燥，小便赤濁; 痰鬱胸滿，動則喘急，起臥怠惰;
血鬱四肢無力，能食，小便淋，大便紅; 食鬱噫酸，惡食，黃疸，臌脹痞塊;
不言風寒者，鬱則為熱故也。鬱為積滯，痃癖，癥瘕之本。積屬五臟，陰也，
有形，發痛有常處。肝積在左脅，名肥氣，脅痛，痎瘧。心積起臍下，名伏梁，
心煩。脾積在胃脘稍右。名痞氣，黃疸，倦怠，飲食不為肌膚。肺積在右脅，
名息賁，咳喘，肺癰。腎積起小腹，上至心，名奔豚，喘逆，骨萎，最難治。
諸積禁吐下，徒損真氣。聚屬六腑，陽也，無形，發痛無常處。痞與癖，
胸膈間病。痃積聚，肚腹內疾，多見男子。瘕癥，獨見臍下，婦人常有。
皆因痰飲。食積，死血而成，其實一也。在右食積，左血積，中痰飲。
凡婦人有塊，多屬死血。大概治鬱，忌酸斂泥滯，以開發志意，調氣散結，
和中健脾為主。積未成宜解鬱; 積初起屬寒，宜辛溫消導; 久則為熱，
宜辛寒推盪。又，壯人無積，積皆因脾胃虛弱，氣血兩衰，四時有感而然，
宜加補益，於攻伐中使氣血旺，而積自除。又有腸覃，石瘕，
血蠱及息積等病，詳見醫書。</p>
<p>解鬱香附任摩，升偕蒼朮，</p>
<p>蒼朮，香附，總解諸鬱。或燒蒼朮聞，或生薑，白鹽和醋炒香附熨，
解六鬱及噯氣吞酸，惡心嘈雜等症，平肝順氣，和中甚妙。蒼朮，香附二兩，
陳皮，川芎，梔子，神麯，枳實，青皮，半夏，麥冬，吳萸，黃連，赤苓，砂仁，
木香，山查，乾薑，甘草，蘇子，蘿蔔子，白芥子各一兩，丹油熬，
即越鞠加味。又，七情鬱結，榮衛凝滯，周身牽引作痛，木鱉仁，白芥子，
沒藥，木香，官桂，共末，酒和飛麵調擦。</p>
<p>攻積巴霜堪握，</p>
<p>治積聚及老人虛寒便秘，巴霜，乾薑，良薑，白芥子，硫黃，甘遂，
檳榔等分，飯丸，清早花椒湯洗手，麻油塗掌心，握藥一丸，少時即瀉。
欲止瀉，冷水洗手。攻積丸，用川烏，吳萸，官桂，乾薑各一兩，黃連，橘紅，
檳榔，茯苓，枳實，菖蒲，桔梗，延胡，半夏各八錢，巴仁，皂角各五錢。
二方均可熬膏貼。</p>
<p>利等大黃，</p>
<p>凡積聚癥瘕諸症，大黃炒一兩，風化石灰炒八兩七分，炒後合炒，
入桂心末五錢，米醋熬，量虛實貼。治積聚脹滿，血蠱，大黃一兩，樸硝三錢，
大蒜一個，加麝貼，并治瘧母，消即去之。治諸積，香附八兩，半生半製，
靈脂八兩，半生半炒，黑丑，白丑各一兩，半生半煆，麻油熬，黃丹收，
廣木香末一兩，攪。一加川芎，大黃，當歸各二兩，皂角，木鱉，殭蠶，
炮甲各一兩。治積聚痞塊，并一切外症，川烏，草烏，羌活，靈仙，防己，
生南星，半夏，元參，生地，首烏，川芎，當歸，白芷，赤芍，黃芪，防風，
丹皮，連翹，銀花，梔子，秦艽，鬱金，烏藥，枳殼，青皮，紅花，木香，木通，
官桂，蘆薈，蜂房，全蝎，山甲各五錢，頭髮一團，烏梢蛇用蛇蛻代，
癩團用乾蟾皮代各四錢，大黃一兩，油熬，炒黃丹收，下蟾蜍三錢，製乳香，
製沒藥各七錢，血竭，兒茶各五錢，樟腦二兩，麝一錢，貼。附方：
諸積及氣血食三臌，白馬糞同大蒜搗敷。治積塊，龜鱉瘕，
白馬尿同白殭蠶搗敷。數方皆效。</p>
<p>痞與臌脹不同，</p>
<p>痞在心下，脹在腹中。痞但覺滿悶，脹則外有脹急之形。痞輕脹重。
治痞須分虛實，不宜專用利氣藥，致變成臌脹。臌脹，單腹大，
外堅中空如鼓也。氣虛不能制水故脹，其形與膚脹相似，惟腹有青筋為異。
膚脹病根在肺，臌脹病根在脾。有寒脹，熱脹，穀脹，水脹，氣脹，血脹，
蠱脹之分。寒脹腹滿濡，時減，吐利厥冷，宜溫之。熱脹者，以陽并陰，
則陽實陰虛，陽盛生外熱，陰虛生內熱，陰虛不能宣導，飲食如故，腹中脹滿。
穀脹者，失饑傷飽，痞滿停酸，朝則陰消陽長，穀氣易行，故能食，
暮則陰長陽消，穀氣難化，故不能食。水脹者，脾土受濕，
水積於腸胃而溢於皮膚，漉漉有聲，怔忡喘息。氣脹者，七情鬱結，氣道壅塞，
上不得降，下不得升，身體腫大，四肢瘦削。血脹者，煩躁漱水，迷忘驚狂，
痛悶嘔逆，小便赤，大便黑，婦人多有之。蠱脹由脾胃濕熱積滯，
或內傷瘀血而成，另是一症。一云因其中有血或蟲，故名蠱。臌脈必浮，
蠱脈必實。實則按之隨手凸起，虛則有凹不起。單腹脹俗名蜘蛛臌，
多傷風與食，不治。尋常傷食，或氣滯腹脹，消導行氣。久病氣虛腹脹宜補。
凡臌脹病，多由怒氣傷肝，漸蝕其脾，脾虛之極，真臟見也。脈喜浮大，
忌虛小。若臍突出，肚見青筋，四肢黑，身熱如火，或寒熱如瘧，大便滑泄，
皆難治。凡腫脹，朝寬暮急，為血虛; 暮寬朝急，為氣虛; 朝暮俱急，
氣血兩虛。又腫脹，從腹達於四肢者，吉，反是凶。又臌症，不比水腫，
多土敗木賊，宜調和氣血，而兼利肝為主。</p>
<p>痞熨吳萸（一作阿魏）能化，</p>
<p>吳萸酒炒，布包，走逐熨之。又方，水紅花子乾研一兩，大黃，甘遂，甘草，
阿魏各五錢，急性子，炮山甲各二錢，獨蒜二兩，硫黃一錢，麝三分，
用豬脬裝燒酒，入藥在內，布包熨，痞自消。留末少許，灑膏上貼。
再用紙卷筒藥如爆竹，或點火隔紙五六層熨之。此楊氏驗方也。
阿魏為治痞要藥。神仙化痞膏，用大黃，黃柏，當歸，秦艽，三棱，
醋莪朮各三錢，全蝎梢，炮甲片各十四，木鱉仁七個，蜈蚣五條，
用麻油二斤四兩，浸熬，炒黃丹收，入乳香，沒藥各五錢，風化硝三錢，攤貼，
先用薑擦過貼，貼後炒鹽布包熨於膏上，或烘兒鞋，或熱手熨皆可。
一方無黃柏，有黃連，巴豆，蘆薈，阿魏各三錢，冰片一錢。治積痞氣塊，
身熱口疳，三日熱止，七日腹痛，十日便膿血，愈。加琥珀，麝香，
并治馬刀瘰癧。又方，大黃，黃柏，川烏，梔子，蘇木各一兩，草烏，生地，
紅花，巴仁，肉桂各五錢，黃連，黃芩，當歸，赤芍，川芎各一錢，蛇蛻二條，
蜈蚣六條，山甲二十片，桃，柳，棗枝各三尺，香油二斤熬，黃丹，
鉛粉各七兩收，松香，陀僧，黃蜡各二兩，攪，再入黃連末三錢，製乳香，
製沒藥各一兩，血竭五錢，輕粉，陳膽星，蚶子殼各三錢，麝一錢，和勻，
狗皮膏攤，先以酒煮硝擦洗，貼後以火烤之，或烘兒鞋熨之。</p>
<p>丸點磠砂，</p>
<p>治痞癖，蟾酥，黃蜡各二錢，巴霜一錢，羚羊角末，牛黃各五分，麝三分，
磠砂，冰片各一分，丸如菜子大，黏在化痞膏貼，一周時，痞化膿血愈。按：
《本事》磠砂丸，治一切積聚，痰飲，心脅引痛，磠砂，巴霜，三棱，乾薑，
白芷各五錢，木香，青皮，胡椒各二錢半，乾漆炒，大黃各一兩，檳榔，
肉蔻仁各一個，醋熬，入磠砂成膏，細藥攪，如上黏貼。又，膈噎，膨脹，
久積，驚痰，大黃，牙皂，當歸，巴仁，磠砂丸，并可參。</p>
<p>臌敷甘遂還消，</p>
<p>治腹滿，緊鞕如石，或陰囊腫大，先用甘草口嚼，再以大戟，甘遂，芫花，
海藻，醋熬膏敷。實臌，甘遂，巴霜，木香填臍。一切臌脹，肚飽發虛，
小便不通者，臍內先填麝香，再用甘遂，雄黃各一錢，田螺一個，搗敷。附方：
臌滿，蒼朮，白朮，香附，當歸，蘇梗，黃連，梔子，枳實，山查，木香，檳榔，
赤苓，木通，澤瀉，生薑，丹熬備貼。按：舟車丸，治腫脹，形氣俱實者，
上下表裏分消其水，黑丑四兩，大黃二兩，甘遂，大戟煨，芫花醋炒，青皮炒，
橘紅各一兩，木香，檳榔各五錢，輕粉一錢，或照上用醋熬敷，或用油熬丹收，
貼，并加敷藥。雖虛弱人亦可試，乃通變之法也。十臌取水法，大戟膀胱水，
甘遂肝水，麻黃膚水，烏梅腹水，葫蘆巴胃水，葶藶心水，芫花通身水，
黑丑腎兼徧身水，細辛氣水，漢防己胃水，檳榔血水，海蛤肺水，陳皮牙水，
桑皮腸水，加生薑，土狗，視症倍用君藥，油丹熬，貼，外加敷藥，
亦通變之法。</p>
<p>散研琥珀，</p>
<p>治五臌，琥珀散，大黃二兩，巴豆五錢，牙皂一兩五錢，枳殼，
蘿蔔子炒各四兩，琥珀一兩，沉香五錢，薑皮搗汁，丸，臨用研末，糝膏貼。
附方：水臌，杜蒺藜煎洗，蓋屋稻草煎洗，地骨皮煎洗，水氣自下。氣臌，
面黑脅痛者，炒大麥芽熨。血臌，脅滿，小腹脹，有血絲，酒煎荷葉洗。食臌，
噯氣作酸，飽脹，炒蘿蔔子熨。婦人血蠱，劉寄奴或馬鞭草煎洗。水臌灸法，
水分穴，在臍上一寸，中脘穴，在臍上二寸，神闕穴，在臍之中央，
以鹽填滿再灸，忌刺，刺之水盡則死，即當時不死，後亦復發不救，
此親見者。凡治脹，皆取三里穴，在足下三寸外旁，膏藥照貼。</p>
<p>獨聖，</p>
<p>謂單用，</p>
<p>則水蓼，鳳仙，臭椿，</p>
<p>皆治積痞，</p>
<p>商陸，</p>
<p>治腫脹行水。水蓼治痃癖積氣，連花，莖，子，葉熬膏良。一方，水蓼花子，
和飛麵敷，或同大蒜搗貼。《鑑》本加當歸，赤芍各一錢，沒藥五錢，阿魏，
血竭，麝香各三錢，貼。又，水紅花子二錢，大黃，樸硝，山梔，石灰各一錢，
酒酵一塊，同搗貼，湯壺熨，手帕勒之，三日揭起，肉黑如墨，是其驗也。
治痞，大紅鳳仙花，雄黃，獨蒜，搗敷。或鳳仙子，白芥子，馬蘭頭根，麝香，
同搗敷。或臭椿樹根熬膏貼。商陸治腫脹，赤者傷人，只堪貼臍，入麝三分，
搗貼，小便利自消。又方，赤商陸根搗碎，蒸熱熨，再加蔥白搗貼，
并治水腫喘促者。按：踈鑿飲子用商陸，羌活，秦艽，檳榔，腹皮，茯苓皮，
椒目，木通，澤瀉，赤豆，薑皮。可參。</p>
<p>雙奇，</p>
<p>謂并用，</p>
<p>則牛糞豬肚，</p>
<p>牛糞散，豬肚丸合方，</p>
<p>蝦蟆鯽魚，</p>
<p>按：臌脹症，皆用雄豬肚裝甘遂，大戟，芫花，紫背浮萍，絲瓜絡為主藥。
氣臌加蝦蟆，敗鼓皮，烏藥，檳榔，砂仁，沉香之屬，血臌加馬蝗，乾漆，
血竭，紅花之屬，水臌加土狗，雞屎，牛糞之屬。可參。又，十臌，雄豬肚，
雞肫皮，陳香圓，砂仁，沉香，生薑，大蒜，同搗餅貼，亦可加藥。蝦蟆膏，
乾蟾皮，油熬，黃丹，鉛粉收，槐枝攪。治食積痞塊，疳疾，腿腫，濕氣，瘡毒。
又，鯽魚膏，鯽魚一個三兩，皮硝五分，杏仁，木鱉仁，甘遂，甘草各一錢，
加蔥蜜同搗，臨用糝麝貼，功同甲莧。《鑑》方有蝦蟆鯽魚膏，可參。</p>
<p>腫鋪藥餅而行，</p>
<p>腫，謂水腫。在四肢頭面為水腫，在腹為水臌。視人之目窠上微壅，
如蠶新臥起之狀，其頸脈動，時咳，按其手足上，窅而不起者，風水膚脹也。
鼻頭色微黑者，有水氣。一云通身浮腫，皮薄而光，手按成窟，
舉手即消者是也。陽水即風水，多外因涉水冒雨，或感風寒暑濕，
其證先腫上體肩背手臂，熱渴而二便秘。陰水即石水，多內因飲水及茶酒，
飢飽，勞役房勞，其症先腫下體腰腹脛跗，身冷，大便利。陽水多實，
陰水多虛。陽水在上，多喘; 陰水在下，多滿。陽水宜散宜攻，陰水宜溫宜補。
然陽中有陰，陰中有陽，宜辨。水腫多因腎水不能攝心火，心火不能養脾土，
脾虛不能運化水穀，停於三焦，注於肌肉，滲於皮膚而發腫也。加喘者，
肺為心火剋也。久則肌肉潰爛，陰囊，足脛水出，唇黑，缺盆平，臍口肉鞕，
足背，手掌俱平，五臟敗矣。治腫以健脾行濕為主。一云以辛散之，以苦泄之，
以淡滲利之，使上下分消其濕，忌鹽醬。治水腫及黃胖，九臌等，名鋪臍藥餅，
巴霜四錢，輕粉二錢，生硫黃一錢，研調作餅，鋪棉花於臍上，貼之，
俟行三五度，去餅以溫粥補之，久病隔日一取。治水腫消河餅，大田螺四個，
大蒜五枚，車前子三錢，作餅敷臍取利。或地龍，甘遂，豬苓，鍼砂，蔥涎，
醋調，同。又，治男婦頭面浮腫，肚腹脹滿，上氣喘急者，用黑丑，白丑煆，
牙皂煆各二錢半，木香，沉香，乳香，沒藥各三錢，琥珀一錢。亦可以砂糖，
飛麵調貼。</p>
<p>兼煮赤豆漬膝，</p>
<p>水腫從脾起，入腹能殺人，赤豆一升，煮爛取汁，溫漬足膝。</p>
<p>必實其脾，</p>
<p>陰水宜實脾溫腎，用白朮，厚朴，木瓜，大腹皮，草果，赤苓，附子各一兩，
木香，炮薑，甘草各五錢，再加獨活，川椒，茴香，吳萸，官桂，肉蔻仁，紫蘇，
陳皮，澤瀉各七錢，麻油熬，黃丹收，貼。</p>
<p>疸（黃疸），燻藥筒而取，</p>
<p>黃疸，始於目珠黃，漸及皮膚，爪甲，身體皆黃也，然不痛。若色黃身痛者，
濕病非疸。一曰腹脹滿，面萎黃，躁不得睡，屬黃家。又，屎黃赤，安臥懶動，
食已善飢。又，身黃，臥時身體青赤。憎寒壯熱者，真黃疸也。色亮，口渴，
身熱，屎赤，名陽黃，屬濕熱。色暗體重，背寒肢冷，自汗，名陰黃，屬寒濕。
傷食名穀疸，傷酒名酒疸，黃汗染衣者名黃汗，皆陽黃類也。酒疸便為黑疸，
難治。女勞疸亦名黑疸，額黑微汗，手足心熱，膀胱急，尿利，過房寒熱，
脾腎俱病，陰黃類也。難治。亦有腹脹如水，大便黑者。膽汁黃，
因驚傷膽得之。諸黃皆尿不利，惟瘀血黃，尿利。蓋血結下焦，熱但耗血，
而不耗精液也。脫力黃者傷力所致。瘟黃殺人最速。凡時行感冒及伏暑未解，
宿食未消，皆能發黃。黃汗者，身腫，發熱，汗出而渴，汗出染衣如黃柏汁，
以汗出時入水浴得之。黃腫非黃疸。黃疸眼黃不腫，黃腫色帶白，眼如故。
黃疸有濕熱，黃腫濕熱未甚，多蟲與食積。治疸與濕熱相似，
然宜滲利中佐以甘溫，勿純寒再傷脾成臌。脫力黃等宜兼補。取黃法，
先用瓜蒂散搐鼻，再用濕麵為餅，穿孔放臍上，以黃蜡卷紙為筒，長六寸，
插孔內，以煤頭點，燒至根剪斷，另換，取盡黃水為度，效。亦治水腫。附方：
黃腫，燒酒調白芥子末二錢，攤貼小腹上，起泡為度，忌吃糖鹽。</p>
<p>并搗青鯽填臍，</p>
<p>治疸，青背鯽魚一尾，全用，加砂仁一兩，洋糖一撮，搗爛入蚌殼內，
覆臍上，一夜見效。或用鯽魚背肉二塊，加胡椒，麝香，同。附方：南星搗，
置盃內，扣臍上，起泡挑去洩水。如濕熱甚者，田螺敷臍引下。
毛腳芹搗塗臂大肉上。</p>
<p>更平其胃，</p>
<p>黃疸，用平胃散四兩，醋調敷臍，睡須臾，戰汗或瀉黃水愈。一方，
平胃散加香附，青礬，青皮，蓬朮，黃連，苦參，白朮。并治黃胖，黃腫。
鍼砂與青礬同，鍼砂須忌鹽，青礬可不忌也。又如熱壅便秘者，
用平胃加醋大黃二兩，黃連，黃芩，甘草，茵陳各五錢，薑汁調末敷腹。
寒濕者，用平胃加茵陳，附子，乾薑各一兩，白朮，枳實，半夏，橘紅，茯苓，
澤瀉，草蔻仁，赤小豆，吳萸，當歸，木通各五錢，薑汁調敷。附方：酒疸，
大黃，山梔，枳實，乾葛，豆豉等敷。黑疸，明礬，滑石，大麥芽，研敷。河白，
用梔子黃，雞子清，飛麵調餅貼。疸癖，愛吃土炭，生米，茶葉者，用麥芽，
使君子，檳榔，南星等，各加本物治之。前傷寒有方。</p>
<p>胸痛橫連於脅，</p>
<p>咽下膈上為胸。胸痛，古云屬心。景云：多屬肝，餘經能令胸滿，
短氣而不痛。肝膽脈布脅，脅之骨為肋。火上衝則胃脘痛，橫行則脅肋痛。
脅痛有風寒。又，左痛屬瘀血，或怒氣所傷，或跌閃所致; 右痛屬氣滯，痰食。
瘀痛無時不膨，或夜痛，或午後發。氣痛時止而膨，噯即寬，旋復痛。
痰流肝經，咳嗽氣急，走注有聲。食積，右脅有一條扛起。又，虛甚成損，
脅下悠悠常一點痛不止。古治痛多用通法，通則不痛也。然調和氣血，
上逆者下行，中結者旁達，虛者補，寒者溫，皆是通法。必以下洩為通者，
非也。</p>
<p>利脅先以琥珀之膏。</p>
<p>脅痛，先貼琥珀膏，即大黃，皮硝同大蒜搗者，再以當歸，草龍膽，梔子，
黃連，川芎，青皮，木香，蘆薈，麝香，薑汁調敷膏外。此膏或用油丹熬貼。
又，白芥子水調敷，或吳萸醋調敷，或青皮醋炒熨，或韮菜連根醋炒熨，
或枳殼，小茴，鹽炒熨。踈肝法：柴胡，陳皮，青皮各一兩，川芎，當歸，白芍，
枳殼，香附，瓜蔞，丹皮各五錢，同麩皮，醋炒熨。氣加烏藥，延胡索，
血加官桂，紅花，虛加杜仲，萸肉，跌打傷瘀血加大黃，炮山甲各五錢。按：
此方藥料全用，另加生地，靈脂各一兩，油丹熬亦佳。</p>
<p>脘痛下挾其臍，</p>
<p>脘，胃脘。當臍痛，李曰屬腎，景曰亦屬胃。凡心痛，皆胃脘痛。真心痛，
手足青。過節不治。一云心痛在膈上胸內，寒痛手足反溫，火痛手足反冷。
胃痛在膈下兩岐中。一云傷於七情作心痛，食積，痰飲，瘀血作胃脘痛。
胃痛有寒有熱，實熱易治，虛寒難治，雖愈必發。虛寒者，口多清涎，
得熱飲痛稍緩; 實熱者，口渴咽乾，或多痰喘急。虛寒者肢冷面白，
實熱者肢雖冷面必赤。大抵胃脘下大腹痛者，多屬食積外邪; 繞臍痛者，
屬痰火積熱; 臍下痛者，屬寒屬痰及瘀與尿澀。按：腹痛挾熱者緩，挾寒者急。
寒痛，痛無增減，或兼吐利; 熱痛，時痛時止，腹滿堅結。實痛，痛甚脹滿。
手不可近。虛痛，按之則止。食痛者，痛後即利，利後即減。死血痛者，
痛有常處。濕痰痛者，脈滑，痰氣阻礙不得升降，腹中引釣，脅下有水聲，
小便澀，飽則暫止。蟲痛，五更心嘈，聞食而痛，惡心吐清水，上下攻刺，
面白唇紅，時作時止，或面色青，白，赤不定。木賊者，痛而瀉，
瀉而痛不止者是也。又，腹滿欲嘔吐者，上熱下寒也。陽不降故上熱而嘔，
陰不升故下寒而腹痛也。</p>
<p>溫臍必以附子之散，</p>
<p>腹痛臍濕，附子一個挖空，入甘遂末錢半，蛇床子一錢，火酒煮，烘乾研，
加麝香納臍，名附子填臍散。此方去蛇床，加甘草，名接命丹，養丹田，
助兩腎，添精補髓。如前法製，單取附子同麝為丸納臍。甘遂，甘草并用炒。
溫胃法：治脾胃虛寒，心腹疼痛或冷汗出者，并治霍亂等痛，附子，巴戟，
炮薑，茴香炒各一兩，官桂七錢，黨參，白朮，當歸，吳萸，白芍炒，白茯苓，
良薑，甘草炙各五錢，木香，丁香各四錢，沉香三錢，研，生薑汁調，加麝敷，
或用油丹熬貼。附方：治胃熱痛，大黃，元明粉，梔子，香附，鬱金各一兩，
滑石二兩，甘草，黃芩各五錢，末，薑汁調敷。九種心胃痛，并嘔吐，噎膈，
久痢，疝氣等症，雄黃，硃砂，木香，沉香，丁香，麝香，桂皮，鴉片灰各等分，
人乳和丸納臍，用暖臍膏蓋。暖臍膏有用生附子五錢，甘遂，甘草各三錢，
蔥汁熬膏和藥，加蟾蜍，麝香，鴉片，丁香末攤者; 有用柏子尖，松毛心五斤，
附子八兩，麻油熱，黃丹，鉛粉收，加肉桂攤者。又方：受寒腹痛，炒鹽，
炒薑蔥及熱灰，滾水皆可熨。熱腹痛，𡭕藥㗜鼻。小腹痛，俗名陰寒，
蔥白連鬚七個，胡椒照病人年紀，每歲一粒，加枯礬少許，男孩乳丸納臍，
一炷香愈。蟲腹痛，川楝肉酒浸，棉裹塞肛門。小兒用煨大蒜塞。腹臍冷痛，
每旦以猩紅，枯礬作紙撚，蘸油點燒熏臍，或貼暖臍膏後再熏，亦是一法。</p>
<p>後宮之病，</p>
<p>腎為列女，在後宮。</p>
<p>熨脊，</p>
<p>腎脈貫脊。又，腎脈緩甚為拆脊。又，足太陽之脈病，腰脊強痛。
凡背脊痛皆腎水衰耗，不能上潤於腦，則河車之路乾澀難行，故痛也。
老人背脊傴僂，腎虛髓空也。臀尖痛者，陰虛而膀胱有火也。按：
脊惡寒屬陽虛者，生薑汁化牛膠，入附子，肉桂，花椒，乳香，沒藥收貼，
烘鞋底熨之。脊痛由風寒濕者，用川烏頭，附子，羌活，細辛，川芎，官桂，
川椒各一兩，醋拌濕布包，烘熨。又方：草烏，白附子，南星，肉桂，川芎，
白芷，乾薑共末，酒同麵糊調敷脊上，以熱碗覆之。或作餅貼，熱物熨之。
陰虛者，用四物同黃柏，知母，龜板研作餅貼，熱物熨之。</p>
<p>摩腰，</p>
<p>經云：太陽所至為腰痛。又，腰為腎府，太陽腰痛外感六氣，
腎經腰痛內傷色欲。諸經皆貫腎而絡於腰。腰痛有九，腎虛是本，風，寒，濕，
熱，痰飲，氣滯，血瘀，閃挫是標。常痛者虛，有定者瘀，或左或右者風，
或痛或止者濕熱，往來走痛者痰積，遇寒發者寒濕，久坐者氣滯。
治老人腰痛，婦人白帶，附子尖，烏頭尖，南星，硃砂各二錢五分，雄黃，
丁香各錢五分，乾薑一錢，樟腦，冰片，麝香各三分，蜜丸彈大，薑汁化開，
熱摩腰上，并貼。一加吳萸，肉桂。附方：腰痛無力，天麻，半夏，細辛蒸熨，
或黑豆和鹽炒熨。腰脊脹痛，白芥子，酒調敷。養元固本暖腰方：川椒，木香，
故紙，大茴，升麻，川楝，肉桂各一兩，附子，丁香各五錢，艾絨一兩，和勻，
縫暖腰貼肉著。通治腰痛，羌活，防風，靈仙，天麻，川芎，當歸，延胡，牛膝，
官桂，杜仲，續斷，蓯蓉，故紙，南星，黃柏，蒼朮，萆薢，秦艽，小茴，烏藥，
紅花，知母，香附，胡桃肉，骨碎補，木鱉仁，全蝎，龜版，木香，乳香，沒藥，
自然銅，草烏，川楝子，生地，白芍，五倍子，靈脂各五錢，生薑一兩，
麻油熬，黃丹收。西醫治腎病，有粟殼，野菊沸湯沖，布巾絞，按患處法，
有鴉片酒或樟腦油，麻油擦痛處法，有鴉片丸納肛門法，亦可參。</p>
<p>固之以芙蓉（即阿芙蓉）金鎖，</p>
<p>芙蓉膏能止瀉痢。固精保元，煖腎補腰膝，去寒濕，一切腹痛，痞疾，夢遺，
五淋，滑淋，白濁，婦人赤白帶下，經水不調，久貼能煖子宮，
又治色欲過度陽痿。黨參，黃芪，當歸各五錢，甘草，五味子，遠志，蒼朮，
白芷，白芨，紅花，紫梢花三錢，肉桂二錢，附子一錢，麻油二斤熬，黃丹收，
鹿角膠一兩，乳香，丁香各二錢，麝一錢，加芙蓉膏二錢，攪勻，
陽痿加陽起石二錢和之，貼臍上及丹田。金鎖固陽膏：蔥子，韮子，附子，
肉桂，絲瓜仁各三兩，麻油熬，松香收，龍骨煆二錢，麝一分，攪狗皮攤。
韮子，龍骨治遺要藥。按：金鎖正元丹，治真氣不足，吸吸短氣，四肢倦怠，
腳膝痠軟，目暗耳鳴，遺精盜汗，一切虛損之症。用五倍二兩，故紙，蓯蓉，
巴戟，葫蘆巴，胡桃，茯苓各一兩，龍骨煆八錢，硃砂一錢。亦有用木香，
茴香，羊腎者。又，鎖精丸用山藥，杞子，五味，萸肉，鎖陽，黃柏，知母，
黨參，黃芪，石蓮，海蛤粉各一兩，白朮二兩。亦有用菟絲子四兩，牡蠣煆，
金櫻子蒸，茯苓酒蒸各一兩者。遺症多由思想，或傷陰，或傷陽，或兩傷，
可酌熬膏。餘見前“腎藏精“注。</p>
<p>散燒鯪鯉之甲。</p>
<p>凡肩背，腰脅，手臂，腿膝，環跳貼骨等處疼痛，用沉香，木香，丁香，
乳香，麝香，山甲，末，裝核桃殼覆患處，飛麵作圈護住，上用荷葉遮蓋，
以防火落，燒艾一二炷，覺熱氣入內即散，免耽延生變症。</p>
<p>下元之衰（陽虛也），肚兜，</p>
<p>治痞積，遺精，白濁，婦人經脈不調，赤白帶下，白檀香，羚羊角各一兩，
沉香，零陵香，白芷，馬兜鈴，木鱉仁，甘松，升麻，血竭，丁皮各五錢，
加麝香和艾絨作兜肚著。又方：大附子，大茴香，小茴香，公丁香，母丁香，
木香，升麻，五味，甘遂，沉香，麝香，揉艾縫兜肚縛丹田。</p>
<p>膝蔽，</p>
<p>治元虛膝痛等，生草烏，川烏，黃芪，杜仲，仙茅，金毛狗脊，鎖陽，川芎，
當歸，白芷，蒼朮，防己，牛膝，甘松，五加皮，木香，松香，細辛，
肉桂各二錢，艾二兩，作蔽膝縛。一用菊花，陳艾，一用草烏，防風，細辛，
陳艾，作蔽膝縛，仝。凡虛寒體，服風，燥，熱藥，多防涸陰，如作兜肚，
蔽膝用，最善。</p>
<p>煖之以硫黃玉抱，</p>
<p>硫黃補火。治男子精寒，痿弱，白濁，遺精，女子子宮虛冷，赤白帶下，
亦治寒瀉。倭硫黃六錢，母丁香五錢，麝一錢，獨蒜丸如豆大，硃砂衣，
每用一丸納臍眼上，貼紅緞膏，紅緞膏：川椒三兩，韮子，蛇床子，附子，
肉桂各一兩，獨蒜一斤，真香油二斤浸藥熬，黃丹收。或硫黃，丁香，胡椒，
杏仁，麝，棗肉丸，或用胡椒，硫黃，黃蜡丸，納臍上，貼紅煆膏，仝。
玉抱肚法，治積冷腹痛，用鍼砂四兩炒出烟，入白礬五錢，磠砂，粉霜各五分，
新水拌勻微濕，裹以皮紙貼，安懷中候熱發，置臍內，或放氣海，關元穴，
大補元氣。置於他冷處，亦汗出立瘥。此藥燥則不熱，再以新水拌再熱，
可用十餘次，如藥力盡，曬乾再入礬即如舊。或只用鍼砂，明礬二味，亦效。
亦見治痢。</p>
<p>補糝麋鹿之茸。</p>
<p>舊有參茸膏。按：香茸丸，滋補精血，治下焦陽竭，腹臍㽲痛，目盲夢遺，
食少肌瘦。鹿茸，麋茸各二兩浸搗。蓯蓉，五味，茯苓，山藥，龍骨，
沉香各一兩，熟地三兩，加麝，丸，每用一丸，研糝膏貼。</p>
<p>大便之結，</p>
<p>氣秘欲下不下，雖努力不暢，名陽結，能食，以調氣為主，結屬糞結。
血不足，腸燥肛裂，名陰結，不能食，以活血為主。亦有似秘非秘者，
年高血少，病後血氣未復，或脫血津涸，皆宜大補氣血。
大約此病只宜生津潤燥，忌破氣損液。大便秘結不通皆腎病，
然秘結不過艱於下利而不通，或胸腹脹滿，氣悶欲絕，危症也。</p>
<p>蜜導為最（見前），大黃皂角掩其臍，</p>
<p>取通，加黑丑，樸硝為四生。</p>
<p>樸硝熱，</p>
<p>熱秘，皮硝二錢，水化開，皂角五分，敷臍。或加香油入豬膽內，
用竹管插入，扎緊，擠汁入肛門，亦可加藥。</p>
<p>附子寒，</p>
<p>冷秘，附子，苦丁香五錢，炮川烏，香白芷，牙皂各三錢，胡椒一錢，
麝少許，同大蒜搗敷臍，再以藥裝竹管中，吹入肛門，即通。前有二烏通陽方。</p>
<p>耆歸補，</p>
<p>氣虛加耆，血虛加歸。或用蓯蓉妙。</p>
<p>蟾粉，</p>
<p>大實大滿如結胸者，用蟾蜍，巴霜，輕粉，醋丸，納臍，膏掩。</p>
<p>鼠芸，</p>
<p>陰症便秘，雄鼠屎，白膠香和梃，塞肛門。</p>
<p>可消息。小便之閉，</p>
<p>肺氣為水之化源，氣行則水行。又，腎氣足則化。以吐法通小便，
如上竅開而下竅利。有有餘者，膀胱有水，熱結氣閉; 有不足者，五內枯燥，
膀胱無水。當分氣血，以渴不渴辨之。渴而不通，上焦氣分熱，宜清肺;
不渴者，下焦血分熱，宜滋腎。凡嘔吐，腫脹症，小便不通危。</p>
<p>蔥熨為先，</p>
<p>試法：冷秘，蔥熨即通; 熱秘，旋通旋秘，萵苣菜搗敷臍。</p>
<p>車前滑石圍其腹（見前水瀉）。 肉桂寒，</p>
<p>見前，同車前用。附方：良薑，蘇葉，蔥，鳳仙煎洗。</p>
<p>梔子熱，</p>
<p>熱閉，大蒜一顆，梔子二十一枚，加鹽搗敷臍，并敷陰囊，一用桃枝，柳枝，
木通，花椒，明礬一兩，蔥白，燈蕊各一把，煎湯圍被熏洗，再炒鹽熨其臍下，
亦可加梔子等味。附方：豬膽籠陰首，婦人以膽汁滴陰中。又，氣閉，
臭梧桐子，皂角四五兩，煎沸，加麝沖入瓷瓶內，將陽頭插入熏之。血閉，
韮白濃煎洗臍下，或桃仁或麻根搗攤絹上，貼小腹連陰際，
或生地汁調黃柏末敷。</p>
<p>柴麻提，</p>
<p>氣陷宜提，老人，產婦，黨參，當歸，川芎，柴胡，升麻熬膏，貼肛門。</p>
<p>螺冰，</p>
<p>田螺，冰片敷臍，或用田螺，蔥白，輕粉，麝敷臍下，熨斗熨之，立救一命。
或冰，麝，半夏填臍，加田螺，蔥白作餅蓋扎，下用皂角燒烟熏。
或用田螺十餘個，放水中澄清，取泥入膩粉塗臍立通。并治熱淋。</p>
<p>鯽麝，</p>
<p>鯽魚全個搗敷，或加蜜，麝香敷，碗覆之。或用蚓泥和蜜，或用蝸牛和麝。</p>
<p>當變通。</p>
<p>諸藥不效，蔥裝麝插臍中，填鹽令滿，艾灸。</p>
<p>關格，</p>
<p>關者不尿，寒在下; 格者吐逆，熱在上。</p>
<p>有冷熱之熨，</p>
<p>蔥白一斤切細，入麝五分拌勻，分二包，先以一包置臍，熱熨斗熨之，
半時換一包，以冷水熨斗熨之，尿通為度。不應，老薑，木通煎湯飲，探吐。
或身無汗，蔥湯入浴盆，坐沒臍，被圍汗出，欲尿即尿於湯內。大小便不通，
亦謂陰陽關格，瓜蒂，芥子令吐瀉。垂死者，但治下焦，以硝，黃，枳，
朴通之。煨蒜塞肛或蜜導，忌淡滲利小便藥。</p>
<p>中通先皂麝之填。</p>
<p>關格乃痰格中焦，上下皆病也。先用皂角，冰，麝納臍通竅，
再消息去寒降火。若頭汗出，則陽絕不治。如脈沉細，手足厥冷者，用人參，
附子，麝香納臍。中虛者，用黃芪，白朮，升麻，柴胡，木香，檳榔，末，
布包放臍上，熨斗熨之，即升降法也。前傷寒有寒熱不調灸法，可參。</p>
<p>更聞脬轉，</p>
<p>皆忍小便所致。涼藥踈利小腸熱，仍通泄大腸，大便大下，脬自歸正，
小便自順。甘遂末敷，口含甘草。又，寒水石二兩，滑石，髮灰，車前子，
木通，冬葵子各壹兩，蔥白五錢，搗汁調藥敷於臍下。女子轉脬，
用豬尿脬吹脹裝竹管扎緊，擠氣入戶，大尿而愈。孕婦胎壓脬不尿，
吊起一腳睡即尿。蒲黃縛腰，見前。</p>
<p>亦有腸交。</p>
<p>即交腸症，方俟補。</p>
<p>控睪（睪，即腎丸也），敷萸茴橘荔，</p>
<p>疝者，睪丸連小腹急痛是也。或無形無聲，或有形如瓜，有聲如蛙，
俗名小腸氣，又名腎與膀胱氣。一云均屬肝病，人身自兩肋，小腹至陰囊，
睪丸皆肝位，與小腸，膀胱無涉，子母相關，病所由致則有之。
如丸升上入腹者，難治。七疝者：寒疝，囊冷鞕如石; 氣疝，由號哭忿怒所致，
氣鬱而脹; 血疝，俗名便癰; 水疝，囊如水晶，陰汗或癢。搔出黃水; 筋疝，
莖脹筋縮出白，得之房術; 狐疝，夜消晝長，㿗疝，即大卵，得之胎中。治法：
初起鬱熱在經，鬱久後感寒氣外束，不得踈散，因而作痛，勿專執寒治，
亦忌補。七疝及瘕聚，帶下屬寒者，吳萸，小茴，橘核，荔枝核，川楝子，
地膚子，青皮，元胡，靈脂，香附，黑丑，沒藥，丁香，木香，全蝎，
蒼朮各一錢，研，酒敷。附方：疝初起，薑，蔥，蒜搗敷，麩皮炒熱烘於藥外。
寒濕痛者，艾葉，川椒，紫蘇，炒熱袋盛，夾囊下，勿洩氣。又葫蘆巴一兩，
鐵鍋炒黑研，酒調敷。治氣胞，木腎，水胞，偏墜，用竈心土炒熱，加川椒，
茴香，艾葉末拌勻，放盆內隔褲坐之，令冷血，冷氣，冷水化為汗出愈。
又偏墜，肥薑切片鋪板上，堆艾一尖燒之，將完乘熱帶火連薑，艾搗爛，
攤菜葉上向囊下託之，初時其冷如水，少頃滾熱，寒濕從汗出愈。簡便方：
水疝，連鬚蔥白同竈心土敷，可收水。血疝，馬鞭草洗并搗塗，
亦治木腎不痛者。又胡椒，菜葉搓揉，可散血。狐疝，煆牡蠣，乾薑末水敷。
㿗疝，薏仁一兩，陳壁土五錢，炒黃，水煮，研膏敷。按：十香丸治氣滯，
寒滯及㿗疝之屬，烏藥，香附，小茴，荔枝核，煨陳皮，澤瀉，木香，丁香，
沉香各等分，皂角減半煨，酒丸彈大，可磨敷。外腎著驚縮上者，蓖麻敷足心，
止即去之。又萵苣子一盅，潮腦三錢，麝一分，同萵苣菜搗膏貼臍下。穿心疝，
以手掐大敦穴，一炷香即止，不止，灸之。按：志和曰：凡遺尿，癃閉，陰痿，
胞痹，精滑，白淫，皆男子之疝也; 血涸不月，足躄，咽乾，癃閉，小腹有塊，
前陰突出，後陰痔核，皆女子之疝也，但女子不名疝而名瘕。知此，
則治諸病皆可以治疝法通之矣。</p>
<p>鬱宜梔子，</p>
<p>古方同烏，附用。小便澀者，川楝合五苓用。治鬱熱，吳萸，枳殼，山楂，
荔子核，黑山梔，末，酒調敷。</p>
<p>或塗以芙蓉黃柏，</p>
<p>偏墜用茴香，荔子核，不效者熱症也，醋磨木鱉仁，調芙蓉葉，黃柏塗。</p>
<p>包之以蛙皮。</p>
<p>治疝，開元固氣丸用此。附方：疝初起，寒熱疼痛，恐成囊癰，鮮地骨皮，
生薑各四兩，搗爛包囊上，癢即消。陰腫如斗，雄礬，甘草煎洗。</p>
<p>脫肛搽膽乳茶冰，</p>
<p>肺熱脫肛，豬膽汁同兒茶，人乳，冰片搽，熱汁自下而肛收也。附方：
生地龍，樸硝，清油調塗，先以荊芥穗，蔥白煎洗。或冷水調黃連末敷。</p>
<p>溫用蛇床，</p>
<p>蛇床子，溫陰之藥，同甘草研末糝，或煎熏，并治崩帶，脫肛。又，
同菟絲子和如泥塗，日五，並治陽衰不起。再加吳萸煎熏，
並治產後玉門不閉症，效。</p>
<p>或糝以熟地烏梅，</p>
<p>陰虛脫肛，熟地，枯礬，烏梅炭糝膏貼。附方：菟絲子末，雞清塗;
或用蚌灰，蜜調塗; 或用鱉甲頭燒灰，加枯礬，赤石脂，訶子肉，竈心土，
五倍子末糝。</p>
<p>升之以蟬蛻。</p>
<p>氣墜者，用蟬蛻焙黃為末，研，菜油調敷，自收。或用升麻，防風末糝。
氣虛加參，耆末。</p>
<p>既傳附子，靈脂補氣蒸臍之秘，</p>
<p>太乙真人熏臍法，通治勞傷，失血及陰虛遺精，白濁，陽痿，精神倦怠，
痰火，婦人赤白帶，子宮冷諸症。麝香，龍骨，虎骨，蛇骨，附子，木香，丁香，
乳香，沒藥，雄黃，硃砂，靈脂，夜明砂，胡椒，小茴，青鹽，兩頭尖等分，
以麝填臍眼，蕎麵圈臍外，填藥蓋槐皮，艾灸之，汗出病已。慎風寒，戒油膩，
生冷，酒色等。如畏灸者，可加艾和藥，裝袋鋪腹上，熨斗熨之，逼藥氣入肚，
但令溫暖即止，亦效。下仝。原評曰：麝香引透諸藥。丁香堅守其胃，
啟飲食之進。青鹽入腎，以實其子，使肺無漏泄。夜明砂以補其血，
散內傷之有餘。乳香，沒藥，木香，小茴，升降其氣，不致咳嗽。龍骨，虎骨，
蛇骨，硃砂，雄黃，以削病根。兩頭尖巡視經絡，有推前拽後之功。附子，
胡椒補元氣，使血行血室，氣歸氣宅，痰散為金波。靈脂連操其肺，
削有餘補不足。用槐皮之漿，閉押諸藥之性，使無走竄之患。
艾灸有拔毒起死回生之功。凡諸藥不效，可用此法。《濟眾》熏臍法：川烏。，
乳香，沒藥，雄鼠屎，續斷二錢，麝一分，食飽後灸如前法，勿令痛，
反泄真氣，每年中秋行一次，隔兩日一灸，灸至臍內作聲，大便下涎物為止，
只服米湯，食白粥，黃酒助力。溫臍種子方：靈脂，白芷，青鹽二錢，麝一分，
灸如前法，溫暖即止，過則生熱，婦人尤宜。氣虛體倦，肚腹畏寒，用五靈脂，
夜明砂，枯礬，麝香灸，仝。每于二分，二至前一日，溫水洗臍眼，納麝少許，
用麵圈圍臍，填藥灸之，灸後以蕎麵為餅蓋，俟冷取下，忌茶。按：太乙，
《鑑》名“延壽丹“，有人參，白附，無兩頭尖，婦人無子，冰片代麝。</p>
<p>復著鳳仙，鴿糞殺癆（蟲），灸脊之奇。</p>
<p>治癆蟲，鳳仙根蘸潮腦擦背，或加薑，桂同搗擦。治癆病人未全虛者，水灸法：
用白鴿糞，凈靈脂，白芥末各五錢，生甘草二錢，末，加大蒜五錢同搗，
入醋化麝一分，攤脊上，皮紙蓋一炷香，七日一灸。 浙杭有沈姓醫治癆，
用白鳳仙，豬脊筋同藥末攤貼脊背者，其用脊筋法可取。又方：
白鴿糞三五合炒焦布包，從尾閭起擦，上至大椎，又從大椎起擦，下至尾閭，
如此數十徧，日夜數十次，蟲盡死。先用濕紙搭脊樑，
看一點先乾處是蟲所在，竭力擦之。有乳香熏手背驗蟲有無，法不甚驗，
故不錄。傳屍癆，熬商陸根，囊盛熨。或佩麝香，安息香，再用甘松，元參，
炭屑，加白蜜和丸，常燒可以辟蟲免傳染。凡蟲證，眼眶鼻下青黑，面色萎黃，
臉上有幾條血絲如蟹爪分明，或面上白斑，唇紅，能食，心嘈，時痛時止，
痛則咬心，口吐涎沫清水，夢中囓齒，腹中或有塊。凡辨瘵蟲，蟲頭赤，
食人肉，可治; 蟲頭白，或嘴白，或肚白，食人髓，皆難治。黑者已入腎臟，
亦難治。殺蟲膏：桃枝，李枝，梅枝，桑枝，石榴皮，並取東向者各七莖，
青蒿一小握，苦楝根七寸，生藍葉七片，蔥白連根洗七個，
黑丑頭末半生半炒一兩，大黃五錢，檳榔八錢，醋炒三棱，煨蓬朮，雷丸，
蕪荑，使君子，木香，甘遂，皂角，靈脂，雄黃各三錢，明礬，輕粉，
硃砂各一錢，麻油熬，黃丹收，麝香攪。一加貫仲，厚朴，乾漆，
炒白僵蠶各三錢，紫金錠二錢，尤佳。凡瘵疾，皆蟲食肺系，咯血，聲嘶，
最難治。</p>

<h1>婦科</h1>
<p>婦科解鬱為先（女屬陰，遇氣多鬱），通經是主。</p>
<p>婦人經血有常期，愆乎常則病矣。方書以趲前為熱，退後為寒，亦未盡然。
要之，以紅色為正，其變為紫黑者熱也，黃如米泔者濕也，淺淡紅白者虛也，
或成塊而紫黑色黯者寒凝也，成塊而紫黑色明者熱結也。將行而腹痛拒按者，
氣滯血凝也; 既行而腹痛喜按者，氣虛血少也。經前發熱者為血熱，
經後發熱者為血虛。腹脹者為氣滯，腹痛者為血滯。泄瀉者是脾虛，
溏瀉者是寒濕。凡逆行上溢而吐衄，錯行下流而暴崩，皆屬血熱妄行，
而亦有脈絡損傷，瘀積，肝旺所致。若經水過多，色淡為虛，色深為熱。
或兼赤白帶而下者，臭者為濕熱，腥者為寒濕。治法不外四物，
逍遙散及五苓散藥料加減。帶下是濕熱為病，赤屬血，白屬氣，主治燥濕為先。
又，肥人白帶是濕痰，瘦人是熱。久帶下陽氣虛極，下流白滑，多悲不樂，宜溫。
崩漏者非時血下，淋瀝不止為漏下，忽然暴下為崩中。又，悲哀太甚則胞絡絕，
而陽氣內鼓動，發則心下崩而數溲血也。經閉有三，上焦心火，中焦胃弱津枯，
下焦胞脈熱結，血海乾枯。閉久，則血滲脾經，發為水腫。室女憂思過度則傷心，
而血逆竭，故月水先閉。且心病不能養脾，故不嗜食; 脾虛則金虧，故發嗽。</p>
<p>氣滯熨以木香，</p>
<p>同生地搗餅貼，熨斗熨之，并治腫核。又，木香，烏藥，香附，枳殼，青皮，
陳皮，川芎，厚朴，蒼朮三錢，官桂，甘草一錢，生薑酒炒，布包烘熨。</p>
<p>血瘀浴以益母。</p>
<p>通經，益母草煎洗小腹。調經膏：鮮益母草四兩，黨參，當歸，香附制，丹參，
熟地，白朮，靈脂炒，生地各二兩，陳皮，青皮，烏藥，柴胡，丹皮，地骨皮，
川芎，酒芍，半夏，麥冬，黃芩，杜仲，續斷，延胡，紅花，川楝，蒼朮各一兩，
沒藥，遠志肉，枳殼炒，吳萸，黃連，厚朴，茴香，木通，木香，官桂，
甘草各五錢，炮薑三錢，雄烏骨雞一隻，竹刀破腹去毛雜，或用全付骨亦可，
麻油熬，黃丹收，牛膠二兩蒸化攪勻，貼臍下。經閉，蠶砂酒炒熨。崩帶，蠶砂，
竈心土，牛膠，酒敷。</p>
<p>種玉有丁公仙枕之裝，</p>
<p>丁公仙枕，用槐木為枕，如天蓋地式，鑽孔一百二十，裝川椒，桔梗，荊實子，
柏子仁，薑黃，吳萸，白朮，薄荷，官桂，川芎，益智仁，枳實，當歸，川烏，
千年健，五加皮，藜蘆，羌活，防風，辛夷，白芷，附子，白芍，藁本，蓯蓉，細辛，
牙皂，蕪荑，甘草，荊芥，菊花，杜仲，烏藥，半夏等分各一兩，咀片研末，
絹袋盛，裝枕睡，能除百病，壽高多子。《寶鑑》有仙枕方，稍異。</p>
<p>調月有濟陰蜜丸之納。</p>
<p>《濟陰綱目》云：“ 凡下焦虛冷腹痛，崩漏淋瀝，帶下，用吳萸，杜仲，蛇床子，五味，
丁皮各一兩，木香，丁香五錢，絹包煎湯熏洗後，再用藥納下部。帶下，延胡五錢，
厚朴三錢，當歸，茴香，防己，肉桂，赤豆，龍骨，川烏，丁香，木香，良薑，木通，
全蝎，枯礬各一錢，蜜丸，棉裹納之“。又方：為上藥力小，再加三錢，
內加行性熱藥羌活，柴胡二錢，大蒜一錢，破故紙與蒜同焙一錢，山奈子，川烏頭，
大椒五分，甘松三分，升麻，枯白礬二分，全蝎三個，麝香少許，為末，如上納法。
一用枯礬，蛇床子，一用吳萸，川椒，一用遠志，乾薑，吳萸，蛇床子，一用五味，
皆如前納法，兼暖子宮。凡下部有病，藥難達到，此法甚捷， 而不傷臟氣，
此即《濟陰綱目》中論也。乃知今人專講內服，亦非古人所取。又《壽世編》云：
古方勿妄用。有產病用《外臺秘要》坐導方，其後反得惡露之疾。此非法之不善，
乃藥之不當也。然亦不可不慎。</p>
<p>佩雄精而宜子，</p>
<p>孕婦佩雄精於左臂，宜子，取陽精全於地產也。此類古方，雖未必驗，當知其理。</p>
<p>束大布以安胎。</p>
<p>婦人胎之所居曰子宮，亦曰胞門，亦曰丹田，在臍下三寸。任脈，衝脈皆起於胞中，
上循腹裏，為經絡之海。又，衝為血海，任主胞胎。女子二七天癸至，任脈通，
太衝脈盛，月事以時下，故有子。胞亦名血室，血澀不行，則成瘕作痛，胞寒則無子。
凡胎動，多在當臍。孕婦以闊布束腰，免胎墮，臨產解之，兒易轉身，良法也。
安胎主膏：黨參，酒當歸各二兩，熟地三兩，酒條芩，淮藥，白朮各兩半，酒川芎，
酒芍，陳皮，蘇梗，香附，杜仲，續斷，貝母各五錢，麻油熬，黃丹收。一加黃芪，
生地各一兩。下血者，加桑寄生，阿膠各五錢。又如子腫，加薑皮，茯苓皮，大腹皮，
陳皮，梔子末調; 子喘，加馬兜鈴，桔梗，貝母; 子癇，加防風，獨活，羚角屑。
又止嘔定痛，加砂仁少許。又肝脾血熱，小便帶血，加柴胡，黑山梔。又胎動不安，
古方一月用烏雌雞，十月用豬腰入藥。</p>
<p>保兒預貼丹田，</p>
<p>墮胎，乃血氣虛損，不能榮養而自墮。有因勞怒傷情，內火便動，亦能墮胎。又，
婦人有孕則礙脾，運化遲而生濕，濕生熱也。又，婦人受胎，經三月而墮者，
雖氣血不足，乃中衝脈有傷。中衝即陽明胃脈，供養胎孕。至此時必須謹節飲食，
絕色欲，戒惱怒方免。專保小產方：生地八兩，當歸，炒黃芩，益母草各一兩，白朮，
續斷各六錢，酒芍，黃芪各五錢，甘草三錢，麻油二斤熬，白蠟一兩，黃丹十四兩收，
龍骨煆一兩攪勻，紅緞攤貼丹田，十四日一換，將產一月一換。一方無白朮，加蓯蓉。
又方：保小產，先一月貼腰眼，七日一換，過三月，半月一換，十月滿為止。如治淋，
帶，血枯，經閉，貼丹田。如治腎虛腰痛，貼命門及痛處。諸瘡久爛貼之，亦可收口。
用黨參，當歸，生地，杜仲，續斷，桑寄生，生地，地榆，砂仁，阿膠各一兩，熟地二兩，
蠶砂炒一兩半，麻油斤半，黃丹十二兩，黃蜡二兩收，下紫英石煆，赤石脂煆，
龍骨煆各七錢，攪勻。一方無赤石脂。如無真桑寄生，可不用，或倍續斷。</p>
<p>救母姑塗右足。</p>
<p>孕婦有病，其胎已傷不能保者，留之則害其母，用附子一個研，醋調塗母右足，去之。
非萬不得已，切勿亂用。</p>
<p>臨產遵六字真言，</p>
<p>一臥，二忍痛，三慢臨盆。餘詳《達生編》，《胎產全書》。</p>
<p>催生滋四物大劑。</p>
<p>生不必催，催生更不可亂服藥。瀝漿生，用熟地，當歸，川芎，酒芍煎湯，
令藥氣滿房，口鼻吸受以滋益之。此方《洗冤錄》以治跌壓死者。一方用黃芪，
當歸煎熏，同。一用麻油和蜜摩臍，皆穩而效。附方：按：婦人鬱極傷損肝脾，
濕熱下注，陰痛，四物湯料加乳香搗餅納陰中。又，產後子宮不收，陰門突出，
四物湯煎熱，入龍骨少許，以麻油和湯熏洗。此皆內府方也。即四物推之，凡四君，
八味，十全大補，無不可外治矣。</p>
<p>龜殼散能開交骨，</p>
<p>即龜板二兩，川芎，當歸各一兩，髮灰五錢也。加蟬蛻七個，蛇蛻一條燒灰，以蔥汁，
麻油調敷腹，閉目靜臥，一時即生。蓋開目則氣行陽，閉目則氣行陰也。
或加車前子一兩敷。</p>
<p>烏雞湯足出死胎。</p>
<p>胎死，母舌必黑。又，指甲青黑，腹脹悶，口臭。又，面赤舌青，母活子死; 面青舌赤，
子活母死。死胎不下，烏骨雞去尾，煎湯摩臍下妙。治難產及死胎，用龜殼散敷，最妙。
或用立聖丹：寒水石四兩，以二兩生用，二兩煆赤，同研末，加硃砂五錢，
再研如桃紅色，每用三分，井水調如薄糊，攤紙貼臍心。死胎，平胃散加樸硝五錢，
桂心三錢，麝一分敷。此方雖較內服有差，然產後人虛，硝，麝尚嫌其峻，
須審視明白再用。又，死胎方：黃牛枯屎不拘多少，塗母腹，立出。</p>
<p>胞衣不下，豆醋濃摩。</p>
<p>黑豆四五合，醋三大碗，煎數滾，布蘸溫熨臍腹，并厚敷，胞自下。蓋豆滑而醋斂也，
驗。又方：用石灰一大塊，置淨盆中，以沸湯潑之，扶產婦蹲其上熏之，即下。
此方太峻，有蔥白濃湯煎熏洗法，至穩。或川芎，當歸煎洗。或黑豆二兩，熟地，赤芍，
當歸，甘草，炮薑，肉桂一兩，附子五錢，酒煎洗。危者，附子五錢，丹皮，乾漆，大黃，
一兩，醋熬貼。如誤用“濟神丹“等下胞衣，必致產後百病皆作。</p>
<p>子腸不收，耆水溫浸。</p>
<p>盤腸生，臨產小腸先出，不可用醋噴婦面，恐驚則神散。
宜先以產婦髮梢或紙撚入鼻取嚏，再放腸漆器中，黃芪煎湯溫浸之，自收。
急抹桐油以防風襲。或鯽魚焙塗，或用參，耆，苓，朮，歸，陳，柴，升，倍升麻，
濃煎溫浸，亦佳。凡產婦脫肛及下茄帕等症，俱是氣虛下陷，宜用此法。又，治脫肛，
用參，耆，苓，朮，歸，升，加熟地，萸肉，菟絲餅，肉桂，附子，黑豆，煨薑可參，
或熬膏備用。又，子腸不收，蔥湯或枳殼湯浸，或煉麻油傾盆中坐浸。</p>
<p>暈塞半夏，</p>
<p>臨產時忽暈絕者，乃氣悶亂不清所致，以生半夏飯丸，裹塞鼻即醒。此扁鵲法。
若產後血暈，有去血過多者，宜補血; 有惡血上沖而暈者，宜破血行血為妙。又，
先用炭盆潑醋，使聞其氣，則精神斂而不散，且酸能益血也。或用秤錘燒紅置醋盆中，
同。如血上沖，用醋煎韮菜熏鼻熨胸。肝風動發厥，亦用蔥或韮菜熏熨，并合臍。</p>
<p>悶蒸紅花，</p>
<p>一婦血悶而死，醫用紅花煎盆湯熏，自醒。或紅花同醋煎熏鼻。</p>
<p>扎緋線以止衄，</p>
<p>產婦口鼻黑色起，鼻衄，為胃絕肺敗，難治。一方用紅線三根，本婦髮用三根，
扎中指中一節，乃手少陰心位也。附方：產後熱入血室，發熱煩躁，晝輕夜重，
譫語如見鬼神，或往來寒熱，小柴胡加靈脂，佐以黃連少許，赤苓等，清心涼血。
產後血崩，如色紫，脹痛者，是敗血，勿以崩論; 若鮮紅者，是心，肝，脾受傷，
當以崩論。治產後血崩不止，如塊如片，宜大補脾胃，升提氣血。用當歸二兩，黑荊穗，
黨參，白朮，熟地，黃芪，川芎，白芷，蒲黃炒，靈脂炒各一兩，柴胡，升麻，
陳皮各五錢，烏梅，炮薑各三錢，麻油熬，黃丹收，或加麥冬，五味，羌活，防風，
黃連用吳萸水炒，黃柏炒黑各二錢，再加伏龍肝，蠶砂炒，阿膠，香附，艾葉各一兩，
兼白帶者加蒼朮，半夏各一兩，熬貼心口，臍下。凡老少血崩皆可用，
與前血症門十灰散參。若小腹滿痛，是肝藏已壞，難治。白帶，熱鹽炒艾熨臍。又，
醋炙雞冠花，酒炒紅花，荷葉灰，白朮，茯苓，陳壁土，車前子各一錢，末，
酒或米湯調敷臍，可利濕熱。</p>
<p>點硃燈而鎮譫。</p>
<p>產後胡言亂語，乃氣血虛而神不定也，四根燈草加硃砂點四燄燈照之。按：
產婦譫語，怔忡，驚悸，宜川芎，當歸，黃芪，黨參，白朮，熟地，茯神，棗仁，
柏子仁各一兩，半夏，陳皮，麥冬，甘草各五錢，油熬丹收，糝硃砂末，貼心口，
可安神。惡露未淨，加桃仁，紅花，炮薑各二錢，熬貼，以免敗血沖心，尤穩。
勿誤作邪祟治，反擾其神。又，如有塊痛者，另用藥治塊處。此膏即用耆，參，朮，
地補藥貼亦無礙。膏藥異於湯藥以此。</p>
<p>風驚煮其髮，鼻嗅荊防。</p>
<p>產後驚風，整蔥四兩，生薑二兩，河水燒滾，將產婦髮煮，至白沫起，汗愈。
此又是一種汗法，奇妙。前有薑蔥膏可貼。凡產後驚中諸風，當歸八錢，黑荊穗五錢，
防風三錢，川芎四錢，髮灰一錢，炮薑五分，黑豆一撮，蔥白三個，煎熏口鼻。
如用麻油熬，黃丹收，牛膠攪，貼心口，背脊，肚臍亦可。產後中風，黑荊穗，
童便煎熏口鼻。產後受風，蔥白，紫蘇煎熏，羌活，防風煎熏。烏金膏：紅花二兩，
熟地，赤芍，莪朮煨，全當歸，蒲黃炒，陳黑豆，乾薑，官桂各一兩，麻油熬，黃丹收，
治產後敗血為患諸症。又方：當歸二兩，川芎一兩，桃仁，薑炭，甘草，紅花，延胡，
官桂，靈脂，香附各五錢，麻油熬，黃丹收，治產後諸病，消積行瘀，甚妙。
較回生丹穩。寶金膏：當歸四兩，黨參，香附，川芎，延胡索，蘇木，白朮，蒲黃，桃仁，
醋大黃，紅花，熟地，茯苓，烏藥，川烏各一兩，牛膝，地榆炭，山萸肉，金毛狗脊，
蒼朮，何首烏，酒芍，靈脂炒，醋三棱，羌活，橘紅，木香，良薑，青皮，木瓜，乳香，
沒藥，草烏，大茴，血竭，桔梗，防風，天麻，黑荊穗，香白芷，細辛各五錢，黑豆，
艾葉，牛膠各一兩五錢，麻油熬，丹收; 或加厚朴，枳殼，黃芪，半夏，炮薑炭，
吳萸各五錢，髮團八錢，生薑，蔥白，韮白各二兩，同熬，槐枝攪，通治產後一切諸症。
或貼心口，或貼臍下，寒症糝肉桂末貼。凡產後百病，以此膏為主，隨症加藥。按，
千金不易方治產後百病，用當歸三錢，川芎，生地，澤蘭，益母草，醋香附，
醋延胡各錢半。風，加防風，天麻; 血崩，加靈脂炒，荊穗炒; 三四朝發熱，加炮薑，耆，
參; 咳，加杏仁，桑皮，桔梗; 脹，加蒼白朮，茯苓，厚朴，陳皮，砂仁，枳殼。即藥例。
此方治十三症，茲不備載。</p>
<p>寒痛護其心，肢揉薑附。</p>
<p>產婦宜以棉護心。又，產婦勞倦傷脾，足冷逆而厥氣上行，宜用炮薑，附子布包烘熱，
熨四肢冷處。按：《胎產全書》有加味理中方治胃痛，用淡附子三錢，白朮炒，茯苓二錢，
炮薑，肉桂各一錢，醋炒延胡，製乳香各一錢五分，甘草七分，荳蔻五分，
黨參七錢或一兩。如氣痛，加丁香，廣木香，鬱金炒，良薑炒各等分; 血痛，
加靈脂醋炒錢半，炮薑，蒲黃炒各七分，歸身炒二錢; 寒痛，加吳朱萸一錢，
小茴鹽水炒錢半，胡蘆巴鹽水炒二錢，桂，附倍用; 食痛，加焦神麯錢半，
山查用糖水炒，雞肫皮焙各二錢，廣皮一錢，母丁香七分; 蟲痛，加川椒四十粒，
烏梅三個，吳茱萸用黃連水炒八分，榧子肉三錢，痰痛，加製半夏，牡蠣粉各二錢，
肉果仁煨，橘紅，沉香各一錢; 積痞痛，加母丁香八分，陳香圓，佛手柑各一錢;
冷積重者，加巴霜。虛痛分陰陽。陰虛，加熟地用薑汁，益智仁，砂仁炒五錢，
杞子酒炒，阿膠用蒲黃炒，山萸肉酒炒各二錢，炮薑五分; 陽虛，原方加附子。實痛，
去參，朮，加枳殼，草蔻仁各一錢，桂枝醋炒八分; 甚者，大黃用韮汁製三錢，去肉桂。
產後宜溫，而溫中進食尤急。此方可熬膏貼，其加法即可為糝藥之例。通之可治百病。
丹溪治產瀉虛脫，用參，朮，苓，附，加五味，枯礬，可推。</p>
<p>鬱冒㗜倉公之散，</p>
<p>產後亡血，昏迷不醒，名鬱冒，即血厥，瓜蒂，藜蘆，雄黃，明礬末，㗜鼻取嚏，
此倉公散也。</p>
<p>逆亂塗二氣之丹。</p>
<p>按：產後嘔逆者，古云用香砂六君藥料治之，加製吳萸，柿蒂為引，不效加黃連，
肉桂，再不效用二氣丹：水銀，硫黃各三錢，結成砂同研，米糊為丸。以柿蒂，
丁香湯調。用水銀得硫自化，呃逆，霍亂俱治。如敷胸甚妙。附方：產婦咳逆，
官桂末以薑汁調塗脊，即肺俞也。塗脊一條，并治瘧。敗血入肺，面黑，咳嗽，喘急，
蘇木煎湯熨胸背。如氣短發喘者，醋煎生化湯熏鼻。若聞食即吐，胃氣絕者，難治。
又方：用續氣養榮湯料，當歸四錢，川芎，黨參各二錢，黃芪，熟地，棗仁炒，
山藥各一錢，炙草，炮薑各五分，陳皮三分。此方補氣血，而兼能消痰導滯，安神清熱。
如熬膏備用，甚宜。足冷，加附子三分; 汗多，加麻黃根一錢; 渴，加麥冬，五味; 便閉，
加麻仁，蓯蓉，即是藥例。又，痰加製半夏，傷食加山查，砂仁，瘀加肉桂，紅花，
咳加杏仁，可臨症時酌用。茲不具載，能者自知。</p>
<p>芎歸任熏。</p>
<p>凡產後怪症，皆是敗血為患，通以川芎，當歸治之，最穩。如乳懸症，用芎，
歸煎湯，熏口鼻并患乳，久之血散自愈，可以為證。又，芎，歸加天麻，羌活，
熟地，治中風; 又，芎，歸加赤芍，三棱，莪木，治血痞，皆醋調敷。</p>
<p>蓖香擇貼。</p>
<p>產後下物如茄，如缽，如帕，如肉線，有用蓖麻肉同乳香一半研膏貼頂心，
收即去之者，非萬不得已勿用。肉線，有生薑一斤，麻油二斤，炒乾，盤起肉線，
絹盛乘熱熏，法甚佳，可推。</p>
<p>三消調醋之丸，</p>
<p>治婦人死血，食結，痰結三等塊痛，黃連用吳萸，益智仁，蘿蔔子拌炒，
加川芎，桃仁，黑山梔，六神麯，三棱，莪朮，山查，香附，白朮，當歸，陳皮，
薑汁丸，醋調敷。</p>
<p>五香鋪蒜之餅。</p>
<p>產後流注，及陰毒，腫毒，風毒，用丁香，木香，沉香，肉桂各等分，麝香減半，
加白芷，蘇葉，薑黃，血竭研末，以米湯調作餅，先鋪蒜泥，再放餅灸，或熨斗熨。</p>
<p>腸分內外，</p>
<p>產婦患癰疽，皆由氣衰血阻。外腸癰難治，內腸癰尤險，稍有不善，
必至穿腸爛肚，無可救矣。腸癰腫痛，當臍必鞕，宜用灸法，兼用補託。
外腸癰治後，其毒內消，往往有寒毒如雞腸者從臍出，牢不可斷。如肚腹脹痛者，
內腸癰也，潰後必從大腸內瀉膿血。灸法：用生附子一片放患處，以蔥，薑，
蒜搗糊放附片上，溏雞矢亦好，艾灸之能散，更妙。如爛，用山上白色陳牛糞研，
麻油調搽，切忌涼藥敷，致毒內攻，禍不旋踵。按：灸法亦宜慎用。</p>
<p>乳辨壯衰。</p>
<p>產後乳病，或虛或瘀，須分別治。按：婦人乳病與男子異，女損肝胃，
男損肝腎。此症過四十外經斷者，難治。兒吹氣而得者，名乳吹。
在胎中者名內吹，既產者名外吹。如紅腫者癰，白色者疽。先核，漸慢腫如盤，
未潰先腐，徽斑紫黑，失治則串及胸肋脅下，流臭水敗漿成損，名乳勞。又：
由憂思抑鬱，脾氣消阻，肝氣橫逆所致，不痛不癢，如碁子大一核，
數年後方破者，名乳岩，滴盡氣血而死，難治。乳初作痛，生半夏，
蔥白塞不患一邊鼻，并治乳核。或加巴豆，細辛，橫扎鼻上嗅之; 或巴豆，
冰片飯丸，雄黃衣，貼眉心，并效。乳癰初起，蔥白炒敷，再用砂罐盛炭火偪汗，
見前註。一用牛膠，醋化塗。或用柴胡，連翹，當歸，枳殼，皂角煎汁，
入醋化牛膠塗。或用當歸，瓜蔞，甘草，澤蘭，青皮，乳香，沒藥，白芷，貝母，
醋，水熬，入牛膠成膏，塗。并治乳勞，乳核。 陸方加白芨，可束根。
一用香肥皂，紅糖搗敷。又，鯽魚一個，山藥如魚長一段，加糖搗敷。
單山藥亦可敷，消即去之，恐肉腐。乳核初起可散，久則成岩矣，
用蔥和蜜同遠志末敷，忌入口。或烏頭，桂心，甘草，酒調敷。或煆蚶子殼，
醋塗。《鑑》方治乳核，用南星，半夏，僵蠶，白芷，草烏，皂角末，蔥和蜜搗敷，
忌入口。又，治乳核，用木香，生地搗餅敷，熨斗熨之。前有五香餅可參。
《心悟》治乳核，用香附，麝香末，蒲公英煎酒調塗。乳癰，結核刺痛及潰後不斂，
丹參，炒白芷，赤芍各五錢，豬油熬，黃蜡收，塗。乳癰，眾療不愈，但堅，
紫色青者，柳根刮去皮，搗爛燉熱，盛練囊中，熨乳上一宿即愈。此毛養生方也。
乳癖，田雞皮入半夏三錢，麝香五釐，搗餅敷，帛縛，約三時解去。
乳勞爛見心者，取貓腹下毛燒存，入輕粉少許，清油調塗。乳頭破裂，
或小兒吹乳，血乾自破裂，多痛，丁香末敷，如燥，津唾調敷。乳頭生瘡，汁出，
痛不可忍，生鹿角三分，甘草一分，共末，以雞蛋黃入藥攪勻，置銅器中炙溫敷，
日二次愈。乳不通，麥芽煎洗，木梳梳乳千徧。治乳吹膏藥：川烏，草烏，南星，
白芷各一兩，生地，當歸，白芍各二兩，麻油煎，鉛粉收。此方去腐生新，
拔毒長肉，無不效。乳疽敷藥，初起可消，已潰可束住，不致日開日大，黨參，
黃芪，熟地，川芎，當歸，青皮各二兩，白朮，蒼朮，蘇葉，柴胡，白芍，白芷，
香附，靈脂，烏藥，遠志，陳皮，木香，半夏，僵蠶，草烏，南星，官桂，木鱉仁，
五倍，白芨，白蘞，乳香，沒藥，神麯各一兩，羌活，防風，厚朴，枳殼，桔梗，
甘草各五錢，共末，牛膠五兩。醋加生薑汁化開和錠，人乳磨敷，或油丹熬貼。
陽和湯料作餅敷，犀黃丸塗。凡乳症須早治，傳盡乳房，再傳次乳，則患深矣。
灸法：用碗一個，以燈草四根，十字排碗內，頭各露寸許，再用紙條一寸五分闊，
用水濕了，蓋碗內燈草上，其紙與碗口齊，碗覆患上，留燈草頭在外，
艾一大團放碗底灸之，艾盡再添，俟碗內流水氣，內痛覺止方住。不應，
次日再灸一次，自消。</p>
<p>曰逆，曰橫，曰側，俱是產難。</p>
<p>手足出為逆，忌針刺，將真竈心土搽母臍中。如足出者，
用中指點鍋底煤於兒足心，畫一叉。如手出者，放鹽於兒手心即順，
俗名“討鹽生“。或用蛇蛻灰少加麝香，酒調勻，塗兒手足心同。橫側生者，
輕手扶正之，切勿驚慌，亂用蠻法。附方：坐產太早，下部受凍，血冷凝滯，
產戶不開者，紫蘇煎湯熏之。或胞破已久，水竭血乾者，蔥湯濃煎洗，自下。</p>
<p>有熱有嗽有汗，</p>
<p>謂發熱，咳嗽，盜汗也。</p>
<p>悉為蓐勞。</p>
<p>按：產後蓐勞，皆陰虛生內熱所致。熱鬱積久，變成虛怯，宜清熱止嗽，
潤肺瀉火，滋補真陰。但過用清熱瀉火藥，亦恐重傷脾胃，
故前人有宜參“助真陽以生真陰“，“引火歸原“之法。前有滋陰膏。</p>
<p>瘋癈，</p>
<p>即產癰也，過六十日難治。此亦血虧，忌用風燥藥。</p>
<p>非虎骨，鹿茸可瘳，</p>
<p>用膠亦可。或同參，歸，耆，地等補藥熬敷，附方： 產後惡露不淨，發熱煩躁，
或大小腹有塊痛者，貼寶金膏後再用當歸，川芎，肉桂，炙草各五錢，蒲黃，
沒藥，乳香，靈脂各二錢半，赤芍一錢，血竭五分另研，熱酒調敷膏外。
或用炒吳萸熨。產後脫肛等症，皆氣血虛。脫肛，用荊芥末，鱉頭灰，
蜜調塗肛上，以陳年草鞋一隻，烘熱緩託上，數次可愈。或五倍末糝，或黑豆，
綠豆，赤豆末，少加枯礬，蜜調塗。并治痔。子宮脫者，五味子泡洗。陰戶不閉，
或真陰大虛致脫者，大鱉甲一個，破去腸雜，連頭煮爛，紬帕蘸汁滴之，
其頭連骨煆，研糝。傷冷者，用硫黃四兩，吳萸，菟絲子各一兩半，蛇床子一兩，
研，每用五錢，煎湯溫洗。無硫黃，用川椒。或煎香油坐其中，皂角末取嚏，自收。
或油紙撚點火吹滅熏鼻。陰脫如脫肛者，硫黃，烏賊骨各五錢，五倍二錢半敷。
升補法，見“子腸不收“註。婦人淋症，填鹽於臍，切蔥一把扎好放鹽上，
熨斗熨之。淋血者，照血淋治。陰翻，澤蘭煎洗。陰突，蛇床子，烏梅熏，
或鯽魚生煎油塗。陰挺，雄黃，輕粉各一錢，冰片二分，蔥管，藜蘆二錢煆研，
先用川芎，當歸，白芷，甘草，龍膽草五錢煎洗，再上藥。陰癢，濕熱下注生蟲，
明礬納之。又，蛇床子一兩，苦參五錢，川椒，艾葉各三錢，蔥白五個，煎熏并洗。
豬肝香油炙香貼，雞亦可，皆引蟲。或用塘棲𡭕藥，能殺蟲，甚效。陰旁腫痛，
手足不能屈伸，四季蔥入乳香末搗餅，置於陰兩旁，自愈。陰門生瘡，生甘草，
銀花，元參，土茯苓，蒼朮，白芷，茶葉，桑葉，苦參，蔥白，蒜梗，槐枝，
花椒等分，煎洗，再用三仙丹底一錢，黃連，大黃，無名異各一錢，象貝，爐甘石，
黃柏各二錢，輕粉升過，樟腦各五分，豬膽汁，麻油調搽。子宮大痛不可忍，
五倍，明礬煎洗并敷。婦人隱疾，每多諱言，錄此令識字者可自治也。</p>
<p>乾癆，</p>
<p>婦女經閉，久則成乾癆，即乾血癆。</p>
<p>豈扁蓄，胡椒能愈。</p>
<p>乾血勞，扁蓄二錢，地黃一錢半，胡椒一錢，巴豆仁四分研，綢裹，
用線帶住納陰內三寸許，病淺者，臭穢盡出，見鮮血即下; 深者，五六日亦下。
忌房事，麵食，魚腥。此方見《幾希錄》。或先將藥作餅貼。仲景，
海藏均有納法。</p>

<h1>兒科</h1>
<p>兒病胎毒居多，</p>
<p>凡兒病，大半胎毒，小半傷食，外感風寒十分之一。大率脾虛肝盛，腎水弱，
心火旺，肺金受制。治胎毒，雄黃，黃丹，乳香，沒藥，白芷，王不留行，末，
豬膽汁塗。小兒胎毒，胎瘡，頭上紅赤痛癢，徧身無皮，白附子，蛇床子，
黃丹各五錢，羌活，獨活，白鮮皮，滑石，雄黃，枯礬，胭脂灰各三錢五分，
麻油調搽，凡癢瘡皆治。小兒生三日身上紅腫，謂之油風，爛草鞋灰，菜油敷，
胎瘡，生槐枝六兩，麻油二兩熬，鉛粉收，輕粉一錢，熟石膏三錢，和勻塗。
治胎毒重舌，馬牙，牙根腫脹，并治臍風，鵝口及口舌生瘡，
桑樹日出時用刀斫二三下，少頃其漿自出，和蜜塗之，立愈。金墨亦妙。又，
重舌，鵝口，白芨磨乳塗足心。重舌，木舌，竹瀝調髮灰塗舌上。小兒頭面肥瘡，
禿瘡，黃水瘡，一切惡瘡，松香用蔥汁煮過一兩，川椒，輕粉各二錢，飛黃丹，
枯礬各六錢，香油調塗甚佳。小兒一切熱瘡，雞黃五個，髮一團，同熬，
少頃液出，取塗，或入苦參末塗之。一方單用髮熬液，亦佳。口角爛瘡，髮灰，
豬油塗。竹衣乖并無皮膚，膿血淋漓，赤剝楊梅，一切胎毒，爐甘石用黃連水，
童便製過一兩，黃柏用膽汁塗炙，甘蔗皮燒，兒茶，赤石脂各五錢，
綠豆粉炒七分，冰片五分，麻油煎雞蛋取油調塗。并治婦人陰蝕，
為丈夫梅瘡所過者，毒重加犀黃，珍珠塗。胎赤，生地，甘草，連翹，花粉，
水抹浮萍搗爛取汁，調赭石，樸硝敷。小兒丹毒，亦胎毒也，然大人亦有之。
其症紅腫痛癢，徧身皆有，遊走無定。或初起白斑，漸透黃亮，
搔破出水濕爛者，為水丹，又名風丹，多生腿膝，屬脾肺有熱而挾濕也。又，
色赤而乾，發熱作癢，形如雲片者，為赤遊丹，屬血分有火而受風也。又，
徧起白泡，無熱無痛，為冷瘼，即冷丹，由火毒未發，肌膚外受寒鬱而致也。
又有腰間紅腫一道，名纏腰丹，亦名纏蛇瘡。又有雞冠，茱萸等名甚多，
總由心火三焦風邪蘊結而成。自胸腹起於四肢者順，反是逆。治宜涼血清肝，
消風養血為主。火丹，大黃，黃柏，柏葉，蚓糞各五錢，赤豆，輕粉各三錢，
雞清和水調敷。如雄黃，青黛，石膏，滑石，龍膽草，黑山梔，木鱉仁，枯礬，
水龍骨，鐵銹，馬蘭頭汁，青苔，松毛，瓦花，蕓臺菜，馬齒菜，南瓜水，
皮硝任用。按：飛竈丹，從頭頂腫起，漸發紅腫，頭項俱浮，眼睛紅色，
用蔥搗汁塗，須令病者倒臥，將汁自下潤至巔頂，其毒從頂上百會穴出，
否則毒侵喉矣。凡丹毒宜用砭者，亦如此，鬼臉火丹，滿面頻出膿血，
發癢難禁者，爐甘石煆，入黃連汁淬三次，陳膽星，輕粉各一錢，熟石膏二錢，
宮粉七分，冰片二分糝。丹從臍起，檳榔末醋塗，蚓糞用白糖搗敷，或用墨汁塗。
纏腰丹，徧身起泡如蛇纏，有赤白纏，白芨，雄黃，水龍骨研，無根水或麻油敷，
先用燈火，向兩頭燒五次，兜糞杓竹箍燒灰，研，香油或麻油調敷，糞桶箍亦可，
即血泡皆治。或蛇蛻燒灰，以童便和毛廁板浮泥調敷。或蠶砂，雄黃，麻油塗。
或蠶豆殼燒存麻油塗，并治天泡。白蛇纏，柿漆水敷四圍，硃筆點之。
或杉木皮一塊燒存，入冰片敷。或白螺螄殼七個，杏仁七枚，輕粉三分，研敷。
此方加雄黃，并治下疳。丹毒入裏，腹脹欲死，於毒氣所走處，砭去惡血，
以伏龍肝，雞子清塗。</p>
<p>乳傷尤甚。</p>
<p>乳食過飽，生冷不節，脾虛則瀉，胃虛則吐，久則成為慢驚與疳。</p>
<p>須識陰虛之體，并知嬌臟之情。咂呼初以通秘，</p>
<p>兒初生二便不通，用咂吸法。大人漱口，咂呼兒前後心，兩足心，手心，臍下，
紅赤為度。附方：小便不通，徧身腫滿，蘇葉煎燻。囊腫光亮，疼痛，蟬蛻洗，
蘇葉敷，或蘇葉，香油敷。雖皮破子出亦效。又，陰縮入腹者寒也，硫黃，吳萸，
末，研大蒜塗於臍下，蛇床子炒，布包熨。大便不通，用蔥，豉，薑，鹽敷臍法。</p>
<p>擦捏并可鬆肌。</p>
<p>無論風寒，外感及痘診，皆可用。大人以指蘸溫水，擦兒兩鼻孔，
上推二十四下，印堂分開二十四下，食指，中指下擦各三十六下，擦上十二下，
掌上運八卦周旋擦一百二十下; 於虎口及手足接骨處，其穴有窩，
於各穴窩用力各捏一下，臍下丹田，背後兩飯匙骨下及背脊骨節間各捏一下，
任其啼叫，汗出肌鬆自愈，避風為要。此亦推拿之一端，但得其意，勿用重力。</p>
<p>臍風燒其臍輪，</p>
<p>臍風，臍內入風也，最為惡候。其狀啼哭不乳，眉心，眼角必有黃色，
乳內必有小核。先擠去乳內核，臍有青筋，以燈心於青筋頭上燒之，筋縮為度。
又方：燈火燒囟門一下，人中一下，承漿在下唇垂下處正中一下，
兩手大拇指外側少商穴各一下，臍輪燒臍燒六下，如（圖）式，臍帶未落，
於帶口燒一燋，既落，於落處燒一燋，共十三下效，又臍風：生地，生蔥，蘿蔔子，
田螺肉等分搗爛，搭臍四周一指厚抱住，一時，泄屁愈。附方：臍腫，荊芥洗，
蔥葉貼。肚臍突腫神方：赤豆，淡豆豉，南星，白蘞，以芭蕉根汁調，或雞子清，
或醋調，敷臍旁四旁，尿利愈。又，臍中出汁，赤腫者，用赤石脂煆敷，或艾灰敷。</p>
<p>口撮抹其口角。</p>
<p>口撮症，大便必熱，宜大黃。撮口者，初生面目黃赤，氣喘口撮如囊而不乳也。
看齒齦有小泡，以指蘸溫水擦破之。一用白殭蠶炒研，蜜調敷唇口。或用南星，
冰片研，薑汁調擦牙齦，口自開。或用蟬蛻，殭蠶，薑汁炒研，硃砂，麝各五分，
蜜敷唇上，并抹口角。附方：小兒口病，雞蛋白，生香附，生半夏作餅貼足心。
前“口舌門“可參看。</p>
<p>塗雞矢以止夜啼，</p>
<p>有四症：寒則腹痛，面青，熱則心躁，面赤，口瘡，重舌則不能吮乳，
犯客忤或觸生人氣皆啼。熱者，男用雄雞糞，女用雌雞糞塗臍。并治兩腮腫鞕，
名痄腮，亦名螳螂子。硃砂方見前。小兒鎮心，解熱，退驚，安神，除煩躁，止啼，
用羌活，防風，天麻，薄荷，黃連，甘草，全蝎，殭蠶，陳膽星各三錢，
犀角片乙錢，油熬丹收，以硃砂一錢，牛黃五分，冰，麝少許，攪勻，攤貼胸，臍。
受寒曲腰而啼者，腹痛也，蔥，鹽炒，布包熨。按：心主驚，肝主風，脾主困，
肺主喘，腎主虛，小兒五臟虛實所主，宜觀醫書。</p>
<p>洗蛇蛻以去胎垢。</p>
<p>身如蛇皮鱗甲名胎垢，蛇蛻煎洗，殭蠶亦可。兩大腿近小腹處生瘡，皮脫開，
名胎剝，黃柏末，膽汁敷。</p>
<p>蔥汁，麻油踈表，</p>
<p>月內傷風鼻塞，發搐，薑，蔥擂細，大人掌上搓熱貼囟門。又，兒發熱，
用蔥白搗汁，加麻油和勻，指蘸擦兒心口，頭項，脊背諸處，踈通腠理，
不傷正氣，名踈表法。按：小兒貪睡，口中氣熱，呵欠煩悶者，傷風。頭目痛，
畏人畏寒者，傷寒，山根必青。</p>
<p>雄黃，雞白清裏。</p>
<p>若風寒邪已入裏，或有停滯鬱熱，口渴，胸滿，便秘，為內熱，
以雞清入麻油加雄黃末調勻，用婦人髮團蘸擦兒之胃口，寒天烘暖用，
能滋陰退熱，拔毒涼肌。倘身無熱，惟啼哭焦躁者，去雞子清，
專以麻油亂髮拍之，仍敷胃口，即時安臥，名清裏法。</p>
<p>菖蒲開閉，</p>
<p>風痰閉塞，昏沉不醒，用生菖蒲，生艾葉，生薑，蔥白搗汁，麻油，醋同煎，
炒熱布包，從頭，項，胸，背四處乘熱往下熨之，痰自豁然。凡閉症皆效，名開閉法。</p>
<p>薄荷同之。</p>
<p>小兒風熱要藥。
按：薄荷一兩，大黃，當歸，赤芍，甘草，五錢，殭蠶炒一錢，麻油熬，
黃丹加六一散收，通治小兒五藏蓄熱。敷胸亦治丹疹。</p>
<p>綠豆解煩，芙蓉共之。</p>
<p>凡熱症及麻毒等，面赤，口渴，五心煩熱，用水粉，雞清調塗胃口及兩手心，
更以酒曲研爛，熱酒和為二餅，貼兩足心，名解煩法。水粉即鉛粉，或用宮粉，
或用綠豆粉同。又，熱症皆可用雞子清調綠豆粉敷，如喉閉敷頸上，吐蛔敷臍上，
瀉血敷臍下，吐者塗兩足心，瀉者塗囟門，皆法也。雞蛋煮熟，取芙蓉葉搗爛，
包蛋再煎為餅，喉症，一貼頂門，一貼肚臍，急驚貼臍，亦治馬牙，重舌，蛇舌，
吐舌諸症。</p>
<p>搓煨薑而通脈，</p>
<p>厥冷者，用煨薑搗汁，和麻油塗兒手足心，往下搓挪以通經絡，名通脈法。</p>
<p>封酒萸而納氣。</p>
<p>虛脫症，吳萸五分，酒和餅封臍，名納氣法。亦可酌加藥。</p>
<p>痰喘醋礬包於腳心，</p>
<p>痰喘症，生礬，米粉，醋和餅，包足心一宿，痰自下。或咳嗽，發喘，鼻扇，
肺脹，明礬一錢，白蜜調擦胸。按：痰乃風苗，火靜則伏脾，火動則壅肺，
痰火交作則咳嗽，喘急，宜瀉肺。又，治小兒肺脹，胸滿，喘粗，氣急，兩脅扇動，
兩鼻竅張，痰涎壅塞，悶亂喘喝，死在朝夕。白丑，黑丑各半生半炒，
各取頭末五錢，大黃一兩，檳榔二錢半，木香一錢半，末，入輕粉一字和勻，
蜜水調餅貼臍內，微利為度，即一捻金也。又，治寒邪入肺，寒鬱為熱，
痰喘上氣，肺脹齁⿰鼻令，若不速治即不救：硃砂二錢半，甘遂一錢半，輕粉五分，
為末，每取一字，以溫漿水少許，上滴香油一點，抄藥在油花上，待藥沉到底，
去漿水取藥用，名馬脾風散，亦如上法敷臍。</p>
<p>痰結薑附貼於胃口。</p>
<p>胸有寒痰，濃厚青色，不時昏絕者，生薑一兩，附子一個，炒熨胸背，
更捏作餅貼。痰結胸，白芥同粽子搗貼胸口。</p>
<p>疳裝羊脬掛於胸，</p>
<p>疳，血乾也。積滯久則生熱，熱久生蟲，大都脾胃傷津液亡之所作也。有五疳，
屬五藏，肝疳，脾疳，肺疳，心疳，腎疳也。腎疳，即走馬疳，腎虛受邪，
疳奔上焦，初作口臭，次傳齒黑，齦爛，出血，甚則齒脫最險。外有蛔疳，脊疳，
腦疳，乾疳，疳渴，疳瀉，疳痢，腫脹疳，無辜疳，丁奚疳，哺露疳，皆危。
其證頭皮光急，毛發焦稀，腮縮鼻乾，口淡唇白，兩眼昏爛，揉鼻揉目，
脊聳體重，鬥甲咬牙，焦渴自汗，漩白瀉酸，肚脹腸鳴，結癖潮熱，或身多瘡疥，
酷嗜瓜果酸鹹炭米泥土，多飲水者是也。詳見醫書。治疳積，羊脬吹起，陰乾，
入汾酒二兩，掛兒胸口間，消即去之。凡小兒肚大，青筋，身熱，肉瘦，牙疳，
口臭，腹痛，蟲積，黨參，白朮，當歸，生地，胡連，枳實，青黛，蘆薈，青皮，
陳皮，三棱，莪朮，膽星，大黃，巴豆，黑丑，白丑，苦楝根，木香，檳榔，木鱉，
全蝎，膽草，山查，神麯，靈脂，殭蠶，明雄，炮甲，蟾皮，皂角，柴胡，地骨皮，
黑山梔，輕粉，元參，羚角各一兩，麻油熬，黃丹收，硃砂二錢，石膏，
滑石各四兩攪。腦疳，頭皮光急，頭髮作穗，或有頭瘡腫至囟，囟腫則多損眼，
項軟倒肥而不瘦，附子，生南星，末，薑汁調貼患處。又，腦疳，滿頭餅瘡，
腦熱如火，囟腫囟高，徧身多汗者，宜龍膽草，薄荷，髮灰，豬膽汁敷，
或鯽魚膽滴鼻。諸般疳瘡，乾蟾皮灰三錢，黃連二錢，青黛一錢，加麝敷，
名玉蟾散，須先洗。洗疳瘡藥，甘草，黃柏，馬鞭草，連根蔥，荊芥穗，煎湯洗，
訶子燒灰，入輕粉，麝少許糝之。走馬疳見前。治小兒面耳疳瘡，下疳諸般惡症，
牛糞尖經霜者佳，瓦上炒灰，加冰片一分，硼砂二錢，人中白煆，皮硝，
雄黃各一錢，明礬五分吹。如牙疳，只用牛糞灰，冰片糝即愈。
小兒口患不能吮乳，及乳蕈，牙疳等，白殭蠶去絲嘴，同人中白，冰片擦。又，
口疳，甘蔗皮灰吹。小兒患疳有天柱骨倒者，一可用五加皮末，酒調敷項骨上，
乾易效。</p>
<p>或煆蟾與研蠶（見上），痞癖皆塗莧甲，</p>
<p>痞在中脘，癖在兩脅，皆積也。鱉甲四兩，莧菜八兩，</p>
<p>驚勻蜂蜜擦於背。</p>
<p>急驚有八候：兩手伸縮，十指開合，勢如相撲，頭偏不正，身仰向後，
臂如開弓，目直似怒，睛露不活，此實熱症，宜清涼，忌辛燥攻擊，風藥助心火。
又有欲出痘疹而驚搐，身熱者，勿誤用藥，致毒內攻。治急驚，用蜂蜜放掌上，
開水和勻，擦兒背心，鉗出黑毛愈。附方：以布襯兒腹，抱烏毛雞於上蹲吸，
或以雞尾對兒臍，無風雞必遠去，有風雞必貼緊。慢驚亦可用。又治急驚，
代赭石一兩研末，醋敷足心，小腿上有紅斑，效。老蚓當中切斷，跳一段治急驚，
不跳一段治慢驚，同麝搗敷臍，然治急驚為效。按：急驚由內有實熱，外挾風邪，
心家受熱而積驚，肝家生風而發搐，肝風心火二臟交爭，血亂氣併，痰涎塞壅，
外以百脈凝滯，關竅不通，風氣蕃盛而無所泄，故暴烈也。治法：通關，截風，
定㗜，去痰，其熱尚作則下之，泄後急須和胃鎮心。開關，用皂角，半夏㗜鼻，
名嚏驚散。噤口，用南星，皂角，殭蠶，蜈蚣，麝香研末，生薑蘸擦牙。利痰，
用前青金錠入木香汁，和蜜擦胸。定驚膏治肝風涼搐，并胎風，兼清心法：羌活，
防風，川芎，當歸，龍膽草，梔子，蝎梢，生甘草，薄荷，竹葉，加黃連，麥冬，
膽南星，赤苓，硃砂，雄黃，木通，生地，丸，臨用生薑汁化開擦胸。此方治熱。
小兒急驚風錠子：麻黃四兩，甘草二兩，蟬蛻，殭蠶，全蝎各二十一個，
陳膽星一兩，白附子，防風，川烏，天麻，川芎，白芷，黨參，南薄荷，白朮，
木香各五錢，乾薑四錢，煎膏，蜂蜜二兩，牛黃，冰片，輕粉各三錢，麝一錢，
硃砂，雄黃各八錢，和捏為錠。臨用淡薑湯同白蜜磨擦胸背。麻黃，麝香同用，
發散而不引邪，妙。并治風癇，破傷風，諸風皆良。又，急驚秘方：治咳嗽，驚癇，
發搐，發熱，齁喘，痰涎上壅，痰厥跌倒，膽星，全蝎各一兩，牛子五錢，
硃砂四錢，巴仁三錢，糝薄荷膏貼心口。加大黃一兩五錢，黑丑七錢五分，膽星，
半夏，枳實各五錢，牙皂三錢，油丹熬貼，亦良。薄荷可用二兩，入膏同熬，
此方合用，行而不泄。按：小兒急驚，險症。</p>
<p>或抱雞與截蚓（見上），吊癇并㗜飛龍。</p>
<p>天吊與癇病，皆驚風症，但天吊，頭目仰視，癇則仆地作聲，醒時吐涎沫，
驚風皆無此。治天吊有九龍控涎散，治癇有三癇丹，皆用蜈蚣，或加全蝎等味。
治小兒天吊，目久不下，眼見白睛，及角弓反張，聲不出者，大蜈蚣一條，
去頭足酥炙，用竹刀剖開，記定左右，各入麝半分，研末包定，
每用左邊者塞左鼻，右邊者塞右鼻，以眼下為度。附方：雄黃五錢，砂仁六分，
梔子五枚炒，冰片五釐，雞子清調敷肚之四圍，如碗口大，留出臍眼，入麝少許，
棉紙蓋，軟帛扎，一周時洗去，治急驚等症。烏紗驚風，徧身皆烏者，
用黃土一碗搗末，入酒醋一盃，炒熱布包熨，引下至足刺破之。又，生人驚，
亦能抽搐，勿作風治，雞子清調竈心土敷頂門及心口。</p>
<p>硝棗，</p>
<p>皮硝軟堅，以棗和之。</p>
<p>於攻加補，</p>
<p>治疳積傷食生蟲，用皮硝三錢，紅棗七個，再加蔥白七個，苦杏仁，
生梔子各七個，酒糟一兩，白灰麵三錢，搗勻貼臍眼，命門，三日後肉見青黑即效。</p>
<p>體瘦甚則耆，苓當倣肥兒。</p>
<p>疳病，虛中有積，腫脹，泄瀉，及疹後將成疳者，勿專講消導，黃芪，茯苓，
白朮，炙甘草，製厚朴，檳榔，山查，麥芽，神麯，陳皮，益智仁，木香，砂仁，
山藥，莪朮，使君子，川楝肉，胡黃連，蕪荑各五錢，麻油熬，丹收，硃砂一錢，
攪貼。古有肥兒丸。</p>
<p>椒梔，</p>
<p>胡椒，梔子，并能達下，</p>
<p>以熱佐寒，</p>
<p>治驚風，杏仁，桃仁，糯米，胡椒，梔子各七個搗爛，雞蛋清和飛麵敷腳板心，
男左女右，過夜腳板黑，愈。或用胡椒，梔子，蔥白各七，飛麵，雞清和攤布上，
貼心窩，周時除下，有青黑色效。此又一法。</p>
<p>脾虛極則朮，附宜從福幼。</p>
<p>莊在田著《福幼篇》，治慢驚風。慢驚多因吐瀉，或久病得之。其症身冷，
面青或白，不甚搐搦，目微微上視，口鼻中氣塞，大小便清白，昏睡露睛，
筋脈拘攣，由脾虛中氣不足，故寒痰壅盛而風動筋急也。此陰症者也，
宜辛溫藥溫中補脾，或可衝開，諸症自自除。蓋治本即以治標也，忌蜈蚣，
全蝎，硃砂之屬，宜用參，朮，薑，草，或胡椒，肉桂，炮薑，丁香，竈心土治之。
又，理中地黃加味法，用熟地五錢，當歸，枸杞子，熟棗仁，故紙，炙黃芪，
黨參二錢，白朮三錢，炮薑，萸肉，炙甘草各一錢，加生薑三片，紅棗三枚，
胡桃三個，竈心土二兩，附子五分。如咳嗽不止，加蓿殼，金櫻子各一錢;
大熱不退，加白芍一錢; 泄瀉不止，加丁香六分。此在田方也。又，溫中補脾法，
用製真白朮錢二分，人參，炙黃芪，八分，制半夏七分，白蔻仁炒，茯苓，乾薑炒，
砂仁炒各五分，陳皮，肉桂，酒芍，炙草各四分。虛寒甚者，加熟附子五分，
老薑一片，大棗一枚。此聶清江方也。治慢驚之法大略可見矣。
下痘症中有人參等納臍及附子等敷臍之法，皆照慢驚治者，可以推用。按：
慢驚瀉青者，乃夾驚，木剋土見本質也。搐搦者非風，胃氣欲絕也。煩渴者，
津液內竭也。眼合者，脾困氣乏神迷也。虛痰上攻，呼吸粗大，陰盛強陽，
覆燈將絕也。治慢脾風，黃芪炙，黨參，附子炮各一兩，白朮二兩，肉蔻仁煨，
白芍酒炒，甘草炙各五錢，丁香三錢，炮薑炭二錢，油熬丹收，糝肉桂末貼臍上，
再以黃米煎湯調竈心土敷膏外。</p>
<p>枕以蟬蛻，</p>
<p>小兒胎瘧，蟬蛻作枕。</p>
<p>席以雞窩。</p>
<p>驚啼，一切以雞窩草襯於席下。</p>
<p>點之以蟆膽，</p>
<p>舌不能言，熱也，以蟆膽點之。并治喉嘶聲啞。病後舌不能言，南星末，
豬膽汁調點。</p>
<p>浴之以蜂房。</p>
<p>發熱手搐，蜂房煎浴，或用燕巢泥亦可。</p>
<p>擺以鯽魚，</p>
<p>內熱，以小鯽魚尾置兒口中，頻擺動之。</p>
<p>坐以螺螄。</p>
<p>肺熱脫肛，鋪活螺螄，令兒坐之。</p>
<p>雀血能塗雀目，</p>
<p>即雞朦，詳見眼門。</p>
<p>龜尿足擦龜胸。</p>
<p>如龜背，用龜尿調首烏末敷背。</p>
<p>解顱有封囟散，</p>
<p>小兒囟縫不合，名解顱，屬腎虛不生髓。用柏子仁，防風，南星四兩，末，
每用一錢，豬膽汁調，絹攤，大小看囟剪貼。此方涼。又方：乾薑四兩，細辛二分，
肉桂五分，末，薑汁調敷囟門，小兒面赤即愈。此方溫。又方：南星，白蘞，醋敷，
或蟹灰，白芨敷。瀉痢日久，脾氣虛寒，囟空髓陷，附子，川烏，五錢，雄黃二錢，
蔥根葉同熬膏，每早以少許空心貼陷處。囟門腫大，黃柏末敷足心，陷，
用半夏塗足心。</p>
<p>斷乳有畫眉丹。</p>
<p>小兒斷乳，用山梔一個，雄黃，辰砂，麝香二分，輕粉一分，研，
麻油調搽兩眉毛上。如未應，加黃丹三分，勿令兒知，且忌生人。若夏月勿用。
此方奇驗，莫測其理。外治方多有如此者，內科則未聞有斷乳之法也。</p>

<h1>痘疹</h1>
<p>痘出於命，</p>
<p>痘為胎毒，藏於命門，感天地邪陽之氣而發，肇於腎，由腎而脾，而肝，而心，
而肺，次第及於皮膚。初熱三日，類傷寒初證。自初熱至報痘，類傷寒六經證。
六日以後，謂之雜症。報痘次至收靨，謂之常證。</p>
<p>痲出於肺，</p>
<p>痲為肺病，痲疹𡭕瘄，南北稱名不同，實則一也。</p>
<p>陰陽攸分，</p>
<p>痘為陰毒，痲為陽毒。</p>
<p>前後彌慎。</p>
<p>痲前恐其不出，痘後慮其不斂。</p>
<p>是有專科，姑明我法。</p>
<p>痲疹詳見《寶鑑》及《會通》諸書，茲但錄其外治之法。</p>
<p>痘為第一關，</p>
<p>痘為小兒第一關頭。痘以氣為形，以血為色。其形尖圓，起發瘡皮厚鞕者吉，
平塌伏陷者凶。其色光明潤澤，根窠紅活者吉，慘暗昏黑者凶。自唇四圍，
人中上下起發，次及頤顴，眼眶，太陽，太陰，正額及於胸背，四肢者吉，
倒從下起者逆。起脹，灌漿，結靨亦然，所謂序也。頂額陽位，耳後腎位，
及前後心，手足心均宜稀少。凡發熱出痘，頭面有一片色如胭脂者，
胸背有成塊紅者，皆逆。徧身如蠶種，摸不礙手者凶。痘發於肌肉，
陽明胃氣主之，故始終以能食為寶。痘症有聲音，咽喉痛，腰腹痛，驚搐，嘔吐，
泄瀉，痰喘，煩渴，腹脹，自汗，癢痛，斑爛，寒戰，咬牙，失血，尿澀，便秘，
倒靨，黑陷，護眼，滅瘢，凡二十一條，及痘後雜症，俱詳《寶鑑》。</p>
<p>症計十二日。</p>
<p>以報點日算起，三日點出至足心為齊。毒尚在內，若熱不退，多噴嚏者，
猶防增出。痘至三日後，毒浮於表，當潮起脹，頭面，腮頰俱腫，點皆紅綻，
以一線圈紅，緊附痘根者吉; 平鋪散漫，地界不分，及熱不退而乾枯紫黑者險。
痘至七八日貫漿，根之紅者，漸提於頂為白，毒已化膿也。身帶微熱蒸漿最佳，
漿不滿足，氣血虛也。諸痘有漿，而天庭，地角不起者逆。
自頭至足各有一二顆黑陷者，為九焦痘，不治。凡空漿，漏漿，疔瘡，疳瘡，灰白，
塌陷，血靨，倒靨諸症，均於此時見之。痘至十日後，血化毒解，白者變黃，
眼開腫消，是為收靨之候。險症，不能辨色。摸其皮面高處，微有鞕意，
重按之肉內甚軟，即是收靨。正期從上靨至下為順，若從陰囊，腳下起者逆。
通身靨而有一二顆不靨，又似靨非靨，熱不退，或有雜症，猶防有變。治法：
一二三日宜解表，表踈則痘易出，或用紫蘇，荊芥，防風，牛子，薄荷，連翹，
山查，甘草之類。陽明實熱，邪盛者，宜升，葛。虛者宜柴，歸。忌寒涼冰伏，
其出亦忌參，耆，閉其腠理，并助熱，令胸飽氣悶。四五六日以涼血解毒為主，
免致毒盛不能盡出，反內入臟腑。然四五日已熱退者，不必藥。至第六日上午，
大熱不退，便秘，可用大黃“釜底抽薪“之法，次用芩，連，紫草，紅花繼之，
勿雜入煖藥，只須留三分餘火，為灌漿起勢地步。若火盡退去，
恐開灰白下陷之門，如虛寒體，切勿用大黃妄下。痘無裏症，始終皆忌下。
七八九日溫補氣血，氣血流行，而成漿自易。忌雜入寒涼藥，致成泄瀉，
并茯苓等滲利藥，致漿不足。十與十一二日以收斂為主，大和氣血，補脾利水，
自然結靨。海藏云：痘疹膿而不焦，此失清涼之氣也。如五穀得陽氣而成熟，
非涼風一至，則不能實也。須察證候而清涼之，則痂矣。董氏亦云：
收結時解毒為主，勿幫熱助漿，痘回至頸。黃芪內托，大忌。虛者，人參，
黃連同用，所謂引以清涼，助以結痂是也。又《攝生編》謂，
痘全賴毒火以見苗出齊出長漿，足漿此毒不可解，《遂生編》謂：
痘始終當以補氣血，扶陽氣為第一義，用藥以溫補少加發散為首務。
然編中亦有用大黃，石膏治實火之方，竊謂不必先執一見，當視小兒體氣強弱，。
受毒輕重，隨其時日，審症用藥為得其宜。古云：虛寒用異功散，實熱用涼膈散，
起死回生，可以為法。</p>
<p>未發觀耳筋，</p>
<p>耳後筋紋，水紅色為上，杏紅次之，大紅者多火。紫筋重，兼青帶黑屬腎，
尤重。又，條條直上者輕，分枝纏繞，多而向下者，雖紅亦重。橫過髮際者不治。
又，耳上屬心，熱者輕，涼者重，耳下屬腎，涼者輕，熱者重。腎經痘忌下苗。
又，小兒面薄耳綿，聲音濇滯，係脾經痘，不宜下苗。</p>
<p>將發辨指梢。</p>
<p>小兒五指梢及中指冷是痘疹，中指熱是風寒。又，耳冷，指冷，腳冷，尻冷，
眼如含水，懶於言笑，是其候也。又，看心胸有細點如粟起，則真將發痘也。
又，小兒痘症，熱動五臟。呵欠煩悶，肝也; 時發驚悸，心也; 或嘔吐，翻胃，
惡心，或瀉，手足時涼，脾也; 面頰腮赤，嗽嚏，肺也; 或腰痛，喜寐，腎也。
但顯一二症者，痘稀; 五藏症盡顯，為險。凡痘之險症，初出圓暈，乾紅，
少潤也; 將長光澤，頂陷不起也; 繼出雖起，慘色不明也; 漿行色灰，不榮也;
漿足光潤，不消也; 漿老濕爛，不斂也; 結痂而胃弱，內虛也; 痂落而口渴，
不食也; 痂後生癰，毒也，或潰而斂遲也。</p>
<p>畫八卦之宮，</p>
<p>痘看卦宮，於印堂，下頦，兩顴，兩額，兩腮見本色，相生者吉。</p>
<p>點三才之穴。</p>
<p>感風起或肺熱喘嗽，嗆喉咬牙，浮萍敷足湧泉。泄瀉，寒戰，癢塌，
雞清敷胸璇璣。黑陷，發疔，牙疳，尿多，紫草敷頂百會。</p>
<p>燒爐香以辟穢，</p>
<p>犯房事，經水，生產穢氣者，以大棗燒烟解之，加茵陳同燒，亦免黑陷作癢。
一用茶葉，紅棗，乳香，蕎麵四味和勻燒，更良。凡犯穢不起及痘癢，一切皆宜。
蒼朮恐燥血，起脹時忌，酒與醋均不可用。</p>
<p>燃油紙以照影。</p>
<p>神火照法見前。後亦有神燈照法。照法。紅紙撚蘸麻油點燒，如欲觀其右，
燈移於左，欲觀其左，燈宜於右。痲疹則浮於外，而肉內無根，
如紅雲一般謂之朵。痘瘡則肉內有根而極深，謂之粒。痲宜成朵，痘宜成粒，
反是逆。又看痘法：凡痘形色雖險，若燈光影與痘根圓暈相為周旋，根窠紅活，
漿影深厚，則皆可活。若根窠不紅不起，血死不活，漿無影者，雖輕難治。
故白日亦宜照之，手眼神巧在此。又初熱時，用燈照心窩或徧身皮肉，
有成塊紅者難治。</p>
<p>心經之痘，桃，蔥，燈草搭其囟。</p>
<p>心經發痘，忽然抽摯與急驚同，用桃皮，蔥子，燈心搗敷囟門及肚臍，手足心。
又於手足心合骨處，燈火燒一下，以散風痰。或用蔥敷頂亦可，勿輕用驚風藥。
古云：“有錢難實痘前驚“。蓋驚則心驚之痘可出也。按：桃蔥發散，燈心清熱，
痘前用藥之法倣此。其敷囟門及肚臍，手足心法，乃外治之部位也。
痘科古無用膏藥者，唯觀音膏治𡭕痘閉症，貼胸即出，宜推。</p>
<p>腎經之痘，椒，薑，豆豉罨其胸。</p>
<p>痘出，胸，腰痛者，豆豉三兩，胡椒一錢，擂爛，將生薑四兩，共搗敷胸，
腰二處，亦是發散法。附方：腎經出痘，尾脊骨痛者，芙蓉根，馬鞭草擂爛炒敷。
又，腎經痘，徧身痛者，黑豆一升煮爛，擂敷腰上即止。黑豆能解腎毒也。
命門出痘，鎖眉刺心，煩悶不安，大熱不退，生艾葉一兩，黑豆一撮，
白芥子一錢，醋熬一滾，擂爛作餅，敷心前，數換，心安熱退。按：痘以四經俱有，
而腎經獨無為上。若一出即變黑者，腎症也，保元加紫草，紅花救之。
如徧身俱陷，而尾脊骨一團飽滿潤澤者，腎精足也，以法托之則徧身可起。</p>
<p>實熱者，舌黑口臭而秘結，</p>
<p>虛熱者，不臭，不秘結可辨。</p>
<p>敷以蝎，防，必用大黃，石，黛。</p>
<p>太陽症，舍心黑，口氣臭，大小便閉，痘色紅紫者，用防風，全蝎，大黃，石膏，
青黛敷臍。附：莊在田白虎地黃湯治小兒出痘，發熱不退，口渴喜冷，痘瘡黑陷，
小便赤臊，大便秘結，口鼻氣熱等症，用石膏，當歸各三錢，生地，木通各二錢，
枳殼，澤瀉，甘草各一錢，大黃一錢半，以行為度，燈心作引。
熱退身涼即宜平補，用荊防地黃湯調理之，即熟地四錢，山藥二錢，荊芥，丹皮，
防風，雲苓，山萸，生甘草各一錢，加生薑二錢，黃酒一盃也，補血散毒。血虛者，
初出時即用之，痘易灌漿。氣虛頂陷者，與補中益氣相間用。按：痘症小便不通，
細茶嚼爛，紙包敷臍。或樟樹皮，蔥，薑，艾共搗，炒熱敷小腹上，女子放陰上，
即通。一元散亦妙。大便不通，膽蜜導之。</p>
<p>虛寒者，眼白，肢冷而吐瀉，</p>
<p>糞黃臭穢，小便赤澀者，為熱泄，毒氣奔越也，痘必紅紫，宜五苓散藥料。
若糞青白滑利者，虛寒也，痘必淡白，宜木香，砂仁，肉蔻，訶子，龍骨，枯礬，
赤脂等藥料，不可不審。</p>
<p>覆以雞酒，尤須附子，薑，香。</p>
<p>小兒體性怯弱，或吐瀉後，元氣愈虧，不能勝毒，汗出肢冷，似睡非睡，
眼中露白，症似慢驚，用附子，乾薑各四錢，丁香，陳淡豆豉各三錢，
小雄雞一隻，共搗爛，再用燒酒略炒，溫敷臍上及兩足心數次，
如泄瀉加竈心土三錢，痘自出。附方：上身痘已起脹，下身痘尚未出，
或出而下陷不起，用熱燒酒綢帕蘸熨之自出。或再用燒酒噴雄雞敷臍眼，
一炷香再換，數換自起。又，腎經痘，初起腰痛，身如被杖，背不能伸，
或連尾脊骨痛者，亦用燒酒噴雞敷腰上，限一炷香，雞青臭再換，痘自出。又，
後生輩或失陽之症方：發痘欲出不出，狂言亂語，此痘毒不出，鬱火攻心，
既不敢用清涼之藥以解毒，又恐驟用補劑以助火，最難措手，
用燒酒噴雞敷於臍上，痘自出，語亦止。此從外託內神方也，貧家尤宜。又，
厥陰痘出一半，忽然厥冷，目閉，面青，唇白者，用燒酒噴雞敷臍。如不噴燒酒，
或塗雄黃，麻油於雞內，亦妙。雄黃，肝經藥也。此又是一活法，可類推。
凡熱症方形虛症又起，元虧毒重，及欲補而不敢補者，均用此雞酒方，
或加以藥尤妙。按：痘，身涼不溫，色白不紅，及根無紅，盤頂含黑水者，
乃陽虛也，宜大補元煎。莊在田大補元煎治痘症誤服涼藥，嘔吐泄瀉，痘不起發，
危在旦夕，用熟地五錢，黨參，白朮各三錢，山藥，杜仲，棗仁，杞子，故紙，
炙草，肉桂各二錢，萸肉，附子各一錢，加生薑三大片，好核桃仁三個，
如泄瀉不止，酌加附子，更加龍骨，粟殼各一錢。倘泄瀉全止，減去附子，
若用附子太多，則小便恐閉。若痘後調理，此方須減去附子，只用肉桂數分，
計日可以復元。又六味回陽飲，治小兒氣血本虛。痘瘡白塌，或誤服涼藥，
嘔吐泄瀉，危似慢驚者，速用此方。如有轉頭，即加入大補元煎內，名返魂丹，
用黨參，當歸各三錢，肉桂二錢，附子，炮薑，炙草各一錢，加胡椒細末三分，
竈心土三錢，或減去附子。二方可參。按：痘症不外虛，寒，實，熱四字。
《觀廣編》所載外治方與莊在田《遂生編》相較，則知內外用藥一理，
而外治為尤穩，疑難之症，可免失手。</p>
<p>或則鬱，甘，寒水，杏，蚓，瓜蔞，</p>
<p>痘出脾經，本順症也。若穢沖不起，狂亂癢塌，抓破出血，聲啞氣急者，
用甘草一兩，寒水石，鬱金各五錢，煮乾，為末，入麝香，蜂蜜調敷胸前。按：
痘科小無比散，治焦黑，潮熱，煩躁，用石膏，寒水石，鬱金，甘草加滑石六兩，
亦有再加紫草，紅花，生地，磨犀角用者，可參。肝家痘，便血，眼紅，丹砂滿面，
紫黑不起，白頸老蚓七條焙，瓜蔞仁三十粒去油，杏仁十五粒去皮尖，共末，
陳茶調勻，作餅貼臍，數換，諸症悉退。按：熱毒盛極，有用生大黃，麻黃，升麻，
川芎，烏藥，神麯，白頸蚓者; 黑陷發搐，目直喘急，有用地龍一兩，蟬蛻五錢，
乳香湯調者，皆可參。胃經痘，喉閉失聲，不思飲食，上吐蛔蟲，下瀉惡血，
即用前綠豆粉，雞子清敷法。喉閉敷頸，吐蛔敷臍上，瀉血敷臍下，良方也。按：
焦乾黑陷，身熱如火者，可用犀角，羚角，井水磨塗心口。</p>
<p>或則乳，沒，人參，芍，歸，生地。</p>
<p>腎經出痘，腰腹絞痛，吐瀉，冷汗者，陰盛陽衰也。人參，乳香，沒藥各一錢，
研末，水丸納臍，艾葉炒熱鋪於丸上。用人參外治，可破習見。按：
蕭山魏直著《痘科險症》，源出東垣慢驚土旺木衰之義，用人參，炙黃芪各二錢，
炙甘草一錢，生薑三大片，名保元湯。氣虛及陷者主之，與莊在田用補中益氣同。
如氣虛而血弱，漿不滿者，加川芎一錢，官桂五分，糯米一團。如血盛者，
去川芎，加白芍。此方用糯米解毒助漿甚效，可搗餅貼。保元有加連翹，荊芥，
防風，牛子，紅花，黃芩，赤芍用者，補氣活血，散火解毒，亦可取法。
痘科皆以保元為主湯，其加減方甚多，茲不備載。又，莊氏大溫中飲，
用保元湯藥料，黨參三錢，黃芪，甘草各二錢，生薑三片，加熟地五錢，
白朮三錢，山藥，柴胡各二錢，麻黃，肉桂，炮薑各一錢，竈心土煎水入黃酒，
和補氣血，散寒邪，提痘漿，散痘毒。凡嘔吐，泄瀉，頂陷，空殼，痘色不紅，
將塌陷者，與大補元煎間用，汗多去麻黃。《匯精》十二味異功散，治元氣虛寒，
痘疹色白，寒戰咬牙，泄瀉，喘嗽等症，黨參，丁香，木香，肉蔻仁，陳皮，
厚朴各二錢半，白朮，茯苓，官桂各二錢，當歸三錢半，製附子，製半夏各錢半，
薑一片，棗二枚。陳氏云：陽明主肌肉，胃氣充足則肌肉溫暖光澤，
起脹而無癢塌之患，此方主之。數方均可敷貼，亦從用參而推廣者。又，
時值瘧疾而復出痘，口吐白沫，咳嗽失聲，生薑切片，包大附子煨，
再取生薑汁和當歸，白芍，生地，共擂爛敷臍，白沫自止。按，
痘疹氣血不足者，可以此方加減用之，如九味異功煎用參，歸，耆，附，熟地，
乾薑，桂，丁，甘草，六物煎用參，芍，芎，歸，甘草，熟地或生地是也。
二方亦有加減法可倣用，茲不備載。</p>
<p>熱初當散其熱，</p>
<p>初發熱未曾見點，可以表汗，以蔥白煎湯熏之，并治痲疹。又，
發熱三日未見形跡，宜以生酒塗身上，時看之，狀如蚤痕者是斑也。按：
表汗有加味敗毒散，用柴胡，前胡，羌活，獨活，防風，荊芥，薄荷，枳殼，
桔梗，川芎，天麻，地骨皮各五分，加紫草，蟬蛻，紫蘇，麻黃，同蔥白煎者，
可以參熏。痘症發熱，胡言亂語，以冷水拍其手足心，
更用吳萸末熱醋調敷兩足心，引熱下行。如點稠密者，以水調吳萸末敷足心，
一時許，小兒覺足心熱即去之。又，痘毒狂熱，由腳麻至小腹而死，
或由頭麻至心口而死，一日死幾次者，亦用醋調吳萸敷足心。又，發熱不退者，
生蘿蔔搗和鉛粉敷足心。熱極者，燕窩泥搗以雞子清調敷臍，熱退去之，
不可過份。</p>
<p>標內須透其標。</p>
<p>董氏標內擦法，用芝麻油每夜臥時，以手中三指沾油擦兒頭，額，頂，背，
腰，兩手腕，兩足腕，然後睡，即可使輕。此亦暢達流通，升脫凝滯之義也。附方：
痘出不快，煩渴悶亂，臥睡不安，咳嗽者，艾葉一碗，胡椒三十顆，擂爛，
調水取汁熬膏敷臍，諸症悉退，凡透標之藥倣此敷。</p>
<p>隱浴水楊，蟬蛻之煎，</p>
<p>隱者，陸續不出，隱於皮膚，肌肉為出不快，非風寒擁遏，即是氣血不振，
日久變為紫黑矣。通治風寒氣血，楊柳五斤，春冬用枝，夏秋用葉，
長流水煎濃汁，乘熱浴洗良久，以油紙撚照之，纍纍然有起勢，陷處有圓暈紅絲，
此漿影也。漿必滿足，如不滿，又如前浴。弱者只浴頭面，手足，勿浴背。
如照無起勢，則必添湯久浴，使透徹肌肉，踈通內外，令毒氣隨煖氣而發。
此藥能升提，開豁萬竅，有起死回生之功。凡當出不出，當脹不脹，當貫不貫，
當靨不靨，均為陷伏倒靨，并用水楊煎浴，亦治癢。附方：水楊柳即水黃荊子也，
根，葉，子皆可煎湯，以紬帕蘸其熱氣，頭面上輕輕按摩數次，使皮面鬆爽，
痘易出。又，黑豆，用忍冬藤湯煎浴，亦名水楊湯。又有用水楊柳，槐枝，桃枝，
紫背浮萍煎浴者，有用銀花，紅花，紫草煎洗者。痘疹出不透或腹痛，用蟬蛻，
甘草煎湯浴。按：痘出不快，或陷伏倒靨，一切惡候，用黨參，黃芪，川芎，甘草，
紫草茸，木通，木香等分，蟬蛻減半，入糯米煎湯，浴之甚良。附方：痘不起脹，
或陷伏，宜用黍穰煮湯，或芸臺煎湯，或兔皮毛煎湯，或臘豬肉煮湯，
或馬肉煮湯，皆可浴。</p>
<p>閉熏荔支，貓爪之烟。</p>
<p>閉者，風寒內閉，真痘不出也。或如麻子一片。癢甚者，乃風毒，非真痘。
貓爪，荔支燒烟熏之，則真痘出而癢自止矣。</p>
<p>夾而出也，塗麻黃於胸背。</p>
<p>痘有從斑出者，不可作斑治。貫膿時，雖斑亦化。真斑症，只在六日中。
凡夾斑，夾疹，夾丹而出者，此血太過也，麻黃，雄黃塗於青布上，貼胸背二處。
一用土硃，紫草敷，見上。紫草，化斑之要藥也。如紅斑變黑必死。附方：
小腸經出痘，徧身發斑，片紅片紫，如雲如霞，無真痘出，不省人事者，
用芙蓉花，川椒，胡椒，共末，紙捲為條，蘸麻油，用燈盞盛之，照於被內，
覆蓋一時，其斑自退，而痘出矣。按：紅斑，紫斑稠密者，宜用生地，黃連，黃芩，
防風，荊芥，連翹，梔子，紅花，赤芍等，以化其毒。重者，加元參，茜草，石膏，
犀角。又，夾濕瘡而出膿水流注者，滑石末敷之，以防泄氣，或綠豆粉敷。
如有夾，凡瘡及頭上臘梨者，皆濕瘡類也。臘梨可以棉紙糊之，痘落痂而此亦落，
最是妙法。</p>
<p>雜而湧也，揩硃砂於首尾。</p>
<p>雜痘一齊湧出，用硃砂一兩，同油白蠟，生薑汁，雄黃熬，從頭至尾，
徧身一揩，雜痘盡出，正痘即現。或用柳葉，艾葉及前楊枝等浴法。按：
解毒奇方：未出者，不出已見苗者，出亦稀若陷沒者，立時即起，用川芎，
當歸，升麻，生甘草各六兩，先熬去渣，將硃砂一兩，絹袋裝之，懸空，
入藥水收乾聽用。此製硃砂法，甚良，可參。又，化毒黃蜡丸，用硃砂五兩為君，
加生地，當歸各一兩，人參，犀角各五錢，川連，黃柏，荊穗，葛根，
生甘草各四錢，白朮八錢，牛蒡子，連翹各七錢，升麻二錢，牛黃一錢五分，
右切片，將硃砂打如綠豆大，絹袋裝，縫，以水十碗，酒二碗，同藥入砂鍋內，
文武火煮之，只剩一碗汁為度，濾淨，拌硃砂，曬乾為末，以豬心血調糊為丸，
每丸乾重五分。凡痘初出，即用薄荷湯調一丸用，痘即減少，輕快神效。原云：
此方用硃砂，仍用補氣，和血，解毒，快斑，託元，清心諸藥佐之。硃砂鎮心安神，
解週身之毒，其功甚大。一加紫草茸一兩，尤妙。并治痘瘟，痘疔，倒靨，倒發，
始終痘痛，毒甚危急之症。一用硃砂，牛黃，加冰片，麝香，用豬尾血丸，
亦可參。</p>
<p>剖白鴿置其胸，斯粒自起。</p>
<p>無白鴿，用前雄雞方，同。皆補正拔毒之法。治痲亦用白鴿。</p>
<p>包老蟆對其口，斯漿自生。</p>
<p>痘不起漿，癩團包其身爪，以口對兒口，高三寸許，吸其毒。</p>
<p>大而虛軟，盜氣之賊血泡，銀硃同木鱉子摩。</p>
<p>賊痘，顆粒獨大，按之虛軟，根腳不腫，先起先灌，盜正痘之氣血也。
過三日或變成水泡，血泡，甚則紫泡，黑泡，宜銀針挑破，塗油胭脂，賊痘，
微有漿色，水泡則全是水，亦宜挑破或塗油胭脂，或以芫荽酒調宮粉塗之，
遲則癢塌。又有血泡，乃血熱毒熾，不能運化成漿也。熱甚則紫，微熱則赤，
宜涼血解毒，用生地，赤芍，丹皮，黃芩，白芷，紅花，牛子，紫草之類。凡白泡，
血泡，木鱉子磨銀硃塗之，自消。按：發泡者，肺火。發而皮毛受傷，
并其膚間津液，遂發而為泡也。白而空者，氣虛。清水者，肺實。紅紫者，血熱也。
皆內毒未出而賊邪先為之病，宜內託以行血氣，則正痘自長。泡隨發隨收，
皮脫見肉，不治。莊在田曰：徧身血泡者，非血熱，乃氣少不能統血，故血妄行，
宜大補元煎使陽氣充滿，血泡變白而成功矣。勿誤用寒涼，致成血陷。
此亦不可不察。</p>
<p>脹而乾鞕，閉毒之苗舌疔，銅綠和人中白擦。</p>
<p>痘中有紫黑，乾鞕，暴脹獨大，腳無紅暈，或疼或不疼，名痘疔，
乃害痘之禍苗也，能閉諸毒。未齊有疔，則痘不出; 既齊有疔，則不起膿;
行漿有疔，則必倒陷。宜銀針挑破，吸盡惡血，以拔疔散敷之，即明雄黃二錢，
棉胭脂五錢，浸汁也，一加紫草。又，京城油胭脂塗，甚妙。如挑不動，捏之有核，
則疔已成，須劃開四邊，鉗出其疔，否則深陷，穿筋透髓而爛見骨，可畏也。又，
外無痘而內有核作痛者，亦痘疔，燈火燒之。凡疔，以銅錢眼合疔上再燒，則準。
又有似瘰癧發無定處者，以手撮起，紅線縛定，艾燒。治疔四聖膏：珍珠，豌豆，
髮灰，冰片等分，油胭脂和膏，挑後填之即紅活。《會通》加雄黃，紫草茸，去胭脂，
亦治黑痘。又，腳心痘為注疔痘，亦剔破，塗四聖膏。又，拔疔丹：珍珠一錢，
牛黃，巴霜，鐵將軍各五分，蟾酥三分，麝二分，油調塗。凡天庭有黑點，心窩，
舌上必有疔; 地角有黑點，陰處必有疔; 兩顴有黑點，兩腋必有疔; 準頭有黑點，
四肢必有疔。即顯可以知隱。舌有痘疔：銅綠，人中白，加雄黃，銀硃，硃砂，
研擦。油胭脂亦妙。按：《入門》云：頭面上忽生三五個，或止一個，高大紫黑，
儼似疔痘者，名曰飛痘。此最輕，或只此一痘，再不生痘。此亦不可不知。</p>
<p>癢則點以荊芥，</p>
<p>癢者，氣虛而血不榮肌也。凡初起發時，有白漿痘，其後必成灰白，癢塌。
如見有數點，即挑去，急補氣血。痘宜痛不宜癢。癢用荊芥穗末，捲紙撚燒之，
擦去灰，快手指定癢痘，一點即止。或用荊芥，茶葉捲紙撚燒照，亦止。
否則防塌矣。附方：用川椒，艾葉，紅棗肉，芫荽，茵陳，乳香，白芷梢，陳香圓，
安息香，末， 作紙捻熏照。雖癢塌之痘，火到癢除。無安息香亦可。
此神燈照法也。或用鹽和百草霜炒燒烟熏。或蜜水拭。或滑石敷。抓破者，
松毛研敷。</p>
<p>陷則拭以升麻。</p>
<p>五陷：白陷者，毫無紅色; 灰陷者，由白而變灰，血不足也; 黑陷者，
由紫而變黑，血太過也; 血陷者，由血泡無漿而變為陷也。化毒宜用升麻，紫草，
甘草，糯米。黑陷不起，升麻煎濃湯，入胭脂十餘張，浸揉取紅汁，
加明雄末錢許，即用胭脂棉蘸湯拭瘡上，活血散毒甚妙。附方：珍珠，琥珀，
明雄，漂硃砂，香附，穿山甲，雄鼠糞各一錢，蟾蜍三分，人乳浸研，共為丸。
如毒盛者，用一丸入前湯拭。又，黑陷，心煩，氣喘，妄語，見鬼者，
用不落水豬心血和冰片。悶痘，水安息貼臍。倒陷乾收，柴，歸，檀，降，蔥，
酒煎蒸。</p>
<p>空倉合填紫草，</p>
<p>空倉痘，空殼無漿，毒火熾而血枯也。銀針挑破，用胭脂膏加紫草末之填之，
自成膿可以結痂。</p>
<p>漏孔且塞松花。</p>
<p>漏孔者，漿成而漏，元氣虧而肌肉不固也。瘡上必有小孔，宜補氣健脾固表。
松花研末塞之，外治聖藥。按：治糊塗一片，漿不滿足，名漏漿散，用人參，
菟絲子，查肉，黃芪，歸身，桑皮，川芎，白芷之類。貫漿時成片作爛，膿水不乾，
宜用敗草散，即墻頭上陳稻草燒灰敷之。此漏漿痘也。</p>
<p>靨未結而勢爛，牛糞之散收之。</p>
<p>痘破爛不靨，陳乾牛糞燒存，取白色者敷，名白龍散，或鋪床上令兒臥之。
附方：川連，黃柏，地骨皮，五倍子，甘草，共末搽之。此方《會通》名生肌散。又，
痘破爛，身無完膚，茶葉去梗，滾水一煠即撈起，濕鋪床上，蓋草紙，令兒臥之，
一夜膿乾。或芭蕉葉亦可。痘瘡斑爛煩痛，或臭爛深坑不收口，用芒硝為末，
調豬膽汁塗之。多年墻屋上敗稻草燒灰糝。新瓦椿粉糝，如乾痂堆積，內有瘖膿，
用鴨蛋清調敷。痘後翻疤腫爛，象牙末，珍珠末各三錢，炒殭蠶，兒茶各二錢，
調胭脂膏敷。又，痘疤橫爛，并治下疳：一切墻上白螺殼煆研一兩，橄欖核煆研，
石膏各二錢，每藥二錢，加冰片一分，麻油調塗。按：痘毒出盛表虛難靨，
以致肌肉壞爛，名曰斑爛。如徧身臭爛如餅搭，目中無神者死，
靨落白色無血者死。</p>
<p>痂已落而痕乾，蜂蜜之油潤之。</p>
<p>如痂落乾燥，用白蜜半盅，入香油少許，白蠟三錢化開潤之。乾鞕而痛者，
豬油潤之。或麵店灼油鏾子油亦可。滅瘢散：羊骨髓，輕粉煉塗，蜆水洗，
陀僧搽。</p>
<p>咳嗽，</p>
<p>方見前注，</p>
<p>嘔噦，</p>
<p>痘初熱，吐瀉無妨，出後忌。嘔噦者，毒內攻之兆也。嘔吐，男左女右，
白芥子調酒敷足心，覺足心熱去之。腳心有痘，勿用此方。并治痘出色不紅潤，
毒盛壅塞者。附方：貫膿時咳逆，胃氣上越也，真淨黃土，鼻邊嗅之。
自汗多則難貫膿收靨，黃連，貝母，牡蠣各五錢，糯米粉一升撲之。</p>
<p>衄吐便溺，</p>
<p>痘未出齊，鼻血無害，但不宜甚耳，髮灰吹之，或韮菜汁滴之。凡血症皆可用。
又痘時衄血，吐血，柏樹上桑寄生同黑山梔擂敷臍。如無寄生，單用黑山梔亦可。
或酌用他血藥代之。起脹時便血，血既下漏，安能起脹？用地榆，生大黃，
紅花根，調勻敷尾脊骨，三炷香一換，換三次即止。如夾斑疹，用前斑疹方。
尿血不治。膀胱根於腎，此經見血，腎水被火耗絕。且血與尿不同，
血凍而尿不凍也。凡血見黑不治，眼，耳血不治。</p>
<p>眼應早護，</p>
<p>免痘入眼，牛蒡子搗爛敷囟門，痘不入眼。出痘眼目紅腫，雞蛋清塗黃紙貼之。
或銀花嚼敷，或黃豆嚼敷，或黃柏浸濕鋪眼胞，或胭脂汁，人乳點。眼中出痘，
象牙磨水點，痘自退，可免瞎。或加雄黃，明礬，或用麥冬貼足心，痘自落。又，
蜒蚰蟲放眼皮上周圍游走，吐出涎水，其痘自散，屢試如神。喉中有痘亦可用。
眼有膿血，兔子糞，油調搽。護眼膏：黃柏，紅花，綠豆，甘草為末，
胭脂水調敷眼之左右，痘不入眼。初起發熱，風火透於皮膚，眼閉不開，
內結痘瘡者，用益母草，白菊花，夏枯草，防風，荊芥穗，白芷，
甘草七味煎湯熏洗，日三次。更用鱓魚血點之，不生蘿蔔花。痘後餘毒鬱結，
赤腫努翳，亦用此洗，切忌點藥。</p>
<p>鼻亦兼吹。</p>
<p>舌與鼻孔生痘，黃丹，老土磚共為末吹。或青布燒灰吹，或硼砂，
檀香燒枯研吹，或皂角末吹，再用黃蜡塞鼻。附：舌痘方：人中白焙，兒茶，
硼砂末糝，或金墨塗，或黃柏，黃連，元參，苦參末，蜜調塗，或鴨糞燒研，
鴨毛蘸糝。凡糝須先茶洗之。</p>
<p>游之以蜒，</p>
<p>喉中有痘，用前蜒蚰方。喉痛，壁蟢窠鹽炒吹。痘鎖喉項者，主飲食不進，
或喉爛，或聲啞者，恐毒結於喉，宜用山豆根，元參，桔梗，甘草，生地，川芎，
歸尾，木通潤之。前喉症又有胭脂擦耳背法，可以參。</p>
<p>嘎之以鴨。</p>
<p>腎嘴有痘，公鴨嘎氣即消。附方：出痘腎腫，桑皮，細茶，生薑共搗，
清油拌炒包之。若腎紅腫，青黛敷之。如風腫者，槐花葉同鹽炒敷。
女子陰內有痘，雄黃末清油調勻，以鴨毛蘸擦之。</p>
<p>納楝根而蛔下，</p>
<p>吐蛔者，以苦楝根納肛門，或同花椒，烏梅肉同搗，塞自下。</p>
<p>鋪柳葉而蛆化。</p>
<p>痘爛生蛆，鋪柳葉臥。莊云：此陽氣不足之故，大補氣血，則膿乾而蛆自化矣。
亦是一理。或用鹽醋湯噴之。痘後蟲蝕疳瘡，膿水不絕，出蛾蠶繭填生礬末，
燒令汁盡成灰，為末糝之。</p>
<p>喉啞者抹以油，</p>
<p>痘後聲啞，蔥，薑清油炒熱，徧身抹之，再用燈火喉下一點，胸膛一點，
兩乳下一點。</p>
<p>腹脹者敷以餅。</p>
<p>痘後肚腹腫脹，燈花數十朵，入鹽炒過，加鉛粉調餅貼臍上。一用黃柏，
苦參為末，清油熬膏貼之。一方桐子葉泡軟，用清油，雄黃塗葉上貼之。又，
感濕足腫者，以水洗之更腫，用蒼朮，檀香燒熏，以被蒙蓋，令出濕氣，
其腫自退。腫屬虛弱而氣不行者，以肉桂，燒酒磨搽即愈。</p>
<p>雜症盡退，</p>
<p>詳痘科書，</p>
<p>餘毒更清。</p>
<p>踈則無毒，密則有毒，宜涼解，免害眼。痘毒攻脾則泄瀉，浮腫，
攻肝則眼生翳膜，攻腎則耳痛膿出，攻肺則咳嗽痰盛。痘後餘毒，用桔梗一兩，
連翹，元參各六錢，生地，赤苓，牛子炒各五錢，焰硝，犀角，甘草各一錢，雄黃，
青黛，二錢，末，薄荷湯丸，蜜調餅敷胸。痘後餘毒，乃起脹時，暗藏骨節間，
藥所不到，一交收靨則毒見矣。兩膝及手足骨節不宜見，恐是對。
毒熱甚作渴者重，不熱不渴者輕。董氏三豆漿，敷痘毒聖藥，赤豆，黑豆，綠豆，
研爛，加醋入鍋炒熱，作餅貼，半日冷換。如口內生嚼貼，不加醋更妙。
《匯通》去黑豆，加豌豆，黃豆各等分，蜜水敷，可內消。或用公雞屎貼，即愈。
混沌如金散：雞蛋一個，打破，分蛋白，蛋黃為二處，以篩淨細黃土，
先將蛋黃和作一團，再將蛋白攤作一餅，仍包成蛋式，入竈內煨，候烟盡為度，
勿焦，共研細末。如毒初起，以雞清或醋和敷，即消。潰者乾糝，虛人亦妙。
痘毒鞕腫，馬齒莧，白蜜和豬油熬，入赤豆，綠豆，調敷。如痘後疔，
亦用馬齒莧搗爛敷，不數日拔出如大螺殼。切勿挖割誤事。又，解痘毒，
生螃蟹和飛麵搗敷。餘毒不收，蠶繭填白礬煆灰，加象皮敷。驅毒散即移毒散，
見下。痘後齒癢，乃餘毒流於胃經，不治防成牙疳，以連翹，牛子，慈菇，生地，
銀花，甘草，紅花，石膏，煎水頻漱。又，痘後牙齦，口舌破爛出血，
或成走馬疳者，人中白一錢，銅綠一分半，麝一分，末，濃茶洗後敷。或雄黃，
牛糞尖燒存，加冰片吹，立愈。餘見前。痘風瘡逢春即發，黃芩，黃柏，大黃，
黃丹，輕粉，共末，豬油調敷。痘毒仙方，大蚌一隻，取肉，黃泥封，煆至紅色，
取肉研末，油敷，立愈。又，羯羊糞炙，麻油調敷，神。痘後回毒膏，麻油四兩，
木鱉仁一個，煎枯，入壯髮三兩，熬化，黃丹二兩收，貼，一個即消。
并治一切熱毒。</p>
<p>痲與痘同，亦與痘異。</p>
<p>痲疹者，痘之同類而異名者也。因時行氣候，暄熱傳染而成，先動於陽，
復歸於陰。睹其將出未出之際，必咳嗽，噴嚏，鼻涕，故曰肺病。始以發散，
出盡為貴，終以寒涼，清火為事。雖標已三日，而下身無痲，氣喘煩躁，
發悶不安者，尚宜重加發散。用麻黃，升麻，羌活，川芎之類，痲出而氣自平矣。
大抵欲出已出之際，雖寒勿用桂枝，雖虛勿用參，朮，雖嘔而有痰，勿用半夏，
南星。此症多泄瀉，陽明之毒亦從下解，切忌止澀，但用升麻，黃連，甘草，
葛根自止。痲後痢亦同。痲始終惟用清涼，多以芩，連，地，芍收功。古云：
痲疹無補法。發熱三日始出，一日出三徧，三日出九徧，至六日出盡。及出至足，
頭面將收，熱亦漸退。至八九日收齊，熱乃退盡。大熱未退，不可與食，
始終避風為要。痲重者，徧身繃脹，眼亦封閉。其色赤白微黃不同，仍要紅活，
最怕黑陷。痲不出而喘者死。</p>
<p>破其筋瘰，</p>
<p>悶𡭕，挑破頭上紅筋，紅瘰。</p>
<p>開其毛竅。</p>
<p>痲疹宜常以蔥白湯抹之，使毛竅中常微汗潤澤，則易透。</p>
<p>圓荽之酒試噴，</p>
<p>圓荽是透疹聖藥，水酒各半煎噴身上，勿噴頭面。亦忌夜噴，
以疹日出而夜斂也。并治痘，惟起脹後勿用。</p>
<p>河柳之湯足浴。</p>
<p>發疹者，用西河柳煎浴。小兒不任升，葛發散者，尤妙。或用紫蘇同。按：
初發熱，可用西河柳同連翹，乾葛，防風，薄荷，前胡，桔梗，牛子，蟬蛻，甘草，
淡竹葉。痲隨出隨沒，可用西河柳同麻黃，荊芥，防風，牛子，薄荷，連翹，甘草，
淡竹葉，角刺。痲已出復回，頭面稀少，發熱神昏，至五六日不可再大表，
須解毒內消，可用西河柳，陳者更妙，同荊芥，防風，桑皮，牛子，黃芩，黃連，
浙貝，地骨皮，甘草。痲子已退，音啞發瘡，肺火未清，可用西河柳同麻黃，
天花粉，桔梗，杏仁，瓜蔞，桑皮，黃芩，百部。麻後胃火不清，
可用西河柳同元參，桔梗，石斛，熟石膏，黃連，黃柏，牛子，荊芥，生地，花粉，
甘草，連翹等。</p>
<p>熏仰天之皮，塗護火之草。</p>
<p>陸方：痲症用仰天皮，即陰濕地下苔癬，嫩柳皮各半斤，星星草四兩，
蟬蛻二百個，水十碗，煎三沸去滓，乘熱氣熏洗徧體，黑疹變為鮮色，
十有九生之妙。穢觸不出，用沉香，檀香，木香燒烟熏之。治癮疹久不瘥，
或先心腹痛，痰噦，麻痺及筋脈不仁，用護火草，鹽生薑連皮，研塗甚處，
餘處自消。無護火草亦可。按：癮疹者，疹出多癢，色紅赤，隱於皮膚，
乃心火灼肺，外受風濕而成。附方：瘄乖，用桃枝浸鹽滷擦。
𡭕後患牙疳及痢疾癆症者，隨症施治。</p>
<p>痘者豆也，</p>
<p>見醫書。又，痘為豌豆瘡。</p>
<p>故治之以豆。</p>
<p>三豆方見前。按：赤豆，黑豆，綠豆為疫痘聖藥。凡皮肉紅腫而痘不腫者，
用三豆醋調掃，神效。又，痘毒等，即用豆渣掃患處亦良。</p>
<p>痲者麻也，</p>
<p>疹如粟米，痲如麻子。</p>
<p>故治之以麻。</p>
<p>痲發不透，氣喘欲死，芝麻五合，滾水泡之，乘熱熏頭面，起死回生。附方：
羊毛疹，眼目黃色，指甲多紫色，用燒酒摶黃土，慢揉擦心口。</p>
<p>皆大人之常有，</p>
<p>女子出痘，天癸忽至，月月紅連枝葉煎湯，抹周身。孕婦出痘，腹痛胎動，
用益母草，蓮蓬殼，俱燒存性，艾葉共末，醋調敷臍，連換三次，胎自安。
或胎欲下及死胎不下，蜣螂連所推泥，一并焙，末，加靈仙研，酒調敷臍下，
并治經閉不通。按：罩胎欽，用人參，當歸，白朮，川芎，條芩，防風，陳皮，
荊芥，生甘草，紫草茸，赤芍，柴胡，白芷，乾葛，砂仁，糯米，阿膠熬。
此方可敷臍。大熱加鬱金，荷蒂，野麻根，甜瓜蒂一枝。後生出痘見前。</p>
<p>非小兒之獨然。</p>
<p>附：治痘神方，不論初起，灌漿，收靨，皆用之：黨參二兩，白芍一兩，元參，
白朮各八錢，茯苓五錢，陳皮，生甘草，神麯各三錢，柴胡，查肉各三錢，
蟬蛻一錢，黃連五分，水丸用。又，治疹方，不論初出及已出透，皆可用：
熟石膏二兩，乾葛，歸身，桑皮各一兩，地骨皮，荊穗各八錢，枳殼炒六錢，
牛子炒，陳皮，川貝，赤芍，薄荷各五錢，生甘草四錢，紅花三錢，桔梗一錢，
水丸用。一方去桑皮，加前胡一兩，黃芩，防風各八錢，連翹五錢，同。
二方可以預合備濟，故存之，或煎浴，或調敷，俱可，臨症斟酌。</p>
<p>當作傷寒并視，勿與諸瘡共論。</p>
<p>按：古云：痘疹傳變與傷寒同，大症也，亦險症也。自有種痘之法，
而險者悉化為平。然當疫痘盛行，不能預種，往往有不能免者，
且有一家數日而死數兒者，是可憫也。余既輯傷寒外治方，故於此症亦博采之，
并與內治諸方相證明，以為痘科之一助，而即為傷寒篇之終云。</p>
<p>至於潰癰拔疔，續筋接骨，亦見全文，姑從省筆。</p>
<p>按：心，肝，肺，脾，腎，胃，大小腸，三焦，皆有生癰之症，名為內癰。
初起嚼黃豆試之，不腥者是。用五神膏，即杏仁一兩，元參五錢，蛇蛻，蜂房，
亂髮各二錢半，油丹熬者。或加大黃，皂刺貼臍取瀉。腸癰，六一散敷。
縮腳腸癰，梅花點舌丹敷。臍癰，平胃散加黃連散。胃癰，吐盡膿血自愈，
不必治。肝癰，照腸癰治。癰疽名，詳見外科書。凡毒小而有頭者，癤也。
大而無頭者，癰也。欲驗頭，以濕紙覆之，先乾處是頭。或蛇皮貼之，即有頭出。
癰與疽別，陰滯於陽發癰，大而高起，屬六腑，陽也，易治。陽滯於陰發疽，
平而內發，屬五藏，陰也，難治。癰則紅腫熱痛，疽皆皮色不變，
然亦有腫痛堅柔之分。如其初起，疼痛者可消，若重按不痛而堅者，毒根深固，
不易消也。陰疽詳王《全生》。諸癰初起，以踈託解毒為主，忌熱藥。既潰，
以補託元氣為主，忌冷藥。諸疽初起，毒陷陰分，宜陽和開其腠理。既潰，
陰血乾枯，宜溫補厚其膿漿。然通腠與滋補當兼用之。若半陰半陽症，
宜託裏以轉陽，用藥清不傷胃，溫不助邪可也。沖和，清涼，陽和諸膏，已見。
凡外症試腫法，以手按之，腫而痛者為實邪，漫腫不痛者為虛邪。又，
腫而赤者為熱，腫而不赤者為留氣，停痰。又，實痛者熱，若虛而癢者寒也。
試膿法，手掩腫，熱軟而即復者，有膿。不熱，強而不復者，無膿。
按之堅鞕者未膿，半軟半鞕者已膿也。小按即痛，膿淺; 重按方痛，膿深。又，
深按之而速起者，內是稀黃水; 深按之而緩氣者，內是壞污膿。按之實而痛甚者，
內必是血; 按之虛而不痛者，內必是氣。薄皮剝起者，膿淺; 皮色不變，
不高阜者，其膿必稠。大抵癰疽瘡瘍，先宜出黃白稠膿，次宜出桃花膿，
再宜流淡紅水。胖人宜膿多，瘦人宜膿少。若胖人膿少是肉不腐，
瘦人膿多是肉敗壞，皆非吉也。又，氣實者，多稠黃膿; 氣虛者，多稀白膿;
半虛半實者，多稠白膿。又有膿出如粉漿，如污水者，謂之敗漿，難治。
膿出而身猶大熱者，亦難治。附載諸法以備用。護心法：雄黃，明礬，硃砂，琥珀，
遠志，乳香，甘草，綠豆粉，同癩團搗敷胸。止痛法：槐白皮煎膏敷，或加當歸，
乳香。對口，痛不可忍，百藥不效，吳萸，雄黃，油熬塗。止痛札藥，如魚肚癰等，
蓖麻肉搗敷，布扎，止即去之，遲恐有後患。收爛法：發背潰爛不堪，
只隔一膜者，鯽魚破腹去雜，以山羊屎入魚腹，炙研，加麝一錢，乾糝效，
并治諸爛及反花瘡，名山蓮散。又，雞肫皮同棉花焙末搽。脅疽見臟者，
山豆根水調塗，入麻根末尤佳。脫腐法：凡腐肉黑暗，死肌堅鞕，臭穢難聞者，
生枯白礬各三錢，雄黃一錢，乳香，沒藥各二錢，糝，腐肉自脫離。如恐痛，
先以黃丹二兩，石膏八兩，共研，圍護好肉再糝。作捻，亦可去管。化管法：
三仙丹加硃砂三錢，硼砂一錢，紙撚打入管，名五虎丹。或加蟾酥，
即金蟾化管丸之意。凡鵝毛管，鹿角屑，或蓑衣蟲，或大蒜梗，煆灰糝，
皆能化管。鱉甲末炒，麻油敷，功稍遲。京城磠砂膏亦可貼。如止久漏，用蜂房，
山甲，龍骨，麝香。取多骨法：凡瘡口日久不斂，內有多骨也，陀僧末日糝，
能推骨出。蜣螂同乾薑炙研吹，治骨槽風及多骨疽，能推骨出。按：無蜣螂，
或用蟬蛻亦可出。又，烏雞骨，人言，鹽泥固臍，煆研納之。或去人言，加砧板，
鍋蓋上垢屑，燒灰搽。又，蝦蟆，髮團，豬油熬膏，先用桑根皮，黑豆煎洗，
龍骨末擦瘡四畔，令易收斂，然後貼之。軟肛法：凡毒開刀後翻花起肛，
用癩團破腹刺孔覆之，可軟。牛蒡子草，紫花地丁搗爛塗肛內，亦軟。收努法：
因擠膿太過，努肉不收者，枯熟地一兩，烏梅炭三錢，糝貼自收。癰疽努肉，
生附子，濃醋煎洗，丁香敷。拔毒根法：烏梅一錢，輕粉五分，加津唾研膏貼。
或單用烏梅燒灰敷，根落止。疔根，用銀簪刺破，將水中鐵釘上銹，或加青鹽，
牡蠣研塗孔內，膏蓋。并收紅絲入心腹。塞漏孔法：漂黃丹，枯礬，赤脂，冰片，
末，塞，或搓紙撚插入。又，澀藥插竅，用童便，煆爐甘石，牡蠣，龍骨，陀僧。
二方亦可併用。搜膿法：廣木香末，真輕粉各二錢，飛丹，枯礬各五錢，
雄豬膽汁拌勻，曬乾研末，瓷瓶收存聽用。解毒去腐正為生肌之本，若驟用龍骨，
血竭，恐增腐爛也。疔是火毒，凡有瘡起泡，或痛，或癢，或麻木，或寒熱，
或先癢後痛，或先寒後熱，熱定則寒，或始末只癢，皆是疔之候也。有朝發夕死，
有隨發隨死，有遲久終死者，其症至惡，宜留心照看。凡瘡腫，
以針刺之不痛無血者，是疔。如形長者，名刀鐮疔，不可針。又，
嚼生黃豆無腥者，是疔。又，明疔易見，暗疔難防。取甑中氣垢少許，含口中，
覺一處痛甚，即知疔之所在。疔有五色，分屬五臟。項以下者，三陰受毒，宜灸，
忌風藥散。紅絲宜割斷。內疔與外疔同，寒熱頭痛體痛，但瘡形不見，過數日，
胸背，腹脅，頭面，手足間有一處甚腫，即內疔所發處。又，腹痛甚者，亦是內疔。
圈疔法：初起水泡不知弄破，其毒牽引經絡，隨脈腫去，憎寒壯熱，久則惡心，
不治殺人。槐子炒黃，平對陳石灰末，雞子清調，圈至破處，令毒仍從舊口出。
點疔法：土炒山甲一錢，銀硃五分，麝三釐，點疔化水，毒不入心。又，硃砂，
雄黃，火硝，磠砂，青鹽，硼砂，膽礬等分，點，同，名七聖散，或加蟾肝丸。
起疔法：疔瘡危急欲死，蟬蛻，殭蠶，末，酸醋塗四畔，留口，根出稍長拔之，
塗藥。急救走黃法：白梅乾肉，醃荔支肉，加銀硃少許，共搗爛，溏雞屎拌勻，
留頭敷效。無白梅，用烏梅肉，此味能拔疔根。簡便方：用巴豆或蓖麻飯丸，
或香肥皂，銀硃，白醋搗丸納之，膏蓋。瘰癧，俱見篇中。接骨續筋見下。</p>
<p>凡若此者，睹症識名，觀方悟法。傷寒雜病，自昔為昭（仲景），帶下小兒，
隨俗而變（扁鵲），有膏有藥，或貼或敷。外治均通內治，古人不欺今人，
是堪悉數，豈曰無稽 。</p>
<p>以上徵引古方，首舉傷寒者，傷寒外治別於諸醫家書。一篇所重在此。
遞及中風以至六淫為一段，臟腑醫之本，特為一段，身體承臟腑合為一段，
五官應五臟，故亦列於內也。婦科，兒科各為一段，痘疹承兒科，列之末段，
以與傷寒首尾相應。瘍傷不別為段落者，二科向皆外治，於此篇意非所重，
且傷寒，痘症均載遺毒，風氣亦兼破傷，筋骨後文更有諸方，故此作省筆焉。
共分六段，每段各錄數症，每症各採數方，數方各具一法。虛實寒熱，分別敘次，
稍加論斷，并於裁對中寓伸縮變化，以為一段之小結。構合六段則為一大結構，
字句皆令承接，先後詳略均有意在。彼此要可以互相參證。雖曰六段，
不過一段也。此非鈔方，乃論外治用藥之道，不能憑虛掉筆，特借古方以為鑒，
使人知此說之確有依據而可行耳。引方以實吾說，故不覺其汗漫也。
至於擇不精而語不詳，則限於天資才力，無知何也。方之佳者，不論內外症，
雜取數條，補於注內，以備參考。症瑣碎者，亦如之。不入於文者，
以行文亦宜有律也。此以上徵引古方之大意也。以下則言今之推之以為膏，
而有製藥，施治之法也。</p>

<h1>膏藥製法</h1>
<p>夫說酢梅而涎出，想懸崖而足酸，情之造於虛者，其境不能窮也。</p>
<p>《壽世新編》引釋家語云：情想所結，自無之有，故病境無窮盡也。</p>
<p>而用雞頭以已瘻，取斲木以愈齲。理之徵於實者，其類有可推也。</p>
<p>《淮南子》：狸頭愈鼠，雞頭已瘻，虻散積血，斲木愈齲。此類之推者也。</p>
<p>爰廣醫不著書之例，別開藥能療病之端。一變湯頭以為膏子，匪醫而醫，
不藥之藥，以膏為主，以藥為輔。</p>
<p>膏與藥是一是二？ 向只外科加藥，內科未明對症發藥之理，呆膏活病，
宜乎其不應也。今特分而析之：以熬而攤貼者為膏，膏一成不易;
研而糝於膏中，敷於膏外者為藥，藥隨時消息，示人以呆方活用之法也。
諸科皆然，工拙仍在乎人功力之淺深耳。</p>
<p>考《神農本草》之經，究《雷公炮炙》之論。造化無言而精英自獻，
古今末道而秘要堪搜（摘《外臺秘要》字），天取其氣，如春風散之吹喉閉也。</p>
<p>春風散，治纏喉風，喉閉及乳蛾，重舌，木舌等神方。黃連，薄荷，殭蠶，
明礬，火硝各五錢，用豬膽五六個裝藥，青紙包好，於蠟月初一日，
在淨室內掘一小坑，方一尺，以竹紙橫懸此膽在內，蓋以木板，用土填實。
至立春日氣至取出風乾，去膽皮，青紙，研細密收，加冰片吹，
即葭灰候之法也。名春風散者，以得春風溫和之氣也。此法古人亦常用，
不獨喉症為然，博覽者自知。按：日曬夜露，亦是取氣之法。
又有用朝陽東壁土者，亦取其得氣之早，且有生氣也。最奇者，太陽，
太陰二丸，用水和麵於日月蝕時，對日月搓丸，以丸之中心亦闕為驗。
此非通於天地萬物之理者，烏能知之？西醫有收電氣法治風痛者，亦外治也。
足知精於外治，可奪造化。</p>
<p>地取其理，如急流沙之敷催生也。</p>
<p>《食物本草》：催生用急流沙數升，炒熱鋪於腹上，先下熱蔥白再敷。按：
用急流沙者，取其速也。又如順流水順而下流，取治下焦腰膝，通利二便。
逆流水逆而倒上，取治痰飲，發吐，頭風，咽喉之類。亦有用地漿，竈心土，
竈腳泥敷者。</p>
<p>人取其神，如雄黃，硃砂之縛於童女也。</p>
<p>古方治虛勞咳嗽，吐血，蒸熱者，但脈息有神，無不效驗。用雄黃，
硃砂各一兩，綿紙包固，或單用硃砂亦可，縛於鄉村壯實童女臍上，
周時取下，縛於自己臍上，渴飲人乳，渴止去藥。此亦以人補人之法。
然神存於無形，與邪術迥別。又有以硃砂令壯實婦人懷之，然後合藥者。
又有以藥丸佩於身上，時時摩之，云得人神氣者。</p>
<p>物取其性，如蓖麻，乳香之通乎內外也。</p>
<p>物性皆載《本草》，此為膏藥而言，所取微有不同。
蓋膏藥第一欲其能達患處耳。古言蓖麻能拔病氣出外，乳香能引藥氣入內，
木鱉仁能追病源，金鳳草能透骨節，皆膏藥中必須之藥。此即內科之用引也。
舉此亦可以知餘矣。</p>
<p>配五神於午日，以擇吉也。</p>
<p>見前截瘧方。又，如合蟾蜍丸，造六神麯之類皆是。</p>
<p>獻北斗於先夜，以鎮邪也（亦見前截瘧方），采於四時而芳香之氣始備。</p>
<p>十葉散，用蓉葉，荷葉，蕉葉，菊葉，銀花葉，蘇葉，柳葉，槐葉，冬桑葉，
天名精葉，風乾研吹，治喉症。亦敷一切火毒。分四時采取。又，百草膏，
隨時取田野，山間不拘何草，芳香者為佳，麻油熬，黃丹收，可貼百病。又，
水鼓腫脹者，取山野百草辛香者，煎濃湯二三鍋，大盆盛之，單被遮蓋，
避風熏洗。亦可熬膏貼。</p>
<p>合以五行，而中和之體乃成。</p>
<p>沖和膏配五行見前。又，大金丹專治疫癘，心疼，一切熱毒，不服水土等，
即三黃解毒法，可丸服，可磨敷，可熬膏貼。甲巳年甘草為君，屬土;
乙庚年黃芩為君，屬金; 丙辛年黃柏為君，屬水; 丁壬年梔子為君，屬木;
戊癸年黃連為君，屬火。每用二兩，值年倍之，加大黃三兩，麻油熬，黃丹收，
入雄黃，硃砂各五錢和勻，臨用糝藥末貼。一方加紫蘇，香附各一兩。
五行湯治赤眼，用黃柏末濕紙包，泥裹火煨，棉包浸水盞內，飯鍋上蒸熟，
熱洗。此合五行，又是一法。按：醫雖小道，其本出於聖帝，賢臣之所為。
漢唐以來，闡述者皆當代之名儒碩學，固不得僅目為賤工之事也。
觀其所製外治之方，往往視內治尤奇而闢。凡造化盈虧之理，男女感應之情，
與夫格物致知之功，俱見於是。蓋治在外，則無所窒礙，故得以肆其才也。
外治為能盡醫之變者，此也。自後人視此道為營生之具，
但取常用之湯頭以為酬應，而外治一法遂廢而不講矣。或用之不得其道，
概以為無驗而置之矣，此段為上智者說法，陳義稍高，
亦古今人未必不相及也，然而以為迂遠者多矣。</p>

<h1>膏藥施治</h1>
<p>藥物既具，療治斯起，</p>
<p>以上製藥，以下施治。</p>
<p>於是稽六經之屬，</p>
<p>傷寒中風雜症，皆有六經見症，外科亦然。古云：不明經絡，開口動手便錯。
宜加稽古之功。傷寒中風分經見前。《𡭕症指微》云：𡭕症各有十二經所屬，
不可不知。腰背，頭項連及風府，脹痛難忍，屬足太陽膀胱經。兩目紅赤如桃，
唇乾鼻燥，腹中絞痛，屬足陽明胃經。脅肋腫脹，痛連兩耳，屬足少陽膽經。
腹脹板痛，四肢無力，不能屈伸，泄瀉不已，屬足太陰脾經。痛連腰，
以及外腎，小便脹鞕，屬足少陰腎經。心腹吊痛，身重難移，作腫作脹，
屬足厥陰肝經。半身疼痛，麻木不仁，左足不能屈伸，屬手太陽小腸經。
半身腫痛，俯仰俱廢，右足不能屈伸，屬手陽明大腸經。咳嗽聲啞，氣逆發嗆，
屬手太陰肺經。病重昏沉，或狂言亂語，不省人事，屬手少陰心經。或醒或昧，
或獨語一二句，屬手厥陰心包絡經。胸腹熱脹，揭去衣被，乾燥無極，
屬手少陽三焦經。𡭕症分經，醫書鮮見，故特詳之。餘不備載。外科須觀
《鑑本》。治癰疽法：陽明多氣多血，太陽，厥陰多血少氣，少陽，少陰，
太陰多氣少血。多者破之，行之，少者託之，滋之，
宜視氣血多少以為消補而已。辟瘟囊方：用羌活太陽，大黃陽明，柴胡少陽，
蒼朮太陰，細辛少陰，吳萸厥陰，共研細末，絳囊盛之，佩於當胸。
即羌活湯治四時傷寒藥備六經法也。又，治衄：火在胃，水紙搭鼻衡，
陽明脈挾鼻也。火在膀胱，涼水拊頸後，太陽脈經頭項也。火在包絡，
色線扎中指，中指屬包絡也。此分經治法也。二方一合一分，
凡外治按經用藥之道，倣此推。又按：四時傷寒：麻黃去節四兩太陽，
柴胡一兩少陽，升麻一兩陽明，加黨參，當歸各一兩，赤芍，甘草各四兩，
硃砂，雄黃各一兩五錢，春夏加石膏，枳實，秋冬加桂枝，細辛各五錢，
石膏或重用亦可。此方油熬丹收貼，亦能發汗。傷寒汗後變為雜症，亦可用。
乾霍亂并妙，亦以汗解。</p>
<p>徵五氣之應。</p>
<p>天以五氣食人，入鼻，五藏蘊其精氣，面形五色。五氣，即風，寒，暑，濕，
燥也，詳《鑑本》。又，五藏之氣見前，當識臟腑註，并與中庭各部註參看。
此句言相其面，以下分苗竅，舌齒，周身相之，即四診中之望也。</p>
<p>審其苗竅，</p>
<p>五藏病不可見，驗之苗竅。見前臟腑註。又，夏禹鑄有審小兒苗竅法。
舌為心苗，紅紫心熱也，腫痛心火盛，淡白虛也。鼻準與牙床乃脾之竅，
鼻紅燥脾熱也，慘黃脾敗也。牙床紅腫，熱也。破爛，胃火也。唇乃脾之竅，
紅紫熱也，淡白虛也，黑者脾將絕也。口右扯肝風也，左扯脾之痰也。
鼻為肺竅，乾燥熱也，流清涕寒也。耳與齒乃腎之竅，耳鳴氣不和也，
耳流膿腎熱也，齒如黃豆，腎氣絕也。目乃肝之竅，勇視而睛轉者，風也，
直視而睛不轉者，肝氣將絕也。以目分言之，又屬五藏之竅。黑珠屬肝，
純見黃色凶證也。白珠屬肺，色青肝風傷肺也。淡黃色，脾有積滯也; 老黃色，
乃脾受濕也。瞳神屬腎，無光彩又兼髮黃，腎氣虛也。目外角屬大腸，
破爛肺有風也。目內角屬小腸，破爛心有熱也。上胞屬脾，腫則脾傷也。
下胞屬胃，青色胃有風也。睡而露睛者，脾虛極也。唇紅而吐，胃熱也;
唇慘白而吐，胃虛也; 唇色平常而吐，作傷胃論。小便短黃澀痛，心熱也;
清長而利，心虛也。大腸秘結，肺有火也。肺無熱而便秘，血枯也，不可攻下。
脫肛，肺虛也。口苦，膽火也。聞聲作驚，肝虛也。又面有五色：紅為心熱，
青屬肝多腹痛，黃為傷脾，白為肺病中寒也，黑而無潤色，腎氣敗也。按：
此不獨小兒為然。《秘錄》：看小兒山根上有青筋直現者肝熱，橫現者亦肝熱。
但直者，風上行; 橫者，風下行。有紅筋直現者心熱，斜視者亦心熱。
有黃筋現於山根，或皮色黃，不論橫直，皆屬脾胃吐瀉諸症。又，在鼻上，
眼之中間中正睛明穴辨之，色紫心肺俱熱也，白者肺有痰也，
黑者風甚或腎寒也。</p>
<p>覘其舌齒。</p>
<p>凡舌鮮紅滑濕為吉，燥澀為凶。青黑而紫者為陰寒，赤而紫者為陽熱。
純黑有二症：火極似水者熱極，水來乘火者寒極。初起表症雖發熱，
津液如常，口不燥渴。若舌苔粗白，漸厚而膩，是寒邪入胃，
挾獨飲而欲化火也。此時已不辨滋味矣，宜半夏，藿香。迨厚膩而轉黃色，
邪已化火也，用半夏，黃芩。若熱甚失治則變黑，胃火甚也，用半夏，石膏。
若黑而燥裂，則去半夏，用石膏，知母，花粉之屬以潤之。
至厚苔漸退而舌底紅色者，火灼水虧也，用生地，沙參，麥冬以養之。
此表邪之傳裏者也。其有脾胃虛寒者，則舌白無苔而潤，
甚者連唇口面色俱萎白。此或泄瀉，或受濕，脾無火力，速宜黨參，焦朮，
木香，茯苓，炙草，乾薑，大棗以振之。虛甚欲脫者，加附子，肉桂。
若脾熱者，舌中苔黃而薄，宜黃芩。心熱者，舌尖必赤，甚者起芒刺，宜黃連，
麥冬，竹心。肝熱者，舌邊赤或芒刺，宜柴胡，黑山梔。其舌中苔厚而黃者，
胃微熱也，用石膏，知母，花粉，麥冬之屬。若舌中苔厚而黑燥者，胃大熱也，
必用石膏，知母。如連牙床，唇口俱黑，則胃將蒸爛矣，非石膏，大黃，生地，
二冬，人中黃之屬不救。此傷寒及時疫發斑症中多有之。再有舌黑而潤澤也，
腎虛也。宜熟地，山萸，丹皮，澤瀉之類。若滿舌紅紫色而無苔者，此名絳舌，
亦是腎虛，宜二地，二冬等。更有病後絳舌，如鏡發亮而光，或舌底嗌乾，
而不飲冷，此腎水虧極，宜大熟地重藥等救其津液，方不枯涸。
葉天士溫熱症有相舌，相齒法，今錄相齒。齒為腎餘，齦為胃絡。
熱邪不燥胃津，必耗腎液，且二經之血，必走其地。病深動血，結瓣於上。
陽血者，色必紫，紫如乾漆; 陰血者，色必黃，黃如醬瓣。陽血宜安胃，
陰血宜救腎。齒光燥如石，胃熱甚; 枯骨色，腎液枯。若上半截潤，
水不上承心，火炎也。咬牙者胃熱，氣走其絡也，若脈症衰，
胃虛無穀以養榮也。齒縫流清血痛者，胃火衝激，不痛者龍火內燔。
齒垢如灰糕者，胃津亡，濁濕用事也，多死。齒焦無垢者，亦死。有垢，
腎熱胃劫也，當清胃救腎為要。</p>
<p>相其形，</p>
<p>蔣士吉《說約》有“相形“篇。五行人詳《鑑本》。經曰：頭者清明之府，
頭傾視深，精神將奪矣。背者胸之府，背曲肩隨，府將壞矣。股者腎之府，
轉搖不能，腎將憊矣。膝者筋之府，屈伸不能，行則僂俯，筋將憊矣。
骨者髓之府，不能久立，行則振掉，骨將憊矣。凡病人身輕自能動者，易治;
身重不能轉側者，難治。又，凡病觀其形，肉脫知脾敗於內，必死。</p>
<p>聆其聲。</p>
<p>五音，按五臟見前“天地萬物之所以屬“註。經曰：視喘急，聽音聲，
而知所苦。病人語聲啾啾然，細而長者，頭中病; 喑喑然不徹者，心膈間病;
寂寂然善驚呼者，骨節間病。出言壯厲，先輕後重者，外感邪實也; 語言懶惰，
先重後輕者，內傷元虛也。肺邪入心，為譫言妄語。又，或自言平生常事，
或開目言人所未見事，或獨語，或睡中喃喃，或呻吟不已，甚則狂言罵詈，
皆胃熱乘心也。鄭聲者，語不接續，虛也。心下汩汩有聲，先渴後嘔，停水也。
喉中漉漉有聲，痰也。腸如雷鳴，氣不和，濕也。喜與笑皆心火也。鴉聲，
氣將絕; 直聲，氣將散也。雜病發喘，癆瘵聲啞，久病發呃，危。邪入於陰，
搏則為瘖，有喉有舌聲嘶者，喉破也。大驚不語者，敗血頑痰塞心也。
小兒驚風，口不能言，心熱也。</p>
<p>究其受病之何因，</p>
<p>凡至病家，問其病起何日？日少為新病，實症居多; 日多為久病，虛症，
寒症居多也。又，問曾食何物，傷何物？即以何物治。又，飲冰水者多陰寒，
食燒炙者多熱毒也。曾有怒，勞，房欲等事？怒則傷肝，勞則內傷元氣，
房勞則傷腎也。又，問初起何症？如初起頭疼發熱是為外感，初起心腹疼痛，
瀉痢等症，是內傷也。又，問後變何病？如痢變瀉，變瘧為輕，瘧變痢，
變瀉為重。先喘後脹者，病在肺; 先脹後喘者，病在脾。先渴後嘔者，為停水。
婦人先經水斷而後浮腫者，先治血; 先浮腫而後經水斷者，先治水也。又，
問今日口渴思飲否？口渴喜飲為熱，不渴無熱或濕也。口雖渴不思飲，
老人主津液少。若嗽水而不欲嚥，主蓄血，主陰極發躁也。又，
問喜熱喜冷否？喜熱，內寒也，喜冷，內熱也; 又問口中有味否？口苦，熱也，
鹹，寒也，甘，脾熱也，淡，胃熱也。陰虛有味，陽虛無味。又，問胸寬否？
不寬，有痰食積滯，氣不行也。又，問腹中有無痛處否？無痛，病不在內，
主虛; 有痛處，主食積，痰血之類。有痛處，而手按之則減者，虛也。又，
問大小便如常否？凡病小便赤澀，大便秘結，為熱; 小便清白，大便滑泄，
為寒。又，大便秘者為實，若內外無熱症，則為陰結便閉。通者為虛，
若內外無寒症，則為陽實熱利。小便紅者為熱，若平素淺紅淡黃屬陰虛;
白者為寒，若平素白渾如米泔者，則為濕熱所化也。又，問足冷暖否？
足暖陽症，足冷陰症。乍冷乍煖便結者陽症，大便如常者，虛也。又，
問平日勞逸，喜怒，憂思，并喜食何物？勞則氣散，逸則氣滯。喜傷心，
怒傷肝，憂傷肺，思傷脾，恐傷腎。喜啖厚味則生痰，醉酒則發熱也。
此問法也。猶未也，如咳嗽，發熱，瀉痢諸病，病之總名也。一症中各有火，
有寒，有痰，有氣，有虛，有實，致病之原不同。如治咳嗽，問得有火症，
即作火治，有寒，有痰，有氣，即作寒，作痰，作氣治。舍病名而究病原，
良工之道也。又，摘要問法。一問寒熱以察表裏。凡病身熱，脈緊，頭疼，
體痛，拘急無汗，而且得於暫者，必外感也。若無表症，而身熱不解，
多屬內傷。二問汗。表邪盛者必無汗，有汗而身涼熱退者，邪已去也。
有邪在經，而汗在皮毛者，非真汗也。汗後邪雖少減，未盡也，不可因汗，
而遂謂其無表邪也。三問頭身。問其頭可察上下，問其身可察表裏。
頭痛者邪居陽分，身痛者邪在諸經。前後左右，陰陽可辨; 有熱無熱，
內外可分。但屬表邪，可散之而愈也。四問便者，前陰通膀胱之道，
可察氣化之強弱。凡患傷寒而小水利者，以太陽之邪未劇，即吉兆也。
後陰開大腸之門，可察陽明之虛實。凡大便熱結而腹中堅滿者，方屬有餘，
通之可也。若新近得解，而不甚乾結，或旬日不解而全無脹意者，
便非陽明實熱，不可攻下。五問飲食者，一可察胃口之清濁，
一可察臟腑之陰陽。病由外感而食不斷者，知其邪未及臟，而惡食，
不惡食者可知。病因內傷而食飲變常者，辨其味有喜惡，而愛冷，
愛暖者可知。素欲溫熱者，知陰臟之宜暖; 素好寒冷者，知陽臟之可清。
或口腹失節，以致誤傷，而一時之權宜，亦因以辨用藥，即由此可推。
六問胸中者，欲辨其有邪，無邪及宜補，宜瀉也。凡胸腹脹滿則不可補，
而不脹不滿則不可攻，此大法也。然痞與滿不同，當分輕重。重者脹塞中滿，
此實邪也，不得不攻。輕者但不欲食，不知飢飽，似脹非脹，中空無物，
乃痞氣耳，非真滿也。此或邪陷胸中者有之，或脾虛不運者有之。
病者不知其辨，但見胃氣不開，飲食不進，問之亦曰飽悶，而實非真有脹滿。
此在疑虛疑實之間，非細察真確不可。七問耳聾。耳為腎竅，宗脈所繫，
非惟可辨虛實，抑且可知死生。尋常氣閉耳聾無足怪，若因病而聾，
不可不審。八問渴者，察裏之寒熱，而虛實亦因以辨。凡大渴喜冷，
而腹堅便結，脈實氣壯者，陽症。口雖渴而喜熱不喜冷，非火證，中寒可知。
何以渴？水虧故耳。又，口無津液則口乾，勿作渴治。又，
凡陽邪盛而真陰又虛者，不可因其火盛喜冷，便云實熱。蓋其內水不足，
欲得外水以濟水涸，精虧，真陰枯也。可兼脈症察之。八條問中有辨，尤細。
《鑑本》云：婦人先問經期與有無妊娠，用藥方不誤。小兒尤非問不可。按：
四診中問為最確，如不知色脈，大半可以此作準。外治能問之詳細，
亦儘有把握矣，故全錄焉。其中有未備者，當於各症本門求之。</p>
<p>窺其性懷之所致。</p>
<p>謂心疾，暗疾不能問者。褚澄治寡婦，尼姑，異於妻妾，是達其性懷所致也。
兒為啞科亦然。</p>
<p>脈理幽微，</p>
<p>唐許氏語。《入門》曰：“脈者先天之靈，非心清氣定者不能察識。
醫者平時對先天圖靜坐調息，觀氣往來，庶可默會。”據此，則脈診談何容易？</p>
<p>敢高談夫七診。</p>
<p>七診，浮，中，沉，上，下，左，右也。浮者，輕下指於皮毛之間，探其腑脈，
表也。中者，略重指於肌肉之間，候其胃氣，半表半裏也。沉者，
重指於筋骨之間，察其臟脈，裏也。上者，即上胸，喉中是也，
於寸內前一分取之。下者，即下少腹，腰，股，膝，脛中是也，
於尺內後一分取之。左右者，即左右手也。九候者，每部有浮，中，沉，
合為九也。診法：掌後高骨為關，關前曰寸，關後曰尺。
兩寸之脈主候上焦關中，兩關之脈主候中焦膈中，兩尺之脈主候下焦腹中。
左寸浮候胞絡，沉候心。左關浮候膽，沉候肝。左尺浮候膀胱，小腸，沉候腎。
右寸浮候胸中，沉候肺。右關浮候胃，沉候脾。右尺浮候大腸，沉候腎。
男女皆以尺脈為根本。關前一分，左為人迎，右為氣口。六脈者，浮，沉，遲，
數，滑，濇也。浮者如水漂木，在肉上行也，主表，屬外感，為風，虛動之候。
心，肺在上，俱浮，浮而散大者心，浮而短濇者肺。浮遲，表寒;浮數，表熱。
有力，表實; 無力，表虛。沉者如石墜水底，在肉下行也，主裏，屬內傷，
為濕，為實，重濁在下之象，陰逆陽鬱之候。肝，腎俱沉，牢長者肝，按之濡，
舉指來實者腎。沉遲，痼冷; 沉數，內熱。有力，裏實; 無力，裏虛。
脈一息四五至為平和。遲者，一息三至也，主寒，為陰盛陽虧之候，或脾虛，
或腎冷也。浮遲，表寒; 沉遲，裏寒。寸遲，氣寒而縮; 尺遲，血寒而凝。
數者一息六至也，主熱。陽數，君火; 陰數，相火。浮數，表熱; 沉數，裏熱。
有力，實火; 無力，虛火。滑者如珠走盤，往來流利也，主吐，
為血實氣壅之候，血不勝於氣也。滑而收斂，脈形清者，血有餘。
滑而三五不調，脈濁者痰。濇者如刀刮竹，如雨沾沙，遲細而短也，主少血，
為氣多血少，為精血不足之候。男子多傷精，女子多傷血也。濇而堅大，
為有實熱; 濇而虛軟，虛火炎灼。六脈加細，大為八要。細者沉細而直且軟，
纍纍縈縈，如線如蛛絲然，主氣少。細尚有形可見，微則模糊不可見。
洪脈來盛去衰，如洪濤之鼓，即大脈，鉤脈也，為脹，為血氣燔灼，
表裏皆熱之候。按：《鑑》云：“脈大者火也。病得於內傷者，陰虛為陽所乘，
當作陰虛治之。病得於外感者，邪客於經絡，亦大，當作邪勝治之”。
《秘錄》八要加虛實為十脈。虛脈浮大遲軟無力，虛者有表無裏也，
主氣血兩虧之候，亦為暑，若虛熱則生驚。實脈愊愊長大而堅，主熱，
三部皆壯，邪氣盛也。二十七脈者，浮，芤，滑，實，弦，緊，洪為七表，微，
沉，緩，濇，遲，伏，濡，弱為八裏，長，短，虛，促，結，代，牢，動，
細為九道，又有數脈，大脈，散脈，合為二十七脈。
脈理須觀《鑑本》及李瀕湖《脈訣》，方能詳細。景嵩厓《四字訣》於浮，沉，
遲，數中，觀其有力無力以別虛實，最為捷要。學者先從事於此，
再參以《秘錄》十脈，外兼任，督二脈。果能將十脈辨得分明，
然後再講二十七脈可矣。四時平脈，春弦應肝木，夏洪應心火，秋毛一曰浮，
曰澀應肺金，冬石一曰沉應腎水， 四季月和緩而大應中央脾土。
凡脈以兼和緩為有胃氣，所謂有神也。只見弦，洪，毛，石無胃氣者，
為真臟脈，凶。又，代脈遲而中止，不能自還，且止有定數，主氣耗。
如十動而一代，即主一臟無氣。惟婦人妊娠見此非病。又，
婦人腎脈微濇與浮，或肝脈沉急，或尺脈滑而斷絕不勻者，主經閉。
若滑而沖和，主孕。又，三部浮沉正等，無他病而經停者，孕。《經》曰：
“陰搏陽別謂之有子”。搏，伏而鼓也。寸陽尺陰，
言尺陰搏指而動與寸陽迥別，主有子。又，心脈動甚，胎已結。滑數不散者，
胎三月。但疾不散者，五月。左疾為男，右疾為女。又，妊娠七八月，
脈實牢強大者吉，沉細者主難產。又，新產宜緩小，忌實大堅牢。兒未五歲，
看食指內側關紋，男左女右。第一節寅位，為風，關脈見易治; 第二節卯位，
為氣，關脈見為病深; 第三節辰位，為命，關脈見為病危。紋紫內熱，
紅為傷寒，黃為傷脾，青為驚，白為疳積，紅黃隱隱為平。
黑凶紋入掌向中指者為內鉤，順; 向大指者為外鉤，逆; 透關射指，射甲者，
主脾氣大敗，凶。推法：以我左手握兒食指，用右手大拇指側面推之，
其紋愈推愈出，察其三關形色，可辨表裏虛實寒熱最確。紋浮，病在表。紋沉，
病在裏。紅而鮮絕者，初傷於寒，深紅則化熱矣。淡紅者，脾胃虛寒，
先天不足也。但須從命關推上風關，切勿倒從風關推上命關，反透其關。
亦忌覆指而推，以螺紋剋制肺金，紋必變色也，慎之。半歲以下小兒，於額前，
眉端，髮際之間，以名，中，食三指候之。食指近髮為上，名指近眉為下，
中指為中。三指皆熱，外感於風，鼻塞咳嗽。三指皆冷，外感於寒，內傷飲食，
發熱吐瀉。食，中二指熱，主上熱下冷; 名，中二指熱，主夾驚; 食指熱，
主食滯。五歲以上，一指取寸，關，尺三部。六至為和平，七八至為熱，
五四至為寒。《秘錄》云 ：凡小兒先看氣色，後看脈，脈亦只看數與不數，
數甚則熱，不數則寒，數之中浮為風，沉為寒，遲者濕，濇者邪，滑者痰，
有止歇者痛也，如此而已。若小兒脈亂，身熱汗出，不食，食即吐，多為變蒸，
非病。醫書有“變蒸考”，亦見《彙精》。婦人病多諱言，而於孕尤甚，
一誤則兩命俱傷。小兒之病亦難測度。古人著脈法，於此等處卻不可不講。
故外治不盡憑脈，亦詳錄焉。</p>
<p>形症昭著，務細覈其六變。</p>
<p>六變者，表，裏，寒，熱，虛，實也。凡人之病，不外乎陰陽，而陰陽之分，
總不離乎表裏寒熱虛實盡之，察脈察此，審症亦審此也。醫書有《六變論》，
《平易方》中亦載之。前有“當識臟腑註”。又，本門均有見症。</p>
<p>別部分之陰陽，而知一十二經循行之要。</p>
<p>詳見《鑑本》十二經循行部分歌并註。手三陰從藏走手，三陽從手走頭，
足三陽從頭走足，三陰從足走腹。諸陽行外，諸陰行裏，四肢腹背皆如此。
人之經絡，三陽三陰分布一身。太陽，少陰在身之後，陽明，太陰在身之前，
少陽，厥陰在身之側。前“四時日月註”載十二經每日氣血所注，已見大略。</p>
<p>定穴道之正伏，而通八十一數主治之原。</p>
<p>正伏，正人，伏人也。鍼法起於黃鐘九九八十一數。膏藥即鍼灸之變，
其正伏穴貼法相通。詳見《鑑本》鍼灸門。前有募俞及五藏要穴，
大概亦不外此。</p>
<p>毋犯所忌，忌砭其頭而偪於喉，忌熏其身而入於腹，忌濯其足而驅於目。</p>
<p>醫之道，未求有功，先求無過，故先以所忌所誤為說。按：忌有醫忌，藥忌，
日月人物之忌，俱見醫書。治頭瘟等敷涼藥者，防偪熱毒於喉。
治腫脹敷消藥者，防從四肢入腹。丹毒，產癰見前。又《東坡手錄》：
“目赤不可具湯浴，并忌用湯泡足，湯驅體中熱，并集於目，喪明必矣”。
此三者，皆外治之所忌。三句統括三部，可以例推。按：治頭風者，
忌用熱藥傷眼。治湯火者，須漸漸從外圈入，留中出氣。
又如治熱死者忌臥涼地，凍死者忌浴熱湯。溺人不可倒提出水，及火烘，
并勿令見火光，見則大笑不治。縊人忌刀剪斷絕。魘人無燈忌燈照，
有燈忌吹息燈。治服砒人，不可令睡倒，恐毒流四肢。小兒驚風抽搦，
勿抱緊，恐筋攣成廢。此種陰陽，水火冷熱，明暗，聚散，動靜，
相反相悖之理，倉卒最易踈忽。茍不知而誤犯之，在醫者，病家只以為命盡，
不復究其所由，而其枉多矣。又如疔毒忌見火，麻花則殺人。
瘋狗咬忌聞鑼鼓爆聲，忌見蠶蛹，茄子，赤豆，胡羊之類，見則復發不救。
此種尤理之不可曉者，前人垂之以為戒，非無故耳。天下之病萬變，
其所忌焉能盡悉？略舉數端，以見醫之難。即外治亦不可不慎，
不必藥物入口始誤事也。安得一博物者而盡推之，以為醫者之鑑乎？
能推外治之所以害，必能推外治之所以利矣。</p>
<p>毋蹈所誤，誤下火針則洩真氣，誤燒艾炷則耗陰血，誤習推拿則傷筋骨。</p>
<p>《傷寒》有誤汗，誤下之文，外治亦然。火針三者，今醫所習用，但有流弊，
未可輕試。</p>
<p>禮拜者誣，</p>
<p>醫書有禮拜法，</p>
<p>呪禁者僻。</p>
<p>祝由之類。此種皆不如膏藥為得其正。</p>
<p>乾坤體其生意，</p>
<p>醫書有乾坤生意。乾坤一氣膏，治諸風，癱瘓，濕痰，流注，各樣惡瘡，
百般怪症，男子夜夢，婦人赤白帶下，男女精寒血冷，不育，并貼之。當歸，
赤芍，白芍，白附子，白芷，生地，熟地，炮甲，木鱉仁，巴仁，蓖麻仁，三棱，
莪木，續斷，靈脂，肉桂，元參各一兩，乳香，沒藥各一兩二錢，麝三錢，
阿魏二兩，香油熬，黃丹收，貼腎俞穴。如遺精，白帶，貼丹田。</p>
<p>水火占其既濟。</p>
<p>水火既濟膏，用麻油二十兩，象皮三錢，紅花三錢五分，蓖麻仁二十粒，
五銖錢二個，蟢蛛六個，頭髮一把，紅丹八兩，同入鍋內，用槐枝搗，
熬一滾取起，連鍋放水缸內，頓一時再熬，如此數十次成膏，下乳香，沒藥，
兒茶，麝香各四分，攪勻攤貼，治風氣，跌打損傷，夾棍，癭瘤，爛瘡俱可。
合下二句為用膏之義。此二句取乾坤水火四字，以概諸膏。乾坤言其理，
水火言其法，即醫通於《易》之說也。</p>
<p>十劑發以宣通，</p>
<p>膏藥以宣通為首務，</p>
<p>七方收於偶複。</p>
<p>七方，大，小，緩，急，奇，偶，複也。膏藥取之偶方，復方為多。
此二句言選用古方為膏之道。古方精者，俱在《鑑本》，
《名醫方論》及訒庵《集解》諸書中。</p>
<p>豈惟吹氣灸影，憑虛而造奇。</p>
<p>豆塞兒鼻不出，令兒緊閉目，一人以兩手掩兒兩耳，
一人以一手掩兒無豆鼻孔，口對兒口用力一吹，豆自落下，奇妙。
小兒初生陰囊腫大名胎疝，日久恐成木疝，在一歲內可治。
午日以腳盆盛熱水，安於中堂，隨抱小兒，將陰囊放水內一浸，
再將小兒在於中間門檻上一擱，其陰囊之水印痕於於檻，
將艾火在檻上濕印處灸二次，囊漸收。毛養生云奇驗。
今人於端午日灸門檻以辟疫氣，亦仝。又，《千金》灸癬法：午日立日光下，
人影有癬處，著艾灸之。口中念“癬中蟲，毛戎戎，若欲治，待日中”三徧，
火過，添火再灸。如此念三徧燒三次，亦有效。數方奇妙，苟能通之，
則何病之不可治哉？灸檻，灸影之法，與前乳癰灸碗之法，皆灸之變者也。
凡灸能以此推，不可慮其傷陰血矣。附方：治呃，令細想忘記事，
或作冤盜狀驟驚嚇之，立止。此《靈樞》法也。又，昔人有臨試場患眼者，
醫云眼易愈，但恐患脫腳傷寒耳，令以腳置大斗中，并點一燈於腳後視之。
患者心注於腳，數日而眼愈，乃悟醫以此降其火，言脫腳者偽也。
此亦憑虛造奇之法也。</p>
<p>亦或蚊噆蜞針，假物以行巧。</p>
<p>昔名醫夏月治一痘不發，閉兒空室中，使蚊噆其血，一夜毒解。又，
治腫毒者，用螞蝗置筆管中吸其毒，名蜞針法。如血出不止，
以藕節上泥塗之即止。如不見頭，以井泥搨之，先乾者是頭。按：
此亦即仲景虻蟲，水蛭之法推出，故奇而不失其正。即此可以開發心思。
附方：兒初生不啼，勿斷臍帶，捧貓置兒耳邊，口咬貓耳，令大叫一聲，
兒即醒。貓頭，爪須布包。病人尸厥不醒，用白雄雞置病人枕邊，俟雞一啼，
病人自眼開可治。治疔及蜈蚣咬，用大蜘蛛放毒次吸之，蜘蛛一見自奔赴。
有二友驗過，一云不痛，一云須驟然一痛，然皆愈。痛風，取黃丹與雄雞食之，
停取熱糞敷。此皆假物之法也。餘如蜒蚰，蝦蟆等已見前。</p>
<p>誘之以所欲，</p>
<p>如脾欲燥，肺欲潤。又，治積者，以所喜者誘之，所惡者攻之。治假熱症，
以膽汁為引導，皆誘法也。</p>
<p>而蟲且騙通。</p>
<p>蟲聞甘則起，聞酸則止，聞苦則定，聞辣則伏。治瘀血在胸不能飲食者，
炙肉令香，置口邊引蟲𥧡瘀而上，胸自開，名騙通法。又如髮瘕，
用香油煎香澤置病人頭邊，令氣入口鼻，誘蟲出。又如蜈蚣入耳，炙雞伺之。
蟲入耳，偽寢勿動，點燈引之。又，胃口不開，蔥，椒，醬等烹鯽魚，
令病人嗅之，可以開胃，亦騙法也。</p>
<p>制之以所畏，</p>
<p>諸藥畏惡，詳見《本草》，</p>
<p>而鬼還哀告。</p>
<p>鬼祟，灸膝眼四穴，名鬼哭穴，必四處著火，鬼自哀求去。按：
古有灸芻人而治腰痛之鬼者，當世服其通靈，可以相參。附方：治應聲蟲者，
讀醫書至雷丸則不應。又，白馬尿化血鱉，貝母治人面瘡。又，蛇畏白芷，
故蛇咬用白芷塗。亦畏蜈蚣，故用蜈蚣焙末，油糖調塗。蜈蚣畏雞，
故蜈蚣可用雞冠血，雞矢塗。全蝎畏蝸牛，故蝎咬用蝸牛塗。魚畏鸕鶿，
故魚骨用鸕鶿尿塗。畫龍字，搔獺爪，搽鴨涎，亦然。又，貓食鼠，故貓涎，
貓屎治鼠咬，貓毛治鼠癧。又，貓毛油塗，貓屎，井泥塗，治偷糞鼠症。
此從貓食鼠而推者也。山甲治腳底蟻漏，此從山甲食蟻而推者也。馬咬潰爛，
以打馬鞭或籠頭索燒灰搽即愈。毒入心者，二方亦效。又，鬼忤，塗雄黃，
雞血於面。狐媚，佩麝香於身，并抹桐油於陰處，自絕。皆是制之以所畏。
舉此見例，不獨可悟醫意，并可識格致之理。按“憑虛造奇，假物行巧，
誘以所欲，制以所畏”四句，明用藥之義; “吹氣灸影”云云，
特引一方以為外治之證耳。故句中用“豈惟”，“亦或”，“且還”等字，
以見法非一端，須推擴，勿泥看也。</p>
<p>講於未然，</p>
<p>上工治未然。如治哮喘者，於七八月間，先以藥下之，使冬時無熱可包，
妙法也。膏藥可以倣用。預防中風等，見前。</p>
<p>辟瘟塗太乙紫金之錠，袪邪佩真君七寶之丹。</p>
<p>太乙紫金錠治百病，亦為時疫神丹，喉症尤效，即山茨菇，續隨子，
五倍子各二兩，紅大戟一兩，麝香三錢也。加雄黃，硃砂各五錢，名玉樞丹。
再加麻黃，紫蘇，香附，蒼朮，半夏，木香，山豆根，丹參，鬼箭，細辛，川烏，
滑石，名赤金錠。再加升麻，桔梗，廣藿香，廣陳皮，銀花，大黃，
名太乙救苦辟瘟丹，可佩可塗。按：內府紺珠膏治癰疽，腫毒，流注，頑臁，
風寒濕痺，瘰癧，乳癰，痰核，血風等瘡，及頭痛，牙疼，腰腿痛等症，悉驗。
麻油一斤，用當歸，木鱉仁，知母，細辛，白芷，巴仁，五倍子，山茨菇，
紅芽大戟，續斷，續隨子各一兩，槐，柳枝各二十八寸，浸熬去渣，
另用松香十斤，以槐，柳，桃，桑枝，芙蓉葉各五斤，煎濃汁，
入松香文火溶化，下乳香，沒藥，血竭各五錢，雄黃四錢，輕粉一錢，麝香，
阿魏酌用，和入膏內。方中用紫金錠藥料，是一法，可推用。
許真君七寶如意丹，絳囊盛之，佩於胸前，能辟邪。如用油熬丹收貼，治瘧疾，
心痛如神。用黨參，川烏，生附子，紫菀，當歸，柴胡，薑製厚朴，苦桔梗，
吳萸，官桂，木香，檳榔，赤苓，皂角，黃連，川椒，乾薑，石菖蒲各一兩，
巴仁五錢，硃砂三錢，此即溫白丸加木香，當歸，檳榔，生附子也。亦治積聚，
癥瘕，臌脹，痞塞，腹痛，痢疾等，皆妙。可預合。又，溫白丸加羌活，獨活，
防風，即萬病紫菀丸。又，去獨活，加三棱，甘遂，杏仁，靈仙，
即萬病感應丸也。按：右方藥料全用，加大黃各等分，油丹熬，
入麝香一錢攪勻貼，亦妙。附方：凡疫時以赤豆，綠豆置井中，貫眾置水缸中，
常燒大黃，蒼朮，再煎蘇合丸於中庭。如入病家，先塗雄黃或紫金錠於鼻。
與病人談，男勿向其面，女勿坐其腳根，以避穢氣。既出，紙撚取嚏。
家有病者，以蓋屋稻草，勤熏病屋。病愈後，即將汗衣入甑蒸過，以免再發，
并絕傳染。疫時，預合藥施送，如同仁堂辟瘟方，用大黃一兩二錢，蒼朮，
檀香，三奈，雄黃，硃砂，甘松各一兩，川椒，貫眾，降香，龍骨，虎骨各八錢，
菖蒲，白芷各六錢，官桂五錢，細辛，丁香，吳萸，沉香各四錢，共末，
絹包盛佩，辟邪解疫，甚效。辟瘟線香：蒼朮，桃枝各十二斤，香芷，
三奈各八斤，甘松，大茴，桂皮，香附，檀香，降香各二斤，烏頭二斤，
白蒺藜，貫眾，鬼箭各一斤，雄黃，雌黃各八兩，榆麵量用。原云：閉戶焚之，
令烟氣隨鼻息出入，可以起沉疴，絕傳染。遠商，孤客，乞丐，獄囚，
皆可施濟。凡蛇蟲毒氣，瘴氣，六畜瘟疫，皆可熏治。夏日，
大人小兒恐失其夜間蓋被。受寒瀉痢，用薑，蔥，蒜各二錢，木鱉仁五錢，
山甲三錢，油熬丹收，入乳香，沒藥各二錢半，丁香五分攪，攤一張蓋臍睡，
即免。預免瘧疾，三伏日，生薑半斤煎湯，熏洗腿灣兩腳。預免凍瘡，午日，
薑，蔥，蒜洗擦手腳。小兒初生三日內，以手指蘸雞蛋清，自腦後風門骨節，
即頸窩處高拱骨是，至尾閭節，即脊骨節盡處是，男左旋，女右旋，
按背脊骨逐節輕揉，周而復始。不可由下擦上，有黑毛出如髮，愈揉愈出，
務令揉盡，可以稀痘，且免驚風。六七日再揉，并揉前心，手足心，
肩頭有窩處，以手平抬，窩即見。按：稀痘方甚多，驗者甚少，
且恐因此以為不出誤事，故不錄。此方預免驚風卻妙。</p>
<p>試於當然，</p>
<p>古方：瘟疫初起，以葛根試之。胎孕，以川芎試之，驗其腹中動否之類。
古人不諱言試，慎之也。今人自信太深，以試為恥，此所以不及古人也。
舉傷寒，雜症二法以概之，而百病可以推矣。然外治試法，較內治尤穩。</p>
<p>擦生野芋以識傷寒真假，貼一枝梅以探諸病死生。</p>
<p>試傷寒法，以野芋頭擦背脊第三骨節，不覺痛癢者是。即以手擦周身，
得汗解。探男婦新久諸病生死，一名一枝梅，用硃砂，靈脂，雄黃各三錢，
銀硃一錢五分，巴仁，蓖麻仁各五錢，麝香三分，加油胭脂為膏，
捏小餅貼印堂，一炷香去之，貼處紅腫飛散者生，皮色不變者危。
遠客可以早送回鄉，亦一陰德。此方蜜丸放眉心，紙蓋，可治噤口痢疾。附方：
小急驚，諸藥不效，以此探其生死，雄黃，沒藥各一錢，乳香五分，
麝二分五釐，吹少許入鼻，淚出可治。或用皂角，生半夏吹亦可，有嚏則治，
無嚏不治。此以藥為試即治也，與前測內景法異。</p>
<p>救於已然，</p>
<p>前有誤用麻黃汗不止，以病人頭髮浸水中方。又，用硝，黃下痢不止者，
用參，朮，薑，草，加炒糯米，烏梅肉，陳壁土，搗爛敷腹上。舉汗，
下二法以見例，餘不備載。</p>
<p>循石室不應改用之文。</p>
<p>《石室秘錄》云：“寒涼不應，改用溫熱; 攻發不應，改用滋益。此補過之方，
抑亦立功之道也”。按：河間云：“如傷寒誤用巴豆等熱藥下之，
而熱勢轉甚者，更宜調胃承氣湯寒藥下之。”又，《醫貫》云：“
凡外感皆作鬱看，以逍遙散加減出入，無不獲效。倘一服即愈，少頃復發，
或頻發而愈甚，此必下寒上熱之假症，此湯不可復投，當改用溫補之劑。
陽虛 ，四君加溫熱藥; 陰虛，六味加溫熱藥。”據此二條，知古人用藥，
或寒或熱，亦未盡保其應手而無誤。然病勢有遲速，而藥以先入為主，
至改用他藥解救，其先入之藥要不能去，安危即難自必。
今人才力萬不及古人，能無誤乎？能如古人之解救乎？膏藥異於湯藥，
差可改換。</p>
<p>防於復然，</p>
<p>如勞復，食復之類，</p>
<p>申華佗病痊皆斷之戒。</p>
<p>華佗云：“ 病痊七日內，酒肉，五辛，油麵，生冷，醋滑，房室皆斷之”。
蓋防其復發也。按：臌脹，宜嚴禁鹽，醬，醋一百二十日，
曾有忌至百日開鹽而復發不救者，不可不慎。吐血，噎膈，黃疸，
淋症亦宜忌鹽。有以巴豆治病者，愈後謂病者曰：“巴豆性熱，非得硝黃，
後遇熱必復發”，乃大泄之而愈。用膏藥亦宜知之。凡病根不除者，
均須防其復發。四句統用膏藥之始終言。</p>
<p>術日以精，懷日以虛。名日以高，行日以謹。惟痛癢之相關，匪趨營之是務。</p>
<p>以上言臨症之用膏藥，以下言膏之名義與膏之貼法，并以藥輔膏為用之法，
合內外症而皆備焉。</p>
<p>膏有名可采，亦有義可尋。大都內不出太乙，觀音，霏雲，金絲，天竺，
五養，萬全之素，而外不越清涼，陽和，神異，石室，奇效，
百應（一作五蹄），十香之常。</p>
<p>太乙膏原方：大黃四兩，元參，生地，當歸，赤芍，白芷，官桂各二兩，
小磨麻油二斤熬，黃丹十四兩收，治婦月不行，結塊作痛。
癰毒不論膿已成未成，皆可。太乙方加土木鱉仁二兩，輕粉四錢，槐，
柳枝各百寸，血餘一兩，乳香，沒藥各五錢，阿魏二錢，名加味太乙膏，
治筋骨并心，背，胸，腹，腰，腳諸痛，及跌撲，湯火，癰毒，瘡癤等，皆可。
太乙原方七味加升麻，陳皮各一兩，名生生膏，治勞傷內症。加沉香少許，
糝貼心臍，治陰瘧。加胡椒七粒，糝貼頸後第三骨節，治外患。奇瘍初起，
加冰片貼立消。已潰，加花粉可拔老膿。將愈，加貝母或棉耆末，可生肌。
此絳囊方。回春萬病無憂膏，照太乙膏去元參，生地，加苦參，皂角，川烏，
草烏，連翹，白芨，白蘞，木鱉仁，烏藥各等分，桑，槐，桃，柳，
棗五枝各四兩，油熬丹收，入乳香，沒藥，蘇合油攪，治風寒濕氣及一切癰毒，
跌打諸症，消腫定痛生肌。太乙保安膏：羌活，草烏，川烏，殭蠶，獨活，
麻黃，桂枝，當歸，烏藥，防風，荊芥，良薑，海風藤，鬧羊花，油熬丹收，
治五勞七傷，風寒濕氣，筋骨疼痛，痰喘咳嗽，心疼，腰痛，瘧痢，腳氣，
疝氣，及跌打損傷，瘰癧，陰毒，臁瘡。又方：治風寒暑濕百病，川烏，草烏，
羌活，獨活，南星，半夏，麻黃，桂枝，蒼朮，大黃，細辛，當歸，白芷，豨薟，
海風藤各一兩，薑，蔥，蒜，槐枝各一斤，油丹熬，松香二兩收，加木香，
乳香，沒藥，輕粉，川椒末各五錢。觀音救苦膏，藥店有賣者，
并有人新刻加增煎藥方，故此不載。霏雲祖師膏見《集驗良方》及《幾希錄》。
金絲萬應膏，治風寒濕熱，脾胃虛弱，面色萎黃，胸膈飽悶，泄痢，瘧疾，
痞積，血瘕，并心腹諸痛，大黃，生地，元參，歸尾，赤芍，白芷，官桂，川烏，
草烏，羌活，獨活，南星，半夏，麻黃，杏仁，川芎，荊芥，防風，連翹，細辛，
苦參，蒼朮，山梔，烏藥，青皮，藿香，黃芩，枳殼，藁本，靈仙，牛膝，續斷，
貝母，忍冬藤，甘節，蘇木，紅花，桃仁，木香，丁香，艾葉，五加皮，青風藤，
秦艽，白鮮皮，白芨，白蘞，牙皂，殭蠶，蟬蛻，蛇蛻，全蝎，蜈蚣，蜂房，
鱉甲，木鱉仁，蓖麻仁，五倍子，黃柏，降香，骨碎補，良薑，炮山甲，乳香，
沒藥各一兩，蒼耳草，槐，柳，榆，桃，桑，楝，楮各四錢，麻油熬，黃丹收，
松香一斤攪勻，加薑，蔥，韮，蒜尤良。此方亦從太乙膏出，藥味甚多。
舊云：“治內症效”。錄之以為準繩。《敬信錄》有天竺膏。五養膏：生地，
熟地，天冬，麥冬，附子，肉桂，遠志，牛膝，蓯蓉，肉蔻仁，杏仁，木鱉仁，
菟絲子，蛇床子，鹿膠，虎膠各二錢，麻油熬，黃丹收，松香調勻，槐，
柳枝攪，下雄黃，硫黃，赤石脂，龍骨，硃砂，沉香，木香各三錢，麝一錢，
黃蜡三錢。一加紫梢花，陽起石，阿芙蓉，紅緞攤貼臍，兩月一換，
此即暖臍膏也。加杜仲，元參，當歸，防風，白芍，黃芪，白芷，續斷，甘草，
山甲，地龍，丁香，乳香，沒藥，厚朴，血竭，桑，槐，柳枝各四十九寸熬，
名五養膏，壯陽助氣，并治風痰。惟多溫補，不可誤貼腫毒，瘡癤。《心悟》
有萬全膏。以上治內症，兼治外症。古方治內症者甚少，舉此為例。然金絲，
五養兩方，治脾腎已見大概，增減用之，其法亦無窮矣，餘見前。
清涼膏治內外熱症，大黃，元參，當歸，赤芍，白芷，苦參，黃芪，杏仁，
木鱉仁，殭蠶，山甲，蜂房，蛇蛻，忍冬藤，黃芩，荊芥，黃柏，桃仁，防風，
梔子，羌活，獨活，黃連，連翹，南星，生地，甘草，髮團各一兩，槐，
柳枝各一斤，油熬丹收，麝香攪勻，外症初起，貼即消。又清涼膏：大黃，
元參，苦參，生地，當歸，白芷，黃芩，黃柏，甘草各一兩五錢，白芍一兩，
紅花八錢，油熬，黃丹，鉛粉合收。陽和膏見前瘧疾注。神異膏：照太乙膏，
大黃二兩，元參，當歸，赤芍，白芷，生地，官桂各一兩，加川芎，羌活，防風，
黃柏，首烏，牛子，桃仁，杏仁，生黃芪，木鱉仁，山甲，蛇蛻，蜂房，
髮團各一兩，槐，柳枝各半斤，油熬丹收，入乳香，沒藥，降香各一兩，
血竭五錢，麝香一錢攪，治外症不拘已成未成，已潰未潰，皆可用。
潰後不長肌肉，不合口者，神效。又，神異膏：用杏仁一兩，生黃芪，
元參各五錢，蛇蛻，蜂房各二錢半，治內癰效。去黃芪，加木鱉仁一兩，
蓖麻仁，五倍各二錢半，鉛粉收，即會通靈應膏也，治癰毒，疔瘡皆可。又，
神授膏，治無名腫毒，癰疔瘡癤均妙，黃柏，赤芍，紅花，乳香，沒藥各五錢，
生地，當歸，白芷各四錢，蓖麻仁二錢，馬前子七個，蟬蛻三錢，蜈蚣十一條，
蛇蛻一大條，全蝎十五個，男髮一團，麻油熬，鉛粉收貼。此方共研末，
入鉛粉炒二兩和勻，糝膏貼亦妙。石室神效膏治外症潰後者，用黨參三兩，
元參五兩，生地八兩，生黃芪，當歸，麥冬各三兩，川芎二兩，丹皮，牛膝，
荊芥，生甘草各一兩，銀花一斤，防風，茜草各五錢，油熬丹收，下廣木香，
乳香，沒藥，血竭各一兩，象皮末五錢，麝一錢，臨用再加川棓，五倍，兒茶，
血竭，藤黃炒，乳香，貝母，冰片，末，糝貼。此方可以為外症清補之法。
奇效膏，治疔毒，瘰癧皆妙，蓖麻仁四兩，石上搥爛，入松香三兩，
再搥至膠粘，扯長不斷，滾入銀硃，扯至光如明鏡，紅如鮮血，收存，
臨用可呵軟捏匾貼，或加樟腦，冰片，麝香，乳香，沒藥尤妙。加黃丹，輕粉，
油熬。如治疔，加蟾酥。內府不用銀硃，加巴仁，杏仁，木鱉仁，乳香，沒藥，
銅綠各一兩，同。一無巴仁，加輕粉，血竭，仝。又方：松香，蓖麻仁，銀硃，
加大黃，牡蠣，柏油，白蠟，搥入，麝收，仝。又方：用松香，蓖仁各一兩，
荔枝全用七個，蓮子連心七個，土木鱉，生甘草各二錢，如上搥法，貼瘰癧，
腫毒俱妙。百應膏，治一切瘡毒，隨貼隨愈，亦治風氣，川烏，草烏，羌活，
獨活，大黃，當歸，南星，半夏，桃仁，紅花，髮團各一兩，麻油熬，松香，
陀僧，硫黃收。《集驗》：薑，蔥汁先製松香，亦可如汁再加商陸，鳳仙，
鬧羊花，大蒜，菸葉，豨薟草等。製松香用藥再加乳香，沒藥，血竭，胡椒，
樟腦，細辛，牙皂各一兩同熬，即治痺集寶膏。再加藥即前見睍膏也。
錄此以見增減之法。瘡用硫黃最效。普濟五蹄膏，專治外科疑難險症，
一切無名腫毒，未成消，已成即拔毒收功，神效無比，惟耳後，眉心忌貼，
用巴豆肉一兩，胡黃連，川黃連，黑丑，白丑，沙參，元參，柴胡，連翹，香附，
三棱，莪朮，木香，地骨皮各一錢半，天花粉，白芥子各一錢，神麯，山查，
麥芽各六分，麻油二斤四兩，先將豬，羊，牛，馬，驢蹄殼各稱五兩熬爛，
次入前藥，一同熬枯去渣，下黃丹一斤三兩收。其渣收存，遇牛，馬，騾，驢，
銀鞍斷梁破損，先以花椒湯洗破處，敷末填滿，七日愈。十香膏：沉香，丁香，
白檀，甘松，鬱金各五錢，麻油浸七日，慢火養五日，後以文武火煎三二十沸，
去渣，入黃丹收，以乳香，木香，白膠香，龍齒，蘇合油末五錢，麝一錢，
攪勻候凝作片，攤紅絹上貼。按膏藥須加香料，此方可以意加減，
臨用攙和甚妙。以上皆治外症。諸方不同。</p>
<p>爾乃撮其要，</p>
<p>撮古膏數味亦可熬，與湯頭同。</p>
<p>廣其略，參其異，從其宜。浸之以清油，熬之以烈火。燥入之而潤，
毒化之而芳。</p>
<p>湯劑忌燥毒藥，膏則不然。</p>
<p>順天時而老嫩，體物情以後先。濾必淨，攪必勻。漬以水（去火毒），蒸以湯。
盛於甌，展於布。如漆之明，似黐（鳥黏）之軟。合之擬海月之拾。</p>
<p>海月兩片合形，海舟人呼為膏。見類書。</p>
<p>開之疑元璧之獻。</p>
<p>以上言膏之用油熬者，以下則言用松香，石灰，牛膠，蟲蠟，豕脂，雞黃，
糯團，麥粉，棗肉，桑皮等作膏之不同也。</p>
<p>願能學古而有獲，亦自出奇於無窮。如錘松香，</p>
<p>膏有用松香末收者，亦有搗松香貼者，皆法也。按：治痹血竭膏，槐，
柳枝各二十七寸，香油十兩，當歸，白芷，細辛，知母，木鱉仁，
五倍子各五錢，熬，松香十兩收，乳香，沒藥各五錢，明雄四錢，真血竭三錢，
輕粉二錢，麝一錢，攪勻攤貼。臂痛貼臂，腿痛貼腿。如貼腿痛，貼後用熱湯，
露腳指在外，從痛處淋洗至下，自用布蘸熱湯罨於膏上，蒸之令熱，
則其痛漸移下骨節間，然後如法貼之，逐節趕下至腳腕，再貼足心，發一泡，
出黃水愈。亦治癰疽等，生能散，熟能穿，逐敗生肌，首尾皆可。
古方以松香收膏甚不便，用此方蒸法極佳，錄以待推。又：松香白水煮，
搓洗九次，入銀硃一錢，輕粉三錢，麻油，煉蜜少許，搗為餅貼，
治臁瘡大毒，周時再用水搓洗，翻轉再貼，醫過三人，其效尤速，治癧久患，
諸藥不效者，松香同豬骨髓搗貼，治臁 ，松香同豬油搗，作夾紙膏貼。
餘已見。此皆用松香之法也，不必外科為然，茍得其意，則內外一理，
蓋藥不止治一症，變而通之，是在能者。因內科方少，
姑錄其法之善者以為例，意不在方也。故文中不列焉，識者鑑之。
有嫌方太多，漫無頭緒者，不知正於無頭緒中，悟法之變，方為有得，
鄙意固不欲人之依樣而畫也。</p>
<p>如調石灰。</p>
<p>有用石灰收膏者，亦有用石灰作膏者。石灰能治痰積，瘀血。奇效膏：
大黃六兩，香油一斤熬，黃丹收，以炒陳石灰五錢，製乳香，沒藥各四錢，
攪勻，紙攤貼。治瘰癧，未破消，已破合。亦治破傷等。如加槐枝，艾葉，
花椒，仝。按：石灰同小老鼠搗，陰乾，研收，更妙。癰毒，用石灰同大黃，
五倍，銅綠，枯礬，黃丹，牛黃，麝香，加蔥白，馬齒莧，蝸牛為錠，磨敷甚妙。
瘡不收口，整石灰一斤，放缸內，以清水八斤燒滾傾入，攪勻澄清，傾在另盆，
濾渣聽用。如要收口，剪新白布浸入一刻取起，貼患處。此西洋秘法也。
或以象皮浸灰水內用亦可，箍瘤膏：大黃，海藻，昆布，芫花各二兩，
以青炭灰水加醋熬，入半夏，五倍，南星末各一兩，石灰炒紅研二兩收。
初起可消，已成箍過百日可不再大。杖瘡，用如意金黃散一兩，
加樟腦末三錢，石灰水一盅，對香油一盅，調稠如膏貼，蔥湯洗換，又是一法。
按：臁瘡用水龍骨，即修船油石灰也，煆灰收水甚良，可參。治積等方見前。
癰毒不破頭，草烏，木鱉仁，靈仙，鳳仙子，石灰水，鹼水熬膏點之。
或加蟾酥，名蟾靈膏，可代刀針。附鉛灰方：瘰癧癘用黑鉛炒成灰四兩醋敷，
不痛不破，一月內消而愈。銀黝亦佳，俱可參。</p>
<p>如化犀膠，</p>
<p>謂以牛膠化攤，亦法也。海犀膏：五月午日以水膠一兩，乳香一兩煎水，
攤紙上陰乾，剪貼，能治諸痛。或入明雄，飛礬等分，硃砂三分刷紙，仝。
一用端午艾四兩，煎湯去渣，先下紅花，次象皮，次乳香，沒藥各四兩，
煎去渣，下牛膠二兩，煎至汁黏，刷桑皮紙或木紅紙數徧，陰乾，
臨用以唾沫潤軟貼，可治狗咬，蟲蝎，蛇傷，并跌打破傷，一切爛膀瘡癤等，
能活血生肌。如金瘡或跌傷，糝藥後，以此封之甚妙。痰注，牛膠三錢，
醋煎化，下鳳仙子末，人中白煆研，攪勻貼。牛膠十二兩，醋二斤熬，下黃丹，
鉛粉各三兩收，治發背，對口，乳癰，魚口，便毒，臁瘡，爛腿俱妙。
孕婦用此最穩，亦可臨症調藥用。凡瘡不斂，用牛膠醋化，塗紙上貼瘡口，
再用熱醋浸布罨於瘡上，以瘡癢膿盡為度，椒，礬湯洗淨，貼生肌膏。</p>
<p>如融蟲蠟。</p>
<p>謂以蠟攤膏，又是一法。治癘風等方見前。一切寒涼腰痛，
筋骨流痰及諸病，新髮用麻油熬，黃丹收，入黃蜡，白蠟，和勻攤貼。
或加乳香，沒藥，明礬，仝。此方加當歸二兩，生地一兩，生甘草五錢熬，
即當歸膏，治癰毒，湯火，一切疳臁，諸般爛瘡，生肌止痛，補血續筋。
如再加寄奴，合歡皮，熟地各一兩，龍骨，象皮，血竭各五錢，治金瘡，杖瘡，
夾棍傷。蚌灰可代珍珠，蟹黃可代牛黃，收口，入之亦妙。貝葉膏：髮團油熬，
白蠟收，棉紙蘸油貼磁器⿱邦手上陰乾用，能定痛，去腐，生肌。
以紙蘸油是一法。硃砂膏：松香兩半，黃蜡，樟腦各一兩，硃砂五錢，
凡瘡癤不收口，及金，木，蛇，蝎，犬傷，皮破血流者皆可貼，攤時宜薄，
厚則不效。腫毒一切，白龍膏，香油熬，宮粉黃蜡收。綠蠟膏，麻油熬，黃蜡，
白蠟收。加松香或黃丹，陀僧皆可，銅綠末攪勻。</p>
<p>如煉豕脂。</p>
<p>古之豕膏，即豬脂也。內症如血燥，用生地，豬油熬膏聽擦。治金瘡，杖瘡，
止痛止血，不作膿法，并杖傷死血鬱結，呃逆不食，內爛者，皂役合之，
可以積德。煉淨豬油一斤半熬膏，入製乳香，製沒藥各一錢半，血竭三錢，
兒茶二錢，冰片三分，樟腦二錢四分，麝香一分，松香，黃蜡各一兩，
麵粉四錢收。豬油一斤，黃柏，大黃，麻黃，檳榔等分，水熬，調瘡藥用，
甚妙。又方：膿窠，疥瘡，用斑⿱敄毛三個，用雄豬油四兩熬煎數滾，去斑⿱敄毛，
入麻黃五錢，煎黑去渣，將蓖仁，大楓子肉各五十粒，搗勻搽。一去蓖仁，
用杏仁，桃仁同豬油，能解斑⿱敄毛毒。白玉膏：爐甘石同豬油搗貼治臁。
大鯽魚，亂髮，豬油熬膏塗，治手足諸瘡，亦可加藥。豬油先熬去渣，
入蘇合油八兩再熬，以人指甲末，血餘各二錢，陀僧，松香各四兩收，
治疔毒諸瘡，可調藥末貼。有用豬肝貼腰毒者，有用豬腰糝藥貼大毒者，
藥即鉛粉一兩，輕粉，銀硃，雄黃，製乳香，製沒藥各二分半也，治對口，
發背，癰疽，拔毒減痛，定瘡口出膿穢，俱妙，可參。
豬網油包松香燈火上燒著，滴下油來，以蚌殼裝礬承之，
貼禿瘡及陰陽頑癬。油紙攤貼，此又一法。</p>
<p>如炙雞黃。</p>
<p>古有以雞蛋收膏者。頭髮二兩，麻油熬，入煮熟雞子黃十個，瀝渣，以硃砂，
銀珠，黃蜡收，名雞黃膏，亦名外科膏子。如加赤芍，黃柏，大黃，白芷，
當歸各一兩，紅花五錢，川連四錢，再熬枯去渣，下製乳香，沒藥各一兩六錢，
血竭一兩，兒茶八錢，琥珀五錢，輕粉四錢，熟石膏，黃蜡各二兩，冰片一錢，
麝五分收，去腐生新，極妙。按：原方雞子黃膏調入煆爐甘石，赤石脂，兒茶，
黃柏末，綠豆粉，紫蔗皮灰，即治胎乖，梅瘡，陰爛等敷藥也。如調入苦參末，
可治熱瘡。調入鹿角屑，甘草末，可治乳癰。調入醋煆牛牙末，
可治禿瘡及腳丫破爛。調入黃丹，石膏，硫黃末，可治膿窠。調入川椒，花椒，
枯礬，硫黃末，可擦肥膕膿疥，濕風，坐板諸瘡。調入川椒，雄黃，可治肥瘡，
白頭，黃水瘡，赤游丹。調入乳香，沒藥，兒茶，甘草末，可治禿臁，一切瘡。
調入海螵蛸，龍齒，象皮，輕粉，松香，乳香末，可歛瘡口，調入大黃末，
治湯泡火傷。調入白蠟，冰片末，治杖瘡。調入防風，白芷末，治濕熱諸毒。
調入斑⿱敄毛，生半夏末，可擦癬。單用亦治囊風。隨症量加，不能盡述。</p>
<p>如杵糯團，</p>
<p>糯米膏：用川烏，草烏，軍薑，肉桂，胡蔥，同糯米飯搗膏貼，治風痛。又，
糯米一斤，皂角切碎半斤，銅錢一百個，同炒至焦黑，去銅錢，共研末，
調酒如膏塗，治筋斷骨折，效。小金丹，用糯米丸，痘科用糯米餅，均見前。
腰痛用熱糯米飯作大餅貼，布拴之。</p>
<p>如熬麥粉。</p>
<p>陳小粉四兩炒黑，醋熬膏，名烏龍膏，治一切熱毒。一加木鱉仁，草烏，
半夏，仝。或去半夏，用南星，仝。一加生白芨五錢，白蘞三錢，百合，百部，
乳香，沒藥，百草霜，糯米炒各一兩，麝一分敷，治筋斷骨折，腫鞕青紫者，
又是一法。又方：陳小粉炒黑，醋熬，入大黃，黃連，黃柏，樸硝，南星，半夏，
白芷，白芨，白蘞，牙皂，蓖麻仁，榆皮，五倍，龜板各等分，末，
臨用加豬膽汁，白蜜和勻，留頂敷，治一切熱毒，未成即散，已成出膿，
定痛解毒，真靈藥也。無膽，蜜亦效。</p>
<p>如搗棗梅，</p>
<p>大戟，棗肉搗如膏，貼臍取瀉。散疔膏專敷疔毒，紅絲蛇頭，及諸惡毒，效。
蟾蜍，象皮焙，人言淨，青黛，乳香，沒藥，血竭，兒茶各一錢，麝六分，
冰片四分，同棗肉丸，硃衣，臨用以白蜜調成膏，貼毒頂。有用白梅，
烏梅肉搗膏貼者。外如荔枝肉治疔，肥皂肉治毒，皆可搗貼，見前。</p>
<p>如刷桑竹。</p>
<p>桑皮見上。有用蔥涎刷桑皮貼金瘡者。竹即竹紙。棉紙，木紅紙亦同。</p>
<p>金玉珠寶之貴。黑黃青白之奇。</p>
<p>皆膏之名。紫金膏治風寒濕氣，漏肩，鶴膝，痞積，串氣，跌打，夾棍，
棒瘡，松香十斤，用薑，蔥各六斤取汁，再以麻黃，白芷，川烏，草烏，
鬧羊花各六兩，胡椒四兩，吳萸，附子各三兩煎汁，和一處收; 松香另用，
麻油三十六兩熬，入松香成膏，以煆綠礬一斤，乳香，沒藥，靈脂，肉桂，
木香各二兩，攪勻貼。此方藥性溫熱。又，白玉膏，紺珠膏，八寶膏，黑膏，
白膏，綠膏藥，黃明膏，皆見篇中。其餘膏名甚多，茲不備載。</p>
<p>崇之曰比天，</p>
<p>趙府比天膏。金鎖比天膏，治外症諸瘡，不論已，未破，并用蔥椒湯洗淨貼，
初起毒盛，將膏剪去中心，留頭出氣，不必揭起，一膏可愈一毒。用紫花地丁，
劉寄奴，凈野麻根，瘡耳草，連根，葉，子，豨薟草各一斤，山甲一斤，
蟾皮一百張，麻油十二斤，內分四斤煎山甲，餘藥入八斤油內，加老酒，
蔥汁各二碗熬膏，炒黃丹收，下牙皂，五靈脂，大黃末各四兩，
白膠香三兩攪勻，此《彙精》驗方。此方所用皆是外科要藥。</p>
<p>神之曰亞聖。</p>
<p>內府亞聖膏，治破爛諸瘡，楊梅結毒，用槐，柳，桑，榆，艾各二十一寸，
象皮一兩，驢甲一塊，木鱉仁七個，炮甲六錢，蟬蛻四錢，蛇蛻二錢，
雞子清三個，血餘三錢，麻油三斤熬，黃丹收，黃蜡一兩五錢，和入靈脂，
血竭，煆牡蠣各五錢，乳香，沒藥末，三錢，攪勻貼。此類方不過借其名義，
以言其用之神耳。勿泥定方藥看，然方藥亦未嘗不佳。</p>
<p>其造之也非一式，</p>
<p>以上膏式，</p>
<p>其用之也非一端。</p>
<p>如下文所云是也。膏藥有因十二經，五藏六腑所生而貼者，
因有因患處而貼者。如病在頂而貼頂，病在額而貼額，此患處也。
有病不在頂而貼頂，病不再額而貼額，此取穴之法也。內外症皆然。
膏藥貼法與鍼灸通，但不必如針灸之點穴不差毫釐，
在得其大意與取其藥穴而已。觀下文可知。</p>
<p>或摩於巔，</p>
<p>足太陽之脈，上額交巔，直入絡腦，別下項，其病衝頭痛，目似脫，項似拔，
即正頭痛也。項為百會穴。蒼耳，藁本，并能通巔頂。凡各部皆有專藥，
舉此為例。又，前有方者皆不贅。</p>
<p>而分督任。</p>
<p>按：督脈起於溺孔，燒臀貫脊，歷命門穴，在十四椎，至大椎，即百勞穴，
在第一椎，循風府，在髮下一寸，上頭至腦戶，在百會穴後四寸，
百會穴在前髮上五寸，下鼻至人中之水溝穴而終。其病脊強，反折。又，
任脈起於臍下四寸中極穴之下，即少腹胞宮之所，由兩陰間會陰穴上毛際，
循腹裏之中央，歷關元，在臍下三寸，至氣海，在臍下半寸，越陰交，
在臍下一寸。臍之中央曰神闕，臍上二寸為下脘，四寸為中脘，五寸為上脘。
鳩尾在蔽骨下五分。膻中在兩乳之間。循是至咽喉，上頤入口。
其病男子內結七疝，女子帶下癥聚。或因寒熱，或因虛勞，而犯陰傷筋一也。
督脈上顛，任脈不上顛，至下唇棱下陷中而止。與前部位脈絡參看。</p>
<p>或覆於額，而合巽坤。</p>
<p>額中印堂主心，在卦位為離火。左額角巽，小腸也; 右額角坤，命門也。
左顴震木肝，右顴兌金肺也。左腮艮土胃; 右腮乾大腸。下頦坎水，腎也。
鼻為中央脾也。又，膽筋脈皆上頭角。柴胡治頭角痛。
手陽明大腸筋上額左角。手少陽三焦筋結額上角。足太陽膀胱筋下額。
足陽明胃脈至額顱。方見篇中。</p>
<p>或眉之左棱右棱，</p>
<p>眉屬肝，眉又應膀胱。眉心屬肺，眉心上應咽喉。眉棱骨痛，屬風熱與痰。
眉心膏，畫眉丹，已見前。</p>
<p>或目之內眥外眥。</p>
<p>目眥外決於面者為銳眥，太陽經所起也。在內近鼻者為內眥，少陽經也。
目之上綱太陽，下綱陽明，熱則筋縱，目不開。兩眥皆屬心。按：心痛用雄黃，
火硝等分，末，加麝少許，心汲水調點內眥，即睛明穴也，男左女右，
扶行數步立愈。腰痛用西瓜皮陰乾，末，點仝。皆見蔣氏《說約》。
凡病點眼者多膏倣照水丸法為小餅，納於眥內。</p>
<p>或在側而附於郭，</p>
<p>郭，謂耳郭也。按：小腸脈，膽脈，三焦脈，俱入耳中。三經合病，
俱令耳痛。胃筋脈，膽脈，三焦筋脈，俱到耳前。小腸筋，膀胱筋脈，
胃脈之支，膽脈，三焦脈，俱到耳後。耳輪焦枯，受𠪨垢者，病在骨。
耳間青脈起者，摯痛。凡耳聾，虛鳴，脫頷，口噤，頰腫，牙疼，
用前樊氏太乙鍼法，鍼耳後陷中翳風穴，按之引兩耳內。膏有夾耳貼法。</p>
<p>或居中而橫於梁。</p>
<p>衄血，以濕紙搭鼻衡，即貼法也。按：鼻旁下屬手陽明大腸經。
鼻青者腹中痛，微黑者有水氣，黃者小便難，白者氣虛，鮮紅者有留飲。
鼻燥如烟煤，屬陽毒熱極; 鼻孔冷滑而黑，屬陰毒冷極。膏視症貼。
腦漏膏貼鼻樑，眉心，頸後，頂上。</p>
<p>或列於顴，并咸其頰。</p>
<p>輔骨曰顴，顴下曰頰，顴旁屬手太陽小腸經。顴又為骨本，陰火上乘，
兩顴俱深紅赤。又，赤色出兩顴，大如拇指，主卒死。有疔，名顴疔。頰，
腮頰也。喉症，醋熬杜牛膝敷兩腮。腮腫，細辛，草烏末，入蚌粉，豬脂調敷，
口含白梅置腮邊，良久吐涎，腫自消。痄腮見前。腮邊穿一小孔，名漏腮，
夜合花敷。胃頰車穴在耳下。車者，言其能載物也。陽明經受風熱，頰車痛。
口喎者，瀉頰車穴最效。膏皆照貼。</p>
<p>或承於頦，更觀其頤。</p>
<p>頦，即下頦，頤下曰頦。頦脫，有由大笑者，有由病後元虛者。
令患者平身正坐，一人以兩手託住下頦，向腦後送上關竅，用南星末，
薑汁塗兩頦，布兜之，膏照貼。五發，腦，鬢，頤，眉，背，而頤尤險。</p>
<p>或夾乎脰，</p>
<p>胃，腎二脈循喉，心，脾二脈挾咽，令咽乾。小腸脈循咽，令嗌痛。
肝脈循喉後，令咽乾。三焦脈由喉，令嗌腫。膏皆貼於頸上。附方：山梔，
黃柏各五錢煎汁去渣，杭粉五錢，麝五分，龍骨一錢，入山梔，黃柏汁內煮乾，
研，黃蜡和藥溶化，攤絹上貼牙，一夜取下，黑處是毒。此貼牙法。舌上起核，
飲食難進，食鹽以竹筷舂千搥則粘膩，紙攤作膏貼，提出瘡頭易愈。筷染毒，
勿入口。此舌上貼膏法。二方均可倣用。按：喘嗽貼天突穴，在結喉下三寸，
或曰一寸，又華蓋穴，在天突下三寸三分。喉癰，中間者名結喉，
兩旁者名夾喉。</p>
<p>或貫乎膜。</p>
<p>頸前有缺盆空，屬胃，在橫骨上，左右各一，為十二經道路。缺盆下曰胸，
胸下曰𩩲骭，蔽心之骨，心位在此。心下有膈膜，與背脊胸腹周圍相著，
遮隔濁氣不使上熏心肺。十二經脈，惟膀胱脈不貫膈，餘皆能令膈痛。膏貼膈上。</p>
<p>或上賁而下幽，</p>
<p>喉為吸門。膈下即胃上口曰賁門，屬上焦; 胃下口曰幽門，屬中焦;
大小腸下口曰闌門，屬下焦。胃膏分此貼。</p>
<p>或直衝而橫帶。</p>
<p>衝脈與督脈，任脈，皆始於氣衝。氣衝起於胃脈，一源而分三岐。督行背，
任行腹，衝脈起於腎下，出於氣街，俠臍上行至胸中，上頏顙，滲諸陽，
灌諸精，下行入足，滲三陰，灌諸絡，為十二經之海，主血。帶脈橫圍於腰，
如束帶，總約諸脈。治衝脈為病者貼臍下，治帶脈為病者貼腰間。
按臍下發痛者，腎經也，非熟地不除。又，腰痛脈大者，腎虛也。
久痛必用官桂以開之，腹脅痛亦然。婦人帶病，宜用白朮，可參。</p>
<p>或宗筋之所聚，</p>
<p>此言前陰。宗筋，謂陰毛中橫骨上下之豎筋也。上絡胸腹，下寬髖尻，
又經於腹背，上頭頂，故曰宗筋。所以主束骨而利機關也。陽明為水穀之海，
主潤宗筋。凡痿症由陽明虛，宗筋縱，帶脈不引所致。轉筋症亦由津液傷，
宗筋不潤所致。前陰者，宗筋之所聚，太陰，陽明之所合也。謂脾胃二脈，
皆輔近宗筋，故曰合。宦者，去其宗筋，傷其衝血，故無鬚。陰囊垂者，
寒在內，熱在外; 縮者，寒在外，熱在內。傷寒及熱病入厥陰，則囊卵縮者，
熱傷筋，筋急故也。膏有貼前後陰者。</p>
<p>或廣腸之所容。</p>
<p>此言後陰。後陰為魄門，亦曰廣腸，又有直腸。按：膀胱筋脈抵腰，絡腎，
貫臀，走肝，環前後二陰。小腸熱，痔; 大腸熱，便血。枯痔散，熊膽膏，
田螺膏，痔藥膏子，又有豬膽汁同蘇合油和用者，皆效。凡五痔腸澼，
兩腎尖痛，泄瀉久痢，陰濕汗癢，腸風脫肛，用太乙針法，針會陽兩穴，
在尻骨兩旁各開一寸五分。凡火衰泄瀉及裏急者，用太乙針法針命門。又，
頭疼如破，腰腹痛，瘈瘲，皆針命門。下血不止，灸命門，左右腎。膏照貼。</p>
<p>或披之於肩臂，</p>
<p>肩髓繫兩手之安否。肩下曰腋，對腋為臑，腋下曰脅，脅下曰季脅。
在肝下膽之位，治同肋。肋者，脅骨也。手膊臂外面屬手三陽，裏面屬手三陰。
東垣云：“臂痛有六道經絡，當以兩手伸直，其臂貼身垂下，大指居前，
小指居後而定之。則其臂臑之前廉痛屬陽明大腸，後廉屬太陽小腸，
外廉屬少陰三焦，內廉痛屬厥陰心包絡，內前廉屬太陰肺，內後廉屬少陰心，
視其何經而用鍼藥治之”。按：內者，即裏面也。此即《鑑本》上行，中行，
下行之謂。凡臂病經絡倣此。凡肩痛取手三里穴。背痛牽引肩上者，
乃膏盲穴為患，宜灸此及肩井，即肩髃穴，在肩端兩骨間陷中。臂痛麻痹，
鍼曲池，屈手按胸，肘灣橫紋尖盡處陷中，手三里，在曲池下二寸，兌肉端。
肩井，曲池，手三里，皆手陽明，太陽穴，膏多貼此。</p>
<p>或握之於指掌。</p>
<p>三陽皆起於手指。大指屬脾，外側屬肺，食指屬大腸，中指屬包絡，
無名指屬三焦，小指屬心，外側屬小腸。一云大指脾，二指肝，中指心，
四指肺，小指腎。掌心屬心胞絡，掌心熱則腹中熱，掌心寒則腹中寒。傷寒，
手背熱者邪在表，手心熱者邪在裏也。小兒驚搐，以男左手，女右手，
男大指在外，女大指在內為順，反是逆。附方：指頭疔，有雞蛋，豬膽套法。
掌中生疽為擎疽，亦曰託盤，有雞矢塗法。脫骨疽，生於足各指，或第四指，
或指頭及指節，指縫，白色或黃泡，久則潰爛，節節脫落。古有截指法，
不可為訓。宜用大甘草末，麻油厚敷。在腳趾者不治，則腿亦能脫，
以土蜂房煆末，醋調敷，即效。膏亦可貼。</p>
<p>或繫之於股脛，</p>
<p>膝上曰髀，髀骨與髖骨接處曰髀樞。髀內曰股，外曰腿。髀樞至膝，
長一尺九寸。膝下曰脛，脛之後魚腹曰腨，即腿肚也。足之腕骨曰踝。按：
膝眼下三寸外側足三里是要穴。三里下三寸為上廉，屬大腸。
再下三寸為下廉，屬小腸。均為陽明胃脈。凡五勞七傷，翻胃氣膈，腸鳴腹痛，
癖疾膨脹，胸膈蓄血，咳嗽稠痰，腿膝痠疼，足痿失屐，皆用樊氏太乙針針之。
或貼膏後熏之。足膝外面屬足三陽，前行屬陽明胃，中行屬少陽膽，
後行屬太陽膀胱。足膝內面屬足三陰，足大指外側前行股內之中行屬厥陰肝，
內側中行股內之前行屬太陰脾，足心繞踝之後行屬少陰腎。水性潤下，
氣不能煦注於足脛，則腫痛。西醫有貼腿肚引下法。</p>
<p>或綴之於腕踝。</p>
<p>三陰皆起於足指。足大指外側屬肝，內側屬脾，中指屬胃，四指屬膽，
小指指下屬腎，外側屬膀胱。膀胱病，膕似結，腨似裂，足小指不用。
小兒痘症觀腳心部位，即知寒熱虛實，日前誤服何藥。腳跟向後為水屬坎，
湧泉穴為中屬土，大拇指為裏屬震，小指為外屬兌，腳中指為離屬火，
腳無名指為前屬火。又，觀人面部五色與腳掌相應否，可知誤服何藥。
心離宮，正色紅，腳上亦相同。若帶赤紫，誤服熱藥。腎坎宮，正色暗，
腳上亦相貫。若帶黃色，誤服散藥。肝震宮，正色青，下面亦相應。若赤帶白，
誤服參耆。肺兌官，正色白，下面亦相得。若帶慘暗，誤服涼藥。中央正色黃，
湧泉亦相當。若見青色，誤服大黃。此邵公言也，其法絕奇，
可為誤服藥之一證。亦見病無有不形於外者，既知其誤，則必有法治之矣。
錄之以待善推者。</p>
<p>或前或後，</p>
<p>頭後頸項分七行。中屬督脈，惟兩旁第二行屬膀胱經，其餘第三行，
第四行，五行皆屬膽經。頸前中行屬任脈，二屬胃經，三行屬大腸經，
四行屬小腸經，五行屬膽經，六行屬三焦經，七行屬膀胱經。頸後中央，
屬督脈經也。胸腹之中行屬任脈，兩旁第二行屬腎經，第三行屬胃經，
第四行屬脾經，乳下，脅上第五行屬肝經，脅後第六行屬膽經。
脊外兩旁二行，三行俱屬膀胱經，脊之中行屬督脈經。膏前後貼照此。</p>
<p>或左或右。</p>
<p>男左旋，女右旋。左，心，肝，膽，腎，小腸; 右，肺，脾，胃，腎，大腸。按：
胃位中央，脾居胃右。脾，胃皆土，俱從田字。胃中，故田字亦中; 脾右，
故田字亦中; 脾右，故田字亦右。雖俗字亦有意。西法脾在胃左，
肝居膈肉右方，右靠腎而左枕胃，與中國不同。</p>
<p>或當或對，</p>
<p>如前後心相當，臍眼腎俞穴相對之類。</p>
<p>或交或互。</p>
<p>如左病治右，右病治左之類。又如鼻衄，白糯米同生半夏，枯礬，麝香，
沉香，丸，每用二丸，棉裹塞兩耳。若耳衄，塞兩鼻，亦互法也。膏藥貼法同。</p>
<p>或上因下引，</p>
<p>即下治法。如治赤眼，用大黃，生南星，醋熬膏塗足心。或熟地，生地，
草烏，南星，乾薑，桂枝，末，醋調如膏敷足心，卻用牛膝煎湯洗眼引下之。
按：加牛膝之法甚妙，凡貼足心者可倣此用。口瘡方見前。又有生硫黃，硝石，
水，麵調貼足心之法。又有黃連，黃芩，黃柏水敷足心之法。大吐不止，
附子煎湯抹足，小便不通，黃酒浸腳。百會疽亦用敷足法。餘見前不贅。</p>
<p>或下以上取。</p>
<p>即上治法。凡升提之法皆是。如腰痛有用木香，麝香吹鼻，以手和之之法。
又有香附，生薑，青鹽擦牙之法。又，小便不通，有探吐提氣法。又，
脫肛有醬塗頂，艾灸之法。膏倣此用。餘見前。</p>
<p>或相同而相感，</p>
<p>如耳聾，用棉裹鐵屑塞耳，口念磁石之類。又，腫毒用醋調鐵屑鋪患上，
磁石頻頻吸之。吞針，用磁石棉裹納下部自出。膏中調末倣此。</p>
<p>或相反而相應。</p>
<p>如三反，八反膏，治痞塊一切，用蔥，蜜，鱉甲，莧菜，甘遂，甘草，杏仁，
木鱉仁熬貼之類。又，通頂散用人參，藜蘆之類。耳聾，朝用生地，甘草，
胭脂，包三分塞耳; 夜用甘遂，蔥白，草烏，棉裹包三分塞耳，數日效。治瘤，
甘草煎濃湯，在瘤外圈三次後，另用醋調大戟，芫花，甘遂末裝其中，
勿近甘草，次日縮小，再如前裝，自然焦落。此分用者也。蔥蜜膏治腦破，
骨折效。陰毒，用附子，肉桂，川烏，草烏，甘遂，大戟，芫花，甘草，
乾薑等分，熬膏貼。《福本集靈》接骨膏：川烏，草烏，大黃，當歸，生地，
紅花，大戟，芫花，甘遂，甘草，劉寄奴，紫荊皮，靈脂，地鱉蟲，雄鼠糞，
上肉桂，山甲，髮團，野麻根，麻油二斤半，桐油二十四兩熬，加乳香，沒藥，
血竭，阿魏各一兩，又，桃，柳，槐，桑枝各四十九寸，另用地鱉蟲，
鬧羊花收膏。此合用者也，觀音膏之飲甘草湯，則內外用也，餘見篇中。</p>
<p>或始終單行，</p>
<p>一膏獨用，</p>
<p>或彼此兩借。</p>
<p>一膏兩用。按：移借之法甚多，能得其意，觸處皆通，不必執定一症也。
說見篇中。</p>
<p>或新舊兼收，</p>
<p>如治臁，用貼過霏雲舊膏之類。</p>
<p>或翻覆迭換。</p>
<p>如白信貼痞用背面之類。又如治臁，用樟腦三錢，銅綠一錢，豬油和勻，
搗爛，油紙夾貼，一二日翻轉貼亦是。松香膏見前。</p>
<p>物以雜而得全，功以協而成和。</p>
<p>黃丹協和諸藥，</p>
<p>製以秘而能彰，</p>
<p>修合雖秘，其用則彰，</p>
<p>法以周而益專。形附麗而不離，故親。氣閉藏而弗泄，故聚。脈之流者，
竅亦通焉。臭之入者，味亦滋焉。膏分門而類應，藥審因而特加。有搥錠以和，</p>
<p>如用紫金錠搥碎入膏之類。按：紫金錠亦有用五倍，牙皂，乳香，
沒藥四味者。五毒錠：雄黃，硃砂，膽礬，蟾酥，麝香和捏為錠，治一切腫毒，
蟲蝎傷甚效。此方或加巴豆，輕粉，潮腦，乳香，沒藥，或加蜈蚣，白丁香，
或加藤黃，人中白，白芨，白蘞，牛皮膠化開，和錠，仝。或用蟾蜍，麝香，
皂角，明礬四味，或用雄黃，硃砂，京墨，熊膽，牛黃，麝香六味為錠，仝。又，
鹽水錠：用火硝，黃丹，皂礬，雄黃，硃砂，風化硝，後投四味，仝。坎宮錠：
治熱毒，并治痔。京墨一兩，熊膽三錢，胡連，兒茶各二錢，冰片七分，
麝五分，牛黃三分，豬膽汁，生薑汁，醋和，捏為錠，仝。白芨錠，治瘰癧效。
生南星，生半夏各三兩，海藻，昆布各一兩，冰片，麝香各二錢，紅花，
牡蠣各二兩，青鹽六錢，共生研末，以白芨半斤切片熬膏，和藥為錠聽用。
凡錠皆可用牛膠水，白芨水和。如醋磨圍膏外亦妙。</p>
<p>有研末以糝。有剖丸而調，</p>
<p>如蘇合丸，抱龍丸，黎洞丸，蟾蜍丸，活絡丸，梅花丹之類，無不可入膏。</p>
<p>有煎油而攪。</p>
<p>如丁香油，蘇合油，薄荷油之類。</p>
<p>有束素以厚其氣，</p>
<p>布纏之類，</p>
<p>有箍金以固其力。</p>
<p>如赤豆，或白芨，或白蘞，末，水調敷，內外症皆宜。流注貼膏後，
必用敷圍藥方，不走。鐵箍散：治癰毒并疔，即蒼耳草灰，芙蓉葉，赤小豆末，
醋圍者。亦有金箍，鐵井闌諸名。內府鐵桶膏治發背，將潰，已潰時，箍根。
五倍一兩，炒白芨五錢，膽礬三錢，銅綠五錢，明礬四錢，鬱金，輕粉各二錢，
陳醋熬如膏，調藥塗紙蓋上，瘡根自生皺紋收緊矣。絳囊方治腫毒，
圍之即消。已成，毒氣不走，無膿長膿，已潰膿即追出。蓉葉四兩，大黃一兩;
黃柏或薑黃亦可; 白芨，白蘞，五倍，陳小粉，炒蟹殼，焙，各五錢，醋敷。
三方皆效，隨用。</p>
<p>有若罐拔，</p>
<p>如黃疸取黃用藥筒，及風痛用火罐之類。</p>
<p>有若瓶吸。</p>
<p>如風寒用熱燒酒空瓶覆臍上吸，取汗。亦吸瘰癧，破傷瘀血。
乳腫用瓦瓶裝糠火，以蔥白蓋面，布扎，倒執熨患處。此法甚妙，可倣用。</p>
<p>有若筆收，</p>
<p>如一筆消，鐵筆圈之類。大黃，藤黃，明礬，蟾酥，麝香，沒藥，乳香，
蝸牛搗爛為條，遇毒，醋磨，以筆圈之。日圈日小，并以筆畫引到別處消散。
或用蟾蜍，麝香，蝸牛搗爛為丸，硃衣，水磨用，仝。二方取蝸牛之性，甚妙。
又：治疔走黃，用倒回蟲亦妙。此皆物理，宜推。今人有以筆收腮毒者。</p>
<p>有若繩引。</p>
<p>青布捲為繩撚，置竹筒中，燃火炷瘡口，頻頻熏之，引毒外出，名布撚熏法。
如布捲藥末治風氣腫毒，亦妙。二方皆引法，一斜引，一直引也。按：
輔膏之法甚多，此特取其新別者，以待類推。</p>
<p>有若帶繫，</p>
<p>寒腹痛，鋪蔥，艾熨之，再用帛三折，縫蔥，艾繫於腹上，甚良。</p>
<p>有若線扎。</p>
<p>鼻衄方見前。又如治紅絲疔，用烟油染線，或油扎根，扎住則不走。
紅絲如由臂走至心，由腿走入腹，則難治矣。又，芫花，壁錢煮線繫癭瘤，
亦是，并治尻骨生尾等異症。</p>
<p>有若丸搓，</p>
<p>以鐵丸，手搓之，可去瘀。</p>
<p>有若筒滾。</p>
<p>如破傷筋攣者，用竹筒穿繩掛腰間，坐時以腳踏滾之，一月效。</p>
<p>有若礬之傾，</p>
<p>虎狼咬傷，白麵作圈護傷處，白礬一兩，銅杓化開，傾於圈內，
頃刻礬化為水，其毒即解，甚妙。蜈蚣，全蝎等傷，只用礬一塊，燈上燒化，
滴於患處即解。</p>
<p>有若蠟之化。</p>
<p>即外科黃蜡灸法，以蠟置患處，麵圈護住，火烘之蠟化，毒解。治疔用白蠟，
仝。連根拔出，此法甚佳。然人怕痛，故無用者，錄以備法。</p>
<p>有瓜合蒜鋪，</p>
<p>治背發，冬瓜切頂，合背上，瓜爛再切，瓜完毒解。凡熱病皆可倣此，又，
雞矢一升，瓦罐煎，以氈帽一頂，棉胎一塊，覆罐上熏之，輪流取覆患上亦妙。
有鋪蒜艾灸法，有貼蒜代灸法。</p>
<p>有鐵熨銅刮。</p>
<p>王《金生》治陰疽，用鐵鐮二塊，石上敲熱，輪流順熨千徧自消。又，
西法吐血有冷鐵熨背法，一涼一熱，用法迥殊; 可悟物理。篇中采方多如此，
亦欲人之隨症而變，不拘於一也。銅錢刮頸治喉症，刮背治𡭕症，俱見前。</p>
<p>有煖之以火，</p>
<p>如日曬，爐烘，熨斗熨，火紙熏之類。</p>
<p>有溫之以湯。</p>
<p>如熱湯浸洗之類。</p>
<p>有行之以酒，</p>
<p>如以酒擦風氣之類。湯火傷，冷燒酒燒之，雞子清調墨塗，免起泡。
如渾身火燒者，坐酒缸中，此皆得酒之性者也。西醫有鴉片酒，斑⿱敄毛椒樟酒。</p>
<p>有走之以鹽。</p>
<p>鹽能走血。或擦或炒熨，皆可。</p>
<p>開竅有香。</p>
<p>如冰，麝，沉，檀，菖蒲之類。</p>
<p>破結有辛。</p>
<p>如胡椒，白芥，乾薑，官桂之類。</p>
<p>有先而導，有後而收。有膏所不足者補之，有膏所未及者助之。</p>
<p>以上言用藥輔膏之法。按：外科之升降二丹，及刀，針，藥，線之類，
皆所以輔膏者也。然能者亦可不用，故不備載。</p>
<p>主則護（心君），客則驅（外感）。膚則清（肺），骨則堅（腎）。肉則豐（脾），
筋則榮（肝）。橫者以折（有餘之病），萎者以振（不足之病）。
鬱者以宣（九氣之症），乖者以協（七情之症）。泛者以歸（吐血之類），
停者以逐（痰飲之類）。滿者以洩（腫脹之類），牢者以破（痞積之類）。
滑者以留（精濁之類），阻者以行（婦月之類）。逆上者陰（逆也）。為之降，
陷下者（陽陷也），為之提（即升也，《靈樞》：陷下者則灸之。此是一法）。
格於中者為之通（三焦），越於外者為之斂（元神），險者移而居，</p>
<p>內科有移深居淺法，由臟而出於腑是也。外科有移毒法。按：移山過海散，
用雄黃，小麥麩，蚓糞，醋調塗患處，自能移過不致命處。又，移險膏，
用草烏，南星，黃柏，白芨各二兩，五倍一兩，醋塗，仝。又，痘症移毒散，
用白芨一兩六錢，紫花地丁八錢，大黃，五倍子炒各二錢，雄黃，硃砂，輕粉，
烏雞骨煆各一錢，牙皂八分，醋塗，上半截即移至下半截而散。
凡毒生於骨節間者，移之免殘疾。按：古方有用地龍裝在經霜絲瓜內，
煆焦連瓜為末者，每用瓜末三錢，乳香，沒藥各五分，雄黃一錢，麝香二分，
蟾蜍一分，共研，黃蜡丸。如在上部要處，用麻黃，桂枝，甘草，酒調三分服，
可移在手上而散。在背用羌活，防風，薑汁調，可移臂。在下部用木瓜，牛膝，
靈仙，陳皮，獨活，薑汁調，可移足。其用地龍之法與前仝。
可悟內外用藥一理，錄以備參。觀此數方，嘆古人用藥真有挽回造化之妙。
如能推之，則天下無險症矣。</p>
<p>奧者隔而取。</p>
<p>內科有隔二隔三之治。外科有隔皮取膿法，用驢子腳底剔下皮，
用砂炒一兩，草烏四錢，蕎麥麵一兩，末，加鹽五錢，糊餅炙研，醋調攤貼，
膿從毛孔出，或從瘡旁出，奇妙。又，腫瘍將潰，塗之膿從毛孔吸出，
腐不盡者，塗之立化。木鱉仁十四個，斑⿱敄毛八十一個，柳枝四十七寸，
驢甲片三錢，草烏一錢，麻油三兩，熬，入巴仁三個，煎黑研泥，加麝一分，
和勻收。此方太峻，存其法以待增減。按：舊有巴霜，雄黃，冰，麝，加乳，
沒法可參。</p>
<p>當生者能回，</p>
<p>內症如回生丹，回陽膏之類，見上。陽毒日久，人虛不收口者，有附子灸法，
以附子末，酒調餅，蓋瘡上熨之，微熱，勿盪。起陰疽法，丁香，雄黃，艾茸，
煎乾搗敷。如病而色轉紅活者，可治。又，陰疽頭凹沉黯，不痛不熱，
內補不發者，宜用人牙，同麻黃，川烏，當歸，木鱉仁，山甲末，
以生薑汁和麵敷。無人牙亦可。疔有喚回丹，用鐵銹敷。</p>
<p>欲絕者可接。</p>
<p>內症如接命丹，接命索之類，見前。耳鼻脫，蘸髮灰安上，
四圍將老薑嚼融厚敷，紬縛自接。斷指，蘇木末敷，絲綿裹，或降香末糝，
蠶繭裹縛自接。自刎者，食嗓在左，屬骨易接; 氣嗓在右，屬肉難接。
水膠炖化，塗粘敷藥。傷腹腸出，麻油潤瘡口，以通關散取嚏，其腸自收。
以桑皮線將腹皮縫合，用封口散塗傷處，外用藥敷貼。封口散即乳香，沒藥，
兒茶，當歸，杉木炭，葛根葉各一錢，麝香五釐，冰片一釐也。一切割喉，
斷耳，缺唇，傷破肚皮，跌破陰囊，皆用此糝。手足折者，用生地一斤，
生薑四兩搗爛，入酒糟一斤，炒熱，布包熨。傷科詳見內府正骨書，茲不備載。
內府萬靈膏治跌打損傷，消瘀散毒，舒筋活血，止痛接骨如神，兼去麻木，
風痰，寒濕疼痛，三日一換。白鳳仙，紫丁香根，酒當歸，醋煆自然銅，
瓜兒血竭，沒藥各一兩，川芎八錢，赤芍二兩，醋淬半兩錢一枚，紅花一兩，
川牛膝，五加皮，石菖蒲，蒼朮各五錢，木香，秦艽，蛇床子，川附子，肉桂，
半夏，石斛，萆薢，鹿角各三錢，虎骨一對，或用虎骨膠代之，麝一錢，
香油十斤熬，丹收，細藥後攪。如腫痛者，先用紫丁香根，川芎，當歸，白芍，
官桂，紅花，升麻，防風，三奈，麝香，蔥頭搗敷，醋浸濕紙蓋上，熨斗熨之，
再貼膏。換時有瘀血，用番木鱉，紅花，猴薑，半夏，甘草，蔥頭，醋煎洗後，
換膏貼。接骨神異膏：用薑，蔥，韮，蒜，槿樹皮各四兩，麻油二斤，
豬油一斤，大黃，當歸，桃仁，紅花，川烏，草烏，羌活，獨活，赤芍，蘇木，
骨碎補，五加皮，甘松，三奈浸熬，另用油二斤煎亂髮一斤勿洗，俟枯。
合前藥為一鍋再熬，下丹一斤收，徐徐下提凈松香五斤末收，
再下土鱉蟲炒黑四兩，龍骨煆三兩，血竭一兩，自然銅醋煆淬，乳香，沒藥，
虎骨炙，肉桂各二兩，血竭末另研一兩，攪勻。附方：碎骨在皮內作膿者，
田螺搗爛，加酒糟同敷四圍，留孔，骨自出，再用藥接。</p>
<p>不以賤而忽，</p>
<p>賤藥不勝枚舉。</p>
<p>不以穢而棄。</p>
<p>如狗屎治膈，貓屎治童癆之類。人咬，先用童便洗，再用溏雞矢塗之，
立刻止痛，不作膿。此症最難治，故錄此以救急。又如鼻衄不止，
用溺壺烘熱熏鼻。牙疼不止，用溺壺烘熱熏耳。又，溺坑瓦，糞坑磚，
皆可治傷瘍。古方甚多，舉此例推。</p>
<p>起其痼而作其新，培其虛而還其元。</p>
<p>以上合論內外膏藥功用，以下則發明膏藥與湯藥殊途同歸之理。
而實有見其可用者，此說之所由立，乃一篇精神之所聚也，於文為大結。</p>
<p>維膏與藥，猶君若臣。</p>
<p>《經》曰：“方制君臣何謂也？岐伯曰：主病之謂君，佐君之謂臣，
應臣之謂使”。古方有君臣散，膏藥則以膏為君，而藥為臣也。</p>
<p>各分而理，</p>
<p>膏與藥各自為用。</p>
<p>相得益彰。</p>
<p>膏得敷藥，其用益彰。</p>
<p>又為體用，因之闔闢。變動不居，廣大悉備。因所感而悟從入之機，</p>
<p>病先從皮毛入，藥即可由此進。</p>
<p>於所劫，</p>
<p>水火皆自外劫，</p>
<p>而信能應之故。切於皮膚，</p>
<p>切，近也，</p>
<p>徹於肉理。</p>
<p>醫書云：凡藥入胃，由胃分布，經脈在肉理之中，藥之糟粕焉能得到？
所到者氣味耳，然則膏藥亦可到也。</p>
<p>攝於吸氣，</p>
<p>膏藥隨人氣之呼吸而入。</p>
<p>融於滲液。</p>
<p>《經》曰：五穀之津液相合而為膏，內糝入於骨空，補益髓腦，下流於陰股。
膏藥貼久，則與五穀之膏融化為一矣。凡膏中用透骨草少許，即能深入骨髓。</p>
<p>導達匪由脾胃，</p>
<p>膏藥不經脾胃，故不致傷脾胃。</p>
<p>既無傷水穀之精。攻伐不連臟腑，</p>
<p>醫書治表必連裏，</p>
<p>亦免迫陰陽之變。</p>
<p>虛則生變，</p>
<p>直而能致，何慮乎氣之格。</p>
<p>格者，病氣與藥氣相拒也。如藥入即吐者是也。</p>
<p>輕而可任，</p>
<p>借用《禮經》“輕任”併字。</p>
<p>何憂乎形之羸？</p>
<p>醫書：形羸不能服藥不治。</p>
<p>其量度在當胸，譬仲景之納餅。</p>
<p>《抱朴子》：仲景穿胸以納赤餅。</p>
<p>其操縱只舉手，擬梁公之抽針。</p>
<p>狄梁公善於針藥，每治病抽針即愈。</p>
<p>方寸有定，詎空洞之懸揣。分明共睹，奚隱曲之可欺。取諸已成，
不勞以深文淺。經於歷試，毋煩避重就輕。</p>
<p>泥古者，淺病好為深論，趨時者，重症但用輕藥，皆醫之過。膏則人所常用，
只在臨症制宜。</p>
<p>疑可用之諜（候也），險可用之衝（當也），以心之所生為主，是求其原。</p>
<p>病未有不由心生者，心亦通五臟也。《經》云：“治病必求其本”。註云：
“謂但治其所生之本原，則後生諸病，不治自愈。惟中滿及大小便不通，
當治標耳”。膏藥無論何病，既隨其所見以治之，皆當以一膏貼膻中，
所以治其裏，亦所以治其原也。如七情總隸於一心，五志等以平心火為主，
諸痛癢瘡瘍皆屬心火，亦可以見矣。</p>
<p>以身之所患為歸，即適其所。</p>
<p>《經》云：“適其至所”。謂適其病至之所，而不可過，亦不可不及。
膏藥貼在患處，即是適其所也。且湯藥之所不能至者，膏藥固無不至也。</p>
<p>自虛入者（此外感也），叩從來於天牝。</p>
<p>《經》云：“天牝從來，復得其往，氣出於腦，即不邪乾”。註云：“天牝，
鼻也。氣自空虛而來，亦欲其自空虛而去。氣出於腦為嚏，或張鼻泄之，
則邪從鼻出也”。觀音救苦膏有塞鼻法，凡以膏塞鼻本此。</p>
<p>自內得者（此內傷也），保根本於丹田。</p>
<p>《經》云：“十二經脈皆系於生氣之原，即下丹田也”。此藏府經脈之根本，
三焦之原，內症俱宜貼此。又，腦為上丹田，心為中丹田，皆倣此。</p>
<p>衛中州之營運，有干城之象焉。</p>
<p>脾為中州，經絡之氣皆交歸於中，以營運真靈之氣者也。人以胃氣為本，
膏藥補法，在借胃氣。故無論何病，總以一膏先顧脾胃，使脾能健運，
則飲食增而精氣自足。雖有外侮，亦可禦矣。此干城之義也。</p>
<p>司關門之輸泄，有掌管之思焉。</p>
<p>腎者胃之關，腎不能司胃之關時，其輸泄而病於下。
凡欲補火以生土而行水者，皆當以一膏治其命門，俾輸泄以時則諸病皆安矣。
腎位在北，故用掌北門之管語。八句分上下前後。</p>
<p>見微則預絕，渾乎先調後調。</p>
<p>《經云》：“從內之外而盛於外者，先調其內而後治其外;
從外之內而盛於內者，先治其外而後調其內。中外不相及，則治主病”。主，
重也。膏藥見病則治，無所隔礙。可以防微杜漸，預為消弭，
而渾乎先後之迹也。</p>
<p>得熱則皆行，統乎正治從治。</p>
<p>《經》云：“熱者寒之，寒者熱之”。是正治也。又云：“治熱以寒，溫而行之;
治寒以熱，涼而行之”。是借熱以行寒，借寒以行熱，即從治也。膏藥貼後，
無論寒熱皆可以熱手摩之，則氣易透。寒症則以熨斗熨之，偪藥氣入內。
如前治瘧痢，用平胃散敷法最妙，蓋得熱則行也。艾火能透諸經，而治百病。
外科以火攻火，毒隨火化，其意如此。敷藥忌寒涼亦仝。</p>
<p>歧之弗乖，</p>
<p>歧，兩歧也。如水火分治者。膏藥可并用，雖兩歧而無所謂乖戾也。</p>
<p>類磁珀之并引。</p>
<p>磁石引針，琥珀拾芥。磁寒屬水，珀溫屬火。</p>
<p>併之無犯，</p>
<p>併，合併也。經曰：“補上治上制以緩，欲其留布上部也; 補下治下制以急，
欲其直達下焦也”。又云：“治上不犯下，治下不犯上，治中則上下無犯。
誅伐無過，是為大惑”。膏藥則上下緩急可各用，雖合併而無所侵犯也。
按上熱下寒及丹田有熱，胸中有寒者，又上虛則眩，下虛則厥者，
又上實下虛者，又下虛中壅者，治法并可推。</p>
<p>同韋弦之各佩。</p>
<p>韋性緩，弦性急。</p>
<p>氣以開提而外泄，非啟之反入於深。</p>
<p>膏藥能拔病氣外出。今人治心病者，用心經藥，往往引邪入深。膏藥不然。</p>
<p>勢以拘伏而內平，非壅之還決於後。</p>
<p>膏藥能抑邪氣內銷。《經》云 ：“必伏其所主，而先其所因”，
此“伏”字所本。今人治血病者，用藥遏之，而終必致橫決。膏藥不遏之，
而偪使內潰也。</p>
<p>中截以斷其路，分殺（去聲）以散其部。攻實者易為力，不妨用全以克之。</p>
<p>有用加倍重藥劫之者，有一身貼數膏者，有膏外再加敷藥者，所謂全力也。</p>
<p>補虛者難為功，亦可加厚以護之。</p>
<p>仝上。</p>
<p>勿竊遺篇而貌虎賁，勿據專門而局轅下。始於一而終於九，流散之數操以總。</p>
<p>《經》曰：“天地之數，始於一而終於九，數之可十，推之可百，千，萬，
然其要一也。知其要者，一言而終。不知其要者，流散無窮”。膏藥能治百病，
操陰陽之總。</p>
<p>木似金而火似水，變遷之道寓乎通：</p>
<p>物極則變《原病式》序云：“木極似金，火極似水”。即經言變也。膏藥諸變。</p>
<p>原生我以逮我生，相及者母子之義。</p>
<p>母子病相及，故膏宜該貫。</p>
<p>匯勝已而兼已勝，合同者甲乙之源，</p>
<p>古方甲巳，乙庚合化，膏亦倣此。</p>
<p>曰單曰引，</p>
<p>加藥倣此，</p>
<p>是一是二。損益皆能共信，雖事怪，</p>
<p>症因舊藥發作變異之名，</p>
<p>而心可安; 用舍并任自為，</p>
<p>膏藥雖貼後，去取病家亦可以自主。</p>
<p>即情失而責亦薄。變古實承夫古，《千金》《外台》皆是我師。</p>
<p>古方之峻厲者，人多不敢用。妄為增減，則失古人之意，而用之亦多不效。
今本以合膏藥，適得其平，而古方之妙益顯，是非變古，正是師古也。</p>
<p>違時不忤乎時，渤海，咸陽各行其道。</p>
<p>渤海，謂扁鵲。咸陽，謂秦太醫李謐，蓋忌扁鵲之技者。膏藥，高醫不屑為，
時醫亦不肯為，可以免遭物忌。</p>
<p>飲者苦而彈者痛（見《韓非子》），其孰能堪？𤷔為劇（見《藝文志》），
而壽為殤。</p>
<p>《呂氏春秋》：“病變而藥不變，向之壽民，今為殤子矣”。</p>
<p>又何以解？茲則義取小心，</p>
<p>孫真人云：“膽欲大而心欲小，智欲圓而行欲方”，二語醫之寶訓，
實本《淮南》。</p>
<p>術歸無弊。顏洪都之兄奚傷？</p>
<p>顏含，字洪都，兄畿得病死。引喪者顛仆稱畿曰：“吾未當死，
乃服藥多而傷五臟也”。今人鮮悟此理者，特引為鑒。</p>
<p>邵康節之妹焉恨？</p>
<p>邵康節先生之母李夫人病瘦，醫下藥。夫人如期生康節，同墮死胎女。
後李夫人夢一女子拜泣曰：”母不察，庸醫以藥毒兒，可恨”。
此事亦今所常有。膏藥先註孕忌，人皆察之。</p>
<p>稚齒固妙，衰齡愈宜。</p>
<p>小兒，老人不喜服藥者多。又，臟腑嬌嫩，精血耗竭，皆不堪攻伐。癆人，
產婦用藥更難。古人所以出外治一方也。今人自矜湯藥，遇此等症，
每有失手者，何如參用外治與 ？</p>
<p>雖非良工之所貴，而儻為吾黨之所許。</p>
<p>自來文人每好言醫，以其泛覽所及，多明於《內經》之旨。外治亦本《經》。</p>
<p>一陰一陽之為道，豈師陰而無陽（莊子）內取外取求其過，胡務內而遺外？
加以飲食自調，</p>
<p>詳見《食物本草》，《食醫心鏡》及《經驗良方》等書。蓋病家必須忌口。
又，喜補益者多，以此治病，兼以養生，真兩得之術也。按：《經》曰：
“毒藥攻病，五穀為養，五果為助，五畜為益，五菜為充”。又云：“穀，肉，菜，
果，食養盡之，無使過之傷其正也。不盡，行復如法”。謂病之有餘未盡者，
則當以穀肉等盡之，亦不可過也。此可為飲食自調之法。飲食方另有編。</p>
<p>起居復慎。縱無參，苓之預蓄，不虞沉痼之久嬰。</p>
<p>以上總結膏藥。</p>

<h1>治驗</h1>
<p>干戈未靖，鄉村尚淹。瞻望北斗，懷想西湖。愁聞庚子哀賦，
怕覽陶公歸辭。案有醫書，庭多藥草。幸晨夕之閒暇，借方技以銷磨。
地去一二百里，人來五六十船。</p>
<p>余曾於一月中治二萬餘人，遂得心疾，力卻不診者數月。
今但日限以百人而已。</p>
<p>未挹上池之水，</p>
<p>扁鵲事，</p>
<p>空懸先天之圖。</p>
<p>見前“脈理幽微”註。</p>
<p>笑孟浪而酬塞，</p>
<p>簡文《勸醫文》：“理疾者眾，必孟浪酬塞”。誤人者眾，愛人者鮮。二句自謂。</p>
<p>愧不良而有名，</p>
<p>《物理論》：“醫有名而不良者，有無名而良者”。</p>
<p>徒以肺腑無言，</p>
<p>古諺：“肺腑而能語，醫師色如土”。</p>
<p>且託毫毛是視。</p>
<p>扁鵲云：“仲兄視毫毛”。</p>
<p>浮，沉，遲，數之不明，</p>
<p>余不切脈，</p>
<p>汗，下，吐，和之弗問。</p>
<p>余不處劑，</p>
<p>或運以手，</p>
<p>見《趙壹傳》。</p>
<p>或點其背。</p>
<p>見《華陀別傳》。</p>
<p>膏既分傅，藥還數裹。愛我者見而訝之，忌我者聞而議之。
然而非蕭敵魯之明醫，詎能知病？</p>
<p>《遼史》：蕭敵魯明於醫，望形色而知病所在。</p>
<p>比羊叔子之饋藥，要不酖人？</p>
<p>晉《羊祜傳》。</p>
<p>寄諸遠道，偶同段翳之緘封，</p>
<p>後漢段翳治《易》，有學生辭歸。翳合藥並簡書封於筒中，告曰：
“有急當視之”。到葭萌與津吏爭舟，撾從者，頭破，發取膏藥敷之而愈。</p>
<p>平以數旬，非必陳珪之縫合。</p>
<p>《魏志》：陳珪精於方藥。有疾結於內，針藥所不及者，先令以酒服麻沸散，
既醉無所覺，因刳破腹背，抽割積聚。若在腸胃，則斷截湔洗，除去疾穢。
既而縫合，傅以神膏，四五日瘡愈，一月之間皆平復。按：今之傷科，
尚有其遺法。特內科不能耳。一作華佗。</p>
<p>時無上工十全，聊作窮鄉一劑，即或我術非誣，人言各異，謂臣意之未精，
云扁鵲之最下，</p>
<p>皆見本傳，</p>
<p>恐受季長之紿。</p>
<p>《唐書》：方士孫季長給李抱真煉金丹曰：“當昇仙”。</p>
<p>慮遭申受之謬。</p>
<p>邵伯溫《聞見錄》：趙諫議病，申受舉郝老治之，藥劑苦大，趙不能禁，
乃呼申受責之曰：“君謬舉郝老者”。</p>
<p>由是死生所寄，疑信相參。占《易》而誠知有喜，觀書而又懼弗瘳。
乍馳想於九轉之丹，倏迴思乎五分之熨。斯膏也，既並行不悖; 斯藥也，
亦相與有成。況當豎入膏肓，姬避靈府。</p>
<p>《許智藏傳》：秦孝王病，夢亡姬曰：“智藏將至，當為所苦”。既而曰：
“妾得計矣。入靈府以避之”。智藏至，曰：“疾已入心，即當發癎，
不可為也。</p>
<p>醫皆束手，藥難下喉。宵長兮爐冷，人靜兮燈昏。犬鳴咽於庭中，
鳥啁噍於屋上。共憐待斃之形，莫冀返生之路。季梁之子環而泣，
陽里之妻析而請。</p>
<p>注皆見下，</p>
<p>則是膏與是藥，不能造命，猶可盡人。一息尚存，其機竟轉。
此非獨儒門之所求事親，</p>
<p>張從正著《儒門事親》，</p>
<p>而亦太上所云濟人者也。</p>
<p>以上治驗。一層，膏藥可代湯藥; 二層，膏藥可與湯藥並用; 三層，
湯藥不能用，尚可以用膏藥也。</p>

<h1>結語</h1>
<p>膏施數載，說成一篇。援古方以為證，述用法不同。論症則重於內，
言治則專於外。屏耳目之剽襲，憑胸臆而結撰。文約其大，</p>
<p>文中所列方，不過約其大旨，或撮其要藥一二味以為題，以明虛實寒熱而已。</p>
<p>注覈其詳。</p>
<p>傷寒大症，應博觀諸家書，故不具載。其餘除藥味外，有辨症者，
有與內治方相比附者，有彙集諸家而刪節補綴之者，有敘其始末而自為一論者，
皆以補文中之未詳也。</p>
<p>精者載其文，</p>
<p>凡方之經驗者，及法之至著者，又素鮮外治方者，又有舉一而可概其餘者，
皆載之文中。</p>
<p>雜者存於注。</p>
<p>凡症類多者，及外科方，皆列於注。學識淺陋，不能抉擇，
多取以備高手之選用。其中未免龐雜，俟他日刪繁就簡，再行重刊。
其自製膏方，亦皆列於注內者，不敢自信，而待折衷於君子也。</p>
<p>根抵往訓，</p>
<p>醫理皆本先賢。</p>
<p>標揭來例。</p>
<p>每症各有數法，以待例推。</p>
<p>語惟羞同。</p>
<p>不為湯頭歌訣，避雷同也。</p>
<p>字不忌複。</p>
<p>如虛實寒熱及熏洗敷貼等字，各症皆然，猶之語助，不能改也。</p>
<p>羅散佚而使聚，</p>
<p>傷寒諸方，皆散見於諸書，從前未有集者。</p>
<p>抉幽奧而而令顯。</p>
<p>春風散諸方，亦未有扶其所以然者。</p>
<p>詞空理實，論常慮別。</p>
<p>四診為醫之常談，外治則別有心思，如“窺其性懷”，及“十二經”，
“八十”數句是也。自“稽六經之屬”起，至“出奇於無窮”止。</p>
<p>擬議以博其類，</p>
<p>如 “搗松香”起，至“培其元”止。</p>
<p>推闡以昭其義。</p>
<p>“維膏與藥”起，至“不虞沉痼之久嬰”止。</p>
<p>截割雕刻以為偶，銜接聯貫而成章。變叔庠采藥之篇，</p>
<p>吳均有《采藥篇》。</p>
<p>學簡文勸醫之作。</p>
<p>簡文有《勸醫》文，是駢體。大旨謂人之所重，莫過於命，拯斯之要，
實在良方，本不素習，卒難改變，思不出位，事局轅下，欲求反死者，
於元都揚己名，於錄籍其可得乎？此篇為駢體者，亦欲與文人商其事耳，
不必醫者之知其說也。與簡文之《勸醫》異。</p>
<p>私心有所未盡，</p>
<p>太史公自言，</p>
<p>下筆不能自休，</p>
<p>魏文帝典論論文。</p>
<p>醫不拘法，觀法而明其意，則無法有法，自可忘筌。</p>
<p>會其意則觸處皆通，古人望雲知圖，觀舞知書，良有以也。醫家亦何獨不然。</p>
<p>藥豈執方，得方而善於療，則有方無方，奚庸膠柱，</p>
<p>即圓而神之旨。</p>
<p>自漸拾燕石之遺，詎此探龍宮之秘，</p>
<p>孫真人有龍宮秘方，</p>
<p>譬之製錦，以章身而非適口; 如彼為函，欲美已而恐傷人，</p>
<p>“美已”二字本河間語。</p>
<p>固知違道從新，或乖聖法; 亦謂去疾就安，即為良方，</p>
<p>語本《內經》注。</p>
<p>視急救之編，均足應於倉卒; 擬元詮之刻。</p>
<p>醫書有《勿藥元詮》，明養生之理。又云，有人素不服藥者，不為無見。</p>
<p>不更涉於虛無。其體略近於《醫方考》《藥性賦》，其功實抵於行軍散，
救苦丹。雖張圍而冀偶遇，究勝於終朝之不獲也。</p>
<p>《唐書》許氏曰：今人莫識病源，以情度病，多其藥味，以悻有功。
譬如獵不知兔，廣絡原野，冀一人獲知，術亦踈矣。膏藥治病亦類於是，
然此中稍有分別在。</p>
<p>縱緣木而惜空求，亦未至後日之有災也，是可以廣金匱之鈔，</p>
<p>葛洪有金匱方鈔，</p>
<p>而不必效青囊之焚者已。</p>
<p>華佗以青囊書與獄吏曰：“此可以活人”。吏畏法不敢受，佗索火焚之。
以上刊方，以下乃自述其事母學醫，為人治病，傳家示世與辨所以醫治之意，
亦古人篇終序志之義也。</p>
<p>嗟乎! 金液徒聞，《玉版》空在，</p>
<p>《素問》有“玉版”篇。</p>
<p>三醫之謁，誰是神手？</p>
<p>《列子》：季梁得疾，其子環而泣。季梁令楊朱歌以曉之。其子勿曉。
終謁三醫。三醫者，矯氏眾醫也，俞氏良醫也，盧氏神醫也。</p>
<p>一藥之誤，每欲噬臍（孟堅語）。夙披古籍，仰企前修。李元忠研習積年，</p>
<p>《北齊書》：李元忠以母老多疾，乃專心醫藥，研習積年，見有疾者，
亦不問貴賤，皆為救療。</p>
<p>高若納兼通諸部。</p>
<p>《宋史》：高若納因母病，遂兼通醫。</p>
<p>慨此事之難知，覺而方之非是。</p>
<p>而，汝也。《史記》：慶謂意曰：“盡去而方書，非是也”。</p>
<p>昌陽豨苓欲反韓公之論，</p>
<p>韓文⿰麥占醫師以昌陽引年，欲進其豨苓也。</p>
<p>楮實薑豆恨乏廷紹之才。</p>
<p>南唐吳廷紹以楮實治烈祖喉癢，薑豆治馮公腦痛。群醫志其方，
他日效之多不驗。廷紹曰：“烈祖餌金石，吾以木之陽勝之，木旺則金絕矣。
馮公好食山雞，鷓鴣，二鳥皆食烏頭，半夏，吾以薑豆解其毒耳”。群醫大服。
此不獨得醫理，亦徵博物。</p>
<p>因思合歡蠲忿，萱草忘憂（見《博物志》），博物者詎必應病投藥; 艾炷灸額，
瓜蒂歕鼻（《隋書》麥鐵杖對醫吳景賢語），
知名者何曾診脈處湯（四字見《周書》）。是以慕元化之術（華元化有神膏），
傳神膏於漢季; 不復避韓皋之諱，嫌膏鞕於天寒。</p>
<p>韓皋有疾，令醫治之。醫曰：“天寒膏鞕”。“寒膏”與“韓皋”同名，嫌名也。</p>
<p>今夫攝於勢者，必不能盡其意; 狃於習者，亦無以得於心。
是以郭玉治病多在賤貧。</p>
<p>郭玉治病，於貧賤廝養必盡其心。而醫療貴人，時或不愈。云有四難。</p>
<p>元素處方，自為家法。</p>
<p>張元素，字潔古，試進士，下第，乃去學醫。其治病不用古方，自為家法云。</p>
<p>老幼各塞門而來，庭前擬列竈之煮;</p>
<p>《侯鯖錄》：王彥伯醫名既著，烈竈於庭煮藥，老幼塞門而來，
請效者負錢而償，不來者亦不責之。</p>
<p>子孫當濟世以術，壺中想《鏡經》之傳。</p>
<p>《南史。張融傳》 ：秦望山道士以一葫蘆與徐熙曰：“君子孫當以道術濟世”。
熙開之，得扁鵲《鏡經》一卷。遂精心學之。至子秋夫，彌工其術。按：徐熙，
錢塘人。</p>
<p>且夫大賢任運，常闔戶而集方; 隱士逃名，罔入市而賣藥。
是以宣公之五十篇，樂示於鄉人。</p>
<p>陸宣公有《集驗良方》五十篇示鄉人。</p>
<p>伯休之不二價，羞呼於女子。</p>
<p>《漢逸民傳》：韓康賣藥於長安市，口不二價。有女子從康賣藥，曰：
“君是韓伯休耶？乃不二價乎？”康曰 ：“女子亦知我名。”遂入山。</p>
<p>然則非纂鴻烈之解，何用赴淮南之招？不懸君平之簾，
奚事居成都之肆（時居泰州東鄉歷稽往事）？可證今情。聊假述懷，匪矜數典。
大抵優絀無憑，成敗有據。斗火盤冰，同歸於是。</p>
<p>方勻《泊宅編》：蜀人石藏用偏於熱，餘杭人陳承偏於寒，而皆有名於時。
時人語曰：“藏用擔頭三斗火，陳承篋里一盤冰。“ 此言醫不必存南北之見也。</p>
<p>針石糈藉，所救維鈞。</p>
<p>《淮南子》：“病者寢席，醫之鍼石，巫之糈藉，所救鈞也”。
病家信巫不信醫者有之，此言醫之外治與巫之不服藥同也。</p>
<p>知我者當更教以精審之用志，</p>
<p>孫真人初為《千金方》，後三十年復作《千金翼》，用志精審不茍如此。
茲篇迫於時事，倉卒付刻，自知粗略，多所紕謬。有駁正篇嗣出，
皆承教於諸君子，所改而正之者也。</p>
<p>而勿第𠷣為寂寞之解嘲（楊子云事）。或謂審言（少陵祖以詩名）之孫，
曾許身稷契; 安仁有母，惟稱壽家園（見安仁《閒居賦》），
何弗出而軫乎黎元（杜窮年杜憂黎元），入而聯乎斑白。</p>
<p>安仁《賦》：“兄弟斑白，兒童稚齒，稱萬壽而獻殤，咸一懼而一喜”。按：
安仁作《閒居賦》，時年五十餘，故序曰“知命之年”，賦曰“兄弟斑白”也。
余與仲弟今亦皆斑白矣。</p>
<p>顧甘賤役，自擾閒居。豈欲附於名姓，</p>
<p>《物理論》：古用醫，必選名姓之後。</p>
<p>而妄冀於神仙乎？</p>
<p>葉夢得曰：“修道養生者，必有因功脅濟，而後可得成仙。思邈之書，
天下以為司命也。其為神仙，固無可疑”。</p>
<p>不知幼艾保延（宋王微《茯苓贊》），亦關民事; 井里親睦，彌悅慈顏。
思構大廈者，</p>
<p>杜詩：“方今廊廟具，構廈豈云缺，葵藿傾太陽，物性固莫奪”。</p>
<p>語以張里之擊鐘，</p>
<p>《漢書》：“張里以馬醫而擊鐘”。</p>
<p>奚必曰羞與為伍也; 幸御板輿者，</p>
<p>安仁《賦》：“太夫人乃御板輿”。</p>
<p>示以銅川之述方，</p>
<p>《文中子》：“銅川夫人好藥，子始述方”。</p>
<p>豈得曰未暇斯務也。矧猶有論病以及國者焉，</p>
<p>《藝文志》：“論病以及國，原胗以知政”。</p>
<p>且亦有因藥以養親者焉。茲乃傳非三世，搗只一人。</p>
<p>龔慶宣《鬼遺方 》序云：“劉涓子於丹陽射一物，尋其蹤跡至山下，
聞搗藥聲，遙見三人，一人臥，一人閱書，一人搗藥，見客皆走，
遺一《癰疽方》與一臼藥，收之而歸”。</p>
<p>重不逾乎半兩，</p>
<p>錢名，膏藥重不過數錢。</p>
<p>惠比散金; 小僅限於寸紙，義均焚卷。</p>
<p>宋清居善藥，人不持錢者亦與之，歲終度不能償，焚其積卷。</p>
<p>竊以抒難之懷，救患之誼; 並屬望於儒之聖（《倉公傳》：其人聖儒），
財之雄矣（李杲以財雄鄉里）。或又謂《靈》《素》之書，久罵為河漢; 張，
孫之學，多視同鑿枘。胡不以家之名士，作古之功臣。推簡尋篇，別著明解;
懸衡立矩，獨表正傳。而乃自執偏見，好為新語。欲使萬金之品，
但付手揮九折之功，惟從膚治（見《石室秘錄》）則是麋蕪，藁本，不必盡辨其真;</p>
<p>《淮南子》：“夫亂人者，芎藭之與藁本也，蛇床之與麋蕪也。此皆相似也”。</p>
<p>漆葉，青I1，無庸更求其益。</p>
<p>有從佗求方，可服食益於人者，佗授以漆葉青I1散，服之壽百歲。</p>
<p>何能折彼探丸，徒爾貽其覆瓿。不知曩所未達，</p>
<p>仲景書為撰次詮註者，失其真。</p>
<p>今豈可加？心本無解，口奚能宣？沛公之性，知不免謾罵;</p>
<p>高祖疾甚，呂后欲迎醫。高祖罵曰：“命自在天，雖扁鵲何能為？”不使治。</p>
<p>張湛之筆，任目為遊戲（見前“眼病”註），亦惟是期潤色於桑氏，</p>
<p>張子和書，為儒生桑氏所潤色。</p>
<p>要未敢效竊撰於高陽矣。</p>
<p>高陽生竊撰《脈訣》，託名叔和，反掩叔和之真云。</p>
<p>懿夫掌醫師而各供其事，功全於可療難療之間（內外治咸備），
此盛世之所以同登仁壽也; 至於舍藥石而默化其心神，
運在有意無意之際（並無外治），殆魯生之所以莫知其施為乎？</p>
<p>應首意療。《列子》：“華子中年病忘，魯儒生自媒能治，
其妻願析產而請其方。儒生曰：此非藥石之所攻，吾試化其心。
屏左右獨與居室七日，莫知其所施為也，而積年之疾以除。”按，《仙經》曰：
“古神聖之醫能療人之心，預使不致於有疾。今醫唯知療人之疾，
而不知療人之心，是猶舍本逐末。不通其源，而攻其流，欲求疾愈，
不亦難乎？”此可與魯儒事相參，皆上一層之說也。又，《列子》：“魯公扈，
齊趙嬰二人有疾，同請扁鵲求治。扁鵲謂公扈曰：汝志彊而氣弱，
齊嬰志弱而氣彊，若換汝之心則均善矣。遂醉以酒，剖胸探心，易而置之”。
此雖寓言，可悟醫因人而治，而使各歸於善之理。
附施濟驗方：
清陽膏，治風熱第一，凡頭面，腮頰，咽喉，耳，目，鼻，舌，齒，牙諸火，
及三焦實火，口渴，便秘者，又時行感冒，傷寒，瘟疫，熱毒，結胸症，中風，
熱症，鶴膝風等，一切內癰，外癰，丹毒，腫毒，凍瘡，發熱，濕熱，流注，
腸痔，並蓄血症，胸腹脹痛者，婦人熱結血閉，小兒驚風，痰熱，
痘後餘毒為患，皆可貼。孕婦忌，如不礙胎處亦可貼，下同。老生薑，
蔥白連鬚，韮白，大蒜頭各四兩，槐枝，柳枝，桑枝各連葉二斤，
桃枝連葉半斤，馬齒莧全用一斤，白鳳仙花莖，子，葉，根全用半斤，蒼耳草，
芙蓉葉各半斤，小麻油五斤先熬，炒黃丹，炒鉛粉收，聽用。元參，苦參，
生地，當歸，川芎，赤芍，羌活，獨活，天麻，防風，荊穗，葛根，連翹，白芷，
紫蘇，柴胡，黃芩，黑梔仁，黃柏，知母，桔梗，丹皮，地骨皮，黃連，花粉，
鬱金，赤苓，枳實，麥冬，銀花，甘草，龍膽草，牛子，杏仁，桃仁，木通，
車前子，五倍子，山茨姑，用山豆根代，紅大戟，芫花，甘遂，生半夏，
大貝母，橘紅，陳膽星，升麻，白菊花，石菖蒲，赤小豆，皂角，木鱉仁，
蓖麻仁，山甲，鱉甲，蟬蛻，僵蠶，全蝎，石決明，細辛，羚羊，大青，蟾皮，
香附，白芨，白蘞各一兩，草烏，官桂，紅花，蒼朮，厚朴，木香各五錢，
薄荷四兩，大黃，芒硝各二兩，犀角片三錢，髮團一兩二錢，小磨麻油十斤熬，
炒黃丹六十兩收，加生石膏八兩，飛滑石四兩，廣膠二兩，乳香，沒藥，雄黃，
青黛各一兩，輕粉五錢，冰片油或薄荷油二三錢攪。兩膏合併，
捏如雞蛋大者數十團，浸水出火毒，每用以一團隔水化開，量大小攤。
散陰膏，
一名陽烏膏，治寒濕第一，凡風寒濕痹，筋骨疼痛，及一切氣，血，痰凝滯，
陰酸漫腫疼痛，腎虛腰背痛，受寒腹痛，與跌撲閃挫諸痛，又瘧疾，火衰泄瀉，
脾虛久痢，疝氣，凍瘡，陰疽等，皆可貼。孕婦酌。老生薑，蔥白，韮白，蒜頭，
白鳳仙花莖子葉根全株，桑枝，槐枝，柳枝各一斤，桃枝八兩，乾柏葉，
艾葉各四兩，小磨麻油五斤熬，炒黃丹收，白芥子，川椒末各二兩，乾薑，
炮薑末，各一兩，攪，聽用。生白附子四兩，生附子，生川烏，生草烏，
生大黃各三兩，蒼朮，甘遂，生南星，生半夏，川芎，當歸，麻黃各二兩，
天麻，荊穗，防風，紫蘇，細辛，甘草，羌活，獨活，蝎尾，陳皮，赤芍，白芷，
紫荊皮，石菖蒲，靈仙，蓖麻仁，木鱉仁，乳香，沒藥，骨碎補，續斷，官桂，
廣木香，延胡，靈脂，白芨，白蘞，僵蠶，皂角，炮甲，桃仁，紅花，自然銅煆，
蛇蛻，露蜂房，乾地龍，杜仲，香附，木瓜，五加皮，雄黃，明礬，蘇木，遠志，
烏藥，牛膝，蛇床子，秦艽各一兩，薑厚朴五錢，蠶砂一兩六錢，
髮團二兩四錢，小麻油十斤熬，炒黃丹六十兩收，加提凈松香八兩，
赤石脂煆二兩，陀僧，陳石灰炒，鹿角膠，或用廣膠代，各四兩，蘇合油，
樟腦各一兩攪。與前膏合併攤。此方治風氣痛，貼膏後，
可用太乙鍼藥末卷紙撚，點火熏之，或桑枝扎把燒熏亦可，或炒蠶砂，
或炒花椒熨之。治三陰瘧，膏上糝靈仙，肉桂，吳萸，丁香，白胡椒末，
貼背後第三骨節下。火衰泄瀉，糝肉蔻仁末貼命門穴。疝氣，糝川楝，
茴香末貼臍下。治濕痰流注等，貼膏後，外用白芨磨生薑汁圍之，則不走。
陰疽同。舉此三法例推。
金仙膏，
本古開鬱，消積，和中諸方而推廣之，能袪風寒化濕熱，並行氣，血，痰，食。
凡咳嗽，哮喘，惡心，嘈雜，噯氣，吞酸，嘔吐，噎膈，痞塊，積聚，腫脹，
黃疸，瘧疾，水瀉，痢疾，淋症，疝氣，腳氣一切，利肺平肝，調胃健脾，皆妙。
并治心腹脅肋諸痛，周身走注氣痛，乳塊，腹癰，腫毒初起，皆可消散。
尋常飲食不甘，以此寬胸進餐，勝服神麯，檳榔之屬。治症甚多，不能盡述。
衰年，小兒俱可貼，婦人兼有解鬱調經之功。跌打損傷，行瘀止痛亦效。
此方具理氣，理血，升降之用，孕婦忌貼，前有安胎諸膏最穩。生薑，蔥白，
韮白，蒜白各一斤，白鳳仙花莖子葉根全株，槐枝，柳枝，桑枝，桃枝，
側柏枝各半斤，蘿蔔子，白芥子，山查子，蘇子，艾葉，花椒，菖蒲各二兩，
陳香圓一兩，小磨麻油五斤熬，黃丹炒三十兩收。白朮四兩，大黃，蒼朮二兩，
生香附，醋香附，生靈脂，醋靈脂，生延胡，醋延胡，川芎，白芍，當歸，柴胡，
薄荷，羌活，獨活，防風，白芷，杏仁，神麯，麥芽，陳皮，半夏，大貝母，
膽南星，前胡，鬱金，烏藥，蒲黃炒，赤苓，澤瀉，條芩，黑山梔，川烏，草烏，
桔梗，甘草，枳殼，枳實，蔞仁，大戟，皂角，官桂，檳榔，黃柏，青皮，木香，
靈仙，砂仁，川楝，赤芍，桃仁，紅花，沒藥，三棱，莪朮煨，廣藿梗，良薑，
小茴，草果仁，連翹，僵蠶，全蝎，木鱉，防己，山甲，木通，車前子，明雄，
明礬，降香，益智仁，吳萸，黃連，細辛，茵陳，蓖麻仁，厚朴，葛根，生巴仁，
甘遂，芫花，黑白丑，陳壁土，輕粉，葶藶各一兩，小磨麻油十斤熬，
炒黃丹收，飛滑石六兩，牛膠四兩攪。與前膏合併，以油少酌加。寒症，
可加肉桂，丁香，隨症用。
雲台膏，
一名夔膏，言“一已足”也，通治發背，搭手，對口，髮疽，頸癧，乳癰，
肚癰，腰癰，一切無名腫毒，爛腿，臁瘡等症。初起消腫，已成潰膿，
已潰斂口。不假刀針，升降爛藥，始終只用此膏，極為簡便神速，且能減痛，
可以眠食，故元氣不傷，虛人即不託補亦愈。爛腿有水者，用燥藥收水再貼。
陰疽勿用。孕婦酌用。此膏拔毒氣於無形，而又攻補並進，故能消，能潰，
能斂。潰後雖眼小如豆，不必撚藥線入管而膿自出。有腐肉者，
亦自然劃離消化，無須鉗割。有骨者，亦能推出。與舊傳外科治法，迥然不同。
大約症愈重則愈見力量，雖久潰無不收口。又如狗咬者，貼之則爛，
爛而仍自收口，並無礙，餘可見矣。至敷藥，糝藥乃與此膏相輔。薑，蔥，蒜，
槐，柳，桑，蒼耳，鳳仙各四兩，生大黃五兩，木鱉仁三兩，元參，生地，
忍冬藤，生甘草，南薄荷，土貝母，樸硝各二兩，生黃芪，當歸各一兩五錢，
赤芍，川芎，白芷，苦杏仁，生草烏，生南星，生半夏，生黃柏，僵蠶，生山甲，
蜈蚣，全蝎，露蜂房有子者，蛇蛻，蟬蛻，漂銅綠，銀硃，枯礬，製乳香，沒藥，
明雄，牡蠣，蓖麻仁，生礬，蟾皮各一兩，五倍，輕粉各五錢，丁香四兩，
髮團二兩，小磨麻油八斤熬，炒黃丹四十八兩，炒鉛粉一斤，松香提白八兩，
黃蜡，陳石灰炒，陀僧各四兩，樟腦，蘇合油各一兩，大蜘蛛十個，
焙燥研末攪。或加羌活，防風，連翹，蒼朮，香附，陳皮，花粉各一兩，黃連，
細辛，紅花，官桂各五錢。敷藥：大黃八兩，五倍，礦灰，花粉，白及，香附，
蓉葉，木鱉仁各四兩，草烏，南星各二兩，共末，以醋六七斤，
入皂角四兩同熬，去皂角下陳小粉炒黑一斤，再熬一時，和前藥為錠，聽用。
如加蒼耳草灰四兩更妙。熱痛甚者，用豬膽汁或雞清和醋磨敷，
餘用蔥汁和醋磨敷，須留頂。潰後亦可用此圍，並圍痰毒，跌打傷均效。
如欲移毒，滿敷可偪入下截出頭，同。又，腫毒勢甚者，膏內糝龍虎散貼，
未潰可破頭，已潰可拔毒，毒盡自收口。其藥用蜈蚣十條焙，蟾酥三錢，
全蝎七個，大山甲炮七片，土貝母，雄黃各二錢，公母丁香，製乳香，製沒藥，
硃砂，樟腦，輕粉，冰片各一錢，麝香五分，鳳仙子十四粒，共研細末，
瓷瓶裝好，聽用。如倍冰，麝，加僵蠶，蜘蛛焙各七，磁石一錢，犀黃五分，
同。又，疔毒重者，膏內糝黃丸子末貼，可拔毒。其藥用提凈松香四兩，
蓖麻仁二兩，石上同搥千徧，入銀硃，明雄各二錢，漂黃丹五錢，輕粉一錢，
蜈蚣焙一條，共末，扯拔千徧，用蝸牛或蟾肝丸聽用。亦可合龍虎散同用。
貼後疔化為膿，有長條鞕膿出，即疔根也。疔出後，只用龍虎散糝膏貼收功。
如紅絲疔，以磁鋒劃斷絲路，再貼膏。
摧生膏，
治交骨不開，及各種難產。大龜全個，初死者佳，頭足血肉俱用，約十兩外者，
無，用生龜板一斤代，以小麻油二斤熬去渣，炒黃丹十二兩，炒鉛粉四兩收。
每用四五錢，皮紙攤貼臍上。外用車前子四錢，川芎，當歸各三錢，
冬葵子二錢，枳殼，白芷，半夏，白蘞各一錢，研末，麻油，蔥汁各一大鍾，
調藥敷於膏外，紙蓋布扎，令產婦平身安睡，睡醒即生。蓋睡則陰氣復，
母子皆有力也。按：前四膏皆日日施濟用者，症候雖多，大約虛症外，
以此四膏治者十有七八。催生亦驗十七人，故特錄之。</p>

<h1>跋一</h1>
<p>《外治醫說》刊既成，自維師心自用，豈能無見責於諸賢。然內治正也，
外治變也。知其正者，未嘗不可參乎變也。予雖自信膏藥之愈人病無異湯藥，
即舉其理而立其法矣。而特以方之沿襲附會者多，猶未能一一精也。其精者，
用之自無待於增減也。而不精者，則非增減而不能用也。
而用者不必皆解此也，傳之則慮其有誤，而或貽人口實; 棄之則又自惜焉。
不揣鄙陋，改名駢文，蓋以家傳此體，幼嘗習之，聊擬一篇就正於世，
勿以醫論也。或取其理與法而方且闕疑云。
同治三年甲子四月朔旦尚先氏自跋於海陵寓居之理瀹齋。</p>

<h1>跋二</h1>
<p>《外治醫說》刊既成，時賢皆云不甚解，其欲得吾之說者，則但取其方而已。
予知說之不行也，而要未肯遂棄，爰改名《駢文》。借《子華子》“醫者理也，
藥者瀹也”之句，摘理瀹二字，以題其篇。明外治亦有理，聊為踈瀹，
藉以自娛，并冀知文者鑑焉。同治四年九月朔旦尚先自跋於潛玉之齋。</p>

<h1>存濟堂藥局修合施送方并加藥法</h1>
<p>余為《理瀹駢文》，既明經文內外治一貫之理，復詳前賢外治用藥之法。
所以開外治之一門也。凡文人而喜醫者，讀吾文可知其理，并有取所法，
莫不能自為方矣。方出於矩，篇中所引古方，即有未盡驗者，要皆矩也。
余方何足道，以局所用錄存焉。古有百草膏，雜取山上鮮草，不問芳草，毒草，
併而熬膏，能治百病，乃知膏別有道，不必以湯頭拘。膏包百病，如大營主將，
坐鎮中軍，統領萬隊，雖有大敵，其氣足以涵蓋。任變幻百出，
終不能越其範圍。糝藥乃其參謀，敷藥乃其環衛，點眼，塞耳以及嚏法，縛法，
坐法與罨膝，扎腳之法，乃其分兵，煎抹，炒熨二法，乃其奇兵，制勝者也。</p>
<p>二法最妙，內外治貫通在此，膏之得力亦在此，不對則改換，可必期其效。</p>
<p>然此中要有將將者在（讀書審症），諸膏以清陽（代敗毒，通聖用），
散陰（代五積，三痹用），金仙（代越鞠，溫白用），行水（代五苓，八正用）四膏，
治症既多，亦最驗（合雲台，通治外症），為五大膏，局中之主膏也。更有養心，
清肺，健脾，滋陰，扶陽，通經，衛產等膏助之，人病不外此矣。再加以專藥，
尤能應變。雖非前聖心傳，而以是濟人，較丸散為無弊。余與戚族共設此局，
頗有倣而行者。</p>
<p>清陽膏，</p>
<p>此膏治上焦風熱及表裏俱熱者，凡三陽症并宜之，亦治濕在上須表散者。
若濕溫症，宜金仙膏。陰虛有火者，宜滋陰膏。外症拔毒提膿宜雲台膏。
此膏治頭疼如神，風火症并效。</p>
<p>統治四時感冒，</p>
<p>感冒始終皆熱症，忌熱藥。</p>
<p>頭疼發熱，或兼鼻塞咳嗽者。</p>
<p>頭疼貼兩太陽穴。連腦疼者，并貼腦後第二椎下兩旁風門穴，風常從此入腦。
鼻塞貼鼻樑，并可捲一張塞鼻。咳嗽及內熱者，貼喉下即天突穴，心口即膻中穴，
或兼貼背後第三骨節即肺俞也。凡肺病俱如此貼。此邪在上焦，
宜以上清散嗅鼻取嚏。上清散用薄荷三錢，川芎，白芷，細辛，雄黃，硼砂，
黃芩各一錢，牙硝二錢，皂角八錢，研末，冰，麝看症再加。凡頭疼，鼻塞，赤眼，
牙疼，喉痹并治。可預合備用。文中亦有芎，芷塞鼻，麻黃，黃連點眼等方。又，
古湯頭方，醫書各有門類等撿，如治感冒即撿感冒方煎抹，茲不備載。
諸症皆照此推。</p>
<p>風溫，</p>
<p>春夏傷風挾溫邪者。</p>
<p>溫症，</p>
<p>詳見吳鞠通《條辨》。</p>
<p>頭疼發熱不惡寒而口渴者。</p>
<p>渴者，熱自內達外也。頭疼貼兩太陽，或用薄荷，黃連，牙硝糝膏貼。
煩渴者兼貼胸背，或用麥冬，連翹，黃芩，葛根，竹葉，銀花，甘草煎抹後貼。
古方如黃連解毒，犀角地黃，白虎，竹葉石膏以及瀉心，涼膈，陷胸，承氣之類，
均可酌用。熱症用煎抹最宜，即古所謂湯以蕩其邪熱也。前人治熱病煩渴，
搗生葛汁抹胸口。此本柴葛解肌湯變為生用者也。又治熱瘧，用地龍三條搗爛，
入生薑汁，薄荷汁，白蜜，冰片調勻塗胸口。此本危氏地龍飲改為外塗者也。
凡熱病俱妙。回春多有藥渣敷法。節庵治熱邪傳裏，取麩皮同鹽炒熨胸腹以行藥。
足見外治一法，能手未嘗不用，可以引伸。</p>
<p>熱病，</p>
<p>春夏之交，陽氣弛張，溫盛為熱，治仝。</p>
<p>溫疫，</p>
<p>溫病由天行者。</p>
<p>溫毒，</p>
<p>疫重為毒。</p>
<p>風熱上攻，頭面腮頰耳前後腫盛，寒熱交作，口乾舌燥，或兼咽喉痛者。</p>
<p>此即天行溫疫，溫毒也。或云冬溫晚發，陽明為邪，頭面盡腫，名大頭瘟，
即抱頭火丹。少陽為邪，耳前後腫，名蛤蟆瘟。又有從頤頷腫起者，名鸕鶿瘟。
甚則咽喉堵塞，最惡。又腮腫酸痛者為痄腮，不酸痛者為發頤，皆熱症也。治頭瘟，
先用上清散加冰片取嚏，咽喉痛者尤宜。文中有延胡，青黛方，亦可參用。
膏糝青黛末貼腫處。或用大黃一兩，薑黃，蒲黃各五錢，木香，檳榔，明雄黃，牙皂，
僵蠶，馬前子，川芎，白芷，牙硝各三錢，炮甲，蟬蛻各一錢，研末，醋蜜調敷。
如不散而成膿者，用雲臺膏貼，烏龍錠敷。若崩裂出膿者，用馬藍頭搗汁掃之，
出其熱氣，再貼雲臺膏提膿，并加烏龍錠敷。又，頭瘟表症重者，用荊防敗毒散，
或普濟消毒飲煎抹胸口; 裏症重者，用龍虎雙降散，防風通聖散，加元參，
牛子煎抹胸口，或并抹背心，以清內熱。痄腮，膏貼腮上。或用危氏治腮腫，口糜，
喉閉碧雪丹，蒲黃，青黛，牙硝，生甘草煎抹後貼，再加赤小豆，芙蓉葉，
醋同白蜜敷。或用雲臺膏貼，烏龍錠敷。文中亦有方可用。</p>
<p>又風熱上攻，赤眼，</p>
<p>肝經風熱。。</p>
<p>牙疼，</p>
<p>腎虛，搖動不痛。痛是風，火，蟲。亦有痛久變為骨槽風，口噤者。又，
熱病後火毒留胃，有牙宣，牙疳。</p>
<p>耳鳴，耳聾，耳痛，</p>
<p>皆少陽經風熱痛，有乾痛，膿痛。</p>
<p>口糜，口瘡，</p>
<p>唇，口屬脾，舌屬心。風熱上攻，則口舌生瘡。</p>
<p>喉閉（即痹也），喉風（內纏，外纏），喉蛾（單蛾，雙蛾等症）。</p>
<p>赤眼腫痛，用上清散吹鼻取嚏，膏貼兩太陽。或用通治熱毒加味五黃錠，
黃連，黃芩，黃柏，大黃皆生用，黃丹炒各一兩，薄荷，羌活，防風，生地，
當歸，川芎，赤芍，皮硝各五錢，雄黃，銅綠各三錢，枯礬一錢，
以牛膠五錢化水為錠，臨用一錠，醋蜜磨敷眼胞上下。亦可以一錠煎水洗。
此方可預合備用。或用菊花，童便洗，自尿亦可。豆腐，熟雞蛋均可𨠭眼上。
或用槐，柳，桑，杏，冬青枝，白菊花皆連葉，枸杞根連葉各一斤，龍膽草，
夏枯草各二兩，水煎，入皮硝四兩，白鹽十二兩，再熬，裝瓷瓶內，
每用少許和開水洗佳。并治老眼。牙疼，用上清散加冰片取嚏，
并以少許糝膏貼腮上。文中有方。胃火重者，用大黃，白芷，生熟石膏擦，
陰虛火炎者用元參，細辛，青白鹽擦，皆勿嚥。風痛，用露蜂房煎漱，亦勿嚥。
蟲痛，用塘棲𡭕藥咬於痛處，用麻油煎雄黃嗽，亦勿嚥。骨槽風用雲臺膏貼，
分寒熱酌用文中玉池散，蓽茇散醋敷。牙疳，膏糝紫雪丹貼心口，或用黃連，
石膏煎水抹後再貼膏。并用人乳煆人中白和冰片吹，以青黛散敷頸上。
牙疳凶極者，用文中大黃，丁香，綠豆敷足心法，此毛方也。牙宣，膏貼腮上。
腎熱用旱蓮草擦，地骨皮煎嗽，胃熱用大黃擦，梧桐淚研末糝。耳鳴，耳聾，
膏剪半開勿斷，夾耳門貼，再用龍薈錠醋磨敷耳一周。龍薈錠：用柴胡，
龍膽草，黃芩，青皮，膽星，蘆薈，黃連，青黛，大黃，木通，菖蒲，皂角，
細辛各一兩，全蝎三個，陳小粉炒黑五兩，研末，以青魚膽汁一盃，和薑汁，
竹瀝為錠，臨用醋磨敷。并治耳痛及一切肝火。如有膿日久不乾，加枯礬，
雄黃，輕粉，海螵蛸末敷，膿自乾。凡耳病，用藥吹耳，滴耳，不如塗耳外。
又，耳聾，用藥布包作枕睡最好，可以用大劑。口糜，口瘡，膏糝黃柏，黃芩，
黃連，梔子，細辛，乾薑等分為末，貼胸口，臍上，名赴宴散，此《綱目》法也。
或用導赤散合涼膈散煎抹胸口，以清內熱再貼，并用兒茶磨金墨塗患處，
以五倍子，百草霜，滑石，白螺螄殼煆，研末敷之。蜜炙黃柏末亦佳。
涼藥不效者，用黃連，炮薑末糝，初若不堪，應手即愈。潰爛不堪者，用地龍，
吳萸，生面，醋塗足心止痛，亦危氏方也。毛，陸本皆云神效。虛火上行，
用草烏，南星，或用附子糝膏貼足心，治口舌牙齒咽喉，青黛散，用黃連三錢，
黃柏蜜炙，蒲黃各二錢，青黛，芒硝，元明粉，寒水石，兒茶，雄黃，硼砂，
五倍子各一錢，漂硃砂，枯礬，銅綠，綠礬，薄荷，生甘草各五分，牛黃，
冰片各三分，麝香一分，共末，臨用以薄荷湯同薑汁，白蜜調敷頸上，
加人中白，人乳煆過五錢，名人中白散，治仝，如虛火症，宜元參四物。
陰寒症，宜附子理中，此膏此藥皆不可用。風火喉閉，先用薄荷，荊芥，防風，
牛子，桔梗，甘草等煎湯，抹胸口，并抹頸上，再用白僵蠶二條，韮菜，
地下白頸老蚓一條，全蝎一箇，蛇蛻皮一條，焙，研細末，取三分，
和上清散七分，冰片一分，㗜鼻取嚏，更以少許糝膏，貼喉中央或頸兩旁，
另用皂角末一兩，醋熬稠塗膏外，重者以皂角，醋磨紫金錠，塗關自開，
有蛾亦破。一用大蒜擦頸并塞，鼻蛾亦破。古方或用大蒜搗爛，
入輕粉敷寸脈後，手背微窩處，名經渠穴，乃肺脈所行也，過夜起泡，
銀針挑破，出毒水，愈，并治牙疼，或并刺少商穴出血，以洩毒，亦治喉珠，
喉瘤，又喉痹，喉蛾潰爛，水漿不入者，文中陸氏塞鼻丹，薄荷，細辛，巴霜，
冰片末各等分，棉裹塞鼻一時，頭頂冰涼，咽喉即開，愈後鼻瘡并無害，
以銀花，甘草水洗之，本草巴豆註，亦云如走馬痹，只用麝香，巴霜塞鼻，
此亦以熱治熱，熱則流通之意也，或捲筒燒，熏鼻亦妙，又喉風，爛喉，
雙單蛾急症，用許氏異功散，斑⿱敄毛去翅足，糯米炒黃去米四錢，元參八分，
真血竭，乳香，沒藥皆去盡油，全蝎各六分，冰片三分，麝二分，
其末以一分糝膏，貼喉外患處一邊，約一二時，吊起白泡，挑破出毒水，愈。
又爛喉不痛者，文中有張氏刻送方二方，皆效，虛症，陰寒症，另治，
此膏此藥皆不可用。</p>
<p>熱實結胸，</p>
<p>心下滿鞕，煩躁而渴，膏貼胸背。或用小柴胡合小陷胸湯煎抹，并治水結，
膏結重者，膏上糝大黃，芒硝，甘遂，枳實，貼，并用一料以白蜜，
雞子清調敷胸腹，勿令乾，結胸自下。</p>
<p>熱毒發斑，</p>
<p>大紅點發於皮膚上者為斑，小紅點隱於皮膚中者為疹，疹輕斑重。
先用紫草茸煎湯抹胸口，再糝少許於膏上貼心口，背心，臍上。
紫草茸乃透斑之要藥也。或用消斑飲，舉斑湯，涼血地黃湯，
犀角大青湯等方煎抹後再貼，或只用犀角，大青，生地數味亦可。
并參用文中升麻水及豬膽汁等方掃之。熱症衄血，吐血，蓄血，便血，
尿血，鼻衄屬肺火，膏貼心口，背心，初起不必加止藥。症重者，或用犀角，
地黃，黃連，丹皮，側柏葉煎抹後再貼。加川芎，香附亦可，或用薄荷，柏葉，
荷葉，茜草根亦可。如衄久，或用黃芩浸水磨白芨塗山根，
并用文中洪寶膏醋塗腦後連頸項，截其血路。如不止，
以生地蘸陳金墨汁塞鼻，加龍骨，髮灰末尤佳。兼胃熱者，加清胃膏貼中脘，
或用麥冬，知母，牡丹皮，生地，黃連，白芍，石膏，當歸，牛膝，
澤瀉煎抹後貼。兼腎熱者，加滋陰膏貼丹田，或用元參，知母，黃柏，
龜板同四物煎抹後貼。危急者，用井水或醋浸濕紙搭囟門，以頭髮浸水中，
又以本人髮三根同黑線扎中指中一節，男左女右，并用大蒜塗兩足心。
文中有方。吐血屬胃火，膏亦貼胸口，背心，
或照衄血方用犀角地黃湯煎抹後貼，或參用清胃膏及麥冬等藥。腎熱者，
亦照衄血用滋陰膏貼，再加藥。蓄血分三部，下部蓄血者少腹鞕，
用紫蘇湯煎抹，或用蘇木，當歸，大黃，赤芍，桃仁，靈脂，紅花煎抹，
再貼膏。便血，用膏貼臍上并肛門，或用川芎，當歸，黃連，
槐花并洗肛門再貼。尿血，膏貼小腹，或用蒲黃，旱蓮草，
車前子煎洗小腹再貼。</p>
<p>熱淋，</p>
<p>先用木通煎湯抹心口，臍下，再用硝石末糝膏貼臍下，參用行水膏。
古方治熱淋用八正散及山梔，滑石之類，亦可酌以煎抹。若血淋痛者，
用小薊，益母草，杜牛膝，車前子，髮灰之類煎抹再貼。</p>
<p>熱毒下注，</p>
<p>肛門腫痛，照腸痔治，用山豆根或馬齒莧煎洗後貼膏，或用文中坎宮錠敷。
如熱極脫肛，膏上糝黃芩，防風，蟬蛻末貼，并包螺螄坐之。文中有方。</p>
<p>熱秘，</p>
<p>先用大黃，芒硝，皂角煎抹臍腹，再用膏糝硝石末貼臍。
參用文中通大便方。</p>
<p>腳風，
紅腫熱痛喜當風者，膏貼患處，或用許方蒼朮，黃柏，防己，海桐皮醋敷。</p>
<p>一切臟腑火症。</p>
<p>膏貼心口，背心，當臍，小腹，再酌加藥。凡治火之藥，心用麥冬，黃連，
生地，木通，小腸用連翹，梔子，竹葉，木通，肝用柴胡，白芍，膽用連翹，
膽草，脾用生地，白芍，甘草，胃用葛根，石膏，肺用黃芩，桑皮，
大腸用黃芩，大黃，腎用黃柏，知母，地骨皮，膀胱用黃柏，滑石，三焦上，
連翹，又用黃芩，梔子; 中，梔子，又黃連，芍藥; 下 地骨皮，又黃柏，大黃，
心胞用麥冬，丹皮。五藏鬱火，用青黛蕩滌三焦，腸胃實熱，用芒硝解疫毒。
臟腑諸熱，用芩，連，梔，柏，大黃，生甘草，或用赤豆，綠豆，黑豆。
五心煩熱，用羌活，柴胡，升麻，乾葛。積熱用紫雪丹，或糝，或敷，或煎抹，
隨症酌用。古方治火者，亦可照此撿取。</p>
<p>大人中風熱症。</p>
<p>中風身熱心煩，或便閉者，膏貼心口，背心及臍上。如熱阻關竅，口不能言，
或心中熱者，用牛黃清心丸擦胸口後再貼。一用連翹，薄荷，黃連，黃芩，
鬱金，梔子，人中黃，犀角，羚角煎湯，入硃砂，牛黃抹。
并治瘟邪內陷胞絡神昏者。中風見症者甚多，此舉其一端，可類推。</p>
<p>小兒驚風痰熱，</p>
<p>用薄荷，防風，麥冬，膽星，黃連，歸身，羚角煎抹胸背再貼膏。牙關緊閉，
《本草》用杜牛膝，醋敷頸。又，文中擦背，敷胸，塗足等方皆可參。又，
小兒一切驚症，用膽星，甘草，天麻，川連，硃砂，全蝎，僵蠶各一錢，
牛黃三分，冰片半分，研末水調或薄荷湯調擦胸背。又，小兒痰迷不醒，
口流涎沫，手足拘攣，絳囊有膽星丸，用陳膽星一兩五錢，犀角，羚角各一兩，
生龍齒七錢，白芥子五錢，辰砂一錢，陳米湯丸，金箔衣。可預合備急，
臨用以一丸，擦背并敷臍。</p>
<p>小兒內熱。</p>
<p>用硃砂，黃連糝膏貼心口，背心，如五心熱，是食積也，參用金仙膏。</p>
<p>婦人熱入血室，</p>
<p>膏貼心口并期門穴，穴在兩乳旁各開一寸半直下一寸半，肝穴也。
或用柴胡破瘀湯，柴胡二錢，黃芩，半夏，生地，當歸，赤芍各一錢，
甘草五分煎抹，加桃仁，靈脂各五分亦可。并治蓄血症。</p>
<p>婦人血結胸，</p>
<p>胸滿身黃，嗽水不欲嚥，或痛不可忍者，膏糝大黃末貼痛處，
或用桃仁承氣湯煎抹後貼。并用危氏海蛤散，海蛤粉一兩，六一散二兩，
芒硝五錢，雞子清調敷膏外，小腸利，而膻中血散，痛自止。又，
血結胸痛連腰背，甚作搐搦者，危氏有元胡散，蒲黃，元胡，薑黃，歸，芍，
桂，木香，乳，沒等，薑汁調敷。血得熱則行。亦可與桃仁承氣方參用。</p>
<p>婦人熱結血閉。</p>
<p>用生地，當歸，赤芍，桃仁，靈脂，大黃，丹皮，茜草，
木通煎湯洗臍下再貼膏，或用四物同涼膈散煎抹胸口并臍下再貼。如逆行者，
用鬱金煎湯抹胸口，加韮菜汁，牛膝更佳。鬱金能治逆經。</p>
<p>外症癰毒紅腫熱痛者并治。如毒攻心，作嘔不食，貼胸背可護心，
患處多者，麻油調藥掃之。自來醫之難，難於識症。膏用通治，取巧在此。
加藥卻不能矇混，能者固以是見長，不能者即以是見拙。余雖開此一門，
用者務必細心斟酌，毋貽笑於畫蛇添足，切囑切囑。諸膏皆如何。
薄荷五兩，荊穗四兩，羌活，防風，連翹，牛蒡子，天花粉，元參，黃芩，黑山梔，
大黃，僕硝各三兩，生地，天冬，麥冬，知母，桑白皮，地骨皮，黃柏，川鬱金，
甘遂各二兩，丹參，苦參，大貝母，黃連，川芎，白芷，天麻，獨活，前胡，
柴胡，丹皮，赤芍，當歸，秦艽，紫蘇，香附子，蔓荊子，乾葛，升麻，藁本，
細辛，桔梗，枳殼，橘紅，半夏，膽南星，大青，山豆根，山茨姑，杏仁，桃仁，
龍膽草，蒲黃，紫草，苦葶藶，忍冬藤，紅芽大戟，芫花，白丑頭，生甘草，
木通，五倍子，豬苓，澤瀉，車前子，瓜蔞仁，皂角，石決明，木鱉仁，蓖麻仁，
白芍，生山甲，白僵蠶，蟬蛻，全蝎，犀角片各一兩，羚羊角，髮團各二兩，
西紅花，白朮，官桂，蛇蛻，川烏，白附子各五錢，飛滑石四兩。生薑連皮，
蔥白連鬚，韮白，大蒜頭各四兩，槐枝連花角，柳枝，桑枝皆連葉，
白菊花連根葉，白鳳仙草莖花子葉全用一株，各三斤，蒼耳草全，益母草全，
馬齒莧全，諸葛菜全，紫花地丁全即小薊，芭蕉葉無蕉用冬桑葉，竹葉，
桃枝連葉，芙蓉葉各八兩，側柏葉，九節菖蒲各二兩。以上皆取鮮者，
夏秋合方全，內中益母，地丁，蓉葉，鳳仙等，如乾者一斤用四兩，
半斤用二兩。兩共用小磨麻油三十五斤，凡乾藥一斤用油三斤，
鮮藥一斤用油一斤零，分兩起熬枯去渣，再併熬，俟油成，油宜老，仍分兩起，
下丹，免火旺走丹，每淨油一斤，用炒丹七兩收。再下鉛粉炒一斤，雄黃，
明礬，白硼砂，漂青黛，真輕粉，乳香，沒藥各一兩，生石膏八兩，牛膠四兩，
酒蒸化。俟丹收後，攪至溫溫，以一滴試之，不爆，方下，再攪千餘徧，令勻，
愈多愈妙。勿炒珠，炒珠無力，且不黏也。
諸膏皆照此熬法，如油少，酌加二三斤亦可。凡熬膏，總以不老不嫩合用為貴。</p>
<p>散陰膏。</p>
<p>此膏治下焦寒濕及表裏俱寒者，凡三陰症并宜之。純虛者用扶陽膏，
兼散者用此膏。此膏治風寒濕痹，跌打損傷，筋骨疼痛俱效。陰症回陽亦速。
惟熱藥多傷肺涸陰，心是火位，不可輕貼。即寒中心胞者，亦當斟酌。
尋常寒症，只須用金仙膏糝薑桂末貼。審是陰寒，方用此膏。</p>
<p>統治傷寒陰症，
傷寒頭疼發熱者為陽症初起，邪在太陽膀胱經，非汗不愈。
古方冬月用麻黃湯，桂枝湯，四時用羌活湯，神朮散，芎芷香蘇飲。
文中有麻黃點眼，桂枝浸搨，羌活，蒼朮攤掌，川芎嗅鼻，香附擦背，
紫蘇熏頭面等方。背即太陽經也，外內同一理推之，即用麻黃湯擦背亦可。
繼傳少陽膽經，在半表半裏，宜和解。古用柴胡，半夏，能利能汗，佐以黃芩，
則能解矣。文中有柴胡擦背法。陽明有經有腑，在經宜清，可用黃連，
石膏擦胸; 在腑宜利，蓋胃腑非通泄不愈，須用大黃，芒硝加枳實等敷胸腹。
如有兼症，變症者，更照文中兼症，變症法治之，酌貼金仙，清陽，滋陰，
行水等膏，用古湯頭煎抹炒熨，此膏不可用。傷寒無熱而惡寒者屬陰，
其症多四肢厥冷。太陰多腹痛，吐利，不渴; 少陰多引衣自蓋，靜踡而臥;
厥陰多指甲唇青，口吐涎沫。太陰屬脾，性惡寒濕，非乾薑，白朮不能燥;
少陰屬腎，性亦惡寒，非附子不能溫; 厥陰屬肝，藏血養筋，
非當歸與溫中之藥不能潤。太陰膏貼當臍，少陰膏貼當臍，
并對臍即命門穴也，厥陰膏貼當臍，并臍下乃肝之部位也。照上法以乾薑，
白朮等糝貼，兼用一料炒熱縛臍，或更用四逆湯藥料，乾薑，附子炒熨背心，
臂彎，膝蓋等，冷處貼膏。假陽症，面赤身熱，不煩而躁，飲水不入口者，
膏貼臍上，再糝吳茱萸末貼足心，引熱下行。此辨證分經用藥法也。
文中亦用方可擇。諸症均照此推。</p>
<p>寒中三陰，</p>
<p>漸傷曰傷，卒中曰中。三陰雖同，而用緩驟之別。方書云：“胃有積寒，
外寒復斬關而入。腎為胃關，故中寒多在少陰腎經”。又曰：“此急症也。
一身受邪，難分經絡，非溫補不可，不急救則死”。中寒之症，
初起無頭疼身熱，驟然惡寒戰慄，面青口噤，肢體強直，或心腹痛甚，
有跌倒者，用溫胃膏貼心口，此膏貼臍上及對臍，或兼貼背心及兩膝蓋，
先用生薑汁和熱酒煎抹。通用吳萸蒸熨法，蔥餅熨法，艾灸法，方見文中。
或遵仲景太陰用附子理中湯，少陰用附子湯，厥陰用當歸四逆湯煎抹，
并炒熨。或遵節庵三陰寒厥用回陽救急湯，六君子加吳萸，附子，肉桂，
五味子，生薑，麝香。或危氏中寒朮附湯，附子，乾薑，白朮，加蘇合香丸。
二方一用麝，一用蘇合丸，尤與外治相宜。凡外治用湯頭法，宜照此撿擇，
則煎抹，炒熨皆得力矣，無不效者。又，中寒躁熱煩渴者，不可用涼藥，
用附子理中，或加味理中，即附子，參，朮，薑，草加吳萸，肉桂，當歸，陳皮，
厚朴各等分，共為粗末，浸冷水中。或煎湯湯俟冷後，以棉蘸抹胸口，
即從治法也。更照前假陽症，用膏糝吳萸末貼足心，引熱下行。
凡治假症俱如此，文中亦有方。又，治寒之藥，如乾薑溫中，散表，嘔惡，
無汗者宜之。附子回陽，無處不到，冷汗厥逆者宜之。二味是傷寒陰症要藥。
他如益智補心，川烏溫脾，肉蔻仁止泄，補骨脂納氣定喘，半夏袪痰，
厚朴散滿，肉桂行血達四肢，丁香行氣定嘔，吳萸，胡椒皆治陰症腹痛，
生薑開鬱，蔥白通陽，白芥子通行經絡，艾葉回垂絕之元陽，古方皆用之，
可以撿擇。如對一味亦能取效。</p>
<p>三陰病深變為陰毒，</p>
<p>其症面唇指甲青黑，心下結鞕，臍腹築痛，身如被杖，甚或昏不如人者，
宜發汗膏貼臍上，再用正陽散，麻黃去節，附子炮，乾薑，半夏，吳萸，
大黃炒熨，并縛臍。此方麻黃，大黃同用，汗下并行，其法甚捷。</p>
<p>雜中寒，</p>
<p>內傷生冷，外感風寒，頭疼身熱，項背拘急，肚腹脹痛，似中寒而勢稍緩者，
膏貼背心，臍上，用五積散發表溫裏，炒熨并縛臍。即當歸，川芎，白芷，
陳皮，蒼朮，厚朴，半夏，麻黃，枳殼，桔梗各一錢，乾薑，桂枝，吳萸各五分，
甘草三分，加薑，棗者。自汗去蒼朮，麻黃，冷汗加附子。此方治症甚多，
可以增減。如加羌，獨，柴，前治寒濕。身體重痛，腰腳酸疼加羌活，草果，
柴胡，黃芩，熟地。治寒熱如瘧，加青皮，青木香，去麻黃。治肝虛脅痛，
加羌活，獨活，牛膝，去薑，桂。治經來身痛，加香附，茴香; 加荊穗，伏龍肝，
去麻黃，并治虛寒帶下之類，皆法也。</p>
<p>男女房勞陰症，</p>
<p>由房事後受涼食冷而致腹絞痛者，膏貼背心，臍上，對臍及兩膝蓋。
或糝肉桂，丁香，吳萸，附子，胡椒，麝香貼，再用吳萸，蔥白，麥麩，
食鹽炒熱熨臍并縛，或再用白芥子，黃丹，醋調麵糊敷腹上并臍下。
如熱不可當，去藥以青布沾涼水潤之。或用母雞剖胸脯噴燒酒，貼臍上即愈。
陰囊縮者自出，并參用文中健陽等方。</p>
<p>陰疸，</p>
<p>黃疸色黯身冷自汗者。膏糝附子，乾薑，茵陳末，貼臍上，再用一料炒熨并縛。</p>
<p>陰水，</p>
<p>水腫，尿澀，喘急，脈沉，股冷，或大便滑泄者，膏貼臍上并對臍，
或用平胃散合五苓炒熨。若腎虛不能行水者，用桂附八味加車前，牛膝。
脾虛者用實脾散，蒼朮，白朮，厚朴，草果，腹皮，木瓜，附子，車前子，
牛膝各一錢，木香，炮薑各五分也。真火虧而土弱不能制水者，
用危氏復元丹，白朮，厚朴，獨活，吳萸，官桂，木香，茴香，川椒，肉蔻仁，
陳皮，檳榔各一錢，附子二錢，澤瀉三錢，或煎抹，或炒熨并縛臍。</p>
<p>寒脹，</p>
<p>腹滿濡時減，吐利厥冷，屬脾胃虛寒者，膏內糝乾薑，製厚朴，
官桂末貼臍上。或用溫胃膏，健脾膏貼胸口，臍上，此膏貼對臍。
或再用古溫胃湯料，附子，炮薑，厚朴，半夏，陳皮，當歸，川椒各一錢炒熨。
如心腹刺痛泄瀉者，用順氣散藥料，蒼朮，厚朴，青皮，陳皮，縮砂，丁香，
木香，良薑，乾薑，茴香各一錢，薑三片，棗一枚炒熨。
二方凡脾胃虛寒之症均可用。或用丹溪中滿分消湯炒熨，并縛臍。</p>
<p>寒瀉，</p>
<p>氣虛，暴瀉，冷汗，脈微，急症也，用炮薑，附子，益智仁，
丁香末糝膏貼臍，并對臍加艾縛之。更用艾一斤坐身下，或并包膝蓋至足心。
若脾腎虛寒久瀉者，膏亦如上糝貼。或用木香，大茴香，肉蔻仁，吳茱萸，
破故紙，五味子炒熨。尋常感寒泄瀉，貼金仙膏加官桂，車前子，白朮炒熨。</p>
<p>寒痢，</p>
<p>純白色，日久有冷積者，用文中巴仁靈脂方，或巴仁黃蜡方，
糝膏貼臍并對臍。或用冷積瀉痢方。木香，丁香，杏霜，巴霜，百草霜，
肉蔻霜，炮薑炭，木鱉仁灰糝貼。治痢用巴豆霜，本草已論之詳矣，外治更善。</p>
<p>三陰瘧，</p>
<p>日久純屬虛寒者，用靈仙，草果，巴霜，官桂，吳萸，白胡椒，
丁香末糝膏貼肺俞，再用薑敷兩膝蓋。此方極效，詳見“ 略言“。</p>
<p>寒實結胸，</p>
<p>心下鞕痛無熱症者，膏貼痛處，再用蒼朮，厚朴，陳皮，乾薑，附子，枳實，
皂角炒熨。如手不可近，研末，以薑汁和醋敷。重者，膏上糝肉桂，巴霜，
蟾酥，輕粉，麝香貼。</p>
<p>久寒脅肋臍脹腹痛，或成氣痞，血塊，食積，痰癖，蟲蠱之類，
他類所不能推盪者。</p>
<p>膏貼患處，再加糝敷，炒熨，煎抹之藥。如氣用青皮，木香，烏藥，
血用三棱，莪朮，乾漆，食用厚朴，枳實，檳榔，巴豆，痰用南星，半夏，礞石，
瓦楞子，蟲用花椒，烏梅，雷丸，黑丑之類。或用治諸積不行八仙丹，
附子二錢，巴霜，皂角各一錢，丁香，木香，茴香，輕粉，硃砂各五分糝貼。
此方用巴霜，行而不瀉甚妙。再合上寒實結胸，蟾酥，肉桂，厚朴，枳實，
乾薑等藥施治亦可。</p>
<p>陽衰，脊背，腰膝冷痛。</p>
<p>膏貼痛處，再用文中熨脊摩腰等法助之。如陰虛作痛者勿用。</p>
<p>風寒濕痺，一切漏肩，鶴膝，走注，歷節，左癱右瘓，麻木疼痛，
日久不能愈者。</p>
<p>膏皆貼痛處，先用生薑擦後貼。或用薑，蔥，鳳仙草，蒼耳草煎熏患處。
一用黑魚一尾，去腸雜，切塊，同羌活，防風，當歸，桂枝，川烏，麻黃，
鑽地風，透骨草各五錢，木瓜酒五斤，隔水煮一週時，布蘸抹患處。
如患處多者，可用此法。或貼膏後再用艾三錢，丁香五分，麝二釐，
捲紙撚浸麻油燃火偪之，貧人用乾桑枝浸油燃火偪之，膏力易透。
或用薑蔥汁同醋蒸牛膠化開，入黃丹，鉛粉，乳香，沒藥和勻，
塗彎曲不能貼膏處，可以代膏，并能止痛。文中方不少，可撿用。又，
走注疼痛藥：蒼耳子散風濕，上通腦頂，下行足膝，外達皮膚; 木鱉子追毒，
止腰痛; 南星補肝風虛，散血勝濕，治風; 仙靈脾益精氣，堅筋骨，
治冷風勞氣，四肢不紅; 骨碎補補骨節疼，風血積疼; 五加皮堅骨益精，
袪風勝濕，通肌膚瘀血，療筋骨拘攣; 五靈脂散血，和血，止痛;
白膠香活血止痛; 瓜兒血竭除血痛，為和血聖藥; 自然銅醋煆續筋骨，
散瘀止痛; 虎骨追風，健骨，定痛; 白花蛇透骨搜風，皆可加用。若陰虛血弱，
腰膝痛用龜板，涼心瀉肝，清熱去風用犀角。此膏此藥皆勿用。</p>
<p>寒疝，</p>
<p>少腹牽引腎丸而痛，囊冷如冰者，甚則入腹衝心，連腰亦痛，膏貼臍下，
再用川楝子，青皮，烏藥，木香，茴香，吳萸，良薑，葫蘆巴，
川芎同食鹽炒熨，重加川烏，附子。或只用生薑，小茴，川椒，
吳萸同食鹽炒熨并縛之，再以一包炒熱，布包夾囊下，或坐身下。如攻心者，
用辟寒煎，青皮，香附，蒼朮，黑丑，元胡各二錢，靈脂，木香，吳萸，大茴，
良薑，官桂各一錢，炒熨心腹并縛，或加牛膝，檳榔引下。</p>
<p>寒濕腳氣。</p>
<p>膏貼三里穴，穴在膝蓋下三寸，以手按膝，中指尖盡處外旁即是，
屬陽明胃。或并貼腳背腳心，再用川椒，陳艾裝布袋踏腳下，或用薑，蔥，椒，
茴同麥麩和醋炒熨，并攤臥褥上熏取汗。若濕熱痛，或痿，用清陽，行水，
滋陰膏貼，蒼，獨，防己，知，柏敷。</p>
<p>婦人白帶久不止，</p>
<p>白帶清冷稠黏或多悲不樂，腰痛，臍下痛，或臍下冷屬寒濕者，
膏貼臍上并對臍，或兼兩腰。再用蒼朮，半夏，附子，乾薑，官桂，竈心土，
陳壁土，貫眾，雞冠花炒熨，并縛臍。或用本草治虛寒帶下方，蛇床子，
訶子肉，五味子，山萸肉，杜仲，續斷。</p>
<p>子宮冷。</p>
<p>屬寒溫者，膏貼臍下，或用蛇床子煎湯洗後貼。文中有方。</p>
<p>小兒慢脾風，</p>
<p>久瀉脾氣虛寒所致，症見文中，膏貼臍上，對臍。文中有方。又，
痘科門有方，可參用。</p>
<p>并治外症陰疽，寒痰核，凍瘡，跌打閃挫。此膏力量甚大，
非重症不可輕用大張，并不可輕加重藥，薑，蔥可加局中常用單膏，
十居其九。膏黐不過二三分，已足取效。加藥所以助膏之不及，如可不加，
不必妄加，太過則反為害。
生附子五兩，白附子四兩，生南星，生半夏，生川烏，生草烏，生麻黃去節，
生大黃。羌活，蒼朮各三兩，川芎，當歸，薑黃，細辛，防風，甘遂，延胡，
靈仙，烏藥各二兩，獨活，靈脂，黑丑頭，荊穗，三棱，莪朮，藁本，赤芍，
白芍，紫蘇，香附子，白芷，青皮，陳皮，天麻，秦艽，枳實，厚朴，檳榔，
遠志肉，益智仁，杜仲，牛膝，川續斷，紫荊皮，桂皮，五加皮，宣木瓜，
吳茱萸，蛇床子，補骨脂，大茴，。巴戟天，葫蘆巴，巴豆仁，杏仁，桃仁，
蘇木，紅花，草果，良薑，皂角，骨碎補，自然銅，劉寄奴，馬鞭草，紅牙大戟，
商陸，芫花，防己，甘草，木鱉仁，蓖麻仁，生山甲，蜂房，全蝎，蛇蛻，蓽茇，
甘松，山奈，黃連，黃柏各一兩，髮團二兩，炒蠶砂二兩四錢，乾地龍十條。
生薑，蔥白各二斤，韮白，大蒜頭，桑枝，蒼耳草全各一斤，
鳳仙草全株約二三斤。槐枝，柳枝，桃枝各八兩，乾薑，艾，側柏葉各四兩，
炮薑，菖蒲，胡椒，川椒，白芥子各二兩。兩共用油三十五斤，分熬丹收。
再入提凈松香八兩，金陀僧四兩，陳壁土，赤石脂煆各二兩，雄黃，明礬，
木香，丁香，降香，製乳香，製沒藥，官桂，樟腦，真輕粉各一兩，
牛膠四兩酒蒸化，如清陽膏下法，蘇合油一兩攪勻。臨用糝麝末貼。
一方加製硫黃，如遇陰寒重症，臨時酌加最穩。</p>
<p>金仙膏。</p>
<p>一名開鬱消積膏，通治風，寒，暑，濕，氣，血，痰，食六鬱五積諸症。
凡中州脾胃之病，及四時外感，內傷，表裏不分，寒熱相雜，非一偏所能治者，
并宜之。又，夏時多暑溫，濕溫之症，偏於暑者陽邪多，宜行水膏;
偏於濕者陰邪多，宜此膏。或兩膏并用亦可。虛人參用健脾膏。
此膏升降陰陽，流通氣血，當行則行，當止則止，治寒症可加溫藥，
治熱症可加涼藥，變化實無窮盡。此膏開胸膈，進飲食，化痰消痞，
攻而不傷本原。治肝氣脅肋痛，一切腹痛，婦人痛經，小兒蟲痛俱效。瘧疾，
痢疾亦妙。</p>
<p>治外感風寒暑濕，頭疼發熱，</p>
<p>用清陽膏貼兩太陽，此膏貼胸口，先用生薑擦後再貼，
夜間胸口有微汗即驗。如欲發斑疹，亦能提出，與觀音膏貼心口治悶痘一理。
加藥之法，如傷風寒者，可用蒼朮，川芎，白芷，羌活，防風，紫蘇，香附，
菖蒲，細辛，生薑，蔥白之類，或煎抹胸背，或炒熨胸背。傷暑濕者，
可用蒼朮，厚蒲，陳皮，黃連，乾葛，香薷，澤瀉，豬苓，車前子，蔥白，
生薑之類。濕溫即用蒼朮白虎湯，如上法或煎抹，或炒熨。若兼食滯者，
用行氣香蘇飲，蒼朮，羌活，川芎，香附，紫蘇，陳皮，甘草煎抹炒熨。
或合下內傷方用。</p>
<p>內傷飲食，</p>
<p>內傷有勞倦傷，飲食傷。</p>
<p>胸膈飽悶。</p>
<p>傷食者多飧，飲食不能運化，停於胸腹，飽悶惡食，不食，噯氣作酸，
下泄臭屁。或腹痛吐瀉，重則發熱頭痛，手按心口刺痛。此有餘症，
宜消導去之。膏貼胸口痛處并臍上，用萊菔子，枳實，麩皮，食鹽炒熨。
或用蒼朮，香附，厚朴，半夏，陳皮，枳殼，山查，麥芽，神麯，菜菔子，紫蘇，
生薑，食鹽炒熨。重加三棱，莪朮，大黃，檳榔。又，傷冷者，加木香，砂仁，
丁香，草果，甚加附子，巴仁; 傷熱者，加黃芩，花粉，青黛，黃連，甚加甘遂，
芒硝。又，消食，消水，消酒，消氣，消痞，消脹，消積，消痛有香靈丸，
用香附，靈脂生熟各一兩，黑丑，白丑生熟各五錢，加醋炒熨。此藥行而不泄，
響而不動，其功甚捷。如加川芎，靈仙，枳殼，青皮，烏藥，延胡，木香，
炮甲之類亦妙。若脾虛不思飲食，食不化，食後倒飽者，用健脾膏貼胸口，
臍上，再加黨參，白朮，甘草，半夏，陳皮，香附，木香，砂仁，益智仁，厚朴，
神麯，乾薑，大棗之類炒熨，若內傷發熱，胃痛不食，亦貼健脾膏，
用補中益氣，寒加草蔻，熱加梔子，炒熨。此膏皆勿用。</p>
<p>痰嗽，</p>
<p>咳屬肺，嗽屬脾。痰嗽是脾濕生痰，膏貼胸口，用蒼朮，枳殼，陳皮，半夏，
白朮，乾薑，皂角炒熨，化痰燥濕。凡治痰之藥，風用川烏，草烏，白附子，
半夏，南星，全蝎，僵蠶，寒用乾薑，良薑，青皮，陳皮，半夏，草果，丁香，
濕用蒼朮，半夏，厚朴，陳皮，南星，皂角，明礬，熱用黃芩，黃連，知母，
貝母，石膏，花粉，青黛，蛤粉，開用連翹，香附，枳實，桔梗，散用薄荷，
紫蘇，枳殼，橘紅，降用杏仁，蘇子，前胡，萊菔子，葶藶子，滲用木通，澤瀉，
豬苓，滑石，食用神麯，麥芽，山查，檳榔，酒積用黃連，乾葛。又，老痰，
熱用甘遂，礞石，瓦楞子，樸硝，寒用附子，良薑，巴仁，黑丑。痰飲用川烏，
青皮，陳皮，半夏，南星，厚朴，草果，乾薑，白芥子，甘遂，大戟，皂角，
明礬。痰飲流注用導痰湯加木香，薑黃，或控涎丹加木鱉，官桂。痰塊，
寒用草烏，南星，乾薑，熱用大黃，五倍，牡蠣，芒硝。痰迷心竅用膽星，
鬱金，硃砂，明礬，痰在脅下用青皮，白芥子，痰在腸胃用大黃，枳實，竹瀝，
達痰丸，痰在骨節四肢用薑汁，竹瀝。劫痰用輕粉，鎮痰用黑錫丹，
痰積變生怪病用滾痰丸加百藥煎。古云：“十病久痰”。以上諸藥看症或糝，
或煎抹，或炒熨。若肺咳用清肺膏，胃咳用清胃膏，腎咳用滋陰膏，此膏勿用。</p>
<p>痰喘，痰哮，</p>
<p>呼吸急促為喘，喉中有聲為哮。哮喘氣壯胸滿者，為實症。膏貼胸背，
文中有鳳仙擦背方甚妙，可倣其法用藥。風寒喘宜麻黃，桂枝，紫蘇，橘紅，
杏仁，半夏，細辛，乾薑，火喘宜黃芩，桑枝，瓜蔞，花粉，枳殼，桔梗，石膏，
青黛，蛤粉，元明粉，水喘宜芫花，黃芩，半夏，陳皮，黑丑，葶藶，大棗。
痰喘上氣，宜導痰降氣，用蘇子，杏仁，半夏，南星，陳皮，青皮，枳實，前胡，
烏藥，沉香，萊菔子，生薑，大棗。有當下者，用大黃，白丑，檳榔之類，
或煎抹或炒熨。又，痰喘上氣者，兼用白芥子，生南星糝膏貼足心。
陰虛火炎喘者，宜用清肺膏貼心口，背心，滋陰膏貼臍下。虛寒喘者，
宜用溫肺膏貼心口，背心，健脾膏貼當臍，扶陽膏貼臍下。腎虛不納氣者，
宜用扶陽膏糝故紙，茴香貼臍下。陰火逆沖，真陽暴脫，氣喘痰鳴者，
宜用扶陽膏糝黑錫丹貼 臍下。老人喘急及短氣者，宜用大補膏貼心口，
臍下，此膏此藥皆不可用。哮多寒包熱，宜帶表散，文中有麻黃白果方，
可炒熨。又，吼氣大者，膏內糝雄黃，明礬，生半夏，巴霜等分末貼。</p>
<p>痰飲，</p>
<p>飲屬陰邪，宜用溫藥。膏貼心口，加藥見上。或用半夏，陳皮，蒼朮，白朮，
厚朴，乾薑，合甘遂，大戟，白芥子等炒熨，虛人用六君，貼健脾膏。</p>
<p>嘈雜，噎氣，吞酸，吐酸，</p>
<p>嘈雜，痰因火動，似饑非饑，食鬱有熱也。噫氣，轉出食氣，
亦鬱火與濕痰也。吞酸者，水刺心也。吐酸者，吐出酸水也，
濕熱鬱遏不得傳化也。用平肝順氣保中方，蒼朮，白朮，香附，陳皮，川芎，
神麯，半夏，青皮，砂仁，麥芽，枳實，山查，黃連，白芍，連翹，梔子，吳萸，
黃芩，乾薑，木香，萊菔子，生薑，竹茹之類。凡肝胃不和，氣，食，痰，
熱并治。如貼膏心口，以此煎抹炒熨甚效。或用蒼朮，陳皮，半夏，黃連，
黃芩，吳萸，神麯亦可。若五更心嘈屬血虛，宜四物滋陰養血，貼滋陰膏。
不因飲食而常噎屬氣虛，宜六君子加沉香健脾調氣，貼健脾膏，此膏不可用。</p>
<p>惡心，乾嘔，</p>
<p>欲吐不得吐，亦胃中有痰有熱也。膏貼心口，或用蘆根煎湯抹胃脘，
糝黃連末貼。或用生薑，竹茹，黃芩，半夏，膽星，陳皮，梔子煎抹後貼。</p>
<p>噎膈，反胃，</p>
<p>症詳文中。五噎：氣，食，勞，噯，思也。五膈：憂，恚，氣，食，寒也。
鬱積飲食不進者，用生薑汁，韮菜汁，牛乳抹胸口，膏內糝真鬱金末，
鳳仙子末貼，再用陳米同黃土合上平肝順氣保中方藥料炒熨，可以開關。
或用《古方選注》治五膈方，杏仁去皮尖，香豉熬油，乾薑，吳萸，
蜀椒炒去汗各等分研末，以蜜和丸，擦胸，日數次。或用毛養生膈氣方，
蜣螂一個，貝母三錢，青黛，元明粉各二錢，木香，沉香，硃砂各一錢，
牛黃五分， 為末，以萬年青搗汁加陳酒和團擦。此症難治，古方亦無必效者。
二方一溫一涼，可以應急，然必多擦為是，冀其或效。又，血枯便秘者，
宜養血潤燥，用麥冬，生地，當歸，白芍，川芎，甘草等加桃仁，麻仁，
韮汁煎抹，以清胃膏貼胸，滋陰膏貼臍下。參用文中瓜蔞導法，蜜導法，
豬膽汁和醋灌下部，此膏勿用。胃中虛冷者，宜用溫胃膏糝丁香，砂仁，
益智仁，胡椒，官桂末貼胃口，再用平胃散合理中藥料炒熨。反胃暮食朝吐，
朝食暮吐，酸臭不化者，乃下焦無火，用溫胃膏貼胸口，扶陽膏糝附子，
乾薑末貼臍上并後命門穴，再用八味丸藥料炒熨。參用文中嗅附子方，
此膏亦不可用。</p>
<p>翻胃，</p>
<p>食入即翻而出，乃痰熱阻隔，與反胃朝暮有定候者不同。膏貼心口，
用薑汁，竹瀝先抹之，或用乾嘔方煎抹。</p>
<p>嘔吐，</p>
<p>有寒有熱，症詳文中，與反胃，霍亂不同，膏貼心口。寒宜丁香，砂仁，
藿香，陳皮，半夏，乾薑糝貼，熱宜黃連，葛根，白芍，黃芩，梔子，
竹茹加梅煎抹。有心痛不食，嘔苦水，藍水或酸水者，肝鬱也，膏貼心口，
用加味逍遙散炒熨，參用清肝膏。又有時常嘔吐清水者，脾熱也，用白芍，
甘草煎湯抹後，再用黃連糝膏貼，參用清胃膏。若久病胃虛，聞食即吐者，
宜溫胃膏加黨參，白朮，黃芪，甘草，半夏，陳皮，丁香，蔻仁炒熨，
此膏不可用。</p>
<p>霍亂，</p>
<p>症詳文中。上吐下瀉腹痛者，名濕霍亂，濕土為風木所克，
陰陽不得升降而然。渴為熱，不渴為寒。然病由吐瀉而出，症雖重可不死。
不得不吐瀉者，為乾霍亂，乃寒濕太甚，脾被絆而不能動，
故卒痛而手足厥冷，俗名絞腸𡭕。中宮痞寒，病無由出，則脹悶而死矣。
此症皆忌服薑湯，熱湯，熱酒，下喉即死。治濕霍亂，先用生薑擦胸口，
膏內糝陳佛手，乾明礬末貼胸口并臍上。或用藿香，陳皮，蒼朮，厚朴，半夏，
大腹皮煎抹後貼，熱加黃連，寒加薑炭，腹痛加木香，丁香，砂仁，
便秘加枳殼，小便黃赤加木通俱可。暑月發熱煩渴者，用黃連，香薷，厚朴，
豬苓，澤瀉，益元散煎抹，分消上下。或用黃金丹或用急救定中丸二方，
皆用黃連，乾薑，陳皮，木香，砂仁，香附，荊穗，檳榔，麥芽，車錢子之類，
可以炒熨。古治霍亂云：“用食鹽炒熨胸背，即十分無事”。此法極妙，
宜推用。冬日寒重者，或夏月受涼食冷傷重者，用鹽同吳萸炒熨胸背并臍下。
或理中湯白朮，乾薑，或大順氣散乾薑，官桂，杏仁，甘草，合五積散蒼朮，
白芷，厚朴，吳萸，陳皮，半夏，桔梗，枳殼等藥炒熨并縛臍上。吐瀉太多，
冷汗自出者，用溫胃膏貼胸口，再用附子理中加竈心土炒熨腹。又，
醫書一粒珠治嘔吐泄瀉，有雄黃，五倍各一兩，枯礬五錢，蔥頭五個，
肉桂一錢，麝香一分，搗餅貼臍，用熱物熨者，乃止法也。治乾霍亂須溫通，
亦先用生薑擦胸，以菖蒲，白蔥，丁香糝膏貼心口并臍上。寒凝腹痛甚者，
用川烏，鬱金，細辛，白芷，木香，降香，烏藥，官桂，吳萸，白芥子等炒熨。
關竅閉者，用塘棲𡭕藥或臥龍丹，或皂角，細辛末嗅鼻取嚏，
用文中日月丹或人馬平安散點眼，蘇合丸擦胸背。無蘇合丸，
用磁調羹蘸香油刮之。五藏之系咸在於背，刮之則邪氣隨降。不得吐者，
以手探喉令吐，或多取嚏亦妙。不得瀉者用厚朴湯法，以厚朴，枳實，檳榔，
大黃炒熨之。轉筋者，紫蘇，木瓜，吳萸，茴香，延胡，白鹽，醋炒熨，
蠶砂亦好。文中有煮醋抹腹，大蒜塗足等方可參用。轉筋入腹不忍者，
以極鹽鹽滷煎湯抹之，并刺委中穴。轉筋欲死，鹽填臍中，大炷艾灸之。
如冷汗脈微者，用加味理中乾薑，白朮，附子，吳萸，官桂，當歸，厚朴，
陳皮炒熨，參用溫胃膏，散陰膏，扶陽膏，溫中回陽為急。中惡之症，
即烏𡭕脹，感受暑穢所致，面色黑紫，脹急疼痛，大便不通，飲熱湯即死。
以利肺，大腸之氣為主，膏糝枳殼貼臍，再用皂角，細辛或𡭕藥取嚏，
加以挑刮之法，并用生薑搗汁，男左女右，點眼角取汗，
髮團蘸燒酒順擦背脊，使之下降。一方用食鹽擦胸背，手足心，見斑點則鬆，
一切𡭕脹，中暑，霍亂并治。文中亦有中惡方。凡斑𡭕忌紫蘇，陳皮，半夏，
甘草，不可不知。麻腳𡭕即吊腳𡭕，吐瀉厥逆，轉筋冷汗脈微，頃刻人瘦目陷，
危症也。治法與霍亂不同，蓋霍亂屬陽，麻腳𡭕屬陰，霍亂以吐瀉為通，
麻腳𡭕以吐瀉為閉。宜用生薑汁擦胸背手足，再以陰𡭕膏貼心口，背心，
扶陽膏糝附子，炮薑，肉桂，丁香，麝香末貼臍上，再用散陰膏糝製過硫黃末，
同枯礬等分末，貼對臍命門穴。另用散陰膏二張，不加藥貼兩膝蓋，兩足心，
更用醋調南星末塗足心。或用胡椒，官桂塗手足，以瀉止，厥回去膏。
如躁熱煩渴，用萸，連，烏梅煎水稍稍抹胸口，然須細心斟酌，可用方用。
此症暫用熱藥急救，愈後即當救陰。霍亂之症，切勿誤作麻腳𡭕治，
過用大熱之藥，致變輕為重。</p>
<p>積聚，癥瘕，痃癖，痞氣，</p>
<p>症詳文中，皆氣血痰食為病，其實一也，古皆以治痞法治之。
此與傷寒之痞氣不同，然可以傷寒𨠭痞之法推用。如痛甚推不動，熱物熨之，
痛稍緩為血; 痛不甚，推易動，熱物熨無所覺為痰。始如彈丸，以漸而大，
時升時降，時隱時現者，氣塊也; 或左或右，或上或下，漉漉有聲者，痰飲也。
先用生薑擦患處，膏內糝藥末貼。糝藥用大蒜頭三兩，生薑，蔥白各二兩，
同搗爛; 加白芥子，花椒，鳳仙子，紅蓼花子，無子用花仝，大黃，芒硝，
雄黃，輕粉，明礬，陳石灰各二錢，研末和勻陰乾。臨用以少許糝膏上貼，
并可以少許加飛麵，醋調敷膏外，再用酒蒸商陸，或酒蒸三棱，或醋炒吳萸，
或醋炒延胡熨之。或竟用溫白丸，川烏炮二兩半，吳萸，桔梗，柴胡，菖蒲，
紫菀，黃連，炮薑，肉桂，花椒，巴豆，澤瀉，皂角，厚朴各一兩，為粗末炒熨。
或用溫白丸合木香枳殼丸，大黃，黑丑各二兩，白朮，半夏，南星，木香，
青皮，陳皮，枳殼，枳實，三棱，莪朮，麥芽，神麯，檳榔，乾薑，良薑各一兩，
為粗末炒熨并縛。每用約取七八錢。虛人加黨參，或加八珍，
或加補中益氣藥料同用，皆法也。</p>
<p>黃疸，</p>
<p>疸有五症，詳文中，須分陰陽治。陽黃色明屬濕熱，膏糝白朮，黃芩，
茵陳末貼心口，臍上，參用行水膏貼臍旁天樞穴，再加蒼朮，厚朴，廣陳皮，
茵陳，黃連，黃芩，梔子，龍膽草，葶藶，車前子，澤瀉，木通，寒水石，
滑石之類煎抹炒熨。甚者加大黃，芒硝下之。陰黃色黯屬寒濕，膏糝附子，
乾薑，茵陳末貼心口，臍上，參用散陰膏貼後對臍命門穴，再用蒼朮，厚朴，
陳皮，茵陳，川芎，川烏，乾薑，吳萸，青皮，薑黃，官桂，丁香，川椒，
車前子，澤瀉之類煎抹炒熨。甚者加附子。酒疸，穀疸屬陽，女勞疸屬陰，
治仝。瘟黃用《寶鑑》瘴疸丸，茵陳，梔子，大黃，芒硝各一兩，杏仁六錢，
常山，鱉甲，巴霜各四錢，豆豉二兩。此方具汗吐下三法，
治諸急症可用此煎抹炒熨，不獨瘟黃也。文中有苦瓜蒂末嗅鼻法，
南星罨臍法，藥筒熏臍法，又有生薑，茵陳點眼抹身法，
亦有東引桃枝煎浴洗，皆可參。</p>
<p>浮腫，</p>
<p>濕勝則濡泄，甚則水閉腑腫。大約先頭足腫後腹大者，腫先腹大者脹。
水有十，亦宜分陰陽治。陽水先腫上體，身熱便閉，膏貼心口，臍上，
參用行水膏貼臍兩旁，加五皮飲及八正散，硫鑿飲子，三花神祐丸之類，
或煎抹，或炒熨并縛臍。陰水先腫下體，身冷便利，膏貼心口，臍上，
參用散陰膏貼後對臍處，再加木香順氣湯及腎氣丸，實脾散，復元丹藥料，
或煎抹，或炒熨并縛臍。輕者膏貼心口，臍上，只用平胃，
五苓散藥料煎抹炒熨，參用健脾膏可也。腰以上腫者宜汗，用麻黃，蒼朮，
甘草，豆豉，生薑煎抹胸背; 腰以下腫者宜利，用木通，車前子，椒目，黑丑，
蔥白煎抹胸腹。肺氣喘促者，用杏仁，貝母，防己，桑白皮，葶藶，陳皮，
桔梗，木通，枳殼，蘇子，腹皮，生薑，大棗，花椒之類。又，臂腫者，
膏兼貼臂大肉上，腿腫者兼貼腿肚，腳腫者兼貼腳背，但必以一張貼心，臍，
否則恐四支消而歸入腹也。文中治水腫有消 河餅，塗臍膏走小便，
丹房奇術走大便，皆可酌用。</p>
<p>脹滿，</p>
<p>脹有七，寒，熱，穀，水，氣，血，蠱也，症詳文中。東垣云：
“大抵寒脹多，而熱脹少”。又有五藏脹六腑脹之別，觀病起處與病甚處，
知為何部，如咳喘者肺，脅痛者肝是也。又屬脾胃者飲食少，
他藏則飲食如常。又在皮膚經絡者，飲食亦如常。在腸胃肓膜者飲食少，
甚則五藏壅塞，則氣促而不食，病乃危矣。凡腹脹，初得是氣宜行氣，
久則成水，宜行水。膏皆貼心口，臍上，酌用專藥，以厚朴為君，寒用吳萸，
半夏，乾薑，附子，官桂，黑丑之屬，熱用黃連，白芍，梔子，知母，枳實，
大黃之屬，穀用麥芽，神麯，三棱，莪朮，檳榔之屬，水用蒼朮，防己，葶藶，
甘遂。，澤瀉之屬，氣用木香，烏藥，枳殼，薑黃，青皮，腹皮，萊菔子之屬，
血用川芎，當歸，延胡，靈脂，紅花，桃仁，韮菜之屬，或糝膏貼，或煎抹，
或炒熨。古云：“下之則脹已”。此亦下法。然膏藥與內服有差，不致取快一時，
而反傷元氣。單腹脹屬脾虛肝旺，腹現青筋為木克土，難治。
膏糝肉桂末貼心口，臍上，亦以厚朴為君，加黨參，白朮，當歸，酒芍，半夏，
陳皮，神麯，官桂，香附，花椒，黃連，吳萸，木瓜，腹皮，肉蓯蓉，蘇子，
萊菔子，車前子，澤瀉，青礬，紅棗之屬炒熨。參以健脾膏，或竟用健脾膏，
兼用散陰膏，此膏不必用。東垣有通治脹滿厚朴半夏湯，亦可酌用。
文中亦有方。此症難治與噎膈同，初起未見真臟脈者，
用此膏即不加藥亦能開關，亦能消脹，特終久難免復發耳。</p>
<p>泄瀉。</p>
<p>多屬脾濕，症見文中。膏貼胸口，臍上，再用蒼朮，厚朴，陳皮，澤瀉，
車前子，木通，飛滑石之類炒熨，或用白朮五錢，車前子八錢炒熨，瀉不止，
用黃丹，枯礬，丁香糝膏貼，艾一斤坐在身下。</p>
<p>痢疾，</p>
<p>症詳文中。初起膏糝川連，吳萸，木香，砂仁末貼臍上。三日後者，糝花椒，
麝香貼。通用蒼朮，香附，靈脂，延胡，黑丑，當歸，赤芍，山查，神麯，黃連，
黃芩，吳萸，杏仁，青皮，枳殼，檳榔，羌活，川烏，皂角，車前子，
炮甲各一錢，大黃二錢，為粗末，加薑，蔥，萊菔子五錢，
炒熱分兩包輪熨并縛臍，冷則換，氣通自愈。噤口痢用九節菖蒲煎水抹胸口，
再貼膏，并燒醋炭。熱毒重者，用田螺，麝香敷臍。治痢法：腹痛宜和，芍藥，
陳皮; 後重宜下，木香，檳榔; 身重除濕，豬苓，澤瀉。膿血稠粘者，以大黃，
芒硝竭之; 身冷自汗者，以附子，乾薑溫之。又治痢之藥，色黑大黃，
色紫地榆，色紅黃芩，色淡生薑，色白官桂，色黃山查。利氣枳殼，破血桃仁，
裏急當歸身尾，痛甚木香，梔子，鶩溏官桂，木香，通中有澀烏梅，
血痢金銀藤，梧桐葉，荷葉，馬莧，槐花，柏葉，地榆。</p>
<p>瘧疾。</p>
<p>症詳文中。膏貼心口，背心，先用生薑擦後貼，或加蔥白煎抹。
或加蔥白煎抹。或用羌活，防風，柴胡，黃芩，青皮，川芎，白芷，細辛，半夏，
知母，貝母，蒼朮，厚朴，靈仙，枳實，檳榔，炮甲，白芍，桂枝各用一錢，
為粗末，以一半加薑，蔥煎湯抹胸背取汗，一半炒熱縛臍，六經皆可用。
數發後無痰食積滯者，可用散陰膏截之。治瘧之法，《入門》云：“太陽桂枝，
陽明白虎，少陽小柴胡”。意甚明顯。挾痰合二陳，挾食合平胃，尿澀合五苓，
便秘合大柴胡，無汗乾葛，蒼朮，有汗黃芩，白朮，汗多烏梅。又，氣滯青皮，
香附，食積神麯，麥芽，山查，枳實，積甚三棱，莪朮，瘀血桃仁，紅花。
夜發川芎，當歸，日久常山，首烏，靈仙，檳榔。瘧母鱉甲，三棱，莪朮，
去癖須用大戟，芫花破水之類，或糝，或煎抹，或炒熨。又，寒瘧用川烏，
白芷，紫蘇，青皮，草果，良薑，白芥子，白胡椒，官桂，吳萸，靈仙，
甚加附子。熱瘧用柴胡，黃芩，半夏，知母，石膏，蚓泥，新汲水之類。
夏月可用西瓜鎮心。</p>
<p>心胃氣痛，</p>
<p>有寒熱，痰飲，食積，血瘀，氣滯之分。膏貼痛處。熱痛用柴胡，黃芩，
瓜蔞，花粉，白芍，枳殼，黃連，梔子，橘紅，木通，生甘草，食鹽煎抹，
冷痛用紫蘇，香附，靈脂，延胡，薑黃，蒲黃，蓬朮，當歸，良薑，草果，官桂，
胡椒，益智仁，吳萸，陳皮，半夏，沒藥，厚朴，蒼朮，烏藥，川芎炒熨。
不論氣血痰食皆可用，亦可撮三五味而用。積冷心腹痛，倣和劑抽刀散法，
良薑二兩，斑⿱敄毛三個同炒黑，去斑⿱敄毛，用薑糝貼。心痛徹背，背痛徹心，
《金匱》有烏附方。冷熱不調者，用和胃飲，萸，連，桂，芍，橘皮，香附，
當歸，炙草，乾薑之類。</p>
<p>肝氣脅肋痛，</p>
<p>脅腋屬肝膽，肝邪流於兩脅，為諸般脅痛。亦有風寒，氣滯，血瘀，食積，
痰飲，冷熱之別。膏貼痛處，如冷痛即用上胃氣中藥炒熨。古人胃病治肝，
故可通用。熱痛者用柴胡抑肝湯，柴胡，青皮，赤芍，丹皮，地骨皮，香附，
梔子，蒼朮，川芎，神麯，連翹，生地，甘草煎抹。或食加平胃。痰加二陳。
肝胃不和者，用上平肝順氣方亦可，并參用清肝膏。若虛肝，
用滋陰膏糝木香，青皮，官桂，或糝吳萸，黃連末貼。房勞傷腎者，宜芎，
歸，故紙等。</p>
<p>腹痛，</p>
<p>中氣不行也，亦有寒熱，痰飲，瘀血，食滯，蟲等之別。膏貼臍上，
看症用上藥例中藥，或糝，或煎抹炒熨。蟲痛用川椒，烏梅各一兩，
炒熨并縛臍，當下蟲。重則加雄黃，明礬，三棱，檳榔。</p>
<p>腰痛，</p>
<p>有七症，詳見文中。大約腎虛是本，風寒，濕熱，痰飲，氣滯，血瘀，
閃挫是標。膏糝白朮，官桂末貼痛處，再用羌活，防風，杜仲，故紙，牛膝，
續斷，木瓜，萆薢，香附，當歸，延胡，紅花，半夏，陳皮，黑豆之類炒熨，
參用文中摩腰方。風，寒，濕，跌打損傷，均宜散陰膏。陰虛，宜滋陰膏加桂。</p>
<p>小腸氣痛。</p>
<p>不全屬寒者，膏貼臍下，用川楝子，小茴，烏頭，梔子，鹽炒熨。偏於寒者，
用散陰膏。</p>
<p>婦人痛經，</p>
<p>膏貼臍上，或用散陰膏中瘧疾末子糝膏貼臍上，再用當歸，延胡，紅花，
胡椒，蠶砂醋炒熨。</p>
<p>婦人乳核，</p>
<p>由氣血凝滯成核。不紅腫者，用薑蔥湯洗後，膏內糝廣木香貼，
或再用青皮，白芍，當歸，川芎，香附，半夏，南星滴，乳香，丁香，生薑炒熨。
如紅腫熱痛者，用清陽膏加烏龍錠敷。</p>
<p>婦人產後兒枕痛。</p>
<p>膏貼痛處，或用起枕散延胡，當歸，官桂末糝膏貼。或再用此三味加川芎，
蒲黃，靈脂，吳萸，紅花，乳香，沒藥等，醋炒熨，并縛之。凡瘀血為病，
皆可用此消散，血得熱則行也。</p>
<p>小兒風寒積滯可皆可用。外症如脅癰等未破者，亦可用。此膏力量亦大，
非重症不可輕用大張，亦不可輕加重藥。局中常用大半單膏，
膏黐不過二三分，小兒減半。若有加藥，必審症明白再加，且由漸而增，
不驟加也。諸膏須分別用，然亦可合併用。此非明於醫理者，不能，
用膏藥亦必續書以此。
蒼朮五兩，上白朮四兩，羌活，川烏，薑黃，生半夏薑製，烏藥，川芎，青皮，
生大黃各三兩，生香附，炒香附，生靈脂，炒靈脂，生延胡，炒延胡，枳實，
黃連，薑製厚朴當歸，靈仙，黑丑頭半生半炒，巴仁各二兩，枯黃芩，黃柏，
生蒲黃，黑山梔，川鬱金，莪朮，三棱，檳榔，陳皮，山查，麥芽，神麯，南星，
白丑頭，苦葶藶，蘇梗，藿梗，南薄荷，草烏，獨活，柴胡，前胡，細辛，白芷，
荊芥穗，防風，連翹，乾葛，苦桔梗，知母，大貝母，甘遂，大戟，芫花，防己，
瓜蔞仁，腹皮，天花粉，赤芍，白芍，枳殼，茵陳，川楝子，木通，澤瀉，
車前子，豬苓，宣木瓜，皂角，苦杏仁，桃仁，蘇子，益智仁，良薑，草果，
吳萸，紅花，木鱉仁，蓖麻仁，僵蠶，全蝎，蜈蚣，蟬蛻，生山甲，
生甘草各一兩，髮團二兩，飛滑石四兩。生薑，蔥白，韮白，薤白，大蒜頭，
紅鳳仙，白鳳仙全，全，槐枝，柳枝，桑枝各一斤，鳳仙乾者或用四兩，榆枝，
桃枝各八兩俱連葉，石菖蒲，萊菔子，乾薑各二兩，陳佛手乾，小茴，
艾各一兩。兩共用油四十斤，分熬丹收。再入凈松香，生石膏各四兩。陳壁土，
明礬各二兩，雄黃，輕粉，砂仁，白芥子，川椒，廣木香，檀香，官桂，製乳香，
製沒藥各一兩，牛膠四兩酒蒸化，如前下法。或加蘇合油。臨用加沉，麝。
舊合平𡭕膏治霍亂者，即此膏減味。陰𡭕救急膏治麻腳𡭕者，即扶陽膏減味，
故皆不存。</p>
<p>行水膏。</p>
<p>此膏通利水道，治三焦腸胃濕熱為病，與金仙膏相輔而行。
如虛者參用健脾膏。金仙膏主納，凡胸膈不寬，欲進飲食者，須金仙;
此膏主出，凡欲宣導二腑者，須此膏。二膏不可偏廢。</p>
<p>統治暑濕之邪，</p>
<p>暑者，熱蒸濕也。無濕則但為乾熱而已，非暑也。消暑在於利濕，
使濕從小便降，而暑自消矣。</p>
<p>與水停不散，</p>
<p>停水者，飲水過多，停蓄而成也。在上，乾嘔，而湯水入則吐; 在中，
心下痞滿而痛; 在下，熱入膀胱，小便不利。又水停心下，上於頭則眩，
凌於心則悸，侵於肺則咳，傳於胃則嘔，溢於皮膚則為腫，漬於腸胃則為泄。
膏分上中下貼，再加藥。按病必究其所因，如水病，不知其水，見嘔治嘔，
見咳治咳，見痞滿泄瀉即治痞滿泄瀉，襲用套頭方藥，似是實非，
所謂粗工不識病源也。錄此以見因之不同宜審。</p>
<p>或為怔忡，</p>
<p>即悸也，膏貼心口。</p>
<p>乾嘔而吐，</p>
<p>用生薑，半夏為團，擦後貼。</p>
<p>痞滿而痛，</p>
<p>貼痛處，或糝黃連，半夏末。</p>
<p>痰飲，</p>
<p>用控涎丹加膏內貼。</p>
<p>水氣喘咳，</p>
<p>用蘇子，葶藶，半夏，桑皮，木通，黑丑，椒目煎抹胸口，再貼膏。</p>
<p>水結胸，</p>
<p>用生薑擦後貼，或用文中凝雪湯法，或即用十棗湯煎沫後貼。</p>
<p>陽黃疸，</p>
<p>貼胸臍。文中有方。</p>
<p>陽水腫滿，</p>
<p>貼心臍，文中有方。</p>
<p>熱脹，</p>
<p>貼胸臍。文中有方。或用白朮，厚朴，薑黃，黃芩，黃連，枳實，半夏。，
知母，青皮，陳皮，木通，澤瀉，桔梗，大黃，木香，砂仁煎抹後貼。
或研末加麝香，以淡薑水調敷滿腹。以上皆參用金仙膏。</p>
<p>小便黃赤。</p>
<p>濕熱重，膏貼胸臍及臍下，用麥冬，竹葉，木通煎，抹胸。</p>
<p>或少腹滿急，</p>
<p>濕熱下注，膏貼少腹。</p>
<p>或尿澀不行，
用黃芩，車前子，木通，黑山梔等利水之藥煎湯洗臍下，貼。</p>
<p>或熱淋，</p>
<p>糝硝石末貼臍下，參用清陽，金仙兩膏貼胸臍，二膏皆能通淋。文中亦有方。</p>
<p>大便溏泄，</p>
<p>濕勝也，膏貼臍上。或用金仙膏。</p>
<p>或便祕不通，</p>
<p>熱勝也，膏貼臍上及臍兩旁，即天樞穴也，或糝芒硝貼。水氣重者，用枳殼，
檳榔，大黃，黑丑煎抹後貼。或研末，雞清調敷。參用文中通大便方。</p>
<p>或腸痔。</p>
<p>濕熱下注，膏貼臍上，參用清陽膏，貼肛門。</p>
<p>又肩背沉重，肢節疼痛，</p>
<p>濕熱相搏，膏貼背心及痛處。</p>
<p>腳氣腫痛，</p>
<p>濕熱分爭，濕則腫，熱則痛，膏貼臍上及痛處，再加蒼柏散敷。
腳氣入腹衝心者，加吳萸，木瓜，檳榔，大黃，食鹽炒熨并縛，或調敷腹。
入腎者，目額黑，腰腫尿閉，上喘，加附子津唾調足心，引熱下行。</p>
<p>婦人帶下。</p>
<p>由濕熱者，膏貼臍上，臍下，再酌加藥。</p>
<p>外症濕熱凝結成毒，成濕熱爛皮，皆可用。上貼心口，中貼臍眼，并臍兩旁，
下貼丹田及患處。
蒼朮五兩，生半夏，防己，黃芩，黃柏，苦葶藶，甘遂，紅芽大戟，芫花，
木通各三兩，生白朮，龍膽草，羌活，大黃，黑丑頭，芒硝，黑山梔，桑白皮，
澤瀉各二兩，川芎，當歸，赤芍，黃連，川鬱金，苦參，知母，商陸，枳實，
連翹，檳榔，郁李仁，大腹皮，防風，細辛，杏仁，膽南星，茵陳，白丑頭，
花粉，蘇子，獨活，青皮，廣陳皮，藁本，瓜蔞仁，柴胡，地骨皮，白鮮皮，
丹皮，靈仙，旋覆花，生蒲黃，豬苓，牛蒡子，馬兜鈴，白芷，升麻，川楝子，
地膚子，車前子，杜牛膝，香附子，萊菔子，土茯苓，川萆薢，生甘草，海藻，
昆布，瞿麥，萹蓄，木鱉仁，蓖麻仁，乾地龍，土狗，山甲各一兩，髮團二兩，
浮萍三兩，延胡，厚朴，附子，烏藥各五錢，龜板三兩，飛滑石四兩。生薑，
韮白，蔥白，榆白，桃枝各四兩，大蒜頭，楊柳枝，槐枝，桑枝各八兩，
蒼耳草，益母草，諸葛菜，車前草，馬齒莧，黃花地丁鮮者各一斤，
鳳仙草全株乾者用二兩，九節菖蒲，花椒，白芥子各一兩，皂角，
赤小豆各二兩。兩共用油三十斤，分熬丹收。再入鉛粉炒一斤，
提凈松香八兩，金陀僧，生石膏各四兩，陳壁土，明礬，輕粉各二兩，官桂，
木香各一兩，牛膠四兩酒蒸化，如清陽膏下法。如外症拔毒收水，
可加黃蜡和用。又龍骨，牡蠣皆收水，亦可酌用。</p>
<p>清肺膏。</p>
<p>肺屬金，或受心火刑剋，肝木亢害則病。又，外感久則鬱熱，內傷久則火炎，
并宜清。古方有杏膠飲，又有三雞鳴丸，皆通治咳喘。亦有清肺湯，清金湯，
貝母散，黃連阿膠等方，此本其法。</p>
<p>治一切喘咳等症屬肺熱者。</p>
<p>肺熱者必有痰盛胸滿，外閧上炎之象。</p>
<p>凡風熱，</p>
<p>春多風熱，宜散風熱。</p>
<p>暑熱，</p>
<p>長夏火鑠金，宜清熱。</p>
<p>燥熱，</p>
<p>秋金燥烈之氣，宜清燥。</p>
<p>傷肺咳喘上氣，</p>
<p>上氣宜蘇子，杏仁，前胡，枳殼等。</p>
<p>或酒煿過度，邪火傷肺致咳喘者，</p>
<p>用黃連，枳實，瓜蔞，青黛。膏皆貼胸口及背心，看症加藥。方書云：
晨咳是食積，火流肺，宜地骨皮，桑皮，知母; 午前多胃火衝肺，宜知母，
貝母，瓜蔞，枳實，醋煆石膏; 午後多陰虛，宜四物加麥冬，知柏，二陳;
黃昏多火浮於肺，宜五倍，五味，斂而降之。風寒鬱熱夜咳，三拗湯加知母，
黃芩。乾咳無痰，火鬱也，久則成癆，宜桔梗開之，再滋陰降火，或用貝母，
瓜蔞，青黛，薑汁，白蜜。文中有擦頸項，擦背等方，可以倣用。口渴氣逆者，
用知母，貝母，天冬，麥冬，當歸，枯芩，黑山梔，元參，花粉，桔梗，薄荷，
沙參，甘草之屬，即清順湯也。帶血加紫苑，阿膠。治火咳火喘不外此。
喘當先引其痰，宜桔梗，瓜蔞，枳殼，杏仁，蘇葉，前胡，熱加寒水石，石膏。
水喘宜蘇子，葶藶。肺虛久喘，宜炙桑皮，五味，阿膠。陰虛陽無所附，
而上奔者，四物倍芍藥加人參，五味收之，下之則死。以上皆參用清陽膏，
清胃膏，滋陰膏。一切喘咳劫藥，知母，貝母各一兩，巴豆十粒，同炒黃，
加黃連，白礬，白芨各三錢，薑蜜丸，安膏上貼。或巴豆炒後去之，但借其氣，
更善。一用五味，五倍，芒硝，蜜丸安膏上貼，仝，可酌用。</p>
<p>衄血，</p>
<p>肺火參清陽膏。</p>
<p>消渴，</p>
<p>上消屬肺火，宜黃連，花粉，烏梅。</p>
<p>肺脹，</p>
<p>咳而上氣，煩躁而喘，宜斂。本草白芍治肺脹。又古方有杏仁，青黛，
訶子肉，佐以海粉，半夏，香附，瓜蔞，加薑汁白蜜調者，可以擦胸背。
如脈浮心下有水氣，或欲作風水者，用仲景越婢加半夏湯，
或小青龍加石膏湯煎抹。</p>
<p>肺積，</p>
<p>在右脅咳喘名息賁，參用金仙膏。</p>
<p>肺痿，肺癰，</p>
<p>心火刑肺，喘咳兼唾膿血，脈虛為痿，實為癰。虛用桑皮，知母，黨參，
黃芪，地骨皮，天冬，陳皮，甘草，青皮，五味，薑汁，蘿蔔汁，梨汁，桔梗，
紫菀煎抹，實用桑皮，桔梗，瓜蔞，葶藶子，青橘皮汁，陳芥菜鹵。
兼貼清陽膏。</p>
<p>咽喉，</p>
<p>肺系，</p>
<p>大腸，</p>
<p>肺府，枳殼能利大腸，</p>
<p>諸火症。貼喉中央，</p>
<p>連天突穴，</p>
<p>胸口（膻中穴），背後（第三骨節，肺俞），臍上（脾為肺母），
臍下（腎為肺子），或患處。凡用加藥者，須照醫書審症立方之意，
而以文中外治之法運之，則精切而有效。此膏所注，亦可例推。
生黃芩三兩，南薄荷，桑白皮，地骨皮，知母，貝母，天冬，麥冬，連翹，蘇子，
花粉，葶藶，芫花各二兩，桔梗，橘紅，鬱金，香附，荊穗，枳殼，牛子，
山豆根，瓜蔞，旋覆花即金沸草，苦杏仁，川芎，白芷，馬兜鈴，前胡，蒲黃，
防風，蘇梗，青皮，膽南星，防己，射干，白前，白檳榔，白丑頭，款冬花，
五倍子，元參，生地，生甘草，忍冬藤，歸尾，白芍，赤芍，丹皮，木通，
車前子，枳實，黃連，黃柏，黑山梔，白芨，白蘞，大黃，芒硝，木鱉仁，
蓖麻仁，山甲各一兩，滑石四兩。生薑連皮，蔥白各二兩，冬桑葉，
白菊花連根，槐枝，柳枝，桑枝各八兩，枇杷葉四兩，竹葉，柏葉，
橘葉各二兩，鳳仙全株，百合，萊菔子各一兩，花椒，烏梅各五錢。
兩共用油二十斤，分熬丹收。再入生石膏四兩，青黛，海石，蛤粉，硼砂，
明礬，真輕粉各一兩，牛膠四兩酒蒸化，如清陽膏下法。</p>
<p>溫肺膏。</p>
<p>經云：“肺惡寒”。又曰：“形寒飲冷則傷肺”。形寒，風寒外感，飲冷，
飲食生冷，內傷也，皆宜溫。古方易簡杏子湯，治一切感風寒，傷生冷，虛勞，
咯血，痰飲，停積，咳嗽者，用黨參，半夏，乾薑，官桂，白芍，細辛，茯苓，
甘草，五味子。感冒加麻黃。又有參蘇溫肺湯，半夏溫肺湯，星半薑桂丸等，
此本其法。</p>
<p>治一切咳喘等症屬肺寒者。</p>
<p>肺寒多嘔吐涎沫。又，必有氣乏表怯，冷痰如水之狀。又，喘嗽酒後甚者熱，
酒後減者寒; 涎清白者寒，黃濁者熱; 面赤痰盛者熱，面白氣短者虛。</p>
<p>凡風寒客於肺，咳喘上氣，</p>
<p>宜九寶飲，紫蘇，杏仁，麻黃，桂枝，生薑等煎抹。</p>
<p>或生冷傷肺，咳喘上氣，</p>
<p>宜厚朴，乾薑等。</p>
<p>或中焦脾胃虛寒，有痰水冷氣，心下汪洋嘈雜，時吐清水者，</p>
<p>宜加味理中，半夏，陳皮，官桂，細辛，白朮，乾薑，五味炒熨。</p>
<p>或下焦無火，腎水泛上為痰，水冷金寒者，</p>
<p>宜用八味丸料。</p>
<p>或肺胃兩虛，氣上逆者，</p>
<p>胃虛則氣上逆，喘而不休，宜參用溫胃膏。</p>
<p>或肺腎兩虛，不納氣者。</p>
<p>宜參用溫腎固真膏。</p>
<p>亦治冷哮，</p>
<p>遇冷而發，</p>
<p>冷痿，</p>
<p>肺有虛寒而痿者，</p>
<p>等症。上貼心口，中貼臍眼，下貼丹田，或并貼。</p>
<p>文中有燒款冬，熟地吸烟法，治肺病最宜，可推用。以今吸烟法，
裝烟筒吸甚便。
生半夏薑汁現炒三兩，杏仁，蘇子，炙桑皮，五味子，麻黃，細辛，乾薑，
陳皮，官桂，葶藶子炒，白蒺藜各二兩，西黨參，白朮，蒼朮，黃芪，炙甘草，
川芎，白芷，荊穗，獨活，防風，百部，南星，當歸，酒芍，桔梗，枳殼，青皮，
靈仙，砂仁，沙蒺蔾，旋覆花，制香附，烏藥，大腹皮，巴戟天，大茴香，
破故紙，吳萸，蓽茇，良薑，款冬花，芫花，紫菀，厚朴，黑丑，澤瀉，車前子，
白附子，巴豆仁，訶子肉，川烏，白芨，白蘞，皂角，木瓜，木鱉仁，蓖麻仁，
炮山甲各一兩。生薑，蔥白，槐枝，柳枝，桑枝各四兩，
鳳仙草全株乾者用二兩，白芥子，川椒，胡椒，核桃仁連皮，石菖蒲，萊菔子，
白果仁，大棗，烏梅，粟殼各一兩。兩共用油十六斤，分熬丹收。再入肉桂，
丁香，木香，降香沉香更佳，白蔻仁各一兩，牛膠四兩酒蒸化，如清陽膏下法。</p>
<p>養心安神膏。</p>
<p>本孔聖枕中丹及天王補心丹等方加味。讀書，勤政，勞心者，可用此養心。</p>
<p>治心虛有痰火，不能安神者，亦治膽虛。凡老年心怯，病後神不歸舍，</p>
<p>糝硃砂，龍骨末。</p>
<p>有少年相火旺，心腎不交，怔忡夢遺，</p>
<p>糝黃連，肉桂末。</p>
<p>亦有因驚而不能寐者，</p>
<p>糝膽星，塗犀角。</p>
<p>皆貼膻中穴。惟胸有濕痰梗塞者勿用（宜金仙膏）。
牛心一個，牛膽一個，用小磨麻油三斤浸熬聽用。川黃連三兩，大麥冬，丹參，
元參，苦參，鬱金，膽南星，黃芩，丹皮，天冬，生地各二兩，潞黨參，熟地，
生黃芪，上於朮，酒白芍，當歸，貝母，半夏，苦桔梗，廣陳皮，川芎，柏子仁，
連翹，熟棗仁，釵石斛，遠志肉炒黑，天花粉，蒲黃，金鈴子，地骨皮，
淮山藥，五味子，枳殼，黃柏，知母，黑山梔，生甘草，木通，澤瀉，車前子，
紅花，官桂，木鱉仁，羚羊角，鎊犀角各一兩，生龜板，生龍齒，生龍骨，
生牡蠣各二兩。生薑，竹茹，九節菖蒲各二兩，槐枝，柳枝，竹葉，
桑枝各八兩，百合，鮮菊花連根葉各四兩，鳳仙草一株。兩共用油十六斤，
分熬去渣，合牛心油并熬丹收。再入寒水石，金陀僧各四兩，芒硝，硃砂，
青黛各二兩，明礬，赤石脂，赭石煆各一兩，牛膠四兩酒蒸化，如清陽膏下法。</p>
<p>清心化痰膏。</p>
<p>養心膏治虛火，此膏治實痰。如風痰，可與清陽膏參用。若寒痰等勿用。</p>
<p>統治鬱痰，驚痰，熱痰，燥痰，老痰，痰迷心竅，痰結胸，癲癇。
又暴病多屬火，怪病多屬痰，亦可貼。諸痰重症，用薄荷，菖蒲搗汁，入薑汁，
竹瀝，白蜜調擦胸口，再糝硃砂，硼砂，青黛，芒硝，寒水石，冰片貼。
若治中風痰迷，即用清陽膏中加藥。如舌不能言者，
另用古方解語湯煎抹亦可。痰結胸用陷胸，承氣合敷。
膽南星三兩，連翹，鬱金，黃連，麥冬，生大黃，枳實，化橘紅，苦葶藶，黃芩，
樸硝各二兩，大生地，元參，丹參，苦參，川芎，當歸，生白芍，生蒲黃，杏仁，
丹皮，苦桔梗，前胡，知母，貝母，瓜蔞，半夏，檳榔，枳殼，大戟，青皮，
天麻，黑山梔，甘遂，黃柏，獨活，防風，細辛，旋覆花，芫花醋炒，木通，
澤瀉，車前子，生甘草，木鱉仁，蓖麻仁，皂角，山甲，乾地龍，瓦楞子，
羚羊角，犀角鎊，僵蠶，全蝎各一兩，滑石四兩。生薑，竹茹，南薄荷，
九節菖蒲各二兩，柳枝，竹葉，桑枝，槐枝各八兩，鳳仙草全株，紫蘇子，
萊菔子各一兩，白芥子五錢。兩共用油十六斤，分熬，丹收。再下生石膏八兩，
青礞石硝煆，金陀僧各四兩，青黛，雄黃，明礬各二兩，硼砂，硃砂，輕粉各一兩，
加牛黃清心丸一粒，滾痰丸三錢，抱膽丸五錢。</p>
<p>抱膽丸用川鬱金，天竺黃各一兩，雄黃五錢，白礬三錢，以菖蒲汁，
調不落水心血為丸，硃衣者，毛氏治癲癇痰迷方也。</p>
<p>健脾膏。</p>
<p>胃主納，脾主消，脾主與胃行其津液者也。脾主至陰，喜升喜剛燥。
太陰濕土，得陽始運。補氣消食，化痰燥濕，不可偏廢。脾胃為肝腎之原，
心實主之，火能生土，土旺即以防水。心為脾母，補母則子旺; 肝為脾賊，
踈肝則脾安。脾土須丹田真火熏蒸，故曰補脾不若補腎。
古有補真丸治脾陽不運，用川烏，巴戟，菟絲，蓯蓉，葫蘆巴，香附，花椒，
鹿茸，羊腰，陽起石等味，可以為法。此膏較金仙膏多補脾溫腎之藥，
虛寒有積，欲寓攻於補者宜之。如欲消導者，可以此膏和金仙膏各半攤貼。
又腎為先天之本，脾胃為後天之本。此膏與滋陰膏相并行，
亦如六君與六味也。</p>
<p>治脾陽不運，飲食不化，或噎塞飽悶，</p>
<p>脾弱，</p>
<p>或泄痢腹痛，</p>
<p>脾滯，</p>
<p>或為濕痰，</p>
<p>水穀停積，</p>
<p>水腫，</p>
<p>脾虛土不制水，</p>
<p>黃疸，</p>
<p>脾濕，</p>
<p>臌脹，</p>
<p>臟寒生脹滿，又胃寒亦生脹滿。東垣通治脹滿，半夏厚朴湯，用半夏一錢，
厚朴八分，神麯六分，蘇木，紅花各五分，三棱，當歸梢，豬苓，升麻各四分，
官桂，蒼朮，車前子，澤瀉，柴胡，陳皮，黃芩，草蔻仁，生甘草各三分，木香，
青皮各二分，吳萸，黃連，乾生薑各一分，桃仁三個，昆布少許，可以炒熨。
或去蘇木，桃仁。或虛加參，朮，實加枳殼，檳榔，撞關加香附，烏藥，胡椒，
紫蘇，丁香，沉香，砂仁，茴香，乳香之類。凡用香藥須研末後加，勿同炒。</p>
<p>積聚，</p>
<p>脾虛也，金仙膏有方。有《綱目》破積導飲丸，用木香，檳榔，陳皮，青皮，
枳殼，蓬朮，三棱，半夏，神麯，麥芽，乾薑，車前子，澤瀉，甘草各五錢，
白丑頭末六錢，黃連三錢，巴豆二十粒。一方巴豆同黃連三錢炒，
去巴豆不用。此方危氏取數味以消諸積聚，癥塊甚效，可以炒熨。又如食積，
山查，神麯，麥芽; 酒積，黃連，葛花，砂仁; 果菜積，官桂，丁香，麝香;
魚蟹積，紫蘇，木香，生薑; 麵積，杏仁; 茶積，川椒。均可用。</p>
<p>小兒慢脾風，</p>
<p>或大病或久吐瀉，脾胃傷所致。純陰泄青者，木剋土也。用參，耆，朮，草，
酒芍，陳皮，半夏，天麻，川烏，全蝎，南星，丁香，硃砂，薑棗炒熨。
肢冷加炮薑，甚加附子，手足抽搦加桂枝，參用扶陽膏。</p>
<p>等症，皆貼胸臍。</p>
<p>簡便方：實用萊菔子炒熨，虛用糯米炒熨，皆妙。</p>
<p>牛精肉一斤，牛肚四兩，用小磨麻油三斤浸熬聽用。蒼朮四兩，白朮，
川烏各三兩，溫白丸用川烏為君，益智仁，薑半夏，南星，當歸，厚朴，陳皮，
烏藥，薑黃，甘草半生半炙，枳實各二兩，黃芪，黨參，川芎，白芍，赤芍，
羌活，香白芷，細辛，防風，香附，靈脂，蘇梗，蘇子，延胡索，山查，麥芽，
神麯，木瓜，青皮，檳榔，枳殼，桔梗，靈仙，腹皮，醋三棱，醋莪朮，杏仁，
柴胡，升麻，遠志肉，吳萸，五味，草蔻仁，肉蔻仁，巴戟天，補骨脂，良薑，
蓽茇，大茴，紅花，黃連，黃芩，大黃，甘遂，苦葶藶，紅芽大戟，巴仁，
黑丑頭，茵陳，木通，澤瀉，車前子，皂角，木鱉仁，蓖麻仁，全蝎，炮山甲，
白附子，附子各一兩，滑石四兩。生薑，薤白，韮白，蔥白，大蒜頭各四兩，
鮮槐枝，柳枝，桑枝各八兩，萊菔子，乾薑，川椒各二兩，石菖蒲，艾，
白芥子，胡椒，佛手乾各一兩，鳳仙草全株，棗七枚。兩共用油二十二斤，
分熬丹收。再入官桂，木香，丁香，砂仁，檀香各一兩，牛膠四兩酒蒸化，
如清陽膏下法。</p>
<p>清胃膏。</p>
<p>胃為水穀之海，臟腑皆稟氣於胃。五穀入胃，其糟粕，津液，宗氣分為三道，
上焦宗氣，中焦津液，下焦糟粕。大小腸出納水穀，轉輸津液，
而胃又為二經之總司。胃為燥土，喜降，喜柔潤，宜養津液。陽明陽土，
得陰自安。腑宜通，熱則秘結，用下藥者，亦所以救陰而存津也。</p>
<p>治胃中血不足，</p>
<p>胃中穀氣，傳化精微為血。</p>
<p>燥火用事。或心煩口渴，或嘔吐黃水，
黃水屬熱，清水屬寒。</p>
<p>或噎食不下，</p>
<p>血乾，</p>
<p>或食下吐出，</p>
<p>皆是胃槁，</p>
<p>或消穀善饑，</p>
<p>即消中，屬胃熱，傳於肺為上消，傳於腎為下消。</p>
<p>或大嘔吐血，</p>
<p>陽明多氣多血，為火所偪。</p>
<p>或大便難，</p>
<p>津枯。</p>
<p>或食㑊。</p>
<p>大腸移熱於胃，善食而瘦，謂之食㑊，㑊者，易也。胃移熱於膽仝。</p>
<p>亦治肺燥者，腎熱者，挾心肝火者。貼上，中，下三脘。</p>
<p>酌加煎沫之藥。</p>
<p>生地四兩，大麥冬，天花粉各三兩，黃連，知母，當歸，瓜蔞仁，生白芍，
石斛，天冬，乾葛，生甘草各二兩，元參，丹參，苦參，羌活，枳實，檳榔，
防風，秦艽，枯黃芩，川鬱金，大貝母，香白芷，半夏，化橘紅，苦桔梗，連翹，
川芎，柴胡，前胡，膽南星，淮山藥，忍冬藤，蒲黃，杏仁，麻仁，蘇子，
炙甘草，青皮，地骨皮，桑白皮，黃柏，黑山梔，赤芍，丹皮，紅花，五味子，
五倍子，胡黃連，升麻，白朮，甘遂，大戟，細辛，車前子，澤瀉，木通，皂角，
蓖麻仁，木鱉仁，羚羊角，鎊犀角，山甲，大黃，芒硝各一兩，滑石四兩。
生薑連皮，竹茹各三兩，石菖蒲一兩，蔥白，韮白，薤，藿香各二兩，茅根，
桑葉，蘆根，枇杷葉去毛，芭蕉葉，竹葉各四兩，槐枝，柳枝，桑枝，
白菊花各八兩，鳳仙草全株，烏梅三個。兩共用油二十斤，分熬丹收。
再入生石膏八兩，寒水石四兩，青黛一兩，牡蠣粉，元明粉各二兩，
牛膠四兩酒蒸化，如清陽膏下法。</p>
<p>溫胃膏。</p>
<p>舊名禦寒暖胃膏。此方表裏俱備，冬時施送窮人，預貼一張於心口并臍，
可免受寒。</p>
<p>治胃寒不納，嘔瀉，痞脹，疼痛諸症。按活人聖散子治寒疫，
不論陰陽表裏，用麻黃，附子，蒼朮，獨活，柴胡，藁本，厚朴，白朮，枳殼，
防風，細辛，藿香，半夏，赤芍，吳萸，草蔻仁，良薑，豬苓，澤瀉，甘草，
薑棗之屬。蓋外感方也。又東垣中滿分消湯，治中滿，寒脹，寒疝，二便不通，
四肢厥逆，食入反出，腹中寒，心下痞，下虛陰躁，奔豚不收，用川烏，乾薑，
蓽澄茄，生薑，黃連，黨參，當歸，澤瀉，青皮，麻黃，柴胡，草蔻仁，厚朴，
黃芪，黃柏，益智仁，吳茱萸，木香，半夏，茯苓，升麻之屬。蓋內傷方也，
可推。
乾薑炒二兩，川烏，白朮各兩半，蒼朮，黨參，附子，吳萸，黃芪，麻黃，桂枝，
北細辛，羌活，獨活，防風，麥冬，藁本，柴胡炒，川芎，當歸，酒芍，香附，
紫蘇，藿梗，杏仁，白芷，青皮，陳皮，半夏炒，南星，厚朴，烏藥，靈仙，
麥芽，神麯炒，枳實，澤瀉，蓽澄茄，草果，草蔻仁，肉蔻仁，故紙，良薑，
益智仁，大茴，巴戟，蓽茇，車前子，延胡，靈脂各一兩，黃連吳萸水炒，
五味子各五錢，甘草七錢。生薑，蔥白各四兩，艾，薤，韮，蒜頭，
菖蒲各二兩，鳳仙一株，木瓜，川椒，白芥子，胡椒各一兩，大棗，
烏梅肉各五個。兩共用油十二斤，分熬黃丹收。再入木香，丁香，砂仁，官桂，
乳香製，沒藥各一兩，牛膠四兩酒蒸化，如清陽膏下法。一加木鱉仁，蓖麻仁，
山甲各一兩。</p>
<p>清肝膏。</p>
<p>肝生血氣，木喜條達。肝以斂為瀉，以散為補。相火寄於肝膽，有瀉而無補，
瀉其邪熱即所以補之。肝宜涼，膽宜溫。然膽附於肝，此動則彼隨，
故肝膽仝治。肝與心，腎亦仝治。此膏與清陽膏，金仙膏，滋陰膏參用。
治肝風宜合清陽膏，治肝氣宜合金仙膏，治肝火宜合滋陰膏。</p>
<p>治肝經血虛有怒火，</p>
<p>肝藏血，血虛則火旺。</p>
<p>或頭暈頭痛，眼花目赤，耳鳴耳聾，耳前後痛，</p>
<p>皆肝膽經火，參用清陽膏。</p>
<p>面青口酸，</p>
<p>青是肝色，酸是肝味。</p>
<p>寒熱往來，</p>
<p>少陽在半表半裏。又瘧為肝積，宜黃連，柴胡等，參用金仙膏。</p>
<p>多驚不睡，</p>
<p>肝藏魂，宜羚角等，參用清心膏。</p>
<p>善怒，</p>
<p>肝燥，宜當歸，瓜蔞，紅花等。</p>
<p>吐血，</p>
<p>暴怒傷肝，不能藏血。</p>
<p>胸中痞塞，</p>
<p>肝鬱，宜逍遙散，六鬱湯，萸連丸等，參用金仙膏。</p>
<p>脅肋乳旁痛，</p>
<p>皆肝之部位。肝積在左脅下，痛引小腹名肥氣，參用金仙膏。</p>
<p>大腹作痛，</p>
<p>土為木剋克 參用金仙膏。</p>
<p>少腹作痛，</p>
<p>少腹亦肝之部位，有蓄血在下則痛，婦人為血瘕等。</p>
<p>陰腫陰疼，</p>
<p>肝脈絡陰器。</p>
<p>小兒發搐，</p>
<p>有假搐，真搐之分。假搐者，搐搦反張邪視，而牙關不緊，無痰涎而氣熱，
未可指為驚風，恐是傷風，傷食，痘疹等症。真搐者，潮熱發搐，乃急驚風也。
心主驚，肝主風。在巳午未時者，心用事，宜導赤散，生地，木通，甘草，
淡竹葉等分煎，或涼驚丸，龍膽草，防風，青黛，三錢，鉤藤三錢，黃連五分，
牛黃冰麝丸，金銀湯化。在寅卯辰時者，肝用事，宜瀉清丸，羌活，大黃，
川芎，山梔仁，龍膽草，當歸，防風，蜜丸，竹葉湯化。在申酉戌時者，
肺用事，宜補脾益黃散，青皮，陳皮，丁香，而兼用瀉青丸治肝，導赤散治心。
在亥子丑時者，腎用事，亦宜補脾益黃散，而兼用導赤散，涼驚丸治心。又，
急驚因熱生於心，熱甚則風生，風屬肝，此陽勝陰虛也，宜利驚丸，
即天竺黃三錢，輕粉，青黛，一錢，黑丑頭末五錢，蜜丸，薄荷湯調者。
若熱渴發搐，痰涎壅盛危急者，天南星，大半夏，均用牙皂，明礬，
生薑汁製過，各一兩，花粉二兩，元明粉五錢，硼砂三錢，雄黃五分，麝四分，
甘草生研，水丸，硃衣，金箔，薑皮，燈心湯調用。或單用礞石一味，
木香湯調用。以上諸藥，皆可擦胸背。參用清陽膏，清心膏，滋陰膏貼。</p>
<p>肝疳。</p>
<p>食肥令人內熱，食甘令人中滿，十六歲以後則名癆。肝疳者，面青，
目生白膜，瀉泄夾水，青色，瀉血。小兒疳，分五臟，肝病為多。一切疳症，
冷熱新久，均以脾疳集聖丸主之，用黨參，黃連，乾蟾酥各三錢，川芎，當歸，
五靈脂，陳皮，青皮，醋炒莪朮，煨木香，真蘆薈，酒蒸砂仁各二錢，
公豬膽汁丸。五臟各有加減，如肝疳去莪朮，砂仁，陳皮，木香，加龍膽草，
梔仁，防風，天麻，蟬蛻各二錢，青黛錢半。可以擦胸背再貼膏。詳見兒科書。</p>
<p>外症頸上生核。</p>
<p>火旺筋攣所致。參用雲臺膏。</p>
<p>頭眼病貼兩太陽，耳病夾耳門貼，內症上貼胸口，并兩脅，背心，
肝俞臍上，臍下，餘貼患處，加錠子，醋磨敷。
鱉甲一個，用小磨麻油三斤浸熬聽用。
柴胡四兩，黃連，龍膽草各三兩，元參，生地，川芎，當歸，白芍，鬱金，丹皮，
地骨皮，羌活，防風，膽南星各二兩，薄荷，黃芩，麥冬，知母，貝母，黃柏，
荊芥穗，天麻，秦艽，蒲黃，枳殼，連翹，半夏，花粉，黑山梔，香附，赤芍，
前胡，橘紅，青皮，瓜蔞仁，桃仁，胡黃連，延胡，靈脂炒，莪朮煨，三棱煨，
甘遂，大戟，紅花，茜草即五爪龍，牛膝，續斷，車前子，木通，皂角，細辛，
蓖麻仁，木鱉仁，大黃，芒硝，羚羊角，犀角，山甲，全蝎，牡蠣，忍冬藤，
甘草，石決明各一兩，吳萸，官桂，蟬蛻各五錢。生薑，蔥白，大蒜頭各二兩，
韮白四兩，槐枝，柳枝，桑枝，冬青枝，枸杞根各八兩，鳳仙全株，益母草，
白菊花，乾桑葉，蓉葉各四兩，側柏葉二兩，菖蒲，木瓜各一兩，花椒，
白芥子，烏梅各五錢。兩共用油二十四斤，分熬丹收。再入煆青礞石四兩，
明雄黃，漂青黛各二兩，蘆薈，青木香各一兩，牛膠四兩酒蒸化，
如清陽膏下法。
此方鱉甲改乾甲四兩，先研末聽用。生薑至鳳仙十味搗汁，亦聽用。
牛膠加十二兩醋熬化，亦聽用。其餘群藥共研末，并鱉甲末，
以薑蔥等汁合牛膠醋和藥為錠備敷。或加青魚膽。原有白芷，五倍。</p>
<p>滋陰壯水膏。</p>
<p>舊名坎濟膏。世人知百病生於心，而不知百病生於腎。飲酒食肉，
醉飽入房，不謹嗜欲，妄為傷情，則腎水空虛，不能平其心火。心火縱炎，
傷其肺金，是絕水之源。金水衰虧，不能勝其肝木，
肝木虛則剋脾土而反生火。火獨旺而不生化，故陽有餘陰不足，
獨熱而不久矣。左腎屬水，右尺洪大或數，用此補陰降火。
此方補腎而兼五臟，與清肺，清胃，清肝三膏可參用。</p>
<p>治男子陰虛火旺，午後發熱，咳嗽痰血，</p>
<p>肺火，</p>
<p>或鬱熱衄血吐血，</p>
<p>肺肝胃火，</p>
<p>或涎唾帶血，</p>
<p>腎火，</p>
<p>或心煩口乾，驚悸喘息，眼花耳鳴，兩顴發赤，喉舌生瘡，盜汗夢遺，</p>
<p>夢遺屬相火所迫，不夢而遺乃心腎虛弱。文中有五倍塗臍法，可糝。</p>
<p>腰痛脊酸，</p>
<p>腎虛也。有臀尖痛者，陰虛膀胱有火。</p>
<p>足痿。</p>
<p>痛為痹，不痛為痿。火盛制金，不能生水，以致肝木乘旺，中土受傷，
骨軟筋弛。狀若癱瘓者，古用耆，朮，熟地，歸，芍，杜仲，牛膝，知，
柏等藥治之。膏貼膝蓋并三里穴，以痿屬陽明胃也。外加痿藥敷。</p>
<p>婦人骨蒸潮熱，或經水不調，或少腹熱痛及一切陰虛有火之症。</p>
<p>腎有補無瀉。然實則瀉其子，百祥用大戟是也。又，相火宜清，
治夢遺用甘遂是也。滋陰方中亦有用木香，官桂者，膏內戟，遂等藥本此。</p>
<p>上貼心背，中貼臍眼，下貼丹田。陰無驟補之法，膏以久貼見效。
故不多加藥。
生龜板一斤腹黑者佳，黃色及湯板不可用，用小磨麻油三斤浸熬去渣聽用，
或下黃丹收亦可。
元參四兩，生地，天冬各三兩，丹參，熟地，萸肉，黃柏，知母，麥冬，當歸，
白芍，丹皮，地骨皮各二兩，黨參，白朮，生黃芪，川芎，柴胡，連翹，桑白皮，
杜仲炒斷絲，熟牛膝，南薄荷，川鬱金，羌活，防風，香附，蒲黃，秦艽，枳殼，
杏仁，貝母，青皮，橘皮，半夏，膽星，黑荊穗，桔梗，天花粉，遠志肉炒，
女貞子，柏子仁，熟棗仁，紫菀，菟絲餅，釵石斛，淮山藥，續斷，巴戟天，
黑山梔，茜草，紅花，黃芩，黃連，澤瀉，車前子，木通，生甘遂，紅芽大戟，
生大黃，五味子炒，五倍子，金櫻子，炒延胡，炒靈脂，生甘草，木鱉仁，
蓖麻仁，炮山甲，羚羊角，鎊犀角，生龍骨，生牡蠣，吳萸各一兩，
飛滑石四兩。生薑，乾薑炒各一兩，蔥白，韮白，大蒜頭各二兩，槐枝，柳枝，
桑枝，枸杞根，冬青枝各八兩，鳳仙草，旱蓮草，益母草各一株，冬霜葉，
白菊花，側柏葉各四兩，菖蒲，小茴香，川椒各一兩，髮團二兩。
兩共用油二十四斤，分熬去渣，合龜板油并熬丹收。再加鉛粉炒一斤，
生石膏四兩，青黛，輕粉各一兩，靈磁石醋煆二兩，官桂，砂仁，木香各一兩，
牛膠四兩酒蒸化，如清陽膏下法，硃砂五錢。</p>
<p>扶陽益火膏。</p>
<p>舊名離濟膏，又名溫腎固真膏。專補命門之火，制水以生土，
較散陰膏多補濇之品，可作暖臍膏用，并可與溫肺，溫胃，健脾膏參用。
寒𡭕抽吊，加文中藥末貼。少年火旺勿用。</p>
<p>治元陽衰耗，火不生土，胃冷成膈。</p>
<p>吐出酸臭不化，二便利者屬胃冷，先用溫胃膏貼胃脘，參用此膏貼背心，
臍眼，對臍。</p>
<p>或脾寒便溏，泄瀉浮腫作脹。</p>
<p>貼臍眼，對臍，參用健脾膏。</p>
<p>或腎氣虛寒，腰脊重痛，</p>
<p>貼腰脊。</p>
<p>腹，臍，腿，足常冷。</p>
<p>貼臍眼及膝蓋。</p>
<p>或腎氣衰敗，莖痿精寒。</p>
<p>貼臍下。</p>
<p>或精滑，隨觸隨泄。</p>
<p>貼對臍及臍下。</p>
<p>或夜多漩溺，</p>
<p>氣虛，膀胱不藏。</p>
<p>甚則脬冷，遺尿不禁。</p>
<p>水衰火實則二便不通，火衰火實則二便不禁。亦貼對臍，臍下。</p>
<p>或冷淋，</p>
<p>寒戰後溲貼臍下。</p>
<p>或寒疝，</p>
<p>寒濕為病，囊冷如冰者，貼臍下，參用散陰膏。</p>
<p>或脫精脫神之症。</p>
<p>面色白而不澤，悲愁如欲哭者，貼心背，臍眼及對臍。</p>
<p>婦人子宮冷，</p>
<p>子宮，胞之所居，即丹田也。亦曰血海，月水所停止，積滿則溢，
在臍下三寸。胞寒則無子，膏即貼此，</p>
<p>或大崩不止，身冷氣微，陽欲脫者，</p>
<p>貼胸口，背心，臍眼，對臍，臍下，非危症勿全貼。</p>
<p>或衝任虛寒，帶下純白者。或久帶下，臍腹冷痛，腰以下如坐冰雪中，
三陽真氣俱衰者。</p>
<p>貼腰臍及臍下。</p>
<p>小兒慢脾風。</p>
<p>久瀉虛寒者，貼臍眼，對臍，參用健脾膏。</p>
<p>心（火位），臍（火所生），對臍（命門火，生之原），
臍下（水中火，亦生氣之源）。
生鹿角屑一斤，鹿茸更佳，高麗參四兩，用油三四斤先熬枯去渣聽用，
或用黃丹收亦可。此即參茸膏影子。
生附子四兩，川烏，天雄各三兩，白附子，益智仁，茅山朮，桂枝，生半夏，
補骨脂，吳茱萸，巴戟天，胡蘆巴，肉蓯蓉各二兩，黨參，白朮，黃芪，熟地，
川芎，酒當歸，酒白芍，山萸肉，淮山藥，仙茅，蛇床子，菟絲餅，陳皮，南星，
北細辛，覆盆子，羌活，獨活，香白芷，防風，草烏，肉蔻仁，草蔻仁，遠志肉，
蓽澄茄，炙甘草，砂仁，厚朴製，杏仁，香附，烏藥，良薑，黑丑鹽水炒黑，
杜仲炒，續斷，牛膝炒，延胡索炒，靈脂炒，秦皮炒，五味子，五倍子，
訶子肉，草果仁，大茴，紅花，川萆薢，車前子，金毛狗脊，金櫻子，甘遂，
黃連，黃芩，木鱉仁，蓖麻仁，龍骨，牡蠣，山甲各一兩，炒蠶砂三兩，
髮團一兩六錢。生姜，大蒜頭，川椒，韮子，蔥子，棉花子，核桃仁連皮，
乾艾各四兩，鳳仙全株，乾薑，炮薑，白芥子，胡椒，石菖蒲，木瓜，
烏梅各一兩，槐枝，柳枝，桑枝各八兩，茴香二兩。兩共用油二十四斤，
分熬再合鹿角油併熬丹收。再入凈松香，陀僧，赤脂各四兩，陽起石煆二兩，
雄黃，枯礬，木香，檀香，丁香，官桂，乳香製，沒藥製各一兩，
牛膝四兩酒蒸化，如清陽膏下法。一加倭硫黃用浮萍煮過者。</p>
<p>大補延齡膏。</p>
<p>舊名太極膏。此膏合後用者甚少，以欲補者多服湯劑故也。即有貼者，
夾雜服藥，雖愈而不知誰之功。唯一老人咳喘，一老婦腰疼，諸藥不效，
貼此而愈。乃信膏之有用。</p>
<p>調和五臟，配合陰陽。凡氣血兩衰，不論何病何痛，皆可用。或加桂，
麝以為引，更妙。
黨參，丹參，元參，黃芪，於朮，木通，生地，熟地，酒川芎，酒當歸，酒白芍，
川烏，萸肉，香白芷，淮山藥，羌活，防風，柴胡，秦艽，蒼朮，厚朴，青皮，
陳皮，烏藥，杏仁，香附子，蘇子，貝母，生半夏，生南星，枳實，皮丹，
地骨皮，桑白皮，菟絲子，蛇床子，杜仲，牛膝，續斷，炙甘草，破故紙，黃柏，
知母，瑣陽，巴戟天，胡桃仁，五味子，天冬，麥冬，棗仁炒，柏子仁，
遠志肉炒，肉蔻仁，吳萸，大茴，靈仙，覆盆子，川楝子，車前子，澤瀉，
益智仁，黃連，黃芩，黑山梔，大黃，桂枝，紅花，木鱉仁，蓖麻仁，炮山甲，
金櫻子，五倍子，龍骨，牡蠣各一兩。生薑，乾薑，蔥白，薤白，韮蒜頭，乾艾，
側柏葉各二兩，槐枝，柳枝，桑枝，桃枝，冬青枝，野菊花各八兩，蒼耳草，
鳳仙草各一株，石菖蒲，白芥子，萊菔子，花椒，大棗，烏梅各一兩，
髮團三兩。兩共用油二十斤，分熬丹收。再入鉛粉炒一斤，陀僧，
凈松香各四兩，赤石脂，木香，砂仁，官桂，丁香，檀香，雄黃，明礬，輕粉，
降香，乳香製，沒藥製各一兩。另用龜膠，鹿膠各二兩，酒蒸化，
如清陽膏牛膠下法。</p>
<p>通經膏。</p>
<p>《綱目》云：過期不行，宜補血行氣，四物，香附，紅花，蓬朮，木通，官桂，
蘇木，薑黃，延胡，靈脂。</p>
<p>此膏主溫經通經，治經後期血虛有寒者。或腹中積冷，臨經作痛，
或兼寒濕帶下，或經閉久成痞滿腫脹之症。凡欲通者并宜之。</p>
<p>上貼心口，</p>
<p>心主血，</p>
<p>中貼臍眼，</p>
<p>脾統血，</p>
<p>下貼臍下，</p>
<p>肝藏血，</p>
<p>兼貼對臍，兩腰等處。</p>
<p>導經末子：附子，肉桂，當歸，元胡，靈脂，蓬朮，青皮，靈仙，川芎，酒芍，
紅花，烏藥，香附，蒼朮，厚朴，鬱金，半夏，丁香，木通，大黃醋炒，蠶砂炒，
吳萸，黃連同炒，各一錢，巴霜五分，共研末，每以半釐糝膏上貼。
又調經末子，不論前後，多少，痛或不痛，當歸一兩，川芎五錢，白芍，蓯蓉，
靈脂炒，延胡炒，白芷，蒼朮，白朮，烏藥，茴香，陳皮，半夏各三錢，
柴胡二錢，黃連，同吳萸炒各一錢。先期者加條芩，丹皮，地骨皮各二錢，
後期者加官桂，乾薑，艾各二錢，乾血癆加桃仁，紅花，大黃，生薑，紅棗，
血瘕再加馬鞭草，各為粗末，或醋或酒炒，熨心腹臍下并縛臍。如冷再炒，
每日用之，以調為度。</p>
<p>如熱結血閉，</p>
<p>古用四物同涼膈散，</p>
<p>實者用清陽膏，虛者用滋陰膏。</p>
<p>貼心口，臍下，</p>
<p>勞心血閉，</p>
<p>心火上行，</p>
<p>用養心膏（貼心口），滋陰膏（貼臍下），胞絡閉或挾痰，
用清心化痰膏（貼心口），脾胃鬱結，氣血凝滯，用金仙膏（貼胸口并臍上），
凡通經須防驟下崩脫，慎之。
全當歸五兩，酒川芎，蒼朮，熟地，烏藥，半夏，大黃，酒芍，附子，吳萸，
桂枝，紅花各二兩，羌活，獨活，防風，黨參，黃芪，白朮，萸肉，白芷，細辛，
荊芥穗，秦艽，製厚朴，青皮醋炒，陳皮，枳實，蘇木，生香附，炒香附，
生靈脂，炒靈脂，生延胡，炒延胡，生蒲黃，炒蒲黃，莪朮醋炒，三棱醋炒，
薑黃，靈仙，草果，山查，麥芽，神麯，檳榔，南星，杏仁，桃仁，菟絲餅，
蛇床子，杜仲，續斷，熟牛膝，車前子，澤瀉，木通，炙草，甘遂煨，葶藶，
黑丑炒黑，巴仁，益智仁，大茴，川烏，五倍子，良薑，遠志肉炒，黃連，
炮山甲，木鱉仁，蓖麻仁，柴胡各一兩，炒蠶砂，飛滑石各四兩，髮團二兩，
皂角一兩六錢。生薑二兩，蔥白，韮白，各一兩，大蒜頭，桂枝各四兩，槐枝，
柳枝，桑枝各八兩，鳳仙全株，菖蒲，乾薑，炮薑，白芥子，艾，川椒，胡椒，
大棗各一兩，烏梅五錢。兩共用油二十四斤，分熬丹收。再入雄黃，枯礬，
官桂，丁香，木香，降香，乳香，沒藥，砂仁，輕粉各一兩，牛膠四兩酒蒸化，
如清陽膏下法。</p>
<p>固經膏。</p>
<p>《綱目》云：經水先期者，宜涼血，四物加芩，連，知，黃柏，艾，，附，草，膠。
過多者，四物加芩，朮，蒲，側柏，艾，附，草，膠。治崩漏，
有補中益氣與六味地黃合用法。又火旺，用涼血地黃; 氣陷，用益胃升陽。</p>
<p>此膏主舉經（升提），固經（收澀），補陰清火。治經先期，血虛有熱者，
或經行過多，先後不定者，或經行不止，</p>
<p>陰虛，不足以制胞絡之火。</p>
<p>或崩中，</p>
<p>陰虛而陽搏之也。有因心鬱者，有悲哀太甚而致者，有內傷中氣下陷者。
暴下曰崩，崩斷非寒病，然日久則陽亡。</p>
<p>或漏下，</p>
<p>淋瀝不斷為漏下，有降而無升也。</p>
<p>或兼濕熱帶下，或五旬後經行者，</p>
<p>大都是熱，</p>
<p>皆可用。</p>
<p>血崩有用蒲黃炒，靈脂炒，髮灰，牛膠醋熬者。又《攝生》用歸尾三錢，
黑荊穗二錢，白芷，川芎各一錢，升麻，柴胡各五分。二方即是收濇升提之法。
如合用敷臍下，可助膏力。清陽膏升，滋陰膏收，并可參。</p>
<p>上貼心口，中貼臍眼，下貼丹田，或兼貼對臍，兩腰。
全當歸三兩，血能歸經則不至妄行矣，丹皮酒炒，柴胡，酒芍，生地，黃芩，
知母，麥冬，地骨皮，川芎，貝母，黃連各二兩，羌活，防風，連翹，薄荷，
蔓荊子，紫蘇，獨活，藁本，細辛，丹參，黨參，黃芪，熟地，元參，白朮，
天冬，赤芍，白薇，蒼朮，萸肉，淮山藥，枳殼，桔梗，麥芽，鬱金，貫眾，
青皮，陳皮，半夏，膽南星，白芷，升麻，葛根，黃柏，黑山梔，生甘草，
熟牛膝，杜仲，續斷炒，桑白皮，椿白皮，樗白皮，秦皮，醋炒延胡，
醋炒蒲黃，醋炒香附，黑荊穗，黑靈脂，地榆炭，瓜蔞皮炒，五味子，五倍子，
訶子肉，烏賊骨，煆龍骨，煆左顧牡蠣，炮山甲，炒黑蠶砂各一兩，龜板，
鱉甲各二兩，炮薑炭五錢。生薑二兩，蔥白，大蒜，韮白各四兩，
紫花地丁即大薊，益母草，槐枝連實，柳枝，桑枝各八兩，茅根，乾荷葉，
側柏葉，霜桑葉，薄荷葉各二兩，鳳仙草半株，蒼耳草全株，艾，
烏梅各一兩。兩共用油二十四斤，分熬去渣後并熬丹收。再入陳壁土，枯礬，
百草霜，髮灰，赤石脂，紫石英煆各一兩，牛膠四兩酒蒸化，如清陽膏下法。</p>
<p>安胎膏。</p>
<p>諸膏孕婦皆忌，唯此膏不忌。妊娠通治，芎歸湯，益母膏。胎前以四物，
芩，朮為主藥。</p>
<p>治婦人胎前諸症，保胎為主，治症次之。凡感受風寒，</p>
<p>宜和胎飲，紫蘇，黃芩，白朮，甘草。太陽經加羌，防，芎，蒿，蔥，薑，
煎抹胸背。自汗者，去蔥加白芍。妊娠傷寒用藥例：如發熱惡寒，芎，芷，香，
蘇; 往來寒熱，柴胡，前胡; 大渴，麥冬，知母，花粉; 燥結，黃芩，瓜蔞;
滿悶，枳殼，橘皮; 發斑，紫草; 斑黑，芩，梔，升，柴; 胎不安，芩，朮，
阿膠。</p>
<p>暑濕，</p>
<p>宜川芎，當歸，黃芩，白朮，加蒼朮，厚朴，陳皮，甘草，豬苓，澤瀉，
炒熨胸背孕婦只可治胸背，輕手摩之。若臍腹，須防動胎，勿輕試。如研末敷，
卻不妨。</p>
<p>或妊娠之初，頭目昏暈，肢體沉重，憎聞食氣，好食酸鹹，惡心嘔吐，</p>
<p>名惡阻，宜川芎，當歸，黃芩，白朮，橘紅，半夏。寒如藿香，砂仁，烏藥，
香附，厚朴，丁香，烏梅之屬，熱加黃連，麥冬，竹茹，梔子，枳殼，白芍之屬。
半夏犯胎，須薑汁炒透用，方不毒。</p>
<p>或心煩躁悶，</p>
<p>名子煩，宜黃連，麥冬，竹葉。</p>
<p>或咳嗽。</p>
<p>名子嗽，宜桔梗，杏仁，桑皮，知母，貝母，橘紅，麥冬，紫菀，竹茹，白蜜。</p>
<p>或痢，</p>
<p>名子痢，宜當歸，白芍，白朮，黃芩，澤瀉，枳殼，木香，黃連，如白痢，
去芩，連。</p>
<p>或瀉，</p>
<p>白朮，梔子。寒用朮，薑。</p>
<p>或寒熱往來，</p>
<p>名子瘧，寒宜厚朴，草蔻仁，乾薑，熱渴者黃芩，麥冬，知母，石膏。
通用柴，前，知，貝，芩，朮，芎，歸，青皮。久不止，加草果。</p>
<p>或胎中有水，面目，身體，腳膝腫脹，足指出水，</p>
<p>名子腫，亦名子氣，宜蒼朮，白朮，厚朴，陳皮，腹皮，桑皮，生薑皮，條芩，
梔子，澤瀉，防己之類。亦有用天仙藤同紫蘇，香附，陳皮，烏藥，甘草，
木瓜者。虛人亦有用四物者。亦有用羌活，蘿蔔子者，用鯉魚，赤豆者，可參酌。</p>
<p>或痰迷發搐，</p>
<p>名子癇，亦名兒暈，輕者四物加丹皮，葛根，秦艽，防風，細辛，竹瀝之類，
重者加獨活，羚角。</p>
<p>或胎氣不和，逆上痛脹，</p>
<p>名子懸，或臨產驚惶氣結難產，宜芎，歸，參，芍，紫蘇，陳皮，大腹皮，
甘草，蔥，薑。或單用蔥。</p>
<p>或胎氣壅塞，小便淋痛，</p>
<p>宜川芎，當歸，加麥冬，木通，竹茹，枳殼，澤瀉，桑皮。《寶鑑》方：蔥白切，
和鹽炒熱，熨臍下。</p>
<p>或腎虛腰痛，</p>
<p>用黑豆，酒炒，布包作腰帶。</p>
<p>或帶下腰酸，</p>
<p>濕熱重也，宜蒼朮，白朮，當歸，香附，白芍，白芷，黃芩，黃連，
樗根白皮之屬。</p>
<p>或胎漏，</p>
<p>氣虛有熱，或犯房事。宜芎，歸，地，芍，芩，朮，續斷，枳殼，艾葉，
醋煮黃芪，地榆。</p>
<p>或胎動下血，</p>
<p>胎漏無腹痛，胎動有腹痛。又，胎痛多在當臍，若臍上動者瘕。又，
胎動是人門下血，尿血是尿門下血。即用胎漏方，腹痛者加香附，木香，砂仁，
紫蘇，陳皮，蔥白之類。</p>
<p>熱病護胎，</p>
<p>以井泥和竈心土敷臍下，至妙。熱甚，去竈心土，加青黛。</p>
<p>孕婦轉脬，或小便不通，</p>
<p>文中有方，</p>
<p>大便不通。</p>
<p>瓜蔞導，膽蜜導。</p>
<p>一切閃挫。</p>
<p>蔥熨最穩。</p>
<p>上貼心口，中貼臍眼，下貼丹田，或背心，兩腰。文中有保小產二膏宜參用。
如治外感等，貼胸背。雜病等，貼當臍。胎漏等，貼臍下。腰酸白帶等，
貼兩腰。護胎貼丹田。如有惡阻等症，用註中加藥，或煎水抹胸背，
或炒熱布包縛臍上，或研末蔥汁調敷臍下，或貼膏，或不必膏，看症斟酌，
不可粗忽。初所刻安胎膏，藥味未純，今特改正，如有修合者，宜照此方。
又諸膏皆礙孕，施送者必須問明有孕無孕，并於膏上註明孕忌。此膏雖不忌，
亦須謹慎，恐有欲墮之孕，而歸咎於膏貼也。老母雞一隻緝死，勿經水拔盡毛，
竹刀破去腸雜，入粳米，糯米半碗，銀針穿線縫好，麻油四斤熬聽用。
生地四兩。川芎酒洗，當歸酒洗，杜仲炒，續斷炒，白朮，黃芩，製香附，
淮山藥各二兩，黨參，黃芪，熟地，酒白芍，麥冬，知母，蒼朮，陳皮，枳殼，
半夏薑汁炒透則不礙胎，羌活，防風，白芷，柴胡炒，蘇子或梗，藿香，
黑山梔，澤瀉，甘草生炙各半，砂仁各一兩，南薄荷，北細辛各五錢。
蔥白一二斤，益母草乾者四兩，生薑，竹茹，忍冬藤，地骨皮，桑葉，菊花，
柏葉，艾各一兩。麻油八斤熬，併前油炒丹收，入牛膠四兩酒蒸，如清陽膏下法，
黃蜡二兩攪。加槐，柳，桑枝各四兩，元參，黃連，黃柏，貝母，花粉，烏藥，
醋延胡，醋靈脂，丹皮，青皮，黑地榆各一兩，黑蠶砂二兩，木香，紫石英，
赤石脂各五錢。調經，對通經膏用。</p>
<p>催生膏。</p>
<p>說見“略言”。</p>
<p>治難產數日不下，及交骨不開者，用此安神息力，不催而生。初覺不必貼。
大龜一個，要板黑者為佳，黃色者不佳，約二三斤，愈大愈妙，
用小磨麻油浸數日，熬枯去渣，再將油煉老，下炒黃丹收，
加鉛粉炒四兩攪勻。臨用以黏三錢，攤皮紙上，令產婦平身安睡，貼膏臍上，
外加敷藥，睡醒自生。如生產尚早，亦能安胎。
敷藥：車前子二兩，川芎，全當歸各一兩，冬葵子七錢，枳殼，白芷，半夏，
白蘞各四錢。共研末。入榆麵三兩，益元散二兩和勻，每用一兩，以薑。蔥汁，
陳酒，醋調敷。胞乾用煉豬熟油調，夏月天熱，用麻油，白蜜，雞清調敷。
如下死胎， 可加附子，官桂。又方，大龜板一斤，全蛇蛻二條，
全蟬蛻二十一個，生山甲七片，髮團洗二兩，即三蛻散，麻油熬，黃丹，
鉛粉收，入寒山石二兩，半生半煆，硃砂五錢攪，即立聖丹。如前貼取睡。</p>
<p>按：古方催生，用蓖麻子，麝香，研貼臍中。陳修園用烏梅，巴豆，胡椒，
末，醋研敷臍下。蓖麻，巴豆太毒，均不可從。</p>
<p>衛產膏。</p>
<p>產後培補元氣，宜通惡露，不可偏廢。然內服究宜先通後補為是，
膏則不妨并行也。</p>
<p>治婦人產後諸症。凡中風感寒及一切血虛發熱，或食積瘀滯，瘧疾，瀉痢，
腫脹疼痛之症。又惡露不行，變生怪病，皆可用。貼心口，臍上，背心及患處。
看症加藥。</p>
<p>如血暈，燒醋炭聞，又，韮菜切碎，置有嘴瓶內，滾醋沖入，
以壺嘴對鼻熏之。或醋和童便煎紅花嗅。衄血，本婦頭髮及紅線各三根，
扎右手中指中一節。瘀血上攻，蘇木煎湯抹胸。咳逆，官桂，薑汁塗脊背。
血虛頭痛，或兼外感，芎，歸，荊穗煎熏。血虛生風，或中風，
亦用此煎抹胸背。血虛腹空痛，用生化湯，芎，歸，炙草，紅花，
炮薑煎抹或炒熨。兼寒者，膏內糝炮薑，肉桂末貼。兒枕痛，用蒲黃，靈脂炒，
醋熬膏敷，勝於內服。或用金仙膏中起枕散亦良。治產後諸症，用當歸一兩，
川芎五錢，白朮三錢，生炒酒炒，官桂各二錢，荊穗炒，香附醋炒，
延胡醋炒各一錢半，如冒風，加天麻，防風; 血暈，加黑靈脂，黑荊穗; 發熱，
加黨參，黃芪，炮薑; 心悶，加陳皮，枳殼，砂仁; 血崩，加地榆炭，蒲黃炒，
靈脂醋炒：咳嗽，加杏仁，炙桑皮，桔梗; 死血不行，腹鞕，加枳實，紅花，
桃仁，痞塊再加莪朮，三棱醋炒：敗血不凈，往來寒熱，加柴胡，半夏;
食積滯，加山查，麥芽; 脾胃作脹，加蒼朮，厚朴，陳皮，砂仁，枳殼;
心神恍惚，加麥冬，遠志，硃砂; 胸中膈塞，加吳萸; 大便秘，加肉蓯蓉，
熟地; 小便秘，加車前子，木通; 虛瀉欲脫，加五味，耆，參，枯礬。以上諸藥，
看症為末或糝，或醋炒熨，并縛臍。藥有不對，亦可加減。若產後血脈空虛，
或受風邪，寒熱盜汗，輾轉不已，名血風勞，宜用滋陰膏，或大補膏。</p>
<p>醋蒸紅花四兩，酒川芎，酒當歸，醋大黃各三兩，台烏藥，吳萸，蘇木，
香附生炒各半，蒲黃生炒各半，靈脂生炒各半，延胡生炒各半，桂枝各二兩，
黨參，熟地，白朮，黃芪，萸肉，川烏，草烏，蒼朮，羌活，獨活，防風，細辛，
赤芍炒，白芍炒，丹皮炒，南星，半夏，製厚朴，陳皮，醋青皮，醋三棱，
醋莪朮，木瓜，蘇梗，香白芷，山查炒，神麯炒，麥芽炒，杜仲，川續斷，
熟牛膝，秦艽，荊穗，肉蓯蓉，枳殼炒，桔梗，檳榔，鱉血炒，柴胡，杏仁，
桃仁，大茴，良薑，炙甘草，菟絲子，蛇床子，黑遠志，柏子仁，熟棗仁，
五味子，靈仙，草果仁，益智仁，白附子，馬鞭草，辰砂拌麥冬，車前子，
澤瀉，木通，木鱉仁各一兩，山甲一兩。生薑，大蒜頭各二兩，蔥白全用，
韮全用各八兩，黑小豆，艾，乾荷葉各四兩，鳳仙鮮者一斤，乾者二兩，
胡椒，川椒，乾薑，炮薑炭各一兩，大棗七個，烏梅三個，槐，桑，桃，
柳枝各四十九寸，髮團一兩六錢。兩共用油二十斤，分熬丹收。再加廣木香，
丁香，檀香，製乳香，製沒藥，砂仁末，官桂，百草霜各一兩，
牛膠四兩酒蒸化，如清陽膏下法。</p>
<p>雲臺膏。</p>
<p>一名夔膏，言一已足也。此膏寒熱攻補并用，初起能消，已成能潰，
已潰能提，毒盡自斂，不必服解表託裏之藥，亦不假刀針，升降丹，藥撚等物，
始終只此一膏，極為簡便神速。重症外加糝藥，敷藥助之。已驗過數萬人，
無不愈者。且能定痛，可以眠食，故元氣不傷。虛人無補亦能收功。</p>
<p>通治發背，撘手，對口，髮疽，頸核，乳癰，</p>
<p>乳紅腫熱痛者用清陽膏，皮色不變屬氣滯者用金仙膏，真陰寒症用散陰膏。</p>
<p>肚癰，腰癰，一切無名腫毒，附骨流注，與惡毒頑瘡，蛇犬傷等症。
凡屬陽者并治，即半陰半陽之症亦治。疔毒加拔疔藥貼。
生大黃五兩，木鱉仁三兩，元參，生地，忍冬藤，生甘草節，南薄荷，土貝母，
樸硝各二兩，生黃芪，當歸各一兩六錢，茅蒼朮，羌活，獨活，防風，連翹，
香附，烏藥，陳皮，青皮，天花粉，川芎，白芷，山梔，赤芍，苦杏仁，桃仁，
生草烏，生川烏，生南星，生半夏，生黃柏，黃連，細辛，五倍子，僵蠶，
生山甲，蜈蚣，全蝎，露蜂房，有子者佳，黃芩，蟬蛻，乾地龍，蟾皮，生牡蠣，
皂角，紅花，蓖麻仁各一兩，蓖麻仁或用三兩，髮團二兩四錢。擬增甘遂，
大戟，延胡，靈脂，遠志，鬱金，荊芥，蒲黃各一兩。原有蜘蛛七個。生薑，
蔥白，大蒜頭各四兩，槐枝，柳枝，桑枝各八兩，蒼耳草全株，鳳仙草全株。
新增野紫蘇，背青面紅者是紫地丁，益母草，鮮者每株約一斤，乾者用二兩，
石菖蒲二兩，川椒一兩。兩共用油三十斤，分熬丹收。再入鉛粉炒一斤，
凈松香八兩，金陀僧，陳石灰炒，黃蜡各四兩，漂銅綠，枯礬，生礬，銀硃，
掃盆粉，明雄，製乳香，製沒藥，官桂，丁香，樟腦，蘇合油各一兩。
擬增白芥子五錢，廣木香一兩，牛膠四兩，酒蒸化，如清陽膏下法。
麝香酌加。</p>
<p>附：烏龍錠子敷藥。</p>
<p>初起敷之自散，已潰敷之不走，且易於拔膿收口，始終可用，并敷痰飲，
流注，跌打損傷。</p>
<p>大黃八兩，五倍子，花粉，香附子，木鱉仁，蓉葉，蓖麻仁，益母草，
霜桑葉，蒼耳草灰，皮硝，雄黃，陳石灰，白芨各四兩，蒼朮，黃柏，川烏，
草烏，羌活，獨活，生南星，生半夏，川芎，細辛，赤芍，白芷，甘遂，大戟，
山茨姑各二兩，共晒研末，用醋二十斤，入皂角凈肉一斤，明礬四兩，
先熬去渣，下炒黑陳小粉八斤，再熬，俟乾濕合用，傾在凈桌上，
乃以前三十味藥末及榆麵一斤和入，擦勻為錠，臨用醋磨敷。熱加豬膽汁，
寒加蔥薑汁擬增延胡，烏藥，當歸，薑黃，鬱金，石菖蒲，苦葶藶，黃連，
防風，炮甲各二兩，乳香，沒藥，木香，白膠香各四兩。</p>
<p>又附：龍虎散糝藥。</p>
<p>治腫毒，用少許糝雲臺膏貼，能消能潰，能提能斂，亦始終皆可用。</p>
<p>明雄黃五錢，土貝母，蓖麻仁去油，木鱉仁各四錢，大蜈蚣十條，
蟾酥三錢，大全蝎七個，大山甲七片，僵蠶七條，露蜂房有子者佳三錢，
大蜘蛛三個，腿腳要全，鳳仙子二十四粒，硃砂，輕粉，製乳香，製沒藥，
炒鉛粉，炒黃丹，寒水石，磁石，硼砂，漂銅綠，牙皂，丁香母，樟腦，黃蜡，
白蠟，延胡，白芷，決明各二錢，枯礬五分。研。  增草烏，南星各二錢，
蟬蛻，蛇蛻各一錢，共為末，糝貼。</p>
<p>症重多加犀黃，麝冰和糝，已長新肉加桃花散，黃丹，石膏，共研末，
和糝免痛。</p>
<p>又附 ：拔疔黃丸子。</p>
<p>古用草烏，南星，蓖霜，巴霜，雄，硃，鬱金，輕粉，蟾酥，蟬蛻，全蝎，皂，
麝之類。</p>
<p>松香，提凈白者二兩，蓖麻仁四兩，石上同捶極爛，入銀硃，明雄，
輕粉各三錢，漂黃丹五錢，蜈蚣三條，全蝎三個，蟾酥二錢，末，扯拔千徧，
再加蝸牛或蟾肝搗爛同扯，令勻，加冰片，麝香各五分，捏成小丸子，
如綠豆大，黏膏上，貼瘡頭，外圈烏龍錠，過二三日揭看，有長條鞕膿出，
即疔根也。如紅絲疔，將磁鋒於絲走處，寸寸割斷，再貼。指頭疔，
以雄豬膽入藥套之。唇疔，用糯米飯搗藥貼，并刺委中。疔出後，
用龍虎散收功。或加細辛能通疔竅一錢，蜘蛛一個，山甲三片，丸，
白芨磨黃連水敷，仝。</p>
<p>又附：通治陰毒末，錠子。</p>
<p>不論陰毒，寒痺，痰注，皆可糝膏貼，并以一錠，薑蔥汁同醋磨敷。</p>
<p>蒼朮，厚朴，川烏，草烏，南星生，半夏生，羌活，獨活，青皮，陳皮，麻黃，
遠志，川芎，白芷，當歸，赤芍炒，黃芪，熟地炭，甘遂製，大戟製，香附，
烏藥，延胡，靈脂，良薑，官桂，地龍乾，雄黃，牙皂，木鱉仁，露蜂房，枳殼，
乳香去油，沒藥去油，僵蠶，木香，白芥子，白胡椒各一兩，山甲炮，輕粉，
丁香，附子，真黃連炒，吳萸各五錢。共研細末，以四分之一磁瓶，收存備糝，
須加麝，冰，餘用生薑，蔥白，大蒜各五兩，蒼耳，鳳仙各一株，同搗爛，
加白芨末四兩，和藥為錠。一加大黃，防風，續斷，靈仙，薑黃，細辛，紅花，
炮薑各一兩。</p>
<p>又附：硝石粉散。</p>
<p>治火毒，糝清陽膏貼，酌加冰片，麝香，西黃之類，并可用雞清，白蜜調敷。</p>
<p>用薄荷，連翹，牛子，荊芥，防風，羌活，獨活，天麻，川芎，白芷，細辛，
柴胡，升麻，元參，生地，當歸，赤芍，蒲黃，鬱金，黃芩，黃柏，黑山梔，
膽南星，龍膽草，貝母，知母，桔梗，枳殼，丹皮，地骨皮，菊花，桑葉，蓉葉，
柏葉，蓖麻仁，木鱉仁，五倍子，龜板，鱉甲，山甲，羚角，大黃，甘草，
鳳仙各三錢，煎去渣，入樸硝一斤，芒硝，生石膏，熟石膏各八兩，寒水石，
滑石，人中白煆各四兩，元明粉二兩，明礬，硼砂，礞石煆，磁石煆，雄黃，
青黛漂，海石煆，輕粉，鉛粉炒，黃丹炒各一兩，黃連，硃砂各五錢，
犀角二錢，花粉一斤，研細攪勻。</p>
<p>又附：鬱金散。</p>
<p>舊名香氣散，治氣痛加沉香，麝香，糝金仙膏貼，或縫袋裝藥，橫扎，
鼻上嗅之。</p>
<p>鬱金五錢，蒼朮，香附生炒各半，烏藥，青皮，陳皮，撫芎三錢，當歸，
紫蘇，藿香（廣），製厚朴，細辛，良薑，白胡椒，川椒，菖蒲，杏仁，白芥子，
草蔻仁，白芷，半夏制，枳殼，延胡醋炒，靈脂生炒各半，羌活，益智仁，
砂仁，木瓜，牙皂，蓽茇，甘松，三奈，木香，丁香，檀香，絳香，大茴，雄黃，
莪朮，檳榔，官桂，吳萸，乾薑，乳香去油，沒藥去油，黑丑頭生熟各半，
白丑頭生熟各半各二錢，巴霜一錢，研末。或用鬱金五錢，蒼朮，川芎，厚朴，
烏藥，青皮，莪朮，草果，元胡，檳榔，沒藥去油，香附生熟各半，
靈脂生熟各半，黑丑頭，白丑頭皆生熟各半，各二錢，丁香，木香，
巴霜各一錢，沉香五分，研。一有黃連。</p>
<p>又附：白附子散。</p>
<p>治跌打各傷，以少許糝散陰膏貼，如破者，乾糝。腫者，用蔥汁和醋調敷。</p>
<p>白附子八兩，大黃四兩，川烏二兩，草烏八錢，羌活，防風，半夏，南星，
天麻，白芷，細辛，麻黃，馬前子，當歸尾，白芍，川芎，生地，蘇木，紅花，
骨碎補，靈仙，續斷，延胡，靈脂，劉寄奴，五倍子，絳香，兒茶，黃丹，石膏，
以上皆生晒，松香去油，乳香去油，沒藥去油各二兩，雄黃一兩，輕粉三錢，
龍骨杵，象皮，生龜板各七錢，蟬蛻身，蛇蛻，山甲，硃砂，芸香，官桂剉，
髮灰各五錢，共末血竭三兩，單研在後和入，酌加冰，麝。</p>
<p>又附：蒼己散。</p>
<p>舊名濕熱散。熱病糝行水膏貼。原有厚朴，薑黃各一兩。</p>
<p>蒼朮，防己各二兩，黃芩，半夏生，黃柏，防風，白芷，南星，獨活，陳皮，
花粉，川芎，赤芍，甘遂，大戟，大黃，商陸，木通，黑丑頭末，苦葶藶，枳實，
硝各一兩，馬前子，蓖麻仁，白芥子，花椒，枯礬，輕粉，雄黃，青黛，銅綠，
乾地龍，蛇蛻，皂角各五錢，陀僧二兩，滑石，寒水石，松香去油，
鉛粉炒各四兩，研。</p>
<p>治爛腿不必貼膏，用此散一兩，加黃丹，黃蜡各一兩，生石膏八兩，
生桐油調塗。</p>
<p>補錄：陽𡭕急救膏。</p>
<p>治感受風寒暑濕，飲食失節，霍亂吐瀉，貼心臍，照金仙膏加藥。</p>
<p>蒼朮三兩，藿香，陳皮，枳殼，山查炒，麥芽，神麯炒，黃芩酒炒，
半夏各二兩，厚朴，羌活，防風，荊芥，川芎，白芷，杏仁，香附，烏藥，青皮，
大腹皮，檳榔，草果，木瓜，鬱金，細辛，香薷，白朮，車前子，黃連薑汁炒透，
大黃，豬苓，木通，澤瀉，萊菔子各一兩，紫蘇，子同，柴胡炒，乾葛，
薄荷各七錢，吳萸，川烏，甘草各五錢，滑石四兩。生薑，薤白，蔥白，
大蒜頭，菖蒲各二兩，鳳仙一株，白芥子，川椒，陳佛手乾各一兩，油丹熬，
入雄黃，硃砂，砂仁，明礬，絳香，木香，丁香，官桂各五錢。</p>
<p>補錄：陰𡭕急救膏。</p>
<p>治麻腳𡭕，冷汗厥逆者，加附，桂，丁，麝末，貼胸臍，須參金仙膏註。</p>
<p>生附子四兩，白附子，川烏，官桂，生半夏，生南星，白朮，乾薑炮，木瓜，
蠶砂各二兩，吳萸，蒼朮，草烏，獨活，故紙，良薑，延胡，靈脂，
草蔻仁各一兩，川芎，防風，桂枝，細辛，酒芍，當歸各七錢，陳皮，厚朴，
蓽澄茄，烏梅，炙甘草，巴戟，益智仁，大茴，薑黃連，烏藥，麥冬，五味子，
肉蔻仁各五錢。或加黨參，黃芪各一兩。生薑二十片，薤白七個，韮白，
艾各二兩，菖蒲三錢，鳳仙，白芥子五錢，白胡椒一兩，油丹熬，入雄黃，
硃砂，礬，檀香，木香，丁香，砂仁，乳香，沒藥各五錢。</p>
<p>（霍亂厥汗）溫胃膏。</p>
<p>附子二兩，炮薑，白朮，吳萸，官桂，一兩，丁香，五味，艾葉五錢，熬貼。
加撲汗法。</p>
<p>（麻𡭕躁渴）滋腎膏。</p>
<p>附子二兩，炮薑，黨參，吳萸，麥冬，一兩，黃連，五味，知母，五錢，熬貼。
并用回陽返本湯：人參，麥冬，錢半，附子，炮薑，肉桂，五味，陳皮，臘茶，
一錢，炙草五分，加薑，棗煎濃汁，調蜜擦心口。</p>
<p>按：黃坤載論治霍亂云：有寒熱表症者，麻桂發之，溫以理中，四逆。
腹痛欲死，附子，大黃，溫藥下之。按：徐子默論治麻腳𡭕云：
“ 陰寒直中三陰，於素體虛寒，飽食，勞頓，肥胖之人為多。其症舌苔色白，
渴而不燥，</p>
<p>白為寒，宜溫藥，若轉黃苔，方可清涼。有舌現鏡面紅色而仍雜白苔者，
乃陽藥太過，胃中寒邪未盡，腎中陰精已涸，難治。</p>
<p>胸中氣悶，</p>
<p>未吐瀉者，用藿香，神麯，杏仁，陳皮，半夏，乾薑，佛手乾，白蔻仁等。</p>
<p>嘔吐，</p>
<p>寒邪上沖於胃，胃竅閉則吐，下沖於脾，脾竅閉則瀉。吐用吳萸炒黃連，
廣皮，半夏，桂枝，乾薑，生薑，烏梅等，可止。</p>
<p>下利，</p>
<p>用參，朮，薑，草，吳萸，桂枝，白芍，附子，小茴，五味，陳皮，肉蔻仁，
半夏等。有食加山查，麥芽。</p>
<p>厥逆，</p>
<p>中土衰而氣不布於四肢也。先冷手者，責在脾，肺，先冷足者，責在脾，腎，
用參，麥，味，附，桂，半，陳，萸，椒，生薑等，如抽摯者，加木瓜。</p>
<p>煩躁，</p>
<p>陽上格則心煩，陰先竭則腎燥，此真寒假熱也。用川連，附子，麥冬，白芍，
桂枝，五味，歸身，乾薑，甘草，焦朮，煆牡蠣等。</p>
<p>口渴，</p>
<p>此津液下撥所致，用參，連，麥，朮，薑，桂，芍，歸，石斛，烏梅，甘，
桔等，或但用薑，梅。</p>
<p>冷汗。</p>
<p>真陽外越也。若周身汗，氣喘則脫矣。用參，附，耆，朮，薑，桂，歸，芍，
麥，味，茯，甘，煆牡蠣等。</p>
<p>轉筋。</p>
<p>寒主收，故筋脈抽摯也。熱症抽摯，不甚痛而手足溫和，
寒症必大痛而手足大冷，間有不抽者，或寒輕，或氣敗也。氣敗者外象必重，
雖不抽必傷命。</p>
<p>治法不外溫經通陽，以袪寒邪，以歸陰火，遵仲景治三陰之旨而已。</p>
<p>諸藥均可用，以煎抹炒熨。</p>
<p>熱膏心口皆忌，</p>
<p>只可三分，</p>
<p>如誤貼，</p>
<p>鼻乾喉痛，</p>
<p>清陽膏解之。
補錄：單方膏。</p>
<p>各用數兩，油熬丹收，臨症和調，加以末子，可應萬變。湯頭合膏，亦照此推。</p>
<p>薑蔥膏或分熬，加韮，蒜，鳳仙為五虎，再加槐，椒為七寶，桑，柳，
菖為十寶，薑茶膏，薑棗膏薑五兩，棗三兩，蔥豉膏，薄荷膏，竹葉膏，
桑枝膏連皮并葉，菖蒲膏，菊花膏，銀藤膏，紫蘇膏連子，柏葉膏或同艾用，
羌活膏二活并用，荊穗膏，防風膏，香芷膏，烏藥膏，柴胡膏或同前胡，
連翹膏，川芎膏，麻黃膏，桂枝膏，當歸膏，芍藥膏須分赤白，
地黃膏須分生熟，元參膏，丹參膏，甘草膏，麥冬膏，細辛膏，皂角膏，
黃連膏，黃芩膏，黃柏膏，梔子膏，大黃膏，龍膽膏，瓜蔞膏連根用，地骨膏，
丹皮膏，知母膏，款冬膏用去毛枇杷葉，貝母膏，黃芪膏，蒼朮膏，白朮膏，
防己膏漢防己，首烏膏赤白，附子膏或另同乾薑合，吳萸膏，益智膏，椒芥膏，
大茴膏，良薑膏，烏頭膏二烏并用，遠志膏，牽牛膏黑白，甘遂膏，大戟膏，
香附膏，鬱金膏，三棱膏或同莪朮，葶藶膏，延胡膏，靈脂膏或同蒲黃，
靈仙膏或用藁本，半夏膏，南星膏，橘皮膏青陳并用，草果膏草蔻并用，
肉果膏，蓯蓉膏，杜仲膏或同續斷， 山萸膏，巴戟膏，故紙膏，枳實膏仝殼，
檳榔膏，升麻膏或同乾葛，五味膏，山查膏或同麥芽，木瓜膏，烏梅膏，
紅花膏，文蛤膏，車前膏或同苓，瀉，木通，樗皮膏，槐角膏或同馬莧，地榆，
羚角膏，蒼耳膏，益母膏，鳳仙膏，
右二十一膏與加藥法，皆局中所用，已有年矣。</p>
<p>製膏加藥之法，均載“略言”，此乃局中所用，親友知其有驗，索方者眾，
因刊之以俟高手斟酌。</p>
<p>局中延老成有德明醫理者一人，主治內外症之事，</p>
<p>此席最重，慎選，得人，諸事皆有倚矣。</p>
<p>四診中以望聞問三診為主，而切脈則略焉。蓋脈理幽微，
非息心靜氣不能得，人多則必淆惑，不如望聞問之確也。</p>
<p>望為色診，通於相法，極有神驗。小兒尤非望不可。外症則一望可知。
聞即在於望之時。問是醫家最有把握處，其法俱載在《駢文》內。有此三者，
病情已得。脈有憑而無憑，前賢論文詳矣，無庸假此為名，或重症切之，
與色相參可耳。</p>
<p>又以勤敏者一人，司攤膏研藥之事。</p>
<p>合膏須另請鋪中老手為之，并須設局者親考其藥料之優劣，
察其火候之深淺，及合既成，權其分兩，付局攤用。</p>
<p>粗工一人，備供給及使令之事。每日自辰至戌，來診者不以時限，
不以過午為限，蓋窮民非獨惜錢，并惜工夫也。</p>
<p>隨到隨給，</p>
<p>姓名，症候，給時隨手錄簿，不惟可知人數多寡，膏藥出入，重症復診，
亦有查對。</p>
<p>人咸樂其便，而診者亦寬然有餘暇焉。</p>
<p>代帶補親到者不給，恐有錯誤。如實有病不能來者，須將病源開來。
其有指名何膏願出錢買者，或是有家，或係醫之所使，與之以示通融。
其所入之錢，仍歸功德。</p>
<p>統計此局月閱症四五千人，歲約五六萬人。出膏大小約十萬餘張，
末藥錠藥副之，為費三百金。</p>
<p>以百金充局用，餘皆歸於藥材。</p>
<p>雖不能盡人皆愈，而十亦愈其八九，誠事簡而功倍矣。既刻全方，遂書此於後。</p>

<h1>跋三</h1>
<p>古云：“施藥不如傳方”。局中二者并行，合藥施送，以救目前窮人之疾苦。
刊書傳播，令天下皆得觀覽。有不信者，自有信者，不必人人皆信也。
惟獨力難徧，及道路遠隔，又往往不能寄。如有能翻刻者，實余所深望。
蓋鄉村寒士，託醫術以謀生者甚眾，得此法而遇疑險之症，可不至於枉人。
若藥肆有合諸方售者，多寡人皆可買，亦為有便於民也。</p>
<p>現在山東，安徽，漢口，上海，常州等處醫家，有用吾法者，
藥店亦有用余方合者，皆友人在此目睹其效，攜書至彼所傳也。</p>
<p>聞潞安趙太守欲將此書改雕大字，存板於學宮，俾諸生刷印。
以諸生多聰明達理之士，能知文，自能知醫，不以內科分別也。醫師列於天官，
調和王躬，兼養民病。方周之時，其職甚重。在宗亦有翰林學生之選，
十道六通之試。</p>
<p>宋太宗校醫術人，優者為翰林學生。仁宗詔試醫官，
須引《醫經》《本草》以對，每試十道，以六通為合格。</p>
<p>固應儲材以待。而外治一法，於事親之道尤宜。昔宋。陳直撰《奉親養老書》，</p>
<p>言高年不可亂投湯藥，因著食治之方，醫藥之法。攝養之道。</p>
<p>至正時，范陽張王宏命工鐫梓於學宮。趙君今倡此舉，乃與張合，其所見大，
非徒為余書翻刻者也，因并書之。
同治九年六月，安業識於有正味齋傳硯之室。</p>

<h1>跋四</h1>
<p>是書之成，歷二十年，一句一字，皆具苦心，十數易其稿，三鋟其板，
時有改竄，亦時有增益，而意猶未愜也。誠以外治一門，前人所略，
然其方散見於諸書，尚可搜集。且方者倣也，即舉一以例，餘亦不嫌於罣漏，
善悟者自能推也。所難者發明其理耳。茍非屏去雷同，獨探幽奧，無悖聖經，
有裨世道，不必作也。自慚淺學，徒費空言，乃挾此意以就正時賢。
合志者甚鮮，或拘守舊編而不知所變也，或但取其方而不知求其理也，
或知理之當然，而不知所以然也。其以外治為欺人之術，藥不對症，
試之無驗，與不解“外治”二字之義，而目為瘍科者，固不可議也。
老輩中蒙嘉賞者，許滇生，喬鶴儕，許辛木三先生而已，愧未能副耳。</p>
<p>友人阮序亭曾以鶴翁書示余，云：是文包羅百病，說理精深，
書卷之富筆力之遒，卓然超出時流之上，不朽之業也。</p>
<p>理無窮盡，衰老不能更進，思張子和之書，為儒生桑氏所潤色，心竊慕之，
恨未之遇也。此二十一方之刊，聊徇世情，并非定本。其理在“駢文”，
其製膏加藥之法在“略言”，能手可自為之。然識者見此，
不免笑我為畫蛇已了，又添足也。
同治九年秋七月安業復識於揚州之寓齋。
治心病方。</p>
<p>心病，聰明讀書人為多，治法在小學《遠思錄》，《感應篇》。
今雖不能講道學，未可不信果報也。</p>
<p>按《幾希錄良方》載“先正格言”，《錢青掄驗方》載“無相真人藥十二味”，
皆所以治心病也。今倣其意為八方焉。
一，立志。
人要立志做正人君子，有德性氣節，人人欽敬，不可趨於下流，卑鄙茍且，
寡廉鮮恥，喪行敗名，為人談笑。
二，存心。
心要整肅，不可放蕩，時時以禮義自防。心要寬厚，不可刻薄。
處處以情理相體。久之邪妄少，忿嫉平，胸中清靜，滿腔皆慈祥矣。鬼神難欺，
意惡甚重，人情莫測，怨毒常深。有夢神責身死，被人⿱雔口家亡者，宜凜凜也。
三，謹口。
古云：“群居守口”。又曰：“禍從口出”。言總以寡為貴，不要無事尋話說。
至公門，內客席間，在我無意，在人有心，造孽構釁甚易。好談閨閫，
終有家醜，動筆更當三思。
四，用功。
博觀經史，所以明理應事，無論出處，皆為有益之學。若終日閒散，虛度可惜，
不學無術，那免是非得失，迷惑顛倒。且逸則思淫，或耽於聲色貨利，
昏昏然日在醉夢之中，精神更難振策矣。遇變，鮮有能作為者。
五，安分。
民能安分，便是良民。士能安分，便是良士。或耕或讀，我自有立腳處，
雖窮何害？蓽門蔬布，并不為辱，勤苦所獲，卻無憂患，且可長久。
富貴豈能強求？無庸羨慕，亦無庸妒忌。若逆理損德而致，更是寒心。
六，擇交。
賢士宜親，匪人宜遠。與賢士居，遂為賢士。與匪人游，遂為匪人矣，
倘或有所牽累，雖悔何及？
七，改過。
人孰無過？過而知改，則一朝之悔悟，即轉凶為吉之機。聖人原許人自新。
禪家受戒，歷陳生平所犯罪過，不論大小，皆予開釋，亦如此。惟須勇猛精進，
若自欺自恕，蹉跎至於將死，則不可挽回矣。
八，積善。
積善之家，必有餘慶。天待善人，未嘗不厚，故大亂之時，自有不亂之家。
要在實心實力，奉行不懈，世世相承，無間斷而已。倘不加積，雖有祖宗遺德，
亦易於盡。君子之澤，五世而斬。誰知此身後來如何可危也。
上係於兵亂後閱歷而知者，事皆有所指，前車之鑒，思之可怕，
作此以共警醒云。辛未孟夏潛玉識。
又闇室箴一篇。
縱情徇欲，本性淪沉。幾希之界，貴辨人禽。高門赫奕，隱慝常深。衣冠楚楚，
每愧士林。毋為損德，闇室欺心。天道不爽，福善禍淫。誰云無睹，台斗昭森。
誰云無聞，殷殷雷音。緬思先哲，如履如臨。冥冥高行，賢聖同欽。</p>
<p>伯玉為泰山府中央賢聖司，</p>
<p>如何弗省，負疚影衾。曷師楊子，暮夜辭金。惟正惟直，神鑒其忱。
光明內照，百邪不侵。茂陵消渴，留玷臺琴。微之會真，貽憾於今。狂藥亂性，
當節其斟。綺語害道，并禁其吟。嗟嗟孽海，失足千尋。敢不敬畏。書代座箴。</p>
<p>闇室為夢覺關，善惡關，人鬼關。</p>
<p>靈山吟一篇。
我夙棲靈山，塵世偶來玩。
一墮倘不還，能無自悲嘆。
日月如穿梭，人生倏焉老。
小草有本心，胡為不如草。
兵燹遭亂來，山河俱未改。
可憐平生親，而今半安在。
安居無驚恐，飲水也自甘。
願讀數卷書，此外非所耽。
杜門足不出，同人以為怪。
名利爭奪場，豈未閱成敗。
雨餘觀太虛，蕩蕩青萬里。
此時真曠然，塵心盡如洗。
荒圓寂無人，水流花自開。
鳴鳥如友生，好音風送來。
已悟靜為樂，不求當世知。
憫彼貧病人，以術聊濟之。
韓康入城市，董奉居山林。
我寓城市中，常抱山林心。
百年會須盡，有來孰不去。二句皆陶公詩。
莫自昧靈光，回頭失棲處。有相者謂余前生是山中道士，故以道家靈山為言。</p>
